
Nota autorului 


Cartea de faţă este o reeditare revizuită şi complet restruc- 
turată a lucrării „Învăţământul românesc, încotro ?“, apărută în trei 
volume la Editura „Semne“ sub egida FICE-UNESCO — secţia 
română, între 2001—2004, cu prefata regretatului acad. prof. 
Romulus Vulcănescu şi care s-a epuizat rapid, bucurându-se de o 
presă unanim favorabilă. La sfârşitul noii ediţii am selecționat câteva 
din aprecierile critice consacrate între timp acestui „best-seller“ 
pedagogic. 

Sutele de scrisori şi telefoane primite de la cadre didactice 
din întreaga ţară şi chiar de la părinţi şi elevi mi-au relevat 
utilitatea dar şi absența de pe piaţă a lucrării, datorită tirajelor 
modeste, determinându-mă să mă adresez pentru reeditare 
reputatei Edituri „Roza Vânturilor “. 

După cum prea bine se ştie, după victoria Revoluţiei din 
decembrie 1989, reforma învățământului se impunea ca un kantian 
imperativ categoric pentru grăbirea procesului de democratizare şi 
de integrare europeană. 

Numai că această reformă care, practic, în ţările desprinse 
din sistemul fostelor țări comuniste s-a desăvârşit în 4—5 ani, la noi 
s-a temporizat peste măsură şi e încă departe de a se încheia, atunci 
când am fost obligaţi să readoptăm învățământul obligatoriu de 10 
ani pe care l-am abandonat dintr-o gravă eroare în 1990 şi de a 
adera urgent la noul sistem universitar unificator L.M D., cerinţe 
obligatorii care impun restructurări profunde şi de durată. 

Dat fiind caracterul de „unicat“ al acestei reforme „originale “, 
am simţit nevoia de a o prezenta diacronic, în desfăşurarea ei în timp, 
pentru a decela cauzele subiective şi obiective, situaţiile spontane sau 
provocate care au înscris-o în cartea recordurilor, în privinţa 
instabilității, confuziilor şi contradicţiilor ce au măcinat-o ani în şir, 
prelungindu-i în mod inadmisibil finalizarea. 

În îndelungata şi încă neîncheiata ei evoluție s-au conturat 
până în prezent trei perioade: 

1) Decomunizarea grosieră a învăţământului prin renunţarea 
la învățământul obligatoriu de 10 ani şi revenirea la cel de 8 ani, 
eliminarea marxismului ca obiect de studiu, a practicii în producţie 
şi a implicării în procesul educativ a oricăror organizații statale de 
tineret, revizuirea şi rafistolarea manualelor unice, mai ales de 
istorie naţională şi literatură română, introducerea religiei şi a 
disciplinelor opționale. Intre 1996—1998 sunt prezentate trei proiecte 
de reformă educaţională în vederea integrării europene care cer 
reforme structurale şi unde se preconizezază măsuri reformatoare 
dar necurriculare. Cronologic se poate vorbi iniţial de o etapă de 
delimitare de comunism, de tranziţie şi debut reformator întins între 
1990—1997, deci un preludiu extrem de prelungit. 

2) Radicalizarea politicii de internaţionalizare a învăţă- 
mântului şi explozia curriculei impusă de ministrul Andrei Marga 
în vederea finalizării rapide a reformei, cu incontestabile realizări 
dar şi cu nocive carenţe şi răsunătoare eşecuri, începută în forță în 
septembrie 1998 şi relativ stabilizată în noiembrie 2000 când la 
conducerea ministerului a venit Ecaterina Andronescu. 

3) Fără a se abandona reforma, se pune capăt exceselor şi 
accelerării, se fac unele retușuri care lasă impresia unui pas înapoi 
(politica mai restrictivă faţă de entropia manualelor alternative şi 
față de poziţiile ostentativ şi păgubitor mondialiste), dar se menţin 
marile lacune ale ministeriatului anterior: marginalizarea şi chiar 
agravarea minimalizării dimensiunilor culturologice şi educaţionale 
ale reformei care pune un excesiv şi câteodată exclusiv accent pe 
instrucţie şi tehnologizare informaţională. Perioada acoperă întregul 
ministeriat al Ecaterinei Andronescu şi primul an al ministeriătului 
lui Alexandru Athanasiu, cei doi miniştri care au reprezentat 
guvernarea P.S. D.-istă dintre 2000—2004. 

Vom urmări în continuare cu aceeaşi atenţie şi în acelaşi 
timp la fel de critic evoluţia reformei care mai are de străbătut 2—3 
etape importante, străduindu-ne să înfăţişăm imaginea reală a 
uneia din cele mai agitate, contradictorii şi obositoare perioade din 
istoria învățământului românesc. 


Prof. dr. Tudor Opriş 

PERIOADA TRANZIȚIEI 
SI A DEBUTULUI REFORMEI 
(septembrie 1990 — octombrie 1997) 


www.dacoromanica.ro 


STAREA CRITICĂ A ÎNVĂŢĂMÂNTULUI 
DUPĂ REVOLUȚIE 


»...Azi când învăţământul se zbate 
într-o gravă criză...“ 


— interviu — 


Stimate domnule Tudor Opriş sunteţi un profesor 
extraordinar. După pensionarea dumneavoastră sărbătorită cu 
atâta căldură de profesorii de franceză ai Capitalei, iată-vă după 
o pauză de doi ani din nou profesor activ şi mai... tânăr decât mulți 
tineri declaraţi. Aţi dăruit copiilor ţării şi chiar ai lumii, prin 
traduceri, numeroase cărţi care nu lipsesc din biblioteca nici unui 
iubitor al naturii. Aţi fost în mijlocul a mii şi zeci de mii de tineri 
cititori din toate colțurile ţării care v-au răsplătit prin Sufragiul 
unanim, de douăsprezece ori cu trofeul acordat de ei celui mai iubit 
scriitor. Vocea dumneavoastră se aude aproape zilnic la radio 
răspunzând celor mai năstruşnice întrebări. Conduceţi de 25 de ani 
vestitul cenaclu „Săgetătorul“ al liceenilor bucureşteni şi aţi izbutit 
să formaţi zeci de scriitori şi ziarişti de primă mână iar în prezent 
să vă extindeți grija şi dragostea şi faţă de foarte tinerele talente 
basarabene pe care le-aţi luat sub oblăduire, realizând cu ei acea 
axă sufletească Bucureşti- Chişinău. Aţi reuşit până şi miracolul să . 
păcăliţi criza generală de hârtie. În primele luni ale acestui an 
v-au apărut două cărţi remarcabile din domenii cu totul deosebite: 
al floristicei şi istoriei literare. Iată deci, o primă întrebare: 

Cum se face că nu osteniţi niciodată, că nu vă pierdeţi 
optimismul şi Surâsul, că răspundeţi tuturor solicitărilor, uitând 
adesea de somn şi mai ales sfidând acel aer blazat de neîncredere, 
de teamă, acea fugă de angajare sufletească, care în ultima vreme 
tinde să devină o boală a intelectualului? 

Foarte simplu. Am sentimentul datoriei împlinite şi, vorba 
lui Adrian Păunescu, cel din Ultrasentimmente, mai sunt încă foarte 
dator ţării şi mie însumi. Apoi iubesc enorm florile şi copiii. Ei 
nu mă lasă să vegetez şi să mă văicăresc, să bârfesc, să fac... 
grevă. Un regim spartan de muncă şi multilateralitate nu îmi dă 
răgaz să mă plictisesc, iar „sufletismul“ pe care atât de mult mi 
l-au ironizat prietenii „descurcăreţi şi arivişti“, nu-mi dă dreptul 
azi, când învăţământul se zbate într-o gravă criză, să asist 
nepăsător la dramele actuale ale şcolii uitate până chiar şi de cei 
de sus în noianul pasiunilor politice şi „ossomachiei“, cum ar 
numi azi Homer, sublima epopee pentru ciolan. 

Se pare că sunteţi în consens cu multe cadre didactice 
cinstite şi chiar cu oameni de cultură care iubesc cu adevărat 
învățământul şi au motive îndreptăţite să fie mâhniţi de ceea ce se 
petrece în interiorul lui. 

Întradevăr se lucrează lent, adesea incompetent. Sunt 
prea mulţi „cercetători“ şi ingineri în M.I.Şt. care au tangenţe 
doar „aeriene“ cu învăţământul, dar din nenorocire îi 
hotărăsc destinul. 

De asemenea, se recurge la experienţe occidentale insu- 
ficient asimilate şi naturalizate (Şcoala Waldorf, o dulceagă varie- 
tate întârziată a zecilor de experimente pedagogice care ne-au 
asaltat fără prea mare folos învăţământul în perioada interbelică), 
hibridate cu planuri, structuri şi manuale captive încă conceptelor 
comuniste. Slăbirea mai mult decât îngrijorătoare a laturii 
educative a învăţământului (de la cea civică, la cea artistică) în 
şcoli, prin trecerea de la rigidul dirigism comunisto-securist la 
deşănţatul liberalism pseudo-democratic, lipsa unei concepţii 
coerente şi unitare a învăţământului, absenţa unor manuale 
moderne stabile, sintetice (care ar face economie de mii de tone 
de hârtie cheltuită cu acele „cărămizi“ expozitive, demodate şi 
caduce care înlocuiesc prezenţa profesorilor), slaba coordonare 
între etapele de învăţământ, migrarea masivă a profesorilor buni 
către alte ţări sau alte meserii mai puţin umilitoare, mai ales prin 
salarizare. Ne lipsesc marii pedagogi, minţile de sinteză, avem 
funcţionari didactici plimbăreţi (mulţi primesc burse în 

străinătate pentru a rămâne acolo), precum şi microspecialişti 
pedanţi şi ineficienţi. 

Oftăm din tot sufletul după un Spiru Haret. De la Ilie 
Murgulescu, n-am avut în „anii-lumină“ parte decât de 
caricaturi de miniştri, culminând cu trio-ul Gâdea-Spornic- 
Teoreanu, care au reuşit să distrugă prin obtuzitate şi servi- 
lism, mai ales după 1977, ceea ce părea a fi fost corectat şi 
stabilizat în deceniul şapte, când şcoala românească — cu toate 
păcatele ei — începea să fie invidiată (Mircea Malița poate 
confirma acest lucru). 

Ce spuneţi de proiectele noilor „Legi ale învățământului “ 
prezentate de Comisia Parlamentului şi de Ministerul Învăţă- 
mântului şi Ştiinţei ? 

Sunt făcute de frazeologi didactici şi de avocaţi şi mai 
puţin de oameni de învăţământ. E absolută nevoie de a fi supusă 
discuţiei deschise şi critice a cadrelor didactice şi chiar a elevilor 
şi părinţilor care cunosc realităţile pe propria lor piele. 

Consider că revenirea la un învăţământ obligatoriu de 8 
ani nu poate asigura perfect acele cunoştinţe — „forţă“, acel 
minim dar esenţial bagaj de informaţii, acele structuri pe care 
şcoala profesională sau liceul vor construi suprastructura strict 
necesară unei calificări medii sau punctul de plecare spre 
învăţământul colegial şi universitar. Să nu uităm că trăim într-o 
epocă a instruirii permanente, că omul trebuie să înveţe o viaţă 
întreagă, iar şcoala trebuie să-i formeze în primul rând deprin- 
derea de a învăţa, să îl înarmeze cu tehnologia muncii inte- 
lectuale şi cu acel „vade mecum“ al deprinderilor tehnice 
moderne (mânuirea calculatorului, a tehnicii informaţionale 
etc.). Sunt convins că printr-un efort conjugat şi democratic al 
specialiştilor şi oamenilor de învăţământ se va ajunge la o 
formulă care să pună într-o deplină armonie tradiţiile valoroase 
şi consacrate ale şcolii româneşti cu acele achiziţii moderne care 
ne vor facilita mai rapida noastră integrare europeană. 


e 


A consemnat, 
Prof. D. TĂTARU, Bacău 
Catedra — 1/15 mai, 1991 

Invăţământul românesc, 
în pierdere de autoritate şi prestigiu 


Nu-i un secret că învăţământul românesc trece printr-o 
gravă criză. Subvenţiile bugetare în scădere cronică (în 1992 
bugetul învăţământului va fi cu 40 miliarde mai mic decât în 
1991), încercările nefaste, între 1977—1980, de a-l subordona 
paranoiei industriale a conducătorului şi între 1990-1992 de 
a-l „europeniza“ cu orice preţ fără a ţine seama de propria-i 
experienţă şi de specificul naţional (să nu se uite că între 
1960-1972, cu toate ingerinţele factorului politico-ideologic, 
liceul românesc era cotat la congresele internaţionale ale învă- 
țământului ca unul dintre cele mai echilibrate şi eficiente din 
lume), au produs frământări, instabilităţi, desincronizări impor- 
tante în sistem. Modificările neinspirate din ultimii 10—12 ani 
ale învăţământului socialist, generate de „indicaţii superioare“ 
Şi aplicate de echipe ministeriale incompetente, dominate de 
ingineri şi economişti universitari, străini de problemele 
concrete ale şcolii (pedagogia şi psihologia, după procesul 
„transcendentalilor“, deveniseră un fel de „Bêtes noires“) sunt 
vinovate de degradarea bazei materiale specifice a şcolii, prin 
mutarea acesteia în uzine, de coborârea îngrijorătoare a calităţii 
predării şi a pregătirii generale şi, deci, de scăderea nivelului 
cultural al naţiunii, cu toate ambițiile statului de a generaliza 
obligativitatea liceului în pofida performanţei aberante de a fi 
ţara cu cel mai mare număr de licee industriale şi cel mai înalt 
procent de politehnicieni la mia de studenţi, (azi, inginerii 
reprezintă categoria profesională cu cel mai înalt risc de şomaj). 

După Revoluţie — care a adus măcar o eliberare a 
învăţământului de teroarea servituţilor politice, iar a cadrelor 

didactice de sălbatica exploatare statală a timpului şi energiilor 
— am preluat, din nenorocire, fale quale, baza insuficientă şi 
demodată a şcolilor, statutul umilitor al cadrelor didactice, 
mentalitatea comunistă a caracterului neproductiv al învăţă- 
mântului, tragic marginalizat — ca şi cultura şi sănătatea — în 
bugetul de stat al ultimilor doi ani. Echipe ministeriale timide 
sau nepricepute au încercat după 1990 o sporire a autorităţii şi 
prestigiului învăţământului, în condiţiile vitrege ale lipsei unui 
ambient modern şi ergonomic de dotare şi funcţionare, al 
emigrării masive a cadrelor valoroase în străinătate ori în 
sectoare economice mult mai bine remunerate şi înlocuirea 
lor cu o oaste de suplinitori improvizaţi, ale unor programe 
încă încărcate, ale lipsei de atractivitate a manualelor şi ale 
îngustării activităţilor sportive, culturale, artistice de prestigiu 
puse sub egida şcolii. Aceste condiţii ingrate explică slăbirea 
legăturii tradiţionale a elevilor cu şcoala, lipsa de prestigiu şi 
autoritate a unor profesori, scăderea apetitului pentru instrucţie, 
lipsa de control a comportamentului prin autoliberalizarea 
îngrijorătoare a mentalităţii şi moravurilor. Nu putem trece cu 
vederea unele reuşite cum ar fi depolitizarea şi democratizarea 
şcolii, o oarecare „aerisire“ a regimului de muncă în învăţă- 
mântul preuniversitar, o revenire la un bacalaureat mai puţin 
formal, decupaje utile în masiva şi indigesta materie a unor 
discipline, introducerea — pentru sporirea orizontului cultural, 
neglijată în trecut — a zeci de obiecte opţionale, dar predate în 
prezent „după ureche“ din lipsă de manuale şi a literaturii 
auxiliare pentru tineret, aproape dispărută din planurile şi 
producţia editorială. 

Din nefericire, sublinierea carenţelor fundamentale de 
organizare şi conţinut ale învăţământului de azi, prin măsuri 
autoritare cum ar fi un regulament şcolar cu mai nimic deosebit 
de cel aplicat acum 10-15 ani, exigenţele uneori pedante şi 
absurde aplicate frecvenţei prin exmatriculări ireversibile, 
sesiunile supraîncărcate de examene inutile, mai ales la unele 
facultăţi unde pe vremea lui Ceauşescu se creaseră o puzderie de 
catedre şi conferinţe pentru interesele politice ale profesorilor şi 

nu pentru cele pedagogice ale învăţământului, nu reprezintă 
soluţiile cele mai bune pentru redresarea şi modernizarea 
învăţământului românesc. 

Recâştigarea respectului şi stimei românilor şi străinătăţii 
faţă de această instituţie naţională, care trebuie să ne apropie de 
Europa şi să valorifice potenţialul intelectual excepţional al 
elevului şi studentului nostru, prea puţin cultivat, ca şi sporirea 
prestigiului şi autorităţii şcolii şi universităţii depind de cu totul 
alţi factori pe care ne vom strădui să-i analizăm cât de curând. 


Magazin Expres — 20 februarie, 1992 

Cum putem spori prestigiul 
şcolii româneşti 


Ne vom strădui să jalonăm câteva din cerințele şi, în 
legătură cu acestea, din căile concrete prin care învăţământului 
şi şcolii româneşti le vor fi redate strălucirea de odinioară. 

Desigur, o condiţie sine qua non o reprezintă locul şi rolul 
pe care un stat îl acordă şcolii, reflectat în „pib-ul“ ce îi este 
rezervat. Câtimea ridicolă acordată învățământului dintr-un buget 
şi aşa comprimat, demonstrează nu atât starea de precaritate 
economică, cât dezinteresul pentru domeniile neproductive, 
rămăşiţă a gândirii comuniste. Nu-i greu de presupus că sumele 
alocate învăţământului vor asigura integral doar plata salariilor 
ultra modeste. 

O sporire a salariilor ar fi însemnat o sporire a pretențiilor 
şi exigenţelor faţă de calitatea activităţii. Neacordând, nu poţi să 
pretinzi (spectrul şomajului nu se pune pentru învăţământ, 
domeniu deficitar în ce priveşte personalul), aşa că şansele de a 
adăuga ceva la prestigiul şcolii prin cointeresare par minime. 

Făcând abstracţie de această strâmtorare financiară, ce alt 
factor nelegat direct de buget poate reda strălucirea şi prestigiul 
şcolii româneşti? Trăgând cu ochiul la ţările cu veche civilizaţie 
ca şi în propria noastră istorie a învăţământului (prea repede 
uitată de snobii noştri lideri didactici), va trebui să admitem că 
menţinerea şi cultivarea tradiţiilor şcolare impun elevilor şi 
părinţilor, sporesc încrederea în autoritatea învăţământului, 
trezesc mândria de a aparţine unei instituţii reputate. Cunoaş- 
terea istoriei şcolilor cu tradiţie, a personalităţilor de seamă ce 
le-a dat ţării şi umanităţii, întocmirea monografiei şi anuarele 
acestora, editarea unor reviste şcolare de prestigiu capabile să 

polarizeze energiile creatoare, crearea unor asociaţii ale foştilor 
elevi şi profesori, prietenilor şi sponsorilor şcolii, cultivarea unor 
anumite ramuri de activitate care au dus ani în şir gloria 
respectivei instituţii şi, de ce nu, în locul împestriţelii cu cârpe 
şi zorzoane a gloatei de elevi care fumează ca-n baruri în clase 
şi pe coridoare, o uniformă modernă, cu sigle proprii, acceptată 
democratic de elevi şi menită să diferenţieze şi vestimentar 
instituţia respectivă aşa cum se întâmplă în prestigioase colegii 
din Franţa, Anglia, S.U.A., ar putea produce mutații în 
mentalitatea elevilor, un plus de orgoliu şi răspundere, ar putea 
creea o stare de conştiinţă şi conştienţă şcolară de care ducem 
atâta lipsă azi. 

Nu putem omite rolul benefic al strânsei legături dintre 
şcoală şi familie în crearea unui climat de stimă faţă de instituţia 
şcolară, de la respectarea bunului obştesc (distrus de elevi cu o 
furie aproape patologică) până la acceptarea liber-consimţită a 
unui regulament şcolar fără de care finul mecanism al instrucției 
şi educaţiei nu poate funcţiona normal. O parte din deficitul de 
prestigiu al şcolii de azi e datorat crizei celor şapte ani de acasă, 
a lipsei din echipamentul moral al copiilor a normelor elemen- 
tare de bun simţ şi comportare cu care, prea tracasaţi şi obosiţi 
de mizeriile vieţii, părinţii nu-i mai înarmează. Disincroniile 
periculoase între tendinţele disciplinatoare ale şcolii şi ultra- 
liberalismul pe care îl practică familiile rămase la conceptul 
comunist al copilului încredinţat grijii exclusive a şcolii sau 
reduse la mirajul occidental al unei şcoli „fără frontiere“ (în 
sensul rău al cuvântului), duce în scurt timp la pulverizarea 
autorităţii, la minarea prestigiului şcolar, pus în permanenţă la 
stâlpul infamiei. Niciodată învăţământul nu se va impune ca 
factor formativ fără alianţa lui cu părinţii, fără concordanța 
deplină şi convergentă, elastică, dintre ce pretinde societatea şi 
ce doreşte familia. 

Am lăsat intenţionat la urmă factorul nr. 1 al refacerii 
prestigiului şcolii româneşti: valoarea intrinsecă a educatorului. 
Se ştie că desconsiderarea lui de peste 40 de ani, servituţiile la 
care a fost supus, salariul de mizerie pe care îl primeşte şi azi au 

îndepărtat de învăţământ foarte mulţi tineri valoroşi şi cu reale 
aptitudini pedagogice, catapultându-i peste hotare sau, în cel 
mai bun caz, în domenii înzecit mai rentabile, Totuşi, chiar în 
condiţiile îngrijorătoare ale rarefierii cadrelor didactice, mai 
ales în domeniul rural, se impune o sporire a exigenţei în 
selecţionarea lor, mai ales că actualele servicii de personal 
(cadre) moştenite din trecut cu adaosul de birocraţie al 
perioadei de tranziţie, se arată a fi tot mai anacronice şi 
nefuncţionale, Sarcina selecţionării cadrelor angajate trebuie să 
fie încredinţată nu atât unor concursuri — care verifică 
conformitatea bagajului teoretic cu baremurile profesionale, dar 
nu şi în experienţa practică a postulantului, aria preocupărilor şi 
abilităţile didactice şi pedagogice — ci înşişi conducătorilor de 
instituţii şcolare — personalităţi verificate şi recunoscute — care, 
ca şi în trecut, în urma verificării dosarelor şi a unei discuţii 
exploratoare vor alege omul cel mai competent şi înzestrat, care 
răspunde cel mai bine exigenţelor şcolii şi se aliniază valoric 
presigiului acesteia. Va trebui manifestată o grijă deosebită 
pentru continua perfecţionare a educatorului, ţinând seama de 
explozia informaţională, de adaptarea continuă a învăţămân- 
tului la evoluţia societăţii, de obţinerea unei eficienţe maxime în 
procesul instructiv-educativ şi deci a unor rezultate care să 
confere autoritate personalului didactic şi să sporească prestigiul 
instituţiei didactice. 


Tribuna învăţământului — 17 august, 1992 

„Asistăm la o depreciere 
a apostolatului didactic“ 
— interviu — 


Domnule profesor, ştim că în cei 47 de ani de activitate 
exemplară, creatoare în toate sensurile şi apreciată de o [ară 
întreagă, aţi acumulat o experienţă didactică vastă şi v-aţi format 
o imagine clară asupra învățământului românesc. De aceea vă 
solicităm câteva opinii şi propuneri privind actuala stare a 
învățământului românesc. 

Voi răspunde cu plăcere, dar cu o condiţie. Observațiile şi 
sugestiile mele să nu fie interpretate ca o „poziţie“ politică, ci ca 
o constatare obiectivă a unei stări de fapt, definitorie pentru 
momentul istoric în care ne aflăm. 

Consideraţi domnule profesor, actualul moment istoric 
propice pentru prosperarea învăţământului ? 

Dimpotrivă. Parcurgem un moment de criză, când 
învăţătura, ca şi cultura sunt sacrificate. Cultura are cel puţin 
şansa cointeresării pieţei libere şi a iniţiativelor private, în 
timp ce învăţământul îngustează drastic sectorul particular. 
Dacă măcar s-ar dubla cota rezervată din buget învăţă- 
mântului (la ora actuală cea mai mică din fostele ţări est- 
europene) s-ar umple multe găuri din domeniul asigurării 
bazei materiale şi a unui personal competent şi de calitate. 
Multe şcoli se năruie, iar altele au o dotare insuficientă. 
Asistăm la un dramatic exod al cadrelor tinere şi al cadrelor 
valoroase către sectoarele lucrative care oferă salarii de 2—4 
ori mai substanţiale, la o migraţie a multor profesori în 
străinătate. Condiţiile uneori precare de funcţionare, impro- 
vizările la care se recurge şi scăderea nivelului de calificare şi 
competenţă, atrag inerent o depreciere a apostolatului 

didactic, o slăbire a calităţii învăţământului şi agravarea stării de 
deculturaţie a naţiunii. 

Nu putem acuza ministerul de această stare critică a învăţă- 
mântului! Aici toată răspunderea apasă pe umerii finanţiştilor 
guvernului şi ai unui parlament indolent şi guraliv. 

De acord. De altfel ştiu cât se zbate Ministerul de profil 
pentru a scoate învăţământul din poziţia codaşă, ocupată pe 
scara priorităţilor naţionale. 

Totuşi, Ministerul îşi are partea de răspundere şi de vină în 
unele aspecte care nu sunt dependente atât de buget cât şi de o 
concepţie inteligentă, coerentă şi adecvată despre scopul, orga- 
nizarea, conţinutul şi perspectivele învățământului. 

După mine, cea mai gravă carenţă a actualului sistem de 
învăţământ preuniversitar este absenţa preocupării pentru 
educaţie, lăsată în seama unei familii hărțuite de griji, obosită şi 
uneori depăşită pedagogic, a liberei inspiraţii şi iniţiativei 
copiilor, a zecilor de secte religioase şi mai ales a organizaţiilor 
de rockeri care reuşesc ceea ce ministerul nu a reuşit până în 
prezent: să impună „obligativitatea“ blugilor rupţi, a pletelor 
nespălate, a cerceilor băieţeşti în urechi, a fumatului în clase şi 
pe coridoare, a gumei mestecate şi în timpul orelor, a unei 
literaturi gen Sandra Brown. De altfel ministerul nostru poartă 
titulatura doar de... Ministerul Învăţământului. Direcţia Gene- 
rală a Educaţiei numără o directoare generală (şi directoare a 
Palatului Naţional al Copiilor), o secretară şi patru inspectori, 
care bat toată ţara şi se ocupă de alocaţii şi burse ca să nu 
obosească sectorul financiar. Şi totuşi, de bine de rău, olim- 
piadele, concursurile literar-artistice, supraviețuiesc şi mai 
salvează câteva sute de valori ale culturii noastre. Intensificarea 
şi ameliorarea conţinutului activităţii educative este prima obli- 
gaţie a ministerului care va trebui să-şi perfectioneze şi formele 
de colaborare cu anemicul Minister al Tineretului, „înghiţit“ de 
departamentul sporturilor. 

Dar ce aveţi de spus în privința conținutului învățământului ? 

Am redus săptămâna şcolară de la 6 la 5 zile, dar am 
lăsat aceleaşi programe încărcate, aceleaşi manuale care 

înlocuiesc munca profesorului şi gândirea elevilor. Nu pot 
condamna a priori Institutul de Ştiinţele Educării de trenare 
şi ineficienţă. Nu cunosc în ansamblul lor planurile de 
învăţământ elaborate în taină; dar din ce ştiu nu mă încântă 
lipsa de deschidere spre aspectele moderne, absenţa tratării 
interdisciplinare, a unor ştiinţe de graniţă şi mai ales a unei 
minţi de sinteză pedagogică, a unui psihopedagog cu amplă şi 
multilaterală informaţie şi profundă cunoaştere a cerinţelor 
psihice moderne, care să conceptualizeze sistemul. Nu ducem 
lipsă de programe pe computer, ci de o viziune şi o motivaţie 
pedagogică a programelor, de o umanizare a lor. Cu manua- 
lele noi, alternative, e la fel ca povestea cu mărgica găsită de 
găina babei din poveste. În 5 ani avem două abecedare şi două 
manuale noi de aritmetică care sunt „europene“, după spusele 
televiziunii, pentru că sunt mai frumos colorate şi tipărite pe 
hârtie mai bună. Ce ne facem cu manualele de română (slabe) 
şi cu cele de fizică, matematică, biologie, chimie, latină, 
suprasaturate informaţional, neatrăgătoare şi stresante. E o 
adevărată crimă că Editura Didactică şi Pedagogică nu mai 
tipăreşte literatură auxiliară şi pedagogică. 

Sistemul docimologic este profund viciat, iar cel de 
evaluare la examene, olimpiade şi concursuri de admitere, 
evident demodat pedagogii noştri nefăcând altceva decât 
să înlocuiască baremurile sovietice cu grilele americane la fel 
de artificiale. 

Şi care ar fi soluţiile pe care le preconizaţi? 

Lipsa ca şi excesul de democratism sunt egal de dăună- 
toare învăţământului. Dictatul pedagogic ca şi pălăvrăgeala şi 
gâlceava de tip latin în presă, parlament, la radio, TV şi în 
comisii de „specialişti“ explică în primul caz — prostiile 
făcute pe vremea ministeriatului Suzănicăi Gâdea şi în al 
doilea caz — lipsa de decizie şi fermitate a anilor de tranziţie, 
când copilul a rămas cu buricul netăiat din cauza prea 
multelor moaşe. 

Un colectiv restrâns de pedagogi cu vocaţie, competenţă 
şi experienţă care să gândească unitar sistemul de învăţământ, 
să dea un „model“ de manual care să nu copieze pe cele 
occidentale, ci să racordeze experienţa românească la spiritul 
european, ar fi o soluţie ideală. 

Personal, rămân optimist şi sper ca în jurul anului 2000 
să avem un învăţământ românesc de valoare mondială, aşa cum 
l-am avut în 2-3 perioade din istoria şcolii româneşti. 

Vă mulţumim domnule profesor. 

A consemnat, 


Prof. Dumitru TĂTARU 
Agora nr. 2-3, 1/15 aprilie, 1995 

Computere avem, 
ne lipseşte viziunea didactică 


După mine carenţa esenţială a actualului sistem de 
învățământ preuniversitar este — după cum am mai scris — absenţa 
preocupării pentru educaţie, lăsată în seama unei familii hărţuite 
de griji, obosită şi uneori depăşită pedagogic, a liberei inspiraţii şi 
iniţiativei copiilor, a zecilor de secte religioase şi mai ales a 
grupărilor de rockeri care au reuşit ceea ce ministerul n-ar fi 
îndrăznit pentru a nu stârni „duhul“ revoltei: generalizarea 
purtării pletelor nespălate, a cerceilor din urechi, a fumatului în 
clase şi pe coridoare, a gumei mestecate şi în timpul orelor, a unui 
jargon rromo-englezit, a unei literaturi exclusiv S.F. sau gen 
Sandra Brown. O firavă „direcţie“ educativă, compusă din 
patru persoane şi condusă de o tânără profesoară de matematică în 
acelaşi timp şi directoare a Palatului Copiilor, înglodată în 
probleme administrative şi „facilităţi“, poate face ea faţă unor 
serioase programe educative de natură să amelioreze actualul 
climat şcolar, în care lipsa motivaţiilor, a preocupărilor majore şi 
liniilor de perspectivă, infracţionalitatea şi consumul de droguri se 
fac tot mai simţite? 

Sunt multe probleme educative nesoluţionate în orga- 
nizarea conţinutului materiei de studii, nenumărate necon- 
cordanţe atât pe linie verticală, între treptele de învăţământ, cât şi 
pe linie orizontală, între componentele planurilor şi programelor 
de învăţământ, frecvente eludări ale tratării interdisciplinare etc. 
Am redus sptămâna şcolară de la 6 la 5 zile, dar am lăsat aproape 
aceleaşi structuri, aceleaşi programe încărcate şi prost corelate, 
aproape aceleaşi manuale înbâcsite şi suprainformatizate care 
înlocuiesc munca profesorului şi gândirea elevului. Nu putem 

condamna a priori un Institut de Ştiinţe ale Educaţiei format din 
individualităţi remarcabile, dar care acţionează dezlânat şi cu 
lentoarea unei broaşte țestoase. În învăţământul pedagogic, în aula 
academică se simte acut, probabil din cauza unilateralizării şi 
exceselor de specializare, lipsa unor minţi de sinteză care sunt 
altceva decât computerele care acţionează după o logistică ce nu 
şi-a dovedit până în prezent eficienţa. Nu de programe de 
computer ducem lipsă (cei trimişi în străinătate vin cu 
geamantanele încărcate cu ele), ci de o viziune şi o motivaţie 
psihopedagogică a acestora, de o umanizare a lor. Dreptul roman 
vorbea de un grav viciu juridic exprimat în formula „de nobis sine 
nobis“ (despre noi fără noi). Vorbim despre copil şi acţionăm 
asupra lui, făcând abstracţie de făptura lui concretă, de realitatea 
lui vie, de propria lui conştiinţă şi personalitate şi chiar de propriile 
sale opinii şi opţiuni. De aici şi drama învăţăturii, a educaţiei, a 
conflictului dintre generaţii, acutizată azi uneori până la paroxism. 
Sistemul docimologic este profund viciat, iar cel de evaluare 
la examene, olimpiade şi concursuri de admitere (cu toate 
cârpelile de ultimă oră) se dovedeşte evident demodat, pedagogii 
noştri nefăcând altceva decât să înlocuiască baremurile sovietice cu 
grilele americane, la fel de artificiale şi neconcludente pentru a 
determina obiectiv parametrii valorici ai candidaţilor. Asemenea 
tipuri de examene, aproape medievale, care suspectează necinstea 
examinatorilor, proliferează o înfloritoare industrie de teste, 
culegeri, rezumate, răspunsuri, chestionare pentru examene, care 
nu numai că automatizează şi uniformizează gândirea, dar 
reprezintă cam 50% din literatura pe care editurile, lacome de 
profit, o propun tinerei generaţii, angajată în examene şi 
concursuri stresante. 
lată doar câteva din multiplele puncte vulnerabile ale 
actualului sistem de învăţământ. Ne vom strădui într-un viitor 
articol să propunem câteva sugestii de ameliorare a lui, aşa cum 
o facem fără încetare de peste 40 de ani, în luptă cu inerția, 
autoritarismul şi — nu rare ori — cu indecizia celor pe care noul 
fie că-i sperie şi îi paralizează, fie că-i entuziasmează fără 
consistenţă. 
Vocea României — 16 mai, 1996 

Decalogul ignorat al reformei 


La ora actuală învăţământul românesc de cultură 
generală trece printr-o perioadă de criză generală de lentoare cu 
care se efectuează renovarea lui în vedea unei adaptări cât mai 
rapide la uriaşa explozie informaţională. Perioada de 12 ani, 
consacrată în şcoala noastră de un veac şi jumătate culturii 
generale şi care astăzi suportă creşterea de 40-50 ori a 
volumului informaţional, trebuie inteligent gospodărită pentru 
evitarea supraîncărcării, stresului, formelor de abstragere de la 
şcoală — calificate de pedagogia modernă ca forme de rezistenţă 
biologică la o adevărată agresiune spirituală. 

Parcurgând planurile de învăţământ, cu care vom intra în 
anul 2000, constatăm cu surprindere că ele nu ţin totdeauna 
seamă de câteva principii fundamentale care asigură respectarea 
integralităţii conceptului de cultură generală. De aceea ne 
simţim obligaţi să le reamintim celor chemaţi să reaşeze 
învăţământul românesc pe baze moderne: 

1. Optimizarea raportului dintre cantitatea de cunoştinţe 
şi timpul în care aceste cunoştinţe trebuie să fie transmise şi 
asimilate. Deci, ca să nu suplimentăm cei 12 ani de şcoală se 
impune selectarea priorităţilor din materialul considerabil ce-l 
oferă ştiinţa, cultura, şi tehnica şi eliminarea elementelor 
„istoriste“, „documentariste“, a detaliilor „tehniciste“ în 
favoarea noţiunilor „forţă“ şi datelor generale de ultimă oră. 

2. O viziune interdisciplinară a culturii. Dispariţia grani- 
telor imuabile dintre discipline, introducerea în clasele 
superioare a unor discipline de sinteză în locul repetării ciclice 
a unor obiecte de învăţământ sau studierii independente, în 

sistem linear, a unor discipline a căror dificultate este 
coroborată cu vârsta elevului. 

3. Înlocuirea principiului „a învăţa pentru a învăţa“ cu 
principiul „a învăţa pentru a ştii să înveţi“, Cunoştinţele se 
acumulează pe tot parcursul vieţii. Şcoala trebuie să ofere 
structurile de bază şi mai ales instumentele gândirii, tehnicile 
studiului, modalităţile practice ale formării şi modelării culturii 
generale în raport cu necesităţile şi cerinţele fiecărei etape isto- 
rice. Este cel mai vulnerabil punct al învățământului românesc 
la ora actuală. 

4. Înlocuirea învățământului pasiv cu învăţarea în care 
predomină elemente de creativitate. De aici studiul pe grupe, rolul 
cabinetelor, laboratoarelor, cercurilor, cenaclurilor literare, 
importanţa punerii în situaţie, a stimulării gândirii, a descoperirii, 
a coparticipării elevilor la lecţii, la activităţi practice (redactarea şi 
procesarea revistelor şcolare, de exemplu). 

5. Folosirea unei tehnologii moderne, fără fetişizarea 
maşinii şi eliminarea factorului emoţional, care e profesorul. 

6. Accent predominant pus pe activitatea independentă şi 
diferențiată şi înzestrarea elevilor cu strategii sau scheme de 
acţiune, raţionale şi cu mare randament. 

7. Cultivarea, prin toate mijloacele învăţământului, a spiri- 
tului de sinteză, deficitar astăzi în procesul pregătirii elevilor. 

8. Îmbunătăţirea manualelor şcolare nu numai prin 
elementul concurenţial al alternativei alegerii, ci prin oferirea 
eventualilor autori de manuale a unei programe analitice 
elastice şi moderne, ştiut fiind că o programă proastă generează 
un manual prost, indiferent de calităţile pedagogice şi literare 
ale celui sau ale celor care îl elaborează. 

9. Concordanţa tipului de manual şi sistemului de învăţare 
cu criteriile docimologice şi cu baremurile folosite la examene şi 
concursuri, între care se ivesc astăzi grave discrepanțe. 

10. Asigurarea perspectivei pe verticală, printr-o corelare 
mai inteligentă şi organică a învăţământului preuniversitar cu cel 
universitar, între care există nenumărate denivelări, 


Vocea României — 27 iunie, 1996 

Impovărătoarea moştenire 
„pe butuci“ 


Schimbarea echipei guvernamentale în 1996 găseşte 
şcoala românească într-o acută criză. O lege a învăţământului 
ciuntită şi lipsită de anexele ce o fac operaţională, un teanc de 
regulamente care se bat cap în cap şi care sparg inutil cu 
greutatea lor cristalele de pe biroul directorilor, o „liberalizare“ 
educativă concepută în cea mai „populistă“ şi nocivă formă, un 
haos metodologic care ne-a lăsat cu aceleaşi programe 
îmbâcsite şi necoordonate şi cu aceleaşi manuale anacronice, în 
pofida eforturilor de a li se asigura „perechi“ concurente, salarii 
de mizerie, şcoli dărăpănate şi murdare, încurajarea tacită a 
industriei meditaţiilor, a afacerii concursurilor şi a exploziei de 
broşurele indispensabile descurcării din iţele unor examene de o 
dureroasă absurditate şi ineficienţă docimologică, alcătuiesc 
bilanţul unei politici de învăţământ lipsite de motivaţie 
pedagogică şi orizont cultural, dusă de o pleiadă de miniştri, 
poate nu schimbaţi anual, ca la cultură, dar la fel de caduci şi 
preocupaţi de rezolvarea problemelor personale. 

Ne-am săturat în ultimile decenii de miniştrii clientelar- 
politici, „umanişti“ cu capul în nori, ingineri universitari care 
măsoară cu şublerul dimensiunile omului modern sau „mămici“ 
fără autoritate intelectuală. Ne-au exasperat „sufletele moarte“ 
de funcţionari care în fiecare zi îşi iau de acasă un ghem de 
sfoară ca să se lege de scaunul pe care tremură şi veghează. 

Ne trebuie un ministru cu larg orizont de cultură, cu o 
incontestabilă popularitate şi autoritate moral-intelectuală care 
să cunoască pe verticală, global şi nu pe parcele, învăţământul 
românesc şi problemele sale reale, să aibă o viziune clară a 

psihologiei generaţiei tinere, a ambițiilor şi grijilor ce o 
neliniştesc, Ministerul are nevoie de un colectiv de consilieri cu 
reală competenţă profesională, sfătuitori ai ministrului, 
dispensaţi de oficii de anchetare, protocol şi cabinet, de un 
mănunchi de inspectori cu personalitate, demnitate şi dornici 
de iniţiative creatoare, de un institut de ştiinţe ale aducaţiei care 
să nu mai fie obligat să-şi ofere străinătăţii competenţa şi 
serviciile prost plătite la noi, de o editură didactică activă care să 
nu se limiteze în a trage la indigou, an de an, manuale şi cursuri 
care supraviețuiesc de decenii, lăsând la cheremul unor 
incompetente şi veroase edituri particulare literatură auxiliară 
pentru elevi şi studenţi. 

Ştim că astfel de cerinţe pot fi taxate de sceptici drept 
utopice, ştim că în jurul unor „funcţii“ rentabile roiesc veleitari 
şi impostori şi că un impresionant număr de valori autentice 
sunt ignorate sau nesolicitate pentru că nu le place să se vâre şi 
să fie mediatizate cu orice preţ (sau cu un anumit preţ care nu 
se declară niciodată). 

În sfârşit, după lungi şi aprige dispute, pentru împărţirea 
ministerelor, tagma politehnicienilor, atât de nocivă şcolii 
româneşti în era comunistă, a ieşit din nou victorioasă. Sperăm 
să nu mai repetăm însă experienţele triste ale trecutului şi să ne 
găsim în faţa unei personalităţi pe măsura imenselor sarcini ce 
revin învăţământului, atât în direcţia renovării sale europene, 
cât şi pentru formarea unui tineret care a început că fie scăpat 
din mâini, care dă semne de inculturaţie, de plictis sau disperare 
şi care-şi iubeşte din ce în ce mai puţin pământul din care anteic 
ar trebui să-şi tragă forţele. 


Vocea României — 5 decembrie, 1996 

Minusuri persistente 
ale învăţământului românesc 


Cele trei articole inserate în pagina de „Accente“ a 
Tribunei Învăţământului din 2 septembrie 1997, semnate de trei 
oneste şi realiste cadre didactice din trei colţuri diferite ale ţării 
(Lugoj, Rm. Vâlcea, Bacău) subliniază într-un deplin consens 
câteva din gravele şi persistentele hibe ale învăţământului 
românesc: programe supraîncărcate, examene absurde şi 
nediferenţiate, goana după acapararea şi valorificarea comer- 
cială a elitei şcolare, prin meditații. 

Toate aceste hibe sunt generate de ambiția prostească de 
a se obţine performanţe pedagogice care, forțând natura ome- 
nească, neglijând uneori până la inconştienţă limitele posi- 
bilităţilor umane (oricât ne-ar asigura savanții de elasticitatea 
biologică la efort iar filosofii, de rezistenţa morală la încercări a 
speciei umane), acţionează uneori ca un bumerang, producând 
reacţii şi rezultate adverse. Hibele amintite sunt moşteniri ale 
epocii de război rece şi de vanitoasă concurenţă pentru 
demonstrarea superiorității sistemului comunist şi al acelui 
„homo sovieticus“, un Hercule modern care, ca şi supraomul 
nietzschean sau „blondul“ rasei superioare, avea misiunea să 
înlocuiască o societate putredă, 

Cât de „înnoitor“ pare astăzi epigonul modern al încă 
râvnitului „homo sovieticus“ o arată prăpastia ce se cască între 
o elită şcolară bine dopată şi antrenată pentru performanţe, elită 
ce se scurge dintr-o hemoragie a valorilor spre ţările ce le asigură 
un alt standard de valorizare a capacităţii şi un alt nivel de trai, 
şi o masă amorfă de elevi care se târăşte cu mari eforturi pe 

treptele şcolii şi cu care va trebui să „defilăm“ în marşul 
nostru victorios către integrarea europeană. 

Ceea ce supără la învăţământul românesc, socotit până la 
extravaganţele tehniciste ale lui Mircea Malița şi „gafele“ 
pedagogice ale Suzanei Gâdea şi Anetei Spornic, un model 
european, este rigiditatea lui mecanicistă care exclude din 
ecuaţia pedagogică realităţile pulsatile ale „subiectului“ 
educaţiei, lipsa de nuanţare şi de alternative ale omului modern 
şi şansele individuale de realizare a copiilor situaţi pe diferite 

Aşa se explică de ce supunem la examene unui egalitarism 
„sovietic“ (şi nu „democratic“) şi pe elevul strălucitor şi pe cel 
submediocru, de ce încercăm prin costisitoare şi interminabile 
meditații, ruinătoare pentru bugetul familiei şi epuizante pentru 
absolvenţi, să inoculăm siguranţa reuşitei. Aşa se explică de ce 
îndepărtăm fără voia noastră pe elevi de cultură, înlocuind 
contactul viu şi creator cu clasicii români şi străini şi cu 
valoroasa literatură auxiliară de informare ştiinţifică, prin 
consultarea exclusivă şi obligatorie a sutelor de cărţulii cu 
baremuri, grile, teme, rezumate, exerciţii, subiecte probalistice 
pentru examene, foarte rentabile pentru autori care înghit o 
bună parte a hârtiei editurilor şi care devin un panaceu universal 
al succesului, încurajând lenea şi tembelizarea la fel ca jocurile 
mecanice, microfoanele ţinute şi în somn în urechi, fixaţia 
calculatorului şi descifrarea obsesivă a integramelor. 

Soluţiile există şi sunt realizabile, dar lipsa de continuitate 
a efemerelor echipe ministeriale face ca ele să treneze ani în şir 
aşa cum s-a întâmplat cu Legea învăţământului şi cu Statutul 
cadrelor didactice. 

Din cauza superanaliştilor şi microspecialiştilor (necesari 
de altfel) încep să ne lipsească minţile de sinteză, cu orizont 
enciclopedic. Calculatoarele ne ajută, dar ca orice mecanism, 
nu ne substituie inteligenţa, ci doar o corectează sau o aduce la 
nivelul maxim al performanţei ei reale, la ora actuală. 

Aşa se explică supraîncărcarea programelor, proces firesc 
ţinând seama că informaţia a crescut demenţial în volum, în 

timp ce anii de învăţătură preuniversitară au rămas aceiaşi de un 
secol şi mai bine. Ar trebui ca cineva să-şi asume răspunderea de 
a stabili ce anume trebuie eliminat din programe, ce anume 
constituie capital de noţiuni-forţă, de cunoştinţe fundamentale, 
deci acel fond patrimonial al culturii generale pe care să-l 
stăpânească obligatoriu şi viitorul agricultor şi academicianul. 
Se impune o corelaţie mai bună a cunoştinţelor şi realizarea 
acelui deziderat al interdisciplinarităţii, neglijat de majoritatea 
cadrelor didactice care proclamă superioritatea şi exclusivismul 
obiectului ce-l predă (multă vreme s-a vorbit de materiile 
„fundamentale“, înlocuite azi cu obiectele la „modă“, 
supralicitate la meditații). 

Diferite foruri pedagogice se căznesc de ani în şir să 
simplifice — prin reconsiderare modernă — conţinutul învăţă- 
mântului. Oricum, efortul trebuie să fie dozat pe vârste şi 
exprimat printr-o creştere graduală a numărului de ore 
săptămânale (între 20 şi 30), iar orice plan de învăţământ să 
cuprindă 70% obiecte obligatorii şi 30% opţionale care să 
permită o preevaluare a aptitudinilor — cum scria profesorul 
Mihail Oprescu din Rm. Vâlcea — de clasa de „vârfurişti“, 
aleşi pe sprânceană şi exploataţi prin meditații plătite, ca să 
fim lăudaţi de inspectori sau să obţinem note maxime la 
examenele de grad. 

Cei supradotaţi ar trebui să se bucure de cercuri speciale 
în şcoli, la cluburile sau palatele elevilor sau la instituţiile 
interesate de a atrage încă de pe băncile şcolii prin burse şi apoi 
prin stagii în străinătate pe viitorii specialişti. 

De ce nu încurajăm, scutindu-i de examene, pe copiii cu 
creativitate (câştigătorii de concursuri de creaţie literară, de 
plastică, muzică şi chiar ca autori la o vârstă fragedă)? De ce să 
ne limităm doar la „olimpici“? Oare câştigarea unei olimpiade 
la literatura română ori la latină nu echivalează cu publicarea la 
vârsta de 14-17 ani a unui excelent volum de versuri sau cu 
traduceri publicate din latină? De ce să supunem stresului astfel 
de copii supradotaţi, care de obicei cad la examenul de admitere 
în facultăţi pentru că nu iau meditații, pentru că nici la filologie, 

nici la filosofie, nici la biologie, nici la istorie sau geografie nu se 
dau teme care să le pună în valoare volumul informaţiei de 
specialitate şi aptitudini, ci doar subiecte care le verifică 
fidelitatea memoriei faţă de manual (vezi grilele de la facultățile: 
biologie, medicină etc.). 

Din cauza autonomiei universitare ne izbim în multe 
cazuri de „personalismul“ şi încăpăţânarea unor decani care îşi 
exercită dreptul de a-şi impune fixaţia unui punct de vedere. De 
ce trei facultăţi au acceptat olimpicii fără examen şi alte patru 
i-a pus să stea la rând? Ce se petrece în mintea acestor capricioşi 
administratori ai viitoarelor valori naţionale? Democraţia e oare 
sinonimă cu bunul plac, cu „privatizarea“ sacrosantă a crite- 
riului axiologic? 

Tragedia e că sub masca corectitudinii şi obiectivităţii la 
examene se comit cele mai oribile crime împotriva naturii umane, 
siluită de dogmatica eticii fundamentaliste a examenelor. La 
temelia unor probe absurde stă neîncrederea în probitatea 
profesorilor, înlocuirea conştiinţei şi competenţei profesionale a 
acestora prin „norme“ stabilite din afară şi aplicate robotic de 
cei chemaţi să cântărească complex valoarea candidatului. O 
temă liberă din interiorul programei obligatorii oferă de pildă 
infinit mai multe criterii de apreciere obiectivă şi nuanţată, cu 
condiţia să avem încredere în onestitatea şi obiectivitatea celui 
care judecă şi apreciază lucrarea. 

Aş recomanda, în final, serviciului de presă al M.E.N., 
care pune zilnic sub ochii ministrului mai mult injuriile, 
calomniile şi jocurile de culise şi mai puţin opiniile deschise şi 
sugestiile pedagogice utile ale unor minunaţi profesori din 
provincie care se iau zilnic la trântă cu inerția şi tarele 
învăţământului de azi şi suferă în numele generaţiei pe care o 
educă, să roage pe mai marele şcolii să ia în consideraţie 
„accentele“ sincere din drama ce frământă azi şcoala 
românească. 


Examene — 15/22 septembrie, 1997 

CONCEPTUALIZAREA REFORMEI 
REFLECTATĂ ÎN PRIMELE PROIECTE 
DE DEZVOLTARE 
ŞI INTEGRARE EUROPEANĂ 


Utopie cu pretenţii 


De o bună bucată de vreme urmăresc în cotidianul 
România liberă publicarea pe fragmente a proiectului de 
reformă educaţională iniţiat de GDIE - FNE, adică Grupul 
pentru Dezvoltare şi Integrare Europeană pentru renaşterea 
României prin educaţie. Iniţiativa e meritorie ţinând seama că 
de şase ani educaţia e aproape eradicată din preocupările 
Ministerului Învăţământului care socoteşte, probabil, că 
instrucţia educă sau că educaţia este o problemă a tuturor, 
indiferent de calitatea morală şi de competenţa profesională a 
membrilor societăţii. 

Cert este că după şase ani de stagnare, în care multe lucruri 
bune din trecut s-au pierdut, când lipsa de coordonare dintre 
cele trei ministere care răspund de educaţia naţiunii şi mai ales 
a milioane de tineri ce vor trebui să pună serios umărul la 
integrarea noastră europeană se resimte efectiv, acest proiect 
este bine venit. El cuprinde analize serioase şi pertinente privind 
gravele carenţe ale actualului sistem educaţional şi care, cu 
entuziasmul nestăvilit al „proeuropenismului“ ce-l animă, pe 
lângă abundentele „importuri“ occidentale inadecvate, oferă şi 
soluţii valabile şi aplicabile şcolii româneşti, fără a-i altera 
particularităţile naţionale şi tradiţiile istorice, care stau la 
temelia marilor sale succese după reforma lui Spiru Haret. 
Parcurgând însă aspectele acestui proiect, mi-a venit în minte o 
celebră poezie a lui Arghezi, Ex libris, închinată cărţii. Aducând 

elogiu celui ce-a scris-o „încet gândită“ şi „gingaş cumpănită“, 
„Zămislindu-şi marea lui fantomă de reverie, umbră şi aromă şi 
o pogoară vie printre noi“, Arghezi conchidea cu tristeţe că 
truda gânditorului e zadarnică, pentru că „pe cât i-e ghersul 
cărţii de frumos“, ea nu răspunde la nici o întrebare. 

lar întrebările la care ar fi trebuit să se răspundă în acest 
proiect sunt multe şi esenţiale. În actualele condiţii economice, 
în ce fel şi cum ar putea căpăta realitate aşteptata reformă? 
Punerea în mişcare a unor prevederi pentru ameliorarea funcţiei 
educaţionale presupune eforturi financiare, cărora nu vedem 
cum le-am putea face faţă în următorii zece ani. Oare nu ne 
situăm (ţinând cont că autorii condiţionează realizarea 
proiectului la o cotă de cel puţin 10% din venitul naţional) în 
plină utopie? N-ar fi fost nevoie de o ierarhizare a priorităţilor 
pentru a putea demara mai uşor? 

Construcţiei pe verticală a sistemului de învăţământ i se 
asigură oare, în proiect, o coloană vertebrală destul de solidă sau 
măcar un fir roşu care să garanteze legătura şi continuitatea 
actului formativ pe tot parcursul procesului instructiv-educativ? 
Oare s-a avut în vedere şi modernitatea raportului profesor-elev, 
simultaneitatea creşterii pregătirii şi conştiinţei educatorului şi 
educaţilor, cerinţele unei decimologii care să radiografieze real 
(şi nu cantitativ matematic, cum se obişnuieşte acum) valoarea 
şi posibilităţile concrete ale elevului şi studentului? Oare 
proiectul a stabilit relaţia dintre termenul de apariţie a 
manualelor şi cursurilor în perioada de reciclare a informaţiei şi 
metodologiei, acceptată pe plan mondial pentru a nu păţi ca 
acum, când avem încă manuale şi cursuri depăşite şi demodate, 
rămase în urmă cu 10-15 ani faţă de realitate? 

Acestea sunt câteva întrebări esenţiale cărora dacă nu li se 
oferă un răspuns cât mai urgent şi concret, ne obligă să vedem 
în acest proiect un simplu joc de imaginaţie şi condei. 


Vocea României — 5 septembrie, 1996 


www.dacoromanica.ro 


34 TUDOR OPRIş 











„Renaşterea României prin educaţie“ 
— între realism şi diletantism — 


Nu putem nega faptul că învăţământul românesc trece 
printr-un moment de sincopă. Bugetul e de supravieţuire, iar 
cadrele didactice cu experienţă şi prestigiu se răresc prin 
pensionare silită (deşi se simte o acută nevoie de specialişti 
competenţi), ori sunt absorbite de învăţământul universitar 
privat. Cele tinere şi cu reală vocaţie pedagogică migrează către 
sectoare care salarizează de trei-patru ori mai bine. Pe de altă 
parte, pregătirea superficială, dezinteresul unor elevi pentru 
învăţătură şi propriul viitor ca şi pragmatismul exagerat al altora, 
comportamentul egoist şi dur, aerul blazat şi cinic, necon- 
formismul şi acţionarea în spiritul darwinist al concurenţei 
sociale exterminatoare, conduita generată de o viziune total 
deformată a democraţiei şi liberalismului schiţează un sindrom 
îngrijorător. Din teama de a nu fi acuzaţi de dirijism moral de 
tip proletar, facem inadmisibile concesii atitudinilor libertine, 
iar din teama de a nu fi suspectaţi de naționalism, umilim 
orgoliul naţional, negăm excelența intelectuală şi capacitatea 
inventiv-creativă a poporului nostru, Facem elogiul şi importăm 
un mod de viaţă în care blugii, guma de mestecat, bocancii 
butucănoşi, raniţa atârnată de spinare, laţele nespălate, 
drogurile, stilul „rock“ de comportare şi cel „underground“ de 
comunicare, industria de „loisir“-uri de la arsenalul audio-vizual 
până la interminabilele şi asurzitoarele „bairamuri“ devin sigle 
ale „europenizării“, consolidează treptat şi irezistibil victoria 
formei asupra conţinutului. 

Ne găsim oarecum dezarmaţi în faţa vidului educaţional, 
a „stării morale“ a adolescenților şi le punem pe seama tranziţiei 

şi a incapacității unui minister fără personalitate, cu o direcţie a 
educaţiei formată din patru persoane sufocate cu probleme care 
privesc mai degrabă Ministerul Turismului şi Tineretului sau 
serviciul financiar. Iniţiativa propunerii unui program coerent 
de educaţie naţională a fost lăsată pe seama unor organizaţii de 
masă, neguvernamentale, cum e Alianţa Civică şi grupul 
acesteia pentru dezvoltare şi integrare europeană (GDIE- 
FNE) care, în 1996 şi-a publicat programul într-un serial 
apărut în „România liberă“. Recent, punându-l sub egida 
C.D.R şi Ministerul Învăţământului, Alianţa Civică l-a 
prezentat într-un colocviu cu tema „Renaşterea României prin 
Educaţie“, a cărui rezoluţie a fost publicată în „Tribuna 
învăţământului“ din 29 IV a.c. 

Iniţiativa este meritorie, ţinând seama că de 7 ani 
educaţia a fost aproape eradicată din preocupările unui minister 
căruia i-a fost ruşine până acum să-şi adauge în titulatură şi 
funcţia educativă, lăsând-o pe seama unei familii obosite şi 
derutate şi a unei societăţi bolnave. În aceste condiţii, în care 
lucruri bune din trecut s-au pierdut, când lipsa de coordonare 
dintre cele trei ministere care răspund de educaţia naţiunii (al 
învăţământului, culturii, tineretului) s-a resimţit dramatic, acest 
proiect este bine venit. El cuprinde analize serioase şi pertinente 
ale gravelor carenţe ale actualului sistem educaţional, oferind 
soluţii valabile şi aplicabile şcolii româneşti, fără a-i altera 
particularităţile naţionale şi tradiţiile istorice. Acestea stau la 
temelia marilor sale succese după reforma lui Spiru Haret, care 
ne-au sincronizat cu apusul şi au dus la o integrare europeană a 
şcolii româneşti încă de la sfârşitul secolului trecut. 

Rezoluţia colocviului, care a ţinut cont între timp de 
unele sugestii, deşi este gândită cam împrăştiat şi fragmentar, în 
cele cinci mari capitole ale sale cuprinde câteva linii orientative, 
care nu cer eforturi financiare speciale dacă le vom aplica 
gradual, inteligent şi eficace. 

Capitolele cele mai bune ale rezoluţiei le reprezintă 
„Idealul educaţional al şcolii“ şi „Managementul în domeniul 
educaţiei“. La primul capitol amintit, aş elimina punctul 2 şi 

l-aş înlocui cu „Evaluarea realizărilor româneşti în raport cu 
cerinţele europene“, care ar susţine mai bine subpunctele de la 
punctul 1. S-a omis de la acest capitol „educaţia ecologică“, 
total marginalizată la noi (murdăria oraşelor, a sălilor de clasă, 
poluarea morală a tinerilor). 

Mai puţin clar sunt formulate capitolele referitoare la 
„Reforma sistemului de învăţământ“ şi „Curriculum şcolar“. 
Nu e un secret că principalele hibe ale învăţământului 
românesc de azi sunt caracterul excesiv de teoretic, 
supraîncărcarea programelor şi manualelor, stabilirea unei 
ierarhii viciate a valorilor prin aplicarea unui sistem pseudo- 
ştiinţific de notare, examene şi concursuri, în pofida grilelor 
supramatematizate, absenţa totală a unor programe educative 
care să lărgească orizontul cultural, să amelioreze comporta- 
mentul social şi moral şi să dea motivații şi perspective 
tineretului. Propunerile oferite de rezoluţie sunt vagi şi 
ambigue, mai ales atunci când se introduce noţiunea de 
„filieră“. Deşi la ora actuală e depăşit, aş fi de acord cu un 
trunchi comun de 8 ani, deci cu un învăţământ elementar 
obligatoriu şi total gratuit care asigură baza minimă culturală 
a naţiunii, fără diferențieri, dar cu o permanentă asistare a 
psihologilor şcolari, care vor avea în clasa a VIll-a un rol 
hotărâtor în orientarea către învăţământul mediu a 
absolvenţilor. Orientarea va trebui să ţină seama în paralel de 
vocaţia reală a elevilor şi de necesităţile reale şi modulante ale 
societăţii, pentru a nu se ivi disfuncţionalităţi binecunoscute 
şi cu efecte dramatice „post-festum“: exces de ingineri şi 
economişti în trecut, în detrimentul laturilor umaniste, deficit 
de meseriaşi şi specialişti în cercetare în prezent, paralel cu o 
invazie de avocaţi, poligloţi, contabili şi manageri. 

Liceul „academic“ (fost de cultură generală), liceele 
speciale (muzică, sport, arte plastice, agro-industriale etc.) ca şi 
şcolile profesionale superioare vor cuprinde discipline obli- 
gatorii de profil şi discipline opţionale, cât şi clase speciale cu 
elevi supradotaţi, din care cu prioritate vor fi recrutaţi viitorii 
studenţi (actualul examen de admitere în învăţământul superior 

va trebui să fie el însuşi restructurat, dispariţia sau modernizarea 
lui trebuind să fie prevăzute în viitoarea reformă). 

În ceea ce priveşte politica de personal în spiritul 
descentralizării, este binevenită lărgirea autonomiei liceelor 
(şcolile generale fiind obligatorii şi gratuite vor avea alt regim) şi 
cu dreptul acordat directorilor de liceu (ca şi în trecutul şcolii 
româneşti) de a-şi alege ei profesori în urma controlării dosarului 
personal şi al unei discuţii exploratoare, în spiritul Legii învăţă- 
mântului şi al Statutului cadrelor didactice. Apreciem invitaţia 
iniţiatorilor programului pentru implicarea în reforma învăţă- 
mântului a celor mai valoroase şi experimentate cadre didactice, 
care în marea lor majoritate stau departe de iniţiativele 
guvernamentale, acceptând resemnaţi ceea ce se hotărăşte în 
birouri închise de către „amatori“ în problema învăţământului. 

Se simte absenţa unei comisii competente şi „inco- 
ruptibile“ politic de pedagogi cu prestanţă, chemată să pună 
reforma în forme legislative, după o prealabilă consultare a unor 
autentici specialişti, valorificând tot ce e viabil şi fiabil din 
propunerile făcute. 

Şi aceasta, cât mai operativ şi cât mai urgent, deoarece, 
aşa cum încheie şi rezoluţia un astfel de efort ar fi „încercarea 
ultimei speranţe!“. 


Tribuna învăţământului — 24 iunie, 1997 

Un program pe termen scurt 
de educaţie naţională 


Au existat în aceşti ani ai tranziţiei două ministere cărora 
li se pot aduce pe drept dojana că au uitat un obiectiv comun, . 
fundamental. E vorba de Ministerul Învăţământului şi cel al 
Tineretului, iar ţinta convergentă — educaţia naţională. Nici 
unul, nici altul (din motive prea subtile pentru a fi cunoscute) 
nu au dat semne de colaborare, culpabilizându-se reciproc 
atunci când li se aduceau critici pentru inactivitatea lor în acest 
domeniu. Profesorul Mironov s-a mărginit să ducă un război 
just, dar pierdut din start, pentru recuperarea patrimoniului 
fostului U.T.C., greu de scos din mâna unor afacerişti, motivaţi 
şi ocrotiţi de legi, preocupaţi sub aripile ocrotitoare ale 
capitalismului sălbatic, doar de rapida lor pricopseală. 
Profesorul Maior, prea adesea plimbăreţ prin congrese inter- 
naţionale şi campanii electorale, a patronat fără autoritate 
pseudomodernizarea pentru care s-a făcut prea mult zgomot 
pentru mai nimic. Şi unul şi altul au uitat că tineretul are nevoie 
înainte de îndopare cu sport, discoteci, informatizarea 
computerizată, videoclipuri, compact discuri, de o acţiune 
intensă şi bine concentrată de educare, astfel concepută pentru 
a nu stârni idiosincrazia şi opoziţia dârză a unei generaţii prea 
sătulă de „maieutica“ marxistă şi prea fanatizată de falsul mit al 
libertăţii „fără frontiere“ (cultivat de demagogismul politic avid 
de voturi) pentru a mai consimţi necesitatea şi rigorile unei 
educaţii normative şi disciplinatoare. 

Fără îndoială că sportul, caratele, excursiile distractive, 
reuniunile dansante, concursurile de miss şi robingo, taberele 
recreative, jocurile mecanice şi logistice, supralicitate azi, aparţin 

mai degrabă loisir-ului „facilităţilor“ care reprezintă 80% din 
activitatea celor 5 funcţionari care au reprezentat în ultimii 2—3 
ani fantomatica direcţie educativă a Ministerului Învăţământului, 
contribuind cu o câtime insuficient de semnificativă la modelarea 
caracterului, personalităţii comportamentului tinerilor de azi 
scăpaţi, în multe cazuri, din chinga familiei, şcolii, societăţii, iar 
uneori victime ale libertinismului şi drogurilor care îşi impun 
propria voinţă şi propriul cod de conduită, puternic influenţat de 
mentalităţile occidentale de tip rock sau punk. 

Nutrim speranţa ca noii miniştri, cam anonimi, ai 
învăţământului şi tineretului, cu o minimă sau nulă competenţă 
şi experienţă în domeniile specifice ale educaţiei tineretului, 
justificaţi poate prin calităţi manageriale sau performanţe 
academice de strictă specialitate, nu vor ocupa respectivele 
posturi doar pentru a asigura succesul compromisului formulei 
guvernamentale, ci pentru a se implica cu înţelepciune şi mai 
ales cu suflet în realizarea măcar a programului pe termen scurt 
al noii conduceri în care ţara şi-a pus toate speranţele, dar şi 
toate exigenţele. 

Educaţia tineretului implică un sistem bine închegat, 
organizat, dirijat şi controlat în desfăşurarea lui coerentă şi în 
efectele lui imediate şi îndepărtate. Pentru aceasta e nevoie de 
un personal îndestulător, competent şi onorabil remunerat, de 
un cadru material şi instituţional adecvat, de programe educative 
atractive, bine concepute şi integral aplicabile în condiţiile 
specifice ale ţării noastre. 

Educaţia tineretului implică un sistem bine închegat, 
organizat, dirijat şi controlat în desfăşurarea lui coerentă şi în 
efectele imediate şi îndepărtate. Pentru aceasta e nevoie de un 
personal îndestulător, competent şi instituțional adecvat, de 
programe educative atractive, bine concepute şi integral 
aplicabile în condiţiile specifice ale ţării noastre. 

Reorganizarea radicală a direcțiilor educative din respec- 
tivele ministere se impune de urgenţă. O intensă propagandă 
educativă, o legislaţie fermă şi limpede, care să blocheze 
tendinţele marcate de eludare a legilor şi normelor de conduită, 

„sensibilizarea“ şi „umanizarea“ informatizării, considerată în 
sine ca unic obiectiv al şcolii (ministerul se numeşte al 
învăţământului şi nu al educaţiei — care implică instituţia), ar 
trebui să intre obligatoriu în programul pe termen scurt al 
educaţiei pe lungă durată. 

Deocamdată, să ne mulţumim cu programul pe termen 
scurt, al priorităţilor şi urgenţelor educative. Deşi tinerii, şi mai 
ales şcolarii, dedulciţi la un „stil“ de viaţă neconstrângător 
optează pentru o formă liberă, fără conţinut adânc sau pentru 
un conţinut liber, fără formă disciplinatoare, nu trebuie să 
facem concesii populiste şi să cădem în greşelile primului an de 
învăţământ postrevoluţionar. 

Sunt necesare câteva măsuri urgente privind elaborarea 
unui program minimal de educaţie multilaterală şi de modali- 
tăţile adecvate la nivelul fiecărei instituţii, îndrumat de minister, 
dar cu participarea intensă şi creatoare a tinerilor. E greu de 
conceput ca întregul proces de educaţie să fie monitorizat de 
„fani“ de 14-17 ani ai computerelor şi SF-ului cum visa 
profesorul Mironov, dar şi de ce aceştia să nu colaboreze cu 
educatorii de profesie în înjghebarea unor programe 
atrăgătoare, dar şi utile (acel „utile dulci“ rămâne la fel de 
valabil după 2000 de ani). Suntem categoric împotriva aşa-zisei 
„politizări“ a lecţiilor, dar nu suntem de acord cu glacializarea 
şi schematizarea informaţională a lecţiilor, care duc la 
monstruozităţile sistemului de concursuri bazate pe grile şi 
baremuri, la explozia broşurilor de pregătire şi la prosperarea 
industriei meditaţiilor. 

Spaţiul unui articol de ziar este ingrat. „Ars longa, vita 
brevis“, arta educaţiei cere spaţiu, timp şi răbdare. Constrânşi 
de acest adevăr, ne mulţumim în final să urăm succes noilor 
miniştri, asigurându-i că le vom pune la dispoziţie, aşa cum am 
făcut-o de decenii, o experienţă care, în ceea ce mă priveşte, mă 
asociază şi mă obligă să n-o ascund din silă de ce-a fost, din 
egoism sau din comoditate, ca pe talanţii biblici. 


Vocea României — 22 decembrie, 1996 

Cine inițiază şi finanţează o reprobabilă 
publicaţie pentru elevi? 


Timp de 30 de ani am dus o luptă donquijotească să 
realizez o revistă „oficială“ a liceenilor, fără caracter 
„ideologic“ (cum o doreau conducătorii comunişti) şi fără tentă 
„comercială“ (cum o preconizează după 1990 liderii de tineret, 
inclusiv Ministrul Tineretului), o revistă serioasă, scrisă de elevi, 
care să reflecte marile lor probleme, să le completeze cultura 
generală ciuntită de o programă de învăţământ străină încă de 
cerinţele pedagogiei şi culturologiei moderne. Opoziția violentă 
pe care am întâlnit-o de la Leonte Răutu — eminenţa cenușie a 
ideologiei comuniste — până la ministrul de tristă amintire 
Aneta Spornic, autoarea în 1980 a vestitului ucaz de desființare 
a revistelor şcolare, m-au pus nu o dată în situaţii conflictuale cu 
oficialitatea. 

Prin zeci de tertipuri şi prin sprijinul tacit al unor minţi 
luminate, chiar din rândul conducerii comuniste, am reuşit să 
„păcălesc“ vigilenţa cenzurii şi să tipăresc între 1966-1989 
peste 100 de antologii de creaţie literară a elevilor şi să fac să 
supraveţuiască 5-6 ani „Preludiu“ — supliment literar-artistic 
pentru elevi al „Scânteii tineretului“, unde s-au format peste 
150 personalităţi de azi ale literaturii, Ziaristicii, artei şi 
învăţământului. Încercările de reînviere a „Preludiului“ după 
1990 (au apărut 2—3 numere) s-au izbit de raţiunile negustoreşti 
ale sponsorilor „Tineretului liber“. 

Nici o oficialitate după 1990 nu s-a oferit să realizeze sau 
să sprijine o astfel de publicaţie necesară pentru aproape două 
milioane de adolescenţi. Egal de dezinteresate, cele trei 

ministere, al învăţământului, al culturii şi al tineretului, n-au 
făcut mai nimic ca să ajute formarea morală şi intelectuală a 
tineretului, lăsat în lumina unui liberalism prost înţeles, pradă 
unei reclame culturale deşănţate, unor tentaţii nocive, unei 
prese educative „pirat“, cum este şi recenta publicaţie 
„Liceenii“ care se lăfăie prin toate chioşcurile, în tiraje de masă 
(subvenţionate oare de cine?), publicaţie frumos colorată şi 
redactată de nişte anonimi ce-şi arogă dreptul de mentori şi 
formatori ai educaţiei. „Liceenii“ are meritul totuşi — fiind o 
revistă strict comercială — să ne arate care sunt parametri 
spirituali propuşi tineretului. lată-i în procente aproximative: 
75% amor (iubiri interzise, evoluţia unui amor, prostituate la 16 
ani, seducţia noilor colege din care trebuie recrutate 
„partenerele“ etc.; 5% horoscop obligatoriu, sfaturi pentru 
machiaj şi modă; 20% învăţământ: o grevă la Liceul „Mihai 
Viteazul“ din Ploieşti, provocată de faptul că direcţia nu 
permite chiulul şi fumatul în clase, fetelor să se machieze violent 
şi băieţilor să-şi poarte liber cerceii şi pletele feminine ş.a.m.d.; 
grafică: 50% nuduri; 50% poze de instrumentişti de rock 
(concurs pentru identificarea lor). 

Cam la atât se reduce universul spiritual al generaţiei 
blugilor şi gumei de mestecat. Editorialul revistei ne explică şi de 
ce: „Nu credeţi că se exagerează cu informaţiile, că temele curg 
gârlă, că bieţii tineri învaţă noaptea până li se roşesc ochii în cap 
în loc să...“ 

Ca să fim în tonul dragilor noştri anglofoni şi preferatelor 
noastre jurnale de actualitate: „No comment“... 


Vocea României, 1996 

De ce aţi atacat revista „Liceenii“ 
domnule profesor Tudor Opriş? 


— interviu — 


Ați fost gratificat cu titlul de „cel mai iubit dintre profesori “. 
Deţineţi şi mărturii ale admiraţiei tinerilor. Cum se explică atunci, 
domnule profesor Opriş, critica aspră pe care aţi îndreptat-o asupra 
primului număr al revistei noastre, publicaţie care îşi propunea să 
fie port-vocea unei generații ignorate? 

A fi bun, generos, ataşat trup şi suflet tinerei generaţii nu 
înseamnă a face rabat de la exigenţă, concesii de la principiile 
tale deontologice pentru a obţine o popularitate ieftină. Reacţia 
mea are o precisă motivaţie psihologică: şocul pe care mi l-a 
produs diferenţa dintre imaginea unei reviste reprezentative a 
liceenilor —aşa cum am visat-o de 40 de ani în luptă cu cenzura 
şi opacitatea oficialităților — şi mica voastră revistă comercială 
care seamănă ca două picături de apă cu puzderia revistelor de 
divertisment, de „basic culture“, de „dolce vita“ şi scandal care 
tapetează colorat şi provocator toate chioşcurile de ziare. 
Credeam că aduce ceva nou faţă de submediocra revistă „Salut“ 
a actorului Mihăiţă, cu o arie ceva mai largă de adresabilitate, 
dar la fel de concesivă importului de kitschuri culturale şi 
năravuri transoceanice pe care le-am jinduit câteva decenii. 

Și totuşi, revista „Liceenii“ a supraviețuit, îşi scoate cu 
regularitate numerele săptămânale, are tot mai mulţi cititori. 

Nu vă amăgiţi cu apă de trandafiri, „Liceenii“ constituie 
un excelent „bussines“, fiind unica revistă centrală pentru cei 
aproape patru milioane de liceeni ai ţării. Acoperă deci, un gol. 
Este trist însă că „Liceenii“ se prevalează de libertatea presei ca 
să-şi aroge rolul de „monitor educativ“, când atât sponsorii, cât 

şi redactorii nu au nici calitatea, nici competenţa de a oferi 
modele şi reţete pedagogice pentru unul dintre cele mai 
complexe, gingaşe şi explozive segmente ale societăţii noastre, 
acela al adolescenților studioşi. Profesorii tratează revista cu 
rezerve, iar Ministerul Educaţiei Naţionale se străduieşte s-o 
ignore şi chiar reuşeşte. 

Ce aveţi, în principiu, să ne imputaţi? Noi ne-am străduit să 
răspundem cât mai bine voinței unei generaţii absolut 
marginalizate, să spunem lucrurilor pe nume şi, în toată nebunia 
actuală, adolescenţii să nu fie singuri. 

„Liceenii“ nu e o revistă reprezentativă pentru liceanul 
modern ci, mai degrabă, pentru liceanul monden, adică 
preocupat exclusiv să fie în ton cu moda vestimentară şi cu 
„stilul“ actual de gândire, comportare şi limbaj, cultivat de 
unele grupuri de opinie, cu foarte largă liberalizare. Revista se 
adresează deci, unei anumite categorii de liceeni (cam 20-30% 
în fiecare clasă) unic preocupaţi de imaginea lor exterioară, de 
a răspunde unui anumit standard acreditat de o anumită mass- 
media, acelor „liceeni de carton“ aparţinând generaţiei 
„Xerox“ de care vorbeşte cu atât de multă îngrijorare pedagogia 
americană. 

Dar pentru că nu suntem în America, ce ar trebui să 
facă „Liceenii“ pentru a intra în vederile dumneavoastră şi a 
deveni credibili în fața forurilor pedagogice? Ce ar trebui să 
conţină revista? 

E vorba nu numai de vederile mele, ci ale oricărui 
pedagog cu simţ de răspundere, al oricărui elev cu puţină rațiune 
şi cultură. Nu e cazul să neglijaţi aspectele distractive şi 
comerciale care „vând“ revista şi călesc foamea de lectură 
precum guma de mestecat, integramele şi popcornul. Dar trebuie 
să acordaţi o mai mare importanţă aspectelor majore cu care se 
confruntă liceenii. Să nu se facă apel doar la liderii de opinie 
care hipnotizează „găştile“, iniţiază chiuluri şi bairamuri, 
difuzează reviste porno şi droguri (ar fi interesant să li se 
studieze psihologia şi „strategiile“ de comportament), dar şi cei 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 45 


2-3% excepţionali, care visează doar să o şteargă în străină- 
tate. Revista ar trebui să „gâlgâe“, cum se spune, de opinii ale 
unor elevi foarte deştepţi, foarte dotați şi, mai ales, legaţi de 
problemele tinerilor. N-ar fi rău să apelaţi la personalităţi 
neconvenţionale ale culturii şi pedagogiei, care ar ridica mult 
prestigiul revistei şi care ar dezbate la nivel psihopedagogic 
problemele tinerilor. Urmăriţi cu atenţie „programul“ de refor- 
mare al învăţământului şi educaţiei, propus discuţiei publice de 
ministrul Andrei Marga, de unde puteţi extrage sugestii interesante 
(deşi mai puţin confortabile pentru unii cititori ai revistei). 

În final, ce viitor prognosticaţi revistei „Liceenii“? 

Doresc din toată inima ca „Liceenii“, care a avut nu 
numai curajul, dar chiar neobrăzarea să supraveţuiască 
concurenţei capitaliste, să se apropie de idealul unei reviste 
moderne pentru elevi şi chiar scrisă integral de adolescenţi, Şi, 
ca să vă dovedesc că apreciez progresul făcut în ultimul timp 
de revistă şi că parti-pris-ul nu-mi stă în fire, mi-ar plăcea să 
fiu printre acei care vor răspunde dorinţei voastre sincere şi 
oneste de a servi cu adevărat cauza unei generaţii prea mult 
timp ignorate. 

A consemnat, Ioana SONEA 
Liceenii, 1998 

GRAVE CARENŢE 
DE ORGANIZARE ŞI CONŢINUT 


Ecologia mediului educaţional 
în suferinţă 


Până la evenimentele din 1989, un învăţământ dirijat şi 
rigid, controlat de stat în toate articulațiile asigura de bine de rău 
preşcolarilor şi şcolarilor un mediu la limita admisibilă a poluării, 
datorită măsurilor de igienă colectivă, activităţii diriginţilor şi 
Organizaţiilor de Cruce Roşie pe clase, formate din elevi care 
supravegheau şi comportamentul nepoluant al colegilor. 

Astăzi însă s-a renunţat la momentul organizatoric de la 
începutul fiecărei ore, lecţiile se desfăşoară într-un aer viciat, cu 
munţi de gunoaie şi hârtii pe sub bănci, ceea ce scade indiscutabil 
randamentul intelectual al elevilor. Democratizarea bruscă a 
învățământului, evitarea constrângerilor regulamentare, elimi- 
narea din preocuparea diriginţilor şi medicilor şcolari a cultivării 
comportamentului ecologic au sporit considerabil gradul de 
poluare fizică şi morală a mediului şcolar. De pildă, ca urmare a 
unei liberalizări rău înţelese, numărul fumătorilor din rândul 
elevilor de peste 13 ani a sporit substanţial. După statistici 
„discrete“ (nimeni nu le-a practicat „oficial“), în multe clase din 
licee numărul fumătorilor atinge 30 la sută din efectivul claselor 
IX-XII. „Libertatea“ de a fuma nu este îngrădită dacă e exercitată 
în medii „deschise“. În şcoli e curtea şcolară. În cei 600-700 m.p. 
ai curţii, dacă fumează 300 de elevi, este imposibil ca unda 
poluantă să nu afecteze oarecum întreaga colectivitate. Din 
nenorocire, scăpaţi de supraveghere, majoritatea fumătorilor îşi 
practică viciul nu în curte, ci în WC-uri şi coridoare, în colţuri 
dosite, după încheierea recreaţiilor răspândindu-se în interiorul 
şcolii un miros sufocant şi toxic. Îngrijitoarele raportează că 
mătură zilnic mii de mucuri de ţigări din WC-uri şi coridoare, 
aruncate neglijent şi uneori imprudent. 

Speriat de proporţiile practicării precoce a fumatului, 
Ministerul Învăţământului a încadrat acest viciu în activităţile 
nocive care încalcă Legea protecţiei mediului din 1995, 
recomandând şcolilor să aplice amenzi băneşti celor ce nu 
respectă normele ecologice. Dar prea puţine şcoli se confor- 
mează acestei dispoziţii date, se pare, la fel de „discret“ pentru 
a nu supăra şi descuraja piaţa liberă a drogurilor admise de lege, 
care stau la dispoziţia oricărei vârste, în zecile de mii de buticuri 
ce sufocă peisajul urban şi flanchează generos şcolile. 

Neexistând o preocupare susţinută pentru educaţia 
ecologică din partea Ministerului Învăţământului, nici cadrele 
didactice nu prea iau în serios activitatea ecologică, complă- 
cându-se să predea într-un aer viciat şi uneori într-un climat de 
indisciplină şi hărmălaie care ridică, mult peste cifra admisă, 
decibelii care poluează orele de curs. 

Dacă adăugăm „ciuingomania“, consumul industrial, 
aproape unanim şi incontinent de gumă de mestecat în recreaţii, 
în orele de curs, în timpul predării şi examinării, aruncarea după 
consumare a gumelor pe podea sau coridoare ori lipirea lor pe 
bănci şi pe pereţi, obţinem tot atâtea imagini ce dau şcolilor 
noastre un aspect foarte... americănesc, condiţie, se pare obliga- 
torie (ca şi homosexualitatea) pentru intrarea noastră în Europa! 
Coridoarele, scările, podelele claselor sunt invadate de sute de 
„mMunţişori“ de gumă oxidată, ca într-o erupție de ciumă 
bubonică, pe care măturile şi târnurile personalului de îngrijire 
nu-i pot desprinde, lăsându-i să înfrumuseţeze peisajul şcolar, 
Astfel încât, la ora actuală, când gradul de civilizaţie a unui 
popor se măsoară după gradul de respectare a normelor 
ecologice, ne găsim într-o acută şi îngrijorătoare suferinţă. 

Sunt convins că aceste semnale de alarmă, trase în grabă, vor 
sensibiliza şcolile, părinţii şi mai ales Ministerul Învăţământului 
care, ca în povestea ucenicului vrăjitor, stârnind duhurile anarhiei 
şcolare, va fi nevoit să depună mari străduinţe pentru a le potoli, 
spre binele tinerei generaţii faţă de care am rămas datori cu toţii. 


Vocea României — |1 aprilie, 1996 

Timpul liber. 
Un NU hotărât organizării şi planificării! 


Oare vacanţa şcolară trebuie să fie organizată de maturi sau 
lăsată la deplina fantezie şi la liberul arbitru al beneficiarilor ei? 
[ată o întrebare care obsedează de doi ani încoace pe părinţi şi pe 
profesori şi dă dureri de cap şi nehotărâri cronice prea-cumintelui 
Minister al Învăţământului (dar nu şi al educaţiei) şi unui anonim 
Institut de Ştiinţe ale Educaţiei (care până în prezent nu slujeşte 
învăţământului). Ambele foruri, mai sus amintite, trăiesc modern 
medievala dilemă a măgarului lui Buridan. 

Ştim cu toţii că mai bine de 40 de ani partidul comunist a 
organizat şi supervizat zi cu zi, oră cu oră, manualele şcolare 
pentru a ţine sub o strictă supraveghere pe elevi, supuşi unui 
neostoit şi obsesiv bombardament ideologic. 

Excesul de organizare şi supraveghere, impunerea cu 
cnutul a unor activităţi sterpe şi stereotipe au trezit tinerilor, 
imediat după Revoluţie, o violentă alergie faţă de tot ce 
înseamnă planificare oficială, ordine instituţională, ingerinţă în 
viaţa particulară. Nu-i de mirare că elevii au spus un nu hotărât 
timidelor încercări de creare a unor organizaţii de tipul 
„Tineretul liber“, nu s-au arătat deloc interesaţi de reînvierea 
cercetăşiei (mult îndrăgită la noi în perioada interbelică) şi nu 
dau semne că ar simţi nevoia unei înregimentări sub control 
didactic. Marşurile, mitingurile, greva foamei, bombardarea cu 
pietre a fațadei ministerului de către elevi erau o dovadă că orice 
întoarcere la vechile structuri şi regulamente ar putea stimula 
scoaterea bonetelor frigiene din fundul lăzilor revoluţiei. 

lată, deci, că de la centralismul excesiv al procesului 
educaţional s-a trecut în mod spontan (aici n-au mai fost 

perioade de tranziţie ca-n economie) la liberalizarea deplină a 
educaţiei. Era firesc, dar, ca vacanţa să devină o problemă de 
strictă opţiune personală, ceea ce răspunde perfect psihologiei 
elevului de azi, eliberat de poncifurile şi constrângerile unei 
educaţii direcționate. Ne pare firesc, deci, ca în lumina 
liberalismului pedagogic — acceptat măcar formal de toată 
lumea — fiecare elev să-şi organizeze zilele vacanței în funcţie 

Există totuşi un „dar“, o rezervă, un prag de care trebuie 
să ţinem seama. 

Starea morală a epocii acesteia de tranziţie este haosul, 
manifestat prin anarhie şi libertinism şi toate lucrurile, în lumina 
acestei legi, au tendinţa să se dezagrege, să se abandoneze 
întâmplării şi dezordinii. 

Vacanţa este un timp metabolizant, absolut necesar 
sistemelor vii care sunt elevii. Haosul — provocat de libertatea 
neîngrădită ce li se acordă — trebuie stăpânit şi ordonat printr-o 
bună şi mai ales utilă folosire a timpului. Această energie 
strunită şi bine canalizată contribuie efectiv atât la refacerea şi 
creşterea fizică, cât şi la sporirea potenţialului intelectual. lată 
de ce, întâi şi întâi, trebuie să învăţăm pe elevi cum să-şi 
organizeze în mod inteligent şi util timpul în vacanţă, în acord 
atât cu plăcerile deconectante (care, din nefericire, domină 
într-un sistem liberalizat), cât şi cu nevoile spirituale (din ce în 
ce mai îngustate şi dispreţuite în ultima vreme). 

Problema e ocolită de toată lumea. Diriginţilor le e teamă 
să abordeze această temă ca să nu fie acuzaţi de autoritarism 
comunist şi amestec în viaţa privată; părinţilor le e frică de 
reacţiile violente şi neprevăzute ale copiilor obişnuiţi în ultima 
vreme să-şi facă de cap şi să-şi impună punctul de vedere. Mass- 
media este rezervată; ziarele au „cestiuni“ mai arzătoare la 
ordinea zilei; televiziunea obsedată de copiii handicapaţi evită 
să ofere teme „serioase“ de discuţie copiilor normali, 
mulțumindu-se cu maimuţărelile emisiunilor „Abracadabra“, 
care n-o angajează, şi-i asigură... neutralitatea cerută de 
Parlament. 

De acord. Să nu mai impunem ca altădată copiilor un 
regim „planificat“ de activități de vacanță, dar să le creăm 
condiții ca ei singuri să-şi exercite opțiunea, alegându-şi 
preocupările preferate. 

N-am văzut însă în nici o şcoală, la nici o emisiune 
radio,TV, în nici un ziar şi revistă (chiar pedagogică) o listă cu 
recomandarea unor activităţi de vacanţă pentru elevi: spectacole 
de operă, operetă, teatru; concerte de iniţiere muzicală; cluburi 
ale elevilor care, ca şi şcolile, să nu pună lacăte la poartă în 
timpul vacanței, tabere de odihnă încă în fiinţă la preţuri 
„liberalizate“ — dar şi de interese culturale polivalente — care nu 
se mai văd de multă vreme. Aşa cum există un „Panoramic“ 
săptămânal al emisiunilor radio-TV, de ce să nu apară în 
„Tribuna învăţământului“ sau în „Tineretul liber“ (care are şi 
un foarte modern supliment „weekend“) un panoramic al 
modalităţilor locurilor de petrecere „inteligentă“ a vacanței? 

Nu avem impresia că facem prea puţin pentru cultura 
naţională, pentru educaţia copiilor noştri? 


Magazin Expres — 29 ianuarie, 1992 

Sâmbăta cea neşcolară 


Unul dintre marile câştiguri ale Revoluţiei, de care a 
beneficiat şi şcoala este odihna şi în ziua a şasea a săptămânii (în 
fond, de ce să nu adăugăm la duminica laică şi sâmbăta biblică!?1). 

Învăţământul a primit cu entuziasm această prelungire a 
odihnei, dar a constatat cu neplăcută surprindere că programul 
celor 5 zile lucrătoare a trebuit să înghită şi ceea ce trebuia să 
faci în a şasea, că cele 30 de ore de curs săptămânal se repartizau 
câte 6 pe zi în loc de 5, sporind oboseala şi impunând încă o zi 
de recuperare. Ideea de a elimina cât mai mult centralismul şi 
prezenţa diriguitoare a statului în viaţa şcolii, a făcut să dispară 
ceea ce în regimul comunist devenise principalul front 
educaţional: organizaţiile de tineret care monitorizau aproape 
integral timpul liber şi activităţile extraşcolare, de la munca 
patriotică (pe care azi o fac doar puşcăriaşii, „fraerii“ şi 
câteodată armata) până la programele cultural-sportive. În locul 
acestora, s-a legiferat liberalismul educaţional, care practică 
facultativitatea „loisir“-ului şi dreptul de a folosi individual şi 
după bun plan odihna săptămânală şi vacanţele. Statul, după 
1990, a creat în locul unei puternice direcţii educative, un 
modest serviciu format din 3-4 funcţionari care a primit 
numele stâlcit din engleză de „serviciu de facilităţi“, un fel de 
organ de intermediere, echivalent în vechiul regim comunist cu 
oficiile sau agenţiile de turism pentru tineret care executau 
comenzile pentru organizarea de tabere, excursii şi activităţi 
culturale în ţară şi peste hotare. 

Chiar dacă, prin crearea în acest an a Agenţiei Turismului 
şi Taberelor Şcolare (ATT$) activitatea extraşcolară va fi mai 

coerentă şi va strânge probabil un mai mare număr de elevi, 
latura ei educativă va rămâne în continuare un deziderat. 
Exceptând taberele de profil, stimulative, subvenţionate din 
banii M.E.N., unde se desfăşoară şi o bogată şi valoroasă 
activitate de profil, celelalte tabere sunt strict recreative, 
aspectele educative însemnând nopţi de dans, plimbări, sport, 
concursul de miss-tabără şi chiar tradiționalul foc de sfârşit al 
sejurului. Din cauza politicii de strictă austeritate financiară, 
taberele de profil (cu tradiţii decenale), nemaiputând fi 
subvenţionate din bugetul firav al ministerului, vor fi probabil 
sistate, urmând ca elevii premiaţi la diferite concursuri naţionale 
şi internaţionale (olimpiade, tinere condeie, tehnico-ştiinţifice, 
artistice etc.) să-şi organizeze în viitor din proprie iniţiativă şi cu 
plată atât de utilele lor schimburi de experienţă cu elita din 
întreaga ţară. 

Până şi „grupurile“ turistice, organizate şi azi de diverse 
Agenţii şi-au pierdut caracterul educativ. Excursia devine un 
galop anarhic prin munţi sau pe litoral, sfârşit cu un „chefuleţ“ 
în regulă, cu inhalarea fumului de tutun prin cabane sau discoteci 
sordide. Grupurile nu se mai bucură ca altădată de asistenţă 
obligatorie a unui ghid calificat, menit să dea o finalitate 
educativă acestor „ieşiri“ deconectante. Ori de câte ori am 
întâlnit astfel de grupuri de elevi, am constatat că în urma lor 
rămân resturi menajere, aruncate la întâmplare, stalactite rupte, 
plante ocrotite smulse şi aruncate pe poteci după satisfacerea 
orgoliului turistic, urmele barbariei bine întreţinute de lipsa 
aproape totală a educaţiei ecologice. 

Este drept că în unele şcoli se iniţiază unele activităţi 
culturale şi sportive: editări de reviste, şedinţe de cerc, repetiţii 
teatrale, antrenamente în vederea participării la concursuri. 
Ciudat însă, toate aceste activităţi sunt aglomerate tot în 5 zile 
lucrătoare. N-am văzut o repetiţie efectuată duminica sau o 
şedinţă de redacţie programată sâmbăta. 

Se pare că paralizia activităţii educative sâmbăta şi dumi- 
nica le convine de minune tuturor. Ministerului, care încuviin- 
țând autonomia şcolară nu poate fi învinovăţit de încurajarea 

practicilor comuniste; profesorilor, care se pot ocupa în linişte 
de învăţământul paralel, singura sursă de îndulcire a salariilor de 
mizerie; elevilor, care sunt lăsaţi de capul lor, experimentând prin 
„autoeducaţie “ ceea ce şcoala era obligată să-i deprindă printr-un 
regim de muncă ordonată şi de educaţie calificată pedagogic. 

Ca scriitor şi ziarist, poposind cu diferite interese sâmbăta 
dimineaţa la diverse şcoli din Capitală sau din ţară, portarul mă 
întâmpină cu o dulce mirare imputativă: „Ce căutaţi astăzi la 
noi? Ştiţi bine că sâmbăta şi duminica şcoala nu funcţionează şi 
doar noi, paznicii, mai mişunăm pe aici“. N-au dreptate întru 
totul portarii: în aceste zile curtea vuieşte uneori de gălăgia 
amatorilor nesupravegheaţi de „miuţă“, iar locul se animă când 
sunt recuperate „oficial“ orele pierdute prin greve ori epidemii 
sau când au loc alegeri. În calitate de creator şi mentor de 
aproape patru decenii al „Săgetătorului“, cenaclul reprezentativ 
al liceenilor bucureşteni, care a dat atâtea personalităţi culturii 
noastre, am ţinut în nouă ani şedinţele în fiecare sâmbătă la 
două reputate licee din Capitală, unde, nederanjaţi de nimeni, 
ne-am desfăşurat în condiţii ideale activitatea. 

La strigătul de alarmă al ministrului că elevii sunt 
supraîncărcaţi (povestea lui lon cu lupii!) s-a recurs la cea mai 
„occidentală“ soluţie: alternarea unor perioade de şcoală cu 
perioade de 7 zile repaos, başca vacanţele mici şi cea mare. 
Poate că o astfel de măcelărire a anului şcolar o avea raţiunile ei 
kantiene (cu care însă adevărații cunoscători ai evoluţiei curbei 
de efort şcolar nu se prea împacă) dar ea ridică o problemă 
gravă. Ce facem cu săptămânile când şcoala rămâne închisă şi 
care, adăugate la sâmbetele şi duminicile nelucrătoare fac ca 
influenţa şcolii şi aşa neconvingătoare, să scadă şi mai mult, atât 
timp cât acest prelungit „loisir“ este lăsat la dispoziţia fiecărui 
elev sau a găştilor formate după modelul transoceanic. 

Nici 2% din liceenii ţării nu participă la activităţi agreate 
oficial, iniţiate de cercetăşie sau de organizaţiile de tineret ale 
partidelor parlamentare (PNŢCD, PNL, PD, PDSR etc.). În 
schimb, peste 40% sunt înregimentaţi în grupuri neoficiale de 

tip rok, punk, trash, rap, tehno etc. etc. sau în formații de copii 
şi tineret ale sectelor religioase, iar restul îşi fac propria lege fie 
hoinărind, fie strivindu-şi mintea şi secătuind bugetele părinteşti 
prin intensive şi interminabile meditații la obiectele de 
bacalaureat şi concursuri universitare. Ministrul ştie prea bine 
din statistici, articole, repetate emisiuni radio-TV că în ultimii 
ani a sporit masiv infracţionalitatea juvenilă, a crescut îngri- 
jorător numărul fumătorilor şi drogaţilor de vârstă şcolară, 
agresiunile sau dezmăţurile sexuale au intrat în obişnuinţa 
(discretele „sex-party“ organizate la domiciliul multor amatori 
adolescenţi) în acest binecuvântat timp de „chiul“ oficial. 

Sunt convins că cei care au legiferat în România două zile 
de odihnă săptămânală s-au gândit la condiţiile „occidentale“, 
când omul munceşte pe rupte 8 ore pe zi, în spate cu 
supraveghetorul ce-i cronometrează şi timpul de fumat şi uşurare 
fiziologică, dar au la dispoziţie în zilele de weekend toate 
facilităţile posibile pentru deconectare şi culturalizare. 

Tranziţia prelungită, în care libertăţile câştigate cu peste 
măsură n-au avut posibilitatea să se manifeste într-un cadru 
organizat şi civilizat, a produs efecte dezastruoase nu numai 
asupra economiei dar şi asupra educaţiei naţionale. 

Preocupat prea mult de imagine, de problemele specta- 
culare ale „europenizării“ şi integrării „curriculare“ M.E.N. a 
scăpat total din mână educaţia tineretului şcolar, care i-a revenit 
în exclusivitate, fără suportul financiar, măcar minimal, care s-ar 
fi impus pentru demararea ei. 

Sâmbăta şi duminica rămân un „no man's land“ educativ, 
prost gestionat, a cărui înţepenire în inactivitate a devenit literă 
de lege pentru evitarea, vezi Doamne, a chinuirii elevilor 
practicată în şcoala comunistă, iar săptămânile de „relaxare“, 
un mare semn de întrebare. 

Astfel de probleme ar trebui să preocupe mai intens aşa- 
zisul program de „formare a formatorilor“ ca şi perfecţionarea 
prin regulamente ferme şi reglementări metodice ale activităţii 
educative. 

Ministerul Educaţiei Naţionale lăsat de izbelişte (cel al 
Culturii n-are contingențe cu el iar cel al Tineretului este 
obsesiv şi unilateral preocupat de sport) trebuie totuşi să rezolve 
eroica sarcină a educaţiei naţionale cu bani din ce în ce mai 
puţini, cu o familie din ce în ce mai obosită şi blazată, cu o 
societate tot mai dezumanizată şi devastată moral de un 
capitalism sălbatic. 

Mai mult ca oricând se impune frontul comun al statului, 
şcolii, familiei, opiniei publice pentru formarea unui bun român 
Şi înţelept „european“ dar care în condiţiile actuale de haos 
educaţional ar putea lăsa locul unui „heimatloss“ oportunist şi 
cinic, fără ţară, fără omenie şi fără Dumnezeu. 


Examene, 1999 

Ora de dirigenţie — nimic nou sub soare 


Ca urmare a articolelor scrise în ultimul timp la această 
rubrică, am primit zeci de misive şi telefoane, unde mi se cereau 
răspunsuri concrete şi soluţii practice la problemele ridicate. De 
pildă, o serie de profesori m-au solicitat în legătură cu cea mai 
controversată oră din planurile de învăţământ: aşa-zisa oră de 
dirigenţie, modulul didactic cu cea mai proteică menire, oră de 
motivare şi contabilizare a absenţelor, apendice de pregătire 
suplimentară în domeniul specialităţii predate de diriginte, 
prilej de prelucrare a regulamentelor şcolare, a regulilor de 
circulaţie şi de apărare contra incendiilor, de lectură a presei 
politice, de aniversare a unor evenimente etc. etc. În perioada 
postdecembristă, lucrurile nu s-au schimbat prea mult. 
Articolele, tratatele pedagogice, munţii de regulamente care 
bombardează şcolile şi care, adesea, se bat cap în cap, nu 
limpezesc apele. 

Cert e că ora de dirigenţie, esenţială în economia proce- 
sului educativ, nu poate fi nici oră administrativă, nici oră de 
curs, nici oră festivă. Ea are specificul ei inconfundabil, ea 
trebuie să fie gândită pe verticala sistemului de învăţământ, de 
la clasa inaugurală a şcolii generale până la clasa terminală a 
liceului, în raport cu particularităţile de creştere a nivelului de 
informaţie, a maturității de gândire şi a conştiinţei cetăţeneşti 
a elevilor, de-a lungul anilor. Ora de dirigenţie este un factor 
educativ monitorial în condiţiile unei familii ţinute departe 
de pedagogia modernă şi stresată de problemele de slujbă şi 
viaţă ale unui sistem de învăţământ suprainformatizat şi 
pragmatizat, care se ocupă extrem de puţin de modelarea 

psihică şi caracterială a copiilor, preadolescenţilor şi adoles- 
cenţilor, de formarea la aceştia a reflexelor şi apoi deprin- 
derilor de comportament social şi ecologic. Fără îndoială că 
principalele aspecte pe care le ridică o astfel de oră se referă la 
tematică şi la metodologie. Tematica actuală suferă de două 
boli: moralismul clasic al virtuţilor eterne şi implicarea 
agresivă în pseudoetica oportunismului. E suficient ca să 
parcurgem materialele propuse de minister ca să avem o 
ilustrare a primei tendinţe sau să răsfoim şi concesivele 
spiritului monden publicaţii ca „Tineretul liber“ ori „Salut“, 
adresate adolescenților în blugi, expresie a liberalismului „fără 
frontiere“, a celei de a doua tendinţe. 

Surprinde lipsa dintre obiectivele tematice a cultivării 
omeniei, delicateţii, sensibilităţii (opuse trivialităţii, cruzimii, 
violenţei), a educării în spiritul altruismului creştin, prieteniei, a 
inculcării unui elevat sentiment patriotic, a demnităţii sociale şi 
naţionale, a unui umanism bazat pe respectul şi colaborarea 
internaţională. Nu trebuie ocolite marile probleme (şi racile 
moderne) ale omenirii: tehnicismul dezumanizat, capitalismul 
sălbatic, darwinismului social, poluarea, şomajul, geneza 
conflictelor locale şi planetare. Forma colocvială, discuţia 
directă, sinceră şi tranşantă de la suflet la suflet, bazată pe logica 
şi forţa argumentelor şi dovezilor oneste, este metoda 
preferenţială a acestor ore. 


Vocea României, 1996 

„Dirig“-ul 


Personajul numărul unu al unei clase este „dirigul“, aşa 
cum e alintat în jargonul şcolar cu tendinţe abreviatice. La 
auzul acestui cuvânt, rostit uneori cu mândrie, admiraţie şi 
dragoste, alteori cu dispreţ, antipatie şi groază, lingviştii 
purişti strâmbă din nas iar „profii“ academici au o reacţie de 
revoltă şi repulsie. 

Şi totuşi, măcar aici, elevii au dreptate. „Dirigintele“ nu 
e un termen potrivit şi cei mici simt instinctiv nevoia să-l 
„corecteze“, apropiindu-l de o conotaţie pedagogică. Pentru că 
dirigintele unei clase nu e totuna cu dirigintele unei farmacii sau 
al unei poşte. Aceştia gestionează medicamente sau scrisori, în 
timp ce dirigintele şcolar gestionează suflete. Şi sufletele trebuie 
să fie „dirijate“ parcă altfel decât aspirinele către bolnavi sau 
telegramele către destinatari. 

Şi pentru că, în foarte multe cazuri, dirigintele gestio- 
nează farmaceutic sau poştalier absenţele, rubricile cu note, 
birurile ce trebuie să le plătească elevii, evocarea evenimentelor 
de tot soiul, „sarcini“ impuse de o metodologie marxistă, aplicată 
şi astăzi, elevii îşi exprimă lexical nevoia de apropiere 
sufletească, de „familiarism“ chiar, cu acela care trebuie să fie 
în afara casei, substitutul familiei şi prietenul cel mai bun. Ori, 
obiectivitatea rece şi distanţarea dirigintelui, caracterul agasant 
şi birocratic al orei de dirigenţie distrug ceea ce marele regizor 
Stanislavski numea puntea dintre actor şi spectator, acea 
comunicare afectivă fără de care orice spectacol ca şi orice oră 
şcolară (şi ea, în felul ei, un spectacol) îşi pierd forţa de emoţio- 
nare şi virtuțile educative. 

Care anume profesor trebuie să îndeplinească această 
funcţie, ce trebuie să facă el şi cum trebuie să acţioneze pentru 
a obţine cele mai bune rezultate? 

Pentru alegerea „dirigului“ nu există restricţii de vârstă 
sau de specialitate. Este necesar, însă, ca el să îndeplinească 
câteva condiţii: să iubească sincer copiii, să fie un bun pedagog 
pentru a-i înţelege, a-i cunoaşte şi orienta adecvat, şi chiar un 
abil avocat, pentru a le pleda cauza în faţa conducerii şi 
consiliilor didactice. 

Acolo unde s-au obţinut cele mai bune rezultate reflectate 
şi în performanţele şcolare, dirigintele a corespuns acestor 
exigenţe vocaţionale. 

Una dintre marile erori ale muncii de diriginte este 
considerarea ei ca o activitate în sine, dirigintele devenind un fel 
de manager universal al clasei. Bunele rezultate obţinute înainte 
de cel de-al doilea război mondial se datorau nu atât perso- 
nalităţii dirigintelui, cât colaborării sale cu familia şi consultului 
permanent cu medicul şi psihologul şcolar, prezenţi în liceele 
din acele vremuri, zilnic, câte 4-5 ore, în mijlocul elevilor. De 
aceea, multe cazuri de devieri de comportament, de chiuluri, de 
proaste rezultate la învăţătură îşi găseau cea mai exactă 
explicaţie şi cea mai potrivită soluţionare, eşecul şcolar fiind 
evitat, sau prin corectarea devianţilor în urma acţiunii conjugate 
a factorilor educativi, fie prin reorientarea profesională a cazu- 
rilor limită, atunci când datele biopsihice pledau obligatoriu 
pentru acesta. 

Legătura cu familia — din motive pe care le vom analiza 
cu altă ocazie — a slăbit considerabil în ultima vreme. Ora de 
consultaţie şi vizita la domiciliu îşi păstrează încă valabilitatea, 
dar capătă noi dimensiuni şi finalităţi. Nici citirea formală a 
notelor din catalog, nici sfatul angajării unui meditator, nici 
supravegherea poliţienească sau restricţiile educative, nici 
recomandări rutiniere n-ar trebui să constituie esenţa şi moti- 
vaţia colaborării dintre driginte şi familie. Dirigintele ar trebui să 
fie un membru al familiei, copărtaş la problemele ei şi la efortul 
formativ al copilului. 

E un lucru bine stabilit că dintre toate componentele 
educaţiei, cea morală, de altfel cea mai complexă şi delicată, 
este azi cea mai marginalizată. Educaţia inteligenţei tehnico- 
practică, cea artistică, sportivă, de bine de rău, cu toată subor- 
donarea lor unor mode perisabile, dar extrem de contagioase 
intră în obiectivele sistemului educaţional. Cea morală, însă, 
este tatonată cu prudenţă din cauza gravelor contradicții ale 
societăţii moderne, în care atât noul cât şi vechiul găsesc 
adepţi exaltaţi. 

Etica religioasă reintrodusă în şcoală intră în conflict 
adeseori cu cea laică. Pragmatismul, individualismul, egoismul, 
cupuditatea acumulării specifice modului de viaţă capitalist 
bazat pe legile concurenţei compromit sărăcia, idealismul, 
altruismul, cumpătarea, fraternitatea socială, propovăduite de 
biblie. Internaţionalismul economic şi cosmopolitismul generat 
de noile structuri, se opun vehement patriotismului, deci 
naţionalismului, asimilat perfid cu şovinismul acuzat că se 
opune cosmopolitismului capitalist, enclavizându-l. 

Încotro, deci, să dirijăm educaţia morală? Spre forme 
tradiţionale, conservatoare, care ne pun în conflict cu tendinţele 
internaţionalist-integriste sau spre forme moderne care 
anulează şi chiar distrug entitatea şi identitatea naţională? E 
demn de semnalat că unul din cei mai fanatici adepţi ai 
cosmopolitismului de tip francmasonic, Alexandru Paleologu 
ne dă soluţia; „Nu putem deveni europeni, până când nu 
suntem cu adevărat români, cultivând şi apărând identitatea 
naţională“. Cred că acest punct de vedere trebuie să stea la 
temelia educaţiei morale şi mai ales a „construirii“ la elevi a 
sentimentelor superioare, care la ora actuală, din frica de a nu fi 
arătaţi cu degetul ca tradiţionalişti sau naţionalişti sunt cu totul 
neglijate atât la orele de curs cât şi la cele de dirigenţie. 

Fără a fi suspectaţi de filomaghiarism, trebuie să 
recunoaştem că oricât ne-ar irita politica parlamentară a 
UDMR-ului, ea exprimă la un popor vecin care a câştigat 
înaintea noastră dreptul de a figura în comunitatea capitalistă 

europeană, o demnitate şi o dârzenie în apărarea identităţii 
naţionale pe care noi n-am dovedit-o față de milioanele de 
români care-şi cer identitatea naţională în Harghita, Covasna, 
Basarabia, Bucovina, Câmpia Tisei, Albania, Valea Timocului 
şi Pind, trădându-i printr-o politică fricoasă, conciliant- 
oportunistă pe care o etichetăm spre autoliniştirea noastră 
morală, drept europeană. 

Mi-aduc aminte, când eram elev, că ora de dirigenţie nu 
era oră de contabilitate a absenţelor, de gospodăreală şi de spălat 
rufele în familie ci era numită oră de educaţie morală, pentru 
care existau la clasele cursului superior de liceu culegeri de texte 
speciale (multe admirabile). Şi chiar o programă analitică. 

Analizând cu atenţie atât de vulnerabilele programe 
analitice cu care ne-a fericit „Institutul de ştiinţe ale educaţiei“, 
vom vedea că astăzi, în cursul liceului, muzica, desenul, etica, şi 
istoria artelor — care stau la baza educaţiei estetice şi educaţiei 
morale au fost excluse cu desăvârşire, deşi şcoala comunistă le 
prevăzuse câţiva ani, până la faimoasa industrializare a şcolii din 
1977. Partea birocratică, devenită azi „substanţa“ în loc de 
dirigenţic, se realiza pe vremuri într-o oră specială de 
consultare, când părinţii (şi nu elevii) veneau cu cererile de 
motivare a absenţelor şi luau act de unele probleme mai gingaşe 
la învăţătură sau comportare, de faţă în unele cazuri fiind 
medicul şi psihologul şcolar. Sunt convins că prin revenirea la 
ora de educaţie morală, atitudinea etică a elevilor atât de dificilă 
azi, de la respectarea regimului comportamental de toate zilele 
până la manifestarea sentimentelor superioare şi atitudinii 
cetăţeneşti va avea de câştigat şi va contribui efectiv la reducerea 
indisciplinei şi a ifracţionalităţii juvenile. 

O bună parte a activităţilor extraşcolare din trecut era 
preluată şi dirijată de organizaţiile de tineret: între iulie 
1920-1938 de cercetăşie; între 1938-1945 de străjerie; între 
1945-1949 de Tineretul progresist şi apoi de U.A.E.R. 

Între 1949-1989, deci timp de 40 de ani U.T.M. (U.T.C.) 
a monitorizat, cu excepţia cercurilor pe materii, olimpiadelor, şi 

sesiunile de referate, toate celelalte acţiuni , implicându-l pe 
diriginte în aceste multiple şi adesea epuizante activităţi menite 
să-i ţină pe elevi sub control, ca pe un colaborator direct al 
instructorului de U.T.C. sau pioneri (la şcolile generale). 

Activităţile erau planificate strict şi antrenau obligatoriu 
pe toţi elevii, înscrişi automat în cele două organizaţii de tineret. 
Mai ales activităţile politico-ideologice şi muncile patriotice de 
tot felul, desfăşurate în zilele de duminică şi chiar în vacanțe, 
prin caracterul lor constrângător au trezit idiosincrazia tinerilor, 
ceea ce explică de ce, după evenimentele din decembrie 1989, 
liceenii n-au mai vrut să ştie de nici o organizaţie. Chiar 
cercetăşia, apolitică şi atât de îndrăgită în perioada interbelică, 
deşi reiterată oficial după 1990, a trezit un slab ecou şi n-a găsit 
decât foarte puţini adepţi. Rolul dirigintelui a fost limitat la 
operaţii birocratice şi administrativo-statistice, orele de 
dirigenţie pierzând treptat conţinutul educativ socotit ca o 
expresie a dogmatismului etic şi a dirigismului oficial. 

Întregul complex de activităţi educative de tip colectiv a 
devenit o chestiune de opţiune strict personală, fiecare elev organi- 
zându-şi timpul liber după propria lui concepţie de viaţă şi după 
propriile-i gusturi, adesea lăsate la voia întâmplării sau imaginaţiei. 

Colectivele şcolare (clasele) au fost înlocuite de grupuri 
non-şcolare fie laice (rapiste, rokeriste, punkiste, sataniste, 
după model occidental, cu sedii, cluburi, ideologie, uniformă, 
ritualuri, stil de viaţă proprii), fie religioase, sub egida unor 
prospere secte religioase, finanţate din afară, bine organizate şi 
cu o incontestabilă forță de seducţie. Acţionând în afara şcolii şi 
nu rareori împotriva ei, aceste grupuri, care cuprind în prezent 
circa 20-30% dintre liceeni, constituie unul din factorii de 
disoluţie a disciplinei şi de dezorganizare a procesului de 
învăţământ, prin confundarea libertăţii conştiente cu libera- 
lismul fără graniţe, prin contestarea conţinutului ştiinţific al 
învăţământului şi totala subordonare a personalităţii tânărului 
unor idealuri sau practici nonconformiste care intră în conflict 
atât cu rigorile şcolii, cât şi cu doctrina bisericii oficiale. 

După 7 ani de „libertate de a trage cu puşca“, efectele 
acestei liberalizări a conştiinţelor, care a mers paralel cu 
liberalizarea pieţii, sunt departe de a ne mulţumi şi linişti. Se 
înregistreză unele progrese pe linia deschiderii, plasticităţii 
adaptive şi independenţei de acţiune, însă s-au conturat şi 
unele tendinţe alarmante care cuceresc şi alterează 
concepţiile şi mentalitatea de azi a tineretului şcolar: dirijarea 
spre forme de civilizaţie hipertehnică fără conţinut educa- 
ţional, individualism şi antiumanism, adesea agresiv, eman- 
cipare filosofică şi socială după 14-15 ani, creşterea atracției 
spre diverse vicii nocive şi delicvenţă juvenilă, fenomene 
evidente de deculturaţie, de la disprețul faţă de valorile 
spirituale consacrate până la însuşirea necritică şi mimetică a 
tuturor miturilor societăţii de consum. 

În aceste noi condiţii, în acest climat artificial de 
superficialitate şi minimă responsabilitate, instalat rapid şi lăsat să 
se perpetuieze în voie de conducători politici puşi pe concesii 
pentru a nu-şi pierde electoratul tânăr sau a-l vedea „minerind“ 
pe străzi, misiunea dirigintelui, redusă deocamdată la acte 
administrativ-birocratice, devine tot mai necesară pentru 
reinstituirea prestigiului pedagogic şi funcţiei propedeutice a şcolii. 

Dirigintele, repus în rolul său complex (de aici datoria 
statului pentru o mai bună salarizare a acestuia şi degrevarea lui 
de o serie de servituţi pentru a se consacra misiunii exclusiv 
formative), trebuie să polarizeze în jurul lui nu numai întregul 
colectiv de elevi, destul de emancipat, de rebarbativ şi divizat 
dar şi o familie blazată, obosită, cu un scăzut coeficient de 
entuziasm şi încredere în actualul sistem de învăţământ care 
bate pasul pe loc. Exploatând toate atributele conferite de 
Statutul cadrelor didactice şi drepturile acordate de un regim 
democratic, el trebuie să facă apel la însăşi libertăţile 
democratice câştigate de elevi, adunându-i în jurul lui, 
consultându-le opiniile, făcându-i părtaş la propria lor educaţie 
prin stabilirea în comun a strategiei folosirii timpului liber, 
scoţându-i de sub diferitele influienţe nocive prin propunerea 

unor alternative atrăgătoare şi interesante care vizează 
deschiderea unor orizonturi de cunoaştere şi valorificarea 
talentului şi vocației. i 

Trimestrial, colectivul clasei îndrumat din umbră, cu 
discreție şi tact de dirig, îşi va stabili un program de activități 
unanim consimțite, care să împace cerințele generale cu 
opțiunile personale, necesitățile de „loisir“ cu obligațiile unei 
pregătiri şcolare constante şi sistematice. 

Forma ideală a orei de dirigenţie nu este referatul (cores- 
pondentul obsedant al examenului scris la toate concursurile şi 
examenele, impus de vechiul sistem de învăţământ) ci dezba- 
terea, activă, creatoare care sondează şi dezleagă personalitatea 
timorată a elevilor. Temele, stabilite în comun, trebuie 
cunoscute din timp pentru a se asigura un răgaz suficient 
reflecţiei şi trebuie să oglindească fie cele mai acute probleme 
ale generaţiei, fie cele mai cunoscute şi specifice probleme ale 
respectivului colectiv. 

În privinţa activităţilor programate, dirig-ul trebuie să evite 
pe acelea pe care elevii le pot realiza individual şi să nu le combată 
în mod deliberat pe cele iniţiate de elevi fără consultarea, 
concursul şi participarea lui (aşa-zisele „bairamuri“ — un simpatic 
omagiu adus celei de a doua invazii otomane, produsă în perioada 
de tranziţie). 

De o reală necesitate culturală par a fi vizionările în 
comun a unor expoziţii, participarea la unele spectacole mai 
dificile, care au nevoie de un comentator competent şi care pot 
constitui un pretext de discuţie într-o proximă oră de dirigenţie, 
dat fiind marile goluri în cultura generală pe care le manifestă 
(cu excepţiile fireşti) generaţia de azi. Excursiile în grup 
organizat la sfârşit de săptămână sau în vacanțe constituie un 
excelent prilej pentru cunoaşterea elevilor (aşa-zisa cunoaştere 
în acţiune) şi cultivarea prieteniei şi solidarităţii colegiale care 
consolidează unitatea colectivului clasei, sentiment social din ce 
în ce mai estompat în epoca noastră. 

Dezbaterile în comun ale părinţilor şi elevilor cu dirigul 
în jurul unei teme etice, pedagogice sau igienice de stringentă 

actualitate sau unui caz individual din clasă, cu încărcătură 
educativă, însoţite de stabilirea unor măsuri concertate, dau 
întotdeauna rezultate pozitive. 

Pentru acordarea unei mai mari „greutăţi“ orei de 
dirigenţie, invitarea unei personalităţi într-un domeniu preferat 
sau solicitat special de elevi potenţează efectul educativ. 

Obişnuiţi cu comoditatea, înlesnirile şi neimplicarea, elevii 
se vor simţi foarte bine când dirigul le va încredința sarcini 
concrete care să le pună în valoare imaginaţia, inteligenţa, spiritul 
de iniţiativă, îndemânarea practică. Acel „selfaovernement'“ 
preconizat cu mulţi ani în urmă de pedagogia şcolii active, se 
dovedeşte din ce în ce mai actual azi când „pragmatismul“ 
domină gândirea şi manifestările tinerei generaţii ca urmare a 
consolidării treptate a noilor structuri socioeconomice în care 
ea va trebui fatal să se integreze. 


Examene, 1997 

O cerinţă din ce în ce mai uitată: 
realizarea valențelor educative ale lecţiei 


Prin excesul de informatizare, prin abuzul aplicării 
tehnicilor audio-vizuale (aşa cum se petrecea acum două-trei 
decenii când un ministru descoperise, bucurându-se ca un 
copil, virtuţiile miraculoase ale magnetofonului), lecţia îşi 
pierde treptat menirea de laborator al personalităţii complexe 
a elevilor, mulţumindu-se să rămână doar o unitate 
organizatorică şi cronologică de bază a programei de 
învăţământ, un mijloc de transfer, bine cuantificat al unor 
„informaţii“ de la profesor la elev, cu sau fără ajutorul 
„maşinilor“. 

Această sărăcie a rolului propedeutic al lecţiei se face tot 
mai simțită, scăzând calitatea procesului instructiv-educativ. 
Fenomenul poate fi pus pe seama orientării finalităţii instrucției 
către reuşita cât mai certă la examene şi concursuri, 
performanţă care nu se poate realiza decât prin chinuirea 
substanţei vii a lecţiei în patul procustin al chestionarelor, 
baremurilor şi grilelor abstracte. Se pot adăuga, de asemenea 
slaba pregătire pedagogică a tinerei generaţii de profesori, 
empirismul şi formalismului practicii pedagogice, concesiilor 
tot mai largi făcute tehnicilor computerizate în detrimentul 
exerciţiului logic şi creativ, paralizarea învăţământului din clasă 
cu meditaţiile subordonate exclusiv concursurilor şi examenelor 
actuale, evaluate prin matematizări arbitrare. 

O cerinţă intrată tot mai mult în penumbră, şi anume 
respectarea valenţelor formative ale lecţiei, trebuie reactua- 
lizată. Pe la mijlocul secolului, când conceptul de funcţie 

formativă a lecţiei a fost clarificat teoretic în toate dimensiunile 
lui, s-a văzut că între latura instructivă şi cea educativă a lecţiei 
există o legătură mult mai profundă decât se credea, că orice 
lecţie — oricât de improprie ar părea intruziunilor educative — 
poate primi şi o altă încărcătură decât numai cea informa- 
ţională. Încetul cu încetul, asigurarea laturii educative a lecţiei a 
devenit o cerinţă obligatorie a măiestriei pedagogice, fiind 
chemată să sporească rolul lecţiei în formarea complexă a 
personalităţii elevului. Nu-i de mirare, de pildă, că un anumit 
„stil“ de predare se impune într-un rol de catalizator în 
realizarea laturii formative a lecţiilor. 

O prezentare a cunoştinţelor care să stârnească interesul, 
să incite imaginaţia, să trezească nevoia de participare (deci o 
lecţie inteligentă, bine ritmată, atrăgătoare, bazată pe 
„noutăţi“) accelerează şi sporeşte capacitatea de absorbţie şi 
asimilare a cunoştinţelor. Dimpotrivă, o lecţie corectă, dar 
cuminte, cenuşie, monotonă, aservită manualului (elevii pot 
urmări cu degetul pe textul din carte ce le explică profesorul) îşi 
autoanulează valenţele formative. 

Să nu uităm, de asemenea, că orice lecţie trebuie să 
formeze reflexe şi deprinderi de muncă intelectuală, absolut 
necesare în orice domeniu de producţie, capacitând astfel 
integrarea elevului în sistemul de cerinţe moderne ale activităţii 
socio-profesionale. La această finalitate se ajunge învăţându-l 
pe elev să „asculte“ o explicaţie, să ia notițe sistematice şi 
inteligente (nu stenograme strict mecanice), să elaboreze o 
comunicare ştiinţifică sau o compunere literară după o anumită 
schemă logică, să lucreze cu dicţionarul sau enciclopediile, să 
întocmească o fişă de lectură şi, mai ales, convingându-l că 
toate astea trebuie să facă parte integrantă din instruirea lui. 

Foarte important este ca lecţia să declanşeze toate tipurile şi 
mecanismele gândirii, să transforme pe elev într-un participant 
activ la propria lui formare. Activizarea şi problematizarea sunt 
două câştiguri indiscutabile ale pedagogiei moderne şi trebuie să le 
exploatăm în favoarea asigurării laturii educative. 


www.dacoromanica.ro 


68 TUDOR OPRIş 


A lucra activ şi diferențiat cu clasa, a-l obliga pe elev să 
gândească şi a-l provoca să ia o atitudine faţă de o problemă, 
a-i oferi instrumentele şi reperele necesare şi a-l lăsa „să se 
descurce“ singur în reconstituirea unui anumit drum al 
cunoaşterii (de orice gen şi oricât de mărunt ar fi el), oferă 
multiple şanse pedagogului de a dărui societăţii un absolvent 
bine format şi elastic adaptat exigenţelor acesteia. Grijă mare, 
însă! Să nu fărâmiţăm lecţia — de dragul activizării — în zeci de 
întrebări cu răspunsuri monoverbe sau monosilabice, să nu 
lipsim pe elevi — din cauza supralicitării „creativităţii“ — de 
sinteza sau concluzia „magistrală“ absolut necesară pentru 
realizarea congruenţei punctelor de vedere, în sensul educativ 
spre care trebuie îndreptată lecţia. Valoarea cadrului didactic 
constă în armonioasa proporţie dintre participarea intelectual- 
afectivă a elevilor şi arta coordonativă şi directivă a profesorului. 

O lecţie bună nu trebuie numai bine gândită, dar şi 
profund simțită. Nu ajunge întocmirea birocratică a unui foarte 
sofisticat dar formal plan de lecţii după preceptele ultimului 
strigăt al didacticii occidentale, cu modelul căruia profesorii au 
fost blagosloviţi în ultimii ani de inspectoratele şcolare. 

E necesară şi o trăire a lecţiei, o încălzire a ei la temperatura 
sentimentelor, convingerilor, forţei de dăruire interioară. 
Generaţia de azi, lucidă, realistă, critică, cinică, pragmatică, 
demitizantă nu poate fi câştigată ca altădată nici cu retorica 
romantică, nici cu marile gesturi patetice. Ea are nevoie de 
profunzimea motivaţională a argumentului, ea urmăreşte cu 
aviditate în ce măsură educatorii sunt convinşi ei înşişi de ceea ce 
afirmă şi dacă aplică în propria lor viaţă ceea ce pretind tinerilor. 

O lecţie pe care o considerăm impecabilă sub raportul 
cerinţelor formale poate fi, totuşi, ratată dacă n-a reuşit să 
stârnească o undă afectivă, dacă nu reverberează în conştiinţa 
elevului dincolo de asimilarea informaţiilor ştiinţifice. Puterea 
de convingere cu care prezentăm frumuseţea unei opere literare 
sau evocăm o pagină de eroism naţional, mândria vibrantă cu 
care subliniem o victorie a ştiinţei, tehnicii, artei româneşti 

combaterea mentalităţii actuale după care patriotismul, 
protocronismul, mândria apartenenţei la o străveche cultură 
sunt atitudini desuete şi antieuropeniste fixează mai bine în 
conştiinţa elevilor cunoştinţele de specialitate, plus sentimente 
trainice umaniste şi patriotice, convingeri etice, un compor- 
tament civic, militant. 

„Noul“ în lecţie nu trebuie înţeles doar ca un surplus de 
informaţii, necesare numai pentru actualizarea acesteia sau 
completarea ei cu cele mai recente achiziţii ale ştiinţei. Este la 
fel de important să-i învăţăm pe elevi felul cum să recepţioneze 
noul, respingând rutina, dogmatismul, şablonul, dar şi însuşirea 
servilă şi frivolă a unor mode de îmbrăcare, exprimare şi 
comportare în grup care falsifică şi alterează personalitatea. 

Sinceritatea, probitatea, curajul, ambianța de dezbatere 
liberă cu care abordăm problemele acute şi temele de graniţă, 
marile flagele ale umanităţii — criza economică, poluarea, 
dezvoltarea inegală, sărăcia, deculturaţia etc.— vor transforma 
lecţia într-o dezbatere actuală şi pasionantă, vor spori interesul 
şi activitatea orelor de curs, vor reduce numărul absenţelor 
nemotivate, vor mări coeficientul de participare a elevilor la 
propria lor instruire şi formare. 

Privită din incidenţa valorilor educative, lecţia (ca şi 
întreaga activitate didactică) trebuie să constituie un act de 
creaţie, de implicare şi dăruire totală în opera laborioasă, 
imposibil de măsurat şi evaluat prin instrumente contabile şi 
inginereşti, care este formarea personalităţii unui om pe măsura 
mileniului nou ce ne aşteaptă. 


Examene, 1997 

Cartea şcolară în derivă 


Elevii citesc tot mai puţin şi mai specializat, iar editurile 
particulare le oferă tot mai puţine titluri anual. În anul 1974, de 
pildă, editurile de stat „Ion Creangă“ şi „Albatros“ — specializate 
în această direcţie — înregistrau o producţie editorială de 652 titluri 
pentru adolescenţi şi 814 pentru copii, cu o remarcabilă variaţie 
(beletristică originală şi traduceri, literatură istorică, S.F., 
antologii, enciclopedii, „colecţii“ de prestigiu). 

În 1995, consultând planurile a circa 600 edituri mai mult 
sau mai puţin productive, am putut descoperi 18 titluri rezervate 
preşcolarilor, 86 elevilor din şcolile generale şi 126 liceenilor. 
Din cele circa 200 titluri de cultură şcolară, 116 erau teste, 
rezumate, îndrumătoare, culegeri de probleme, grile de examen 
încurajate de actualul tip de concursuri care testează cantitatea 
de cunoştinţe şi conformitatea lor matematic-fracţionară la 
programele analitice, ghiduri tehnice şi de limbi străine, dicţio- 
nare, adesea subelementare. Într-un cuvânt, cărţi cultivând 
oportunismul pragmatic sau lenea intelectuală. 

Sectoarele cele mai vitregite sunt: clasicii români şi 
universali (acoperire doar 20-30% faţă de necesităţi), literatura 
de informare ştiinţifică cu carcater instructiv-educativ pentru 
copiii şi tineret (biologia şi ecologia, fizica şi chimia sunt 
aproape total neglijate), lucrările de sinteză româneşti din 
domeniul literaturii, ştiinţei, artei, filosofiei. 

De teama de-a nu fi acuzate de „păcate “ comuniste, cum 
ar fi centralismul şi dirijismul, forurile responsabile nu dau 
directive şi nu exercită nici un control asupra producţiei de carte 
şcolară. Ea se defăşoară anarhic, entropic fiind lipsită de criterii 

pedagogice şi de un raport educativ profitabil într-o cerere care 
nu exprimă necesitățile de cultură ci „gusturile“ estetice adesea 
îndoielnice ale celor cu bani, ale celor însetați de politică, 
aventură şi senzaţional pseudoştiinţific şi o ofertă care, încercând 
să satisfacă în spirit populist cererea, sacrifică în primul rând 
cărţile valoroase intrate în clasicitate şi literatura originală 
românească, socotite ca... nerentabile deci... păguboase. 

Statisticile bibliotecilor şi ale librăriilor arată că 
raportându-ne la necesităţile programei şcolare, un elev de liceu 
în anii 1970—1980 consulta în medie 30 de cărţi şi cumpăra 
circa 25 de titluri anual, în timp ce în prezent cifrele s-au redus 
la o treime. Librăriile vând cu precădere rezumate didactice, 
culegeri de probleme, literatură S.F. (difuzată masiv de Editura 
„Nemira“) sau erotică (în care s-a specializat Editura 
„Miron“), broşuri de integrame. 

Să nu mai vorbim de arbitrarul sondajelor de carte în 
vederea stabilirii tirajelor, de sistemul dezastruos de difuzare a 
acestora, de „tarabizarea“ şi de „badeacârţismul“ la modă cu 
ajutorul unor difuzori plătiţi sau chiar voluntari, a cărţilor unor 
edituri (de obicei submediocre) sau ale unor „oficialități“ 
didactice. 

Deşi, personal, am întocmit cu o largă consultare a 
elevilor, profesorilor, bibliotecarilor, librarilor, o bibliografie 
fundamentală a culturii generale pe niveluri de vârstă, ca să fie 
pusă la dispoziţia cadrelor didactice şi a constitui un element 
orientativ pentru edituri, aceasta zace de peste trei ani în 
sertarele mute şi fără fund ale Ministerelor Culturii şi 
Învăţământului. Ca să nu mai vorbim de dezinteresul cultural al 
Ministerului Turismului. 

Sunt fenomene obiective care demonstrează fără replică 
lipsa aproape totală de interes pentru formarea culturală a 
viitorului intelectual al mileniului trei şi incapacitatea forurilor 
răspunzătoare de a găsi soluţii pentru combaterea şi înlăturarea lor. 


Examene, 1997 

Sarcini „mature“ ale „tânărului“ 
Minister al Educației Naționale 


M-a bucurat decizia ministrului, dr. inginer V. Petrescu de 
a propune şi a obține pentru „vechiul“ Minister al Învățământului, 
o titulatură mai potrivită cu finalitatea lui, aceea de Ministerul 
Educaţiei Naţionale, pentru care şi eu am militat intens în mass- 
media, în ultimii şapte ani, întrucât educaţia naţională include şi 
absoarbe în ţintele ei superioare şi organizarea şi conţinutul şi 
metodologia procesului de învăţământ. 

Un tineret „instruit“ şi fără educaţie, un tineret pompat 
cu informaţii dar vid afectiv şi total amoral, adică cinic, dur, 
pragmatic, fără simţul răspunderii, este mai primejdios decât o 
populaţie tribală, călăuzită totuşi de un cod strămoşesc nescris 
dar respectat cu sfinţenic de întreaga colectivitate şi de toate 
generaţiile. 

La ora actuală, şcoala se găseşte într-un impact 
educaţional. Dizolvând în numele liberalismului capitalist 
formele vechi de educaţie, aşa-zisa etică socialistă, „dirijismul“ 
moral, organizaţiile de tineret, finanţate şi controlate de stat, 
lăsând sectelor religioase şi curentelor filosofice de tip 
existenţialist-anarhice şi nihilist-satanice să zburde în voie şi să 
ofere un fel de „tablele legii morale“ tinerilor debusolaţi, epoca 
de tranziţie nu a pus, deocamdată, nimic în loc, favorizând în 
schimb componentele antisociale, de la calomnii şi violuri până 
la drogare şi corupţie. 

O societate sărăcită şi blazată, exasperată de lupta cu 
lipsurile, o familie derutată, copleşită de griji şi rămasă în urmă 
cu principiile moderne ale educaţiei, accentuează şi agravează 
haosul existent. 

lată de ce „tânărului“ Minister al Educaţiei Naţionale îi 
revine o sarcină copleşitoare. El nu-şi va putea însă îndeplini 
nici una din complexele şi dificilele programe educative 
chemate să amelioreze starea de educaţie a naţiunii, dacă nu va 
lua urgent şi rezolut câteva măsuri organizatorice. 

În primul rând se impune reabilitarea şi reorganizarea 
acelui sector care îi motivează titulatura: direcţia educativă, 
până acum câteva zile formată din 3 funcţionari preocupaţi cam 
80% cu probleme financiare (burse, alocaţii), şi 20% cu „faci- 
lităţi“ adică cu servicii de prestații cultural-turistice, şi o 
directoare „uite-o, nu-i“, cu un picior în Minister cu altul în 
Palatul naţional al copiilor unde cumula şi funcţia de directoare. 
Despre firava acoperire a sarcinilor frontale de educaţie şi 
despre competenţă în această direcţie ar fi umilitor să vorbim. 
Prin 1950, când, deşi profesor foarte tânăr, cu origine socială 
dezastruoasă, eram totuşi onorat pentru pricepere cu flatanta 
sarcină de „consilier-voluntar“, direcţia de educaţie număra 3 
servicii şi peste 20 de funcţionari care acopereau destul de 
satisfăcător toate compartimentele activităţii educative, de la 
programele sale de dirigenţie până la vasta reţea de tabere 
şcolare organizate de Minister, 

Astăzi, sarcini educative extrem de complexe, reintrarea 
în circuitul european şi mondial, asigurarea unul vast câmp 
informaţional stau în cârca unui mănunchi de oameni hărţuiţi şi 
epuizați, nu totdeauna puşi la punct cu documentarea la zi şi cu 
realităţile de pe teren. A fost nevoie de o organizaţie non- 
guvernamentală (ONG), precum Alianţa Civică, să suplinească 
lipsa de preocupare a ministerului şi a unui pasiv şi pompos 
intitulat „Institut de Ştiinţe ale Educaţiei“, ca să se elaboreze un 
„Model de Renaştere a României prin Educaţie“ care 
deranjează prin terminologia pedagogică neasimilată la noi şi 
prin preluări tale quale ale unor „mode“ occidentale străine de 
tradiţiile, realităţile şi necesităţile româneşti, dar care cuprinde 
şi multe lucruri interesante, demne de reţinut şi aplicat. Cum era 
firesc, cu toată „discuţia“ organizată de iniţiatori, „modelul“ a 
însemnat un fiasco. 

O organigramă bine gândită şi corespunzătoare impor- 
tanţei sectorului (stabilită fără „meschinării“ financiare), în 
care promovarea să ţină seama în primul rând de competenţa 
pedagogică şi implicarea nemijlocită în problemele concrete de 
educaţie, se impune ca un imperativ Kantian. 

În al doilea rând trebuie reglementată relaţia Minister- 
Institutul de ştiinţe ale educaţiei, quasi-inexistentă. În ultimii 
ani, pentru elaborarea şi aplicarea unor programe educative de 
perspectivă dar şi de necesitate imediată cum ar fi: umanizarea 
prin educaţie a procesului instrucției (uscat şi secătuit de valori 
moral-afective prin universalizarea computerizării şi excesele 
audiovizualului), reconsiderarea modernă şi încurajarea acti- 
vităţilor extraşcolare şi de „loisir“ individuale sau instituţio- 
nalizate, îmbogățirea relaţiilor la nivel naţional şi internaţional 
prin toate formele de cunoaştere reciprocă etc. 

Multe din sarcinile M.E.N. şi direcţiei sale educative nu 
vor putea fi soluționate operativ şi eficient fără o intensă 
colaborare cu Ministerul Culturii şi Ministerul Tineretului şi 
Sportului, colaborarea ca şi inexistentă în ultimii ani. Numai eu 
ştiu cât am obosit navigând inutil între aceste „puncte-vitale“ 
care marchează perimetrul educaţiei naţionale ca într-un placid 
dar ameninţător prin indolenţă, triunghi al Bermudelor. 


Examene — 8/14 septembrie, 1997 

Noile colegii 
o caricatură a trecutului? 


Ex-ministrul Liviu Maior se împăunează (şi, poate, pe 
drept cuvânt) cu reînvierea „colegiilor“ care, de la Spiru Haret 
citire, au o accepţie românească, cu mult deosebită de aceea a 
vechilor colegii elitiste ori de castă din Occident, sau cu aceea 
modernă şi occidentală, de forme intermediare între licee şi 
facultăţi (colegii universitare cu termen scurt) accepţie care a 
stârnit prin '95-'96 o derutantă şi regretabilă confuzie. M-a 
surprins, însă, că fostul ministru ar fi trebuit să cunoască puţină 
latină, atât ca fervent greco-catolic, cât şi ca fost profesor de 
istorie într-un colţ al ţării care mai poartă amintirea 
iluminiştilor şi aromelor latinizante ale Şcolii Ardelene. 

Aşa cum susțineau şi marii reformatori ai şcolii noastre, 
accepţia românească de „colegiu“ (iniţial de „liceu naţional“) 
este cea strict etimologică, ea purcedând de la verbul latin 
colligo-colligere, însemnând a culege, a aduna, a strânge. 

Colegiile erau acele instituţii şcolare cu mare vechime şi 
tradiţie care aveau un statut special şi profesori de elită, aleşi de 
director cu cea mai mare „exigenţă“. Prin concursuri de o extremă 
severitate, ele „culegeau“ adică selecţionau pe cei mai valoroşi 
„prunci“ ai ţării, în marea lor majoritate săraci şi merituoşi fii ai 
ţăranilor, muncitorilor, funcţionarilor mărunți, care se bucurau de 
totala gratuitate a întreţinerii în internat şi din rândul cărora s-au 
recrutat atâtea personalităţi de seamă ale ţării. 

În cea mai expansivă perioadă a lor, colegiile naţionale — 
care n-aveau de-a face cu colegiile de alt tip (particulare sau reli- 
gioase, după model catolic) — nu depăşeau numărul de cinci. 
Colegiile din laşi („Naţional“), Craiova („Regele Carol“), Bucu- 

reşti („Sf. Sava“), Târgovişte şi apoi Predeal („N. Filipescu“ de la 
Mânăstirea Dealu) şi-au câştigat un meritat renume atât prin 
calitatea elevilor şi profesorilor, cât şi prin înalta ţinută inte- 
lectuală şi moral-patriotică a instrucției şi educaţiei. 

Înainte de încheierea mandatului său politic, Liviu 
Maior, pentru a-şi câştiga popularitate şi a rămâne în cartea 
„veşniciei didactice“, a „binecuvântat“ cu titulatura de „colegiu“ 
zeci şi zeci de licee din Bucureşti şi din ţară reuşind în cele din 
urmă să demonetizeze şi să compromită acest titlu, după cum 
reuşise să subevalueze Ceauşescu titlul de academician, umplând 
după modelul său şi al soţiei sale, aula ilustrei instituţii cu zeci de 
pseudofilosofi marxişti şi de ingineri cu „merite“ în construirea 
comunismului, mulţi dintre ei de o crasă mediocritate, promovați 
direct profesori universitari şi ajunşi acolo prin munca anonimă a 
unor laborioase colective, cărora le însuşeau realizările, inclu- 
zându-le în propriul lor palmares ştiinţific. 

Nu putem nega că există Colegii care îşi iau în serios 
titulatura şi cer o anumită autonomie, mai ales în privinţa 
dreptului de a alege cadrele didactice, numite până acum după 
un vechi tipic comunist, de inspectori de personal — de obicei 
profesori de sport, de muzică şi tehnologie, rămaşi fără catedră, 
nu întotdeauna competenţi şi îndreptăţiţi să judece valoarea 
unor profesori demni de colegiile naţionale. 

Din statutele şi regulamentele tipărite ale unor colegii 
grăbite să-şi afirme personalitatea, reținem ca un leit motiv pentru 
elevi măsuri deosebit de severe privind sporirea disciplinei aflate 
într-o îngrijorătoare derivă, precum şi selecţia mult mai riguroasă 
a candidaţilor la admitere, iar pentru profesori, experienţa 
pedagogică, înaltă calificare profesională (gradul I, doctorat), 
înţelegerea superioară a democratismului didactic. 

M-a surprins curajul colegiilor a căror iniţiativă de 
„emancipare“ de sub apăsătoarea şi inutila tutelă ministerială 
atacă temeliile liberalismului democratic, înţeles din neno- 
rocire la noi ca o formă de liberalism cosmopolit, ca o totală 
permisivitate, în ce priveşte stilul, îmbrăcămintea, comporta- 
mentul. Nu e de mirare că de frica de a nu fi acuzat că 

ştirbeşte libertatea absolută a presei, ministerul nu ia, de 
pildă, nici o atitudine faţă de revista comercială de largă 
audienţă „Liceenii“, care îndeamnă la opoziţie față de muncă 
şi disciplină, ridiculizează „profii“ serioşi, lăsaţi corigenţi de 
elevii rokeri, exaltă pe cei ce beau cot la cot cu elevii în baruri, 
în numele fraternității şi egalitarismului didactic, recomandă 
fetelor „deştepte“ şi cu trup „marfă“ să îmbrăţişeze fotomo- 
delismul, publicându-le fotografiile provocatoare. Nu e de 
mirare că pasivismul şi totala neimplicare a ministerului zis al 
educaţiei încurajează indirect superficialitatea pregătirii, 
comoditatea, delicvenţa, erotismul, drogurile şi vidul pre- 
ocupaţional care face lesne manevrabil orice suflet slab de 
adolescent. 

Este trist să treci pe la multe colegii din Bucureşti sau din 
țară şi să constaţi că în afară de firmă, prin nimic nu se deosebesc 
de liceele obişnuite, că aceeaşi jalnică şi pestriță defilare de tunsori 
punk şi blugi zdrenţuiţi, de lănţicuri, de cercei şi belciuge, de 
burice goale şi ochi încondeiaţi violent, de bocanci de miner sau 
pantofi pe papainoage, imprimând un caracter grotesc, de 
carnaval, peisajul şcolar. W.C.-urile, ajunse într-o jalnică stare 
tehnică, devin uriaşe cădelniţe de unde fumul de tutun se 
împrăştie în toată şcoala şi intoxică plămâni nevinovaţi. 

Corigenţele curg cu duiumul, absenţele nemotivate 
reclamă cumpărarea unor noi calculatoare pentru contabilizarea 
lor, băncile şi pereţii devin o frescă grăitoare a preocupărilor 
cunoscute doar de tineri. Rar mai întâlneşti în schema de 
încadrare a colegiului 2-3 personalităţi reale ale învăţă- 
mântului, privite chiorâş de tinerii blazaţi sau revoltați, care, din 
disperare de cauză, n-au avut altă soluţie decât învăţământul cel 
prost plătit, şi cu supremă indiferenţă de ciurda de suplinitori 
care nu se implică în viaţa şcolii din cauza scurtei şi incertei lor 
existenţe ca dascăli. 

La ce naiba am înfiinţat atâtea zeci de colegii când prea 
puţine se arată dispuse să-şi onoreze titulatura, când ministerul, 
absorbit în penibile şi păgubitoare lupte interne pentru putere nu 

face nimic pentru a le întâri prestigiul şi autoritatea, poate şi 
pentru faptul că au fost înfiinţate de opoziţie, aflată pe atunci în 
fruntea bucatelor. 

Dar cine cunoaşte bine istoria pedagogiei şi instituţiilor 
învăţământului românesc conştientizează ce măsuri ar trebui 
luate pentru a scoate din ridicol şi neputinţă şi instituţia 
„colegiilor naţionale“. 

Precum la conducerea ministerului se impune să-şi 
găsească locul personalităţi reale şi irecuzabile prin ţinuta lor 
morală, prin pregătirea şi palmaresul lor profesional, şi la 
conducerea colegiilor este necesar să se afle nu profesori din 
zeloasa clientelă politică, ci slujitori ai învăţământului care se 
bucură de o trainică notorietate şi s-au afirmat ca personalităţi 
indiferent de specialitate. Una din cele mai nefericite idei de 
import occidental este aceea a confundării directorului de şcoală 
cu un „manager“ de tip capitalist, învârtecuş, şmecher, cu nas fin 
în ale oportunităţilor, care se descurcă în toate şi îi păcăleşte pe 
toţi. Administrarea colegiilor ar trebuie încredinţată nu foştilor 
portari sau meseriaşi cum se procedează de obicei, ci unor oameni 
cu studii manageriale şi experienţă pentru a le da răgaz directorilor 
să se ocupe de problemele fundamentale ale educaţiei. 

De asemenea, este firesc ca directorului să i se încredinţeze 
dreptul de a angaja profesori. Ce deosebire uriaşă este între biro- 
cratismul unui inspector de cadre care „plasează“ oamenii pe baza 
unui dosar formal ca să umple tot formal golurile din schemă şi un 
director care, dornic să-şi apere prestigiul şcolii, selecţionează din 
timp, cu toată grija şi răbdarea, prin interviuri, analiza amănunţită 
a fiecărui „curriculum vitae“ şi prin probe practice la clasă pe cei 
mai bine pregătiţi şi vocaţi profesori, îndreptăţiţi să aspire la o 
catedră de colegiu. Aşa se proceda acum 60—70 de ani şi colegiile 
se bucurau de un imens prestigiu. 

Cât priveşte selecţionarea elevilor, ea trebuie făcută şi la 
nivelul programelor, dar şi la nivelul exigenţelor colegiului, care 
poate formula subiecte speciale, întrucât nu se mai pune, ca în 
învăţământul comunist, problema unităţii ideologice şi egali- 

tarismului de şanse, ci se vizează decelarea elitelor care au dreptul, 
prin valoarea lor, să obţină un loc într-o instituţie selectă. 

Cît priveşte statutul elevului, cel aplicat de Colegiul 
Naţional „B. P. Hasdeu“ din Buzău şi publicat în nr. 64 din 22-28 
septembrie a.c. de revista „Examene“ ni se pare, cu toate 
sancţiunile drastice, un reper demn de luat în consideraţie, iar în 
ce priveşte exigenţele instructiv-educative, modernizarea predării, 
reconsiderarea educaţiei ca act general-implicativ, valorificarea 
aptitudinilor prin extinderea unei largi game de activităţi 
extraşcolare în zilele de sâmbătă şi duminică, irosite inutil de elevii 
de azi, proiectul de statut al Colegiului Naţional „Gh. Lazăr“ din 
Bucureşti, publicat în ultimul număr al prestigioasei sale reviste 
„Speranţe“ (Şi reluat în acest număr şi de „Examene “n.r.) ni se pare 
mai aproape de ceea ce viitorii reformatori ai învăţământului 
românesc modern ar putea concepe în legătură cu un învăţământ 
colegian la cote europene. 


Examene — 6/12 octombrie, 1997 

UN PUNCT VULNERABIL ŞI EXPLOZIV 
AL REFORMEI: CONCURSURILE ŞI 
EXAMENELE 


Este posibilă organizarea 
unor concursuri moderne de admitere? 


După unele statistici neoficiale cam 30% din copii ţării 
din oraşe şi 10% din cei de la ţară, care dau examen de admitere 
la liceu şi facultate, iau meditații şi peste 70% din familii îşi 
impun mari sacrificii materiale pentru a plăti sute de mii şi chiar 
milioane de lei profesorilor secundari sau universitari pregă- 
titori, în condiţiile unui învăţământ gratuit. 

Ce e drept, meditaţiile sunt în unele cazuri un rău necesar. 
Când eram copil, ele erau practicate doar cu elevii în dificultate 
intelectuală, ameninţaţi de corigenţă sau, eventual, corigenţi. În 
prezent, în mod egal elevi slabi, mediocri şi foarte buni sunt medi- 
taţi cu bani, exceptând supradotaţii olimpici care sunt „dopaţi“ 
oficial şi gratuit pentru a obţine performanţe intelectuale. 

Începând din 1970, în zeci de articole şi emisiuni radio 
TV am semnalat şi combătut acest fenomen care tindea să 
capete proporţii. Un inginer universitar, ministru adjunct din 
regimul ceauşist, regim unde inginerocraţia a alterat atât de adânc 
calitatea învăţământului românesc, iritat de intervenţiile mele, 
mi-a imputat printre altele că lovesc în breasla didactică şi că 
ministerul ocultează aceste practici şi nu ia măsuri adminis- 
trative tocmai pentru a veni în ajutorul unei categorii profe- 
sionale marginalizate, care îşi îndulceşte salariul, scutind astfel 
statul de eforturi bugetare. 

Când observ ce expansiune au luat azi meditaţiile şi când 
constat că peste 70% din literatura pentru adolescenţii studioşi 

o formează literatura „leneşă“ a rezumatelor, baremurilor, a 
probabilisticii subiectelor, care aduc câştiguri substanţiale 
autorilor profesori şi editorilor, mai-mai că-mi vine să dau 
dreptate ministrului ceauşist. 

Un fenomen negativ de acest gen nu poate fi combătut 
prin acte administrative interdicţionale, ci prin extirparea cauzei 
ce-l generează: neconcordanţa flagrantă dintre pregătirea şcolară 
şi condiţiile de admitere, dovada acuzatoare a lipsei de cola- 
borare între învăţământul universitar şi cel preuniversitar. Chiar 
dacă facultăţile sunt obligate la examenele de admitere să respecte 
programa liceală, formularea pretențioasă şi chiar pedantă a 
subiectelor şi mai ales baremurilor matematizate la examen (chiar 
şi la facultăţi umaniste), pline de chichiţe şi capcane (pentru 
departajări la sutimi de punct), se află la distanţe astronomice de 
ceea ce prevede metodologia învăţământului liceal şi de ceea ce, 
în mod practic, se face într-un învăţământ mediu, uniformizat, 
aservit cuantificării informaţionale neselecţionate, buchisirii 
mecanice, lipsei de orizont cultural şi interdisciplinar. Aşa se 
explică panica părinţilor şi elevilor care declanşază goana după 
meditații. Regândirea planurilor de învăţământ, a condiţiilor de 
admitere, introducerea unui tip de evaluare complexă şi cu un 
coeficient cât mai scăzut de eroare se impun în regim de urgenţă. 

Concursurile degajate, nestresante, în care considerarea 
performanţelor şi palmareselor şcolare, radiografierea aptitu- 
perspectivelor, să fie realizate prin probe bazate pe aptitudinile, 
cultură generală, pregătirea şi inteligenţa candidatului, pe 
competenţa, flerul pedagogic şi onestitatea morală a exami- 
natorului, constituie singurul antidot al isteriei meditaţiilor. Ele 
vor aduce linişte şi economii în familii, vor contribui la o 
ierarhizare mai motivată a valorilor. 


Vocea României — 18 iulie, 1996 

Premianţi cu picioare de nisip? 


Examenul de admitere în liceu din acest an a marcat — 
judecând matematic — sporirea substanţială a mediei de intrare 
faţă de anii precedenţi. Ploaia notelor de 8, 9 şi 10 ar trebui să 
ne bucure, ea demonstrând — nu-i aşa? — creşterea calităţii 
învăţământului, gradul superior de pregătire a absolvenţilor 
şcolii generale. 

Nimic mai fals. E vorba de o „umflare“ artificială a 
performanţelor, datorită, pe de o parte, transferării aproape 
exclusive a interesului elevilor asupra celor două obiecte de 
examen (româna şi matematica) şi, pe de altă parte, „dopajului“ 
intens cu meditații particulare. Exclusivismul pregătirii duce la 
grave goluri în cultura generală şi mai ales în pregătirea multi- 
laterală a candidaţilor care, intrând cu medii de 9 şi 10 în liceu, 
întâmpină în clasa a IX-a mari greutăţi la obiectele neglijate 
parţial sau total (chimie, fizică, biologie, limbi străine), unde nu 
rareori clachează sau obţin note limită, în flagrantă antiteză cu 
ierarhia stabilită de concurs. Meditaţiile particulare costisitoare, 
bazate pe sutele de broşuri cu rezumate, exerciţii gramaticale, 
subiecte prezumtive, alcătuite de profesori anonimi, dar şi de 
inspectori cu rol decizionar în formularea la nivel naţional a 
subiectelor, broşuri care au năpădit şi intoxicat piaţa, 
supralicitează memoria, se mulează pe stupiditatea baremurilor, 
uniformizează gândirea şi exprimarea elevilor. 

E uşor de închipuit calvarul profesorilor corectori care, la 
proba de română, au trebuit să se lupte nu numai cu adunarea 
zecilor de „fracțiuni“ ce măsoară farmaceutic fidelitatea memo- 

riei, dar şi cu automatismul şi stereotipia nevrozantă a compu- 
nerilor. Punctul şi jumătate, lăsat la aprecierea profesorilor pentru 
prezentarea estetică şi exprimarea corectă, n-are nimic de-a face 
cu nivelul de cultură, cu perspicacitatea şi creativitatea elevilor. 

Lipsa de imaginaţie, lipsa de curaj în a promova cerinţe 
moderne, semnalate de multă vreme şi alimentate de platitudinea 
unor manuale, evident depăşite, la care doar 3—4 lecturi pot 
constitui subiecte de concurs (de aici repetarea lor obsedantă în 
ultimii 15-20 de ani ca şi previzibilitatea lor), perpetuează în 
linişte poncifurile învăţământului comunist. Toată lumea a ajuns 
la saturație. Oare n-a sosit timpul ca uşile ministerului să se 
deschidă pentru a permite unor brize proaspete să măture medio- 
critatea şi inerția ce s-au cuibărit acolo? 


Vocea României — 25 iulie, 1996 

Necesitatea unui nou tip de concurs 
de admitere în învăţământul superior 


Toţi profesorii, elevii şi părinţii sunt de acord că examenul 
de admitere în învăţământul superior, aşa cum se practică la 
ora actuală, este departe de a realiza o selecţie obiectivă dar, 
vai, oricât ar fi de imperfect, nu se poate renunţa la el. Pentru 
a ieşi din cleştele acestei dileme, universitatea clujeană a propus 
recent Ministerului Învăţământului o soluţie radicală: renunţarea 
totală la concurs. Propunerea a stârnit în lumea didactică o 
reacţie vehementă de respingere. S-a adus ca principal contra- 
argument obiecţia că dacă se va aplica acest criteriu, al mediei de 
absolvire şi la bacalaureat, în licee va lua naştere o nesfârşită 
procesiune de sarsanale şi pliculeţe menite să umfle artificial 
notele din catalog. Nu ştiu în ce măsură această repudiere a 
propunerii exprimă condamnarea unei măsuri antipedagogice 
sau teama că mii de cadre preuniversitare şi universitare îşi vor 
pierde un venit sigur şi substanţial, rezultat din meditații 
îndelungate şi intensive. 

lată de ce e nevoie să ne punem întrebarea retorică: ce e 
de făcut? 

Există la ora actuală, după un sistem aplicat şi în anii 
comunismului, două tipuri de examene: unele care conţin şi o 
probă obligatorie şi eliminatorie de aptitudini, aşa cum se 
practică la facultăţi artistice (arte plastice, conservator, teatru, 
cinematografie), de ştiinţele comunicării (jurnalism) sau de 
sport (A.N.E.F.) şi altele, care se limitează strict la programa de 
liceu şi constau exclusiv din probe scrise, judecate şi apreciate 
după baremuri sau grile, în cele mai multe cazuri minuţios 
matematizate. 

În cazul primului tip de examene, selecţia pare a fi ceva 
mai judicioasă, deoarece se ţine seama, în bună măsură, de 
factorul aptitudinal, talentul artistic, ziaristic, sportiv sau 
constructiv-artistic (la arhitectură), putând fi în linii largi 
probat. Desigur, şi aici elementul subiectiv şi chiar micul 
aranjament pot opera discret. De pildă la arte plastice, proba de 
culoare atârnă adesea de „ochiul“ şi „gusturile estetice“ ale 
examinatorului proba de teatru, de nevoia, de „tipuri“ slab 
reprezentate în repertoriul de roluri, al teatrelor; la muzică de 
familiarizarea cu cerinţele probei de citire „de prima vistu“ a 
unui text muzical. La aceste facultăţi şi institute situaţia e ceva 
mai bună, dovadă că studenţii îşi confirmă locul câştigat ca şi 
valoarea. Dar şi aici este un lucru în neregulă. Anii de meditații 
intensive cu profesori ai facultăţilor respective imprimă 
candidaţilor stilul şi adesea deformaţiile „maeştrilor“ care îi 
modelează pentru concurs. 

S-ar impune la acest tip de instituţii universitare forme de 
decelare şi apreciere a talentului nativ, nealterat prin meditații şi 
mimări, care trebuie apreciată „tale quale“ fără a-l raporta la 
preferințele sau maniera proprie a examinatorilor. 

În ceea ce priveşte facultăţile care nu verifică aptitudinile, 
ci doar volumul de cunoştinţe şi conformitatea lor, programele 
şcolare (cerinţe considerate obligatorii pentru asigurarea egali- 
tăţii de şanse) şi cel mult, în cazuri izolate, şi gândirea şi perso- 
nalitatea candidatului (sunt încercări timide la biologie şi mate- 
matici), situaţia este de-a dreptul alarmantă. Actualul sistem 
favorizează pe elevii dopaţi cu meditații, monitorizaţi de cadre 
care cunosc „chichiţele“ examenelor (pe care nici o programă 
nu le prevede), cu memorie excelentă şi pregătire orientată 
exclusiv către două-trei obiecte de concurs, incapabili însă de a 
disocia analitic sau a asocia interdisciplinar noţiunile şi infor- 
maţiile de specialitate. 

Carenţele acestui tip de concurs, profund depăşit, ies 
rapid în evidenţă. De pildă, la examenele de admitere din 1996, 
la facultăţile de litere din Bucureşti şi din ţară, 22 de laureați ai 
olimpiadelor şi concursului naţional „Tinere condeie“ au 

za 


capotat. În schimb, intră în facultate o mulţime de mediocrităţi. 
Bine „dopate“ şi „îndrumate“ de cadre universitare, prin anii 
II-III abia îşi trag sufletul şi se rostogolesc spectaculos din 
vârful scării valorilor stabilite arbitrar de un concurs dominat de 
criterii „obiectiviste“ şi „deontologice“ menite ca în cazul contes- 
taţiilor şi controalelor să poată demonstra „obiectivitatea“ 
matematică a notării, apărând comisiile de examen de orice 
suspiciune de incorectitudine. Ceva mai mult, tinerele cadre 
care au câştigat concursurile de titularizare pe post, bazate pe 
aceleaşi criterii formaliste, se dovedesc, în destule cazuri, fragile 
profesional şi inapte pentru munca didactică. 

Desigur, pentru ameliorarea şi „europenizarea“ criteriilor 
de selecţie, ar putea fi luată în primul rând în consideraţie 
introducerea anului pregătitor, dar, în situaţia economică 
deosebit de critică în care ne găsim, el ar împovăra masiv 
bugetul învăţământului aflat la limita supravieţuirii. Anul 
pregătitor, în condiţii normale, ar fi o soluţie ideală, deoarece 
permite nu numai decelarea aptitudinilor, dar şi corecţiuni 
necesare, realizate prin reorientarea unor candidaţi greşit 
îndrumați de diriginţi sau părinţi, deci o recuperare judicioasă şi 
integrală a valorilor. 

Pentru cel puţin un deceniu, la facultăţile care n-au probe 
de aptitudini, ci doar de materii legate de specificul facultăţii, 
probele scrise neconcludente pot fi înlocuite printr-un examen 
de tip colocvial sau interviu, susţinut de candidat în faţa unei 
comisii de cinci-şase profesori ai specialităţilor de concurs, care 
vor discuta relaxat cu acesta, 20—25 de minute, sondându-i 
aptitudinile, aria cunoştinţelor generale şi de profil şi chiar 
indicele de creativitate exprimat în performanţele şcolare, legate 
de profilul facultăţilor alese (premii la olimpiade, la concursuri 
literare, tehnice, de inventică, apariţii la emisiuni radio-TV, 
articole şi chiar volume tipărite). Candidatul va putea prezenta 
un dosar de activitate extraşcolară, care va justifica mai 
convingător opţiunea şi aptitudinile decât notele din catalog. 

Acest sistem modern şi democratic de exprimare are 
câteva avantaje incontestabile: ə pune capăt psihozei medi- 

taţiilor, scurgerii unei mari părţi a bugetelor familiale către o 
pregătire costisitoare care nu ridică cu nimic valoarea candi- 
datului, ci doar şansa lui de a se adapta cerinţelor concursului; 
e elimină stresul, întrucât candidatul se va prezenta în faţa 
comisiei fără o pregătire prealabilă de doi-trei ani, ci doar cu 
capitalul de cunoştinţe însuşite în liceu şi cu probele peremptorii 
ale aptitudinilor sale; e realizează o selecţie „naturală“ şi o 
ierarhie mai dreaptă a valorilor, stabilind gradul de conformitate 
a aptitudinilor candidatului cu profesorul şi cerinţele respectivei 


facultăţi. 


Tribuna învățământului, 1997 

„Olimpicii“ n-au şansă la facultate? 


Un elev premiat la olimpiadă nu poate fi decât un vârf al 
disciplinei predilecte, o elită „in spe“, care merită toată atenţia 
celor ce pregătesc schimbul de mâine. Şi totuşi, la recentul 
concurs de admitere la facultăţile cu profil umanist, 12 laureați 
ai olimpiadei de literatură au capotat, unii cu medii surprinzător 
de modeste. O astfel de antiperformanţă ne pune în faţa unei 
dileme: ori criteriile de evaluare la olimpiade sunt eronate, ori 
baremurile sau grilele de la concursul de admitere în facultate 
(adesea în discordanţă cu conţinutul şi spiritul programelor 
analitice din liceu) sunt astfel formulate sau cotate încât să 
favorizeze doar mediocrităţile cu memoria bună şi cu o 
îndelungă asistenţă din partea cadrelor universitare, angajate de 
părinţi să le pregătească. Un fenomen analog s-a petrecut în 
1975, când absolut toţi laureaţii olimpiadei de anatomie au picat 
la medicină, datorită viciilor examenului de admitere, cu 
baremuri matematizate, cuprinzând un număr de noţiuni, care, 
prin totalizarea punctelor acordate fiecăreia, formau media. 

Cert este că actualul sistem de „grile“ de tip occidental, 
cu nimic mai bune decât unele „baremuri“ din trecut, asigură, 
în spatele cifrelor şi cântarelor farmaceutice, o aparentă 
obiectivitate, o aparentă siguranţă a legalităţii. O anumită 
„viziune“ a maestrului pictor la proba de culoare-desen, un 
anumit secret al lui Polichinelle la examenul de citire a unui text 
muzical la prima vedere, misterioase criterii universitare 
preferenţiale la litere şi filozofie, necunoscute profesorilor de 
liceu, explică formidabila industrie a meditaţiilor doar cu 
specialişti ai facultăţilor respective, neimplicaţi direct în 

examen. Să nu mai vorbim de faptul că, exceptând facultăţile 
sau institutele cu profil artistic şi sportiv, concursurile nu 
testează cu nimic, nici aptitudinile, nici posibilităţile de evoluţie 
ale viitorului student. La Drept, de pildă, baremele de la proba 
de română conţin „chichiţe“ care ar putea încurca pe orice 
filolog, în schimb, la această facultate (la care absolvenţii sunt 
nevoiţi mai mult să „vorbească“) intră mulţi incoerenţi şi 
bâlbâiţi, deficitari la capitolul „expozeu logic“. La fel la 
facultăţile de litere, studenţii realmente creativi literar nu 
depăşesc 2— 3%. 

Soluţiile nu sunt chiar uşor de găsit. Dar unele pot fi 
totuşi identificate, testate. Fie soluţia anului pregătitor, rezervat 
unor testări temeinice a aptitudinilor, fie soluţia introducerii 
unui examen oral, colocvial, în faţa unei comisii multi- 
disciplinare a facultăţii respective, care să întreţină un dialog 
deschis cu candidatul în vederea depistării gradului de pregătire, 
cultură, inteligenţă, aptitudini profesionale sunt, oricum, 
superioare actualului sistem de admitere, steril şi costisitor 
pentru bugetul familiei. Apreciem, de asemenea, ca excelentă 
propunerea ministerului ca admiterea în facultate să se dea în 
luna iulie, ceea ce permite absolvenţilor concurenţi să intre 
odihniţi fizic şi psihic în anul universitar, evitându-se traumele 
psihice şi surmenajul nervos manifestat la „boboci“, chiar dacă 
profesorii universitari, privaţi de încă 2-3 luni de meditații vor 
protesta cu vehemenţă. 


Vocea României — 26 octombrie, 1996 

Modernizarea concursului de admitere 
în învățământul superior prin considerarea 
palmaresului vocaţional 


Şi în regimul ceauşist s-a încercat o spargere a cercului 
caucazian al concursului cu bareme şi grile, admiţându-se ca 
laureaţii olimpiadelor internaţionale să fie admişi fără 
concurs în facultatea de profil sau numai în urma unei 
discuţii libere. Măsura, menţinută şi după 1990, a fost, se 
pare, bună, deoarece în marea lor majoritate aceşti 
„privilegiați“ au obţinut prestigioase burse de studiu şi apoi 
ne-au părăsit fără regrete, pentru plasamente ispititoare în 
străinătate. Să nu uităm însă că această excepţie se opreşte 
doar la acele discipline cu limbaj universal (matematică, 
fizică, chimie, informatică, latină), performanţe de excepţie 
ca şi palmaresul bogat la celelalte discipline (limba română, 
istorie, filosofie, geografie, biologie), nebucurându-se de un 
regim similar. 

Această politică discriminatorie de încurajare unilaterală 
a valorilor, în funcţie de un ipotetic prestigiu internaţional al 
unor discipline, a avut un efect negativ. Universitățile din 
străinătate se bucură de colaborarea unui mare număr de tineri 
specialişti români din domeniul disciplinelor olimpice. Din 
nefericire avem tot mai puţini istorici, biologi, geografi, literați, 
filosofi, tineri de valoare, concurenţiali pe plan mondial. Aceleaşi 
vechi şi consacrate (aproape consacrite) nume, rulate la 
televiziune şi scrise pe puţinele cărţi apărute în aceste domenii 
vitregite ale producţiei naţionale de carte originală, dovedesc 
declinul cultural în care ne găsim. 

Noroc că în ultima vreme — cu toată opoziţia frenetică a 
oficialităţii — încep să se strecoare cu oarecare timiditate unele idei 

novatoare. De curând în „România liberă“ de pildă s-a strecurat 
sugestia că vor interveni unele „nuanţări“ (încă neprecizate) a 
unor trepte de examen şi că se vor lua în consideraţie palmaresul 
nu numai la olimpiadele internaţionale ci şi la cele interne. Totul 
se spune cu timorare şi spaimă pentru a nu deranja mafia 
concursurilor şi industria prosperă a învăţământului paralel care, 
nu rareori, sub aparenţa obiectivităţii, duc fatal la răsturnarea scării 
reale a valorilor. 

Nu vom lua în discuţie, deocamdată, concursurile unde, 
de bine de rău dar cu evidente carenţe, vocaţia poate fi testată 
printr-o probă clasică de aptitudine (conservator, institute de 
arte plastice, de teatru, cinematografie, şcoală de arhitectură, 
IEFS etc.) sau prin probe care valorifică nu atât capacitatea de 
reţinere a informaţiei cât înclinarea evidentă către gândirea 
creatoare (matematică, fizică, chimie, ziaristică). Ne referim, 
aşadar, la facultăţile care îşi bazează grilele aproape în 
exclusivitate pe fidelitatea memoriei şi exactitatea ad litteram a 
răspunsului: drept, filosofie, istorie, litere, geografie, biologie, 
medicină) şi unde erorile de diagnostic derivate din matema- 
tizarea absurdă a evaluării sunt cele mai multe şi cele mai grave, 
iar eşecurile profesionale cele mai frecvente, dovadă medio- 
critatea masivă a absolvenţilor, absenţa îngrijorătoare a cadrelor 
didactice şi de cercetare ieşite din fabrica lor. 

Din practica didactică şi pedagogică de peste 50 de ani 
mi-am putut da seama că, aflându-se în pragul opțiunii 
universitare, elevii clasei terminale se împart în patru categorii 
foarte distincte, de care cei chemaţi să modernizeze decimo- 
logia vor trebui să ţină seama când vor „nuanţa“ (aşa cum se 
declară) condiţiile de admitere în învăţământul superior: 

1. Elevi excepţionali, care chiar de la vârsta de 10-12 ani 
au adus dovezi concrete ale aptitudinii lor precoce, bine 
precizate (laureați ani în şir la olimpiade şi la concursuri de 
profil, publicaţi curent şi chiar autori de cărţi personale, la 
14-18 ani). În raport cu puternicul şi confirmatul lor talent 
(creaţie literară, biologie, geografie, istorie etc.) ei trebuie să fie 

primiţi fără concurs, pe baza unui curriculum vitae însoţit de un 
dosar cu probe materiale. 

2. Elevi bine echipați intelectual, cu înclinări evidente 
pentru facultatea respectivă dar fără palmares strălucit vor fi 
supuşi unui test care să nu repete materia din liceu aşa cum tot 
dintr-o îngustime pedagogică examenul de definitivat în 
învăţământ repetă fidel materia din facultate — ci să pună în 
relief respectiva înclinare dincolo de obligaţiile stricte ale 
programei de învăţământ. 

3. Elevi polivalenţi (buni la toate) care sunt orientaţi de 
părinţi, din raţiuni de obicei pragmatic-oportuniste, către 
facultăţi la modă (ASE, Drept, Limbi străine etc.). 

4.. Elevi fără aptitudini speciale pentru munca inte- 
lectuală, pe care ambiția şi veleitarismul părinţilor îi împing spre 
acest concurs după un îndelungat şi intensiv stadiu de dopaj 
(sute de ore de meditaţie cu profesori secundari şi universitari, 
încă din clasa a X-a). 

Pentru absolvenţii din grupele 2, 3, 4 se vor institui două 
tipuri de probe în cadrul aceluiaşi concurs probe pentru care vor 
opta la înscriere: 

a) Probă de aptitudine: un test neconvențional, eventual 
o lucrare liberă care să pună în relief înclinarea lor către 
specificul acelei facultăţi. Astfel de tip de concursuri au fost în 
ţara noastră şi înainte de 1989 la litere, drept, filosofie, biologie. 
În 1945 când am dat şi eu examene s-au propus obiecte ca: 
„Aimez-vous la France? Pourquoi?“ „Cum vedeţi viitorul 
filozofiei?“ „Ce ramură a biologiei se va bucura de cel mai rapid 
progres?“. Astfel de subiecte exprimă mai puţin verificarea 
fidelității memoriei legată de manual, cât pasiunea, persona- 
litatea, amplitudinea informaţiei şi lecturii extraşcolare — dovezi 
certe ale vocației şi capacităţii intelectuale. Dacă azi s-ar da un 
astfel de subiect, 80% din candidaţi ar părăsi sala de concurs, aşa 
cum au făcut-o în 1945 cei de la filologie, selecţia operând 
aproape de la sine. 

b) Folosirea actualelor bareme şi grile legate strict de 
programă şi manuale, care ne dau o imagine mai clară şi 

concludentă când e vorba de elevi polivalenţi, cu aptitudini 
dispersate sau candidaţi fără har, dar bine „dresați“ de 
meditatori. 

N-ar fi rău, în lipsa cvasigenerală a orientării psihologului 
şcolar, ca opţiunea candidatului să fie însoţită de recomandarea 
onestă şi motivată a dirigintelui sau unui profesor care i-a 
urmărit constant activitatea măcar 3—4 ani, recomandare 


obligatorie la înscriere. 
Examene, 1997 

O nouă epopee eroi-comică: 
Didaktikimahia sau lupta ministrului 
Virgil Petrescu cu şcolarii 


E un făcut ca cifra 7, căreia atât Biblia cât şi Pitagora îi 
acordaseră proprietăţi magice, să-şi exercite influenţa şi asupra 
paşnicei şcoli româneşti. 

Acum şapte ani coloane nesfârşite de elevi şi profesori, 
cu steaguri găurite şi arme de luptă au luat cu asalt Ministerul, 
după ferestrele căruia privea cu stupoare şi teamă o Maria 
Antoaneta ministerială care, în naivitatea sa didactică, aplicase 
soluţia „cozonacului“ şi stârnise marea mânie a purtătorilor 
maturi şi imaturi de bonete frigiene. După acest fatidic interval, 
lumea şcolară aplatizată intelectual şi rockerizată moral a 
ridicat din nou securea războiului. De data aceasta, zurba cea 
mare au stârnit pe cei tineri, repetând ceea ce în 1929 fusese 
numit în derâdere „bellum mucosorum“. Atunci Ministerul 
Învăţământului a încrucişat armele cu „mucoşii“ revoltați care 
cereau să fie părtaşi la făurirea propriului lor destin „să se 
bucure de dreptul de a fi ascultați şi înţeleşi“ făcând 
demonstraţia unei înalte conştiinţe civice şi a unei surprin- 
zătoare maturităţi intelectuale care, atunci, au obligat la multe 
concesii pe cei „de sus“. 

În octombrie 1997, cei „bătrâni“, scârbiţi de umilinţe, 
i-au încuiat pe elevi în şcoli, i-au afurisit cu regulamentul în 
mână, precum odinioară mitropoliţii cu Biblia „pe boierii 
smintiţi“, uitând de prevenirea unui celebru vers al lui Beniuc: 
„Nu legaţi cu lanţuri primăvara!“ 

Primăvara — metaforic vorbind — reprezenta pentru tineri 
semnul noilor vremuri, iar lanţurile — tot metaforic — încercarea 
disperată a Ministerului de a reda strălucirea de odinioară a 

bacalaureatului — o simplă formalitate în ultimii 30 de ani — prin 
reluarea lui aproape identică, fără a ţine seama de schimbările 
radicale petrecute în ultima jumătate de veac, de la ameţitoarele 
acumulări de informaţii, până la cerinţele cu totul deosebite ale 
actualei societăţi de consum, la care din nenorocire, nimeni din 
minister n-a reflectat. 

Cine poartă vina naşterii acestei noi epopei homerice, 
eroică şi ridicolă în acelaşi timp? 

Personal, mi se pare straniu ca împotriva cursului istoriei 
în fruntea unui minister al şcolii să se afle un inginer, meseria 
cea mai specializată şi cu orizontul umanist cel mai îngust. În 
timpul Ceauşescului, în era paranoicei revoluţii industriale, 
când 70% din intelectuali şi tot 70% din membrii Academiei 
erau ingineri, succesiunea miniştrilor — ingineri — uneori de o ` 
mediocritate patentă şi total servili coordonatoarei lor, doctor- 
inginer-academician Elena Ceauşescu, era poate justificată. 
Astăzi, când demolăm industria ciclopică şi agricultura 
colectivistă, când cei mai mulţi intelectuali trimişi în şomaj sunt 
inginerii, această „orientare“ guvernamentală pe bază de 
algoritm nu este de cel mai bun augur, iar gafele pedagogice vor 
continua să se ţină lanţ, ştirbind prestigiul şcolii româneşti şi 
compromiţând autoritatea cadrelor didactice, nevoite, pentru a 
nu fi sancţionate, să-şi însuşească o programă de învăţământ şi 
o strategie pedagogică lipsite de flexibilitate şi orizont. 

Justificarea că noul bacalureat reia o tradiţie a şcolii româ- 
neşti este afectivă şi fragilă sub raportul motivaţiei. Aplicăm aceleaşi 
exigenţe ca acum 50-60 de ani, când între timp volumul informa- 
țiilor a sporit de 200—300 ori şi el este pompat tot în 12 ani şcolari 
şi culmea, cu o săptămână şcolară de 5 şi nu de 6 zile ca în trecut. 

Trecem la un bacalaureat de prestigiu, după ce mai bine 
de 40 de ani ne-am jucat cu el, considerându-l o probă doar de 
formă, total ineficientă social, o simplă hârtie cu care te puteai 
doar înscrie la examenul de facultate. Unui astfel de bacalaureat 
sever şi stresant nu i s-a asigurat însă un statut social care să-i 
confere greutate şi finalitate, nu i s-a pregatit terenul psihologic 
şi nici pe cel orientativ-metodologic, obligatorii de a fi bine 
cunoscut măcar cu 1—2 ani înainte de aplicarea lui. 

Este jenantă lipsa de profesionalitate şi competenţă a 
conducerii ministerului, întâlnită şi în multe alte domenii de 
activitate, de la agricultură şi turism până la cultură, şi pe care o 
putem considera cu toată înţelegerea cuvenită, sindromul 
„copilăriei“ capitalismului. 

Reacţia copiilor este firească şi perfect motivată: cea 
interioară — a unor tineri mâhniţi că toţi maturii fac politică şi 
nimeni nu se gândeşte la ei şi la viitorul care li se pare nebulos şi 
incert — şi la cea exterioară, că democraţia, la victoria căreia ei au 
adus un important obol şi chiar jertfe le-a dat dreptul să iasă în 
stradă când sunt marginalizaţi şi folosiţi drept cobai de experienţă. 

Există o singură soluţie. Pentru că tot am votat, „legea“ 
învăţământului şi trebuie să ne resemnăm, respectând-o cu 
vorba de duh a lui Moliere: „Tu las voulu, Georges Dandin“, 
va trebui să se opereze o rapidă selecţie în volumul informa- 
tional redundant şi strivitor pentru timpul scurt al pregătirii şi 
din punctul de vedere al igienei intelectuale — uitată de dragii 
noştri miniştri — să eşalonăm în timp probele, deoarece creierul 
neantrenat al actualei generaţii a computerelor nu poate realiza 
mecanic, în timpul celor 2 ore de examinare orală a fiecărui elev 
la 4 materii consecutiv, regruparea armonică a coordonatelor 
gândirii pluridisciplinare. 

Era înduioşător ce mărturisea secretarul de stat la 
televiziune, că el a dat examene orale la 7 materii în aceeaşi zi şi 
le-a suportat eroic. El uită că în timpul când el studia, metodologia 
examenelor era pusă la zi şi comunicată la timp; că, paralel, cu 
lecţiile noi, la clasa a XI-a terminală, profesorii pregăteau la 
respectivele discipline şi sintezele materiei anilor anteriori şi că, 
între încheierea cursurilor şi bacalaureat, se interpuneau două 
săptămâni în care pregătirea se făcea în sensul familiarizării cu 
efortul de concurs şi a experimentării tehnicii de expunere orală 
(45 de ani examenele şi concursurile au fost strict scrise!). 

Sper că minţile inginereşti vor accepta aceste realităţi 
pedagogice fără de care actul de învăţământ îşi pierde sensul şi 


finalitatea. 
Examene — 13/19 octombrie, 1997 

„Bacalaureada“, prima grevă generală 
şi spontană a elevilor din România 
— octombrie 1997— 


De aproape 70 de ani, mai exact din 1929, când „mucoşii“ 
au cerut celor vârstnici dreptul la opinie şi afirmare, declarând acel 
celebru „bellum mucosorum“, atât de mediatizat în presa vremii, 
elevii au stat în banca lor, fiind cel mult folosiţi ca masă pasivă de 
manevră în diferite manifestări ante şi postdecembriste. Gran- 
dioasele meetinguri ceauşiste sau glorioasa cetate democratică a 
„Pieţii Universității“ au strâns mii de elevi, dar nu pentru „cauza“ 
lor, ci pentru diferite raţiuni politice. 

De data aceasta liberi şi nesiliţi de nimeni, elevii s-au 
ridicat spontan şi solidar pentru o cauză strict şcolară, împotriva 
unei instituţii tutelare care a refuzat în permanenţă dialogul cu 
„obiectul muncii“ şi le-a decis soarta pe deasupra capului în 
virtutea acelui principiu abuziv, sancţionat juridic: „de nobis 
sine nobis“. 

Fără consimţământul celor de sus şi pe alocuri chiar fără 
acceptul conducerii şcolilor, mii de elevi din Bucureşti şi din 
mari oraşe ale ţării au cerut mai multă înţelepciune şi mai mult 
spirit pedagogic conducătorilor învăţământului rupţi de realităţile 
şcolii de azi şi drogaţi de nostalgia examenelor şi vremurilor 
şcolare pe care le-au trăit cu 40—50 de ani în urmă. Să analizăm 
cu luciditate şi obiectivitate această manifestare unică şi surprin- 
zătoare a tineretului nostru şcolar. 

Este un fapt pozitiv că reluăm strălucitele tradiţii ale şcolii 
româneşti într-o epocă în care atacuri făţişe sau perfide vor să 
ucidă sentimentul patriotic şi să anihileze identitatea noastră 
naţională prin adoptarea unor forme fără fond şi fără aderenţă 
în realităţile noastre româneşti în numele unei dubioase 
„europenizări“. Întoarcerea la vechea „capacitate“ şi la vechiul 

„bacalaureat“ — examene exigente care marcau un ciclu de 
studiu şi dădeau drept de muncă celor ce voiau să intre în 
circuitul social, sunt bine venite şi reabilitează prestigiul tot mai 
scăzut după 1990 al şcolii româneşti. Socotim regretabil însă 
faptul că legislatorii şcolii au refuzat reconsiderarea şi 
actualizarea acestor examene. Mulţi elevi mi-au declarat că sunt 
dispuşi să-l invite pe domnul secretar de stat P. M. Gorcea să se 
prezinte cot la cot cu ei la vechiul examen de bacalaureat, cu 7 
materii, pe care d-sa l-a susţinut cu bucurie şi succes — conform 
declaraţiilor de la televiziune — dar în condiţiile de azi, când 
volumul de cunoştinţe a sporit enorm, iar complexitatea, 
îmbâcseala şi prolixitatea manualelor au atins un adevărat record. 
Ei sunt convinşi că stresul domnului Gorcea şi notele „cinstite“ 
pe care le-ar obţine l-ar readuce pe pământ. 

Este un fapt pozitiv, de asemenea, că elevii trăind într-un 
autentic climat democratic îşi cunosc drepturile, au conştien- 
tizat că reprezintă o „forţă“ de care trebuie să se ţină seama, că 
au ajuns după 16 ani la un grad de maturitate intelectuală şi 
socială care obligă pe oamenii politici şi pe educatori să-i 
consulte şi să le respecte opiniile. Socotim regretabil însă că s-a 
ajuns la această formă de protest care a scos pe elevi din şcoli, 
i-a făcut să piardă câteva zile preţioase de învăţătură şi, cu toate 
lăudabilele lor eforturi de a manifesta organizaţi şi disciplinaţi, 
au apărut unele gesticulaţii şi exprimări vizuale nu totdeauna 
demne de un elev. 

Este admirabil că, departe de a fi certaţi, admonestaţi, 
sancţionaţi alături de foarte puţini profesori ce i-au însoţit, 
„Cruciații“ bacalaureatului s-au bucurat de iertarea şi înţelegerea 
oficialități, însuşi preşedintele CDR-ului, primul ministru şi 
preşedintele ţării, dându-le dreptate şi cerând mai marilor şcolii 
aplicarea corectă a prevederilor Legii Învăţământului. A fost o 
victorie a simțului dreptăţii pe care totdeauna elevii l-au avut dar 
n-au putut să-l exercite şi a tactului politic de care conducătorii 
noştri fac dovadă pentru a contrabalansa superficialitatea, gafele şi 
măsurile precipitate ale unor oficialități nu totdeauna competente 
şi aflate la locul potrivit. 

Examene — 13/19 octombrie, 1997 

BAC-ul sare FAC-ul 


O explozie de bucurie a străbătut valul elevilor 
„justiţiari“ la auzul capitulării necondiționate a acelora care 
au confundat reforma învăţământului cu măsuri adminis- 
trative, iar în cazul bacalaureatului, cu o bruscă şi neinspirată 
întoarcere la trecut. 

Orice reformă începe printr-o familiarizare cu termenii ei 
fermi, cu o prealabilă pregătire psihologică, şi ţinteşte spre viitor 
fără a tăia cordonul ombilical al tradiţiilor pozitive, definitorii 
pentru un învăţământ naţional. 

Nimeni nu contestă necesitatea unui bacalaureat 
naţional, serios, multidisciplinar, bilanţ al ciclului obligatoriu 
de formare a culturii generale, criteriu suplimentar şi 
departajant la concursul de admitere în facultate şi act oficial 
demn de luat în considerare de serviciile de personal sau 
oficiile de muncă, în cazul angajării într-un serviciu. 

La unul din ultimele congrese ale învăţământului, 
Ceauşescu proclamase — cu ochii îndreptaţi spre Occident — 
necesitatea „îndesirii examenelor şi concursurilor pentru 
o cât mai bună selecţionare a cadrelor“. Nu-i de mirare 
că „principiul“ a prins şi la cei care au „pritocit“ parlamentar 
chinuita „Lege a învăţământului“ atunci când au introdus 
două „dublete“ de examene, la sfârşitul şi începutul princi- 
palelor cicluri de învăţământ, deci la încheierea gimnaziului 
şi la începutul liceului şi promovarea în facultăţi şi institute. 

Despre prima „dubletă“ ne vom pronunţa într-un viitor 
articol. Ne vom concentra deocamdată atenţia asupra celei 

de-a doua „dubletă“ şi mai ales asupra examenului de admitere 
în facultate. 

Încă de acum 2-3 decenii, cînd s-a deschis „era 
concursurilor moderne ce copiau stângaci atât baremurile 
sovietice cât şi grilele americane, introducându-se punctajul 
fracţionar pentru a se asigura „obiectivitatea“ matematică şi 
deci necontestabilă a aprecierii, strămutându-se, la multe 
facultăţi lipsite de probe de aptitudini, accentul de pe vocaţie 
şi gândire creatoare pe fidelitatea mecanică a memoriei, am 
luat o atitudine fermă atât în presa pedagogică („Forum“, 
„Tribuna Şcolii“, „Revista de pedagogie“) cât şi în diverse 
cotidiene ale timpului. Articolele mele în care puneam în 
lumină incorectitudinile pe care le generau concursurile 
„obiective“, demontând toate mecanismele unor posibile 
fraude care scăpau agenţilor de securitate şi trimişilor contro- 
lului financiar care mişunau în secretariate şi săli de cursuri, 
au stârnit pe vremea vodesei Suzănica o mare zarvă care s-a 
lăsat cu „ameliorările“ şi „corecţiunile“ valabile şi azi pentru 
a nu mai face atât de facilă pentru prea mulţi pătrunderea 
în tainiţele „mafiei“ şi „secretomaniei“ concursurilor. Astfel 
de examene, mai ales la facultăţi de unde nu se putea testa în 
nici un fel aptitudinea reală a candidatului pentru profilul 
facultăţii (medicină, ASE, drept, fizică, biologie, filologie, 
filosofie etc.) nu ofereau nici un indiciu şi nici o garanţie în 
acest sens, întrucât se bazau exclusiv pe însuşirea cât mai 
exactă şi mecanică a materiei din manual, prevăzută la 
concurs. 

Aceeaşi stare de spirit se perpetuează şi astăzi cu 
insignifiantele diferenţe că ni s-au deschis oficial căile 
reproducerii „modelelor“ străine şi s-a asigurat „transparenţa“ 
solicitată de examen prin publicarea lor în presă după expirarea 
concursului sau adunarea lor în zeci şi zeci de broşuri care au 
îmbogăţit pe editori şi autori. 

Acest tip de concurs a generat două grave fenomene 
negative: 


i 

a) proliferarea meditaţiilor (20.000-— 100.000 lei „şedinţa“), 
deci a învăţământului paralel (cu slăbirea interesului pentru 
predarea la cursuri) ca şi limitarea pregătirii liceenilor la cele 
2-3 obiecte de concurs (incluse şi în bacul „scurt“). 

b) reducerea lecturii şcolare, atât de necesară pentru 
împlinirea culturii generale atât de vitregită, la o literatură 
oportunistă, de „digest“ didactic, orientată după baremele 
universitare (rezumate de texte literare, exerciţii de gramatică, 
grile, subiecte de concurs date în ultimii 20 de ani şi 
probabilistica celor viitoare etc.). 

Aceste „îngustări“ care se manifestau şi pe vremea 
Ceauşescului au determinat pe atunci luarea în considerare de a 
promova fără examen măcar pe câştigătorii unor olimpiade 
internaţionale, la obiecte cu un limbaj „universal“(matematică, 
fizică, informatică etc.). Această măsură, menţinută şi după 
1990 a fost oarecum îngrădită din cauză că, prevalându-se de 
autonomia universitară, mulţi decani cu slabe sau nule 
preocupări pedagogice n-au ţinut seama de această abatere de la 
obligativitatea concursului de admitere, vârându-i şi pe olimpici 
în vârtelniţa examenelor. 

Timidele „ţipuituri“ ale presei privind lărgirea cate- 
goriilor de elită liceale, care şi-au câştigat prin performanţe şi 
palmares dreptul de a intra în facultate, s-au stins grabnic sub 
privirile încruntate ale dascălilor universitari şi secundari 
ameninţaţi de a-şi vedea veniturile diminuate de o posibilă 
scădere a „bursei“ meditaţiilor. Aşa că după ce „România 
liberă“, „Adevărul“ şi alte importante cotidiene au adus acum 
câteva luni îmbucurătoarea veste, cine ştie ce „prețioasă 
indicație“ a făcut să amuţească din nou rubricile de învăţământ. 

A trebuit să vină primăverina revoluţie a elevilor ca 
guvernanţii şi oficialităţile, pentru a acoperi gafele conducerii 
de învăţământ şi a salva prevederile votate ale „Legii învăţă- 
mântului“, să anunţe solemn că imperativul unui bacalaureat 
multidisciplinar şi sever va face inoperant şi inutil examenul de 
admitere la facultăţile cu mai mică audienţă. 

„Zăhărelul“ întins elevilor a prins. Prin licee a început să 
circule, după modelul sloganurilor născute spontan printr-o 
surexcitare a inventivităţii lexicale, lozinca „bac-ul sare fac-ul“, 
adică dacă ai un bac bun (măcar de 9, 9,50) sări peste examenul 
de facultate. 

Vom încerca în proximul număr să vedem dacă 
„viclenia“ guvernanţilor este motivată pedagogic şi dacă 
entuziasmul şi credulitatea elevilor vor putea fi onorate de 
oficialități. 


k 


Să nu se creadă că ideea de a acorda celor ce obțin medii 
maxime la bacalaureat dreptul de a intra fără examen în facultăți 
este un monopol al actualului guvern şi minister al educaţiei. 

Ca unul dintre cei care s-au preocupat de istoria 
învăţământului, pot să atest că, de cel puţin patru ori de când 
bacalaureatul s-a introdus în şcoala românească, a existat o 
asemenea iniţiativă ministerială. De două ori a eşuat prin 
schimbarea precipitată a guvernelor iar de două ori (între 
1928-1938) s-a aplicat pentru un an sau doi. Chiar şi în anii 
socialismului undeva, între 1960—1979, cei cu diplomă de merit 
(rezultate excepţionale de-a lungul şcolarităţii liceale) s-au 
bucurat de acest privilegiu. Faptul că aceste măsuri nu s-au 
generalizat, constituind un fel de experiment rapid retras, ne 
obligă să reflectăm asupra caducităţii acestei măsuri, cu atât mai 
mult cu cât miniştrii n-au dat nici o explicaţie renunţării destul 
de precipitate la ele. 

Explicaţiile sunt simple. Numărul extrem de mic al celor 
ce obțineau note maxime la bac, cam 15-20 pe promoţie în 
toată ţara, practic maximum 1-2 la fiecare facultate, demonstra 
valoarea derizorie a acestei măsuri care nu putea constitui un 
stimulent menit să aducă mai multe valori (sau autenticile 
valori) în facultăţi fără stresul examenelor. Respectiva măsură a 
„ambiţionat“ pe unii elevi pentru a-şi autodepăşi posibilităţile 
naturale dar a creat în rândul profesorilor două reacţii adverse: 

ori o exigenţă extremă, legată de o zicală după care Dumnezeu 
merită 10, profesorul profesorului 9, profesorul 8 iar cel mai bun 
elev 7, ori o tendinţă de a dilata nota, fie din raţiuni de prestigiu 
al şcolii (licee slabe din provincie au promovat o astfel de 
„politică“), fie ca un efect a ceea ce Caragiale numea „lanţul 
slăbiciunilor“. 

Faptul că cei mai mulţi din elevii cu 10 la bacalaureat 
şi-au infirmat valoarea după 1-2 ani universitari, a determinat 
renunţarea la acest privilegiu. Atât pedagogii cât şi psihologii au 
constatat că distribuirea efortului intelectual în mod maximal la 
toate obiectele, estompează sau chiar anulează opţiunea 
dominantă. Cei cu note de 10 peste tot, alegându-şi uneori 
neinspirat o facultate, pot fi oricând depăşiţi de cei cu medii 
generale mai mici, dar care la obiectele strict legate de profilul 
facultăţilor manifestă aptitudini net superioare celor intraţi fără 
examene. De altfel, deşi au fost făcute publice, aceste observaţii 
s-au impus de la sine. 

S-ar putea crede că oricât ar fi de defectuoase, actualele 
examene ar fi cea mai bună soluţie, după vechea zicală 
românească „rău cu rău, dar mai rău fără rău“. Nu vom înceta, 
aşa cum o facem de mai binc de 20 de ani, să demonstrăm cât 
de ucigătoare de valori sunt actualele examene care, cel puţin la 
6-7 facultăţi importante (ASE, medicină, drept, litere, filosofie 
etc.) pun accent exclusiv pe fidelitatea memoriei şi solicită 
concursul unor vechi „strategi“ ai examenelor, buni cunoscători 
a şpilurilor şi dedesupturile nu întodeauna ortodoxe ale 
acestora. 

„Zăhărelul“ întins de minister zurbagiilor pentru a-i 
potoli, concretizat în maxima „bac-ul sare fac-ul“ are toate 
şansele, ca şi odinioară, să fie un foc de paie, să eşueze 
lamentabil. Personal, sunt împotriva acestei formule care, în 
condiţia supraîncărcării demenţiale a programelor şi manualelor 
va favoriza extrem de puţini elevi, mai ales din categoria cea mai 
critică, formată din elevii foarte buni la toate materiile, dar fără 
vocaţie pentru nici una. 

Din experienţa mea de peste 50 de ani de profesor, 
metodician, cercetător şi practician în probleme de creativitate, 
eşecul şi pierderea valorilor se produc în două sensuri: 

a) neadaptarea valorilor la cerinţele examenelor de 
admitere în facultate, care pun mai presus reproducerea exactă 
a informaţiei decât creativitatea şi personalitatea candidatului. 
Cunosc cazuri când unii absolvenţi n-au făcut faţă unor grile 
gramaticale într-un domeniu unde „gramatici certant“, născocite 
printre alţii de marele „chichiţar“, filologul Th. Hristea, cel 
solicitat să decimeze compactele cohorte de candidaţi la drept, 
la un concurs stupid unde mai important este să te lupţi cu 
inutile subtilităţi etimologice decât să legi logic două idei într-o 
pledoarie sau rechizitoriu fără să te bâlbâi mai rău decât 
Demostene înainte de a lua piatra în gură (o facultate a 
„Buriştilor“ fără un examen oral la admitere!). Alte zeci de 
talente literare au murit pe meterezele facultăţii de filologie în 
timp ce zeci de mediocrităţi, fără pasiune şi har, trag în jos 
învăţământul de limba română, după absolvire; 

b) uciderea vocației din raţiuni pragmatice. Pe vremea 
Ceauşescului, marele abator al talentelor neconforme politicii 
paranoice de industrializare era Politehnica. Ea ne-a pricopsit nu 
numai cu un purcoi de nulităţi, dar şi cu o bogată colecţie de 
miniştri falimentari. Astăzi, acest abator îl reprezintă ASE şi 
Dreptul, unde se duc cei care fac din căpătuiala favorizată de 
epoca de tranziţie şi posttranziţie un suprem ideal de viaţă. 

Dacă vom lăsa la o parte justificarea practică a oportu- 
nismului şi vom încerca să fim cinstiţi şi să servim mai puţin 
cauza partidelor trecătoare şi mai mult a patriei eterne, vom 
putea găsi soluţiile reale, fără complexele „necinstei“ exami- 
natorilor şi fără „fixurile“ maniacale ale „obiectivităţii“ 
absolute, ale actualelor examene de admitere, apărate cu dinţii 
de minister şi decanate. 

Ciudat, pierzând încrederea în raţiunea şi bunul-simţ al 
„legislatorilor“ improvizaţi şi adesea incompetenţi ai învăţă- 
mântului de azi, încep să preţuiesc luciditatea unor tineri care 

îşi înţeleg mai bine rostul decât educatorii prăfuiţi ce nu-i iau 
în seamă. 

Îmi face o imensă plăcere să reproduc opinia de bun-simţ 
enunțată în revista unui ilustru liceu bucureştean de un elev cu 
care, deşi ne desparte o imensă diferenţă de vârstă şi experienţă, 
mă găsesc într-o perfectă identitate de bioritm şi într-o 
liniştitoare consonanţă de spirit: 

„Un bacalaureat drastic (luat în seamă de serviciile de 
personal care angajează), urmat de un examen de aptitudine (şi 
nu de cunoştinţe care au fost verificate din plin de un 
bacalaureat sever de profil) la toate facultăţile, vor creşte şansa 
de a aduce absolventul potrivit la facultatea potrivită. 

Oare facultatea de Drept nu trebuie să testeze logica 
şi capacitatea oratorică a candidatului, potenţial avocat, 
procuror, diplomat, parlamentar şi, cea de filologie, imagi- 
naţia, sensibilitatea creatoare a viitorului profesor de literatură 
sau scriitor, după cum cea de biologie, curiozitatea faţă de 
natură, iar cea de medicină, dragostea de a vindeca, ataşa- 
mentul faţă de om şi nu criteriul unui prezumtiv câştig de pe 
urma exploatării suferințelor umane?“ 

Admiţând că un astfel de criteriu ar fi mai greu de aplicat 
datorită lipsei de imaginaţie metodică şi decimologică a exami- 
natorilor ca şi a continuării procesului formativ şi a clarificării 
opţionale la 18-19 ani, aş propune ca primul an de facultate să 
fie — ca în ţările evoluate — un an pregătitor, cu rol de sită, 
urmând ca la sfârşitul acestuia să se decidă soarta celor apți şi 
reorientarea celor ce nu conving. Credem că este cazul să se 
ţină seama şi de palmaresul personal al elevului, aşa cum la 
admiterea la examenul de doctorat se cere un memoriu. 

Oare premii consecutive la olimpiade, la concursuri de 
literatură, ştiinţă, artă, tehnică atârnă mai puţin decât o aprigă 
toceală cu meditatori şi cu „fotografierea“ exactă a paginii de 
manual? 

„No comment“ ca să fim în tonul intelectualilor 


tranziţiei... 
Examene, 1997 

Examenul de capacitate 
între tradiţie şi inovaţie 


Învăţământul liceal socialist punea accent prioritar pe 
calificarea teoretică, atestată prin diplomă, în timp ce 
învăţământul contemporan, prin excelenţă pragmatic, vizează 
mai ales calităţile manageriale care vor face viitorul absolvent 
cât mai apt pentru a răspunde cerinţelor economiei capitaliste. 
Faţă de anii socialismului, când un absolvent de liceu teoretic 
rămânea un „neisprăvit“ şi un eventual muritor de foame, 
diploma de bac dându-i dreptul doar să se înscrie la facultate, în 
prezent ca şi în perioada interbelică, ambele „diplome“, cea de 
capacitate şi cea de bacalaureat, îi asigura încadrarea în 
producţie pe anumite paliere profesionale cu grade diferite de 
complexitate şi răspundere. 

Părerea mea e că examenul de capacitate , preconizat de 
reforma învăţământului, plasat la sfârşitul ciclului gimnazial, cu 
recunoaşterea legală a funcţionalităţii socio-profesionale, este 
benefic şi bine venit. 

El permite absolvenţilor fără aptitudini şi veleităţi 
intelectuale, reflectate în primul rând în dificultăţile de învăţare 
şi rezultatele submediocre şi mediocre, dar cu propensiuni sau 
chiar cu vizibile înclinări practice şi organizatorice, să şi le 
exercite de la o vârstă fragedă, perfecţionându-le ulterior prin 
diverse cursuri de calificare şi specializare. Ei nu vor fi 
„chinuiţi“ aşa cum erau în anii socialismului să urmeze şi să 
treacă precum câinele prin apă printr-un liceu gratuit faţă de 
care nu aveau nici atracţie, nici respect. 

Astfel de examene se vor dovedi şi mai utile atunci când 
prin aplicarea mult lăudatei şi infinit amânatei reforme a 

învăţământului, ciclul primar şi gimnazial (deci cei opt ani de 
şcolarizare obligatorie) vor dărui oricărui elev al ţării acel minim 
de cunoştinţe din multiple domenii de cunoaştere, care 
constitue temelia culturii generale şi capitalul obligatoriu de 
noţiuni cu care vor putea intra în liceu (fostul curs superior al 
liceului de odinioară) sau în viaţă. 

Am impresia că în modul cum e concepută, capacitatea este 
mult mai bine motivată şi postulată decât bacalaureatul, deşi 
ambele se inspiră masiv din echivalenţele lor din anii '28—"48. 

Disciplinele fundamentale rămân limba română şi 
matematica, iar cele care se referă la însuşirea datelor legate de 
identitatea naţională — istoria şi geografia patriei, primele două 
beneficiind şi de proba scrisă şi de cea orală. În astfel de condiţii 
am dat şi eu capacitatea, acum mai bine de o jumătate de secol. 

Mai discutabil şi nemotivat îmi pare concursul de 
admitere în liceu, susţinut imediat după capacitate. Acesta 
exista în trecut, dar după absolvirea cursului primar, ceea ce ar 
corespunde azi cu un concurs de intrare în clasa a V-a a şcolii 
generale. Deplasarea lui cu 4 ani mai târziu îşi are poate 
raţiunile suficiente. În interiorul unei şcolarităţi de 12 ani care 
se menţine de mai bine de un secol, raportul a variat de la 4+8 
în epoca de obligativitate a 4 clase primare, la 8+4 când s-a 
instaurat, ca urmare a creşterii volumului de informaţie şi 
complexităţii vieţii sociale, obligativitatea simultană a ciclului 
primaria! şi a celui gimnazial de odinioară. S-ar putea ca tot din 
raţiuni de volumetrie informaţională la care se adaugă şi 
anumite criterii aptitudinale (deşi la 14 ani opţiunile suferă încă 
mutații) să se fi introdus în Legea învăţământului şi concursul 
de admitere în liceu. 

Îmi pun întrebarea dacă se mai poate justifica acest 
concurs, după un examen de capacitate foarte sever şi, în 
măsura în care obiectivitatea şi onestitatea examinatorilor pot fi 
asigurate, suficient de definitoriu pentru determinarea posi- 
bilităţilor individuale ale absolvenţilor şcolii generale? 

Dacă vom ţine seama de palmaresul fiecărui elev şi dacă 
vom conveni să acordăm dreptul de înscriere la liceu celor ce au 

obţinut cu maximum de exigenţă media de cel puţin 8,00, acest 
concurs nu-şi are rostul. 

Unicul risc al renunţării la stresantul examen de admitere 
se va ivi cu prilejul înscrierii la liceu a celor ce îndeplinesc 
condiţiile de medie, la unul din trei profiluri prezente încă din 
prima clasă liceală: secţia matematică-fizică; secţia chimie- 
biologie; secţia discipline umaniste. Cam 30-40% dintre 
absolvenţii şcolilor generale (după sondajele noastre) au 
aptitudini relativ definite şi opţiuni oarecum clare, justificate 
şi de performanţele obţinute între 9-14 ani. Însă 60-70% nu 
şi-au conturat obţiunile şi sunt... buni la toate. Unde se vor 
înscrie pentru a fi la adăpostul eventualelor eşecuri ale unei 
greşite alegeri a secţiei? Aici ar trebui prevăzută posibilitatea ca 
la sfârşitul clasei a IX-a să se permită o reorientare a unor elevi 
spre secţia mai potrivită aptitudinilor şi aspirațiilor, cu ajutorul 
psihologului şcolar, după susţinerea examenului de diferenţă la 
obiectele specifice secţiei unde vor să se transfere. 

În cazul că nu se poate modifica Legea învăţământului, 
votată „de nobis sine nobis“ şi se va menţine şi examenul de 
admitere în liceu, consecutiv capacităţii, atunci el va trebui să 
fie susţinut în funcţie de trifurcarea clasei a IX-a şi de specificul 
de exigenţă al liceului, chiar dacă materia prevăzută în 
programa şcolii generale va constitui un numitor comun. 

Probele „capacităţii“ trebuie să verifice dacă absolventul 
şcolii generale şi-a însuşit un minimum de cunoştinţe generale. 
De aceea baremurile şi grilele îşi motivează aici aplicarea, fiind 
vorba de aprecierea cantitativă a noţiunilor obligatorii asimilate. 
În schimb, examenul de admitere în liceu, susţinut doar în scris, 
trebuie să testeze „calitatea“ aptitudinilor intelectuale, opera- 
ţionalitatea mecanismelor gândirii, eventual gradul de creati- 
vitate care justifică selecţia în liceu şi trecerea prin etajele 
superioare ale instrucției. La română, de pildă, trebuie să se 
prevadă o compunere liberă sau comentariul unei poezii sau 
unui fragment de proză de „prima visu“. În nici un caz să nu se 
repete examenul de capacitate, cu acelaşi invariabil comentariu 

al lecturilor din manual, ajutat de zeci de broşurele cu rezumate 
insipide care contribuie din plin la formarea acelei generaţii 
standard, numită de sociologii occidentali „generaţia xerox“, 

Un regim special ar trebui să fie acordat colegiilor. Un 
ex-ministru bine intenţionat, dar „aerian“, a încercat să reia 
tradiţia vechilor colegii româneşti şi, dintr-un exces de 
generozitate a „năşit“ cam de 30 de ori mai multe colegii decât 
cele existente înainte de al doilea război, provocând în acelaşi 
timp, tot din incompetenţă, confuzia dintre aceste colegii — 
licee de elită — şi şcolile post liceale, asimilate pe vremuri 
şcolilor de subingineri, subarhitecţi, cu „sorbonicile“ pedago- 
gice de 2 ani, botezându-le cu numele de colegii universitare, 
Ca, într-adevăr, aceste licee naţionale sau colegii, lăsate azi de 
izbelişte, să-şi menţină prestigiul de şcoli de elită s-ar impune 
ca, în cazul când se renunţă la examenul de admitere în liceu, să 
fie acceptaţi doar candidaţi care au luat minimum 9,00 la 
capacitate, iar în cazul că aceste examene se vor organiza, să se 
acorde dreptul colegiilor să-şi selecţioneze viitorii colegieni prin 
probe cu un grad mai înalt de exigenţă. 


Examene, 1997 

O experienţă umilitoare 


Suntem convinşi că bacalaureatul este un eveniment 
major în viaţa unui tânăr studios şi că trebuie să se desfăşoare cu 
o maximă exigenţă, operând o selecţie severă şi obiectivă. De 
acord că ani în şir bacalaureatul a fost o simplă formalitate, doar 
o viză de tranzit către facultate. 

Constituind un examen de absolvire fără miză, deci 
nestresant, subiectele erau lejere, fără „chichiţe“ şi „capcane“, 
astfel încât cu, şi fără „fraude“, puteau fi obţinute note de 
trecere în proporţie de peste 90 la sută. 

Dar a face din bacalaureat un spectacol de televiziune 
care a subţiat de dragul reclamei cu un miliard de lei rahiticul 
buget al învăţământului, a-l transforma într-o demonstraţie de 
forţă, cu acuze şi ameninţări, a te juca cu destinul unei întregi 
generaţii pentru a demonstra cât de necesară este „curricula lui 
Marga“ când 70.000 de absolvenţi de liceu dintr-o singură 
promoţie se dovedesc a fi „rebuturi“ intelectuale, este o 
dovadă dacă nu de sadism şi iresponsabilitate, măcar de prost 
gust, infatuare şi dispreţ ciocoiesc faţă de profesori şi elevi. 
Raţiunile unei astfel de atitudini dezechilibrate mi se par de 
nepătruns. 

E oare normal să se înceapă o reformă radicală cu un 
examen de încununare a muncii unei generaţii liceale care n-a 
gustat măcar un an binefacerile curriculei margatiene, n-a 
beneficiat măcar o lună de o programă sau un manual 
occidental cu care M.E.N. nu va blagoslovi liceele decât după 
anul 2000? 

De ce a trebuit să începem mult trâmbiţata reformă 
„europeană“ printr-o execuţie publică? Ce am vrut să 
demonstrăm străinătăţii? Că suntem o ţară de hoţi şi chiar 
pentru un examen de rutină trebuie să luăm măsuri excepţionale 
de esenţă poliţienească, menite nu atât să apere „corecti- 
tudinea“, cât să umilească demnitatea şcolii româneşti şi să-i 
pună la îndoială valorile deontologice? Că suntem un popor 
nevolnic, care nu e în stare să gestioneze o industrie şi o 
argricultură naţională, cu un tineret asimilat prin pregătire şi 
performanţe intelectuale unui popor semicolonial? Că aşa cum 
am înlăturat prin măsuri economice aberante pe micul 
producător agricol şi pe micul întreprinzător industrial, vrem să 
îndepărtăm de la plăcerea învăţăturii o parte a tinerilor pentru a 
invita să ne monitorizeze instrucţia şi educaţia diverse 
organizaţii străine ce se oferă generos să ne culturalizeze şi 
deznaţionalizeze? Nu ne-a ajuns oare o experienţă de câteva 
secole de stăpânire turcească, fanariotă şi sovietică? Ne spălăm 
mâinile cu câteva performanţe de vârf care dezgolesc şi mai 
tragic decalajele valorice existente, ne ascundem, vorba lui 
Eminescu, „chintezenţa de mizerii“ sub formule expiatorii 
precum „integrarea europeană“ sau „standarde mondiale de 
învăţământ“, când multe şcoli se dărâmă de la sine şi sunt 
părăsite de elevi, când ne trădează profesorii de frunte pentru 
zări salariale mai roze, când educaţia şi instrucţia sunt adesea 
uitate în fierbinţeala încleştărilor politice, în frenezia luptei 
pentru putere şi căpătuială rapidă. 

Unde sunt capetele luminate ale şcolii? Sunt convins că 
fac politica struţului, nu vor să se compromită sau să se expună 
ieşind la lupta pedagogică. 

La minister mă izbesc de iluştri necunoscuţi, de clientelă 
politică, de consilieri care n-au predat un an de învăţământ, de 
„reformatori“ care n-au părăsit scăunelul din vreun institut de 
tăierea frunzelor la câini ca să vadă realitatea vie a şcolii, mă 
zdrobesc moral de fărâmițarea sterilă şi de birocraţia fără obraz 
şi fără frontiere... 

Partidul la conducere şi guvernul pe care îl patronează nu 
pot interveni în jocul „algoritmului“. Liberalii, ţărăniştii, 
udemeriştii, pediştii îşi au porţia algoritmică în conducerea 
ministerului şi sub zâmbetul ipocrit al armoniei cederiste 
strălucesc colții gata să sfâşie şi pe care i-am simţit din plin 
intrând în luptă chiar în timpul bacalaureatului televizat. Presa 
şi-a făcut datoria. Mă întreb însă dacă adevărurile dureroase şi 
incomode spuse acolo au reuşit măcar să gâdile pielea de 
pachiderm a conducerii ministerului, 

Aşteptăm o minune; tresărirea de conştiinţă a acelora 
care nu se simt în stare să gospodărească tezaurul spiritual al 
naţiunii. Nu optăm pentru o destituire zgomotoasă ce o cer 
insistent marile cotidiene, ci pentru o retragere discretă şi 
demnă a celor care nu sunt vocaţi şi pregătiţi să înfăptuiască 
„educaţia naţională“. 

Ultima oră, 1998 

O măsură ce ar putea fi reformatoare: 
renunţarea la examenele 
de admitere în liceu şi în facultate 


Măsurile enunțate de M.E.N. pentru viitorul an şcolar 
sunt doar parţial „revoluţionsre“. Manualele alternative, 
obligativitatea învăţământului de 9 ani, înlocuirea trimes- 
trelor cu semestre, a notelor cu calificative la clasa I-IV 
reprezintă experimente pe care şcoala românească le-a 
„fumat“ de mult şi le-a simţit pe propria ei piele cu zeci de ani 
în urmă şi nu pot fi confiscate de reformatorii şcolii de azi, 
copyrightul neaparţinându-le şi fiind posibil în caz contrar, de 
sancţiunile prevăzute de legea dreptului de autor. Însă 
desfiinţarea celor două admiteri care au terorizat decenii întregi 
atâtea generaţii şi anume examenul de admitere în liceu şi 
concursul de admitere în facultate sunt salutare şi trebuie să fie 
aplaudate din tot sufletul. Substituirea lor cu un examen de 
capacitate lămuritor pentru diferenţierea valorilor în pragul 
adolescenţei şi un bacalaureat foarte sever care să arate (atenţie!) 
şi însuşirea globală şi armonică a culturii strict necesare unui om 
modern dar şi aptitudinile clare ale absolvenţilor aflaţi în pragul 
maturității, este binevenită. 

Se va pune capăt celui mai umilitor şi degradant 
fenomen: comerţul meditaţiilor, vinovat de apariţia învăţămân- 
tului paralel, de grevarea inumană a subţirilor bugete familiale. 

Însă, această măsură radicală trebuie să fie gândită şi 
pregătită pentru a nu da naştere unor fenomene la fel de nocive 
şi obnubilante sub raport pedagogic şi moral. Media de la 
capacitate, criteriu pentru înscrierea automată în liceu şi tot 
media de la bacalaureat — criterii pentru ocuparea unui loc în 
facultate — pot genera simptome care duc la degradarea şi 

compromiterea acestei forme de evaluare, chiar dacă vor fi luate 
măsuri iluzoriu infailibile, cum ar fi comisii „obiective“ de la 
alte şcoli. Avem trista experienţă a trecutului bacalaureat, când 
cu toată rotativa ameţitoare a comisiilor, licee cu mare tradiţie 
au avut doar 20-30% reuşiţi, în vreme ce, la licee reputate 
pentru submediocritatea pregătirii şi valorii candidaţilor, 
procentul de promovabilitate a crescut neverosimil spre 90%. 
Deocamdată, anchetele polițiste ordonate nu ne-au dezvăluit 
nici cauzele acestui „miracol“ al obiectivităţii şi nici represaliile 
jupiteriene care au fost luate. 

Această măsură pozitivă şi de mult aşteptată va stimula 
interesul pentru studiu, va diminua chiulul, boemia rockeristă, 
va răsplăti efortul — sperăm ca fără aportul de cadouri şi sarsanale 
— celor cu reale aplicaţii pentru studiu, va spori seriozitatea, va 
încuraja munca metodică şi sistematică, va aşeza cu un mai înalt 
coeficient de onestitate şi dreptate ierarhia valorilor, va asigura 
societăţii în mai mare măsură ca acum omul potrivit la locul 
potrivit. Dar, ca orice măsură „reformatoare“ are şi un revers 
negativ. Punând pe toţi elevii să înveţe egal la toate materiile, va 
diminua considerabil cultivarea aptitudinilor şi va depuncta 
dureros marile valori care sunt de nota 30 la obiectele unde 
strălucesc şi poate de nota 1—2 la alte obiecte nedezirabile. 
Mediile mari avantajează mediocrităţile studioase sau pe 
multilateralii care fac faţă la toate obiectele, dar în viaţă nu vor 
excela în nici un domeniu. 

Cred că această măsură va impune şi altele la fel de 
importante privind testarea aptitudinilor, lărgirea spectrului 
opţional, încurajarea talentelor şi elitelor, a primelor de 
excepţionalitate, a priorităţii pe care trebuie s-o acorde atât 
liceele cât şi facultăţile elevilor nu numai cu note bune la toate 
obiectele (e bine totuşi să ne exprimăm ferm exigenţa pentru 
cultura generală, atât de ignorată şi umilită azi) dar şi cu un 
palmares precoce, care permite o mai bună distribuţie pe loc în 
raport cu profilul liceelor şi facultăţilor. 


Examene, 1999 


www.dacoromanica.ro 


DRAMA ÎNVĂŢĂMÂNTULUI ROMANESC DE AZI 115 


Un teren mişcător 


Din nou se „mişcă“ elevii clasei terminale de liceu şi din 
nou obiectul revendicării lor îl constituie bacalaureatul, 
examenul care în ultimii zece ani pare a fi fost piatra de 
încercare a pedagogilor de „şcoală nouă“ şi un declanşator al 
migrenelor ministeriale, guvernamentale şi parlamentare. 
Sociologic vorbind, „bacalaureadele“ — expediţii revendicative 
şcolare — tind să devină fenomene de masă cu valoare de 
semnificant pentru un anumit comportament al adolescenților 
studioşi de azi şi o anumită inabilitate pedagogică a celor ce 
conduc destinele şcolii. 

Mă surprinde faptul că într-o ţară în care „analiştii 
politici“ se calcă pe bătături şi au fabrici universitare care îi 
produc pe scară industrială lipsesc aproape cu desăvârşire 
psihopedagogi ai vârstei critice şi mai ales minţi pedagogice 
cuprinzătoare şi capabile să judece şi să evalueze cu luciditate 
sensurile de direcţionare ale învăţământului modern. 

Liceenii se scaldă într-un liberalism nu totdeauna înţeles 
în mod superior, suferă influenţele unei societăţi de consum, 
insuficient de filtrate şi controlate, care generează o serie de 
fenomene negative: fumatul în masă de la vârsta de 12—13 ani; 
drogarea, care se extinde alarmant; „chiulul“ tot mai accentuat 
în ultimii ani; „derbedeismul“ cu larg palier al exprimării sociale 
de la teribilism şi neconformism până la libertinism, mârlănie 
şi violenţă. 

Nu trebuie să ne mire organizarea „spontană“ a 
„grevelor“, mitingurilor şi marşurilor de protest ale elevilor care 
exprimă poate mai puţin o precoce conştiinţă cetăţenească 

(nimeni nu se mai ocupă de aşa ceva în şcoală), cât capacitatea 
de mimare a formelor de manifestare a nemulțumirii maturilor 
într-o societate democratică ce protejează şi legiferează astfel de 
„supape“ ale energiei sociale, tot mai frecvent deschise în ţara 
noastră în ultima vreme. 

Oare ce factori stau la baza acestei juvenile manifestări de 
tip sindicalist? Ministerul învinovăţeşte cadrele didactice care 
au abandonat sarcinile educative în favoarea unui „doping“ 
informaţional, imperios reclamat de supraîncărcarea progra- 
melor şi creşterea standardelor de exigenţă ale examenelor şi 
concursurilor, mai ales după 1996. 

Profesorii, la rândul lor, acuză labilitatea criteriilor 
pedagogice şi inconsecvenţa decizională a ministerului, semne 
majore ale incompetenţei manageriale care duc la stare de haos 
în învăţământ şi explică şi tensiunile care se transmit şi elevilor. 

Cred că cele două principale rădăcini stabile ale acestei 
„izbucniri“ sociale şcolăreşti le reprezintă modul cum sunt 
concepute examenele de admitere în facultate (să nu se uite că 
peste 90% din absolvenţi asaltează facultăţile şi colegiile 
universitare) şi strategia stângace a introducerii materiilor 
opţionale în planurile de învăţământ. 

Concursurile universitare sunt astfel concepute încât 
să oblige indirect pe părinţi să angajeze, cu doi trei ani 
înainte, meditatori la 1, 2, 3, obiecte de concurs. Din sondaje 
iniţiate în rândul elevilor căzuţi la examene reiese că şansa 
celor total „neasistaţi“ scade dramatic la 10-15%. Pe de altă 
parte, introducerea în programe a materiilor aşa-zis 
opţionale, deşi constituie o măsură modernă şi binevenită, 
ridică unele probleme. Conceptul de „obiect opţional“ a 
căpătat conotaţii aberante odată cu acordarea, fiecărei şcoli, 
a libertăţii de a le stabili, cu scopul secret de a menţine 
normele didactice, compromise de ciopârţirea trunchiului 
comun. În mintea elevilor, ideea de „opţionalitate“ a 
obiectelor de studiu s-a transferat şi la trunchiul comun, 
atunci când a fost vorba să se stabilească diferențiat şi nuanţat 
obiectele pentru bacalaureat. 

În acest an, s-a renunţat la corecţiunea operată de 
Ordonanţa de urgenţă nr. 37/1998, valabile doar pentru 
bacalaureatul din 1998, unde matematica era opţională, şi s-a 
revenit la măsura stipulată în Legea învăţământului. Acest lucru 
a stârnit nemulțumirea elevilor. Clasicul „casus belli“ a fost, 
după cum se ştie, obligativitatea examenului de matematică la 
toate variantele bacalaureatului de tip realist, obiect de studiu 
„răsfăţat“ în epoca industrializării comuniste, când 70—80% din 
opţiuni se îndreptau spre Politehnică, deci spre diferite ramuri 
de inginerie, bazate firesc pe aceste discipline. Astăzi orientarea 
profesională s-a schimbat cu 180 grade, priorităţile aparţinând 
economiei, dreptului, manageriatului comercial, politologiei, 
jurnalismului, limbilor străine, direcţii înspre care se orientează 
peste 80% dintre absolvenţi. 

Matematica şi-a păstrat importanţa, dar şi-a nuanţat mult 
funcţionalitatea în raport cu diversificarea cerinţelor moderne 
ale pieţii. Însăşi menţinerea variantelor secţiei reale a liceelor 
teoretice (cele mai numeroase din ţară) obligă pe legislatori să 
renunţe la poziţia rigidă a obligativităţii matematicii globale şi să 
nuanţeze exigenţele în raport cu variantele secţiei reale. Una 
este matematica necesară viitorului medic sau biolog, alta este 
matematica cerută viitorului inginer sau cercetător în domeniul 
Ştiinţei pure. Aceste disfuncţionalităţi s-ar fi eliminat de la sine 
dacă între materiile opţionale ar fi fost propuse matematica, 
statistica ori fizica sau filosofia matematică, de pildă, care ar fi 
interesat un spectru mai larg de elevi, nu neapărat pe aspiranţii 
la meserii tehnologice. De altfel, un fiasco al actualei reforme 
curriculare îl reprezintă lipsa de corespondenţă şi corelare a 
materiilor opţionale cu cele din trunchiul comun. 

Mai există o chestiune. Peste 70% din elevii înscrişi la 
diferite variante ale secţiei reale nu dau la facultate examen de 
matematică (de pildă medicina, biologia, geografia, geologia, 
chimia etc.). Prin sporirea considerabilă a exigenţelor la 
examenul de bacalaureat real, unde matematica devine obli- 
gatorie, părinţii sunt nevoiţi să pună meditatori nu numai la cele 

două-trei obiecte prevăzute şi la concursul de admitere, dar şi la 
matematică, ceea ce înseamnă nu numai o supraîncărcare a 
elevilor, dar şi o împovărare financiară suplimentară a familiei. 

Aşa că elevii sunt perfect motivaţi în cererea lor, iar 
imperfecţiunile evidente ale actualei curricule vor continua să 
genereze nemulțumiri în rândul beneficiarilor acesteia, dacă nu 
vor fi înlăturate. 

Considerăm că trunchiul comun al tuturor tipurilor de 
bacalaureat îl reprezintă în mod firesc: limba română (şi 
maternă, pentru naţionalităţi), o limbă străină şi istoria, primele 
două cu probe mixte, ultima doar cu probă orală; două materii 
de profil; filosofia, a doua limbă străină pentru umaniști; 
matematică, fizică, chimie, biologie pentru realişti, câte două 
combinate pentru fiecare variantă de tip realist, şi o disciplină 
opţională indiferent de profilul secţiei. Atât la materiile de 
profil, cât şi la cele opţionale, se vor da doar probe orale. 

Aceasta e mutarea şahistă pe care am primit-o în plic 
închis de la nenumărați elevi care îşi joacă destinul pe marea 
tablă de şah a vieţii. 

Tribuna învățământului, 1999 

Utopie prospectivă şi realism financiar 


Câteva gânduri pe marginea 
unui proiect „european“ de reforme 


În ultimii ani ni s-au propus trei spectaculoase proiecte 
de reformă radicală a învăţământului românesc şi a conceptului 
de educaţie naţională. Două s-au consumat de la sine în 
propriile utopii, eşuând din start la primul contact cu realitatea 
şi cu argumentele de bun-simţ. Cel de-al treilea, gândit de o 
remarcabilă minte filosofică şi de un restrâns şi valoros colectiv 
de cercetători clujeni, ambiţionează să reziste probelor focului, 
atât prin elementele de modernitate pedagogică, cât şi prin 
efortul de integrare într-o geopolitică transfrontalieră. 

Faţă de programele anterioare, cel propus de domnul 
ministru A. Marga are avantajul coerenţei, obţinută prin 
proiectarea ei în şase capitole de măsuri. Liniile orientative sunt 
destul de ferme şi limpezi dar levitează încă în zona formulărilor 
abstracte şi a megaobiectivelor care rămân simple deziderate 
fără o susţinere bugetară de 2-3 ori superioară celei ce poate fi 
asigurată în prezent şi chiar peste 4-5 ani. A fi ultramodern, 
hiperinformatizat, competitiv, concurenţial, pornind de la o 
reţea firavă şi de la o bază materială precară, de la nişte structuri 
înţepenite decenii întregi fie în formulele pedagogiei culturii fie 
în chingile industrialismului comunist, de la un personal nu 
totdeauna şi pretutindeni vocat, pregătit şi cointeresat material, 
înseamnă o mare cutezanţă şi un uriaş risc asumat. A construi 
un building cu un camion de panouri de prefabricate e un act 
demn de eroul lui Creangă care dorea să aducă lumină în casă 
cu obrocul. Înţelepciunea populară ne obligă să ne întindem 

deocamdată cât ne ţine plapuma, adică să reformăm temeinic şi 
mai ales concret ceea ce nu impune cheltuieli exorbitante care 
produc infarcte financiare (supradotări tehnice, softuri 
complexe şi sofisticate, reţele informaţionale care să ne alinieze 
„standardurilor“ mondiale). Putem trăi şi fără „connex go“ şi 
fără formula ardelenească „nici un şcoler fără computer“. 
Pentru ca o reformă să poată fi urnită şi materializată trebuie 
plecat de la un program minimal de priorităţi şi urgenţe pe 
întreaga verticală a învăţământului, gândită de jos în sus şi nu de 
sus în jos. Precizăm acest lucru, deoarece măsurile propuse 
de ministrul A. Marga se referă prioritar şi obsedant la 
învăţământul superior, expediind experţilor metodici (care şi 
unde or fi ei?) reforma „curriculară“ sau mai pe scurt 
„curricula“ învăţământului preuniversitar de care depinde 
hotărâtor atât starea culturală a naţiunii (coeficientul de 
culturaţie cu care suntem evaluaţi pe plan mondial) cât şi 
minimul de capital spiritual şi habitudinal cu care pătrund 
absolvenţii de liceu în zona specializării universitare. Nu putem 
construi etaje superioare cu largă vedere europeană fără o 
temelie solidă, fără o infrastructură formaţională sprijinită pe 
noţiuni-forţă şi deprinderi factoriale. 

Nu-i greu de imaginat că pentru realizarea acestui 
deziderat eficient şi economicos este nevoie de o remodelare a 
învăţământului românesc fără mari poveri băneşti şi fără seisme 
sociale la nivel de salariaţi. 

Cred că învăţământul trebuie orientat cu mult mai multă 
precizie către marile obiective ale fiecăreia din etapele sale 
ontogenetice: însuşirea noţiunilor de bază ale comunicării şi 
integrării sociale (ciclul primar); orizontul de cultură generală 
strict obligatorie (ciclul gimnazial); cultură generală diver- 
sificată şi aprofundabilă + elemente opţionale de prespecializare 
(ciclul liceal); specializare (ciclul universitar); microspecializare 
(ciclul postuniversitar). 

Programe bine scuturate de balastul informaţional, 
viziune interdisciplinară a predării, manuale care să suscite 

curiozitatea şi inteligenţa (nu neapărat nenumărate manuale 
alternative, costisitoare, care se bat cap în cap în materie de 
interpretare şi obstaculează aşa-zisul bacalaureat „naţional“), 
accent pus pe cunoaşterea limitelor intelectuale ale elevilor şi 
valorificarea plenară a aptitudinilor individuale, pe creativitate 
şi capacitate de comunicare internaţională — iată noutăţi care 
nu ne obligă la mari eforturi financiare şi cu care putem pleca 
la drum fără interminabile târguieli şi lamentaţii parla- 
mentare. Tot în spiritul deplinei economicităţi şi a maximei 
urgenţe se impune reformarea actualului sistem de evaluare 
prin concursuri şi examene, bazate pe baremuri şi grile 
matematizate, nu numai arbitrare, absurde şi inumane dar şi 
catastrofale pentru bugetul familial (prin perpetuarea medi- 
taţiilor) şi pentru reala ierarhizare a valorilor, la multe tipuri de 
facultăţi, unde nu se ţine seama nici de aptitudini, nici de 
palmares, din cauza prea lărgitei autonomii universitare şi prea 
strâmtei gândiri pedagogice a unor decani şi rectori. 


Examene — 2/8 februarie, 1998 

Reformarea bazei materiale şi umane 


Deşi după revoluţia din 1989 învăţământul a fost primul 
coridor prin care au bătut alizeele democraţiei, el a rămas, alături 
de sănătate şi cultură, cel mai vitregit şi vulnerabil sector de stat sub 
raport financiar, o cenuşăreasă care indică şi măsoară criza gravă, 
sistemică, pe care o parcurge astăzi societatea românească. 

Fără îndoială că nu poate fi vorba de o reformare 
profundă şi reală a învăţământului fără asigurarea unei solide şi 
stabile baze materiale şi umane, fără o reabilitare a prestigiului 
muncii didactice. 

Reforma finanţării învăţământului şi a managementului 
şcolar se găsesc la ora actuală într-o fază teoretică, deoarece ele 
atârnă în mare măsură de bugetul naţional şi de cota din PIB 
acordată învăţământului, care este una din cele mai mici din lume 
(pe hârtie 4%, practic, 2,8%), blocând atât realizarea unor măsuri 
manageriale strict necesare, cât şi fluiditatea şi cuantumul 
minimal al finalizării actului educativ şi al salarizării perso- 
nalului didactic, administrativ şi auxiliar, aflat la cotele mizeriei. 

Nu-i un secret că, exceptând câteva instituţii de „protocol“ 
cu care ne putem mândri, şcolile din zonele periferice ale 
oraşelor sau de la sate au localuri vechi, la limita inferioară a 
securităţii şi igienizării, iar la ţară, din cauza dezastruoasei poli- 
tici de dispersare a populaţiei rurale şi a lipsei de fonduri, şcolile se 
dărâmă şi dispar progresiv prin furt de materiale, fenomen 
frecvent semnalat de mass-media. 

Măsura de generalizare a obligativităţii învăţământului de 
nouă ani şi repartizarea de noi clase învăţământului general cu 
localuri, şi aşa neîncăpătoare, vor ridica acute probleme de spaţiu 

şcolar, mai ales că în ultimii ani ritmul construcţiei de noi loca- 
luri a scăzut îngrijorător faţă de trecut. Colac peste pupăză, noua 
lege a restituirii integrale va scoate sute şi sute de localuri de sub 
patrimoniul învăţământului. Acestea vor fi sau evacuate sau vor 
intra sub regim de chirie, ceea ce va împovăra cu miliarde de lei 
bugetul şi aşa subanemic al învăţământului. 

Trebuie să recunoaştem cinstit că dotarea şcolilor, cu mici 
excepţii, este nesatisfăcătoare. Recent am aflat din presă că în 
România un computer (socotit instrumentul didactic esenţial 
pentru un învăţământ modern) revine la 173 de elevi, ceea ce ne 
situează pe unul din ultimile locuri din Europa în ceea ce 
priveşte informatizarea şi internetizarea. 

Salariile de supravieţuire ale cadrelor didactice, de 5-30 
de ori inferioare celor din sectoarele bancar-economice şi 
speculativ-privatiste, mai ales, gonesc tinerii de valoare care se 
îndreaptă spre alte locuri de muncă, infinit mai bine retribuite şi 
obligă învăţământul să recurgă la pensionari şi suplinitori cu o 
precară pregătire cultural-pedagogică. 

Cum putem vorbi în aceste condiţii de o creştere a calităţii 
muncii instructiv-educative când lipseşte competenţa şi valoarea 
formatorului şi motivaţia materială şi morală a profesiunii? 

Nu putem nega preocuparea reformatoiilor pentru selec- 
tarea unui personal didactic de conducere, cu bună pregătire şi 
reale calităţi manageriale. 

Introducerea concursului pentru ocuparea posturilor de 
conducere, de la director de şcoală la director general în minister, 
vizează cât de cât cunoştinţe teoretice privind pedagogia condu- 
cerii şi aptitudinile manageriale. Din nenorocire, funcţiile de la 
secretar de stat în sus, ca şi cele de consilieri ministeriali nu sunt 
concurenţiale, ci strict politice şi rigid algoritmice, ceea ce face 
ca tentaţiile şi imixtiunea factorului politic să cuprindă şi 
numirile (chiar prin concurs) ale directorilor de şcoală (unii fără 
personalitate didactică) şi ale inspectorilor generali (adesea ano- 
nimi) care, nu rareori şi nu prea târziu de la numire, se dau în 
stambă facând dovada incapacității şi versatilităţii morale, ceea 
ce obligă organele superioare să-i destituie. 

Cea mai mare hibă a instituţiei manageriale este politi- 
zarea excesivă şi agresivă. Ca şi în justiţie, în învăţământ inge- 
rinţele partidelor la putere şi luptele politice au efecte dezas- 
truoase resimţite de şcoala românească de mai bine de un secol. 
Dacă şi pentru cadrele de conducere s-ar dovedi la concursul de 
post aceeaşi principalitate şi aceleaşi exigenţe care se manifestă 
la concursurile de titularizare în învăţământ, managementul şcolar 
Şi-ar spori simţitor randamentul. 

Problema perfecţionării cadrelor didactice, aşa-zisa 
problemă a „formării formatorilor“, fiind într-un stadiu inci- 
pient, va face obiectul unui articol special, deoarece alături de 
multe aspecte pozitive, soluţionarea ei este sufocată de forma- 
lism şi snobism pedagogic nerealist. 

Să vedem acum în ce măsură s-au urmărit şi s-au realizat 
şi alte direcţii ale curriculei prevăzute în planul întocmit de 
M.E.N. pentru perioada 1998—2000, dat publicităţii de Direcţia 
relaţii publice, şi anume, reformarea structurii anului şcolar. 

Sunt meritorii eforturile de reorganizare a structurii anului 
şcolar şi de stabilizare pe termen lung a acesteia, deşi din toate 
părţile se ridică numeroase şi temeinice rezerve şi opoziții. 

Ministerul a optat pentru diviziunea semestrială a anului 
şcolar, preferând-o celei pe trimestre sau pătrare. Superioritatea 
acestui sistem ar consta într-o mai bună repartiție a materiei şi 
o evitare a supraîncărcării prin reducerea numărului de teze şi 
extemporale. Ca persoană care timp de 66 de ani, fie ca elev, fie 
ca profesor, am trecut prin toate aceste trei forme de împărţire 
a anului şcolar şi ca cercetător, printre altele, şi al istoriei învăţă- 
mântului românesc, mă pot considera, fără urmă de rezervă, un 
adept al trimestrelor. Preferinţa mea este confirmată de 
statistica ultimei sute de ani în care în 8% din timp şcoala a 
funcţionat în sistemul semestrial, 4% în cel cu pătrare şi 88% în 
cel cu trimestre. Experimentele cu pătrare şi semestre au durat 
câte 2-4 ani, fiind apoi abandonate. I. C. Petrescu, unul din 
străluciţii noştri pedagogi, a motivat foarte convingător această 
opţiune, legând-o atât de tradiţii etno-religioase, cât şi de 
criterii pedagogice. Cele două mari sărbători care reunesc pe toţi 

românii sunt Crăciunul şi Paştele, care delimitează trimestrele. 
Pedagogic vorbind, e mai normal un efort cu trei etape decât 
unul cu două etape, iar un elev ce primeşte, să zicem, media 2 
sau 3 pe primul semestru, o va corecta mai greu şi mai puţin 
credibil cu un salt la media 7 sau 8 în cazul anului cu două 
diviziuni. Mult mai reală şi verosimilă ar fi o progresie de 3- 5-7 
sau 4— 5-6 într-un regim trimestrial. E drept că primul trimestru 
este mai lung, dar primele 15 — 20 de zile sunt de acomodare şi 
de racordare cu materia anului anterior, deci nu suprareîncarcă şi 
nici nu afectează reapariţia echitabilă a materiilor noi. În cazul 
semestrelor, chiar dacă numărul probelor e mai mic, materia se 
aglomerează iar evaluările vizează volume informaţionale mai 
ample. Pătrarele secţionează nepedagogic materia şi timpul şi 
sporesc considerabil birocraţia didactică (dovadă că au fost cele 
mai rapid abandonate). 

Pentru a ne „europeniza“ cu orice preţ nu suntem obligaţi 
să divizăm mecanic anul şcolar în semestre, adoptând o formă 
mai puţin adecvată nouă, de alternare a predării cu evaluare, şi 
acestea cu interpolarea săptămânilor de „respiro“. Oboseala nu 
se combate prin spargerea continuă a timpului de studiu cu 
perioade de odihnă care o accentuează după reluarea cursurilor, 
prin efortul de readaptare. În Occident o astfel de formulă se poate 
timpului liber, însă la noi, unde două zile pe săptămână nu se 
învaţă, iar în vacanţele şi pauzele de relaxare se practică chiar 
oficial un „vid educaţional“, discontinuităţile obosesc mai rău, 
iar lipsa de organizare pedagogică a timpului liber poate avea 
efecte din cele mai perverse. 


Tribuna învățământului — 11/17 octombrie, 1999 

Hotelurile de „Lux“ 
şi şcolile „Top“ şi „Etalon“ 


Ministerul Educaţiei naţionale ne surprinde prin măsuri 
originale, unele care sar calul, altele pretinse în „premieră 
naţională“ sau, după cum se exprimă un cotidian, „Ce n-a văzut 
România!“. . 

Este prima oară însă când M.E.N. trage cu ochiul la 
Ministerul Turismului. lată că, alături de „turismul“ cu cadre 
didactice netitularizate, plimbate să nu se plictisească an după 
an, de la o şcoală la alta, alături de „turismul elevilor“ care au 
înregistrat anul trecut cel mai important număr de excursii — 
chiul în timpul orelor de curs, M.E.N.-ul introduce, precum 
M.T.-ul ierarhia hotelurile turistice (de la o stea la cinci stele) şi 
„topul“ şcolilor din învăţământul preuniversitar, stabilind că 
213 unităţi şcolare din cele circa 14.000 de care dispune 
România, garantează calitatea „prestaţiilor de serviciu“ precum 
hotelurilor de lux. Astfel de şcoli „topiste“ sunt investite cu 
dreptul de a organiza titularizarea cadrelor didactice iar 
directorul cu libertatea dicizională. 

În fond, ideea descentralizării nu e rea. Cincizeci de ani 
de comunism au dus la nivelarea şcolilor, la deplina lor 
mediocrizare, serviciile de cadre ale sectoarelor, municipiilor şi 
ministerului fiind cele care impuneau „de nobis sine nobis“, 
schema de încadrare unde partidul unic îşi spunea ultimul 
cuvânt. Descentralizarea încadrărilor şcolare nu e nouă. Se 
practică de mai bine de un veac şi a rămas valabilă până la 
catastrofala reformă din 1948. Directorii unităţilor şcolare îşi 
angajau singuri cadrele didactice, obligate să prezinte în scris un 
„curriculum“, să susţină în faţa directorului un interviu 

pedagogic şi o lecţie de probă. Pentru respectivul post se 
prezentau de obicei 5—6 candidaţi şi directorii (cadre didactice 
incoruptibile, cu experienţă şi palmares remarcabil) alegeau pe 
cel mai potrivit. În apriga concurenţă a atragerii celor mai buni 
profesori disponibili, directorii suprasolicitau salariile date de 
stat cu sume fixe stabilite şi acordate de comitetele de părinţi (în 
fond şi părinţii erau interesaţi ca odraslele lor să se bucure de cea 
mai bună asistenţă didactică). 

Evocând acest sănătos principiu din trecut şi eu am pledat 
în articole şi emisiuni radio pentru încrederea acordată directo- 
rilor şi am tipărit în 1997 în „Examene“ proiectul de statut al Cole- 
giului naţional „George Lazăr“ din Bucureşti, unde prevedeam 
această măsură, proiect cu care nici ministrul PDSR-ist, Maior şi 
nici cel țărănist, Petrescu, n-au fost de acord, anatemizându-l. 
Amintesc că o astfel de idee este anterioară legii lui Spiru Haret, 
fiind înscrisă în legislaţia din 1864, elaborată de C. Poenaru, 
V. Boierescu, C. Boşianu şi V. A. Urechia. Se păstrează în 
arhiva colegiului „Gh. Lazăr“ circulara care confirmă în 1865 
primului director, profesorul C. Adam, dreptul de a-şi alege 
profesorii „după o dreaptă şi înţeleaptă judecată şi preţuire“. 

Putem obţine o astfel de judecare obiectivă şi cinstită din 
partea unor directori susținuți politic şi interesaţi de a-şi aduce 
în şcoală doar confraţi electorali? 

Noţiunile de „autoritate“ şi „prestigiu“ sunt perfect 
valabile şi recunoaşterea unanimă a şcolilor din top şi a 
excelenţei directorilor care conduc aceste instituţii de elită vor 
evita interminabila dispută, scandaluri, procese care minează 
astăzi învăţământul, destabilizându-l. 

Atrag atenţia însă „reformatorilor“ asupra unor „amă- 
nunte“ care, neluate în seamă, ar putea compromite această 
măsură perfect înscrisă în tradiţia şcolii româneşti. 

Primul se referă la selecţia celor fix 213 unităţi. După care 
criterii au fost alese? Toţi plutim în mister. Legile pedagogice ale 
ţărilor cu mare tradiţie, indică patru criterii fundamentale: 1. vechi- 
mea şi tradiţiile şcolii; 2. dotarea cât mai completă şi modernă; 
3. profesori de elită; 4. elevi selecționați cu rezultate de excepţie. 

În SUA, colegiile selecte sunt cele foarte scumpe, care-şi permit 
„luxul“ de a avea cei mai buni şi bine plătiţi profesori şi odraslele 
aristocrației banului. Ele acordă burse copiilor din high-life-ul 
ţărilor de pe toate continentele (şi România beneficiază de astfel 
de burse pentru copii unor vârfuri ale clasei politice). La noi, 
astfel de şcoli de „top“ cu circuit închis — cum ar fi liceul 
copiilor de activişti politici — au funcţionat în Capitala ţării în 
timpul regimului comunist. 

Până în prezent, chiar şi criteriile clasice pentru 
ierarhizarea şcolilor nu prea au funcţionat. 

Prin 1980, conform statisticilor IŞMB cele mai bune licee 
din Bucureşti nu erau „N. Bălcescu“ („Sf. Sava“) sau „Zoia 
Kosmodemianskaia“ („Centrală“) cu cea mai veche tradiţie şi 
cei mai selecţi profesori (clasificate pe locul 6-7) ci Liceul de 
informatică. Fenomenul nu se limita la Bucureşti. Existau licee 
de cartier cu profesori excepţionali şi elevi slabi şi, invers. 
„Gloria“ unor astfel de şcoli era întreţinută din nenorocire de 
legiuni de meditatori ce începuseră să creeze încă din 1975 un 
învăţământ paralel, ducându-l la paroxism după 1995. 

Ce-i de făcut? Desigur, cu oarecare rigoare (ţinând seama 
de măsura propagandistică de a transforma peste noapte zeci şi 
zeci de licee în colegii naţionale), se pot stabili şi şcolile din top 
şi chiar şi cele etalon. Pentru aceasta însă ar trebui să se ia câteva 
măsuri care să motiveze dreptul acestor instituţii de a titulariza 
profesorii: 

a) directorii acestor licee să fie recrutaţi nu din 
„postulanţii“ ad-hoc şi fideli ai partidului la conducere, ci din 
cei mai valoroşi profesori ai ţării, recunoscuţi ca atare de 
colectivele didactice şi confirmaţi prin calităţile şi perfor- 
manţele lor intelectuale şi pedagogice. Concursurile pentru 
ocuparea posturilor aşa cum sunt concepute şi cum se desfă- 
şoară astăzi constituie în foarte multe cazuri un scenariu aranjat 
şi o mică farsă sfârşită la tribunal; 

b) profesorii să fie nu numai titularizaţi dar şi numiţi de 
directori, după criteriile de tradiţie centenară a şcolii româneşti; 

c) elevii înscrişi la aceste şcoli de elită să aibă media de cel 
puţin 9.00 la absolvire şi capacitate şi să manifeste propensiuni 
pentru studiu şi aptitudini confirmate printr-un palmares 
extraşcolar anexat cererii de înscriere; 

d) dotarea acestor şcoli pentru a se găsi cât mai aproape 
de standardele europene. 

Desigur, existenţa acestor criterii va nemulţumi pe unii 
profesori şi părinţi. Profesorii tineri — poate valoroşi — promo- 
vaţi în ultima vreme cu mare viteză — vor invoca eternul „la 
valeur n'attend pas le nombre des années“, uitând că în învăţă- 
mânt valoarea se cuplează obligatoriu cu experienţa. Părinţii 
copiilor deştepţi dar puşlamale notorii care n-au obţinut o 
medie bună la capacitate vor invoca în favoarea înscrierii 
odraslelor la licee din „top“ argumentul că au tot timpul până în 
clasa a XII-a să devină cuminţi şi premianţi şi că la 14 ani este 
dificil să decelezi cu exactitate traiectoria unui destin. 

Nodul gordian al acestor încâlcite căi pedagogice trebuie 
retezat ca să putem demara o reformă care altfel va rămâne ca 
un copil cu buricul netăiat din cauza gâlcevei moaşelor. 


Examene, 1999 

O provocare aruncată 
viitorului şcolii româneşti 


Cu mai multe zile în urmă, pe postul doi al televiziunii 
oficiale, am asistat cu încântare dar şi cu îngrijorare la un 
incintant dialog Mironov — Marga, pe tema viitorului şcolii 
româneşti. Incintant, deoarece pentru prima oară stăteau alături 
doi intelectuali scăpărători, doi viitorologi cu picioarele aşezate 
pe nisipul mişcător al anului 1997 şi cu capul în vâltoarea 
mileniului viitor. 

Un fost ministru al tineretului, care, din nefericire, n-a 
putut rezolva prin „ufologie“ problemele acute ale tinerei gene- 
raţii, dar a dat un impuls iniţiativei creatoare, faţă în faţă cu 
actualul ministru al învăţământului, energic, ambițios şi pus pe 
fapte, care tatonează în ce măsură cultul computerului, al infor- 
matizării şi „programării“ inteligenţei poate fi o soluţie pentru 
modernizarea unui învăţământ considerat prin 1960-1965 ca 
unul din cele mai performante sub raport intelectual din Europa 
(dovadă sutele şi miile de intelectuali români care umplu 
golurile de cultură din marile universităţi străine). 

Urmărind cu atenţie cuplul reflectat pe micul ecran, 
aveam senzaţia că Mironov joacă rolul diavolului menit să ducă 
întru ispita utopiei pe un Sfânt Anton al şcolii, sobru, echilibrat 
dar, ca şi antemergătorul Mircea Malița, sedus de mirajele 
informatizării şi tehnocraţiei didactice. Îi urmăream privirile 
încântate de flatările „vrăjitorului“ dar şi înspăimântate din 
cauza învăluitorului glas de sirenă al ufologului care, folosind o 
tehnică de război psihotronic, asocia demonstrațiile verbale ale 
minunăţiilor americane cu un film care derula într-un infernal 
ritm de rock în spatele interlocutorilor: zgârie-nori, laboratoare 

mirobolante, cabinete de vis, amfiteatre gigantice, aparatură 
sofisticată, studenţi voioşi, mâncând săţioşi hamburgeri. În acel 
moment mi-am amintit de o situaţie comi-tragică de pe vremea 
ministeriatului lui Mircea Malița, adeptul profesorului-robot şi 
al baremurilor matematizate, autorul vestitului „ucaz“ al 
audiovizualizării totale a învăţământului, cel care a dat ordin să 
se difuzeze în toată ţara discuri fabricate la IMD şi picupuri. 
Supărat pe faptul că Inspectoratul raional îl certase pentru 
faptul de a nu folosi la lecţie „maşinuţele“ lui Malița, un bătrân 
dascăl, dintr-un sătuc uitat de Dumnezeu, mi-a trimis o depeşă 
în care spunea: „Înţeleg nevoia de înnoire a tovarăşului Malita, 
dar el uită că aici, noi învăţăm pe copii după abecedare cu 
chipul regilor şi pentru discurile trimise am răscolit toată 
comuna şi am găsit la o babă un patefon de pe vremea lui 
Pazvante care nu se potrivea cu discurile“. No comment ! 

Sper că distinsul ministru Marga să nu fi fost vrăjit de vocea 
de sirenă a seducătorului Alexandru Mironov — pe care de altfel îl 
iubesc şi preţuiesc chiar dacă nu-i împărtăşesc tehnomania — 
atunci când i-a plimbat prin faţa ochilor paradisul unui învăţă- 
mânt efectuat doar în camere închise, înţesate de computere. Să 
nu se întâmple ca în piesa lui Eugen Ionescu „Locuinţa cea nouă“ 
când obiectele — respectiv mobilele — l-au ucis pe bietul maniac al 
interioarelor supraaglomerate. Să nu se uite că dezumanizarea 
învățământului începe cu dezumanizarea actului didactic, cu 
înlocuirea profesorului cu maşina, a sufletului şi judecății acestuia, 
cu evaluarea seacă a unor mecanisme programate. 

Supradimensionarea studiului teoretic al biologiei, prin 
scheme, grile, fişe, proiecţii, manuale îmbâcsite, totala eliminare 
a excursiilor şi lecturilor ilustrative şi atracţioase, rup copilul de 
natură, contribuind din plin la agravarea crizei ecologice, 
provocată de o societate care nu se gândeşte la viitor decât prin 
prisma economicului şi dispreţuieşte legile imanente al naturii. 

Deşi aspirăm la o „modernizare“ atât a vieţii cât şi a şcolii, 
rămânem şocaţi de un fenomen aparent paradoxal dar perfect 
motivat: pe măsură ce creşte locul şi rolul mecanismelor în viaţa de 
toate zilele în şcoli, (de la computerele pe care copii îşi strică 

ochii zece ore pe zi, de la bolizii mânaţi de adolescenţi, până la 
jocurile mecanice unde trândăvesc mii de tineri şomeri), sporesc 
— însă în progresie geometrică — corupţia, drogomania, tâlhărniile, 
violurile, satanismul, terorismul. Pe măsură ce sporim informa- 
tizarea şi confortul material, mârlănia, duritatea, egoismul, 
zeflemisirea sau negarea valorilor pătrund mai rapid şi mai adânc 
în comportamentul tinerei generaţii. Departe de mine dorinţa de 
a fi un apologet al tradiţionalismului didactic, ostil pătrunderii 
mecanismelor în şcoli. În bibliografiile mondiale ale literaturii de 
informare figurez ca al treilea autor din lume în ordine cronologică 
al unei „Bionici distractive“, disciplină considerată când o pre- 
zentam publicului românesc (apoi străin) ca o ştiinţă de strategie 
militară, ştiinţă care ridica sprâncenele cenzurii şi stimula vigilenţa 
securităţii. 

Dar eu pun pe plan egal instrucţia şi educaţia şi mă supără 
faptul că, voind să fie în ton cu snobismul cibernetic, s-au găsit 
destule voci în parlament care au cerut ex-ministrului Petrescu 
să revină la titulatura de Ministerul Învăţământului, deoarece 
educaţia (ca şi morala) e o chestie opţională, personală, supusă 
inexorabilului proces de „privatizare“ (altminteri cum ar mai 
putea fi corupți, imorali, îmbogăţiţii peste noapte, promovaţii 
fără merite!). Aici, într-adevăr se află călcâiul lui Achile al 
învăţământului. Scoatem din şcoli sau facultăţi nişte androizi 
hiperinformaţi (pe vremuri se numeau „tobă de carte“), 
performanţi pe plan practic dar dezumanizaţi, stresaţi, care se 
simt tot mai singuri într-o lume tot mai aglomerată, unde nu mai 
poţi respira şi în care nu mai poţi să-ţi afirmi personalitatea şi 
valoarea, din cauza absenței cvasitotale a criteriilor axiologice şi 
a principialităţii morale. Acum mai bine de 30 de ani vorbeam în 
cărţile mele de roboții sensibili de tip Oldos, Emik sau Walter 
Mitty, capabili de trăiri şi de politeţe, cu care bioniştii sovietici 
şi occidentali încercau să corijeze carenţele etice şi comporta- 
mentale ale omului modern. 

lată de ce, personal, ca sfătuitor şi al celor mici şi al celor 
mari, rog pe transilvăneanul Andrei Marga, care a înţeles mai 
bine ca nimeni îndrăznelile dar şi aberaţiile marcusiene, să 

vegheze ca modernizarea şcolii româneşti să nu opereze doar la 
faţada dinspre occident a învăţământului, ci şi în adâncimile 
cerinţelor şi nevoilor omului modern. Ar fi o imensă greşeală ca 
o orientare obsesivă către informatizare asistată de maşini, să 
ducă la o eliminare treptată a preocupărilor formative începând 
cu formalizarea orei de dirigenţie şi liberalizarea haotică a 
activităţilor extraşcolare. Nu-i de mirare că direcţia educativă 
(care acum 30 de ani număra aproape 40 de funcţionari, iar azi 
doar 4) şi care ar trebui să fie un centru vital al ministerului a 
devenit în recenta şi ridicola organigramă o marginalizată 
direcţie de „facilităţi“ — decalc lingvistic nefericit după un 
termen englezesc al cărui etimon se referă mai ales la „prestații 
de serviciu“ (ceva în forma oficiilor de turism, sau CEC-ului 
care distribuie alocaţii şi burse!). Cu o astfel de direcţie cum 
putem asigura oare educaţia tinerei generaţii, folosirea inte- 
ligentă şi constructivă a timpului liber şi „loisir“-ului? 

Din dialogul domniilor lor nu m-a încântat prea tare 
ideea ca unele componente ale bacalaureatului actual (subor- 
donate grilomaniei imbecilizante) să devină permisivităţi pentru 
o admitere fără examen în învăţământul superior. Ministerul 
s-a grăbit şi se impune ca problema să fie dezbătută serios pentru 
că întreaga concepţie a concursurilor şi examenelor este 
demodată şi în grea suferinţă. 

Deoarece după 1948 (cu excepţia lui Voitec, Vasilichi, 
Nistor) miniştrii învăţământului au fost profesori universitari, 
aceştia au favorizat învăţământul superior în detrimentul celui 
general (gimnazial şi liceal) care a fost de altfel botezat preuni- 
versitar tocmai pentru că era orientat unidirecţional spre 
învăţământul universitar. Bacalaureatul era socotit drept o 
bagatelă care nu-ţi dădea drept de încadrare în producţie. lată 
de ce am reţinut ca remarcabilă şi binevenită grija noului ministru 
pentru revizuirea planurilor de învăţământ, supraîncărcate, 
neconcordante nici pe verticală, nici pe orizontală, care, spre 
uşurarea învăţământului superior, îi preia multă materie, 
supralicitând în schimb pe liceeni, obosindu-i şi creând premise 
pentru însuşire superficială şi galopantă a unor informaţii 

redundante şi adesea depăşite. Câteva „capete“ de sinteză 
pedagogică vor putea realiza această expurgare şi realiniere 
interdisciplinară mult mai bine decât „specialiştii“ declaraţi. 
Subiectivismul şi unilateralitatea lor au fost totdeauna de rău 
augur. Experienţa mea de 50 de ani ca sfetnic metodic mi-a 
confirmat în toate cazurile acest adevăr. Specialiştii adaugă şi nu 
scad, hipertrofiind importanţa obiectului, producând intermi- 
nabile gâlceve colective sterile. 

Acest lucru ridică o altă problemă gravă. Alexandru 
Mironov, cu un gest de dispreţ sau poate de imputare a arătat 
ministrului în timpul emisiunii 3—4 manuale, spunându-i: „iată 
ce a realizat în 7 ani reforma învăţământului. Câteva manuale 
alternative!“. Deşi sunt socotite ca o victorie a învăţământului 
post-decembrist, aceste manuale (cu o respectabilă tradiţie de 
70-80 de ani) sunt încă departe de ceea ce ar trebui să fie. 
Schimbarea lor s-a făcut înainte de restructurarea de esenţă a 
programelor. S-a pus căruţa înaintea cailor şi ministerul trebuie 
să ia măsuri pentru a restabili ordinea cronologică a acţiunilor 
editoriale. 

Enorm mi-a plăcut în acest dialog şi repunerea cărţii 
şcolare în rolul de primă vioară a mass-media didactice şi de 
reabilitare a bibliotecilor şcolare, multe închise fie din cauza 
uzurii cărţilor pentru care nu s-au mai alocat fonduri în ultimii 
ani, fie din cauza salariilor meschine care alungă pe bibliotecarii 
cu studii superioare. 

Cert e că debutul de ministru al profesorului Andrei 
Marga este frumos şi promiţător, iar interlocutorul său, 
scriitorul Alexandru Mironov a ştiut să-l incite la discuţii 
frontale fără a reuşi să-l transforme într-un prozelit al unei 
viitorologii fără viitor. 

Aşteptăm cu toată încrederea faptele, îndeplinirea acelui 
străvechi deziderat al eticii profesionale, acelui precept 
fundamental al oricărui filosof pragmatic pus să apere şi să 
înflorească cetatea: acta non verba. 


Examene — 22 decembrie 1997/4 ianuarie, 1998 

Câteva probleme acute 
şi... indiscrete 


— interviu — 


Există un „cod al onoarei“, o asumare a deontologiei profe- 
sionale la profesori la fel ca şi la medici. Ştiţi de existenţa tipului de 
profesor care nu face mai nimic la clasă ca să-i „oblige “ pe elevi 
către eternele „meditații “? 

Fără a-mi denigra meseria şi colegii, trebuie să recunosc 
cu durere că deontologia nu face casă bună cu o anumită 
categorie de cadre didactice, proliferată mai ales după 1990. 
Sunt cadre fără vocaţie, fără conştiinţă profesională, stresate 
probabil de salariile umilitoare, care urmăresc cu orice chip 
obţinerea unui surplus de venit favorizând în acest fel apariţia 
învăţâmântului paralel. Am întâlnit cazuri de cadre didactice 
care lăsau 10—12 corigenţi pe clasă pentru a-i medita cu bani în 
timpul verii sau îi persecutau pentru a obţine diverse „captatio 
benevolentiae“ din partea unor părinţi alarmaţi şi terorizaţi de 
ideea repetenţiei odraslelor. 

La abaterile deontologice greu de. probat şi sporadic 
sancţionate contribuie din plin supraîncărcarea programelor şi 
actualul sistem de examene şi concursuri. La adăpostul trans- 
parenţei şi aparentei obiectivităţi a grilelor şi baremurilor mate- 
matizate, reuşesc totuşi să pătrundă şi unii candiaţi meditaţi de 
obicei de cadre care cunosc bine „chichiţele“ şi dedesubturile 
mafiotice ale sistemului de evaluare. Mi-aduc aminte că în 1975 
împreună cu Cornel Nistorescu, pe atunci tânăr ziarist la „Viaţa 
Studenţească“, am demonstrat cu probe Suzănicăi Gâdea, pe 
atunci mândră ca ministru de a fi introdus pentru prima oară 
baremurile matematizate la facultatea de medicină, cum pot 
obţine, perfect legal 1000 de puncte (nota 10) nişte lucrări 

cretinoide în condiţiile prezenţei şi „vigilenţei“ sporite a zeci de 
securiști şi inspectori ai controlului de stat ce mişunau prin săli 
şi secretariate. Cred că propunerea ministrului Andrei Marga de 
a se simplifica programele şi a se desfiinţa admiterea la facultăţi, 
luându-se în consideraţie performanţele şi palmaresul voca- 
tional din timpul şcolarităţii sau o probă care să pună în relief 
aptitudinea şi cultura candidatului şi nu memoria lui ultrafidelă, 
ca la imbecilele concursuri TV de tip Robingo, va pune capăt 
psihozei meditaţiilor şi va constitui o soluţie pentru aşezarea 
deontologiei didactice în drepturile ei. 

Ce părere aveţi despre ideea manualelor alternative şi de 
consecinţele folosirii lor? 

Manualele alternative aplicate după 1995 nu sunt o 
noutate. Ele au existat fără întrerupere de la reforma lui Spiru 
Haret până la reforma comunistă din 1948, când au fost înlo- 
cuite cu manuale unice. În fond, reluarea lor semnifică o 
reîntoarcere la normalitate. 

Este necesar să se elaboreze fără monopol editorial 
maximum 4-5 variante pentru profesori, pentru a putea alege 
şi recomanda manualul cel mai potrivit cu temperamentul lor 
didactic şi cu nivelul valoric al colectivului de elevi, (manuale 
cu un grad mai ridicat sau mai scăzut de abstractizare, mai 
analitice sau mai sintetice, mai „colorate“ sau mai sobre, care 
oferă atractiv informaţiile sau invită la o  reflexiune 
interdisciplinară etc.). 

Numai că manualele noastre alternative, aşa cum sunt 
prefigurate azi, suferă de două hibe esenţiale: 

a) ilustrează zicala „a pune căruţa înaintea cailor“, adică 
au fost elaborate înainte de definitivarea programei analitice; 

b) seamănă ca două picături de apă, străduindu-se să fie 
cât mai bogat ilustrate, cât mai segmentate, complicând 
înţelegerea şi mânuirea lor de către elevi. Multe concesii făcute 
modelelor occidentale nu corespund tradiţiei şcolii româneşti şi 
nu dau randamentul pedagogic scontat (mă refer la cele de 
matematică primarială, de limbi străine, biologie şi istorie) din 
primele clase ale ciclului general. Cred că marea greşeală a acelui 

fantomatic „Institut de Ştiinţe ale Educaţiei“ care le moni- 
torizează este lipsa unei programe elastice, inteligent concepute, 
astfel ca să permită manualelor să fie mai puternic indivi- 
dualizate, fără a neglija numitorul comun al cantităţii de noţiuni 
şi gradului de dificultate al acestora, care se iau în consideraţie 
la diverse examene şi concursuri şi asigură unitatea nivelului 
instrucţional la orizontul întregii ţări, conform standardelor 
internaţionale. 

Recunosc, „pe vremea mea “ baza o reprezenta asimilarea 
cunoştinţelor la şcoală. Astăzi, la şcoală mulţi elevi merg ca să se 
joace, să facă tot felul de năstruşnicii, iar după aceea vine timpul 
meditaţiilor. Care mai e atunci rolul şcolii ? Nu devine ea o pierdere 
de vreme? 

Bunicul meu, profesor vestit, unul din pedagogii care au 
favorizat şi propulsat introducerea în România, prin 1925-1930, 
a principiilor şcolii active, mi-a recomandat la începuturile 
carierei mele didactice două lucruri valabile şi azi: 

a) Lecţia se învaţă în clasă; acasă elevul se relaxează şi se 
cultivă (azi nici 5% dintre elevi nu mai pun mâna pe carte, 
exceptând broşurele de examene şi diverse culegeri, deoarece 
sunt supraîncărcaţi de teme şi obsedaţi de concursuri). 

b) Şcoala nu urmăreşte atât însuşirea unui cuantum fix de 
informaţii, deoarece acestea se acumulează şi se reciclează pe 
tot parcursul vieţii, cât mai ales — anticipându-l pe Piaget — 
să-l înveţe pe elev cum să înveţe, dezvoltându-i gândirea 
analitică şi sintetică, imaginaţia, creativitatea, înarmându-l cu 
instrumentele şi tehnica muncii intelectuale. 

Din nenorocire, azi liceul e încă o trambulină pentru 
facultate. Pe nimeni nu-l interesează să-şi modeleze gândirea 
şi să-şi formeze cultură în liceu, ci doar să intre în facultăți 
pedalând doar pe materiile de concurs şi pe învăţământul paralel 
al meditaţiilor, care asigură şanse incontestabil superioare de 
reuşită. De aici dezinteresul, sila de şcoală, frecvenţa slabă, 
tensionarea relaţiei elev-profesor, comportamentul libertin şi 
în acelaşi timp dopajul cu informaţii unilaterale şi dirijate de 
baremurile şi grilele publicate anticipat, care pun accentul în 

proporţie de peste 80% din cazuri pe memorie şi automatismul 
răspunsului. 

Şi baremurile şi grilele sunt o catastrofă pentru 
învăţământ. Ele motivează doar neîncrederea în cinstea şi 
competenţa profesorilor, încurajând învăţământul bucherist. 

Au fost multe, chiar prea multe disfuncţionalităţi în sistemul 
naţional de învățământ. Fără a generaliza, la întâmplare, numiţi 
câteva dintre ele. 

Pentru a întocmi lista disfuncţionalităţilor în prezentul 
sistem naţional de învăţământ, mi-ar trebui o pagină întreagă de 
ziar. Voi semnala doar câteva dintre cele mai grave: ruptura 
dintre instrucţie şi educaţie şi neglijarea aproape totală a celei de 
a doua; subiectivismul şi mecanismul sistemului de notare şi 
evaluare globală; incapacitatea învăţământului de a asigura 
cultura generală a unui tânăr, prin privarea lui de numeroase 
componente obligatorii ale acesteia; supraîncărcarea ucigaşă a 
programelor, în special de matematică, fizică, biologie, chimie, 
istorie, filosofie; slaba încurajare şi considerare a creativităţii în 
diverse competiţii de promovare în etape superioare de 
învăţământ; lipsa unui sistem de valori care să dea un sens şi o 
motivaţie a existenţei moral-sociale a absolvenţilor, ajutându-i 
să devină autentici cetăţeni. 

Cum vi se pare noul sistem de împărțire a anului şcolar? Nu 
cumva e o riscare inutilă a capacităţilor copiilor noştri? Ei sunt 
cobaii unei dorințe de a demonstra o schimbare de dragul 
schimbării, ca să ne aflăm în treabă? 

E un experiment ca toate celelalte. Şi orice experiment 
are nevoie de cobai. Ca elev şi apoi ca profesor, din 1933 până 
în prezent, am prins perioade când anul şcolar era împărţit în 
semestre, trimestre sau pătrare. Cam 80% din timp au 
funcţionat trimestrele, ceea ce pare a confirma că ele repre- 
zentau atât administrativ-calendaristic, cât şi din punctul de 
vedere al curbei efortului o soluţie mai convenabilă. Pledoaria 
ministrului Andrei Marga pentru semestre şi apoi împărţirea 


„Zonară“ a semestrelor în perioade de predare şi evaluare cu 6 

interstiţii de vacanţă (după modelul universitar cu predare şi 
sesiune de examene) mi se pare o extravaganţă, chiar dacă pare 
a contribui la o mai substanţială odihnă a elevilor. Această 
divizare a anului şcolar ar putea contribui la segmentarea şi 
discontinuitatea efortului intelectual şi chiar la o sporire a 
oboselii prin efortul de readaptare la un regim strict de muncă 
după atât de numeroase „vacanțe“ împănate în masa de timp 
destul de lăbărţată a semestrelor. Personal, motivaţia ministrului 
mi se pare insuficient de susţinută şi convingătoare, gândind şi 
evaluând la „rece“ contactul meu neîntrerupt de peste 65 de ani 
cu şcoala ca elev şi ca profesor. 

Dacă nu se va găsi o cale de întâlnire, la mijloc, între elevi 
şi profesori, cei mai păgubiţi vor fi până la urmă tot elevii, deci 
într-un fel noi toţi, societatea, fiindcă ei sunt generaţia de mâine. 
Ştiu că aţi conseiat decenii întregi mulți miniştri şi înalți funcţionari 
de prin minister. A folosit la ceva? 

N-aş vrea să invoc şi să evoc relaţiile mele de aproape 
50 de ani cu miniştri şi înalţi funcţionari ministeriali. Un nou 
volum al memoriilor mele va răspunde pe îndelete ultimei părţi 
a întrebării. Uneori sfaturile mele, mai ales între 1954 -— 1972, 
au fost însuşite şi aplicate — sper — spre binele şi normalizarea 
învăţământului românesc în efortul de desovietizare. 

După 1977, când nebunia perechii prezidenţiale a 
contaminat şi Ministerul Învăţământului, sfaturile nu-şi aveau 
rost, ele având o unică şi infailibilă sorginte: academiciana de 
renume mondial. După 1990, când un institut pedagogic 
timorat de spaimele „transcendentalismului“ şi vârât temeinic 
în hârţoage s-a rupt de realităţile şcolii româneşti, când 
consilierii recomandaţi politic şi de o notorie mediocritate 
n-au ajutat prea mult miniştrilor efemeri ca şi ei, dintre care 
cei mai mulţi au făcut figuraţie şi chiar gafe inadmisibile, 
sugestiile mele concretizate în peste 150 de articole au 
murit în mapele unui inexistent serviciu de presă sau prin 
sertarele unui birocrat ce trebuia să le analizeze „cu 
toată atenţia“. 

Trecând peste aceste dezamăgiri strict personale, cred că 
pentru a putea realiza acea „cale de întâlnire între elevi şi 
profesori“ ar trebui: 

— competenţă deplină şi experienţă îndelungată şi 
autentică la cadrele de conducere ale M.E.N.; 

— buna pregătire profesional-pedagogică şi pasiune şi 
dăruire la cadrele didactice; 

— permanentizarea dialogului: profesori-elevi; profesori- 
minister, elevi-minister, deci asigurarea unei circulații continue 
de informaţii şi sugestii între educatori şi beneficiari care va 
asigura oportunitatea, justeţea şi durabilitatea măsurilor privind 
reforma învăţământului; 

— reorganizarea radicală şi energică, reactivarea Insti- 
tutului de Ştiinţe Pedagogice pentru a putea fi făcut operaţional; 

— colaborarea eficientă cu Ministerul Tineretului, Culturii 
şi Sănătăţii, colaborare care a lipsit aproape cu desăvârşire în 
perioada tranziţiei. 


(A consemnat Cleopatra LORINŢIU) 
Ultima oră — 8/14 aprilie, 1998 

Cheia reformei învăţământului: 
profesorul 


Într-un pătrunzător editorial „Ai carte, n-ai parte şi te 
plictiseşti de moarte“ apărut în „Adevărul“ din 16 iulie a.c. sub 
semnătura lui Cristian Tudor Popescu se precizează că cel mai 
slab punct al reformei pe care se străduie cu mari opinteli s-o 
realizeze eterogena echipă Marga este neglijarea cvasitotală a 
omului-cheie al reformei care „nu e nici parlamentarul din 
comisia de specialitate, nici expertul în ştiinţe ale educaţiei, nici 
funcţionarul din minister, ci profesorul“. 

Cu profesori de duzină, slab pregătiţi, „şmecheri“ şi ungi 
cu toate alifiile, care ştiu să se învârtă politic şi să se pună sub 
pulpana câte unui „ştab“ meteoric, reforma învăţământului nu 
poate prinde viaţă şi riscă să fie aruncată la coşul de gunoi al 
iniţiativelor ratate, cu care şcoala ne-a obişnuit după 1977, an 
care marchează declinul treptat al învăţământului românesc, 
după 10-15 ani de strălucită afirmare confirmată în statisticile 
UNESCO. În anul 1971, de pildă, eram situaţi pe locul 7 în 
lume în ce priveşte conceptualizarea, calitatea şi relevanţa 
performanţelor didactice. Nu-i un secret că pe atunci învă- 
țământul preuniversitar număra profesori cel puţin egali dacă nu 
superiori în valoare unor cadre universitare, de obicei 
promovate politic, dar salvate profesional de faptul că liceele le 
trimeteau absolovenţi excepţionali, selecționați la concursuri 
unde uneori se prezentau 15—20 de candidaţi pe un loc. 

Astăzi trei sferturi din aceiaşi profesori au ieşit la pensie, 
au fost înghiţiţi de învăţământul superior privat, au virat către 
profesii de 2—3 ori mai bine remunerate ori au migrat în 
străinătate unde onorează facultăţile unor ţări altădată situate 

sub nivelul valoric al şcolii româneşti. În locul lor au venit cadre 
tinere, slab pregătite pedagogic, deprimate de situaţia lor 
incertă, din care 5%, strănepoţi ai lui Don Quijotte, nu vor 
să-şi trădeze marea şi incurabila lor dragoste pentru apostolatul 
didactic, iar restul se resemnează cu această situaţie, negăsind, 
din varii motive, alt plasament mai bun decât învăţământul, una 
din cele mai prost plătite şi umilitor considerate profesiuni din 
România. 

Ministerul zis al educaţiei naţionale s-a „întinerit“ fie cu 
o pestriță şi algoritmizată clientelă politică, fie cu „ai noştri 
tineri“ — vorba lui Eminescu — veniţi de la stagiile din 
străinătate unde s-au dus şi s-au întors adesea doar cu sexul 
schimbat — cum şuguia Creangă, fie cu veleitari întru ale 
pedagogiei precum o conştiincioasă şi ambițioasă fostă 
cercetătoare şi actuală consilieră privilegiată, care a tocit multe 
fustiţe pe scaunele unui institut ce n-a excelat nici prin 
imaginaţie creativă şi nici prin operativitate pedagogică şi care, 
sub ochii noştri uimiţi, urcă vertiginos spre aprecieri superlative, 
învăluită în aburii unei ameţitoare vorbării pedagogice 
„curriculare“, 

Multe din posturile de conducere în judeţe şi în Capitală 
au fost ocupate printr-un simulacru de concurs, cu probă 
practică la clase excepţionale, pregătite de alţii, şi probă orală la 
urechea celor 1-2 (?) examinatori închişi în cabinetele 
directorului general sau secretarului de stat. Astfel de concursuri 
(poate nu toate) au fost cel puţin egale în neruşinare şi spectacol 
de prost gust cu simularea bacalaureatului de la televiziune, cu 
majorete şi reclame, patronată cu jenă şi sentiment al ridicolului 
de un ministru valoros (rara avis într-o faună ornitologică de o 
jalnică mediocritate), victimă a unor colaboratori cabotini Şi 
lacomi de popularitate ieftină. 

Colegial vorbind, te supără aroganţa, infatuarea şi 
suficiența pe care le afişează aceşti slujbaşi publici în raporturile 
cu cei din jur. Mulţi au senzaţia că funcţia pe care o au devine 
un imperativ categoric al respectului şi curbării obligatorii a şirii 

spinării. De altfel fenomenul a fost surprins şi de Cristian Tudor 
Popescu care asistând la seminarul de la Târgu Jiu privind 
„curricula“, a remarcat „atitudinea de superioritate rigidă a 
domnilor de la minister“. 

Nu ne vom îngădui să facem aprecieri la adresa 
conducerii ministerului, atâta vreme cât excelentul editorialist 
al „Adevărului“ a pus un irecuzabil diagnostic stilului ei 
de muncă şi rezultatelor obţinute: „Starea învăţământului 
românesc este dezastruoasă. Starea de spirit a elevilor e şi mai 
jos. Cum să mai ai prestigiul de a impune reforma cu indivizi de 
soiul secretarului de stat P. M. Gorcea sau directorului 
Rădulescu care continuă să nu răspundă de tâmpeniile pe care 
le fac? Ca să poată pretinde altora reforma, M.E.N. trebuie să 
înceapă cu ograda proprie“. 

Întrucât voi lăsa pe cei mai autorizaţi reprezentanţi ai 
opiniei publice, ziarişti de mare prestigiu şi onestitate precum 
Horia Alexandrescu, Cristian Tudor Popescu, Ion Cristoiu, 
Cornel Nistorescu să curețe de marii „fazani“ ograda acestui 
oropsit minister, mă voi ocupa doar de unele mici jigănii, 
aparent insignifiante, dar care, precum carii mărunți dar 
insinuanţi, pot distruge tainic o mobilă prețioasă, sapă la 
temeliile credibilităţii unui minister ruinat de zeci de astfel 
de indivizi. 


Vocea României, 1998 

II 


PROGRAMELE ANALITICE ŞI 
DISCIPLINELE DE STUDIU 


Curăţirea şi simplificarea 
programelor şcolare 


Una din cele mai curajoase şi imperative măsuri ale 
reformei iniţiate de ministrul Andrei Marga este înlăturarea 
supraîncărcării, viciu didactic care trebuie combătut cu aceeaşi 
energie cu care combatem corupţia economică din societatea 
de consum. 

Combaterea supraîncărcării, aşa cum se prezintă azi, nu 
are decât trei soluţii imediate: 

— prelungirea şcolarităţii la minimum 13 ani (9-10 ani 
reprezentându-i şcolaritatea obligatorie), ceea ce ar asigura o 
mai bună distribuire în timp şi spaţiu a volumului de cunoştinţe 
şi o mai pedagogică raţionalizare a efortului intelectual; 

— comprimarea cunoştinţelor printr-o tratare a sintetică a 
subiectelor de studiu, ceea ce ar duce la o scădere substanţială a 
numărului de ore consacrate disciplinelor de învăţământ, fără a 
se pierde esenţa şi extensia ariei informaţionale; 

— descongestionarea şi eliminarea din programele discipli- 
nelor a unor capitole şi subcapitole cu rol minor în actul formativ. 

Până la intrarea în vigoare a noilor manuale şi programe 
curriculare (operaţie mult mai complexă decât se crede!), Andrei 
Marga şi carismaticii săi consilieri au ales cea de-a treia soluţie. 
De pildă, s-a operat o incizie chirurgicală în programa de română 
a liceelor, care a fost estomparea perioadei de punere a limbii şi 
literaturii în slujba idealurilor naţionale şi prin radicala restruc- 
turare a manualului de istoria României, o desumflare a aşa- 
zisei „paranoia naţionaliste“, printr-o tratare critică a eveni- 
mentelor şi o demitizare a eroilor, Decebal, Ştefan cel Mare, 

Mihai Viteazul suferind acelaşi proces de diminuare a rolului 
precum Eminescu, Slavici, Coşbuc, Arghezi, în literatură. 

Aceste „preorientări“, ca şi noile curricule ştiinţifice 
preconizate de comisia naţională a reformei, nu sunt de bun 
augur şi dovedesc o lipsă de respect față de însăşi motivaţia 
existenţei istorice şi culturale a poporului român, devin, un 
elogiu iresponsabil adus unei civilizaţii care caută cu orice preţ 
o prosperitate rapidă, neţinând seama de răspunderea faţă de 
generaţiile viitoare. Cum s-ar putea explica decât în acest fel 
marginalizarea disciplinelor ştiinţifice, mai ales a biologiei, 
chimiei, fizicii când pericolul nr. 1 al întregii omeniri este 
exploatarea nesăbuită a naturii şi poluarea de toate tipurile, iar 
educaţia ecologică a tineretului nostru, intim legată de aceste 
discipline, este la pământ? 

Sperăm ca minţi luminate (mulţi din funcţionarii ori 
cercetătorii implicaţi în această operaţie de înnoire nu-mi spun 
nimic sau spun ceva doar evidenţelor politice) să concretizeze 
eşafodajul curriculei, împăcând realităţile vii ale societăţii noastre 
şi tradiţiile temeinice ale şcolii româneşti cu internaţionalizarea 
de tip capitalist şi cu experienţele extrem de diverse şi adesea 
neconcludente ale pedagogiei occidentale pe care dorim să le 
importăm mai mult din servilism decât din necesitate, mai mult 
din snobism decât din convingere. Cred că a sosit timpul să fie 
chemaţi şi folosiţi adevărații specialişti care sunt evitaţi şi chiar 
înlăturați. Să fie mobilizate marile valori didactice care stau 
într-o expectativă vecină cu lehamitea, lăsând un puhoi de 
mediocrităţi oportuniste, însetate de putere şi de parvenire, să 
jongleze cu destinul naţiei, cu soarta tinerei generaţii, din ce în 
ce mai dezabuzate şi dezgolite de omenie şi simţ patriotic. 

Ar fi fost foarte util să fie pus în discuţie şi intens 
mediatizat acel alogen şi destul de imperfect proiect de plan- 
cadru pentru învăţământul preuniversitar, elaborat de Comisia 
de Reformă a Planurilor de Învăţământ, condusă de acelaşi 
Cezar Bârzea care de peste 15 ani este alchimistul unor reţete 
din care nu s-a născut până în prezent nici un gram de aur. 

Să nu ne pomenim cu „ceva“ gata elaborat, trecut prin 
Parlament (cum a trecut şi Legea învăţământului) ca un copil cu 
buricul netăiat, amânându-se astfel la sfântu-aşteaptă o reformă 
necesară. Avem toată încrederea în luciditatea ministrului 
Marga şi în tăria morală de a pune mai presus competenţa decât 
fidelitatea colaboratorilor. 

Deocamdată, ministrul a introdus într-un pat procustian 
vechea substanţă a învăţământului, tăind după caz capetele sau 
picioarele obiectelor de studiu pentru a le ajusta în dimensiunile 
igienice ale cerințelor pedagogice moderne. 

ÎI rugăm să nu lase însă pe mâna nepricepuţilor sau 
mânuitorilor de ideologii politice redimensionarea vechilor 
programe şi manuale pe care vom mai trebui să le suportăm încă 
2-3 ani, pentru a nu mai sacrifica încă 2-3 promoţii, şi a agrava 
centrifugarea conştiinţei naţionale. 


Examene — 12/18 octombrie, 1998 

Un pesimism didactic 
nejustificat 


Am vizionat de curând într-o stare de totală stupefacţie, 
o emisiune TV — „7 zile în România“, moderată de doamna 
Alina Mungiu Pippidi, care a strâns în jurul unei mese, 
aproximativ rotunde, pedagogi cu ştaif, agreaţi ai regimului. 
Unii dintre ei erau personalităţi afirmate înainte de 1989, 
precum Andrei Marga, actualul ministru, om de cultură şi bun 
profesionist, şi Cezar Bârzea, director al unui institut al 
ştiinţelor educaţiei ce s-a dovedit în cei 8 ani scurgi de atunci la 
fel de steril şi obedient faţă de clasa politică, participând activ la 
pasivitatea demarării actualei reforme. Alţii au fost promovați 
recent prin relaţii sau algoritm politic, precum doamna 
profesoară universitară Mihaela Miroiu, decan al Facultăţii de 
Ştiinţe Politice, doamna Dakmara Georgescu, cercetătoare, 
ridicată la rangul de „number one“ al consilierilor ministeriali, 
din rândul cărora mai fac parte o distinsă redactoare şefă de 
editură şi de un foarte tânăr medic veterinar de prin părţile 
Ardealului. 

La discuţii a mai participat ca specialistă în domeniu şi 
doamna Mana Maria Sandu, expertă a Băncii Mondiale. 

Prestaţia lamentabilă a acestei „falange macedonene“ a 
pedagogiei româneşti de ultimă oră mi-a indus un sentiment de 
panică. Totul în trecut a fost prost, totul în viitor e pus sub 
semnul incertitudinii. Învăţământul e la pământ, suntem pe 
unul din ultimele locuri în lume şi în continuă cădere liberă, ne 
despart spaţii astrale de învăţământul occidental, corpul 
didactic are o calitate precară, elevii care cad cu nemiluita la 
bacalaureat şi admiterea în liceu sunt victime inocente ale 

actualei stări de învăţământ. Şi pe deasupra, principalul merit al 
acestei echipe ministeriale a fost curajul de a se înălța etic la 
acest „moment al adevărului“, Toate aceste persoane subţiri, 
pedante peste limita suportabilului, rupte ca nişte fantoşe de 
problemele concrete ale şcolii româneşti şi ale istoriei sale, care 
nu au nici perspicacitatea şi nici curajul să releveze cauzele reale 
ale dezastrului învăţământului, propun doar soluţii toretice — 
multe copiate din pedagogiile occidentale (în special din cea 
nemţească). Dacă analizăm cu atenţie şi obiectivitate lucrurile, 
am constata că autodeclaraţii reformatori, cu aer distant şi cu o 
infatuare nejustificată nici de experienţă, nici de palmares, s-au 
rupt de lumea educatorilor a căror rezistenţă şi antipatie faţă de 
ei sporeşte continuu şi de elevi, ale căror nemulțumiri mocnite 
nu pot fi domolite nici cu concesii (repetarea examenelor cu cei 
peste 40% căzuţi), nici cu măsuri populiste de lărgire a spaţiilor 
de odihnă şi vacanţă involuntară şi neavenită din structura 
anului de învăţământ. 

Ca pedagog care a fost solicitat adeseori să-şi spună 
părerea asupra unor probleme majore ale învăţământului şi a 
cărui atitudine permanent lucidă şi critică se poate justifica prin 
numeroase articole incomode care i-ar fi putut periclita nu 
numai cariera, dar şi securitatea personală în unele momente ale 
dictaturii comuniste, socotesc că pesimismul şi defetismul 
afişate în această emisiune nu se motivează. Ele oglindesc mai 
degrabă neputinţa acestei echipe lipsite de contact cu şcoala, de 
cunoaştere a realităţilor prezente ale acesteia, supraintoxicată de 
paneuropenism. 

În ultimii opt ani de penibile opinteli, mult cântata 
reformă ne-a blagoslovit cu câteva manuale alternative, slăbuţe 
şi elaborate înainte de definitivarea programelor, cu o lege a 
învăţământului neîncheiată, dansând încă pe un vulcan, cu un 
bacalaureat cu nimic deosebit de cele din trecut, în afară de 
televizarea subiectelor, „ora proprie“ a ministrului şi a regi- 
mului polițienesc în care s-a desfăşurat şi care a dat falsa iluzie 
a unei corectitudini demnă de un premiu Nobel pentru 

deontologie didactică, cu înlocuirea trimestrelor cu semestre 
(experienţă eşuată pentru cine cunoaşte istoria şcolii 
româneşti), cu învăţământ obligatoriu de 9 ani în loc de 8 ani 
(pe vremea lui Ceauşescu urcase la 10 ani), cu trunchi comun şi 
opţiuni (introduse cu 2-3 decenii în urmă de exministrul 
Mircea Malița), într-un cuvânt cu nimic nou şi reformator. 
„Computerizarea“ şi „internetizarea“ de azi sunt tehnici 
adjuvante perfect echivalente cu „picupizarea“ şi „magnetofo- 
nizarea“ de acum 20-30 de ani şi sunt la fel de fireşti pentru 
conceptul de evoluţie a mentalităţii precum Pizza şi Coca Cola 
pe care le consumă cel mai tradiţionalist ţăran împreună cu 
mămăliga şi ţuica. 

Verbigeraţia pedantă a proiectului de reformă elaborat de 
mult călătoritul prin lume Cezar Bârzea, a cărui lectură cere un 
antinevralgic şi un lighean cu apă rece, ar trebui înlocuit cu un 
plan simplu, de măsuri concrete care n-ar angaja în prostie 
bugetul precum elicopterele Supercobra cu care vom pacifica 
Balcanii, condamnând însă la inaniţie propriul nostru popor. 

Se impune aşadar un corpus de prevederi clare pe care le- 
ar înţelege oricine şi încuraja o dezbatere cu adevărat 
democratică şi productivă în rândul dascălilor şi elevilor care îşi 
pot conştientiza condiţia şi opţiunile. 

În afara unor probleme strict organizatorice, cum ar fi: 
baza materială, selecţia şi salarizarea cadrelor didactice etc., 
care ţin de buget şi de îndatoririle sindicatelor, priorităţile de 
conţinut ale învăţământului care ar trebui să stea în faţa 
reformatorilor fără să suprasolicite bugetul ministerului ar fi: 

— Articulațiile pedagogice ale etapelor curriculare ale 
învăţământului, adică trecerea naturală şi logică de la o treaptă 
la alta a procesului de instrucţie sau educaţie; 

— Trebuie să ne decidem dacă alegem un sistem de 
învăţământ pe verticală (liceul să nu reia pe un plan superior ce 
s-a studiat în treapta inferioară, materiile clasice fiind înlocuite 
prin alte unităţi de studiu, legate de probleme) sau pe cel ciclic, 
în spirală, pe care l-am practicat şi în comunism; 

—  Curăţirea programelor de balast, selecţionarea 
noţiunilor „forţă“ pe care se construiesc sistemele actuale de 
gândire şi informare, simplificarea şi modernizarea viziunii 
diferitelor discipline prin încorporarea domeniilor de graniţă, 
totul fiind tratat interdisciplinar; 

— Accentuarea caracterului educativ al învăţământului 
pentru prevenirea crizei morale a omului contemporan şi 
combaterea egoismului, sexualismului, vulgarităţii, violenţei, 
anarhiei, crimei organizate — racile inevitabile ale societăţii de 
consum; 

— Adecvarea elastică a tipologiei instituţiilor şcolare la 
necesităţile societăţii moderne, astfel încât să se evite pola- 
rizările oportuniste de interese şi fuga — greu de compensat — a 
tinerilor de domenii mai puţin ispititoare, dar la fel de necesare 
bunului echilibru al societăţii. 

Potenţialul real al actualei generaţii de elevi, uneori 
debusolaţi de lipsa unui sistem protector de învăţământ, dar în 
care strălucesc atâtea talente, nucleul masiv al corpului didactic, 
bine pregătit şi ataşat, care, fără a fi apreciat şi valorificat 
profesional după cum şi cât merită, înţelege să nu trădeze 
învăţământul şi să nu-i scadă prestigiul, mă determină să am 
încredere în viitorul şcolii româneşti şi să nu fiu de acord cu 
falsa imagine degajată din desfăşurarea emisiunii citate care nu 
ascunde atât insuficienţele acumulate ale actualui sistem de 
învăţământ, cât spaima şi incapacitatea celor ce şi-au asumat 
sarcina să-l reformeze găsind cele mai bune soluţii pentru 
a-l propulsa. 

Ultima oră, 1998 

„Opţiuni“ pe o listă confuză 
şi controversabilă 


Efortul reformatorilor s-a îndreptat şi în direcţia eliminării 
subiectivităţii din evaluarea didactică şi instaurării, prin calificative la 
clasele I—IV, prin teste la clasele V-XII, bareme şi grile la examene şi 
concursuri, a unei ierarhizări valorice cât mai judicioase. 

La clasele I-IV s-au reintrodus calificativele în locul notelor, 
măsură normală, deoarece la vârste mici evaluarea categorială (copii 
foarte buni, mediocri, slabi) delimitează mai bine decât evaluarea 
matematică (prin note). O astfel de notare ridică însă unele dificultăţi 
pentru tradiționala practică a ierahizării elevilor în vederea premierii 
de sfârşit de an. Se cunosc cazuri în istoria şcolii noastre când la 
transcrierea anumitor acte şcolare mai vechi, calificativele sau „bilele“ 
universitare (albe, roşii, negre etc.) au fost convertite în note pentru a 
fi aduse în actualitate. 


Între secretomanie şi imbecilitate 

Baremele (de sorginte sovietică) au apărut la noi în 1975, 
iar grilele (de sorginte occidentală) au intrat în funcţiune după 
1990, tinzând să se generalizeze necritic şi în detrimentul 
învăţământului. Baremele şi grilele au avantaje şi dezavantaje. 
Ele lasă iluzia unei evaluări mai obiective, creând un regim egal 
tuturor candidaţilor şi punând la adăpost de contestări şi 
suspiciuni comisiile examinatoare. A existat o perioadă de 
secretomanie şi o alta, de transparenţă a acestor sisteme 
„obiective“ de evaluare. 

În faza de secretomanie, baremele erau lăcătuite sau 
sigilate. Totuşi scandalul din 1975 de la medicină a dezvăluit cu 
brutalitate slăbiciunile sistemului. Era vorba nu numai de 
imbecilitatea baremelor care acordau puncte absolut arbitrare 
fiecărei „noţiuni“ izolate din răspuns (la subiectul „Urechea“, 

cuvântul „conduct auditiv“ era notat, de pildă, cu 25 de puncte 
iar „fereastra ovală“ cu 46, dintr-un total de maximum 1.000 
de puncte, care împărţite la 100 dădeau nota la lucrare: 916 
puncte = 9,16; 286 puncte = 2,86 etc.) dar şi de posibilitatea de 
a se fura spectaculos cu toată vigilenţa organelor de observaţie şi 
control şi în pofida faptului că subiectele se trăgeau ca la loto, cu 
10 minute înainte de începerea concursului. Corecţiunile aduse 
în 1978 (luare în consideraţie şi a „contextului“, discreţia bare- 
melor de concurs) n-au dus la o îmbunătăţire semnificativă a 
sistemului de selecţie. 

S-a constatat, surprinzător, că în peste 70% din cazuri, 
candidaţii cotaţi cu medii între 9 şi 10 n-au mai confirmat de-a 
lungul anilor de studiu, unii chiar clacând. 

O etapă superioară a fost aceea a introducerii grilelor şi 
transparenţei acestora. Introducerea lor pe scară largă la multe 
facultăţi (istorie, geografie, biologie, economie), unde se pretau 
mai mult sau mai puţin, dar şi la facultăţi unde aplicarea lor era 
forţată şi împotriva naturii (litere, drept, filosofie, matematică), 
a declanşat o psihoză de masă şi un fenomen cultural periculos: 
proliferarea unei industrii extrem de prospere de broşuri şi cărţi 
cu grile şi bareme probabilistice pentru diferite obiecte de studiu 
sau instituţii universitare, care în prezent dau naştere la edituri 
speciale sau ocupă, din cauza rentabilităţii extraordinare, peste 
30% din producţia unor mari edituri, înghițind nu numai 
bugetele părinteşti, dar şi hârtia atât de necesară tipăririi altor 
cărţi mai puţin oportuniste şi efemere, dar mai necesare culturii 
generale. De pildă, beletristica auxiliară şi cărţile de informare 
ştiinţifică au dispărut aproape cu desvârşire din librării. 

Concursurile de azi nu numai că se bazează pe evaluarea 
mecanicistă a preciziei şi fidelității memoriei, dar anulează impli- 
carea profesională şi responsabilitatea morală a examinatorului, 
redus la rolul de simplu operator de computer, şi elimină orice 
posibilitate de contestare, prin aparenta „obiectivitate“ şi elimi- 
narea din start a „erorilor“ subiective, fără însă a admite şi culpa- 
bilizarea criteriilor eronate, care ţin de concepţia concursurilor, 
nesancţionată dintr-un firesc „argumentum autoritatis“. 

Victorii àla Pyrus şi „bacalaureade“ 


Socotim că examenele de admitere în facultate cu grile şi 
bareme ar trebui desfiinţate, menţinându-se doar probele de 
aptitudini (arhitectură, conservator, arte plastice, IEFS) şi cel 
mult un interviu şi o probă a dosarului cu performanţe în domeniul 
universitar ales (premii la olimpiade, cărţi tipărite, palmarese 
culturale etc.). În acest fel s-ar evita imense cheltuieli cu pregătirea 
candidaţilor, făcute de părinţi, iar efortul aproape inutil al 
M.E.N., de a se implica în condiţiile autonomiei universitare s-ar 
putea îndrepta cu mai mult succes către testarea mai exactă a 
înclinării şi aptitudinilor elevilor şi găsirea unei forme de evaluare 
finală a unui ciclu de învăţământ (examenele de absolvire a 
gimnaziului şi bacalaureatul) care să asigure o optimă orientare 
profesională, deci, o creştere substanţială a fiabilităţii şcolii 
româneşti şi o mai inteligentă şi raţională distribuire a forţei de 
muncă în domeniile deficitare. Deocamdată în acest sector 
victoriile ministerului sunt „ă la Pyrus“, dovadă cele două 
„bacalaureade“ (greve) ale liceenilor în ultimii trei ani, la 
declanşarea cărora o bună parte de vină o au inconsecvenţa şi lipsa 
de autoritate a conducerii ministerului, ca şi instabilitatea stresantă 
a prevederilor şi criteriilor regulamentare. 

Cel mai controversat domeniu al reformei curriculare îl 
reprezintă reforma programelor şi manualelor, proces început 
în 1997, după 3-4 ani de rafistolări, cârpeli şi cosmetizări ale 
vechii armături didactice. 

Presiunea aplicării metodelor occidentale, mai ales 
anglo-saxone, în vederea rapidei integrări „europene“, modele 
nu totdeauna compatibile cu realităţile socio-economice şi cu 
strălucitele tradiţii ale şcolii româneşti (mai europeană decât o 
cred veleitarii noştri reformatori), a dat naştere la multe erori şi 
disfuncţionalităţi. Iniţial s-a călcat cu stângul deoarece pentru a 
nu pierde fondurile oferite de Banca Mondială s-a trecut la 
elaborarea precipitată a primelor manuale alternative înainte de 
a se definitiva programele şcolare. 

În anii 1998 şi 1999 lucrurile au început să se aşeze, 
elaborarea noilor programe şi manuale aflându-se într-un stadiu 

mulţumitor, deşi s-a lucrat netransparent, cu uşile închise de 
către „specialişti“ (din cei 15.000 de legendari făuritori ai noului), 
care n-au avut curajul de a ieşi în public pentru a-şi justifica 
isprăvile, lăsându-l pe ministru să înghită toate paparele. 

Este adevărat că programele sunt structurate şi manualele 
şcolii generale au apărut integral. Însă nu putem ascunde măcar 
la modul general carenţele esenţiale. 

Programa la unele discipline e prea stufoasă şi incoerentă, 
unele manuale, deşi frumos ticluite şi luxos tipărite, sunt greu de 
urmărit din cauza pulverizării materiei practicată de maniera 
occidentală de prezentare, care nu pune accent pe conţinut, ci 
pe obiective. 

Manualele de română şi istorie ridică fireşti nemulțumiri 
prin tendinţa reformatorilor europenişti de a le goli de ideea 
identităţii naţionale din conţinut şi orientare politică, fenomen 
constatat şi sancţionat cu asprime de mass-media. 

Dacă practica înlocuirii conţinutului cu obiectivele 
problematizate este obligatorie în licee, a căror programă nu 
trebuie să repete ciclic ceea ce s-a făcut în gimnaziu, este, în 
schimb, total nerecomandabilă pentru şcoala generală, care pune 
temelia, în primul rând, acumulării informaţiei fundamentale, 
deci a conţinutului esenţial al fiecărei discipline, fără de care nu 
putem direcţiona obiectivele a căror înţelegere şi însuşire cer nu 
numai un trainic fond aperceptiv, dar şi o dezvoltare mentală 
corespunzătoare. 


Două probleme de extremă urgență 


Atragem atenţia, de asemenea, că apropiata trecere la 
învăţământul general-obligatoriu de 9 ani va ridica două probleme 
de extremă urgenţă. Mai întâi precizarea noului „statut“ al clasei 
a IX-a care, din clasă incipientă a liceului facultativ, va deveni 
clasă terminală a şcolii generale obligatorii, ceea ce îi schimbă 
fundamental atât orientarea conţinutului din programele analitice, 
cât şi reflectarea lui în manuale, care la ora actuală sunt deja 
elaborate după cerinţele învăţământului liceal care, şi el, în 
condiţiile trianualităţii, va trebui să-şi modifice radical structura. 

În afara supraîncărcării, încă prezentă în programe şi 
manuale, o problemă acută este acea firească divizare a 
monolitului informaţional în „trunchi comun“ şi „discipline 
opţionale“. 

Tipologia instituţională în învăţământul preuniversitar, ca 
Şi secţiile de specializare ale liceelor teoretice sunt bine conturate 
şi racordate în mare măsură la tradiţia şcolii româneşti (poate că e 
nevoie doar de o regândire a şcolilor profesionale şi postliceale, 
colegii universitare insuficient de funcţionalizate), însă două 
probleme importante au scăpat din atenţia reformatorilor. 

Haosul stabilirii materiilor opţionale, lăsate la latitudinea 
şcolilor care au, totuşi, la dispoziţie o listă confuză şi contro- 
versabilă de aşa-zise „materii“ opţionale pe profiluri şi secţii, 
oferită strict orientativ de M.E.N. (un fel de spălare pe mâini), 
generează formalism şi superficialitate. În multe cazuri 
„opţionalele“ devin mici prelungiri ale materiilor obligatorii cu 
ajutorul cărora profesorii de specialitate îşi completează 
normele. Ar fi tragic ca aceste discipline autentic opţionale să 
servească doar în scopuri administrative şi nu la amplificarea şi 
diversificarea orizontului de cunoaştere şi la sporirea abilităţilor 
practice moderne, mai ales că în licee sportul, muzica, desenul, 
internet-ul sunt marginalizate sau complet eliminate. 

Nu numai „opţionalele“ dar şi materiile din trunchiul 
comun, mai ales la clasele cu profil de real, ar trebui nuanţate în 
funcţie de profilul celor trei secţii ce le cuprind. Dacă la secţiile 
biologie-chimie şi fizică-chimie, matematica — materie obliga- 
torie — ar fi fost nuanţată ca predare şi pretenţii la bacalaureat, 
întrucât medicina, biologia, chimia, agronomia, economia etc. 
au nevoie de anumite ramuri de matematică, altele decât acelea 
ce interesează branşele politehnicii, astronomia şi matematica 
pură (care sunt strict necesare doar secţiei de matematică-fizică), 
s-ar fi evitat penibila situaţie din toamna acestui an, când mii de 
elevi bucureşteni şi provinciali din actuala clasă terminală au 
declarat „greva matematicii“ care pune la îndoială competenţa 
pedagogică a liderilor „anonimi“ ai reformei. 

Tribuna învățământului, 1999 

Absența unei viziuni globale 
şi masca „integrării“ 


În ultimii 2-3 ani s-au înregistrat evidente progrese ale 
reformei nu atât pe linia calităţii şi eficienţei învăţământului, cât 
mai ales în direcţia „europenizării“ lui prin racordare la modelele 
occidentale. 

O nouă concepţie a programelor, construite pe trunchiuri 
comune şi discipline opţionale (cu toate imperfecţiunile semna- 
late), manualele alternative (poate arhiabundente la câteva 
materii), o nouă structură a anului şcolar (discutabilă, totuşi), 
tentative de reducere a volumului informaţional, încercări (nu 
întru totul izbutite) de schimbare a evaluării şi notării, o nouă 
optică a concursurilor şi examenelor (de o exasperantă insta- 
bilitate) reprezintă câştiguri certe pe calea unei înnoiri a învăţă- 
mântului românesc, întreprindere pe cât de delicată, pe atât de 
incomodă. 

Să urmărim acum capitolele reformei unde se fac abia 
primii paşi sau unde golurile sau eşecurile sunt un real motiv de 
îngrijorare şi de corectare a traiectoriilor de viitor. 

Printre aspectele reformei care abia se încheagă, dema- 
rând cu greutate, semnalăm: reforma învăţământului profe- 
sional şi tehnic, oarecum paralizată de dezastruoasa politică de 
privatizare a industriei şi de firava dezvoltare a sectorului de 
prestații publice (acută carenţă a meseriaşilor), precum şi reforma 
învăţământului preuniversitar particular prin crearea Consiliului 
Naţional de Acreditare a Învăţământului Particular (CNAIP). 

O mai rapidă extindere a învăţământului particular ar 
diminua eforturile bugetare ale statului şi ar înlătura, în parte, 

marasmul economic în care se zbate învățământul. De asemenea 
cu multă timiditate începe să se mişte parteneriatul familie — 
şcoală — comunitate, stimulat de grava criză financiară care obligă 
şcolile să facă apel la ajutorul material al părinţilor şi spon- 
sorilor, în vederea constituirii şi folosirii fondului de susţinere a 
învăţământului. Mă surprinde că „reformatorii“ de azi nu studiază 
şi nu fac apel la experienţa şcolii româneşti dintre 1919—1948, 
când comitetele de părinţi, mai ales din licee, au făcut minuni de 
vitejie, ajutând şcoala românească să se europenizeze real şi 
rapid în toate direcţiile, fără împrumuturi umilitoare şi pomeni 
de toate felurile,venite din afară. Comitetele de părinți nu contri- 
buiau substanţial doar la ameliorarea spaţiului de şcolarizare, 
dar şi la dotarea cabinetelor ştiinţifice, medicale şi de consul- 
tanţă psihologică şi îmbogățirea colecţiilor didactice. Am prins 
din plin această perioadă şi elaborarea unor monografii ale unor 
reputate licee m-a pus în faţa unor documente şi dovezi mai 
mult decât convigătoare. 

Nu trebuie uitat parteneriatul şcoală-familie pe linie educa- 
tivă, cultivat cu insistenţă şi eficacitate chiar şi în anii dictaturii 
comuniste, când funcţiona cu o exemplară regularitate şi care în 
ultima vreme a dispărut aproape complet, efectuându-se în 
pripă, pe coridoare sau prin intermediul carnetelor de elev, unde 
nu rareori „împricinatul“ imită semnătura părintelui pentru a 
evita sancţiunea. Au dispărut lectoratele cu părinţii, conferințele 
pedagogice, planurile comune de activităţi, care asigurau unitatea 
de gândire şi acţiune a şcolii şi familiei. 

Acum câtăva vreme se punea cu firesc entuziasm problema 
încadrării şcolilor cu „consilieri“ meniţi să ofere diriginţilor, 
părinţilor, elevilor recomandări calificate privind probleme legate 
de viaţa intimă sau de orientarea profesională. Aceşti „consi- 
lieri“ s-au evaporat rapid ca alcoolul dintr-o sticlă fără dop, lăsând 
tot diriginţilor, după specialitatea şi priceperea lor, să gestioneze 
după bunul plac aceste ore ce s-ar fi vrut educative. 

Sunt şi sectoare unde se manifestă o totală stagnare sau se 
bate pasul pe loc. Consultând programul ministerului semnalăm 

printre acestea: relansarea studiului limbilor clasice, refacerea 
educaţiei muzicale şi plastice, inexistentă la liceele teoretice, 
industriale şi şcolile tehnico-profesionale, ceea ce explică în cel 
puţin 80% din cazuri incapacitatea absolvenţilor de liceu de a se 
descurca într-o expoziţie de pictură sau de a depăşi graniţele unei 
muzici uşoare cultivate cu obstinaţie şi unilateralitate în toate 
ocaziile şi prin toate mijloacele de comunicare. N-o să uit că în 
perioada interbelică multe şcoli aveau orchestre simfonice şi 
formaţii de teatru, iar în anii 1960—1980 filarmonicele, teatrele, 
opereta, opera ofereau bilete gratuite sau la preţ redus elevilor 
la spectacolele lor, iar opereta şi opera prezentau, la şcolile unor 
oraşe cu viaţă muzicală, lecţii demonstrative, frecventate de sute 
de elevi. Personal am asistat la aceste spectacole sau audiții atât 
de benefice pentru cultura lor generală. 

Judecând după timiditatea cu care debutează cadrele foarte 
tinere, mai ales la şcolile cu pretenţii ori cu probleme, nu-i greu 
să deducem că practica pedagogică a studenţilor este la fel de 
dispersată şi ineficientă ca şi în unele decenii, după desfiinţarea 
seminarului pedagogic, deşi s-au luat măsuri pentru ulterioara 
lor perfecţionare încă din epoca socialismului (I.C.D.-uri şi 
I.P.C.D.-uri) continuate în ultimii ani prin cursuri de formarea 
formatorilor. 

Poate că cel mai evident şi răsunător insucces al reformei 
îl reprezintă divorţul dintre instrucţie şi educaţie sau, mai precis 
lăsarea de izbelişte a educaţiei tinerei generaţii într-o epocă de 
tranziţie haotică, de contestări violente şi încălcări flagrante ale 
legilor de conveţuire şi comportare civilizată. Pe biroul directo- 
rilor de şcoli zac munţi de regulamente, decizii, hotărâri, precizări, 
reveniri, semn al unui formalism şi al unui birocratism didactic 
la fel de împovărător ca şi în epoca anterioară. Se impun un 
statut foarte clar al cadrelor didactice şi un regulament şcolar 
ferm care să asigure securitatea şcolii (tot mai des atacată de 
răufăcători) şi să instaureze disciplina, comportamentul etic, 
respectul bunului public, al ecosistemului şcolar şi al mediului 
ambiant. Nu-i de mirare că educaţia morală, civică, ecologică, 

religioasă, patriotică se află la pământ şi dacă n-ar mai fi părinţi 
conştienţi, directori şi profesori cu înaltă conştiinţă profesională, 
învăţământul s-ar confrunta cu situaţia limită. 

În sfârşit, o problemă cărea M.E.N. n-a reuşit să-i găsească 
o soluţie este falia căscată între învăţământul preuniversitar (masiv 
şi apăsător centralizat) şi cel universitar (integral şi orgolios auto- 
matizat) care de mult au încetat să colaboreze, unicul cordon 
ombilical reprezentându-l programele şcolare pe care învăţă- 
mântul superior este dator să le consulte şi să le respecte la 
întocmirea subiectelor, baremelor şi grilelor de concurs. 

Într-o amiabilă discuţie cu unul dintre teoreticienii de 
frunte ai reformei, prof. Cezar Bârzea, căruia îi preţuiesc 
competenţa de când era foarte tânăr cercetător, am ajuns la 
concluzia că lipsa de colaborare şi interacţiune dintre aceste 
două trepte de învăţământ stă la bază nu numai a proastei 
distribuiri a informaţiei pe verticala procesului de învăţare şi a 
nevalorificării corespondenţei dintre profilul liceelor şi al 
facultăţilor, dar şi a numeroase erori de orientare profesională 
şi a unor eşecuri în viaţă, demonstrând că una din gravele 
carențe ale reformei curriculare este absenţa unei viziuni 
globale şi integratoare a învăţământului românesc, ceea ce ne- 
a aruncat, după statisticile UNESCO, referitoare la evaluarea 
calităţii şi eficienţei sistemelor de învăţământ, de pe locul 7 în 
lume, în anul 1971, pe locul 34 în 1998. În încheierea acestui 
bilanţ, departe de noi gândul de a contesta „ab initio“ 
motivaţia şi validitatea acestei reforme, istoric necesare, prin 
absolutizare a opiniilor critice. Ca orice reformă, şi aceasta are 
aspecte pozitive, dar şi altele negative care nasc din necu- 
noaşterea specificului naţional şi a istoriei şcolii româneşti, ca 
şi din prea mare grabă de a copia modele străine inadecvate şi 
greu asimilabile. 

Popoarele lipsite de tradiţie nu opun rezistenţă şi 
adoptă orice noutate cu viteză şi entuziasm, fără opoziţie 
critică şi cu o foarte redusă doză de responsabilitate. morală. 
Popoarele cu tradiţie culturală, ca al nostru, nu sunt dispuse 

să li se vâre pe gât forme greu digerabile. Afirmarea 
protocronismului cultural al micilor popoare deranjează, 
deoarece se opune tendinţelor unor mari puteri tutelare care 
vor să-şi impună hegemonia economică şi politică invocând 
lipsa de istorie, de personalitate, de tradiţie a unor ţări mai 
mici sau mai defavorizate de istorie, cărora vor să le impună o 
formă brutală de subordonare economică sub masca ipocrită a 
„integrării“ cultural-educative. 


Tribuna învățământului — 1/7 noiembrie, 1999 

Regulamentul materiilor opţionale 
— certitudini şi improvizații — 


Una din măsurile pozitive ale reformei menite să corec- 
teze imperfecţiunile sistemului de învăţământ, să satisfacă demo- 
cratismul didactic şi să completeze zestrea de cultură a unui 
absolvent de liceu este introducerea disciplinelor opţionale care, 
conform art. 2 din Regulament, permit „asigurarea parcursu- 
rilor individuale ale elevilor, potrivit intereselor şi aptitudinilor, 
prin posibilitatea lor de a alege“. 

În linii generale, acest regulament al M.E.N. publicat 
intr-un număr trecut din EXAMENE oferă suficiente puncte de 
reper şi sugestii de organizare pentru sprijinirea ofertei şcolilor. 

Parcurgându-l cu atenţie, sesizăm însă şi puncte vulne- 
rabile care ţin în primul rând de inexperienţa pedagogică a celor 
ce l-au întocmit şi de necunoaşterea realităţilor şi posibilităţilor 
actuale ale şcolii româneşti. Prima dificultate ţine de stabilirea 
priorităţii factorilor de decizie a alegerii. 

Cine stabileşte disciplinele (temele) opţionale: ministerul, 
şcoala sau elevul? Deşi ministrul lasă aparent libertate şcolilor, 
el le încătuşează în articolele 5, 6 şi 7, formulate de altfel destul 
de confuz şi în jargonul pedagogic la modă. Ce e drept, se 
acordă şi şcolilor o oarecare libertate (vezi articolul 8: „de 
asemenea, şcolile pot propune elevilor discipline sau teme opţio- 
nale, cu aprobarea inspectoratelor şcolare“). Articolul 4 este însă 
„generos“ cu elevii: „Elevii în clasa a IX-a vor prezenta opţiu- 
nile lor în prima săptămână după afişarea rezultatelor finale ale 
admiterii. După o clasificare a opţiunilor se trece la construirea 
claselor şi grupelor şi la întocmirea orarului lor săptămânal“. 

Interesant este că „în fiecare an şcolar, elevii din clasele X-XI 
vor prezenta la secretariatul liceului până în luna aprilie, fişa de 
opţiuni pentru anul şcolar următor care devine obligatorie pe 
durata pentru care a fost proiectată“. Din această bălmăjeală de 
„indicaţii“ e greu de întrevăzut ierarhizarea factorilor opţionali. 
S-ar putea deduce că elevul care vrea să urmeze liceul trebuie să 
parcurgă lista cu disciplinele pe care le propune M.E.N., să-şi 
aleagă disciplina curriculară propusă sau să-şi formuleze propria 
opţiune dacă nu-i convine, şi s-o comunice în scris secreta- 
riatului. Acesta va centraliza toate opţiunile şi le va preda direcţiei; 
direcţia trebuie să le evalueze în raport cu posibilităţile şcolii, 
apoi să ceară aprobarea inspectoratului. 

Aşadar, un superb scenariu birocratic demn de un premiu 
„Oscar“. Din nenorocire, ştim prea bine că profesorii, buni-răi, 
de care dispunem, au specializări universitare exacte, sunt deci 
monospecialişti sau în cel mai bun caz bispecialişti (materie 
principală, materie secundară). Un profesor de fizică nu poate 
preda matematica; un informatician va avea dificultăţi cu bio- 
logia; un geograf va evita să predea filosofia; un chimist nu se 
încumetă să abordeze genetica; un filolog din filiaţia 
neoromanică nu va consimţi să se aventureze într-o limbă 
anglo-saxonă pe care n-a explorat-o. De aici şi incomen- 
surabilele dificultăţi de a realiza un învăţământ interdisciplinar 
şi de sinteză. Un profesor de gimnaziu sau de liceu nu a 
beneficiat în trecut şi nu beneficiază în prezent de policalificare, 
nici de microspecializare, condiţii de care depinde competenţa 
de a preda anumite discipline opţionale. 

În ce priveşte tipologia disciplinelor opţionale, ea ar 
putea fi redusă de la 6 la 3 categorii, care corespund mai bine 
realităţii şi sunt cu mult mai operaţionale: 

a) cu caracter experimental-practic sau creativ aplicativ; 

b) legate de ştiinţe noi, desprinse din disciplinele 
fundamentale „clasice“ prevăzute în trunchiul comun; 

c) legate de probleme de cultură generale, de metodologia 
investiţiilor şi cercetării, teme integratoare (de sinteză) pentru o 
anumită arie curriculară sau pentru mai multe. 

Propunem M.E.N. să definitiveze şi să publice o listă 
consecventă şi clară de opţionalităţi, deoarece lista oficială 
oferită păcătuieşte în multe locuri prin lipsă de imaginaţie, prin 
necunoaşterea progreselor şi diversificării ştiinţelor, prin 
ignorarea ştiinţelor de graniţă, prin juxtapunerea mai ales în aria 
matematicilor şi fizico-chimiei a materiilor propuse ca 
opţionale cu ramuri sau probleme ale disciplinelor incluse în 
trunchiul comun. 

Publicarea unei liste cu reale materii opţionale ar putea 
oferi sugestii atât elevilor ce se înscriu, cât şi profesorilor care 
doresc să predea astfel de discipline, asigurându-şi astfel 
integritatea catedrei şi o mai bună punere în valoare a culturii 
generale şi profesionale, ca şi o stimulare a efortului de înnoire 
şi autoperfecţionare. 


Examene, 1999 

Umanizare prin religie 


Reintroducerea religiei ca obiect obligatoriu de studiu 
atât în şcolile generale cât şi în liceu este o măsură judicioasă, 
reluându-se o bună tradiţie a şcolii româneşti şi făcându-se 
încă un pas pentru integrarea programelor româneşti în 
propedeutica unificatoare a pedagogiei moderne. 

Ea a fost gonită mai bine de 40 de ani din învăţământul 
românesc de către regimul comunist, deoarece venea în 
contradicţie cu doctrina statală, şi a ocupat încă opt ani o poziţie 
ambiguă în perioada tranziţiei, deoarece ridica probleme delicate 
în privinţa libertăţii conştiinţei şi cultelor religioase, predarea ei 
obligând sute de mii de elevi care aparţineau altor culte şi practici 
ori să studieze silnic şi formal acest obiect, ori să fie scutiţi de a 
participa la desfăşurarea orelor de religie. Nici eliminarea religiei, 
măsură comodă şi simplificatoare, nici legalizarea ei ca obiect 
facultativ, măsură arbitrară şi aparent democratică şi nici 
introducerea ei ca materie opţională nu reprezintă o soluţie 
oportună. Instrucţia şi educaţia religioasă constituie o compo- 
nentă fundamentală a culturii intelectuale şi cetăţeneşti de care 
omul modern nu poate face abstracţie şi nu se poate dispensa. 

Exceptând câteva state care mai păstrează unele structuri 
comuniste, în toate celelalte ţări ale lumii religia figurează la un 
loc de cinste în programele şcolare. 

Şcoala românească dinaintea dictaturii comuniste avea la 
dispoziţie alături de ora obligatorie de religie şi o serie de 
activităţi practice obligatorii care consolidau educaţia religioasă 
şi propensiunea pentru o „viaţă creştinească“, în care munca, 
cinstea, puritatea sufletească, altruismul, milostenia, constituiau 


www.dacoromanica.ro 


DRAMA ÎNVĂȚĂMÂNTULUI ROMÂNESC DE AZI 167 





virtuţi cardinale. Cercetăşia se fundamenta pe sentimente 
creştineşti (ajutarea celor bătrâni şi săraci, cinstea, corecti- 
tudinea); de asemenea străjeria cultiva un anumit cadru religios 
sensibilizator. Elevii frecventau (adesea cu condici de prezenţă) 
biserica, duminica şi în sărbătorile religioase, învățând slujba şi 
chiar cântând la strană. Notele obţinute la religie erau 
influențate de fervoarea sentimentului religios. 

Desigur, unele aspecte generate sunt abandonate astăzi de 
o legislaţie didactică cu mult mai liberă. 

Nucleul de iradiere a educaţiei religioase rămâne, 
deocamdată, ora de religie. În măsura în care convinge teoretic, 
ea creează premise favorabile pentru zeloptia religioasă, adică 
pentru practicile şi comportările cu evidentă tentă religioasă 
(frecventarea bisericii, pomeniri pentru oameni săraci şi 
ajutarea lor, ocolirea tentaţiilor şi evitarea greşelilor pentru a nu 
supăra o divinitate care trebuie câştigată printr-un neobosit efort 
de autoperfecţionare). 

Din nefericire, pedagogii pozitivişti au o rezervă privind 
introducerea religiei din cauza unor concepţii antagoniste care, 
bătându-se cap în cap şi excluzându-se reciproc, ar produce 
derută în intelectul elevilor şi traume în conştiinţa acestora, 
întrucât până în prezent şcoala românească n-a avut nici o 
preocupare în direcţia concilierii concepţiei şiinţifice cu cea reli- 
gioasă. În acest fel, copiii sunt lăsaţi să penduleze dramatic între 
opţiunea ştiinţifică obligatorie a şcolii şi caracterul exclusiv teo- 
logic al instrucției şi educaţiei dată acestora în familii cu un grad 
ridicat de religiozitate, întreţinut în tot timpul liber de intensa 
propagandă a cultelor teologice de care aparţin. În acelaşi timp, 
oamenii politici, în special parlamentarii dornici de a nu răni 
susceptibilităţile celor circa 30% neortodocşi şi liber cugetători, au 
ezitat ani în şir în acordarea unui statut limpede şi ferm al 
obligativităţii religiei ca obiect de studiu. S-a constatat însă pe plan 
mondial că scăderea educaţiei religioase şi atrofierea sentimentului 
sacru duc la grava alterare a moralității unui popor, la apariţia 
unor vicii şi comportamente individuale şi de masă care pun în 
pericol însuşi existența speciei umane. Sporirea îngrijorătoare a 

poluării, largo senso, a aberaţiilor sexuale, a violenţelor de tot felul 
şi a criminalităţii sunt în mare măsură şi efecte ale desacralizării 
existenţei umane. 

Un pericol real îl reprezintă atât absolutizarea laicismului 
cinic, subordonat banului şi valorilor materiale, cât şi fundamen- 
talismul şi exclusivismul religios, cu efecte la fel de nocive, 
precum prigoanele de altădată ale Inchiziției şi crimele 
terorismului de azi. 

Religia, modelator al conştiinţei umane, se impune ca un 
imperativ categoric kantian. Însă, în introducerea religiei în 
şcoli trebuie să ţinem seama de câteva principii pedagogice 
obligatorii: 

— s-o prezentăm şi s-o predăm astfel încât să intereseze în 
mod egal pe elevi, indiferent de cultul religios şi gradul de 
religiozitate, pentru a nu se creea exceptări sau regim separatist; 

— să nu „teologizăm“ excesiv, adoptând o viziune şi un 
limbaj care amintesc de şcolile teologice, să nu fim dominați 
de ideea de prozelitism religios, ci de aceea de umanizare 
prin religie. 

— să respectăm metodele şi procedeele didactice specifice 
şi adecvate vârstei care să influenţeze pozitiv şi eficient 
simţurile, convingerile şi comportamentul copilului şi adoles- 
centului. Acest lucru impune o clară diferenţiere a felului cum 
trebuie considerat şi tratat acest obiect în ciclul primarial, în cel 
general şi în cel liceal; 

— să dovedim un larg spirit de toleranţă, să ne încadrăm 
în tendinţa generală a sfârşitului de mileniu de conciliere şi 
cooperare a ştiinţei cu religia, de înfrățire a tuturor religiilor. 

Problema în dispută între forurile religioase şi cele de 
învăţământ o constituie ce anume ar trebui să constituie 
conţinutul şi modalităţile orelor de religie: lecţii, cursuri teoretice, 
predici, discuţii libere, comentarii pe texte religioase, dezbateri de 
cazuri negative, prezentări de „modele“ etico-religioase, mici 
concursuri literare pe teme religioase etc. 

Pedagogic vorbind, predarea religiei o văd evidenţiată în 
trei etape direct dependente de vârstă. 

La clasele 1-1V cred că o eficienţă maximă o au nararea 
Şi discutarea parabolelor într-o manieră atractivă şi actualizată, 
însuşirea micului cod al credinţei, primelor rudimente ale 
educaţiei morale religioase, privind răul şi binele, ceea ce se 
cuvine şi nu se cuvine, ceea ce este spre laudă sau condamnare, 
într-un cuvânt despre comportarea plăcută lui Dumnezeu care 
aduce înţelegere şi pace între oameni, armonia, liniştea şi 
bucuria sufletească. Se vor alege acele teme fundamentale care 
sunt comune tuturor cultelor religioase. 

La clasele gimnaziale, caracterizate prin înmugurirea 
personalităţii şi a spiritului analitico-critic sunt preferabile 
dezbateri pe teme religioase, prezentări de modele pozitive şi 
negative, legate în special de realităţile de azi, dintr-un unghi 
specific religiei şi accesibil vârstei. Se va urmări în special 
motivaţia importanţei religiei în viaţa fiecărui om şi fixarea unor 
convingeri şi norme recomandate de religie. 

La clasele mari (liceale) se impun două subdiscipline: un 
curs de istoria religiilor (motivat de acumulările culturale 
obţinute în învăţământul obligatoriu) şi un curs de morală a 
religiei cu caracter pragmatic, care să pornească de la texte şi 
exemple biblice, constituind în finalul perioadei de formare un 
vade mecum al comportării în familic şi în societate, un 
barometru sensibil al conştiinţei, o „visio religiosa“ asupra 
existenţei care să nu intre în conflict nici cu ştiinţa, nici cu 
legile, nici cu laicitatea contextului social în care tânărul trebuie 
să-şi desfăşoare activitatea profesională. 

Dintre modalităţile care par a atrage cel mai mult pe 
elevii-absolvenţi ar fi: expunerile neconvenţionale, discuţiile şi 
dezbaterile literare pe teme legate de programă şi propuse de 
elevi, sesiune de referate, o olimpiadă de profil, încurajarea 
creaţiei literare şi artistice cu caracter religios, popularizarea şi 
stimularea prin excursii în ţară şi peste hotare a elevilor cu 
comportament etic de înaltă ţinută, cu ajutorul instituţiilor 
religioase care ar trebui să fie mai implicate în problemele 
educaţiei tinerei generaţii. 

Examene, 1998 

Regimul ştiinţelor exacte 
în noul sistem de învăţământ 


Cert este că programele defavorizează disciplinele ştiin- 
țifice, nu neapărat ca o revanșă a anilor când învăţământul socialist 
le acorda o indiscutabilă prioritate (mai ales matematicii, fizicii 
şi tehnologiilor de tot felul), ci ca o consecinţă a câştigurilor tot 
mai importante ale învăţământului umanist, nondirectiv. 

Reformatorii contemporani (cei români, nu fac excepţie) 
impută supraîncărcarea până la refuz a programelor cu seturi 
informaţionale redundante sau nerelevante şi propun energica 
descongestionare a programelor şi reducerea severă a numărului 
de ore. Deja învăţământul nostru, considerat statistic cel mai 
„lejer“ din Europa (anul şcolar are doar 34 de săptămâni, deci 170 
zile de şcoală) începe să fie pus în faţa nevoii împerative de a fi 
rezidit de la temelii atât în direcţia finalităţii cât şi a structurii sale. 

Timp de 50 de ani, aşa-numitul învăţământ preuni- 
versitar, prin însăşi titulatura lui impusă de miniştrii exclusiv 
universitari, fără practică pedagogică şi contact cu învăţământul 
mediu precum cei din perioada interbelică, era o trambulină 
spre treapta superioară. Bacalaureatul a reprezentat în acest timp 
un titlu formal, luat în considerare doar la înscrierea în facultăţi. 

Departe de a avea ca scop autonomia unei etape obli- 
gatorii a culturii generale, învăţământul preuniversitar, pentru 
„uşurarea“ celui universitar prelua — adesea necritic şi nepe- 
dagogic — materie mai ales la matematici, fizică, chimie, 
genetică, anatomie care odinioară se preda la facultăţi. Acest 
fenomen stă la baza supraîncărcării pe care o acuzăm şi pe care 
o combatem stupid şi arbitrar prin „decupări“ pe calupuri de 
capitole sau subdiscipline din programa analitică. Una din 

aceste „monstruozităţi““ pedagogice o reprezintă modul total 
neinteligent cu care s-a făcut reducerea materiei în actualele 
programe de bacalaureat. 

Noile arii curiculare prevăd o drastică reducere a orelor 
consacrate disciplinelor ştiinţifice clasice, dar indică extrem de 
vag modul cum acestea vor fi structurate sistematic. N-au fost 
publicate propuneri nici ale cadrelor didactice, nici ale ilustrului 
şi sterilului institut de ştiinţe ale educaţiei. Dacă la învăţământul 
primar şi cel gimnazial se încearcă o demarare, viitorul ciclului 
liceal pluteşte într-o neliniştitoare obscuritate. 

Perspectiva interdisciplinară nu e sugerată în noile planuri 
curiculare, abia schiţate, şi se pare că ea nu încântă pe dascălii 
tradiţionalişti care consideră (ca într-un articol apărut în 
„Tribuna Învăţământului“ din 3.XI.a.c.) că „este greu, dacă nu 
imposibil de unificat concepte, metodologii şi teorii distante 
fără riscul pierderii specificităţii, al disipării disciplinare sau al 
confuziei ideatice“. Se ia ca un caz tipic şi grav de „erezie“ 
pedagogică apropierea fizicii de biologie care, vezi doamne, ar 
obliga pe fiecare specialist să iasă din „bârlogul“ lui călduţ. Este 
regretabil că autorul acestui articol, conferenţiar universitar la 
laşi, n-a luat în considerare că de un număr bunişor de ani 
există printre interdisciplinele consacrate şi biofizica. 

Terenul viziunii interdisciplinare îl pregăteşte învăţă- 
mântul primarial, unde studiul naturii respectă principiul 
globalităţii, cadrul cosmic. oferind nenumărate cazuri şi situaţii 
de interferenţă şi interacţiune a fenomenelor de ordin fizic, 
chimic şi biologic. 

Autonomizarea predării disciplinelor „clasice“ are loc în 
învăţământul gimnazial obligatoriu (cls. V-IX), care trebuie să 
asigure un minim de noţiuni şi de dreprinderi practice necesare 
pentru viaţă (când tânărul îşi încheie aici cultura) şi pentru 
etapa superioară — neobligatorie — cea a liceului, indiferent de 
tip, pe care o vor parcurge cei dotați pentru învăţătură. 

În ciclul liceal, care trebuie să asigure o mare diversificare 
prin tipologie, clase speciale şi multitudinea disciplinelor 

opţionale, reluarea ciclică a disciplinelor ştiinţifice, studiate în 
gimnaziu, devine importună. 

Există două soluţii moderne de prezentare a disciplinelor 
ştiinţifice la nivelul liceului: globalizarea intradisciplinară sau 
sinteza interdisciplinară. 

Globalizarea intradisciplinară conservă predarea ciclică 
„disciplinelor clasice“ (se repetă la nivel liceal botanica, zoologia, 
mecanica, electricitatea etc.), dar nu sub forma unor acumulări 
şi detalieri de informaţie ci a prezentării problemelor fundamen- 
tale ale obiectului, cu legăturile şi implicările practice de mare 
actualitate, aplicându-se un sistem colocvial referenţial şi experi- 
mental de predare. 

Sinteza interdisciplinară vizează nu predarea unor ştiinţe 
autonome ci a unor largi probleme ale societăţii moderne, cu 
multiple implicaţii interdisciplinare, ceea ce permite asocieri şi 
sinteze la care colaborează numeroase informaţii din cele mai 
diverse domenii corelative, realizându-se un orizont modern al 
cunoaşterii. Asociat cu lucrări frontale de laborator, cu excursii, 
cu mici cercetări personale, cu sesiuni de referate şi prezentări 
la concursuri naţionale şi internaţionale de profil şi cu o lectură 
auxiliară asigurată printr-o producţie editorială inteligentă şi 
racordată la programele analitice, un astfel de învăţământ ar 
putea face atractiv şi reabilita studiul disciplinelor ştiinţifice 
aflate într-o acută criză pedagogică. 


Examene, 1999 

Un bilanţ provizoriu 
al reformei curriculare 


Deşi n-a dispus totdeauna de consileri, nici de specialişti 
de prima mână (incompetenţa sau amatorismul unora din aceştia 
dăunând ritmului şi calităţii reformei), ministerul lui Marga a 
marcat în doi ani câteva succese nevisate şi inaccesibile în primii 
6-7 ani ai reformei: o formulă raţională şi pedagogică a exame- 
nelor de capacitate şi bacalaureat în conformitate cu tradiţia 
şcolii româneşti dar şi cu criteriile europene de evaluare; o 
demarare vioaie a elaborării şi producţiei de manuale alternative 
pentru clasele I-VIII, de data aceasta puse de acord cu noile 
planuri de învăţământ; o destul de bună postare a învăţămân- 
tului primarial, gimnazial şi liceal; ofertele unei curicule încă 
imperfectă, dar perfectibilă în următorii 3—4 ani şi a unui regim 
opţional, menit să lărgească aria culturii generale şi să ofere linii 
noi de demarcaţie orientării profesionale; extinderea în 
perspectivă a învăţământului obligatoriu de la opt la nouă ani. 

Din nefericire, au fost luate şi o serie de măsuri contes- 
tabile, iar în câteva probleme sensibile ameliorările şi corecţiu- 
nile imperios necesare întârzie să apară. Desigur, semnalările 
noastre se referă la probleme de conţinut, legate de politica 
pedagogică a ministerului, probleme pentru a căror rezolvare nu 
se poate invoca penuria bugetară. 

Structura pe două semestre a actualului an şcolar, ca şi în 
foarte puţinii ani şcolari dintre 1900—1990 când a fost aplicată 
în învăţământul românesc, nu a confirmat argumentele în 
favoarea ei. Reducerea zilelor de curs şi creşterea numărului de 
vacanțe intra şi intersemestriale nu au diminuat ci, dimpotrivă, au 

sporit surmenajul intelectual şi fizic prin efortul dublu repetat de 
readaptarea la regimul de muncă după perioada de 7-14 zile de 
odihnă care, în ţările de unde am importat ideea, sunt concepute 
astfel încât să nu însemne prin lipsa de organizare şi control o 
irosire adesea periculoasă a energiei şi să evite şocurile de 
reintegrare în bioritmul şcolar. 

Înlăturarea supraîncărcării ar fi trebuit să fie făcută prin 
evaluarea şi selecţia noţiunilor-forţă pe care se înalţă eşafodajul 
culturii generale şi se construieşte cultura de specialitare şi reali- 
zarea unei viziuni interdisciplinare a curiculei care să deplaseze 
efortul elevilor de la memorizarea fragmentară şi mecanică, spre 
conexiuni logice, interdisciplinare. Soluţiile adoptate până în 
prezent (suprimări de capitole şi subcapitole) ori permutări pe 
alte arii curiculare, exprimă o politică de minimă rezistenţă 
pedagogică, mutilează sau falsifică viziunea unor discipline (vezi 
istoria naţională, limba română, geografia, biologia). 

O problemă gravă în care ministeriatul lui Andrei Marga 
n-a făcut nici un pas faţă de predecesorii săi este divorțul dintre 
instrucţie şi educaţie sau mai precis lăsarea de izbelişte a educa- 
ţiei tinerei generaţii într-o epocă de tranziţie haotică, de contes- 
tări violente şi încălcări flagrante a legilor de conveţuire şi a 
comportării civilizate. 

Nu e de conceput ca marile probleme ale formării tinerei 
generaţii să fie coordonate de 3—4 funcţionari (fără şef) ai unei 
secţii insignifiante, înghesuiți într-o cameră de 12 m? şi preo- 
cupaţi de „facilităţi“ care au mai de grabă atingerea cu finanţele 
(burse, alocaţii) decât cu proiectarea unor măsuri şi activităţi 
care să ducă la formarea caracterului şi personalităţii unor 
adolescenţi dezamăgiţi, dezabuzaţi, ai unei dezarticulate 
societăţi de consum. 

Nu-i de mirare că educaţia morală, civică, ecologică, 
patriotică se află la pământ şi dacă n-ar mai fi părinţii conştienţi, 
directori şi profesori cu dragoste de ţară, şi cu spirit de 
răspundere, învăţământul s-ar confrunta cu situaţii limită. Se 
ştie doar că învăţământul nostru, după statisticile UNESCO, a 

căzut de pe locul 7 în 1971, pe locul 34 în 1998 în topul mondial 
al sistemelor de învăţământ. 

În sfârşit, o problemă căreia M.E.N. n-a reuşit să-i 
găsească o soluţie este înlăturarea faliei existente între învăţă- 
mântul preuniversitar (centralizat până în măduva oaselor) şi cel 
universitar (integral şi orgolios autonomizat), aflate ca secre- 
tariate de stat pe coridoare independente (şi la propriu şi la 
figurat) în localul ministerului şi a căror relaţie se mărgineşte la 
tragerea cu ochiul a învăţământului superior la programele ana- 
litice care trebuie consultate în vederea formulării baremelor şi 
grilelor la examenele de admitere. Lipsa de colaborare şi 
interacţiune dintre aceste două trepte de învăţământ stă de 
atâtea ori la baza unei greşite orientări profesionale şi a unor 
probabile eşecuri în viaţă, demonstrând absenţa unei viziuni 
globale şi integratoare a învăţământului românesc. 


Examene, 1999 

MANUALELE ALTERNATIVE ŞI 
BIBLIOGRAFIA NAŢIONALĂ ŞCOLARĂ 


Manualul, o condiţie esenţială 
a modernizării învăţământului 


Manualele de azi au două cusururi mari: nu reuşesc să 
dozeze cunoştinţele şi să opereze cu informaţia şi nu ştiu s-o 
prezinte într-un sistem coerent şi într-o formă atractivă. De aici 
şi necesitatea stringentă a renovării lor. Numai că puţinele 
mostre de manuale alternative sunt departe de a ne satisface. 
Sunt variante care mai degrabă reflectă calitatea hârtiei şi 
prezentării grafice decât personalitatea conţinutului lor. În anii 
comunismului, din cauza caracterului de masă al învăţă- 
mântului şi obligativităţii liceului, a dirijismului informaţional şi 
educaţional, manualul unic era „biblia“ elevului, sursa 
fundamentală şi suficientă informării şi formării intelectuale. 
Era, de asemenea, parametrul suveran de evaluare şi selecţie la 
examenele de absolvire şi la concursurile de admitere, 
inventându-se acel stupid şi arbitrar sistem al baremurilor şi 
grilelor care, în proporţie de peste 80 la sută, testează fidelitatea 
memoriei şi conformismul mimetic la litera manualului. 

La ora actuală există două tipuri de manuale. Mai întâi 
unul informativ: gros (200-400 pagini), narativ, amplu exempli- 
ficativ, tinzând să capitalizeze detailat aproape tot conţinutul 
obiectului. Manualele liceale de anatomie, fizică, chimie, 
istorie, logică sunt un exemplu tipic, concurând adesea cursurile 
universitare. Un astfel de manual care absoarbe informaţia şi 
uneori substituie profesorul (remanenţă a cursurilor f. f. şi 
intensive), exclude de la sine literatura auxiliară, contactul viu 
cu operele fundamentale, vârâte în manuale sub formă anto- 
logică sau rezumativă. E un manual al unei epoci de sărăcie 

materială şi mediocrizare intelectuală prin uniformitate şi 
unilateralizare. 

Elevii sancţionează în felul lor manualele în funcţiune 
care se încadrează în acest tip. Pe cele ale disciplinelor care nu 
constituie obiectul de concurs nici măcar nu le consultă, 
lăsându-le imaculate la sfârşitul anului; pe cele ale obiectelor de 
concurs le tocesc în exclusivitate, le însuşesc în silă, le memo- 
rează sub atenta supraveghere a meditatorilor pentru a nu scăpa 
o virgulă care înseamnă o sutime de notă la examen şi neşansa 
unei ratări. 

Cel de al doilea tip de manual este cel formativ, de care 
avem atâta nevoie şi unde partea informaţională este foarte 
succintă, esenţială şi operaţională. În schimb partea formativă 
(asociaţii interne, întrebări, aplicaţii, conexări interdisciplinare, 
sugerări de teme şi problematizări, indicaţii bibliografice care 
antrenează gândirea şi stimulează curiozitatea ori ambiția 
intelectuală a elevilor) este substanţială, bogat ilustrată şi 
prompt actualizată. Un astfel de manual cere imperativ 
completarea cu parcurgerea literaturii auxiliare şi contactul cu 
materia intuitivă (texte, aparatură) ceea ce va aduce implicit o 
sporire a literaturii pentru copii şi tineret, o revigorare a 
cabinetelor şi laboratoarelor şcolare. 

Vocea României, 1996 

Despre joaca 
de-a manualele alternative 


Nu mult timp după reforma lui Spiru Haret s-au 
introdus în învăţământul românesc manualele alternative, 
brutal desfiinţate în 1948, o dată cu reforma comunistă a 
învăţământului şi înlocuite cu manualele unice, pentru a se da 
univocitate pedagogică şi unitate ideologică instrucției şi 
educaţiei statale, instrumentate şi prin intermediul acestora. 
Reluate după o jumătate de veac, ele au debutat cu stângul, 
deoarece pentru a nu se pierde fondurile alocate de Banca 
Mondială s-au elaborat cu mare grabă la clasele I-VIII 
manuale alternative, înainte de definitivarea programelor, 
ceea ce le-a atras efemeritatea, deci, scoaterea lor rapidă din 
circulaţie. 

Cu aceeaşi grabă a fost emis Ordinul M.E.N. nr. 3831 din 
14 mai 1999, unde se arată că „M.E.N. a anunţat în luna 
noiembrie 1998 trecerea la sistemul pieţei libere a manualelor 
pentru liceu, începând cu anul 1999—2000“. A avut loc o 
aiuritoare cursă contra cronometru şi, din pământ, din iarbă 
verde, a apărut, în timp record, o abundentă producţie de 
manuale alternative pentru clasa a IX-a, şi aceasta din cauză că 
eforturile aproape falimentare au găsit, în tipărirea de manuale 
şi de mii de broşuri şi cărţi cu bareme şi grile pentru examene şi 
concursuri, colacul de salvare pentru supravieţuire, adus de 
tirajele industriale solicitate. Foarte bine plătite, aceste manuale 
constituiau şi o tentaţie financiară pentru profesori cărora, 
alături de meditații, li se ofereau drepturi de autor cu care îşi mai 
puteau cârpi salariile de mizerie. 

Din nou M.E.N., în pragul sfârşitului de secol al vitezei şi 
începutului de nou secol (şi poate mileniu) al haosului, s-a 
grăbit, intrând şi el în vârtejul entropiei generale. 

După ce a elaborat într-un suspect secret şi într-o 
condamnabilă lipsă de transparenţă programele de liceu, 
copiind de unde şi cât a putut prin intermediul unor „specia- 
lişti“ şcoliţi câteva luni prin străinătate, idei şi programe 
occidentale adesea incompatibile cu realităţile vii ale societăţii şi 
şcolii româneşti (care cer o sincronizare inteligentă a procesului 
de integrare şi globalizare cu o mai puternică reliefare a 
identităţii naţionale, fără de care o ţară mică are toate şansele să 
fie sfârtecată teritorial şi subordonată economic şi cultural) 
M.E.N. a venit cu o altă măsură seismică: trecerea în 2004 la 
învăţământul gimnazial obligatoriu de 9 ani. În acest fel, clasa a 
IX-a, în prezent clasă de debut a ciclului liceal-facultativ, 
devine o clasă terminală a ciclului gimnazial obligatoriu, ceea ce 
va atrage după sine nu numai reconsiderarea programei acestei 
clase, dar şi restructurarea radicală a învăţământului liceal. 

Asupra profundelor implicaţii legate de această măsură, de 
altfel imperios necesară, ne vom pronunţa cu alt prilej. Acum ne 
vom concentra asupra unei probleme mai urgente şi anume, la 
destinul actualei serii de manuale de clasa a IX-a care, practic, îşi 
vor pierde actualitatea şi valabilitatea peste patru ani, obligând 
încă de pe acum Ministerul Educaţiei să conceapă noi programe 
pentru o nouă serie de manuale adecvate noilor structuri ale unui 
liceu dimensionat şi conceput pe trei ani de studii. 

Să zicem că sacrificarea acestei serii de manuale 
„efemere“ n-ar fi o dramă prea mare, deoarece în patru ani — 
dacă noile programe ale liceului eşalonat pe trei ani şi bazat pe 
„obiective“ şi nu pe „conţinuturi“ prezentate în sistem „linear“ 
sau „ciclic“ vor fi definitivate până la vacanţa mare a anului 
2000 — vom putea elabora în tihnă manualele alternative care, 
căpătând adeziune publică şi prestigiu, vor putea fi perpetuate 
prin reeditări, exact cum s-a întâmplat cu manualele şcolare 
dintre 1921—1948, manuale excelente, stabile şi cu eficienţă 
pedagogică ridicată. 

„Cestiunea arzătoare“ cum ar spune Caragiale, o repre- 
zintă rezolvarea modernă a medievalei dileme a lui Buridan. 

În maximum 15 zile inspectoratele şcolare, conducerile 
şcolilor, profesorii, părinţii vor trebui să se pronunţe ferm asupra 
manualului ales, în vederea lansării comenzii. Din nefericire, 
ministerul nu a propus nici o strategie în acest sens, lăsând unei 
judecăţi subiective alegerea unui manual sau altul din cele 14 de 
matematică, 10 de fizică, 9 de chimie, 5 de biologie, 5 de 
română, 19 de engleză etc. etc., tipărite de diverse edituri care 
au câştigat concursul. Ce criterii i-ar putea ghida pe profesori şi 
părinţi: preţul mai mic; atracţia numelor sonore ale autorilor; 
caracterul mai agresiv-modern sau temperat-tradiţional al 
concepţiei; stilul mai academic sau mai accesibil al expunerilor; 
prezentarea grafică mai cenuşie sau mai colorată? 

Faţă de manualele alternative elaborate în 1997 şi 1998, 
aproape trase la xerox, noile manuale, deşi respectă fidel 
programa, au un coeficient mult mai înalt de personalitate. Ar fi 
trebuit ca până la 1 septembrie, M.E.N. să elaboreze un set de 
criterii şi să se pronunţe asupra oportunității alegerii unui singur 
manual pentru a se asigura unitatea de instrucţie şi armonizarea 
exigenţei comisiilor de bacalaureat sau dimpotrivă, a libertăţii 
fiecărui colectiv de clasă al aceleiaşi şcoli, să-şi aleagă manualul, 
ceea ce ar crea o serie de probleme privind divergenţele sau 
nuanțele de evaluare. 

Aşteptăm cu emoție şi evident interes să vedem cum se 
vor descurca şcolile şi cum se vor pronunţa profesorii asupra 
unor manuale originale, elaborate pe baza unei programe asupra 
calităţii şi validității căreia n-au fost nici o clipă consultaţi. 


Tribuna învățământului, 1999 

Câteva consideraţii asupra manualelor 
„alternative“ de limba şi literatura română 
pentru clasa a IX-a 


Titulatura acestor manuale nu este corectă. Termenul de 
„alternativ“, aplicat variantelor actuale, încalcă atât etimologia, 
cât şi logica. „Alternativa“ se referă la alegerea doar din două şi 
nu din 5-6 variante de manuale, câte ne-a oferit deocamdată 
M.E.N. la fiecare disciplină din planul clasei a IX-a, şi care, 
conform normelor logicii, se exclud, una reprezentând, pentru 
cel care alege, soluţia adevărului, cealaltă, soluţia falsă. S-ar fi 
putut spune mai degrabă manuale opţionale, deoarece, în faţa 
unei programe comune şi obligatorii, profesorii îşi aleg varianta 
de manual care corespune cel mai bine gustului şi viziunii lor 
pedagogice, nivelului intelectual şi cultural al claselor şi chiar al 
şcolilor unde predau: rurale de cătune ori comune, orăşeneşti de 
centru sau periferie, din cartiere muncitoreşti sau rezidenţiale. 
Ne izbeşte din prima clipă un fapt. Ele au apărut într-un timp 
record (octombrie 1998, când s-a dat editurilor programa, şi 
septembrie 1999, când manualele trebuiau să intre în circuitul 
şcolar), deci 4-5 luni de elaborare şi încă 4-5 luni de efort 
editorial. Viteza aproape cibernetică de zămislire a acestor 
manuale le face din start suspecte de superficialitate şi 
improvizație. 

În cel de-al doilea rând, în momentul apariţiei lor s-a 
stârnit un vârtej de polemici şi dezbateri care amintesc de 
antologica dispută dintre „murături“ şi „prospături“, cum 
denumea un ironist din veacul trecut faimoasa „Querelle des 
Anciens et des Modernes“, precum şi „năuceala“ pe care 
aceste variante moderne au provocat-o în rândul profesorilor, 
sesizată de un cadru universitar coordonator de manual, de 

cel însuşi copărtaş la acest „şoc“ didactic. Ca să înţelegem 
cauzele disputei stârnite trebuie să precizăm că în astfel de 
cazuri răspunderea o poartă în primul rând programa (deci 
elementul ideatic-concepţional) şi apoi manualul (elementul 
executor-producţional), deoarece o programă anapoda 
gândită generează un manual prost, oricât de deştept şi abil ar 
fi autorul, dar şi o programă bună poate naşte un manual ratat 
dacă autorul e un nepriceput ori un impostor. 

Ministerul a mers pe ideea că un elev, pentru a fi un 
adevărat „european“, trebuie să fie rupt de spaţiul îngust şi urât 
mirositor a zer de oaie (adică mioritic) în care au crescut 
înaintaşii săi, miros care deranjează nasul rafinat al „elitiştilor“ 
cosmopoliţi. Apoi, manualul trebuie să concedeze gustului şi 
dorințelor actualei generaţii cu blugi, care îşi petrece 80 la sută 
din timpul liber prin discoteci sau cu minţile înţepenite în 
jocurile de computer, oferindu-i un manual cât mai „shocking“, 
cât mai aproape de pornirile ei „playboyste“ şi de mentalitatea 
ei „rockistă“. Copiii s-au săturat de Creangă, Sadoveanu, 
Rebreanu, Eminescu. Predaţi la şcoală cu sărăcie de afectivitate 
şi imaginaţie, după formule stereotipe şi într-o viziune 
păşunistă, sau invers, cu răceala cinică a unui cioclu critic 
îmbibat de textualism şi post-modernism, autorii clasici par 
ridicoli şi anacronici. Pentru a evita incapacitatea de a da o nouă 
„faţă“ clasicilor, teoreticienii noului „val“ încetăţenesc în 
manual autorii mai atractivi şi mai apropiaţi de modă, adică mai 
moderni. Aşa apar în manual Constantin Noica, Emil Cioran, 
apologetul disperării existenţialiste (un text ce elogiază beţia), 
alături de Simona Popescu, Silviu Angelescu, Caius Dobrescu, 
Mircea Cărtărescu, Ion Stratan etc. etc., împinşi în faţă de 
anumite mafii şi coterii literare uneori de la vârful Uniunii 
Scriitorilor, care taie şi spânzură la premieri şi sponsorizări, 
impun şi caterisesc pe scriitorii ce le intră din varii motive în 
graţie sau dizgrație, acei „lupi“ tineri infatuaţi şi agresivi, 
dornici de contestare şi demolare, grupaţi în jurul unor citadele 
exclusiviste precum „Dilema“, „22“, „România literară“ şi 

adepţi ai unui post-modernism despre care un cunoscut critic 
francez spunea că este refugiul artificial al celor „fără identitate 
artistică, fără rădăcini şi fără tăria de a se revendica unei stirpe 
spirituale“. Partea cea mai contestabilă a acestor manuale 
opţionale o reprezintă deci clasicizarea, adică studierea în clasă 
a unor scriitori tineri, unii total necunoscuţi decretaţi „model“ 
obligatoriu pentru însuşirea unei limbi literare şi a unei gândiri 
critice. Merită ei această încredere, sunt îndreptăţiţi să înlo- 
cuiască opera marilor clasici cu propriile lor scrieri (uneori aflate 
în manuscris sau sub tipar!) în numele „integrării“ elevilor în 
spiritul contemporaneităţii? 

Cu uşorul risc de a dezamăgi „les Modernes“ (pe care i-am 
crescut şi-i iubesc) şi de a mânia „Les Anciens“, pe care îi 
reprezint prin vârstă şi operă, aş pleda pentru predominanţa 
exemplelor validate şi consacrate, stabilizatoare, de gândire şi 
limbă românească, dar şi pentru introducerea operelor de 
factură modernă, însă nu violent distonante şi neconformiste, 
ale unor scriitori tineri, talentaţi şi respectuoşi faţă de o limbă 
română la nivel cultural european. Or, mulţi post-modernişti — 
iertat să-mi fie — nu prea îmi inspiră încredere, deşi printre ei se 
numără şi foştii mei ucenici literari. A „experimenta“ şi a 
prezenta experimentul ca pe ceva definitiv, demn de a fi preluat 
tale quale, sau a lua ca model de studiu un manuscris încă 
nepublicat (există două exemple în noile producţii editoriale) nu 
intră în practica elaborării unul manual cu reale valenţe educa- 
tive. Putem încuraja, dar nu pune imediat în practică 
experimentele neconfirmate sau ineditele neconcludente. 


Un pestrit „almanah sătesc“ 


Un alt element contestabil îl reprezintă „structura“ 
antitradiţională a manualului. El se prezintă sub forma unui 
magazin, a unui pestriţ almanah sătesc — cum îl califica Octavian 
Paler — bogat ilustrat, încercând să introducă literatura într-o 
viziune caleidoscopică, ea constituind una din modalităţile de 
comunicare. Programele enunțate de autori în prefețe sunt pe 

alocuri retorice şi exprimă puncte de vedere adesea incongruente 
şi opuse: „concepem literatura ca un act de contemplare estetică a 
spectacolului lumii; ne-am permis să evidenţiem vârstele omului, 
cu opere reprezentative pentru toate aceste experienţe 
fundamentale“ (Ed. All-Educaţional); „vrem să realizăm un 
manual foarte prietenos, să oferim provocări, să schimbăm 
mentalitatea“ (Ed. Humanitas); „excludem cu totul comentariile 
gata făcute, propunând prin întrebări o formă interactivă de 
apropiere de text, vrem să facem un manual plăcut şi sugestiv“ 
(Ed. Sigma); „încercăm să temperăm modermitatea flagrantă a 
programei precum şi schimbarea radicală de mentalitate“ (Ed. 
Didactică şi Pedagogică). 

Varietatea există; există şi bune intenţii şi chiar inovaţii 
care merită să fie aplaudate, precum şi un scop care ţine de un 
punct de vedere european: literatura să se „integreze“ ea însăşi 
în toate formele de comunicare, să se studieze mai puţin 
„mecanismele“ ei specifice, cât modul cum reflectă proteismul 
imaginii contemporane. Gramatica, stilistica, teoria genurilor 
literare sunt plasate undeva la coadă, se acordă mult spaţiu 
„parlamentarismului“ literar, potenţialului iniţiat în literatură 
oferindu-i-se aceleaşi şanse ca unui viitor analist politic sau 
ziarist „in spe“. 

Aplicarea unui „globalism“ de imagine conferă acestor 
manuale un aspect haotic, perfect similar economiei naţionale 
la ora actuală. Experienţa mea de peste o jumătate de veac de 
profesor şi scriitor îmi spune că totuşi, la vârsta de 14 ani, 
elevilor trebuie să li se ofere o materie disciplinată, pentru că 
mintea lor nu are nevoie doar să se „ascută“ în interpretări 
cât mai personale şi trăsnite, ci şi să se organizeze în nişte 
structuri valabile pentru toată viaţa. Modul „modern“ al 
manualelor „alternative“ de a organiza materialul şi a-l 
manipula metodic poate motiva perfect aserţiunea lui Nicolae 
Manolescu că „năucesc“ şi pe profesori şi pe elevi. E drept că 
ne vom obişnui cu boala, ne vom acomoda cu starea de 
anormalitate, dar riscăm să rămânem o viaţă întreagă nişte 
„deturnaţi“. 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 185 


Manualul de clasa a IX-a — conceput iniţial ca un manual 
pentru clasa incipientă a liceului — va fi peste patru ani, dacă va 
rămâne în aceeaşi structură, manualul de română al clasei 
terminale a învăţământului general-obligatoriu de nouă ani. În 
ambele cazuri el este prea pretenţios. Ca manual de liceu, el 
produce un „şoc“ după opt ani de învăţământ oarecum 
tradiţional de română, iar ca manual de „sinteză“, al învăţă- 
mântului general-obligatoriu, este greu accesibil, deşi în inten- 
ţiile lui se urmăreşte în mod justificat ca un absolvent de 14 ani 
al şcolii generale să ştie gramatică, să se exprime corect, să-şi 
integreze literatura română între mijloacele de comunicare şi să 
aibă câteva noţiuni de literatură, pentru a gusta şi înţelege un 
text şi chiar să conceapă texte personale. 

Totuşi, va fi greu de racordat la minţile preadolescente 
texte din Gabriel Liiceanu, Ortega y Gasset, Emil Cioran, 
Constantin Noica, J. Huizinga etc., precum şi unele exerciţii 
care cer mult mai multă experienţă de viaţă şi un grad mai înalt 
de cultură. 


Ce fel de entuziasm „reformator“? 


Nu vrem să temperăm entuziasmul reformator al M.E.N., 
dar atragem atenţia acelora care copiază cu ochii închişi 
modelele occidentale că numeroase somităţi ale pedagogiei 
americane şi franceze trag semnale de alarmă asupra feno- 
menelor de analfabetism sau semialfabetism pe care le generează 
actulul sistem „modern“ de învăţământ bazat pe tipul de 
manuale pe care l-am adoptat şi noi fără prea mult discernământ 
critic şi fără să ţinem seama de excelenta experienţă a 
învăţământului românesc. 

Suntem obligaţi, când elaborăm astfel de manuale 
„revoluţionare“, să analizăm atent volumul şi calitatea zestrei 
de cultură generală cu care pleacă în viaţă cei peste 80 la sută 
din tinerii ţării care mulţi ani de-acum încolo nu vor depăşi 
modesta condiţie de gimnazişti sau bacalaureaţi. 

Întâi, să cunoască bine limba românească — tot mai 
alterată şi impurificată în ultima vreme — atât pe cea grama- 

ticală, cât şi pe cea artistică, cu care îşi vor demonstra gradul de 
civilizaţie; să fie capabili să identifice şi să recepteze o operă 
literară; să frecventeze şi să iubescă măcar valorile majore ale 
literaturii noastre, cu care putem intra cu fruntea sus în Europa. 

E un program minimal de exigenţe şi, dacă le vom realiza 
integral, vom depăşi retorica stearpă a unor pretenţii neacoperite 
de „europenizare“. 

Mai mult, într-un interviu TV am fost întrebat care este 
manualul ideal pentru un profesor ideal. N-am şovăit să răspund: 
„Pentru un profesor ideal, manualul ideal este acela care va 
rămâne la sfârşitul anului la fel de imaculat şi bine conservat ca 
şi în prima zi de şcoală“. Mai ales când el singur costă a două- 
zecea parte din modestul salariu pe lună al unui părinte grijuliu. 


Azi Cultural, 1999 

O carte care explică 
orientările mondialiste din actualele 
manuale alternative de română şi istorie 


Ne cunoaştem destul de imperfect istoria iar acel 
„aproximativ“ la care avem acces este supus celor mai 
derutante interpretări. M-au ameţit sutele de emisiuni TV pe 
care am avut curiozitatea şi răbdarea să le ascult, unde au 
participat şi istorici care n-au „trăit“ istoria pe propria piele 
sau o „deduc“ din lucrările altora, bufoni ai regelui numiţi azi 
„politologi“ şi pseudoistorici care încearcă s-o recreeze din 
imaginaţie sau înfundaţi în fotolii politice ori parlamentare de 
unde trecutul e perceput după ureche şi după cum bate vântul 
ideologiilor la modă. Aş putea spune că mi se clatină tot mai 
mult încrederea în cinstea şi obiectivitatea istoricilor şi, ca 
Dante, îmi pierd tot mai mult speranţa de a mă salva întrând 
în miezul „infernal“ al adevărului istoric. 

Ne găsim azi în zona atât de fierbinte şi controversată a 
„integrării europene“ în care, vrând-nevrând, am intrat total 
nepregătiţi după o jumătate de secol de coşmaruri şi care ne este 
prezentată ca o „deschidere“ spre o nouă lume, precum ceva 
expiator, menit să ne lumineze minţile şi să ne spele conştiinţele 
de păcate, precum odinioară indulgenţele papale. 

Noroc că mai apar cărţi care ne scot din euforia utopiilor 
sau din butaforia politicianismului, aducându-ne cu picioarele pe 
pământ, demitizând în sensul bun al cuvântului unele ispititoare şi 
generoase „sloganuri“ politice care mai au crezare doar la snobii şi 
elitiştii mitomani ce le slujesc cu credinţă, fără a înţelege sau 
făcându-se a nu înţelege o iotă din perfidele lor ascunzişuri. 

Una dintre aceste cărţi este: „Holocaustul culturii 
române“ (1944-1989) scrisă de Mihai Ungheanu pe care îl 

cunosc din timpul unei studenţii serioase, încruntate şi nu 
rareori frondiste. E o carte laborios-autentică, un fel de 
escavator care mi-a săpat amintirea şi a scos la suprafaţă multe 
fapte pe care le-am trăit până la sângerare şi într-o deplină 
conştienţă după năvala sovietică şi instaurarea comunismului, 
dar peste care am tras în ultimul deceniu ţărâna uitării, lăsând să 
crească peste ea iarba iertării, toleranţei şi încrederii adesea 
infantile în ireversibilitatea istoriei. 

Ei bine, această carte în care documentul vorbeşte şi 
acuză direct, iar adevărul se naşte fără intervenţia forcepsului, 
ne demonstrează cât de îndreptăţit era Xenopol să vorbească de 
fenomenele de „repetiţie“ în istorie şi ne oferă prin înseşi 
afirmaţiile scrise ale „liderilor“ oficiali ai timpului explicaţia 
unor tendinţe globaliste, transferate sub o altă firmă şi culoare, 
de la capătul roşu al cominternismului, fluturând secera şi 
ciocanul, la capătul albastru al unionismului european, care te 
invită să intri în hora emblematică a steluţelor de state, în 
ambele cazuri, diriguitorii lor nefiind explicit indicaţi, pentru a 
se întreţine iluzia respectării libertăţii şi autonomiei naţionale. 

Parcurgând această carte cu sentimentul atemporalităţii, 
deci cu senzaţia că am trăit-o şi citit-o demult, mi se revelează 
de ce impulsuri, gesturi, strategii de politizare a culturii, deşi 
vehiculate şi aplicate de structuri şi regimuri politice 
antinomice, seamănă ca două picături de apă; de ce veneticul 
profesor Roller consonează peste „timp şi mode“ — cum ar 
spune I. Barbu — cu Mitu, precocele istoric maghiarizat, când 
e vorba de a orienta într-o anumită direcţie compromitivă 
istoria României, de ce criticii literari comunişti Vitner şi 
Crohmălniceanu, care reduceau prin 1950-1955 la trei poezii 
„acceptabile“ politic opera lui Eminescu, sunt fraţi şi amici cu 
criticii în mare vogă democratică Zigu Ornea sau Nicolae 
Manolescu, care şi-au propus să smulgă „inima naţională“ din 
poezia lui Eminescu şi au încercat (din fericire zadarnic) să 
exileze din manuale şi programe didactice atâţia clasici care nu 
corespundeau postmodernismului „fără graniţe“. 

Marele merit al autorului acestei cărţi este că a lăsat să 
vorbească dovezile scrise (în fond scripta manent), că ne invită să 
stabilim noi, cititorii, prin analize de text, analogiile, adesea 
surprinzătoare prin formulări şi substrat, între mondialismul 
comunist şi cel capitalist, la fel de nocive pentru fiinţa naţională 
Şi autonomia statală. În fond, după 1990, departe de a milita 
pentru identitatea naţională şi reabilitare marilor valori ale 
culturale menite a integra cu demnitate şi curaj patrimoniul 
naţional în textura culturii europene, la care aparţinem organic 
încă din zorii modernizării României, petrecută cu mai bine de 
o sută de ani în urmă, noi n-am făcut decât să prelungim printr- 
o cosmetizare forţată şi adesea ridicolă, pornită din conformism 
şi servilism politic, spiritul cominternist adus de culturnicii estici 
o dată cu tancurile sovietice şi instruiți să amuţească sentimentul 
naţional, să facă „tabula rasa“ tradiţiile culturale şi să ne 
subordoneze unei politice de dependenţă totală impusă de un 
unic, mare, invincibil şi zeificat stăpân. 

Când străbaţi paginile acestei cărţi realizezi cât de 
oportună este nevoia pentru noii guvernanţi să cunoască 
proporţiile şi efectele nocive ale holocaustului cultural din 
perioada 1944-1989 şi riscurile prelungirii lui după Revoluţie, 
atunci când e vorba să dirijeze politica internaţională, să 
încurajeze cultura naţională ameninţată de cosmopolizare şi 
colaps, să pună din nou în faţa învăţământului marile obiective 
ale educaţiei civice, naţionale şi umaniste — aproape total 
neglijate —, să ne cupleze spiritului euroatlantic nu în sensul 
unei asimilări silnice şi incompatibile cu realităţile noastre, ci al 
formării unei convingeri despre capacitatea noastră de a 
răspunde cerinţelor unor societăţi moderne, unde libera 
comunicare, echitabila repartiție a bogățiilor, colaborarea pe 
picior egal a statelor mari şi mici pot reînvia speranţele într-un 
mileniu de aur al umanităţii. 


„Ecart“ — nr. 112, 8 februarie, 2001 

Cui i-e frică de manualele alternative? 


(replică profesorului Nicolae Manolescu) 


Când profesorul Nicolae Manolescu a coordonat un 
manual „unic“, ce acredita o „anumită“ imagine a literaturii 
române din anii dictaturii comuniste, nimeni nu s-a întrebat 
(măcar retoric) cui i-e frică de acest manual. Azi, când în 
numele aceleiaşi competenţe incontestabile i s-a încredinţat 
coordonarea uneia din variantele manualului „revoluţionar“ de 
clasa a IX-a şi şi-a asumat, implicit, obligaţia de avocat al 
reformei „curriculare“, Nicolae Manolescu lansează în 
„România literară“ (nr. 43/1999) o filipică adresată celor cărora 
le e frică de manualele „alternative“. 

De la început ţin să-l liniştesc pe distinsul profesor şi 
critic-academician, precizând că nu fac parte din categoria 
celor speriaţi de manualele alternative. În liceu am învăţat pe 
astfel de cărţi, am trăit intens şi dramatic istoria ultimei jumătăţi 
de veac şi cunosc „in situ“ literatura română de la aşa-zisa 
„Eliberare“ încoace. Manualele „alternative“ de română (prin 
mila Domnului numai cinci, dar care, depăşind cifra fatidică de 
două, nu se mai pot numi „alternative“) nu sunt atât de 
spăimântoase pe cât se crede: n-au dinţi, nu ascund bombe 
teroriste şi nu sunt unse cu arsenic precum cărţile ucigaşe ale 
Evului Mediu. 

Sunt nişte experimente subvenţionate şi, se pare, chiar, 
„dirijate“ ideologic de foruri din afară care, sub egida M.E.N., 
i-au prelucrat anul trecut, la Braşov, atât pe editorii, cât şi pe 
autorii aspiranţi la elaborarea manualelor de istorie naţională şi 
de literatură română. Aceste experimente, prin „inovațiile“ lor, 

mai mult sau mai puţin fericite, au stârnit, la apariţia pe piaţă, o 
furtună de proteste. 

Dar, cum cei ce le-au incriminat sunt mult mai numeroşi 
decât cei ce le apără, „frica“ de care vorbeşte N. Manolescu e 
mai mult apanajul acelora care le-au zămislit într-un timp 
record după nişte programe întocmite în taină, uneori chiar de 
„autorii“ câştigători ai concursului şi niciodată supuse discuţiei 
„publice“, personaje care acum se tem de un posibil eşec. 

Ceea ce ne întristează, parcurgând editorialul din 
„România literară“, este atitudinea arogantă şi tonul iritat al 
criticului universitar. 

În loc să motiveze pedagogic superioritatea acestor noi 
variante de manual, el atacă pe criticii acestora în termeni care 
amintesc de anii dictaturii comuniste. Din articol reiese clar că 
cele două categorii care se tem de spiritul „revoluţionar“ al 
acestor manuale sunt duşmanii globalizării şi integrării 
europene, adică parlamentarii „nostalgici ai sloganurilor 
naţional-comuniste“, care şi-au permis să „dezgroape securea 
unui vechi război intelectual“ şi să trezească „cele mai sinistre 
amintiri din regimul trecut“, precum şi profesorii de română, 
roşi până în măduvă de „spirit rutinier“ şi de „lene 
intelectuală“. 

Nicolae Manolescu uită însă că printre parlamentarii şi 
oficialii „retrograzi“ se află distinşi colegi de specialitate, de 
facultate şi chiar de academie (precum Eugen Simion, 
preşedintele activ al acestui for), iar printre bicisnicii 
profesori de română se numără şi majoritatea foştilor săi 
studenţi din ultimii 25 de ani. Formulele incriminate nu ţin 
loc de argumente. Ele seamănă ca două picături de apă cu 
încercările făcute de Boris Singer, directorul Editurii 
„Sigma“, de a-i intimida pe adversarii manualului punând 
criticile obiective aduse manualului pe seama atitudinii lor 
antisemite, susceptibilă de rigorile juridice. 

Departe de mine gândul de a mă alinia acelor „laudatores 
temporis acti“. Mă leagă de spiritul modern şi de tineret o bună 
parte a operei mele şi cei aproape 40 de ani dăruiţi îndrumării 

literare a tinerelor condeie din întreaga ţară. Dar socotesc o 
datorie de „specialist“ (ca să-l liniştesc din nou pe N. Mano- 
lescu) să atrag atenţia asupra unor aspecte de concepţie şi 
conţinut care diminuiază considerabil valoarea şi eficienţa 
pedagogică a acestor tipuri — sofisticate şi luxuriante — de 
manual, de a căror oportunitate nimeni nu se îndoieşte, deşi 
marii pedagogi din Occident încep să le conteste cu vehemenţă. 

Numai că manualele „alternative“, confirmând o zicală 
populară, „au sărit peste cal“, deci şi-au neglijat scopul, ţintind 
prea departe. Un cal nu trebuie sărit, ci încălecat cu tact şi 
pricepere. Eşecul provocat de nepricepere şi stângăcie explică 
de ce călăreţul se mânie pe aceia care îi atrag atenţia că nu ştie 
să stea solid în şa. 

Nicolae Manolescu afirmă că numai în sloganurile 
comunist-naţionaliste se susţine că România are o singură istorie 
şi nişte scriitori clasici imuabili, deci se impune — după principii 
antireformiste — ca la istoria României şi la istoria literaturii 
române să rămână manuale unice, oficiale. Mă tem că însăşi 
decretarea capacităţii şi bacalaureatului ca examene naţionale, 
cu cerinţe minimale unice, legate de un conţinut unitar de 
informaţii, pentru a se acorda şanse egale tuturor, dă măcar la 
obiectele implicate direct în fondul comun al cunoaşterii 
realităţilor româneşti (istorie, geografie, limba română) apă la 
moară manualelor unice. Ţinând seamă, însă, că şi în perioada 
interbelică au existat 4—5 variante de manuale de istorie, 
geografie, literatură română, N. Manolescu n-are motive să se 
teamă de „retrograzi“. 

Numai că preţuitul critic face o confuzie gravă între 
conţinutul unor discipline şi variantele de interpretare a unor 
conţinuturi care nu pot fi alternabile şi negociabile la nivelul unor 
manuale şcolare. 

Oricât m-aş simţi de „european“ (atât în ţară, cât şi peste 
hotare am fost şi port-vocea unei limbi şi culturi occidentale), 
bunul simţ mă îndeamnă să afirm că aşa cum nu are decât o 
istorie, România posedă o unică literatură. Pot exista variante 
de interpretare sau evaluare estetică. Nu putem însă născoci o 

altă istorie, cu alte poveşti şi o altă literatură, cu alte valori, în 
afara valorilor consacrate şi intrate în conştiinţa naţională. 
Deformând sau eliminând cu bună ştiinţă datele istorice şi 
literare reale şi obiective, suntem nevoiţi să recurgem adesea la 
mituri metaforizante de tipul „senzualul Decebal“, „bretonatul 
Traian“, „vampirul Vlad Ţepeş“, „poetul fără pereche, 
Eminescu“, „Ceahlăul prozei noastre, Sadoveanu“, „Goga, 
cântăreţul suferinţei noastre“ etc. etc., pe care le putem cobori 
în derizoriu şi le putem demitiza cu uşurinţa cu care doborâm un 
castel de carton. În concurenţă cu „eurobingo“, demitizarea 
este cel mai publicitar şi eficient mijloc de a realiza acel program 
perfid al „integriştilor“ şi „mondialiştilor“, de a minimaliza şi 
nega marile valori ale literaturii române şi de a compromite 
principiul identităţii naţionale, înlocuindu-le, în primul caz, cu 
valori submediocre, dar „europeniste“ prin lipsa oricărei culori 
sau vibrații care amintesc de specificul naţional şi, în al doilea 
caz, cu o formă de apatridism cu nuanţe masonice, care 
diminuează unica forţă de coeziune naţională, care e 
sentimentul patriotic, în permanență acuzat de şovinism şi 
şantajat politic. 

E oare necesar ca prin manualele de istorie naţională să 
strecurăm în sufletul tinerilor neîncrederea în autenticitatea 
istoriei noastre, făcându-i părtaşi la ipoteze neconfirmate şi 
dispute periculoase, iar prin cele de română să le înfiripăm 
convingerea că prin aprofundarea doar a marilor clasici nu vom 
intra niciodată în Europa şi că acest acces ne este permis doar 
prin exemplul unor scriitori tineri castraţi de sentimentul 
naţional, ale căror concepţii de limbă literară seamănă perfect 
cu modul transnaţional de a gândi şi a se exprima? 

Nu mă solidarizez cu opiniile extremiste ale unor critici, 
dar trebuie să recunosc că aceste manuale nu ar fi stârnit 
„scandal“ public dacă ar fi respectat realitatea şi experienţa 
românească, unele adevăruri de bun simţ şi câteva principii 
pedagogice. 

1. Nu poţi împrăştia seminţe noi pe un teren nepregătit să 
le primească. Şocul pedologic este perfect similar cu şocul 

pedagogic. Conţinutul (fără prezentarea obiectivelor) manua- 
lelor anterioare, care solicitau memoria fără a face recurs la 
reflexivitate şi opinii personale, stilul de predare prin excelenţă 
expozitiv pe care îl favorizau, menirea de verificare şi de evaluare 
a cunoştinţelor la examene şi concursuri, distonează violent cu 
spiritul manualelor care toarnă „noul“ cu tona, amestecă într-o 
entropică viziune globalistă toate modalităţile de comunicare, 
obligă la o activă şi permanentă interacţiune, derutând şi ameţind 
şi pe profesori şi pe elevi. O sinteză între formula manualelor 
interbelice, model de echilibru şi accesibilitate şi extravaganta 
formulă modernă globalo-interconexionistă, ar fi diminuat mult 
şocul de adaptare al profesorilor şi elevilor. 

2. Nu poţi clasiciza scriitori foarte tineri, precum Papa 
canonizează călugărițele şi călugării răposaţi, cu merite creştine, 
pentru că, orice s-ar spune, a clasiciza un scriitor înseamnă a-l 
studia în clasă, a-i acorda un drept de perpetuare în conştiinţa 
generaţiilor. Putem acorda atributul de „model“ cuiva care nu 
şi-a scos măcar volumul de debut? Ce garanţii ne poate oferi un 
foarte tânăr scriitor care poate fi concurat de alţi zeci de tineri la 
fel sau poate şi mai talentaţi, dar care n-au avut şansa de a intra 
în graţia unor şefi de coterii şi a primi binecuvântarea unui critic 
oficiant şi a unor reviste monitoriale cu circuit închis şi 
colaboratori nominalizați, precum „Dilema“, „22“ sau 
„România literară“, dispuse să le acorde, pentru aderenţa la 
program, certificat de genialitate. În ţări cu mare tradiţie de 
cultură, „clasicizarea“, chiar dacă nu se mai face obligatoriu 
după moartea autorului, se acordă ţinându-se seama de volumul 
şi mai ales valoarea operei, normă pe care nici unul dintre 
autorii manualelor „alternative“ n-a respectat-o. 

3. Gradul de accesibilitate al acestor manuale este foarte 
redus, ţinând seama de scăzutul nivel cultural al unei generaţii 
căreia în ultimii zece ani i s-au oferit mai mult deconectări 
ieftine (discoteci, teledistracţii, jocuri recreative pe computer), 
decât mijloace serioase de cultură (cărţi, spectacole de teatru, 
operă, concerte etc.). Aş fi foarte curios să aflu cum ar reuşi un 
profesor cu strălucita inteligenţă a lui N. Manolescu să realizeze 

„inteligibil“ exegeza unor texte din Cioran, Huizinga, Eliade, 
Ortega Y. Gasset, Liiceanu etc., într-un manual pentru vârsta 
de 14-15 ani, la un anonim liceu comunal sau de la periferia 
unui târg de provincie. Trecând peste faptul că în manual sunt 
multe texte filosofice şi jurnalistice, îi atragem atenţia distinsului 
avocat al „curriculum“-ului că însuşirea literaturii în învăţă- 
mântul preuniversitar se face pretutindeni pe texte clasice, care 
pot oferi modele explicite şi accesibile în ce priveşte 
arhitectonica operei, mecanismele intime ale tropilor, 
structurile lingvistice şi stilistice ale textului, exemplaritatea 
taxonomică. Pentru a-i familiariza pe elevi şi cu literatura 
actuală (reprezentată prin 40-50% din textele propuse), caz 
unic în lume, şi nu întru totul condamnabil, dar care ridică 
dificultăţi de analiză din cauza contaminării genurilor şi 
speciilor, noutăţii procedeelor tehnice şi limbajului alogen, s-ar 
recomanda aplicaţii şi dezbateri pe text la cercuri şi cenacluri, ca 
şi introducerea unor discipline opţionale cum ar fi „Teoria 
literaturii actuale“. 

Îl asigurăm încă o dată pe profesorul Nicolae Manolescu 
de simpatia şi prețuirea noastră, dar îl prevenim, în final, că 
marea noastră teamă — dacă există — nu e legată de „lenea 
intelectuală“ a unor profesori de a mima moda pedagogică nici 
de stricarea tradiţiilor didactice care supără pe parlamentarii 
conservatori, ci de redusa noastră încredere în intenţiile cinstite 
ale unor manuale de a servi cu adevărat interesele naţionale. 


» Tribuna învățământului“ — 15/21 noiembrie, 1999 

Centralizare sau descentralizare 
a producţiei de carte şcolară? 


Modul sălbatic şi anarhic în care s-a făcut după 1990 
„privatizarea“ producţiei editoriale, metodele primitive de 
testare şi stabilire a tirajelor şi de difuzare teritorială a acestora, 
mai ales în provincie şi în mediul rural, au afectat grav cartea 
şcolară, mai puţin poate manualele, dar în mod cert literatura 
auxiliară recomandată, pe care ar fi trebuit să o cuprindă o 
bibliografie naţională, elaborată ce e drept în 1995 şi aprobată în 
1998, dar încă neoficializată. 

La ora actuală, de manuale nu ducem lipsă. În ultimii doi 
ani, din sutele de manuale alternative — o grasă şi bine 
instrumentată afacere — care au explodat pe piaţă, atingând 
uneori câte 10—15 variante „alternative“ pentru fiecare obiect 
de studiu, scrisc de mulţi autori anonimi şi fără experienţă, dar 
acoperiţi de semnătura unor inspectori generali, directori, 
consilieri şi chiar secretari de stat coautori, cam 60% reprezintă 
o tristă maculatură denunţată în zeci de articole de presă şi de 
sute de cadre didactice şi elevi. 

Se impune, până la un nou concurs, a se revizui şi 
selecţiona maximum 3 titluri pentru clasele I-VIII (IX) şi 4-5 
variante pentru licee, aşa cum a preconizat şi noul ministru al 
Educaţiei şi Cercetării, verificate ştiinţific pentru a se evita 
erorile şi punctele de vedere adesea antagonice care pun în 
primejdie caracterul „naţional“ al celor două examene 
fundamentale: capacitatea şi bacalureatul. 

Mult mai grea este însă situaţia literaturii auxiliare în care 
intră ediţiile „ad usum delphini“ de clasici români şi străini, de 

sinteze de istoria artei şi filosofie de informare ştiinţifică (istorie, 
biologie, fizică, chimie, geografie, diverse tehnologii moderne), 
unde titlurile au scăzut numeric de 20—30 de ori faţă de perioada 
1960-1990. Nu includem aici singura literatură oportunistă şi 
privilegiată care aduce multe venituri editorilor: dicţionare, 
exerciţii de gramatică, rezumate, ghiduri de conversaţie, broşuri cu 
grile, bareme, subiecte prezumtive de concurs, cărţi cu probleme 
şi exerciţii de matematică şi fizică etc., multe compilate sau 
reluate, care acaparează până la refuz librăriile şi buticurile, 
consumând o imensă cantitate de hârtie. 

Din numeroase cercetări, sondaje efectuate, din consul- 
tările şi discuţiile pe care le-am purtat cu profesorii, librarii, 
factorii de conducere am reţinut principalele cauze ale acestei 
situaţii critice: 

1. Producţia cărţii din bibliografia naţională şcolară e 
preluată exclusiv de editurile particulare. Fostele edituri de stat 
consacrate exclusiv copiilor şi adolescenților s-au privatizat şi se 
găsesc în situaţii financiare dramatice. Editura „Creangă“ 
agonizează cu cele 10—12 titluri scoase anual (doar cele 6 
„Enciclopedii“ ale copiilor (1995-2000) merită a fi menţio- 
nate); Editura „Albatros“ după câteva încercări reuşite şi-a 
schimbat total profilul pentru rentabilizare; Editura Didactică şi 
Pedagogică, după 2-3 ani de colaps, nu mai e interesată de 
această categorie de cărţi, pentru care nu primeşte sponsorizare 
de la M.E.C.; Editura „Minerva“ care scotea clasicii români şi 
Editura „Univers“ care edita clasicii străini au intrat pe mâna 
unui afacerist care le va deturna producţia. Un experimentat 
director a fost destituit, celălalt, profesor universitar, şi-a dat 
demisia în semn de protest. 

2. La târgurile anuale de carte, cu creionul în mână, am 
constatat penuria umilitoare a cărţii şcolare recomandate (nu 
cea adresată copiilor de „autori“ neatestaţi ca scriitori sau sub 
formă de traduceri din raţiuni de afaceri cu diverse edituri 
din stăinătate), care niciodată nu depăşeşte 2% din numărul 
total de titluri. 

3. Starea bibliotecilor şcolare e jalnică. Din 1990 nu s-au 
mai prevăzut decât sume ridicole pentru îmbogățirea fondului 
de carte, sistate în ultima vreme, din motive de economie. 
Gradul ridicat de uzură fizică a cărţilor recomandate a obligat 
bibliotecarii să le caseze în proporţie de 15-30%, obligând astfel 
sute de elevi să se adreseze bibliotecilor orăşeneşti şi judeţene, 
Şi să aştepte cu resemnare 10—20 de zile reintrarea unor titluri 
mai solicitate în circuit. 

4. Asprele legi ale concurenţei capitaliste şi confiden- 
țialităţii producţiei au redus considerabil tipărirea de cataloage, 
precum şi acţiunile de ordonare, dirijare şi controlare a 
producţiei editoriale particulare, pusă sub semnul unei libertăţi 
absolute de a alege titlurile după criterii strict comerciale, în 
funcţie de cererea unei pieţe de carte total indiferente faţă de 
comandamentele superioare ale educaţiei naţionale, dar 
dependentă de gradul real de cultură al cititorului cu bani. 

5. Unul dintre multele fenomene negative generate de 
producţia anarhică a pieţei libere este că unii autori sau titluri de 
carte invadează librăriile, în timp ce alte opere, socotite mai 
greu vandabile, sau scriitori cărora trebuie să li se achite încă 
drepturi de autor au absentat aproape cu desăvârşire de pe piaţă, 
creând mari dificultăţi cititorilor tineri, obligaţi să le cumpere de 
la anticari la preţuri duble sau triple. 

6. Lipsite de consilieri autorizaţi de U.S. şi M.C. multe 
edituri au reeditat ediţii de clasici necorespunzătoare şi au lansat 
pe piaţă sute de traduceri de cărţi ştiinţifice de popularizare, 
extrem de scumpe, foarte atrăgătoare ca formă, dar cu un conţinut 
total nepotrivit cu programele noastre didactice şi, în multe 
cazuri, agramat şi incompetent transpuse în româneşte, 
contribuind astfel la transmiterea într-o limbă românească 
aproximativă a unor noţiuni eronate, fapt care ne-a fost sesizat 
de zeci de profesori din întreaga ţară. 

7. Din raţiuni strict comerciale, absolut toate marile 
edituri private nu încurajează cartea românească de „non 
fiction“ (popularizare ştiinţifică) şi în ultima vreme şi de 
„fiction“ (SF), preferând să inunde piaţa — precum „Univers 

enciclopedic“ sau „RAO“ cu sute de enciclopedii comerciale 
(unele depăşite), obţinute ieftin sau gratis, sancţionate prin 
necumpărare şi pe care comisia de stabilire a bibliografiei 
naţionale obligatorii nu le poate lua în considerare, fiind net 
inferioare prin conţinut manualelor noastre. Poate 2-3 
enciclopedii serioase, de nivel mediu-superior, şi câteva atlase 
străine de bună calitate merită să fie consultate şi să figureze în 
bibliotecile şcolare. 

Care ar fi soluţia cea mai operativă la care au recurs de 
altfel şi marile state capitaliste? În unele ţări europene, asiatice 
şi americane, această producţie este încredinţată unui trust 
profilat şi pus sub tutela organelor de învăţământ; în altele 
întâlnim 1-2 edituri de stat şi 2-3 mari edituri particulare 
acreditate cu secţie didactică şi care primesc comenzi de cărţi 
şcolare sponsorizate de stat şi supuse controlului pedagogic şi 
ştiinţific al instituţiilor de învăţământ. 

În ţara noastră, care şi în această direcţie se află pe locuri 
mondiale codaşe din cauza dezinteresului cronic arătat culturii 
şi învăţământului, există o soluţie care aşteaptă oameni compe- 
tenţi şi de bună credinţă ca s-o pună în practică. 

a) Difuzarea rapidă în toate şcolile şi în toate bibliotecile 
şcolare şi publice, ca şi în toate editurile, a bibliografiei naţionale, 
definitivată din 1998 de comisia condusă de secretarul de stat 
M.E.N., Josef Kötö în vederea realizării programului 
„Biblioteca pentru toţi elevii“ (BPTE) pe baza Ordinului 
ministerial nr. 3267 din 16.02.1998 şi care în mod inexplicabil 
zace de doi ani în biroul unui inspector care se ocupă cu... 
manualele. Scuza ar fi că fondurile prevăzute pentru acest 
program s-au subţiat mereu şi s-au volatilizat total sub nefastul 
ministeriat Remeş. Sperăm ca suma „volatilizată“ să fie prevăzută 
în bugetul M.E.C. pe anul 2001—2002 pentru a se sponsoriza 
producţia de carte şcolară şi a se relua achiziţionarea de cărţi şi 
reviste pentru bibliotecile şcolare, măsură într-adevăr salutară. 

b) Ţinând seama de datele îngrijorătoare privind scăderea 
galopantă a interesului cultural al elevilor noştri lipsiţi de princi- 
palul lor instrument de informare alături de manual, şi anume 

cartea şcolară auxiliară care apare edemic şi la preţuri inacce- 
sibile pentru punga celor săraci, se impune o acţiune rezolută. 
Fie renaşterea Editurii Didactice şi Pedagogice, creată încă din 
perioada interbelică pentru a servi învăţământul sub firma „Casa 
Şcoalelor“ şi care, tot în acest scop, între 1949-1989, a tipărit 
exclusiv manuale şi cărţi specializate, de înaltă calitate şi cu un 
preţ mai mult decât accesibil, fie preluarea de către o editură 
privată, sub controlul M.E.C. a bibliografiei naţionale (sunt 
destule edituri cu producţie prioritară pentru copii), fie 
înfiinţarea unei noi edituri de stat, specializată în acest tip de 


cărţi, plecând de la experienţa vechilor edituri de profil. 
Ar fi necesar ca uneia din aceste edituri să i se încre- 


dinţeze în exclusivitate manualele gratuite pentru învăţământul 
de 8 (sau 9) clase (cu trei variante), precum şi bibliografia 
naţională a cărţii şcolare (circa 500 de titluri, cu reeditări 
periodice, tiraj mare şi preţ redus) grupate pe specialităţi şi în 
colecţii, puse sub controlul ştiinţific şi stilistic al unor redactori 
competenţi şi în strânsă legătură cu programele şcolare. Pentru 
a nu se încălca legile concurenţei capitaliste, editurile 
particulare vor avea în schimb drept asupra manualelor liceale şi 
a titlurilor de cărţi care nu sunt prevăzute în bibliografia şcolară, 
asigurându-se astfel satisfacerea tuturor gusturilor şi nivelurilor 
de cultură ale cititorilor „neşcolari“ cu independenţă financiară. 

Sperăm ca această ultimă încercare, după un deceniu de 
eforturi disperate şi sterile, va avea succes şi va asigura 
milioanelor de elevi principalul instrument de formare a unei 
culturi generale din ce în ce mai precare şi degradate. 


Examene, 2000 

TENTAŢIILE MONDIALISTE 
ALE UNOR REFORMATORI 


Contestarea clasicilor în proiectarea 
unor manuale de română 


În ultima vreme, simultan cu privatizarea Şi scoaterea la 
mezat a patrimoniului naţional, s-a declanşat, sub patronajul 
unor publicaţii şi persoane intens mediatizate ca „europeniste“, 
o concentrică şi insidioasă acţiune de contestare şi scoatere a 
marilor clasici ai literaturii din conştiinţa naţională sau de 
compromitere a lor prin macularea imaginii operei, invocându- 
se petele de noroi ale biografiei. 

Sfânta indignare democratică împotriva clasicilor a luat 
locul sfintei „mânii“ proletare împotriva aceloraşi valori care au 
avut neobrăzarea să nu intre în patul procustian al realismului 
socialist şi al doctrinei comuniste de stat. 

Paralelismul între ce propovăduiau internaţionaliştii 
comunişti şi ce fac acum internaţionaliştii capitalişti este 
evident, iar mobilul — aproape acelaşi: ştergerea identităţii 
naţionale, negarea specificului naţional cu care participăm la 
cultura europeană şi mondială exprimat de marii clasici şi 
propunerea de a fi înlocuiţi cu scriitori care nu ne definesc în nici 
un fel spiritualitatea, dar sunt „europeni“ prin mimarea 
ideologică şi artistică a curentelor sau ideologiilor la modă. 

Acum cincizeci de ani, o echipă de inchizitori estetici — 
din care făceau parte, printre alţii, |. Vitner, Ov. S. Crohmăl- 
niceanu, Paul Cornea, Silvian losifescu, Zigu Ornea — şi-a 
asumat patriotica misiune încredinţată de P.M.R. să recon- 
sidere literatura română, să o curețe bine şi s-o purifice, 
eliminând pe toţi scriitorii a căror biografie şi bibliografie nu 
consonau cu idealurile comuniste şi cu cerinţele esteticii 
realismului socialist. Au căzut atunci victime Eminescu (redus 

la trei poezii pe care Vitner le-a pritocit în cursurile sale 
universitare: „Împărat şi proletar“, „Viaţa“, „Ai noştri tineri“), 
Goga, Rebreanu, Blaga, Arghezi, Voiculescu, Pillat, întregul 
tradiţionalism şi ortodoxism, o bună parte a simbolismului, 
suprarealismului evazionist. Eminescu fusese naţionalist, 
antirus, antisemit; Goga — prolegionar;, Rebreanu, directorul 
Teatrului Naţional, i-a „servit“ pe nazişti; Pillat purta stigmatul 
familiei Brătianu; Blaga era „mistic“; Arghezi — „putrefact*; 
Voiculescu — „magic“ şi „isihastic“ etc. În mai bine de 80 la 
sută dintre cazuri, în eliminarea lor din manuale sau din rândul 
clasicilor publicabili şi reeditabili cântăreau raţiunile „cadriste“, 
cele mai intim legate de biografie. 

Micuţii „imberbi“ (să mă ierte cei ce şi-au lăsat, ca să pară 
mai serioşi, o barbă stufoasă), în frunte cu universitarul-poet 
evocator al Levantului, care n-au trăit teroarea şi dramele de 
conştiinţă din perioada stalinistă şi poststalinistă (1948—1958) şi 
nici nu şi-au cusut buzele ca să păstreze peste deceniile 
comuniste de cenzură vorbele şoptite în taină, la ureche, de 
marii scriitori, îi încriminează cu o revoltătoare frivolitate 
intelectuală. 

Când, foarte tânăr profesor, m-am dus cu o mică 
delegaţie de colegi la Sadoveanu ca să-l rugăm să accepte 
patronarea cenaclului cadrelor didactice din Bucureşti şi l-am 
întrebat discret asupra sensului cărţii sale „Lumina vine de la 
Răsărit“, ne-a răspuns sibilinic: «Ca opera mea să nu apună, 
trebuie să accept „Răsăritul“». Pe Arghezi, frecventat de mine 
încă din adolescenţă, l-am întâlnit la Mărţişor, după 
ostracizarea lui din 1949, în umilitoarea situaţie de mic 
negustor. Mirându-mă de noua lui ipostază, a găsit de cuvinţă să 
mi-o explice: „Am doi copii, o nevastă şi trebuie să trăiesc“, Pe 
Călinescu, al cărui student privilegiat şi redactor al paginii 
literare a „Națiunii“ am fost, întrebându-l care e strategia cea 
mai bună a scriitorului angajat în sistemul socialist, care se 
impusese dictatorial după abolirea monarhiei, mi-a răspuns uşor 
iritat: „Eu nu amestec cărţile şi cursurile cu articolele şi 
cronicile; primele îmi asigură locul în literatură; secundele îmi 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 203 





dau liniştea şi securitatea socială“. Cred că nimeni în anii 
comunismului n-a scăpat sub o formă mai benignă sau mai 
condamnabilă de oportunismul dictat de instinctul de conser- 
vare, exceptând oamenii politici „stricto senso“ sau militanţii 
anticomuniști fără speranţă şi soluţii de acomodare, care au 
sfidat Securitatea de stat şi au cunoscut din plin calvarul 
gulagului şi chiar suprimarea fizică. 

Răposaţii Eminescu, Sadoveanu, Arghezi, Ralea, Călinescu 
— cei mai vizaţi — nu-şi pot justifica unele atitudini politice, 
unele umbre „incriminate“ ale biografiei. În mâna celor de azi 
stă alternativa condamnării sau apărării lor. 

Ceea ce mă întristează şi mă indignează însă este inegali- 
tatea regimului aplicat de judecători. 

De pildă cei ce s-au refugiat la timp în diasporă, ca 
Ionescu, Cioran, Eliade, Ierunca, sau au rămas în ţară într-o 
deplină izolare, ca Noica, sunt menajaţi de „lupii“ tineri, deşi 
opera şi viaţa lor n-au fost scutite de impactul direct şi 
adeziunea la politica legionară, egal condamnată şi de regimul 
comunist şi de cel democratic. „Închiderea ochilor“ practicată 
de „judecători“ ţine de prestigiul „european“ pe care şi l-au 
câştigat la adăpostul unei lumi libere sau unei izolări olimpiene. 

Ce-au de spus, de asemenea, cunoscuţi autori în viaţă, azi 
campioni ai democraţiei, ca O. Paler, N. Manolescu, G. Grigurcu, 
Zigu Ornea, Eugen Simion etc., ale căror concesii făcute 
regimului comunist sunt prea bine cunoscute şi care, printr-un 
consens naţional, apreciindu-li-se valoarea operei, sunt uitate şi 
şterse din biografia lor. Este etic, oare, ca pe ei să-i spălăm de 
păcate, iar faţă de Eminescu, Sadoveanu, Arghezi, Călinescu, 
Ralea — care nu mai au grai să se apere — să fim intransigenţi, 
să-i culpabilizăm, ca să arătăm cât de necruţători suntem cu 
erorile politice şi cât de puţin contează valoarea operei faţă de 
factorii biografici neimplicaţi în ea? Dacă vom gândi astfel, ar 
trebui să scoatem din inventarul culturii mondiale nume de care 
nimeni n-a avut şi probabil nu va avea curajul să se atingă. În 
astfel de cazuri, chiar numai o încercare de „epurare“ ar fi hulită, 
cum a fost istorica epurare a scriitorilor români din anii 1948/1949. 

Lipsa de logică şi de bun-simţ a unei astfel de atitudini, 
din nefericire patronată de personalităţi ce se vor harismatice şi 
atinse de harul „humanismului“ filosofic, o condamnă de la sine 
oprobriului naţional. 

Însă în spatele invidiei, teribilismului, vanităţii de a fi 
„clasicizat“ în timpul vieţii, nevoii ionesciene de contestare şi 
negare se ascunde o diversiune periculoasă. 

Eminescu, Sadoveanu, Arghezi, Călinescu, Ralea nu sunt 
doar mari personalităţi individuale, ci şi instituţii naţionale. Ei 
nu reprezintă doar o „valoare“ intrinsecă, ci un mit, un simbol 
al spiritualităţii naţionale. Delatorii „justiţiari“ încearcă să le aplice 
în momentul de faţă un proces analog celui petrecut în economie: 
privatizarea. Privatizarea literară înseamnă desacralizarea clasicului, 
scoaterea de sub protecţia şi autoritatea statală, în ultimă instanţă, 
dacă autorul nu mai trăieşte, condamnarea lui la uitare fără drept 
de recurs, el neputând fi „concurenţial“ cu cel în viaţă. 

Într-o epocă când forțe din afara ţării ne demolează 
industria şi economia, transformând România într-o pasivă piaţă 
de desfacere şi pe locuitorii ei în umili slujbaşi ai firmelor străine, 
şi când grăbim procesul emigrării masive a intelectualităţii tinere în 
străinătate, neutralizarea, subevaluarea şi demolarea culturii, 
contestarea şi negarea valorilor naţionale se înscriu firesc în 
politica de internaţionalizare economico-spirituală prin care 
anumite cercuri financiar-bancare vor să stăpânească lumea, 
dizolvând graniţele, eclipsând specificul naţional, în numele unui 
„europenism“ pe care şi Stalin îl visa prin 1950—1951, în spirit 
comunist. Şi, evident, în faţa acestor „europenişti“ snobi şi neostenit 
strâmbători de nas la tot ce evocă marile tradiţii şi calităţi ale 
poporului român, un vers pedepsitor cum ar fi: „Cine-a îndrăgit 
străinii / mânca-i-ar inima câinii“ stârneşte mânie; uriaşa operă 
sadoveniană, nepieritor avatar naţional, incomodează, deoarece 
se opune ca un Ceahlău buldozerelor nivelatoare ale investitorilor; 
geniala şi multilaterala creaţie călinesciană calcă pe bătături medi- 
ocrităţile culturale de azi, care se erijează în lideri spirituali ai unei 
naţiuni aflate într-un îngrijorător şi continuu proces de degradare 


intelectuală, morală şi biologică. 
Azi literar — 27 aprilie, 1998 

Poziţia faţă de clasici 
în proiectele manualelor de română 


Atac la identitatea naţională 
în programele de bacalaureat reduse 
de Ministerul Educaţiei Naţionale 


În dorinţa de a combate supraîncărcarea materiei 
didactice pentru bacalaureat, până la realizarea unor noi 
programe şi manuale pentru învăţământul liceal, Ministerul 
Educaţiei Naţionale a ales cea mai comodă, dar şi cea mai 
riscantă soluţie, aceea a eliminării unor capitole şi subcapitole, 
considerate de „specialiştii“ sterilului Institut de Ştiinţe ale 
Educaţiei şi ai Ministerului ca lipsite de relevanţă. 

Spre surprinderea întregii ţări, la două specialităţi 
fundamentale pentru educarea patriotică a tineretului şi anume 
literatura română şi istoria patriei, au dispărut capitole fără de care 
elevii sunt privaţi de noţiunile de bază legate de formarea fiinţei şi 
conştiinţei naţionale a românilor, cum ar fi „Originea şi dezvol- 
tarea limbii române“, „Literatura populară românească“ şi 
„Şcoala Ardeleană“. Am constatat, de asemenea, cu uimire, o 
comprimare evidentă a volumului de informaţii referitoare la marii 
scriitori ai specificului românesc precum Eminescu, Slavici, 
Coşbuc, Arghezi etc. şi o dilatare a acelor autori — indiscutabil 
importanţi — dar cu o structură modern cosmopolită, tendinţă 
manifestată şi în presa literară (de pildă „Dilema“, „România 
Literară“ etc.) şi concertată cu subtilitate şi perseverenţă de 
anumite foruri şi persoane interesate în slăbirea coeziunii 
naţionale, în minimalizarea unor mari clasici precum Eminescu 
Şi supraevaluarea unor autori cu mai puţină aderenţă la sufletul 
românesc. 

În ce priveşte istoria au fost rafistolate capitole esenţiale 
precum: „Statul dac în vremea lui Burebista“, „Etnogeneza 
românească între ştiinţă şi politică“, „Structuri politice în 

secolele XI-XII la nord şi sud de Dunăre“ (exact momentul 
când istoricii străini ostili României susţin vacuitatea acestui 
spaţiu) etc. etc. 

Nu suntem noi primii care am sesizat acest atac perfid la 
identitatea naţională, jocul intereselor politice internaţionale 
strecurate ca o otravă şi în elaborarea programelor şi manualelor 
şcolare. Publicaţiile obiective şi mai puţin servile unei politici de 
muşamalizare a imixtiunii în problemele noastre interne şi de 
ploconire faţă de Occident, precum „Adevărul“ şi „Examene“, au 
atras atenţia asupra acestui fapt. Ne surprinde răspunsul pueril al 
inspectorilor generali de specialitate care au pretins că aceste 
capitole se studiază în timpul anului şcolar dar... nu sunt cerute la 
bacalaureat. E la mintea lui Bulă că nici un profesor, stresat de 
răspunderea pregătirii elevilor din clasa terminală, nu e nebun să 
parcurgă (sau măcar să „efleureze“) capitolele eliminate oficial 
din programa de bacalaureat. Trimit inspectoratele şi ministerul 
observatori care să constate dacă profesorii de română şi istorie au 
parcurs totuşi aceste capitole? Oare nu se vor izbi aceştia de 
argumentul de bun simţ al profesorilor că, insistând asupra acestor 
capitole, încalcă măsurile oficiale de reducere a materiei? 

Departe de mine gândul că la baza acestor măsuri ar sta 
nişte raţiuni şi interese antiromâneşti. Ar fi tragic şi dureros să fie 
aşa şi ne-ar face nedemni de naţiunile cu verticalitate morală ale 
Europei. Mai este timp să se facă rectificările de rigoare. Sunt 
destule capitole din literatura română şi istoria naţională care ar 
putea fi degajate sau simplificate. Şi iarăşi sunt convins că, prin 
instituirea competenţei ca factor de selecţie şi eliminarea 
politicianismului antinaţional la nivelul factorilor educaţionali ai 
Ministerului şi Institutului de Ştiinţe ale Educaţiei ritmul şi, mai 
ales sensul românesc al reformei se va îndrepta cu mai multă 
fermitate spre un europenism superior asimilat şi aplicat reali- 


tăţilor naţionale. 
„Ecart“, 2000 

Literatura română în şcoală — 
croşete şi idiosincrazii 


După „masacrul“ operat în programa de română pentru 
bacalaureat, efectuat de aşa-zisa „comisie naţională a literaturii 
române“, am scris două articole în care îmi exprimam 
indignarea pentru modul, nu numai neprofesional dar şi anti- 
patriotic în care s-a efectuat această „decongestionare“. 

Interpelându-l pe dl. profesor Adrian Costache, directorul 
Direcţiei învăţământ liceal, pe coridoarele ministerului, în 
legătură cu acest lucru, el mi-a indicat rolul jucat aici de comisia 
naţională ca şi de propunerile venite de la inspectorate care au 
indicat pentru a fi scoase din programă tocmai capitolele 
incriminate. l-am exprimat preţuitului coleg surprinderea mea 
întrucât întreaga presă din Capitală şi din ţară, corespondenţa 
primită la „Examene“, discuţiile avute de mine cu personalităţi 
ale culturii şi cu profesori din Capitală şi din provincie exprimau 
o atitudine diametral opusă faţă de această stângace şi tenden- 
țioasă intervenţie chirurgicală, atât de bătătoare la ochi încât 
excludea orice motivare sau scuză oficială. 

M-a bucurat însă faptul că după schimbul nostru de idei, 
distinsul coleg, Adrian Costache a „relansat“ în „Tribuna 
Învăţământului“ discuţia despre restructurarea predării limbii şi 
literaturii române în liceu, invitând la dezbaterea unor probleme 
grave pe care le-a enunțat sub formă de întrebări. 

1. Da, este categoric necesară o reformă în predarea 
limbii şi literaturii române, în contextul şi în spiritul reformei 
generale, deoarece „cârpelile“ efectuate programelor şi 
manualelor după 1990 n-au rezolvat mai nimic din „punctele de 
criză“ perpetuate până azi şi agravate de criterii preconcepute şi 

adesea false de selecţionare a materiei de specialitate, a 
adecvării ei la cele trei mari etape ale studiului limbii materne în 
raport cu particularităţile de vârstă (primarial, gimnazial, 
liceal), fiecare cu specificul şi cu nivelul de orizont al 
cunoaşterii şi înţelegerii, în sfârşit al aplicării unui sistem mai 
elastic şi mai inteligent de evaluare decât cel cu calificative. 

2. Mă surprinde întrebarea pusă de Adrian Costache în 
legătură cu locul pe care trebuie să-l ocupe limba şi literatura 
română în noul sistem de învăţământ. Aici nu încape loc de 
alternativă sau măcar de nuanţe. Limba maternă într-un stat 
naţional şi suveran (cât o mai dura el în actualul context politic 
internaţional) este obiectul nr. 1. 

Un reformator comunist, însă cu viziune modernă asupra 
comunicării, fostul ministru Mircea Malița, a precizat cu 
justeţe, încă de acum 30 de ani, că în lumea modernă cele trei 
centre de greutate ale instrucției sunt: mai întâi deplina 
stăpânire a limbii şi literaturii materne, apoi cunoaşterea şi 
mânuirea unei limbi străine de circulaţie şi familiarizarea cu 
matematicile şi tehnologiile cibernetice moderne. 

3. De acord că la fel de neproductive în actul învăţării sunt 
şi academismul excesiv şi impresionismul diletant al profesorului. 

Există profesori erudiţi, pedanţi, rigizi care predau 
româna ex cathedra, mereu indignaţi de elevii incapabili să-i 
urmărească şi pe care sunt gata să-i sancţioneze cu severitate 
pentru „ireceptivitatea“ la lecţii. Numărul lor a scăzut consi- 
derabil în ultima vreme, fiind absorbiți mai ales de învăţământul 
superior particular. Mai numeroşi (cu precădere în mediul 
rural) sunt profesorii improvizaţi, diletanţii care au trecut 
zburdând prin facultate sau care n-au parcurs-o deloc şi care fac 
lecţii după ureche. 

Un bun profesor de română este produsul unei corecte 
selecţii şi unei temeinice pregătiri pedagogice, lucruri pe care în 
ultima vreme nu-l reuşesc nici facultăţile de litere (către care nu 
aleargă totdeauna cei mai înzestrați absolvenţi de liceu) şi nici 
M.E.N. care nu oferă condiţii optime perfecţionării. Soluţiile 
pertinente în acest caz ni se par: atractivizarea meseriei de 

profesor care la ora actuală se găseşte pe o treaptă extrem de 
scăzută a cotării financiare şi sociale, o evaluare specifică 
profilului, la admiterea în facultăţile de litere şi o testare din 
anul III pentru departajarea celor înclinați spre cercetare, spre 
creaţie critico-estetică şi literară sau spre învăţământ, o practică 
pedagogică efectuată nu la colective „model“ ci la clase cu 
valori diferenţiate (foarte bune, mediocre, slabe), un sistem de 
perfecţionare mai puţin teoretic şi mai insistent experimentalo- 
pragmatic. 

4. Există într-adevăr o criză a lecturii şcolare, agravată 
progresiv după 1990. În primul rând ea e provocată de precara 
situaţie financiară, de creşterea aberantă a preţului hârtiei, 
cartonului şi prestaţiilor de imprimare care a determinat o 
sporire enormă a preţului cărţii, (20.000-— 80.000 lei), obligând 
bibliotecile şcolare, cu fonduri tot mai subţiate, să nu le poată 
achiziţiona. 

Şi aici exista o soluţie pe care ministrul Andrei Marga, om 
de cultură, a sesizat-o: finanţarea de către minister a unei 
bibliografii naţionale pe care am elaborat-o în 1995 ca să 
acopere necesităţile tuturor ariilor curriculare, la un preţ 
accesibil şi în tiraje care să permită o bună difuzare pe tot 
cuprinsul ţării prin intermediul bibliotecilor şcolare, înregistrate 
prin lege, cu atribuţii în ce priveşte achiziţionarea şi vânzarea 
cărţilor în cadrul microlibrăriilor şcolare. 

Un colectiv de specialişti, din care am făcut şi eu parte, 
a definitivat-o cu aprige lupte în 1998. Însă circuitul birocratic 
pe care a pornit, şi retragerea finanţării din motive de economie 
au blocat-o şi probabil o vor îngropa precum atâtea alte 
iniţiative utile. 

5. Vom încheia articolul cu răspunsul la o întrebare 
care ni se pare cheia explicării „masacrului“ operat în 
programa de bacalaureat: „Ideea naţională este adiacentă 
limbii şi literaturii române? Ea trebuie căutată explicit în 
anumite texte sau vom păstra riguros criteriul estetic al valorii 
şi doar atât?“. Răspunsul e simplu şi fără echivoc: a căuta doar 

texte care exclud ideea naţională, texte neutrale care servesc o 
estetică valabilă oricând şi oriunde este indiscutabil o 
manifestare de cosmopolitism, o formă de anulare a identităţii 
naţionale, o negare a funcţiei educative a literaturii care nu 
trebuie să inducă doar plăceri estetice dar să cultive şi 
sentimente superioare în piscul cărora stă dragostea de ţară, 
prin dragostea de limbă şi literatură. 
* x * 

Articolul din „Tribuna învățământului“ semnat de 
inspectorul general de română Adrian Costache — şi director cu 
delegaţie al Direcţiei Învăţământului liceal, mai cuprinde două 
„provocări“ interesante care ţin imperativ de „modernizarea“ 
programei de literatură română. 

1. Nu-i secret că teoria genurilor şi speciilor literare 
diseminată prin manualele de clasele VI—VIII şi concentrată 
în fruntea manualului de clasa a IX-a suferă de dogmatism şi 
anacronie. Un absolvent de liceu dacă va fi pus să citească un 
volum de versuri, un roman sau o piesă de teatru scrisă de 
autori contemporani — români sau străini — şi apoi să le 
discute în lumina noţiunilor de teorie literară însuşite în liceu 
conform programelor şi manualelor, va fi pus în delicata şi 
umilitoarea situaţiei de a ridica din umeri. De mai bine de 70 
de ani ne găsim într-o perioadă de entropie estetică pe care 
Călinescu o numea prin 1946 „contaminarea genurilor şi 
speciilor literare“. Ca rezultat al „revoluţiei genetice“ din 
teoria literară, de care vorbea Wellek, au apărut o groază de 
hibrizi de care elevii de azi nu au cunoştinţă, ceea ce exprimă 
înstrăinarea din ce în ce mai accentuată a tineretului şcolar de 
beletristică, de frecventarea scrierilor actuale, evitată şi de 
editori şi de librari din cauza cererii tot mai scăzute a cititorilor 
pentru astfel de cărţi pe care nu le pot înţelege şi gusta. Doar 
câţiva iniţiaţi (elevi cenaclieri) au auzit de prozopoemele de 
care vorbea M.R. Paraschivescu încă din 1955, de simili- 
prozele comentate recent de N. Manolescu, de teatrul 
absurdului, de antipoezie, de postmodernism, textualism etc. 

Se impune refacerea din temelii a capitolului de teorie 
literară care nu poate fi operativ şi util decât prin interferența 
dintre criteriul istoric care ne descifrează motivaţia factorială a 
înnoirilor şi criteriul axiologic care motivează clasicizarea unui 
autor sau unei opere în raport cu un etalon de valoare, la care ne 
raportăm, de mutaţia neîncetată a gusturilor şi modei critice. 
Nu avem dreptul să eliminăm cu de la noi putere anumite 
momente ale istoriei literare sub pretextul că nu mai corespund 
cerinţelor estetice sau politice, aşa cum s-a procedat cu actuala 
programă de bacalaureat, după nefericitul model al „cenzurii“ 
comuniste. S-ar putea ca teoria literară aristotelică, amendată 
modern, să rămână în trunchiul comun al claselor V-IX, iar 
teoria literaturii actuale să devină o disciplină opţională pentru 
clasele X-XII (XIII). 

2. Foarte îngrijorat, Adrian Costache se întreba (şi ne 
întreabă) dacă anumite specii de graniţă (de pildă, eseul) şi, aş 
adăuga, toate speciile ziaristice, aflate şi ele la periferia 
literaturii, trebuie sau nu să intre în capitolul de informaţii 
culturale ale unui absolvent de liceu ţinând seama că există o 
adevărată manie modernă a esteticii, iar un mare număr de 
absolvenţi ai Facultăţii de Litere fac ziaristică după „ureche“, 
aşa cum domnul Jourdain făcea literatură fără să aibă habar de 
ea. Să nu uităm că la ora actuală se evidenţiază peste 600 de reviste 
şcolare care cuprind eseuri, interviuri, reportaje mese rotunde, 
sondaje etc., iar cei peste 4000-5000 de redactori ai acestora 
sunt în materie de ziaristică un fel de „monsieur Jourdain“. 

Cei de la minister sau de la vestitul Institut de Ştiinţe ale 
Educaţiei ameţesc când aud de modernizarea programelor şi 
manualelor, pe care până în prezent o concep doar „cantitativ“, 
prin adăugarea unor noi capitole la cele vechi. E la mintea 
cocoşului că acest mod simplist de a considera modernizarea 
este principala cauză a supraîncărcării. 

Singura specie „ziaristică“ tolerată (cu multe rezerve) în 
programe şi manuale este reportajul (neapărat cel artistic), Geo 
Bogza (de altfel, puternic minimalizat în ultima vreme) fiind 

singurul exponent oarecum luat în evidenţă. În privinţa eseisticii 
care dă fiori lui Adrian Costache, distins profesor dar şi scriitor 
şi om de cultură, domnia sa ştie la fel de bine ca şi mine că circa 
20% din cărţile vândute în librării şi tarabe ţin de eseistica 
străină şi aborigenă, redescoperită după activa mediatizare a lui 
Noica, Eliade, Cioran, Pleşu, Liiceanu, Patapievici. În conse- 
cinţă, aşa cum nu putem face abstracţie de istoricii şi esteticienii 
literari (tot mai firav reprezentaţi în manualele şcolare), tot aşa 
nu putem elimina eseiştii. Care eseistică, ce eseişti, cum vom 
corela eseistica şi critica literară, constituie probleme care vor 
impune o discuţie serioasă şi o punere de acord. Nu va fi un 
lucru prea uşor să se restructureze programele şi manualele de 
română, mai ales la liceu, unde ea va trebui să fie studiată într-o 
nouă viziune, aplicându-se criterii moderne de selecţie şi evaluare. 

Ne punem la dispoziţie dezinteresat (fără a cere protecţia 
băncilor de idei) pregătirea, experienţa şi imaginaţia didactică 
pentru a urni căruţa ameţită şi greu mişcătoare a studiului 
literaturii române în şcoli. 


Examene, 2000 

De ce s-a scos de la bacalaureat 
„Scrisoarea III “ de Mihai Eminescu? 


O ţară întreagă a aflat cu stupoare că „Scrisoarea IJI“ 
eminesciană, acea poezie-simbol a gândirii şi simţirii româneşti, 
care, mai bine de un secol, a ţinut aprins în sufletul a milioane 
de copii şi adolescenţi torţa patriotismului luminat, citată în 
toate momentele de cumpănă ale istoriei şi recitată la toate 
serbările şcolare a fost scoasă din programul de bacalaureat, deci 
acel examen naţional menit să verifice minimul de cunoştinţe, 
deprinderi şi sentimente superioare cu care trebuie să plece în 
viaţă un adolescent şcolit. 

Oamenii de bun simţ se crucesc. Profesorii sunt stupefiaţi. 
Ziarul „Adevărul“, într-un patetic articol din 13 octombrie, scrie: 
„Ce aveţi cu Eminescu şi de ce nu-i necesară în formarea şi 
pregătirea unui absolvent de şcoală românească Scrisoarea 
a I-a?“ Explicarea falsificărilor deliberate din istoria naţională şi 
reducerilor cu „schepsis“ din programa de literatură română au un 
mesaj limpede, subliniat de ziar cu luciditate şi curaj:„ne 
europenizăm şi tot ceea ce ţine de fiinţa naţională trebuie şters cu 
metodă, pragmatic din procesul de formare a generaţiei viitoare“. 

Poate ar fi interesant de a cunoaşte — vorba lui Sartre — 
„infernul“ din sufletul reformatorilor şcolii româneşti care a 
declanşat această demonică pornire de a elimina din cunoaş- 
terea celui mai mare poet al României, tocmai poeziile în care 
îşi implică cu toată forţa geniului şi harului mesianic înalta 
conştiinţă cetăţenească pentru a flagela acele atitudini şi vicii 
care pot duce neamul şi ţara la ruină şi pierzanie. 


Un scriitor incomod 

Eminescu a fost în anumite momente extreme ale istoriei 
noastre un scriitor incomod. Comunistul Ion Vitner, medic 
dentist şi şeful catedrei de română, însărcinat cu „reconsi- 

derarea“ literaturii noastre, îi redusese după 1949 opera la trei 
poezii: „Ai noştri tineri“, „Împărat şi proletar“, „Viaţa“ incluse 
obligatoriu în manuale unice, iar cei care îndrăzneau să 
pomenească „Doina“ riscau ani grei de gulag. Şi era firesc să fie 
aşa. Cum să nu stârnească susceptibilităţile marelui vecin de la 
Răsărit, „eliberatorul“ şi „sugrumătorul“ nostru naţional, versuri 
ca acestea?: „Din Hotin şi pân” la Mare / Vin muscalii de-a 
călare, / De la Mare la Hotin / mereu calea ne-o aţin“ sau „Vai 
de biet Român săracul / Îndărăt tot dă ca racul / Nici îi merge, nici 
se-ndeamnă, / Nici îi este toamna toamnă / Nici e vară vara lui / 
Şi-i străin în țara lui“. Ori înfricoşătorul blestem aruncat 
xenofililor: „Cine-a îndrăgit străinii / Mânca-i-ar inima câinii / 
Mânca-i-ar casa pustia / Şi neamul nemernicia“. 

Prin 1945-1955 eram obligaţi să-i învăţăm şi să-i 
convingem pe elevi că: „Piatra de încercare a adevăratului 
patriotism socialist este dragostea faţă de Uniunea Sovietică“. 
În numele acestei iubiri „cu sila“ eram nevoiţi să scoatem din 
programele şcolare după reforma învăţământului din 1948 
„Doina“, „Ce-ţi doresc eu ţie dulce Românie“, „Marşul“ lui 
Andrei Mureşanu, „Hora Unirii“ precum şi scriitori de vază ca 
O. Goga, T. Arghezi, I. Pillat, V. Voiculescu în creaţiile cărora 
specificul naţional şi vibrația patriotică nu consonau cu noua 
linie politică, prosovietică şi internaţionalistă. 


Mai catolici decât papa 


După 50 de ani, prefăcuţi în adepţi entuziaşti ai 
concepţiilor „europeniste“, „integriste“, „globaliste“, cu un 
cuvânt ai „noii ordini mondiale“, rostim de la tribuna educaţiei 
naţionale cam aceeaşi frază, dar cu termeni adecvaţi situaţiei 
actuale: „Piatra de încercare a adevăratului patriotism 
democratic este ataşamentul total şi necondiţionat faţă de 
spiritul european“. În acest caz, programele de română (după 
modelul celei de istorie naţională a clasei terminale) trebuie să 
fie igienizate ideologic, curățate de aceste modele „clasice“ 
prăfuite şi urât mirositoare care cultivau încă din veacul trecut 

prin conţinutul lor demnitatea şi mândria de a aparţine unui 
tărâm geografic, istoric, spiritual identitar, înlocuindu-le cu 
„piese“ optzeciste şi postmoderniste submediocre, sterilizate 
etic şi estetic de morbul „specificului naţional“, dar care ne 
apropie de lumea bună printr-un alt soi de internaţionalism, 
acela al banului fără miros şi naţionalitate. Determinismul lui 
crează acea zonă neutră şi supranaţională a conştiinţelor care 
favorizează nu numai rapida integrare economică dar şi 
amorala internaţionalizare a simţirii şi gândirii. „Europe- 
nismul“ pentru care se militează ultrasonor nu mai e conceput 
ca o excelenţă a naţionalului recunoscut dincolo de frontiere, 
ca un aport al marilor valori româneşti la zestrea culturii 
vechiului continent, ci ca pe o pasivă acceptare şi asimilare a 
modelor şi modelelor occidentale cu paşaport Nansen. Nici 
Eminescu, nici Arghezi, nici Blaga, nici Bacovia, nici 
Rebreanu sau Voiculescu nu ne reprezintă „spiritul 
european“ în accepţia noilor programe şcolare, ci Gabriel 
Liiceanu, Mircea Cărtărescu, Simona Popescu, Ovidiu 
Verdeş, Caius Dobrescu, lon Stratan etc. etc., răsfăţaţi în 
cercurile snobe. 

Oricine îndrăzneşte să nege imperativul categoric al 
acestor mode este taxat cu „sfântă mânie“ democratică de 
revistele elitiste şi cosmopolite drept şovinist sau chiar rasist, 
calificative care duc direct la codul penal (cu aceste intimidări 
ne-am întâlnit şi în anii de groază ai începutului dictaturii 
comuniste). 

Nu-i de mirare, deci, că „Scrisoarea III“, pe care 
atâtea generaţii o ştiu pe dinafară şi i-au rostit din versuri în 
clipe de lumină sau întuneric ale istoriei nu are ce căuta în 
proaspăta şi tonica viziune „europenistă“ a şcolii româneşti. 
De ce să dăm Europei un exemplu de „europenism“ militant 
pe care nici englezii, nici francezii, nici italienii, nici 
germanii, nici ruşii, nici maghiarii n-au avut curajul sau 
interesul să-l dea, rafistolând „dovezile neeuropeniste“ din 
opera lui Byron, Hugo, Schiller, Carducci, Puşkin, Petöfi? 

Teama de oglindă 


Oare aceste versuri din „Scrisoarea HI“, chiar dacă se 
referă la alte timpuri, punându-le la zid moravurile şi eroii 
negativi, nu sună dureros de actual, stricându-ne imaginea 
„europeană“ pe care trebuie s-o dăm unei generaţii 
cosmopolite şi „globaliste“? Oare imaginile televiziunii şi 
relatările presei nu confirmă climatul moral destul de puţin 
flatant pentru clasa politică de azi, pe care Eminescu îl 
flagelase cu dispreţ acum un veac, intuind parcă fatalitatea 
neschimbării?: 

«, De-aşa vremi se-nvredniciră cronicarii şi rapsozii; 

Veacul nostru ni-l umplură saltimbancii şi Irozii... 

Spuma asta-nveninată, astă plebe, ăst gunoi 

Să ajung-a fi stăpână şi pe ţară şi pe noi! 

Tot ce e perfid şi lacom, tot Fanarul, toți iloţii, 

Toţi se scurseră aicea şi formează patrioții, 

Încât fonfii şi flecarii, găgăuţii şi guşaţii, 

Bâlbâiţi cu gura strâmbă sunt stăpânii astei naţii! 

Când vedem că toţi aceia care vorbe mari aruncă 

Numai banul îl vânează şi câştigul fără muncă, 

Azi, când fraza lustruită nu ne poate înşela, 

Astăzi alţii sunt de vină, domnii mei, nu este-aşa? 

Prea v-aţi arătat arama, Sfâşiind această ţară, 

Prea făcurăţi neamul nostru de ruşine şi ocară, 

Prea v-aţi bătut joc de limbă, de străbuni şi obicei, 

Ca să nu s-arate-odată ce sunteţi — Nişte mişei!“ 


Când Europa e îndemnată să-şi defrişeze hotarele şi 
conştiinţele naţionale, oare România trebuie să rămână un „ciot“ 
mândru şi demn care se opune noului Aliotman şi să răspundă 
Europei comunitare precum Mircea cel Bătrân „Eu îmi apăr 
sărăcia şi nevoile şi neamul“? E o întrebare retorică, ce e drept, dar 
pe unde putem scoate cămaşa când va trebui să facem elevilor 
exegeza gândirii politice eminesciene (războiul drept, al întregii 
naţiuni, de apărare), incompatibilă cu concepţiile actuale şi cu 
aplicarea agresivă a acestora în atâtea colţuri ale lumii? 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 217 





Şi-apoi cum să-şi permită acest mărunt poet Eminescu să 
invoce prezenţa justiţiară a „concretului“ voievod Vlad Ţepeş, 
când acesta, în concepţia „savantului“ cu pantaloni scurţi, 
Sorin Mitu, coordonatorul celui mai strălucit manual de istorie 
antinaţională, îl acceptă doar sub chipul lui Dracula, personaj 
mitic şi malefic al filmelor „horror“ americane? Cum să 
acceptăm „vrednicirea“ vremilor de glorie de către cronicari, 
când nici măcar lui Dimitrie Cantemir, pe care îl cunoaşte şi îl 
stimează o întreagă Europă cultă, nu i se face onoarea să fie 
amintit în manual? 

A devenit prea evident că Eminescu e la fel de actual şi 
primejdios ca şi Caragiale, căruia doar cu o mică lovitură de 
condei putem să-i mutăm situaţiile şi personajele din comedia 
„O scrisoare pierdută“ din 1884 în 1999 cum de-altminteri s-a 
făcut recent şi cu un imens succes de public şi presă pe scena 
Teatrului Naţional. Ce dovadă mai bună de eternitate valorică şi 
de europenism motivat? 


Examene, 2000 

Inspectorul general Adrian Costache 
versus Eminescu 


Este firesc ca simpaticul scriitor şi inspector general de 
română al M.E.N., Adrian Costache, colegul meu de breaslă 
scriitoricească şi de jurii naţionale, să-şi apere programa de 
română pe care a elaborat-o cam pe „şestache“ ca să fim în 
tonul limbajului unor lecturi-model introduse prin efracţie în 
manualele clasei a IX-a dar aprobate de onor „Comisia 
Naţională de Limba şi Literatura română“, pentru a face 
concesii culturii „coca-cola“, postmodernismului globalist şi a 
unei generaţii de liceeni care pierde din ce în ce mai mult 
contactul cu clasicii şi frumuseţile limbii române — de altfel un 
prim şi esenţial pas din programul interactiv de ştergere treptată 
a identităţii naționale în vederea integrării euro-atlantice. 

Într-un articol inserat în „Tribuna Învățământului“ din 
9-14 XI a.c. mă contrează pentru un articol al meu din 
EXAMENE, unde luam apărarea „Scrisorii II“ de Mihai 
Eminescu şi dezvăluiam substratul real şi din nefericire politic al 
agresiunii programelor şi manualelor împotriva a tot ce 
înseamnă grosso-modo „specific naţional“. 

Îi amintesc amicului meu că nu sunt un „Ccodaş“ în această 
acţiune, precum se exprima („a venit şi rândul simpaticului 
profesor şi scriitor Tudor Opriş să se scandalizeze de scoaterea 
„Scrisorii [[I“ din rândul lecturilor obligatorii“) şi nu m-am lăsat 
manipulat de „demagogia“ politică. Am citit cam tot ce s-a scris 
peste hotare despre soarta nu prea fericită ce ne aşteaptă. De doi 
ani tot previn pe ministrul Marga şi mai apoi şi pe Adrian 
Costache, prin zeci de articole şi emisiuni radio TV de unele 
direcţionări greşite ale reformei curriculare, prea aservită unor 

modele greu aplicabile la noi şi combătute energic chiar de unii 
reputați pedagogi occidentali, şi că ele vor declanşa puternice 
reacţii în rândul cadrelor didactice şi opiniei publice. Scandalul 
manualelor de istorie şi literatură naţională — cu rol decisiv în 
educarea tinerei generaţii şi dezvoltarea sentimentului patriotic — 
este o reacţie organică, perfect motivată, nu a unor profesori leneşi 
Şi retrograzi, cum îi taxează un universitar campion al traseelor 
politice sinuoase şi coordonator de manuale comuniste, ci a unei 
colectivităţi conştiente, care fără a nega importanţa integrării 
(europeni suntem, slavă Domnului, cam de multişor!) nu acceptă 
atitudinea capului plecat, mâinii întinse şi a ingerinţelor din afară 
care jignesc sentimentul demnităţii naţionale. 

Ar fi acceptat oare o impozantă țară europeană tezele 
impuse României: să se pună sub îndoială geneza istorică; să se 
aplice „surdină“ evenimentelor istorice; să i se demitizeze marile 
personalităţi toate acestea pentru a se încadra în programul unor 
organisme politico-economice supranaţionale? 

Aşa s-a ajuns la situaţia paradoxală că manualele de 
română pentru clasa a IX-a au fost invadate de scriitori 
cvasianonimi şi texte prea puţin exemplificatoare, că s-au 
extirpat toate lecturile care ar putea trezi sentimentul mândriei 
patriotice, propunându-se în cele mai multe cazuri texte neutre, 
estetizante sau de tip speculativ — filosofic, care satisfac 
principiul cultivării gândirii comunitare, transnaţionale. 

În acest unghi de vedere se încadrează şi indicaţia ca 
„Scrisoarea III“ să fie pusă pe planul 2-3, preferându-i-se alte 
poezii meditative, intimiste sau folclorice. 

Desigur, Eminescu, deşi contestat violent în reviste 
elitiste şi cosmopolite (de tipul „Dilema“), nu putea fi eradicat 
total din programă, deşi imităm mult, dar în spirit vestic, ceea 
ce estul a făcut pe la noi prin 1949-1959 în aşa zisul „obsedant 
deceniu“ pe care am avut nefericirea să-l parcurg, şi marea 
tristeţe să-l văd reiterat în acest obsedant deceniu al tranziţiei, 
când aproape aceiaşi scriitori au fost malaxaţi de aproape aceiaşi 
critici şi esteticieni cu blană schimbată, unii din ei şi azi 
universitari şi academicieni spăşiţi şi reciclaţi. 

Sunt de asemenea convins că simpaticul meu prieten a 
şuguit făcându-mă „urechist“ deoarece nu mi-am folosit ochii 
pentru a parcurge programa analitică. Am avut răbdarea şi 
neplăcerea s-o parcurg (după ce am făcut o lungă şi vicleană 
călătorie pentru descoperirea ei). E drept, nu se face 
recomandarea expresă ca „Scrisoarea III“ să fie scoasă din 
programa de bacalaureat, dar este aruncată în mormanul de 
lucrări opţionale, în concurenţă cu o serie de jalnice mostre 
postmoderniste. Arhicunoscută, prea lungă, prea complicată, 
incomodă pentru musulmanii noştri precum „Ţiganiada“ pentru 
romi, jenantă în partea a doua pentru politicienii de azi care s-ar 
fi regăsit în ea ca într-o oglindă venețiană, „Scrisoarea III“ ar fi 
fost în mod cert evitată. Era cel mai inteligent şi perfid mod de 
a o elimina ca obiect de studiu. Or, o astfel de poezie în care 
poporul român este mai bine definit moral ca oriunde, cu 
valoare universală şi care — vorba ministrului Marga — oferă o 
plajă extrem de largă de aplicaţii privind teoria şi istoria 
literaturii, (de la poemul istoric, la antiteza romantică), trebuia 
să constituie prin valoarea şi reprezentativitatea ei o piesă 
obligatorie pentru bacalaureat, şi nu una opţională. 

În Post-Scriptum, domnul Adrian Costache apără cu 
eleganţă integrismul cultural comandat din afară, pretinzând că 
noua viziune a manualului nu urmăreşte aplicarea recoman- 
dărilor exprimate, în faimosul seminar de la Braşov din vara 
anului 1998, de Uniunea Europeană, de a ne lepăda de identitatea 
naţională pentru a fi primiţi în familia Comunităţii europene, ci 
noul spirit critic în cultura română. Dacă Maiorescu învia 
printr-un miracol la auzul acestei temerare iniţiative pentru a 
admira programele şi mai ales izvoditurile noi literare cu care 
substituim textele cu adevărat clasice (deci demne de studiat în 
clasă) din manuale, ar fi propus guvernului să dea o ordonanţă 
de urgenţă pentru a se incendia puşcăria şi casa de nebuni 
patronate de minunatul veac globalist. 


Examene, 1999 

Un fenomen îngrijorător: 
scăderea alarmantă a interesului elevilor 
pentru literatură şi în special 
pentru clasicii români 


Aplicarea în spirit democratic a principiului de drept 
roman „audiatur et altera pars“ şi în domeniul pedagogiei a 
determinat în ultimii doi ani diverse foruri, mass-media audio- 
vizuală, publicaţiile din Capitală şi din alte centre culturale ale 
ţării să-i consulte pe elevi şi să întreprindă sondaje pe loturi în 
ceea ce priveşte atitudinea lor faţă de obiectul „literatura 
română“ în liceu. 

Reacţiile şi opiniile elevilor sunt surprinzătoare şi 
semnificative; nu ne pare de loc întâmplător că, de unele dintre 
acestea, autorii de programe şi manuale au ţinut seama atunci 
când le-au „ajustat“ în scopul evitării supraîncărcării sau 
adoptării unei poziţii moderne, de deschidere spre diversitatea 
fenomenului literar în timp şi în spaţiu. 

Una dintre cele mai importante cercetări a fost şi cea 
întreprinsă de Centrul de Studii şi Cercetări pentru Probleme de 
Tineret cu prilejul ultimului Târg de Carte „Gaudeamus“, 
publicată în presa centrală, având ca temă importanţa acordată 
literaturii şi opţiunile de lectură ale actualei generaţii şcolare. 

Pentru o mai corectă edificare a cititorului, voi încerca să 
sistematizez mulţimea de date şi procente, ca şi învălmăşeala în 
care sunt expuse rezultatele „itemilor“ aplicaţi, coroborându-le 
şi cu datele altor sondaje din Capitală şi din ţară cu care 
concordă în mare măsură, ceea ce ne obligă să recunoaştem 
generalitatea fenomenului şi persistenţa unui anumit curent de 
opinie care stârneşte vii discuţii şi comentarii contradictorii: 

a) Înteresul pentru literatură în general şi pentru literatura 
română în special, manifestat în timpul liber al elevilor, este 

situat pe ultimul loc, adică pe locul cinci după: „bairamuri“ şi 
discoteci, vizionarea de emisiuni TV, parcurgerea revistelor (de 
preferință documentare, cu VIP-uri şi „educaţie“ sexuală) şi 
activităţi sportive. Doar circa nouă elevi dintr-o sută practică 
regulat lectura literară şi sunt interesaţi de ea. 

b) În ce priveşte programele şcolare, scriitorii prevăzuţi în 
actualele programe au fost împărţiţi de elevi în patru categorii 
foarte precise: 

1. Autori care ar trebui să dispară din programe: 
Nicolae Filimon, Vasile Alecsandri, Grigore Alexandrescu, 
George Coşbuc, Ion Budai-Deleanu, Octavian Goga, Liviu 
Rebreanu, Camil Petrescu, Hortensia Papadat-Bengescu, 
deoarece le produc dureri de cap. 

2. Autori care ar trebui considerabil reduşi din programă: 
lon Creangă, Mihai Eminescu, I.L. Caragiale, Marin Preda, 
fiind consideraţi plictisitori şi arhicunoscuţi. 

3. Autori „acceptabili“: Ion Barbu, Lucian Blaga, George 
Bacovia, Nichita Stănescu, care mai spun „câte ceva“ tânărului 
de azi. 

4. Autori pe gustul lor, deci preferaţi: Mircea Eliade, Emil 
Cioran, Mircea Cărtărescu. 

5. În privinţa genurilor literare, romanele — în această 
ordine: de dragoste, despre tineri, polițiste — sunt preferate într-o 
proporţie de circa 90%, urmate de poezie, cam 6%, şi de eseuri, 
aproximativ 39%. Teatrul scris interesează doar în proporție 
de 1% (e vorba de Shakespeare, singurul dramaturg menţionat 
în sondaj). 

La întrebarea: Ce aşteaptă elevii din partea editurilor? s-au 
conturat trei mari „pachete“ de preferinţe: 

1. circa 45% ar fi interesaţi de cărţi privitoare la arta de a 
reuşi în viaţă şi de a câştiga bani, cărţi despre idolii lor şi despre 
formaţiile preferate de muzică uşoară, cărţi didactice ajutătoare 
(bareme, grile, exerciţii de matematică, rezumate etc.). 

2. circa 35% solicită romane erotice. 

3. circa 20% solicită cărţi cu un conţinut strict distractiv, 
cărţi despre unele profesii sau ramuri tehnice foarte solicitate 

(management, informatică, cibernetică), despre unele curente 
filosofice europene şi din Extremul Orient (existenţialism, 
freudism şi yoga), despre astrologie şi parapsihologie. Nu 
apare în sondaj nici o urmă de interes pentru literatura „non- 
fiction“ (memorialistică, informaţie ştiinţifică) şi, surprinzător, 
semnalăm un declin marcat al literaturii S. F. 


x 
x x 


Ce concluzii putem trage din aceste sondaje efectuate 
între anii 1998—2000 la nivelul unor grupuri izolate sau 
colectivităţi şcolare reprezentative din Capitală şi din provincie? 

Cea mai evidentă şi incontestabilă constatare este 
diminuarea considerabilă a interesului elevilor pentru lectură în 
general şi pentru cea literară românească, în special. Ca o 
consecinţă logică şi legică a politicii cultural-educaţionale 
practicată de T.V., radio, presă, edituri, temele literare preferate 
au devenit: dragostea, aventura, singurătatea, disperarea, groaza 
(terror), oroarea (horror), sinuciderea, violenţa, iar specia 
solicitată intens este romanul. Mult mai rar liceeni de „elită“ 
sunt interesaţi de eseul filosofic, care se învârte tot în jurul 
acestor teme prvind condiţia dramatică a omului modern. 

Estetismul — în sensul de gândire, simţire, expresie 
frumoasă şi chiar comportament elegant — este vehement 
contestat şi combătut dintr-o tendinţă neconformist-protestatară 
Şi în numele unui „verism“ social şi psihologic invitând la 
prozaism, duritate, trivialitate, (vezi poezia post-modernistă şi 
textele muzicii uşoare de cartier) şi chiar de scabros (vezi 
producţiile literare emanate la ultimul concurs „Nicolae 
Labiş). Aşa se explică de ce marii clasici nu mai plac, iar elevii 
fac adevărate „revoluţii“ pentru scoaterea lor din programă. 
Scriitori mari, profunzi, care ridică dificultăţi de înţelegere a 
operei lor şi mai ales a cadrului istoric, socio-psihologic al 
acestuia, implicând un orizont de cultură pe care elevii de azi 
nu-l mai au (Dimitrie Cantemir, lon Budai-Deleanu, Nicolae 
Filimon, Liviu Rebreanu, Mihail Sadoveanu, Camil Petrescu, 


www.dacoromanica.ro 


224 TUDOR OPRIŞ 


Hortensia Papadat-Bengescu) sunt respinşi din comoditate şi 
refuz al efortului de informare şi aprofundare introspectivă. 

Elevii sunt foarte sensibili la „moda“ literară (ca la orice 
modă, de altfel). Ei ţin la părerea liderilor de opinie, care de la 
înălţimea catedrelor universitare ori de la pupitrul revistelor de 
literatură şi emisiunilor literare TV, fac propaganda unor 
curente, autori, opere în vogă. 

În sfârşit, tot aşa se explică apariţia spontană în 
manualele de română pentru clasa a IX-a a unor scriitori în 
viaţă, sub 45 de ani, deveniți peste noapte „clasici“ ca urmare a 
unei „campanii“ menite să dirijeze gusturile tineretului în 
direcţii de unde cititorii pot fi mai uşor manipulaţi. 

La această manevrare a „gândirii“ estetice a elevilor se 
adaugă şi catastrofala politică editorială. Respectarea de către 
editori a legii cererii şi ofertei, aplicată şi cărţii, considerată de 
cei mai mulţi dintre aceştia ca o simplă marfă rentabilă sau 
nerentabilă, caracterizează actualul peisaj românesc al 
producţiei de carte şi orientează în cel mai negativ sens liniile 
directoare ale educaţiei prin lectură literară a tinerei generaţii. 


Limba şi literatura română pentru elevi, 2000 

„Este de neiertat să ne autodecretăm 
europeni, dispreţuind tradiţiile 
şi batjocorind istoria ţării“ 


—Scrisoare deschisă ministrului Andrei Marga — 


Am citit cu uimire şi consternare declaraţiile dumnea- 
voastră apărute luni, 11 octombrie a.c., în „Curierul naţional“ 
cu supratitlul „Scandalul manualelor de istorie“. 

Era firesc să vă apăraţi politica didactică ultrademocratică 
(sau „ultraschimbistă“ cum ar şugui Caragiale) pe care aţi 
îmbrăţişat-o ca şi mine, cu entuziasm, după Revoluţie, împre- 
ună cu tinerii autori de manuale, crescuţi sub pulpana facultăţii 
de istorie din Cluj şi „ciupiţi“ de ideologii globalisto-integriste 
ca şi de principii „ghermănoase“. 

V-am urmărit de la distanţă, ca tânăr profesor adânc 
implicat în educaţia estetică a tineretului — atât activităţile politice 
studenţeşti din facultate cât şi simpatiile marcusiene. Şi v-am 
citit cu interes şi apologetica marxistă şi pe cea transfrontalieră 
din ultimii ani, considerându-vă unul din capetele filosofice 
frumos mobilate ale ţării. Impetuozitatea cu care aţi combătut 
pasivii înaintaşi din conducerea ministerului, demnitatea şi curajul 
cu care aţi ţinut piept şovinismului udemerist (din nefericire, 
până aţi intrat sub papucul moşnegesc al PNŢCD-ului), mi-au 
sporit respectul şi prețuirea. Întâmplător, am fost primul profesor 
din România care, a doua zi după numirea dumneavoastră, v-am 
prezentat personalitatea şi opera şi v-am adresat un salut de bun 
venit în publicaţia „Examene“ al cărui consilier pedagogic sunt. 
Îmi voi permite să vă citez doar o frază din acest cuvânt de 
întâmpinare: „Suntem convinşi că formaţia filosofică a noului 
ministru îl va avantaja când va fi vorba de conceptualizarea 
reformării şi modernizării învăţământului care nu trebuie să se 
reducă la importuri neasimilate şi cosmetizări pedagogice, ci va 

trebui să asigure acel echilibru ontic între tradiţie şi noutate, 
dintre calităţile tradiţionale şi experienţa unică a şcolii româneşti 
şi admirabilele perspetive ale unui învăţământ deschis, de respiraţie 
europeană.“ 

Făcând acest gest colegial nu urmăream favoruri sub o 
„captatio benevolentiae“ (am depăşit cu 2-3 ani şapte decenii 
şi am fost şi eu adesea ispitit cu propuneri de înalte funcţii pe 
care însă le-am refuzat categoric, uneori din demnitate, alteori 
din laşitate), ci îmi exprimam un sentiment de preţuire pentru 
un valoros profesor, vă dădeam un sfat de coleg mai în vârstă, 
care a sprijinit fără odihnă 50 de ani acest minister şi a pus un 
umăr cinstit la toate reformele benefice ale şcolii din perioada 
1958-1974, începând cu aceea a regretatului Ilie Murgulescu 
fără de care am fi avut după Revoluţie o cumplită moştenire. 

Ceea ce s-a întâmplat însă ulterior m-a dezamăgit profund. 
Am încercat să ajut mersul înainte al reformei nu doar cu 
emisiuni radio, TV ci şi cu zeci şi zeci de articole, unde anali- 
zasem sever, dar obiectiv, reforma curriculară. V-am trimis 
pachete-pachete de articole, dar nu v-au sosit din motive necu- 
noscute mie, deşi erau înregistrate oficial şi nerăspunsul la ele, 
dincolo de 30 de zile, cădea sub incidenţa penală a nerespectării 
legii petiţionării, pe care aş fi putut s-o invoc, dacă nu mă oprea 
un fel de pudoare. 

M-am convins cu timpul că sunteţi un autic, un orgolios 
căruia nici marxismul, pe care l-aţi practicat 30 de ani ca activist 
şi profesor, n-a reuşit să-i dezvolte simţul autocritic. Aţi fost şi 
rămâneţi probabil încă adeptul unui cunoscut moralist francez 
care v-a definit de minune: „Un conducător avid de glorie îşi 
alege slujbaşi cât mai şterşi pentru a străluci doar el, cu mai 
multă putere“. 

Sub semnul acestui orgoliu şi al rezistenţei la orice critică 
aţi scris acea penibilă disculpare din „Curierul naţional“ în care 
luaţi apărarea unui act evident antipatriotic şi, dacă vreţi, anti- 
european şi a unor dascăli bicisnici care sunt implicit victime ale 
unor concepte susţinute de dumneavoastră şi care, deocamdată, 
în Europa, cu binecuvântarea şi patronajul stăpânului suprem 

de peste Ocean, se exprimă mai mult prin agresiuni, violențe 
distrugătoare, dezmembrări de state, federalizări forțate, subor- 
donări economice şi culturale, umiliri ale sentimentului 
național. 

Cuirasa apărării dumneavoastră o constituie disciplina 
birocratică, aşa-numita „legalitate a formei“ sub care se pot 
ascunde şi scuza cele mai negre intenții şi cel mai veninos 
conţinut. Motivările aparţin unui ministru înspăimântat care se 
apără cu scuturi de hârtie: „Procedurile de aprobare a manua- 
lelor au fost făcute public“; „La elaborarea programelor a fost 
consultat un grup de reputați istorici“; „Nu există vreo 
problemă a încălcării regulilor stabilite de Guvernul României 
cu Banca Mondială“ etc. 

Când e vorba însă de aprecierea critică a conţinutului, a 
opticii deformante asupra istoriei României, oferită atâtor mii de 
tineri de acel manual care a stârnit un ocean de proteste, aţi sărit 
ca ars: „Este o agitaţie demagogică, din motive politicianiste“, 
„Publicul onest a fost indus în eroare cu falsuri premeditate“, 
„Nici unul din cei care au atacat vehement manualul nu cunoaşte 
tradiţia românească interbelică a manualelor de istorie“. 

Sunteţi profund greşit, iubite domnule Marga. „Falsurile 
premeditate“ nu sunt ale criticilor, ci ale autorilor care repudiază 
documentele istorice pe care alte manuale alternative le acceptă 
sine qua non. Motivele politicianiste nu stau la baza argumen- 
taţiei criticilor ci a concepţiei celor ce-au întocmit manualul şi 
care se conformează preţioaselor indicaţii pe care le-au primit 
profesorii şi directorii de editură de la cei ce finanţează din afară 
manualul de istorie al României (Statul român n-a dat nici un 
bănuţ pentru elaborarea acestuia!). Prin acel discret şi insidios 
„Project on ethnic relations“, prelucrat la Braşov, s-a sugerat 
beneficiarilor respectarea unei linii politice bine învăluite în 
vederea slăbirii unităţii statale şi a sentimentului naţional şi inte- 
grării cât mai rapide în sisteme globale, menite, zice-se, să 
atenueze tensiunile interetnice. Manualul care s-a dovedit a fi 
cel mai obedient a fost cel al lui Sorin Mitu, iar editorul cel mai 
receptiv Boris Singer, directorul editurii „Sigma“. 


www.dacoromanica.ro 


228 TUDOR OPRIş 


Să ştiţi, domnule Marga, că mai sunt oameni chiar de 
vârsta dumneavoastră şi chiar mai tineri care cunosc tradiţia 
românească interbelică a manualelor alternative de istorie dintre 
1921-1948. Le-am parcurs şi eu la Biblioteca Centrală Peda- 
gogică care le păstrează şi chiar am studiat după ele, dar n-am 
găsit nici unul care să semene cu manualul incriminat. Între cele 
8-10 manuale care au circulat în acest timp, în frunte cu cel al 
lui C. C. Giurescu — cel mai căutat — n-au existat deosebiri 
radicale şi în nici unul din ele nu s-a emis indirect principii 
şovine sau antiromâneşti, negând sau reducând la derizoriu 
personalităţi scumpe românilor sau punând sub îndoială 
realitatea naţiunii şi a istoriei poporului român. 

În declaraţie afirmaţi că la elaborarea programelor şi 
manualelor a fost consultat un grup de iluştri istorici în frunte cu 
academicianul Dan Berindei. Spuneţi un neadevăr, deoarece 
Dan Berindei, într-un recent articol inserat în „Adevărul“, 
dezminte cu vehemenţă amestecul în acest simulacru şi chiar 
impută forurilor respective neconsultarea Academiei Române, 
care şi-ar fi impus punctul de vedere cu adevărat ştiinţific 
şi autorizat. 

ÎI puneţi ca gir moral pe colegul meu de generaţie, lancu 
Fischer, un om delicat şi un erudit cunoscător al limbilor 
moarte, peste care şi marxismul şi anii marilor reforme au trecut 
fără urme, şi care, bolnav (se pare că şi-a dat demisia), a fost 
doar o acoperire a unei mişuneli de mediocrităţi care s-au vârât 
în această afacere, indiscutabil profitabilă, mai ales că era 
sponsorizată şi finanțată din afară. 

Nu acuzaţi de incompetenţă istorică pe criticii manua- 
lului, domnule Marga! Dumneavoastră, cu ce competenţă îl 
apăraţi, în calitate de specialist în alt domeniu? Orice român, 
chiar dacă nu e un superspecialist, e dator să cunoască măcar 
„esenţa“ istoriei ţării. Şi dumneavoastră, care sunteţi doctor în 
filosofie şi eu, care sunt doctor în litere, suntem obligaţi ca 
autori care au semnat zeci de cărţi şi sute de studii să cunoaştem 
realităţile şi „legendele“ istoriei noastre, să credem în adevăruri 
istorice şi nu în telenovele comerciale prezentate în manualul 

cabotin al unui istoric tânăr şi necopt, pe care cu o ipocrită 
generozitate îl aruncaţi ca pe o pisică moartă în ograda istori- 
cului Liviu Maior — fostul ministru al învăţământului, acum în 
opoziţie — denunţându-l ca pe un eminent „elev“ şi fiu spiritual 
al acestuia. Nu-i un gest elegant din partea unui duşman 
declarat şi rezolut al „politicianismului“ în învăţământ. 
Şi-ntr-o altă aserţiune făcută nu aveţi dreptate. În nici o ţară 
din lume, cu excepţia României, manualele de istorie nu stârnesc 
pasiuni. N-am văzut manuale de istorie helvetică în care realitatea 
cantoanelor să fie pusă la îndoială, iar Wilhelm Tell să fie înfățișat 
ca un bărbat „marfă“ care trage bine cu arcul. Nu vei întâlni un 
manual francez modern în care să se pledeze pentru germanitatea 
Alsaciei şi Lorenei, iar Coco Channel să fie pusă alături de 
Vercingetorix sau de De Gaulle. În nici un manual maghiar nu se 
afirmă „blestemaţia“ că Transilvania aparţine de drept României. 
N-am citit un istoric maghiar care să-l ia peste picior pe Atila sau 
Kossuth, făcându-l pe unul mâncător de carne crudă şi pe altul 
tăietor de nemeşi. Pasiunile le provoacă politicienii şi lipsa de 
patriotism, semn al îmbucurătorului început de europenizare. 
Sunteţi fiu de ţăran bistriţean; sunt nepot de meşteşugar 
memorandist din Sibiu. Indiferent de divergenţele de optică, 
generate de unghiul moral din care privim un Occident amoral 
şi pragmatic, un lucru trebuie să ne lege, ca pe toţi intelectualii 
din România. Suntem români şi europeni în acelaşi timp, 
domnule Marga. Este stupid să ne declarăm români şi să refu- 
zăm binefacerile unei Europe prietenoase; este de neiertat să ne 
autodecretăm europeni, dispreţuind tradiţiile şi batjocorind 
istoria ţării. Cu înţelepciune, cu demnitate, cu sentimentul 
valorii naţionale, cu mai puţină umilinţă şi curbatură a spinării 
putem intra cu fruntea sus în Europa. Sunt convins că aici ne 
putem da frăţeste mâna, iertându-ne reciproc: eu pe dumnea- 
voastră că nu mi-aţi ascultat atâta vreme sfaturile; dumnea- 
voastră pe mine pentru că m-am putut îndoi de excelența 
intelectuală şi cinstitele dumneavoastră sentimente patriotice. 


Ultima oră — 22/28 octombrie, 1999 

PROGRAME PRIPITE 
ŞI MANUALE DISCUTABILE 


Reforma învățământului 
între intenții şi realizări 


Răsfoind planul M.E.N. pentru perioada 1998—2000 şi 
confruntându-l cu realizările, nu-i greu de remarcat distanţarea 
dramatică a acestor vectori ai procesului didactic. 

Reforma managementului şcolar şi reforma finanţării 
învăţământului se găsesc la ora actuală într-o fază teoretică, 
deoarece ele atârnă de un buget de criză şi de supravieţuire, care 
blochează atât realizarea unor măsuri manageriale, cât şi 
fluiditatea şi cuantumul minimal al finanţării actului educativ şi 
personalului didactic şi administrativ. 

Trecerea şcolilor sub tutela financiară a primăriilor este o 
măsură neinspirată. În sistemul comunist, când totul era centra- 
lizat şi controlat, măsura a dat roade: n-au existat curbe de 
sacrificiu, anual se alocau fiecărei şcoli sume pentru curăţenie şi 
reparaţii, nu s-au semnalat reduceri de investiţii şi întârzieri în 
plata deconturilor. 

Liberalizarea şi privatizarea economică din prezent 
generează însă acele fenomene entropice, greu de prevăzut şi 
controlat, pe care, în ultima vreme, cadrele didactice din ce în 
ce mai depreciate sub raport salarial şi marginalizate sub raport 
social, le-au resimţit tot mai acut, determinându-le la mişcări 
sindicale care ar fi putut duce la înghețarea anului şcolar, caz 
unic în analele învăţământului european după cel de-al doilea 
război mondial. 

Situarea sub raport financiar a învățământului pe ultimul 
loc, alături de sănătate şi cultură, în ierarhia priorităţilor naţio- 
nale a făcut şi mai dureroasă şi păgubitoare discrepanţa dintre 

ambițiile şi veleităţile „europeniste“ şi „atlantice“ ale planului şi 
realităţile de tip „colonial“ pe care le trăim. Gravele contraste 
economice şi inegalităţi sociale create în perioada tulbure a 
tranziţiei, incompetenţa politică şi profesională a unor 
conducători, proasta gestionare a avuţiei naţionale, slaba valo- 
rificare a capacităţilor intelectuale de care dispune România, 
scârbite de murdăria jocurilor politice în care nu se implică 
pentru a nu fi compromise, ca să nu mai vorbim de modul 
păgubos şi umilitor în care ne-am angajat în diverse sisteme sau 
organisme comunitare, ne amână mereu trâmbiţata „integrare“ 
şi ne sporeşte disperarea şi sleirea morală. 

Revenind la reforma învăţământului, starea precară a 
multor localuri, dotarea necorespunzătoare (în era compu- 
terelor şi internetului), spaţiul şcolar în multe cazuri insuficient 
(după generalizarea învăţământului obligatoriu la nouă ani 
şi anexarea de noi clase la şcolile generale situaţia se va agrava), 
depopularea mediului rural, care impune desfiinţarea multor 
unităţi şcolare în sătuce şi cătune risipite pe văi şi munţi, unde 
copiii rămaşi vor trebui să străbată mulţi Kilometri pentru a 
fi şcolarizaţi, reducerea numărului de cadre didactice pentru a 
se ameliora salariile, sunt doar câteva probleme legate de 
subfinanţarea actuală a învăţământului. 

Reorganizarea structurii anului şcolar a ridicat şi 
continuă să ridice numeroase obiecţii şi opoziții pedagogice 
privind modul de alternare a studiului cu perioadele de vacanţă, 
alternare care nu scade, ci sporeşte stresul elevilor, prin schim- 
barea prea frecventă şi fără readaptarea necesară a bioritmului şi 
dinamicii curbei de efort intelectual. 


* 
* * 


Demarează greu reforma învățământului profesional, 
tehnic, agricol, slab stimulate, organizarea învățământului la 
distanță, informatizarea liceelor şi şcolilor (din nefericire, doar în 
mediul urban, şi acolo selectiv), activitatea Consiliului Naţional 
de Acreditare a învăţământului particular, a cărui extindere ar 
diminua eforturile financiare ale statului. 

Sunt şi sectoare unde se manifestă o totală stagnare sau se 
bate pasul pe loc: elaborarea programelor educative (puternica 
direcţie educativă de altădată a ministerului este redusă în 
prezent la doi funcţionari), relansarea studiului limbilor clasice, 
refacerea educaţiei muzicale şi plastice (inexistentă la liceele 
teoretice), reforma pregătirii iniţiale a cadrelor didactice 
(practica pedagogică a studenţilor este la fel de dispersată şi 
ineficientă ca şi în deceniile de după desfiinţarea Seminarului 
Pedagogic), dezvoltarea parteneriatului şcoală-familie, şcoală- 
comunitate, care începe să funcţioneze doar acum, când şcolile, 
trecând printr-o gravă criză financiară, sunt obligate să facă apel 
la ajutorul material şi financiar al părinţilor şi sponsorilor (ar fi 
necesară o bază legală mai fermă pentru constituirea şi folosirea 
modului de susţinere a învăţământului). 

În privinţa creşterii capacităţii instituţionale a M.E.N., 
din instituţiile aferente organizate pe baza hotărârilor de guvern 
par să dea semne de activitate şi eficienţă: Serviciul Naţional de 
Evaluare şi Examene, care a lăsat de bine, de rău, ordine în 
examenele de capacitate şi bacalaureat, fără a reuşi însă mare 
lucru în direcţia docimologiei şi creerii sistemului de atestare şi 
certificare profesională, bazată pe standarde ocupaţionale. 
Oficiul Naţional al Burselor de Studii în Străinătate (căruia i-ar 
trebui nişte criterii mai ferme de selecţie) şi Agenţia Turismului 
şi Taberelor Şcolare, care însă nu poate garanta şi latura 
educativă a „losir-ului“, asigurată prin calitatea profesorilor 
selecționați (nu adunaţi la întâmplare şi peste noapte, cum se 
procedează de obicei). 

Reforma este absolut necesară şi trebuie accelerată şi 
aprofundată printr-o mai judicioasă politică financiară, o mai 
bună ancorare în realităţile şi tradiţiile şcolii româneşti a 
strategiilor „globalistice“ şi „integriste“ pe plan internaţional şi 
educaţional, o înlăturare a aşa-zişilor „specialişti“ improvizaţi şi 
oportunişti şi o antrenare mai vie a cadrelor didactice realmente 
valoroase, competente, cu experienţă şi dăruire sufletească, 
reticente sau ţinute intenţionat în umbră de politicianismul 
„algoritmic“ atât de dezastruos pentru prestigiul şcolii noastre. 

* z * 

În orice colț al lumii, finalitatea supremă a şcolii o 
reprezintă formarea unui viitor cetățean nu numai temeinic 
informat, dar şi bine educat, cu verticalitatea morală, simţ al 
răspunderii şi comportament la nivelul de exigenţă al societăţii 
moderne. 

Deşi M.E.N. şi-a mutat din 1997, măcar în titulatură, 
accentul de pe instrucţie pe educaţie (s-a reintitulat Ministerul 
Educaţiei Naţionale), carenţa fundamentală a politicii sale inova- 
toare, reflectată şi în actuala reformă curriculară, o reprezintă 
divorţul dintre instrucţie şi educaţie, lăsarea de izbelişte a 
educaţiei tinerei generaţii într-o epocă de tranziţie haotică, de 
contestări violente şi încălcări flagrante ale legilor de convieţuire 
şi comportare civilizată. 

Se uită că educaţia are numeroase componente, dovadă 
fiind reforma curriculară de azi, care pedalează doar pe educaţia 
intelectuală şi tehnică, susţinute de manuale alternative, pro- 
grame supraîncărcate şi „occidentalizate“ în sens adesea negativ 
şi o computerizare care n-ar trebui să substituie efortul 
intelectual, ci doar să-l ajute şi să-l eficentizeze. 

Pe biroul directorilor de şcoli zac munţi de regulamente, 
decizii, buletine, precizări, reveniri, semn al unui formalism şi al 
unui birocratism didactic la fel de împovărător ca şi în anii 
comunismului, de care toţi se împiedică şi pe care nimeni nu-l 
ia în seamă, agravând indisciplina, dezordinea şi improvizaţia. 
Nu-i de mirare că educaţia morală, civică, patriotică, religioasă, 
ecologică, artistică se află la pământ şi, dacă n-ar fi părinţii 
grijulii, directori şi profesori cu înaltă conştiinţă profesională, 
învăţământul s-ar confrunta cu situaţii limită. 

Pregătirea superficială, dezinteresul unor elevi pentru 
învăţătură şi propriul lor viitor şi chiar abandonul şcolar, ca şi 
pragmatismul exagerat al altora, comportamentul egoist şi dur, 
aerul blazat şi cinic, neconformismul şi acţionarea în spiritul 
darwinist al concurenței sociale exterminatoare, conduită gene- 
rată de o viziune total deformată a democraţiei şi liberalismului, 

schiţează un sindrom îngrijorător. Răul porneşte din interiorul 
şcolii, unde procesul formativ, sufocat de cel informativ, 
manifestă evidente slăbiciuni, cât şi de la nivelul organigramei 
ministerului, atâta timp cât şi direcţia sa educativă care, în 1967, 
avea 36 de salariaţi, iar în prezent doar 2—3, este cea mai 
anemică şi inadecvată scopului din ultimul secol. Din motive 
politice se manifestă o evidentă timorare şi un exces de prudenţă 
în privinţa unei mai rezolute intervenţii direcţionale a statului. 
De teama de a nu fi acuzaţi de dirijism moral de tip comunist, 
facem inadmisibile concesii atitudinilor libertine, încurajând 
indirect lenea, chiulul, violenţa, mârlănia, insurgenţa, delincvenţa 
minoră, sexualitatea precoce, creşterea îngrijorătoare a 
numărului de fumători, de alcoolici şi de consumatori de 
droguri din rândul elevilor. Statisticile oficiale sunt mai mult 
decât alarmante şi deloc în consonanţă cu discursurile 
triumfaliste ale ministrului privind şi „occidentalizarea“ 
climatului şcolar. 

Din spaima de a nu fi suspectaţi de „naționalism“, 
„vadimism“, „funarism“, „protocronism“, umilim orgoliul 
naţional, negăm excelența intelectuală şi capacitatea inventiv- 
creativă a poporului nostru, cultivând în rândul adolescenților 
stări negative de contestare a valorilor româneşti, induse şi de 
studierea unor manuale de istorie şi literatură română care ne 
denigrează sau minimalizează trecutul şi eroii, propunând, 
pentru accelerarea „integrării“, ştergerea identităţii naţionale şi 
eliminarea din programă a unor mari scriitori clasici, substituiţi, 
în numele „europenizării“, cu scriitoraşi contemporani care 
mimează slugarnic modele estetice de ultimă oră. 

Facem elogiul şi importul unei civilizaţii de consum şi 
unui mod de viaţă în care blugii, guma de mestecat, top- 
modelele, majoretele (care în curând vor avea la noi un colegiu 
naţional), laţele nespălate, drogurile, stilul hip-hop, telefonul 
celular şi cel erotic, teleeurobingo, maşina personală schimbată 
odată cu ciorapii, bairamurile, sexi-parti-urile, barurile devin 
sigle ale „europenizării“, dictate de marile centre de interes 
financiar, narcotizând sau sfidând milioane de oameni oneşti şi 

pauperizaţi, cu supramediatizarea excrocilor, miliardarilor de 
carton, elitiştilor snobi şi VIP-urilor parvenite şi agramate, 
devenite peste noapte „modele naţionale“. 

Ceea ce lipseşte tinerilor de azi (în bună parte şi din cauza 
concepţiilor „reformatoare“ ale învățământului) este, alături de 
modestia, bunul simţ, respectul semenului, virtuţi cardinale şi 
tradiţionale ale etosului naţional, motivaţia superioară, convin- 
gerea raţională şi afectivă a necesităţii de a se perfecționa 
intelectual şi moral, de a deveni performanţi pentru a fi folositori 
lor înşile, naţiunii şi umanităţii atât de primejduită de agresiunea 
tehnică şi de poluarea morală din prezent. 

* si * 

Poate că ultima şi cea mai profundă lacună a reformei 
învăţământului, este absenţa unei viziuni global-integratoare. 
Învăţământul este tratat fragmentar, pe bucăţi, fără articu- 
lările necesare şi asigurarea canalelor de comunicare între 
etapele de studiu. 

Deocamdată cea mai reuşită legătură este aceea dintre 
învăţământul gimnazial şi liceal, iar cea mai gravă fractură are 
loc între învăţământul liceal şi cel universitar. 

Chiar dacă legătura dintre învăţământul general 
obligatoriu, care, în curând, va spori de la opt la nouă ani, 
este mai bună ca în trecut, sistemul învăţământului linear 
fiind destul de bine conceput la nivel gimnazial, adoptarea la 
liceu a sistemului ciclic, de reluare la un nivel superior a 
disciplinelor din gimnaziu, ridică unele semne de întrebare. E 
de la sine înțeles că şcoala general-obligatorie de 9 ani trebuie 
să ofere absolvenţilor (circa 70% se rezumă doar la ea) cuan- 
tumul minimal de cunoştinţe, de deprinderi practice şi norme 
de comportament necesare intrării în viaţă şi pregătirii pentru 
muncă sau o etapă superioară de învăţământ. Oare liceul 
trebuie să reitereze prin amplificare şi adâncire ceea ce a 
constituit, de altfel, fundamentul culturii generale, sau să 
încerce, ţinând seama de acumulările din cei 9 ani de şcolaritate 

obligatorie, să lege cunoştinţele disparate în sinteze, să înlo- 
cuiască obiectele de studiu cu probleme interdisciplinare din 
sfera acestora, să adauge disciplinelor clasice, strict necesare 
clădirii unui orizont „elementar“ de cultură, studiate în gimnaziu, 
discipline opţionale şi ştiinţe de graniţă de mare actualitate? 

lată o problemă la care „reformatorii“ n-au meditat, ratând 
astfel ocazia să confere noilor programe de chimie, biologie, 
fizică, geografie etc., o modernitate a viziunii informaţionale 
care le lipseşte la ora actuală. 

Cu toate eforturile depuse în ultimii ani, se menţine falia 
căscată între învăţământul preuniversitar (masiv şi apăsător 
centralizat) şi cel universitar, care de mult au încetat să 
colaboreze, unicul cordon ombilical reprezentându-l programele 
şcolare pe care învăţământul superior este dator să le consulte şi 
să le respecte la întocmirea subiectelor, baremurilor şi grilelor 
de concurs. 

Într-o amiabilă discuţie cu unul din teoreticienii de frunte 
ai reformei şi director al Institutului de Ştiinţe ale Educaţiei, am 
ajuns împreună la concluzia că lipsa de colaborare şi inter- 
acţiune dintre aceste două trepte de învăţământ stă la baza nu 
numai a proastei distribuiri a informaţiei pe verticala procesului 
de învăţare şi a nevalorificării corespondenţei dintre profilul 
liceelor şi al facultăţilor, dar şi a numeroase erori de orientare 
pofesională şi a unor eşecuri în viaţă, demonstrând că una din 
gravele carenţe ale reformei curriculare este absenţa unei viziuni 
globale şi integratoare a învăţământului românesc, ceea ce ne-a 
aruncat după statisticile UNESCO referitoare la evaluarea 
calităţii şi eficienţei sistemelor de învăţământ, de pe locul 7 în 
lume, în 1971, pe locul 34 în 1998. 

La încheierea acestui bilanţ, departe de noi gândul de a 
contesta „ab initio“ motivaţia şi validitatea acestei reforme, 
istoric necesară, prin absolutizare a opiniilor critice. Ca orice 
reformă, şi aceasta are aspecte pozitive, dar şi altele, negative, 
care nasc din necunoaşterea specificului naţional şi a istoriei 
şcolii româneşti, ca şi prin marea grabă de a copia modele 
străine inadecvate şi greu asimilabile. 

Popoarele lipsite de tradiţie nu opun rezistenţă şi 
adoptă orice noutate cu viteză şi entuziasm, fără opoziţie 
critică şi cu foarte redusă doză de responsabilitate morală. 
Popoarele cu tradiţie culturală, ca al nostru, nu sunt dispuse 
să li se vâre pe gât forme greu digerabile. Afirmarea proto- 
cronismului cultural al micilor popoare deranjează, deoarece 
se opune tendinţelor unor mari puteri tutelare, care vor să-şi 
impună hegemonia economică şi politică, invocând lipsa de 
istorie, de personalitate, de tradiţie a unor ţări mai mici sau 
mai defavorizate de istorie, cărora vor să le impună o formă 
brutală de subordonare economică, sub masca ipocrită a 
„integrării“ cultural-educative. 


+ * * 

Bugetele de „austeritate“, pauperizarea cronică a peste 
60% din populaţia ţării, salariile de mizerie ale slujitorilor şcolii, 
supraîncărcarea informaţională, sincopa educaţională sunt 
factori care adâncesc ruptura între şcoală şi familie. Exigenţele 
examenelor de absolvire (capacitate, bacalaureat) şi ale celor de 
la admiterea mai ales în facultăţi suprasolicitate (ASE, Drept, 
Limbi străine etc.) au generat un fenomen deosebit de pernicios: 
apariţia şi chiar tendinţa de generalizare a învăţământului 
paralel, însoţită de proliferarea monstmoasă a unei literaturi 
pedagogice caduce, legată direct de examene, mare consu- 
matoare de hârtie, în detrimentul unei valoroase literaturi 
auxiliare, din nefericire mai puţin „rentabilă“ şi aproape exclusă 
din planurile editoriale. La oraş, în special, părinţii fac sacrificii 
inimaginabile ca să plătească „meditatori“ buni chiar şi ani în 
şir. Nu în puţine cazuri, preţul acestor pregătiri suplimentare 
intensive dezechilibrează bugetele multor familii, obosesc pe 
candidaţi, care nu rareori ratează concursul din cauza stressului; 
ştirbesc cultura generală şi dezorganizează procesul de 
învăţământ, mai ales în ultimele ore de program ale claselor 
terminale, când se programează meditaţiile particulare, iar salile 
de curs rămân, în cel mai fericit caz, înjumătăţite de elevi. 

Reforma curriculară n-a fost capabilă până în prezent să 
găsească o soluţie stabilă pentru a-şi combate propriile-i 
bâlbâieli şi inconsecvenţe. Modificări în privinţa criteriilor, 
structurii şi organizării concursurilor au apărut exagerat de 
frecvent. În acest an s-a aplicat în sfârşit, o măsură bună: 
desființarea examenelor de admitere în liceu, considerându-se că 
rezultatele anilor gimnaziali şi de la capacitate sunt edificatoare, 
fiind luate în consideraţie în proporţie de 30%, respectiv 70%. 
De asemenea, spargerea rigidităţii în menţinerea obligatorie a 
concursurilor de admitere în facultăţi, prin luarea în consi- 
deraţie (la liberul arbitru al decanatelor şi în proporţii variabile 
de la caz la caz) a rezultatelor de la bacalaureat şi a palmaresului 
internaţional la unele olimpiade şi concursuri artistice sau 
sportive, a reprezentat un mic pas înainte. Aceste concursuri 
continuă însă să-şi perpetueze imperfecţiunile, să genereze false 
ierarhizări şi să dea curs într-o prea mare măsură mediocrităţii 
dopate cu meditații date mai ales de universitari care cunosc 
„chichiţele““ concursurilor cu bareme şi grile (amarnic meşteşug 
de tâmpire a minţii, vorba lui Creangă) şi care susţin cu 
obstinare utilitatea unor astfel de concursuri generatoare de 
substanţiale venituri personale, provenite din meditații şi editări 
de programe, broşuri, recomandări, rezumate, soluţii etc. etc. 
Deşi personal am făcut propuneri de ameliorare şi modernizare 
a concursurilor, favorabile atât elevilor şi familiei, cât şi 
selecţionării calitative a materialului uman, M.E.N. a rămas 
surd şi mut, Direcţia de relaţii publice şi imagine a ministerului 
(abundentă şi pe trei sferturi inutilă) reţinând din presă cu 
prioritate acele articole care flatează de obicei orgoliul 
ministrului şi care nu excelează prin competenţă, realism, 
onestitate şi francheţe. 


* 
* * 


Am ținut să insist asupra acestui aspect deficitar, care 
explică adâncile spărturi provocate de reforma curriculară în 
relaţiile dintre şcoală şi familie, prin încurajarea directă sau 

indirectă a învăţământului paralel, implant lucrativ şi aproape 
obligatoriu într-un sistem de învățământ gratuit, an de an mai 
släbit, pentru a face loc unei surse de venituri extrasalariale, 
justificate, poate, de simbriile umilitoare din învăţământ, în 
contrast cu salariile umflate în atâtea sectoare „neprioritare“. 

Înainte de al doilea război mondial, meditaţia nu exista 
decât ca formă de asistare a elevilor slabi, incapabili de a se 
descurca la anumite obiecte. În prezent, ea este acordată 
paradoxal, elevilor inteligenţi şi bine pregătiţi. Ei s-ar descurca 
perfect cu mijloacele puse la dispoziţie de şcoală şi de colectivul 
ei de profesori dacă n-ar exista acest tip de concurs care, nefiind 
capabil să testeze valoarea şi aptitudinile reale ale candiadaţilor, 
împinge la necesitatea pregătirii paralele, care nu ţine de 
obiectul fundamental al liceului — acela de a forma o cultură 
multilateral-armonioasă, ci vizează exclusiv asigurarea unui loc 
în învăţământul superior, printr-o supra-pregătire unilaterală. 

Şi în alte direcţii ale relaţiei şcoală-familie (obligatorie şi 
imperativă), reforma a făcut prea puţin, preferând să se văicăre 
ca femeia din poveste cu drobul de sare atârnat deasupra 
capului copilului. 

Mă surprinde că „reformatorii“ de azi nu studiază şi nu 
fac apel la experienţa şcolii româneşti între 1919-1948, când 
comitetele de părinţi au făcut minuni de vitejie, ajutând şcoala 
românească să se europenizeze real şi rapid în toate direcţiile, 
fără împrumuturi umilitoare şi pomeni de toate felurile venite 
din afară. Comitetele de părinţi nu contribuiau substanţial doar 
la sprijinirea procesului de învăţământ şi la ameliorarea spaţiului 
de şcolarizare, dar şi la dotarea cabinetelor ştiinţifice, medicale 
şi de consultanţă pedagogică şi îmbogățirea colecţiilor didactice. 
Personal, am prins din plin această perioadă şi elaborarea 
monografiilor unor reputate licee m-au pus în faţa unor 
documente mai mult decât convingătoare. 

Acum câtăva vreme, reluându-se o veche tradiţie, se preco- 
niza cu entuziasm înzestrarea tuturor şcolilor cu „consilieri“ 
meniţi să ofere diriginţilor, părinţilor, elevilor recomandări 

calificate privind probleme legate de viaţa intimă sau de 
orientarea profesională. Aceşti „consilieri“ s-au evaporat însă 
rapid, ca alcoolul dintr-o sticlă fără dop, lăsând tot diriginţilor, 
după specialitatea şi pricepera lor, să gestioneze la bunul plac 
aceste ore ce s-ar fi vrut educative. Au dispărut, de asemenea, 
lectoratele cu părinţii, conferințele pedagogice, planurile comune 
de activităţi care asigurau unitatea de gândire a şcolii şi familiei. 
Şi dacă ne gândim că puţina şi necontrolata educaţie a 
tineretului e preluată de televiziune prin filme „porno“, 
„horror“, „terror“, prin satanismul unei muzici uşoare dereglate 
mental, a unor „şouri“ cu VIP-uri îmbuibate şi pline de sufici- 
enţă, care-şi laudă prosperitatea suspectă, ca şi de aşa-zisele 
„concursuri culturale“, interliceale, unde întrebările şcolare 
sunt ridicole, asistenţa chiuie isteric, iar majoretele îşi agită 
picioruşele goale şi pompoanele, avem, măcar fragmentar, 
explicaţia unui peisaj moral generat de liberalismul deşănţat şi 
de formele fără fond care preludiază mult-lăudata „integrare 


xe 


europeana . 


* x * 

Printre cei 15.000 de specialişti care în 200 de zile 
trebuiau să aducă prosperitatea şi fericirea României se 
numără, fără îndoială, şi cei chemaţi să reformeze din temelii 
învăţământul românesc. Sub domnia ultimilor doi miniştri — 
unul, inginer de nu ştiu ce, altul ministru în ştiinţa 
înţelepciunii omeneşti — s-a consumat un eveniment unic în 
istoria şcolii româneşti: prima greva generală a elevilor şi 
profesorilor, care a antrenat zile în şir sute de mii de liceeni şi 
cadre didactice din toată ţara, paralizând procesul de 
învăţământ. „Bacalaureada“ şi „Simbriada mizeriei“ au intrat 
în antologia epopeelor româneşti. 

Ce înseamnă şi ce rol are un specialist în învăţământ? 

Ca în strategiile militare, şi în cea didactică formaţia de 
„luptă“ pe frontul „noului“ o reprezintă cele două linii 
combative care-şi concertează efortul: cea a creatorilor, deci 

a celor care elaborează partea „teoretică“ a reformei, şi cea a 
executanţilor, a acelora care trebuie să dea viaţă şi să aplice în 
practică principiile şi conţinutul acesteia. 

Reforma n-are nici o şansă de supravieţuire dacă cele 
două forţe, cea de concepţie şi cea de execuţie, nu acţionează 
sincronic, prompt şi eficient. Legătura dintre ele o reprezintă 
conducătorii învăţământului, eşalonaţi ierarhic de la ministru 
până la cel mai „periferic“ director de şcoală sătească. 

Desigur, la fondarea unei şcoli noi, avem nevoie de 
conceptişti, conducători şi executanţi noi. 

Ideal ar fi fost ca, în procent de 100% cei care concep 
reforma şi conduc învăţământul să fi fost şcoliţi integral în 
anii post revoluționari şi specializaţi în spiritul strict 
democratic în care ne-am angajat după 1990, fiind scutiţi să 
mai poarte cu ei, ca maturii şi bătrânii de azi, sacul cu 
remaneneţe şi nostalgii comuniste şi având sufletul şi mintea 
ca o lockeană „tabula rasa“. Pe aceştia îi aşteptăm cel mai 
devreme după 2010, cînd îşi vor fi încheiat specializarea. Din 
nefericire, un mare număr din aceste tinere valori, tratate la 
noi cu o condamnabilă ingratitudine, trimişi cu burse oficiale 
sau plecaţi pe cont propriu în străinătate, se evidenţiază acolo 
unde studiază, se specializează şi capătă, prin meritele lor, o 
nouă cetăţenie, refuzând să se mai întoarcă în ţară. Pierderile 
de autentici specialişti (plătiţi mizerabil la noi cu lefuri 
inferioare femeilor de serviciu şi gunoierilor) ne afectează din 
plin. E dureros că sute de tineri români ridică prestigiul 
universităţilor străine (în SUA sunt zeci de astfel de instituţii 
unde predau 70-80% de „stranieri“, aşa cum se întâmplă în 
fotbal) şi nu vin să infuzeze cu sânge nou facultăţile, liceele şi 
şcolile generale, copleşite de mediocritate şi improvizație. 

La fel de primejdioase sunt situaţiile când „conceptiştii “ 
plutesc în sfere înalte şi inaccesibile „executanţilor“ care, în 
mod firesc, opun o rezistenţă instinctivă şi preferă aşternutul 
călduţ al conservatorismului sau, invers, când „executanţii“ — 
care au marele avantaj al experienţei didactice — n-au nici o 

încredere în „conceptiştii“ promovați (nu rareori din nepotism 
sau din raţiuni politice) la vârsta de 20—30 de ani, în posturi- 
cheie de cercetători, consilieri ministeriali, creatori de programe 
fără să fi dat măcar 2—3 ani piept cu problemele concrete şi reale 
ridicate de un învăţământ de tranziţie tot mai greu de dirijat şi 
modelat. 

Cred că nimeni nu e împotriva promovării cadrelor tinere, 
dar ca să-i smulgem din scutece, să le transformăm scâncetele şi 
micile istericale în dispoziţii „direcţionale“ este cel puţin o 
imprudenţă, dacă nu o crimă de „lèse enseignement“, ca să 
folosim o sintagmă din Codul napoleonian al Sorbonei. 


* i * 

Singura soluție de a avea totuşi specialişti „democrați“, 
formați până în 1990 în universitățile comuniste (din țară sau 
din lagărul socialist), este reciclarea. O situație analoagă s-a 
produs între 1948—1952, când doctori sau doctoranzi în litere, 
formaţi în estetica „idealistă“ şi „anulaţi“ de reforma comunistă 
a învăţământului, au fost „reciclaţi“ pentru „fizico-chimie şi 
marxism“. Acum, „spălarea“ de marxism şi de principiile este- 
tice s-a făcut printr-o baie de capitalism prin universităţi 
occidentale. E foarte adevărat că o parte din reciclaţi (şi, 
sperăm, şi „reconvertiţi“) au devenit excelenți „teoreticieni“. 
Amintim de echipa lui Şora din 1990, de ministrul Andrei 
Marga, întors tobă de marxism de la Stuttgart prin 1970 şi tot 
tobă de capitalism, după 1990, din universităţile occidentalo- 
atlantice, de eminentul academician Nicolae Manolescu, 
totodată coordonatorul „odioaselor“ manuale unice comuniste 
de literatură română pentru liceu dar şi competentul şi 
ultrarevoluţionarul coordonator al comisiei naţionale care a 
zămislit atât de contestatele manuale de română pentru actuala 
clasă a IX-a. Să nu-l uităm pe doctorul Bârzea, directorul 
Institutului de Ştiinţe ale Educaţiei, care a lucrat cu elan 
muncitoresc la diversele subreforme conjuncturale ale şcolii 
comuniste (Malița, Gâdea, Spornic, Teoreanu) şi e una din 

„eminenţele cenuşii“ ale actualei reforme curriculare. Toţi sunt, 
incontestabil, azi, specialişti de valoare pentru care avem toată 
stima, confirmând utilitatea reciclării structurale. 

Dar şi mulţi dintre „reciclaţi“, dornici de parvenire şi 
cocoţaţi acolo unde nu merită, au păţit ca verişorul lui Ionică 
Creangă, care s-a dus la Paris bou şi s-a întors acasă doar cu 
sexul schimbat. 

Principalul lucru pe care l-aş putea reproşa „specia- 
liştilor“ din învăţământ este snobismul, modernismul superficial 
şi iresponsabil cu care copiază fidel, adoptă cu entuziasm 
infantil „noul“ din Apus şi îl transportă mecanic în învăţă- 
mântul nostru, uitând că un organism căruia i se dă un 
transplant neadecvat, „metabolismul“ său naţional îl poate 
respinge cu uşurinţă. 

Noroc că multe din gafele „specialiştilor“ oficiali sunt 
sesizate, contracarate şi ţinute în frâu de opinia publică 
didactică, de publicaţiile pedagogice şi de sectoarele de 
învăţământ ale presei noastre centrale, care nu se sfiiesc să le 
facă zile amare, amendându-le lipsa de realism şi de cunoaştere 
a marilor şi adevăratelor probleme ale şcolii româneşti, de la 
dotare până la manuale accesibile şi ieftine, de la respectul 
pentru specificul naţional până la realizarea unei considerări şi 
integrări europene a contribuţiei româneşti la zestrea comu- 
nitară. N-ar fi cazul să ne mai lăudăm doar cu „olimpicii“ 
internaţionali, care nu sunt produsul curricumului actual (în 
regimul comunist se înregistrau succese ceva mai mari în 
această direcţie!). Şi, de asemenea, aş adăuga că n-ar trebui 
invocate marile succese ale modernizării, când la capitolul 
computerizării şi internetizării (ultimul răcnet al modei peda- 
gogice) suntem pe la coada Europei! 

Aş îndrăzni să mai atrag atenţia că majoritatea aşa-zişilor 
„specialişti“ sunt stricători de limbă. Textele pedagogice 
publicate, ca şi limbajul de specialitate folosit în discuţii sunt 
împestriţate cu termeni englezeşti. Anglomania nu vine, din 
nenorocire, pe aripile lui Shakespeare, ci naşte în jobenul 

grăsunului şi prosperului comerciant John Bull, frate bun cu 
Oncle Same de peste ocean. Cadrele didactice care n-au 
cunoscut binefacerile „integrismului“ lingvistic trebuie să le 
traducă cu dicţionare sau să le decodeze cu ajutorul celor care 
(de)formează pe... formatori. 

Dacă, în străinătate, francezii, sau foarte recent, polo- 
nezii, din demnitate şi bun simţ, au luat măsuri de pedepsire 
legală a celor care strică limba naţională, împănând-o cu 
anglicisme, la noi o astfel de atitudine luată de profesorul 
senator Pruteanu a stârnit batjocura „subţire“ a parlamentarilor 
agramaţi, dar cosmopoliţi până la măduva ciolanelor pe care le 
apără cu îndârjirea câinilor maidanezi. 

* ci * 

O reformă a învățământului la amploarea şi complexi- 
tatea celei prezente reclamă şi consacră un anumit tip de 
conducător, indiferent pe ce treaptă ierarhică s-ar afla. 

În principalele etape istorice ale şcolii româneşti a fost 
preferat un anumit tip de conducător, anumite „atribute“ ale 
funcţiei. Între reforma lui Spiru Haret şi reforma comunistă din 
1948, de pildă, s-a pus accent pe autoritate, notorietatea 
profesională, cinste şi prestigiu social, atât miriştrii, cât şi 
funcţionarii superiori şi directorii instituţiilor de învăţământ 
fiind recrutaţi dintre personalităţile unanim recunoscute pentru 
rezultatele şi bunul renume, cerându-li-se să fie în acelaşi timp 
şi buni profesori, şi buni gospodari. Este drept că în această 
perioadă politicianismul şi-a vârât coada în învăţământ, deşi, 
încă de pe vremea regelui Carol I, s-a recomandat eliminarea 
„politicului“ din viaţa şcolii. Câţiva miniştri (şi nu din cei mai 
puţin proeminenţi), precum Titu Maiorescu — conservator, 
dr. Angelescu — liberal, erau politicieni de marcă şi cam 
20—30% din decanii şi directorii de licee — politicieni activi — 
veneau la conducere când partidele lor, printre fruntaşii cărora 
se numărau, câştigau alegerile: „Răsplata jertfei patriotice“, 
amintită de Caragiale, era aplicată cu sfinţenie de partidele 

istorice zeloşilor din învăţământ care au pus un umăr la 
câştigarea puterii, 

Criteriul politic al ocupării posturilor de conducere a fost 
însă suspendat total în perioada dictaturii regale şi a dictaturii 
antonesciene, adică între 1938 şi 1944. 

După instaurarea, la 30 decembrie 1947, a dictaturii 
comuniste, s-a consacrat oficial criteriul politic, obligaţia 
apartenenţei la partidul unic muncitoresc şi prin dovedirea 
originii sociale „sănătoase“. Între anii 1949-1965, ele s-au aplicat 
cu stricteţe şi intransigenţă, serviciile de cadre nefăcând concesii. 
Aşa se explică de ce în această perioadă am avut miniştri proveniţi 
dintre muncitorii „curaţi“, precum tinichigiul Vasilichi, sau în 
cel mai bun caz, dintre învăţători sau profesori secundari 
(Voitec, Nistor). Între anii 1960-1989 a slăbit mult chinga 
„originii sociale“, preferându-se ca miniştri personalităţi din 
diverse domenii de activitate (însă peste 80% ingineri) şi chiar 
academicieni (Murgulescu, Bălan, Malița, Gâdea). Întrucât C.C. 
al P.C.R. dirija ideologic întregul conţinut şi întreaga strategie a 
învăţământului, miniştrii se puteau mişca doar pe un culoar 
strâmt pentru iniţiative şi înnoiri. S-a realizat o singură reformă 
substanţială, cea a lui Ilie Murgulescu, şi câteva îmbunătăţiri şi 
modernizări benefice (Bălan, Miron Constantinescu, Niculescu- 
Mizil, Malița) şi altele nefaste, precum cea iniţiată în 1977 de 
Suzana Gâdea, care a marcat declinul învăţământului socialist. 

Cât priveşte însă pe conducătorii de instituţii didactice, 
s-a menţinut cu stricteţe criteriul apartenenţei politico- 
ideologice, ataşamentului şi fidelității faţă de regim. Întrucât 
batalioane întregi de activişti de partid specializaţi în probleme 
de învăţământ, ca şi un aparat abundent de securişti repartizaţi 
acestui sector controlau neîntrerupt, cu asiduitate şi vigilenţă 
tot ce se petrecea în universităţi şi şcoli, rolul creator al 
conducătorilor de instituţii se rezuma la o bună gospodărire şi 
la o cât mai fidelă transpunere în viaţă a hotărârilor şi 
indicaţiilor partidului unic. Promovările se făceau în dublu 
sens: de la partid la ierarhiile de învăţământ şi de la învăţământ 
spre ierarhiile de partid. 

După revoluţia din 1989 s-a instituit un regim în esenţă 
democratic şi polipartidic. S-a aplicat în învăţământ cadrelor de 
conducere de la cel mai înalt nivel criteriile strict politice 
aplicate în marile state europene. Astfel, miniştrii, secretarii gene- 
rali, secretarii de stat erau recomandaţi de partidele de la 
conducere după criterii care ţineau mai puţin de notorietate, cât 
de fidelitatea şi serviciile aduse partidului. Lucrurile s-au 
complicat după 1997, când coaliția la putere (CDR) a fost 
obligată să aplice criteriul „algoritmic“, adică al împărţirii 
posturilor în raport cu ponderea numerică a partenerilor — 
conducerea devenind „coaliţională“ şi fatal pasibilă de mari şi 
uneori păguboase divergențe, provocate în special de doi 
componenți ai alianţei: PD şi PNL. 

+ * + 

Pentru conducătorii din al „doilea eşalon“ — rectori, 
decani, directori generali şi directori în M.E.N., inspectori 
generali, directori în învăţământul preuniversitar — s-au instituit 
criterii democratice de numire: prin alegeri (rectori, decani), 
prin concurs (inspectori generali şi directori M.E.N.) şi prin 
concurs şi alegeri (inspectori generali, directori în învățământul 
preşcolar). Ele au fost consfinţite în Legea învăţământului şi 
detaliate în legislații speciale. 

Nu-i un secret că la succesul reformei învăţământului 
contribuie cu un procent substanţial calitatea, competenţa, 
autoritatea profesională şi morală a conducătorilor. Singurul 
criteriu care s-a dovedit a fi mai obiectiv şi în esenţă mai 
democratic a fost cel de alegeri, deoarece el a exprimat felul 
cum se reflectă în votul colegilor de muncă aprecierea publică a 
personalităţii şi activităţii candidaţilor la respectivul post. Când 
n-au operat presiunile din afară şi n-au apărut interferenţele 
intereselor de grup, respectiva instituţie s-a bucurat de o 
conducere excelentă. În caz contrar, conflictele au început să 
prolifereze la scurt timp după instalarea ei. Concursul s-a 
dovedit a fi cel mai labil şi subiectiv criteriu. Subiectele (care ar 
fi putut fi cunoscute), interviurile (care ar fi putut fi manipulate), 

notările (care ar fi putut marca — cu toate baremurile rigide — 
preferințelor „secrete“ ale celor mai înalte foruri de partid) lasă 
loc suspiciunilor, carenţele acestui concurs au ieşit puternic în 
evidenţă, mai ales între anii 1997-1999, când numeroase cadre 
de conducere la nivelul ministerului şi inspectoratelor judeţene 
au dovedit, la scurt timp după numirea lor, nu numai slabe 
aptitudini profesionale şi manageriale, dar şi grave abateri 
deontologice, fiind aspru sancţionate, destituite şi chiar deferite 
justiţiei, ca să nu mai vorbim de sutele de contestaţii generatoare 
de anchete obositoare şi prelungite. Au existat şi cazuri când 
M.E.N. şi-a dovedit, mai ales după 1998, inconsecvenţa şi 
slăbiciunile, menţinând în continuare în posturi de conducere, 
mai marginale, dar lucrative, beneficiari ai „răsplatei jertfei 
patriotice“ pe altarul partidului, câteva triste figuri ale 
învăţământului, incapabile să treacă chiar la limită concursurile 
de post şi scuturându-se de angajaţii incomozi cu verticalitate 
morală. Începe să circule şi moda numirilor „provizorii“ fără 
concurs, mai ales în funcţiile care au început să devină politice, 
deci unde „numiții“ fideli puterii ar putea fi înlocuiţi fără 
suspine după o eventuală pierdere a alegerilor. 

Întrucât nu totdeauna valoarea profesională recunoscută 
unanim, palmaresul bogat şi ţinuta 'morală ireproşabilă (care 
n-are de-a face cu atât de compromisa morală politică) stau la 
baza numirii din oficiu, prin concurs şi alegeri a unor cadre 
conducătoare, reforma se urneşte greu, cu rezultate inegale 
(unităţi şcolare excelente şi altele sub orice critică, inspectorate 
şcolare dinamice şi altele delăsătoare, funcţionari superiori 
model şi alţii făcând figuraţie), ceea ce impune de urgenţă 
ameliorarea criteriilor de selecţie a acelora ce monitorizează 
formarea tinerei generaţii. 


Ultima oră — mai/iunie, 2000 

Ce-i de câştigat, ce-i de pierdut 
în reforma curriculară? 


Recenta mişcare grevistă, la nivel naţional şi susţinută cu 
fermitatea morală a disperării, necunoscută încă şcolii 
româneşti, a scos în evidenţă dezastruosul aspect economico- 
social al reformei învăţământului, dezinteresul ciocoiesc al 
statului şi guvernului faţă de destinul unei jumătăţi de milion de 
dascăli şi aproape cinci milioane de viitori constructori ai unei 
noi lumi „globalizate“. Dezorientaţi şi sleiţi economic, atârnăm 
ca un fir de aţă de forţele din afară. 

Însuşi sensul reformei „curriculare“ este orientat mai pe 
faţă, mai pe ascuns în direcţia pregătirii României ca „piaţă de 
desfacere“. 

Acest an va fi electoral, cu inevitabile şi radicale 
schimbări de forţe şi raporturi politice. Nu ştim dacă Andrei 
Marga, capul capilor acestui „curriculum“ plăcut Occidentului 
nu va fi scos vinovat ca un acar Păun (avem în ultima vreme 
atâtea pilde grăitoare) sau va primi câteva steluțe în plus de şef 
de gară pe un alt traseu feroviar. 

Reforma am acceptat-o, am votat-o, parţial am aplicat-o, 
aşa că ar fi o nebunie s-o luăm d'a capo în eventualitatea numirii 
unui nou ministru, consecvent politicii generale prooccidentale, 
dar cu o viziune pedagogică mai puţin cosmopolită şi gonitoare 
de valori peste hotare. 

Începând cu anul 2000, care a debutat atât de nefast 
pentru învăţământ, ce ar trebui să păstrăm şi să continuăm din 
ce s-a realizat în ultimii doi ani şi ce trebuie să corectăm din 
greşelile de orientare, conţinut şi metodologie ale acestei 
reforme, atât de necesară totuşi? 

Aspectele pozitive care ar trebui continuate ar fi: 

— dotarea modernă a şcolilor; 

— statuarea mai clară şi mai stabilă a capacităţii şi 
bacalaureatului, examene naţionale, luate în consideraţie în 
standardele profesionale; 

— desfiinţarea examenelor de admitere în învăţământul 
superior (exceptând probele de aptitudini la unele institute şi 
facultăţi) sau „găsirea“ unei alte forme de examinare (în nici un 
caz cu bareme şi grile), adecvate sutelor de manuale alternative, 
la care să se urmărească prin forme specifice — teme scrise 
libere, interviuri, dosar de performanţe şcolare şi aptitudinale — 
o selecţie reală şi calitativă, nu cum s-a făcut până în prezent; 

— extinderea şi perfecţionarea învăţământului tehnologic, 
neglijat şi de care depinde şi cel mai deficitar domeniu public, 
acela al prestaţiilor de servicii (numărul meseriaşilor a scăzut 
dramatic); 

— amplificarea învăţământului preuniversitar şi uni- 
versitar cu plată, asigurându-se echivalenţa de informaţie şi 
unitatea de cerinţe şi exigenţe cu cel de stat; 

— principiul manualelor „alternative“ concurente (dar 
nu şi al criteriilor de organizare a concursului, al evaluării, 
numărului exagerat, şi tipologiei); 

— introducerea unor materii opţionale pentru comple- 
tarea culturii şcolare şi uşurarea orientării profesionale; 

— îmbunătăţirea programelor şi evitarea supraîncărcării, 
mai ales în regimul şcolar cu 5 zile de cursuri pe săptămână; 

— autonomia parţială, financiară, decizional-pedagogică 
a instituţiilor din învăţământul preuniversitar; 

— sistemul de perfecţionare a cadrelor de conducere şi 
personalului didactic din şcoli; 

Ce ar trebui să dispară sau să fie mai mult sau mai puţin 
corectat, după cei aproape trei ani de experimentare: 

— structura anului şcolar care departe de a favoriza însu- 
şirea cunoştinţelor elevilor şi a-i relaxa, generează supra- 
încărcare şi surmenaj. Să se renunţe la semestre (experienţa 

seculară a şcolii româneşti a dovedit ineficienţa acestei 
împărțiri) şi să se revină la trimestre. De asemenea alternanţa 
perioadelor de studiu şi repaos. Numeroasele „vacanțe“ inter şi 
intrasemestriale rup bioritmul şi nu favorizează creşterea 
calităţii învăţământului; 

— să se elaboreze manuale unice la literatura română, 
istoria şi geografia patriei pentru conservarea unităţii conştiinţei 
naţionale şi evitarea dezorientării şi disputelor ideologice în 
rândul elevilor şi profesorilor. Să se aprobe la fiecare clasă şi la 
fiecare obiect doar trei variante de manuale, care să respecte 
principiul cuantificării materiei dar să ţină seama de nivelul 
general al colectivului de elvi cu care profesorul lucrează: foarte 
bun, mijlociu, slab, prin nivelul diferențiat şi modalitatea 
adecvată de prezentare a conţinutului obligatoriu; 

— ţinând cont de haosul care domneşte în domeniul 
disciplinelor opţionale, trebuiesc verificate listele foarte 
discutabile trimise de M.E.N. şi să se valorifice mai bine 
potenţialul intelectual al colectivului de profesori ai şcolii, 
ţinându-se seama şi de interesul elevilor şi de specificul socio- 
economico-cultural al zonei unde e situată şcoala; 

— sporirea interesului pentru educaţia tinerei generaţii, 
aproape inexistent atât în activitatea M.E.N. (serviciul educativ 
are un efectiv de salariaţi ridicol de mic şi programe total 
ineficiente). Privatizarea serviciului de tabere (deci asigurarea 
celor peste 150 de zile de vacanţă) este un eşec, având o 
cuprindere şi eficienţă de 3—4 ori mai mică decât înainte de 
Revoluţie; 

— creşterea interesului foarte scăzut de cultură al elevilor 
prin încurajarea literaturii auxiliare şi întocmirea bibliografiei 
naţionale obligatorii căreia M.E.N., alături de alte foruri i-au 
pus 2-3 ani bețe în roate din cauza unor interese străine de 
învăţământ, ceea ce face ca în prezent, elevii să nu dispună 
decât de 1—30% din volumul cărţilor recomandate, deci a 
lecturii obligatorii, mai ales că manualele alternative au lărgit 
mult zonele informaţiei şi a recomandărilor bibliografice, iar 

materiile opţionale n-au nici un fel de literatură adecvată la 
nivelul preuniversitar. 

Gravele lipsuri mai ales pe plan educaţional-cultural pe 
care le generează un „curriculum“ preocupat mai mult de 
informare şi informatizare (a mai existat o nebunie tehnică în 
comunism, pe vremea ex-ministrului M. Malița), se repercu- 
tează negativ asupra conştiinţei civice, patriotice şi umaniste a 
elevilor, în rândul cărora se manifestă paralel cu avansarea 
revoluţiei tehnice, sporirea analfabetismului şi o creştere 
îngrijorătoare a manifestărilor antisociale şi a delincvenţei. 

Spaţiul revistei nu ne permite decât să schiţăm mai mult 
sau mai puţin prioritar câteva „urgenţe“ ale noii etape a 
reformei învăţământului pe care o aşteptăm cu încredere şi în 
care avem datoria să ne implicăm cu mai multă bunăvoință şi cu 
mai mult curaj. 


Examene, 2000 


www.dacoromanica.ro 


252 TUDOR OPRIş 


Perspectivele reformei după alegerile 
din noiembrie 2000 


O bătrână zicală românească rostea: „Schimbarea 
stăpânilor, bucuria nebunilor“. Or fi, poate, „nebuni“ care se 
vor bucura de răsturnarea situaţiei, visând ca eroii din 
„Ţiganiada“ la „munţi din pilaf“ ce-i aşteaptă, la ciolanele 
ispititoare ce li se vor distribui. Dar mai presus de aceste 
mărunte şi egoiste calcule şi bucurii stau soarta ţării, destinul 
naţiunii, care n-au prea intrat în vederile şi socotelile 
guvernanţilor de până acum. S-a vorbit de priorităţile naţionale 
pe care le-ar reprezenta sănătatea, învăţământul şi cultura. 
Faptele n-au prea concordat cu vorbele. Demagogia, promi- 
siunile deşarte, perpetuarea mizeriei sanitare, şcolare, culturale 
ne-au coborât nu numai în proprii noştri ochi, dându-ne un 
balcanic sentiment de inferioritate şi un cioranian impuls spre 
„culmile disperării“. 

Ultimii 2—3 ani de reformă a şcolii alimentată de mega- 
lomania unui ministru care-n ambiția de a căra cu oborocul 
lumina americano-europeană în casa întunecată a învăţă- 
mântului românesc ca să-l parafrăzăm pe Creangă — era 
cât pe-aci să dărâme şi ceea ce a construit sănătos şi cu 
sacrificii un secol şi jumătate de şcoală „mioritică“, mai săracă 
poate în violenţă, droguri şi internet, dar mai plină de modestia, 
seriozitatea, respectul valorilor şi omenia care au stat la baza 
obiectivelor ei educative. Noroc că a fost tras la timp de mânecă 
atât de presa lucidă şi obiectivă, care nu i-a iertat gafele, 
disprețul faţă de breaslă, lipsa de patriotism cu care a apărat 
jalnicele manuale „antinaţionale“ de istorie şi literatura 
română, cât şi de opinia publică, prea inteligentă pentru a 

putea fi păcălită de momelile modernizărilor de „formă“ sub 
care se ascund intenţiile nu prea curate ale „mondialiştilor“ care 
ne ispitesc şi absorb valorile tinere şi care ne doresc prefăcuţi, 
fără emblema identităţii, în piaţă confortabilă şi în forță de 
muncă ieftină. 

Apropiatele alegeri, dincolo de speculaţiile cohortelor de 
comentatori politici, ne indică sensul pe care prioritatea priori- 
tăţilor, care e învăţământul (fără de care n-am avea nici cultură, 
nici educaţie pentru apărarea sanitară a individului stresat, a 
societăţii de azi bolnave psihic şi a mediului ultrapoluat în care 
trăim), trebuie să păşească în primul an oficial al noului mileniu. 

Obligatoriu ar fi ca viitorul parlament — indiferent de 
cromatica sa ideologică — şi viitorul ministru al educaţiei 
naţionale, indiferent de carnetul politic pe care îl poatră în 
buzunar, să lupte pentru a înlătura principalele carenţe 
manifestate în stadiul de până acum al reformei curriculare: 

a) o nefastă şi Stupidă politică investițională, exprimată 
printr-un buget ridicol şi fără nici o şansă de a asigura o bază 
materială şcolilor şi de a încuraja o reformă reală, 

b) o inechitabilă politică salarială care obnubilează moral 
şi material pe slujitorii şcolii, a căror nobilă menire de formare 
a unei naţiuni culte, demne, creative e pusă mai prejos, prin 
evaluare pecuniară, aceleia de a spăla geamurile şi a face cafeaua 
ştabilor, sau aceea de a descărca ghenele şi a strânge de pe 
marginea străzilor sacii de plastic cu resturi menajere; 

c) o „europenizare“ şi „americanizare““ forţată care prinde 
la un tineret găunos, snob, semidoct, debusolat şi narcotizat de 
mirajele unei vieţi fluşturatice, fără motivaţie, fără ţinte superioare 
şi răspunderi moral-sociale, în care micii pungaşi, marii mafioţi, 
învârtitorii de afaceri necurate, favorizați de neîngrădita şi, din 
nenorocire, slab controlata libertate democratică, devin rapid 
lideri economici şi chiar vip-uri supramediatizate care nu rareori 
îşi încheie ascensiunea vertiginoasă cu cătuşele la mâini; 

d) transplanturi neadecvate de experimente pedagogice, 
programe, manuale traduse, imitate servil după cele occidentale, 

copiate şi — culmea neruşinării — antinaţionale sau cabotine, ca 
unele manuale alternative de istorie sau literatură română 
pentru clasa a IX-a, nu fac bine învăţământului nostru. Un 
manual şcolar este o „carte“ a naţiunii , un fir roşu care leagă 
generaţiile, cuprinzând în el autenticitatea experienţei istorice şi 
a specificului naţional, toate sincronismele şi conexiunile posibile 
cu marea cultură europeană, deschiderile generoase spre 
problematica, axiomatica şi taxonomia ştiinţelor moderne. 

e) o politică antieducaţională trădată de cvasiinexistenţa 
unei preocupări pentru marile probleme educative. Ministerul 
Educaţiei Naţionale are o direcţie educativă formată doar din 
2 funcţionari, însărcinată oficial cu alocaţiile elevilor şi alte 
fleacuri birocratice, ceea ce, în lipsa unui program naţional, 
explică proliferarea îngrijorătoare a fenomenelor infracţionale şi 
a comportamentelor negative. S-a abandonat aproape total 
studierea modalităţilor de cultivare a unor sentimente precum: 
cinstea, recunoaşterea adevăratelor valori, demnitatea, 
dragostea de patrie şi solidaritatea umană şi naţională, respectul 
pentru o muncă folositoare individului şi societăţii. Aceste 
sentimente trebuie să le inculce şi să le cultive simultan şi într-o 
strânsă colaborare o familie strivită de sărăcie şi griji şi o şcoală 
intoxicată de suprainformatizare şi terorizată de concursuri 
devoratoare de timp şi bani; 

f) o politică falimentară de cadre, generată de aplicarea 
criteriului fidelității şi algoritmului politic în selecţionarea 
personalului. Viitorul ministru, mai puţin subordonat şi dădăcit 
de partid, va trebui să-şi aleagă consilierii caracterizați prin 
autoritate profesională şi morală, cu îndelungă experienţă şi cu 
o viziune cuprinzătoare a problemelor de esenţă ale învăţă- 
mântului, precum şi specialişti competenţi, din rândul cadrelor 
didactice reprezentative. O echipă ministerială omogenă valoric 
şi bine sudată (cum n-am avut-o până acum) va fi o garanţie 
majoră a succesului reformei. 

g) fisuri şi incompatibilități în sistemul de învățământ pe 
verticală, dovadă slaba colaborare a învăţământului preuni- 

versitar cu cel universitar care n-au găsit un limbaj comun şi 
modalităţi eficiente de intercomunicare, atât la stabilirea unei 
unităţi de exigenţă la concursuri, cât şi în problemele vitale ale 
orientării profesionale şi repartizării absolvenţilor. S-ar impune, 
în aceste condiţii şi într-un viitor cât mai apropiat, separarea lor, 
creându-se un minister autonom al învăţământului superior, 
cuprinzând şi un departament al cercetării, marginalizată şi 
lăsată să agonizeze în ultimii ani. 


A.B.C. (supliment cultural Azi) — 18 noiembrie, 2000 

La cumpăna mileniilor — pericolul decadenţei 
şi dezagregării naţiunii noastre 


Nu putem nega faptul că învăţământul trece printr-un 
moment de greu impas. Bugetul e de supravieţuire, cadrele 
didactice cu experienţă se răresc prin pensionare ori sunt 
absorbite de învăţământul superior privat. Cele tinere cu o reală 
vocaţie pedagogică, migrează în străinătate ori se îndreaptă 
către sectoare care salarizează de 3—4 ori mai bine. 

Demolând demagogia şi ipocrizia comunistă şi înlocu- 
indu-le cu pragmatismul şi cinismul capitalist, nu mai putem 
face apel ca altă dată la romantismul didactic, la spiritul dăruirii 
apostolice şi la „gratuitatea“ gestului gidian. 

Duşmanul care pândeşte cel mai perfid şcoala româ- 
nească la începutul mileniului nu este nici salariul de mizerie, 
nici acoperişul care stă se prăbuşească al multor şcoli, nici lipsa 
computerelor şi internetului din inventarul didactic, nici erorile 
de proiectare şi aclimatizare a reformei curriculare, copiată pe 
alocuri grosolan de prin alte părţi ci vidul de educaţie şi cultură 
a tineretului studios, care se accentuează pe an ce trece. 

Pregătirea superficială, dezinteresul unor elevi pentru 
învăţătură şi propriul lui viitor, ca şi pragmatismul exagerat al 
altora, comportamentul egosit şi dur, aerul blazat şi cinic, 
neconformismul şi acţionarea în spiritul darwinist, al concu- 
renţei sociale exterminatoare, conduită generată de o viziune 
total deformată a democraţiei şi liberalismului, schiţează un 
sindrom îngrijorător. 

Ne găsim oarecum dezarmaţi în faţa acestei „stări 
morale“ a adolescenților şi o dăm pe seama tranziţiei, uitând că 
răul porneşte atât din interiorul şcolii unde procesul formativ 

manifestă evidente slăbiciuni cât şi din afara şcolii, de la 
neonorarea cvasitotală de către minister a titulaturii şi 
principalei sale misiuni, atât timp cât direcţia sa educativă, 
formată din 3-4 funcţionari, este cea mai anemică şi 
neadecvată scopului din ultimul secol. 

Din motive politice se manifestă o evidentă timorare şi un 
exces de prudenţă în privinţa unei mai rezolute intervenţii 
direcţionale a statului. Din teama de a nu fi acuzaţi de dirijism 
moral de tip comunist, facem inadmisibile concesii atitudinilor 
libertine, încurajând indirect lenea, chiulul, violenţa, mârlănia, 
insurgenţa, delicvenţa minoră, creşterea îngrijorătoare a 
numărului de fumători şi alcoolici şi de consumatori de droguri 
din rândul elevilor. 

Din spaima de a nu fi suspectaţi de „naționalism“, 
„vadimism“, „funarism“, „protocronism“, umilim orgoliul 
naţional, negăm excelența intelectuală şi capacitatea inventiv- 
creativă a poporului nostru, cultivând în rândul adolescenților 
stări negative de contestare a valorilor româneşti, induse şi de 
studierea unor manuale de istorie şi literatură română care ne 
denigrează sau minimalizează trecutul şi eroii, propunând 
pentru accelerarea „integrării“ ştergerea identităţii naţionale şi 
eliminarea din programă a unor mari scriitori clasici, substituiţi 
în numele „europenizării“ cu scriitoraşi contemporani care 
mimează slugarnic modele estetice de ultimă oră. 

Facem elogiul şi importul unei civilizaţii de consum şi 
unui mod de viaţă în care blugii, guma de mestecat, laţele 
nespălate, drogurile, stilul hip-hop, telefonul celular şi cel 
erotic, barurile, bairamurile, sex-party-urile, teleurobingo, 
maşina personală schimbată odată cu ciorapii devin sigle ale 
globalizării dictată de marile centre de interes financiar, sfidând 
milioane de oameni oneşti şi pauperizaţi cu supermediatizarea 
miliardarilor de carton, elitiştilor snobi şi VIP-urilor parvenite şi 
agramate, devenite peste noapte „modele“ naţionale. 

Ceea ce lipseşte tinerilor de azi este, alături de modestia, 
bunul-simţ, respectul semenului, virtuţi cardinale şi tradiţionale 

ale etosului românesc, motivaţia superioară, convingerea 
raţională şi afectivă a necesităţii de a se perfecționa intelectual şi 
moral, de a deveni performanţi pentru a fi folositori lor înşile, 
naţiunii şi umanităţii atât de primejduită de agresiunea tehnică 
şi de poluarea morală din prezent. 

Ce ideal trebuie să oferim generaţiei unei epoci de galop 
democratic, ieşită de sub coviltirul Revoluţiei din 1989? 

Substanţa şi direcţiile de finalizare şi manifestare a 
idealului democratic nu pot fi atinse decât printr-un grad de 
cultură şi de conştiinţă care să nu transforme principiile 
generoase ale lumii noi în etichete ce se lipesc pe geamantane, 
pe tricouri, sau la spatele pantalonilor de blugi. 

Forma fără fond (simbolul epocii noastre) e la fel de 
periculoasă ca şi impostura gălăgioasă şi revendicativă a unor 
pseudo-reformatori. Pentru însuşirea şi asimilarea acelui 
conţinut care motivează aspiraţia noastră de aliniere la familia 
popoarelor demne de noul mileniu, va trebui să punem în faţa 
tinerilor ca prime ţinte cultura şi educaţia. 

O cultură temeinică, creativă, cu largi deschideri, dublată de 
un inteligent şi eficient spirit practic-managerial, şi o educaţie 
care, dezvoltând un puternic sentiment civic şi o elevată conştiinţă 
naţională ne apropie de parametrii omului modern şi ne face apți 
de a ne integra cu demnitate în viitoarea civilizaţie planetară, 
fundată egal şi simultan pe liberă comunicare, colaborare, 
solidaritate şi respectul identităţii naţionale. 

lată ce ar trebui să constituie, în pragul noului mileniu, 
prioritatea priorităţilor unui Minister al Educaţiei Naţionale 
care, de la o vreme, găseşte în vidul de visterie o scuză 
diplomatică pentru perpetuarea vidului cultural şi educaţional 
al tinerei generaţii, avertisment major al decadenţei şi deza- 
gregării unei naţiuni. 


Examene, 2000 

_ DOUĂ HIBE GRAVE 
ALE ÎNNOIRILOR PEDAGOGICE 


Educaţia — călcâiul lui Achile 
al reformei învățământului 


Precum Cato cel Bătrân atrăgea atenţia unui forum 
roman orb şi inconştient asupra celui mai mare pericol ce 
pândea Roma, cerând cu obstinaţie „dărâmarea Cartaginei“, 
şi eu am pus în fruntea oricărei încercări de analiză a reformei 
învăţământului proiectată de ambițiosul şi grăbitul ministru 
Andrei Marga, sarcina reabilitării educaţiei naţionale care, la 
ora actuală, deşi se găseşte în însăşi titulatura ministerului ca 
obiectiv fundamental, e, vorba lui Caragiale, sublimă dar 
lipseşte cu desăvârşire din atenţia reformatorilor. 

Dispreţul suveran arătat şi de guvernarea PSD-istă şi de 
cea CDR-istă problemei educaţiei naţionale (singurul sector 
privatizat... total şi mai rapid decât se spera) are ca urmări nu 
numai proliferarea unor grave semne de decadenţă morală 
(corupţie, afaceri veroase, furturi spectaculoase, asociaţii 
mafiotice, căpătuială politică etc.) dar, la nivelul învăţă- 
mântului, starea precară de educaţie a tinerei generaţii. Cred 
că este deprimant să asişti la comportamentele de grup ale 
adolescenților, să auzi aproape zilnic la emisiunile radio-TV 
că circa 50% din elevii ţării fumează şi că unul din patru se 
droghează că, acei trei-patru la sută din elevii fruntaşi care 
ne onorează la olimpiade internaţionale sau prin alte 
performanţe artistico-ştiinţifice nu compensează sporirea 
îngrijorătoare a analfabetismului, creşterea curbei de decultu- 
raţie, mediocrizarea treptată a şcolii româneşti, coborâtă în 
statisticile UNESCO de pe locul 7 în lume în anul 1971 pe 
locul 34 în 1998. 

Dacă putem vorbi cu tot mai multe dovezi de un program 
deliberat şi concret (probabil din afară) de sărăcire economică a 
ţării putem vorbi cu aceeaşi certitudine de un program bine 
gândit de sărăcire spirituală a tinerei generaţii. De la imbeci- 
lizarea comunistă prin lozinci, inflexibilitate ideologică, limbaj 
de lemn s-a trecut la standardizare occidentală în chipul de a se 
îmbrăca, de a gândi, a se exprima, de a se comporta, blugii, 
dezgolirea ombilicului, guma de mestecat, coca-cola, rock-ul 
sau punk-ul, casetele, videoclipul, internetul, conex go-ul, 
drogarea şi fumatul de la 12-13 ani devenind emblemele 
obligatorii ale unei generaţii dependentă de ele. O astfel de 
canalizare unidirecţională a educaţiei, impusă de stat în cazul 
totalitarismului, iar în cazul democratismului occidental reflex 
mimetic al psihologiei şi comportamentului de grup, dependent 
de modă şi de un lider de opinie („tipul adevărat“) duce la 
depersonalizare, la abolirea conştiinţei, la dezumanizare, 
violenţă şi anarhie. O politică a televiziunii încurajând un 
anumit spirit fumist şi comercial, o politică de piaţă a cărţii care 
oferă tineretului o literatură „ameţitoare“, cu nimic controlată 
şi dirijată de factori de cultură şi învăţământ, incită şi 
exacerbează laturi negative cum ar fi supraevaluarea banului, 
sexualitatea, egoismul, cinismul, duritatea, sadismul, misti- 
cismul. Deşi toată lumea cunoaşte această situaţie de fapt, 
ziarele o relatează prin exemple zguduitoare, iar câte un 
parlamentar demagog mai aruncă câte-o catilinară de la 
înălţimea tribunei, acest mod de viaţă îşi continuă netulburat 
cursul, degradând lent dar sigur atât starea morală cât şi fondul 
biologic al naţiunii noastre. De frica ridicolului şi a „băşcăliei“ 
făcută de tineri, bătrânii politicieni, preocupaţi exclusiv de 
conservarea şi perpetuarea puterii, evită să mai rostească 
expresii învechite şi compromise cum ar fi: patriotismul, 
interesul naţional, grija pentru viitorime. Într-o societate 
bulversată ca a noastră, cuvântul de ordine e cel darwinist: 
supravieţuieşte în lupta pentru existenţă cel mai bine dotat ca să 
reziste concurenței, cel mai apt să treacă peste sentimente şi 

cadavre pentru a-şi impune hegemonia personală. Oricât am 
saluta marile câştiguri ale societăţii democratice, nu putem trece 
cu vederea marile ei păcate generate de lipsa unor mecanisme de 
protecţie umană şi de considerare a valorii dincolo de criteriul 
prosperității băneşti şi funcţiei politice, precum şi lipsa de 
influenţă a instituţiilor chemate să reglementeze relaţiile om- 
natură, om-societate şi să dezvolte armonic toate laturile 
personalităţii, nu numai pe cele care duc pragmatic la succesul 
material şi social. 

O astfel de instituţie e şcoala. Dacă o reducem la rolul de 
a „fabrica“ tineri informaţi şi cu deprinderi tehnologice şi 
tehnocratice, vom împinge din nou omenirea către grave 
ciocniri sociale şi naţionale. O omenire paşnică şi prosperă este 
o omenire formată în respectul educaţiei, de la cea elementară 
în primii ani de viaţă până la educaţia civică chemată să 
armonizeze interesele naţiunilor şi să cultive marile şi 
universalele valori morale şi culturale. E adevărat că atunci când 
vom milita, pentru acest ideal dezavantajaţi vor fi politicienii şi 
militarii, cei care conduc azi lumea şi menţin starea de tensiune. 
Dar vor câştiga sute de milioane de oameni, azi masă de 
manevră şi sursă de îmbogăţire pentru pumnul de lideri şi 
organizaţii oculte ce se joacă cu destinul omenirii. 

Coborând din sfera speculațiilor în realităţile de la noi, 
reforma curriculară a ministrului Marga, pusă să ne înhame cu 
nădejde la carul de triumf al europenismului, nici măcar nu 
pronunţă cuvântul educaţie, cuvânt care produce la noii noştri 
internaţionalişti aceeaşi idiosincrazie ca şi cuvântul patrie. 

Direcţia educativă a M.E.N., care în comunism număra 
36 de funcţionari, s-a redus la un biet serviciu de „facilităţi“ şi 
prestații de servicii didactice, cu un şef de birou schimbat la 
bătaia vântului şi cu 4 funcţionari care se ocupă de alocaţii, 
burse, excursii în străinătate, tabere şi diverse operaţii comer- 
ciale care ar putea fi cu mai mult folos preluate de mai 
substanţiala şi competenta direcţie financiară a ministerului. În 
anii de după Revoluţie n-am avut prilejul să văd un singur 

program educativ la nivel naţional elaborat de acest serviciu, 
deşi în minister proliferează direcţii pompoase care ne 
remorchează de instituţii şi bănci internaţionale (din nefericire, 
fără prea mare folos pentru ţară). N-am auzit de o acţiune 
concertată, organizată împreună cu debilul (mintal) Minister al 
Tineretului înghiţit de departamentul sportului cu care se 
găseşte într-o nefericită simbioză financiară şi cu neajutoratul 
Minister al Culturii, care face atât de puţin pentru tânăra 
generaţie pornită masiv în exod spre o străinătate mult mai 
atentă şi receptivă la valoarea şi nevoile acesteia. 

„Curricula lui Marga“ — expresie ce va intra în istoria 
învăţământului românesc şi mondial — a extirpat şi unica formă 
care focaliza în şcoli bruma de preocupare educativă: ora de 
dirigenţie. După strălucitul model al medicului de familie (câte 
unul la 2000 de pacienţi!) şi în învăţământ a apărut în locul 
dirigintelui de clasă care păstorea 30—40 de suflete, dirigintele 
de şcoală, aşa-zisul „consilier“ care trebuie să împartă sfaturi 
materne şi diagnoze de orientare la cel puţin 1500 de elevi. Şi 
cum medicii şcolari au început s-o şteargă în căutare de alte zări 
mai luminoase, multe aspecte ale educaţiei sanitare (şi aşa 
extrem de modeste în şcoli) vor fi preluate de acest formator 
universal. 

Mult mai importantă pentru domnul Marga este însă 
preocuparea paranoidă de a dovedi infailibilitatea papală a 
politicii ministerului prin înfiinţarea unei direcţii a „imaginii“ 
politicii ministerului, proiectată în măsuri şi hotărâri şi 
reflectată în modul cum opinia publică o receptează şi o 
apreciază critic. Se pare că opiniile negative şi sugestiile opuse 
spiritului curriculei sunt extirpate cu grijă din rapoartele 
informative, care pun sub ochii ministrului doar zonele 
trandafirii. Cred că o astfel de atitudine e nefastă şi nu aduce 
nici un serviciu reformei. N-aş fi relatat această „terapeutică“ 
de menajare a orgoliului ministerial dacă n-aş fi fost şi eu 
„beneficiarul“ ei, atât pe vremea fostului ministru Virgil 
Petrescu cât şi a actualului ministru, când observaţiile şi 
sugestiile mele, motivate de o experienţă didactică de 50 de ani 

şi de o muncă la „negru“ de 48 de ani în calitate de consilier 
metodic neremunerat al M.E.N., cu o prezenţă activă la toate 
reformele şcolii româneşti începând cu cea benefică a 
ministrului Ilie Murgulescu, ar fi fost necesare. Dar studiile şi 
articolele mele decupate din publicaţii şi ziare şi prezentate 
celor direct interesaţi n-au făcut măcar obiectul unui răspuns 
formal pe care cea mai anodină instituţie de stat era obligată 
prin lege să-l dea în 30 de zile. Rar mi-a foat dat să mă întâlnesc 
cu asemenea suficienţă şi infatuare, din partea unor funcţionari 
a căror experienţă didactică la catedră era foarte firavă, iar 
activitatea de creaţie şi competenţa aproape nule. 

Mă voi strădui să reiau în viitoarele articole ceea ce am 
propus cu încăpățânare, precum Cato cel Bătrân, ministerului, 
pentru amplificarea valenţei educative a instrucției şi eficien- 
tizarea programelor de activităţi intra şi perişcolare pe care 
proiectul de reformă le ignoră cu seninătate. 

Asistând la derularea serbărilor „mondene“ ale tele- 
bacalaureatului, menite să pună capăt fraudei elevilor şi 
profesorilor, gândesc şi eu, alături de omul simplu şi de bun- 
simţ, că aceste măsuri operetistice care costă ministerele zeci, 
poate sute de milioane de lei, n-ar mai fi fost necesare dacă am 
fi educat pe elevi în spiritul corectitudinii şi demnităţii 
intelectualului şi am fi avut mai multă încredere în cinstea şi 
obiectivitatea profesorilor, selecționați după prestigiul de care se 
bucură pentru a fi demni să-i oficieze acest act fundamental din 
viaţa oricărui tânăr: examenul său de maturitate. 


Examene, 1997 

Educaţia, o cenuşăreasă? 


Parcurgând substanţialul articol-program al ministrului 
A. Marga Privire în viitorul învățământului românesc, am 
constatat un lucru surprinzător: Ministrul, ca orice pragmatist 
convertit, e preocupat exclusiv de forme care ţin de arta 
conducerii, aşa-zisul „management“ menit să asigure în 
ergonomia şcolară cadrul material şi reperele organizatorice ale 
instrucției, şi mai puţin de problemele de esenţă care privesc 
sarcina umanist-fundamentală a oricărei şcoli de oriunde şi 
oricând, şi anume formarea personalităţii tinerei generaţii, atât 
prin valorificarea cât mai completă şi armonioasă a „datului“ 
personal, cât şi prin cultivarea şi exercitarea acelor aptitudini 
care facilitează integrarea inteligentă şi adaptarea elastică a 
individului la cerinţele dinamice ale sistemului social. 

Se ştie prea bine că instrucţia este componenta 
intelectuală a educaţiei şi că gradul de instrucţie se exprimă prin 
gradul de educaţie (nu cuantumul de informaţie contează, ci 
modul cum le asimilăm şi le facem operaţionale în folosul 
propriei noastre perfecţionări şi a perfecţionării societăţii). Nu 
abilităţile mânuirii computerului ne dă măsura culturii şi 
civilizaţiei. Computerul, ca şi picup-ul exaltat de Mircea Malița 
acum 2-3 decenii, sunt doar scule ajutătoare. Computerul 
operează cu sisteme binare, în timp ce omul este o fiinţă ternară. 
A computeriza total activitatea intelectuală înseamnă a anula a 
treia dimensiune umană, a accentua procesul de robotizare a 
omului, a crea acea generaţie „xerox“ sau „chewing“ de care se 
tem pedagogii americani. Din nefericire, fenomenul a fost 

confirmat prin internaţionalizarea rapidă a blugilor, a limbajului 
underground, a mestecării gumei, a culturii „Coca-Cola“ cu 
cele patru tipuri de cărţi preferate (sexy, porno, triller, horror) 
de care nici ministrul nu vorbeşte, considerând această mimare 
contagioasă drept o opţiune care ţine de „drepturile omului“ 
sau de legile „cererii şi ofertei“. Nonintervenţia educativă, adică 
neamestecul educatorilor în viaţa socială şi particulară a 
tinerilor (specialiştii nu-şi implică educativ orele de predare, iar 
diriginţii transformă orele de educaţie morală în oră de 
administraţie sau prelungire a specialităţii), evitarea organizării 
„centralizate“ a timpului liber, lasă rezolvarea acestui proces 
delicat şi de competenţă pe mâna unei familii în procent de 80% 
dezabuzată sau nepricepută, a grupărilor contestatare şi 
antisociale (rockerii, sataniştii, sectanţii agresivi) sau a fanteziei 
individuale care poate fi uşor deturnată în dauna societăţii. 

Reiterez o idee nu demult expusă de mine şi pe care o 
socotesc încă actuală pentru noua conducere a M.E.N.: „un 
tineret instruit şi fără educaţie, un tineret pompat cu informaţii 
dar vid afectiv şi total amoral, adică cinic, dur, exclusiv 
pragmatic, fără simțul răspunderii, fără un sistem de valori 
morale, este mai periculos decât o populaţie tribală, călăuzită 
totuşi de un cod strămăşesc nescris dar respectat cu sfinţenie de 
întreaga colectivitate şi de toate generaţiile“. 

Apar în programul domnului Marga şi recomandări 
generoase de care învăţământul nostru duce o acută lipsă: 
„respectul faţă de aproapele nostru ca fiinţă similară nouă, 
ajutorarea celui în dificultate, receptivitatea la argumente“ şi 
chiar un principiu de bun-simţ: „libertăţile individuale ale lumii 
moderne includ răspunderea; numai împreună libertatea şi 
solidaritatea pot genera o comunitate raţională“. Când, unde, 
cum în acest proces complicat al educării tinerilor pot fi 
introduse principii şi obiective? 

Prin oricâte reciclări moderne aş trece, nu aş înceta să 
susţin că o educaţie rece, raţională, pragmatică este estropiantă. 
Ministrul nu scoate o vorbă despre educaţia care antrenează 

dialogul intim, sensibilitatea, compasiunea, bunătatea, iertarea, 
întrajutorarea într-o societate dură, crudă, a concurenţei impla- 
cabile. E vorba de educaţia afectivă ai cărei vectori sunt literatura, 
arta, religia, atât de palid şi neconcludent reprezentate în 
programele de învăţământ actuale. 

Însuşi etajul de sus al educaţiei cetăţeneşti şi anume 
educaţia patriotică fără de care, aşa cum spuneau enciclo- 
pediştii, ei înşişi cosmopoliţi până în măduva oaselor — nu poţi 
să accedezi la titlul de cetăţean al lumii — este expediată într-o 
formulă care creează o periculoasă premisă pentru o inevitabilă 
pierdere a identităţii naţionale. Ministrul A. Marga nu acceptă 
decât „patriotismul care se confirmă prin performanţe şi 
prestare în serviciul binelui comun“. Care „performanţe“ şi care 
„bine comun“? Performanţe pentru a spori gloria altora aşa cum 
fac tinerele noastre „valori“ rămase peste hotare? „Bine 
comun“, adică prosperitatea unor grupe apatride de interese 
profitând de cinstea naivilor care mai cred în valorile spirituale 
şi morale? Ar fi o umilire în plus faţă de cele pe care le suportăm 
de atâţia ani. 

Putem deschide larg braţele spre occident dacă avem 
picioarele bine înfipte în realităţile româneşti. Altfel riscăm să ne 
ia vânturile şi să cerşim la porţile unei Europe în care ne aflam cu 
mult înaintea altora care se oferă azi să ne dea exemple şi lecţii. 


Examene — 16/22 februarie, 1998 

Educaţia naţională în pericol 


— Scrisoare deschisă către ministrul Educaţiei Naţionale — 


Mult ne-am bucurat la ştirea că un opozant tot țărănist al 
ex-ministrului Petrescu, ostracizat rapid, după un obicei 
fanariot, în loja parlamentară, ca să i se uite numele şi isprăvile, 
a luat cârma celui mai chinuit şi bramburit minister, care îşi 
câştigase cu mare trudă dreptul de a se intitula după principala 
sa funcţie, aceea de a asigura educaţia întregii naţiuni. Am 
crezut, în marea mea puritate sufletească şi naivitate, că în 
atenţia noii echipe ministeriale vor sta prioritar măsurile menite 
să consolideze starea morală a naţiunii, ştiut fiind că unul din 
cele mai elementare şi imperative principii ale pedagogiei 
moderne îl constituie legătura indestructibilă dintre instrucţie şi 
educaţie în acţiunea de formare a tinerei generaţii. 

O sarcină de asemenea anvergură şi responsabilitate, cum 
este educaţia naţională, nu poate fi înfăptuită fără un plan de 
acţiune bine gândit şi o organigramă adecvată. Planul de acţiune 
nu trebuie să se limiteze la cadrul managerial şi cel de integrare 
a sistemului naţional de învăţământ în legislaţiile didactice 
europene. El trebuie să includă şi probleme de esenţă, cum ar fi: 

1. Colaborarea cu Ministerul Tineretului şi Ministerul 
Culturii, în numeroase probleme adiacente, aproape total 
neglijate după Revoluţie. 

2. Accentuarea funcţiei educative a instrucției, inter- 
ferenţă evitată din teama de a nu se cădea în dirijism sau 
tendenţiozitate politică. 

3. Îmbogăţirea şi specificizarea orelor de dirigenţie — 
singura formă coagulantă a problemelor concrete de educaţie 
din programele şcolare. 


www.dacoromanica.ro 


268 TUDOR OPRIş 


4. Revizuirea şi reconsiderarea modernă a activităţilor 
extraşcolare şi a „loisir“-ului. 

5. Dotarea adecvată a spaţiilor culturale şcolare şi 
universitare. 

6. Programe educative care să lărgească orizontul 
cultural, să amelioreze comportamentul social şi să dea 
motivații şi perspective tineretului. 

7. Prelungirea antenelor educaţiei asupra familiei pentru 
a o atrage şi cointeresa în actul modern şi competent al formării 
personalităţii copiilor. 

8. Înlesnirea şi intermedierea unor facilităţi în multiple 
domenii pentru cunoaşterea tinerilor studioşi şi realizării unor 
schimburi de experienţă pe plan naţional şi internaţional. 

9. Contracararea unor organizaţii satanice, sectante, care 
ţin sub influenţa lor, adesea nocivă, zeci de mii de tineri, prin 
încurajarea unor organizaţii tradiţionale (cercetăşia) sau 
asociaţii cu caracter artistic, cultural, sportiv, îndrumate de 
animatori calificaţi, bine organizate şi substanţial susţinute. 

10. Stimularea întregului fond spiritual-creativ al tine- 
retului şcolar prin crearea de reviste şi edituri ale tinerilor, 
iniţierea de concursuri şi tabere de profil, asigurarea de burse 
pentru cei supradotaţi. 

11. Găsirea unor modalităţi ca tinerii noştri să fie prezenţi 
pe „piaţa de idei“ a lumii. 

Am crezut că odată cu reaşezarea „educaţiei“ pe soclul ei 
real va fi schiţată şi o organigramă temeinică, deoarece 
ministerul are nevoie de o structură solidă şi stabilă, astfel ca 
orice ministru ce va veni să nu simtă nevoia de a umbla la ea şi 
de a o modifica „ pe ici, pe colo şi anume în punctele esenţiale“, 
cum s-a întâmplat până acum. O asemenea instabilitate 
înseamnă un dezastru pentru învăţământul românesc, unde rata 
de existenţă a unui ministru al învăţământului în perioada de 
tranziţie a fost, după statisticieni, de circa 400 de zile. Or, ce se 
„coace“ la ora actuală în minister nu pare a favoriza reabilitarea 
educaţiei naţionale, lăsată în spinarea unei familii împovărate şi 
derutată pedagogic, a unor modeste cluburi şi „palate“ ale 

copiilor de sorginte ceauşistă, a zecilor de mii de discoteci şi 
discobaruri unde se scurg din tălpi energiile năprasnice ale 
vârstei, a zecilor de mii de săli cu jocuri mecanice şi a altor 
forme de cheltuire a timpului în chip spontan şi plezirist, fără o 
prea mare angajare a inteligenţei şi talentului, Educaţia naţională 
înseamnă întâi stabilirea unor ţinte constante şi pe termen lung, 
apoi o perfectă continuitate a aplicării lor (cu adaosul de 
flexibilitate necesar adaptării la situaţiile vicariante), astfel ca să 
putem culege roade şi să asigurăm o unitate de conştiinţă sau 
cum spuneau înaintaşii noştri mai puţin sofisticaţi dar mai 
patrioţi: „unire-n cuget şi-n simţiri“. 

Bănuiesc de unde vine rezerva unor miniştri de a repune 
educaţia în drepturile ei: de la acel nefericit epitet de naţional. 
Când ne autointitulăm popor vegetal, popor de ţigani, în coada 
Europei după statistici socio-economice şi culturale, când ni se 
refuză sau ni se amână „diplomatic“ intrarea între statele lumi- 
nate, când este contestat aportul milenar al României la civi- 
lizaţia şi cultura europeană pentru că avem destui „elitişti“ care 
văd în protocronism (şi în ultimă instanţă, în demnitatea şi 
dreptul de a demonstra lumii că suntem un popor dotat) ba semne 
de „păşunism“, ba dovezi incriminatoare de „naționalism“, ne e 
firesc ruşine să purtăm propria noastră cămaşă didactică, chiar 
dacă are chilimuri pe poală şi nu-şi pune ca emblemă o sticlă de 
Coca-Cola. Şi să nu ne mire că cele mai circumvolute creiere 
româneşti migrează în Occidentul care-i preia pe tinerii români 
gata instruiți şi formaţi cu amărâţii noştri bani, sporind 
strălucirea unor state ultrabogate şi micşorându-ne numărul de 
luminiţe cu care putem deveni perceptibili acelei lumi care ne 
tratează drept „arieraţi“. 

Pe vremea dictaturii staliniste toţi eram obligaţi să 
învăţăm şi să propagăm că „piatra de încercare a adevăratului 
patriotism este dragostea față de Uniunea Sovietică“. Vom fi 
oare şi azi obligaţi să gândim că dovada cea mai certă a 
patriotismului „democratic“ este să purtăm toţi blugi, să vorbim 
stâlcit englezeşte, să ne autoflagelăm ca Patapievici şi Mungiu, 
să aducem cele mai adânci plecăciuni F.M.I.-ului, să bine- 

cuvântăm noua invazie barbară de buticari stambulici şi de 
investitori transoceanici? 

Tocmai de aceea vrem să se acorde tineretului nostru 
încrederea în talentul şi pragmatismul românesc, perfect 
competitive cu modelele ce ni se propun; să i se inculce calităţile 
tradiţionale ale naţiei noastre, de la hărnicie şi cinste până la 
ospitalitate şi omenie; să i se trezească mândria naţională dar şi 
spiritul de toleranţă; să i se asigure largile deschideri umaniste, 
europeniste. Tocmai de aceea trebuie să existe în organigrama 
M.E.N. o puternică direcţie educativă şi nu un banal şi expediat 
serviciu de facilităţi şi prestații derizorii, pe care şi alte instituţii 
le pot asigura de sute de ori mai bine decât învăţământul. Asupra 
umerilor dumneavoastră, domnule ministru, apasă o grea 
răspundere. Nu vă jucaţi cu educaţia naţională. N-o puneţi la 
remorca unor „chestiuni“ manageriale, unor oportunităţi 
pedagogice la modă şi mult plăcute forurilor internaţionale, 
aspecte care ţin — vorba lui Budai-Deleanu — mai mult de carul 
cu bucate decât de sufletul unei naţiuni care trebuie să 
supravieţuiască unui tragic final de mileniu şi unei dureroase 
carenţe educaţionale, din nenororcire fără graniţe. 


Examene, 1998 

Cultura generală, un concept anacronic 
în proiectul de reformă a şcolii româneşti? 


Am citit cu surprindere punctul de vedere oficial al 
M.E.N. unde se afirmă ritos: „În secolul al XXI-lea, cultura 
generală concepută în termenii de « a şti câte puţin din fiecare 
domeniu» va fi lipsită de sens, inoperantă şi neproductivă. 
Cultura generală va fi regândită în sensul punerii în context a 
cunoştinţelor teoretice, o adaptare a comportamentului la o 
societate deschisă şi hiperspecializată“. 

Ne-am obişnuit cu gafele ministerului care, din dorinţa 
sinceră de a racorda învăţământul românesc la sistemul 
european cu orice preţ şi cât mai repede, neglijează un complex 
de factori istorici implicaţi în esenţa procesului instructiv- 
educativ, ca şi unele principii fundamentale şi imuabile ale 
psihopedagogiei învăţării. 

Cu tot disprețul exprimat de către ministru în definiţia 
închisă între ghilimele a culturii generale: „a şti câte puţin din 
fiecare domeniu“, trebuie să convenim că definiţia este reală, de 
mult bun simţ şi pedagogic vorbind, inatacabilă. Diversele 
deformări şi estropieri intelectuale şi culturale pe care le-ar 
produce hiperspecializarea impusă de societatea de consum în 
care începem să trăim nu pot fi corectate, din nenorocire, decât 
prin aplicarea acestei definiţii clasice, prezentată într-o 
formulare cât mai academică în orice enciclopedie din lume. 

Să fim mai concreţi. Lăsând la o parte pe semianalfabeţi 
şi pe semidocţi, care se înmulţesc îngrijorător în ultimii ani, 
elevii noştri cunosc perfect ultimele mărci de maşini, topurile 
internaţionale ale muzicii uşoare, ne vorbesc cu aplomb de 
computere, de internet, au abilităţi tehnice (operează la 

calculator jocuri şi programe), unii din ei se descurcă binişor în 
praxisul micilor afaceri, dar dovedesc o aproape totală ignoranță 
în materie de artă, literatură, teorii ştiinţifice şi filosofice 
moderne. Conversaţiile şi preocupările lor de orice zi se învâr- 
tesc aproape exclusiv în domeniul de „hiperspecializare“ de 
care vorbesc cu extaz „fanii“ europenizării. Dar să fim bine 
înţeleşi, ca să ajungi la hiperspecializare trebuie să treci prin 
specializare şi ca să ajungi la specializare trebuie să ai măcar un 
minim suport de cultură generală. Orice am face, trebuie să ne 
întoarcem la acel anacronic concept de cultură generală. Cu 
„americanizaţii“ noştri ne găsim în situaţia burghezului 
gentilom din comedia lui Molière care, după pedantele lecţii de 
literatură ce i-au fost administrate, constată cu uimire că de 
mult făcea proză fără să ştie. 

Într-adevăr, la o analiză chiar sumară, planurile-cadru 
propuse pentru clasele I-IX şi X-XII (XIII) prevăd arii 
curiculare care acoperă conceptul de cultură generală (limbi şi 
comunicare, matematică şi ştiinţe, om şi societate, arte şi 
tehnologie, sport, consiliere şi orientare profesioanlă). 

Proiectul propus de M.E.N. discuţiei publice conţine 
măsuri judicioase, dar şi erori, inadvertenţe şi impreciziuni 
provenite din prea generosul import de idei occidentale, insu- 
ficient articulate la realităţile şi posibilităţile prezente ale şcolii 
româneşti. 

Cred că orice om de bun simţ şi cu elementare noţiuni 
pedagogice e obligat să fie de acord cu două idei de bază ale 
proiectului: 

— generalizarea învăţământului de 9 ani (votată recent de 
Parlament, măsură judicioasă, ţinând seama de explozia 
informaţională şi de caracterul neobligatoriu al liceului); 

— un bacalaureat diversificat cu trimiteri precise asupra 
orientării universitare (ar fi ilogic ca un absolvent al liceului 
agro-alimentar să se prezinte la examenul de admitere al 
facultăţii de filologie sau de drept). 

Punctele vulnerabile ale proiectului sunt uşor reperabile 
chiar pentru un neiniţiat în pedagogie. Ele vizează neclarităţile 

aplicării noţiunii de „trunchi comun“ şi imprecizia finalizării 
celor două mari cicluri de învăţământ preunivesitar (cel 
obligatoriu şi cel facultativ). 

În ciclul obligatoriu (I-IX) nu-şi găsesc, după părerea 
mea, rostul şi locul noţiunile de trunchi comun şi discipline 
opţionale. Un astfel de învăţământ trebuie să asigure condiţii 
unice de pregătire şi şanse egale tuturor copiilor patriei. 

Se ridică însă o problemă gingaşă, eludată în proiect: ce 
ne facem cu copiii vocaţi pentru sport şi arte care beneficiau în 
vechiul sistem de învăţământ — ţinând seama de vârsta precoce 
la care trebuie să se facă cultivarea acestor aptitudini — de o 
diversificare încă de la clase mici? Vor fi licee vocaţionale cu 
clasa I-XII sau cu clasele X-XII? Şi încă o problemă: prin 
generalizarea învăţământului obligatoriu de 9 ani, clasa a IX-a o 
vom ataşa fostelor şcoli cu clase I-VIII (unele din ele aflate 
într-o gravă criză de spaţiu şcolar) sau la licee, ca o clasă 
preliceală? 

Cât priveşte cele trei filiaţii liceale (teoretică, tehno- 
logică, vocaţională), legislatorul rămâne dator cu un plus de 
clarificări privind trunchiul comun şi disciplinele opţionale. 

Care poate fi trunchiul comun pentru un liceu diver- 
sificat, după 9 ani de aplicare continuă a trunchiului comun 
obligatoriu? 

La un liceu vocaţional sau tehnologic o luăm d'a capo cu 
româna, matematica, fizica, biologia, chimia etc. ca în 
planurile-cadru propuse, după modelul spiralic al vechiului şi 
veşnic criticatului sistem ciclic? 

Cred că trunchiul comun la licee ar trebui să-l reprezinte 
trei domenii fundamentale, reprezentând „limbajul universal“ 
(aici trebuie să-i dau dreptate lui Mircea Malița): buna însuşire 
a limbii materne, cunoaşterea şi practicarea a două limbi străine 
de circulaţie, asimilarea cât mai temeinică a bazei teoretice şi 
practice a mijloacelor de informare şi comunicare, legate de 
profilul specializat al liceului (în locul „universaliilor mate- 
matice“ propuse de ex-ministrul academician). 

În ce priveşte materiile opţionale care stau la discreţia 
şcolilor, ele trebuie să vizeze o prespecializare a elevului în 

vederea specializării şi hiperspecializării pe care i-o vor da 
instituţiile de învăţământ superior, corelate cu profilul liceului. 
Aici se ridică o întrebare: materiile opţionale vor fi o cerere a 
elevilor sau o ofertă a şcolii în raport cu calitatea şi orizontul 
cultural al cadrelor didactice de care dispune? 

Cât priveşte finalitatea, despre care nu se vorbeşte nimic 
în proiect, se ridică o problemă serioasă. Se prevede ca absol- 
virea şcolii de 9 ani să fie încununată cu un examen de 
capacitate (care se dădea şi în trecut). Întrucât învăţământul 
obligatoriu nu conţine elemente de preorientare profesională se 
impune un examen de aptitudine pentru intrarea în liceu la un 
obiect specific ramurii şi profilului acestuia (la liceul teoretic 
real: matematica; la liceul teoretic uman: limba română; la 
liceele vocaţionale: o probă de muzică, desen, dans, sport, text 
biblic, povestire) în raport cu cele 6 ramuri judicios prevăzute în 
proiect. Pentru liceele tehnologice vor fi admişi fără concurs 
elevii care au absolvit şcoala cu cel puţin 7,50 şi au obţinut la 
examenul de capacitate minimum media 8. Înscrierea la şcolile 
profesionale de orice gen se va face fără examen de admitere. 

Vom relua analiza detaliată a acestui proiect într-un 
viitor articol. 


Ultima oră, 1998 

Vidul de cultură al tinerei generaţii 


Mulţi pedagogi mondeni (nu moderni) seduşi de importul 
revoluţiei tehnice în mass-media au proclamat în consecinţă 
amurgul cărţii şi atotputernicia audiovizualului. Încă din pragul 
deceniului şapte se vântura moda magnetofonului şi a profe- 
sorului cyborg, care formulează magistral întrebări şi acordă cu 
imperturbabilă obiectivitate notele. Chiar şi un fost ministru 
român al învăţământului, personalitate marcantă, a căzut în 
capcana acestei iluzii. Noroc că moda, ca toate modele, a căzut 
repede în desuetitudine. Adevăraţii pedagogi au aşezat aceste 
utopii la locul potrivit, acela de mijloace auxiliare, constatând 
că nu substituirea mijloacelor clasice cu cele moderne, ci 
colaborarea, coexistenţa şi potenţarea reciprocă a acestora 
asigură eficienţa procesului instructiv-educativ. 

Nu negăm faptul că un calculator pune mai bine în 
mişcare creierul şi îndemânarea mentală a copilului sau 
adolescentului, că „lecţiile de imagini“ ar putea spori interesul 
scăzut al unei generaţii supraintoxicate de tehnică. Dar nu văd 
cum „jocul pe calculator“ sau vizionarea unui filmuleţ ştiinţific 
ar putea înlocui cartea care stochează sistematic informaţia, o 
fixează şi permanentizează, permiţând cea mai simplă, rapidă şi 
necostisitoare reiterare, fără aparatură scumpă şi operaţiile 
greoaie de refacere a emisiunilor înregistrate pe peliculă. 

Cu toată producţia de reviste rebusiste, sexy, porno, para- 
normale, închinate VIP-urilor dezmăţate de azi, prostituatelor 
şi delincvenţilor, fiţuici care colorează exotic şi apetisant toate 
laturile chioşcurilor cu ziare, cu toată zdrobirea buticurilor sub 
greutatea sutelor de titluri comerciale, cultura celor mai mulţi 

şcolari rămâne precară şi, de obicei, unilaterală. Dacă adăugăm 
şi situaţia foarte grea a bibliotecilor şcolare, care şi-au redus 
considerabil în ultima vreme fondul de carte şi vor rămâne curând 
fără bibliotecari (din cauza sporirii normelor, fără sporirea 
salariului), ne aflăm în faţa unei noi circumstanţe agravante a 
crizei lecturii. 

La ora actuală, România se găseşte pe ultimele locuri din 
lume în ce priveşte cartea şi producţia de cărţi pentru copii şi 
tineret. Nu ne referim doar la numărul lucrărilor originale care 
a scăzut considerabil faţă de anii 1970—1980, dar şi la felul cum 
e considerată atât de oficialitatea culturală, cât şi de critica 
literară, menită s-o popularizeze şi s-o impună. 

Deşi există la Uniunea Scriitorilor o secţie specială a 
literaturii pentru copii şi tineret, de mulţi ani se acreditează la 
noi ideea că nu există o literatură pentru copii, negându-i-se 
specificitatea, problematica, modalităţile estetice. Cărţile 
pentru copii sunt înglobate în conceptul larg al literaturii fără 
vârstă, fiind supuse aceluiaşi criteriu discriminatoriu, aparţi- 
nând esteticii axiologice a secolului trecut: scrieri bune — deci 
durabile; scrieri proaste — deci caduce. 

Nu trebuie să ne mire persistenţa acestui poncif. Mai bine 
de 40 de ani am fost intoxicaţi cu „est-etica“ practicată cu zel de 
filosofi şi critici oficiali care au vehiculat o serie de preconcepte 
incapabile de a supune această literatură criteriilor obiective ale 
fiziopsihologiei vârstei şi, deci, ale existenţei unui univers 
specific vârstelor fragede. Unilateralitatea (de tip filologic) a 
criteriilor literare, refuzul extinderii informaţiei în domenii 
complementare, extraliterare sau interdisciplinare, o anumită 
suficienţă şi înfumurare cultivate cu obstinaţie în planul 
limbajului şi exclusivismului opinativ, explică disprețul cu care a 
fost tratată literatura pentru copii, marginalizarea ei voită şi 
sistematică. Singurele cronici literare în ultimii 25 de ani au fost 
consacrate unor poeți şi poetese din lumea „bună“ şi răsfăţate 
cu premii ale Uniunii Scriitorilor, rătăciţi în universul copiilor 
(Gellu Naum, Ana Blandiana, Daniela Crăsnaru, Constanţa 
Buzea etc.). 

Au existat însă firesc încercări de considerare a acestei 
oropsite literaturi. Prin *60-'61, Ilie Stanciu ţinea un curs 
pertinent (şi unicul până în prezent) la faimosul Institut 
Pedagogic, însă prin plecarea lui în Israel, opul a fost vârât în 
foc şi nimeni nu i-a mai continuat iniţiativa. O vreme a 
funcţionat la catedra de română a Universităţii din Bucureşti o 
conferinţă de specialitate deţinută de submediocrul proletcultist 
Vicu Mândra, care n-a lăsat nimic după el, virând mai apoi 
către istoria teatrului. Există un pretins istoric al literaturii 
pentru copii, Hristu Cândroveanu — un excelent aromânist, dar 
un incompetent cercetător al literaturii pentru copii, unde a 
reuşit să acrediteze o imagine fragmentată şi falsă a acesteia, cu 
multe „plecăciuni“ şi tămâieri făcute „puternicilor de atunci“ ai 
Uniunii, ca şi unor funcţionari-scriitori ai fostului Consiliu al 
Culturii. Deşi depăşit de ultimele cercetări în domeniul poli- 
valenţei literaturii pentru vârsta formării intelectuale, manualul 
de specialitate de la şcolile normale, aflat la a doua ediţie, este, 
cu toate erorile de optică, singurul studiu cât de cât consultabil. 

Aşadar, la penuria cărţilor clasice, recomandate la toate 
disciplinele, se adaugă cvasiinexistenţa literaturii originale 
adresată cu precădere copiilor şi adolescenților. 

Subproducţia acestei literaturi îşi are o foarte precisă 
cauză economică, şi anume gradul din ce în ce mai accentuat de 
pauperizare a populaţiei, provocată de inflaţie, de disproporţia 
tot mai adâncă dintre salarii şi preţuri. Cărţile adresate vârstelor 
mici devin aproape inaccesibile prin preţurile exorbitante 
(10.000—60.000 lei). Faptul că părinţii preferă să îmbună- 
tăţească hrana copiilor sau să le asigure îmbrăcămintea şi 
încălţămintea decât să cumpere cărţi face ca cererea de carte 
şcolară să scadă, ceea ce obligă pe editori să evite publicarea 
acestei literaturi socotită ca nerentabilă. 

Deoarece foarte puţine edituri se mai încumetă să publice 
cărţi ilustrate (în cele mai multe cazuri, traduceri tipărite cu 
ajutorul editurilor străine, cum ar fi eleganta dar neconvin- 
gătoarea şi prost tradusa „Prima mea enciclopedie“ franceză), 
singura salvare o reprezintă instituţia „sponsorului cultural“, 

încă neoficializată, dar specifică perioadei de tranziţie. Din 
prea plinul lor şi pentru a face propagandă comercială, unele 
firme particulare cu cifră ridicată de afaceri, ca şi fundaţii şi 
organizaţii de tot felul cu venituri pompate din afară, donează 
pentru scopuri „filantropice“ sume uneori considerabile sau 
patronează financiar unele acţiuni. Cele mai mari donaţii şi 
sume au mers către copiii handicapaţi. S-au făcut însă şi unele 
concesii în direcţia culturii. Din nefericire, ele au subvenţionat 
cu predilecție zecile de concerte englezite de muzică uşoară şi 
fastidioasele concursuri de „miss“ care în România, între 
1991-1997, au căpătat un carcater epidemic constituind cea 
mai importantă şi concretă realizare a unui Minister al 
Tineretului de o incompetenţă şi ineficienţă educativă exas- 
perante. Nu am văzut un „sponsoriat cultural“ menit să 
încurajeze tipărirea unei cărţi şcolare, ori să fie dirijat spre 
modernizarea întreprinderilor poligrafice sau spre creşterea 
productivităţii editoriale. Cu sumele cheltuite pentru o 
infinitate de lucruri frivole sau inutile (de tipul concursurilor 
„Robingo“, „Cine ştie câştigă“ sau „Câştigurile de la PRO 
TV“) s-ar fi putut cumpăra o tipografie pentru o editură a 
elevilor sau măcar ar fi fost puse în funcţiune unele tipografii 
achiziţionate de peste hotare sau dăruite de străini, care zac 
nefolosite de ani de zile. 

Un fenomen negativ, generat de sponsorizarea culturală, 
îl constituie faptul că în multe cazuri ea este canalizată amical 
sau interesat către unii autori sau unele cărţi care nu merită 
această generozitate. Nu e de mirare că în ultimii doi ani 
subvenţiile particulare prost plasate contribuie la încurajarea şi 
proliferarea kitsch-ului intelectual, la apariţia unor cărţi care 
n-au nici o valoare literară şi îngroaşă contingentul literaturii 
comerciale. 

Aceleaşi consecinţe nefaste le produce creşterea numărului 
de veleitari îmbogăţiţi care-şi pot permite să investească câteva 
zeci de milioane pentru a-şi publica subliteratura (să nu spunem 
elucubraţiile) la diverse edituri particulare şi chiar de stat care 
fac umilitoare prestații de serviciu pentru a supravieţui. 

Creşterea numărului de apariţii de la un târg de carte la 
altul înseamnă un succes formal, aparent, deoarece favorizează 
statisticile, dar nu acoperă golurile esenţiale din bibliografia 
cărţilor recomandate şi recomandabile pentru elevi. 

Nu e de mirare că în lipsa frumoasei şi de folos zăbavă a 
cititului, de care vorbea cronicarul Miron Costin (exceptând 
doar îndoparea creierului în perioada bacalaureatului şi 
concursului la facultate, apoi de energica spălare a acestuia în 
săptămâna ce urmează), adolescenţii asaltează discobarurile, 
frecventează paradisele artificiale ale drogurilor, descifrează 
integrame, colindă magazinele. E drept că avem vârfuri care se 
străduiesc singular să se impună spre cinstea patriei, dar ei ne 
părăsesc pentru zări mai trandafirii, lăsându-ne să ne edificăm 
noile structuri cu cei care nu prea le înţeleg şi apreciază. 

Există un număr destul de impresionant de parlamentari, 
consilieri prezidenţiali şi ministeriali, funcţionari cu o înaltă 
calificare în diferite organisme, cercetători ai unor institute de 
profil, cum ar fi Institutul de Ştiinţe al Educaţiei, care ar trebui, 
ca salariaţi, să-şi pună creierul şi creionul la contribuţie pentru 
a găsi soluţii şi a lua decizii în acest domeniu. 

Trist e că nimeni nu-şi pune mintea la contribuţie, să 
rcorganizeze sistemul editorial în condiţiile liberalizării şi 
economiei de piaţă, dar şi ale instrucției şi educării culturale la 
vârsta şcolarităţii, luate în toate ţările civilizate ale lumii sub 
dirijarea şi subvenţionarea statului, ceea ce presupune o 
colaborare strânsă a Ministerului Educaţiei Naţionale cu 
editurile de stat, dar şi cu cele particulare ce se vor profila pe 
producţia de carte auxiliară procesului instructiv-educativ. 


Ultima oră, 1998 

Criza lecturii şcolare şi unele soluţii 


Într-un articol anterior consacrat crizei majore a cărţii de 
uz şcolar prin care trece în ultima vreme nu numai învăţă- 
mântul, dar şi cultura românească, precizam o serie de cauze 
care o generează şi care au ca efect o scădere acută a apetitului 
de lectură, manifestată în îngustarea progresivă a orizontului 
intelectual şi precaritatea tot mai îngrijorătoare a limbii vorbite 
şi scrise şi, deci, o creştere accelerată a fenomenului de 
deculturaţie în rândurile tinerei generaţii. 

Vom aminti aceste cauze fără o ierarhizare deliberată: 

a) Haosul producţiei editoriale, prin liberalizarea ei de „şoc“. 

b) Lipsa unei bibliografii fundamentale şi obligatorii, pe 
vârste şi specialităţi, care ar fi trebuit să însoţească programele 
analitice şi manualele şi să se afle la îndemâna oricărui director 
de editură din România. 

c) Desființarea sau semiprivatizarea editurilor de stat 
cu profil şcolar („Didactică şi Pedagogică“, „lon Creangă“, 
„Albatros*) care funcționau destul de bine înainte de 1990 şi 
acordarea oricărei edituri — condusă adesea de directori total 
străini de pedagogie şi chiar de cultură — a dreptului de a 
tipări fără restricţii, îndrumare şi control, tot ce le trece prin 
minte că ar putea avea atingere cu interesele şi preocupările 
tineretului. 

d) Limitarea în proporţie de 80% a cărţilor şcolare la o 
literatură oportunistă, leneşă, de „mură-n gură“, vizând 
exclusiv şi comercial reuşita „certă“ şi „garantată“ la un tip de 
examene şi concursuri profund nepedagogice, care favorizează 
cu bună ştiinţă şi chiar pragmatic, proliferarea lor monstruoasă. 

e) Lipsa de interes pentru informare culturală a unei bune 
părţi a cadrelor didactice, care obsedată de proasta şcolarizare şi 
preocupate de obţinerea unui venit suplimentar prin meditații, 
deci prin practicarea unui învăţământ paralel, se scutură de 
activităţile extraşcolare care nu sunt prinse în normă şi prin 
urmare neremunerate, deoarece voluntariatul, aşa-zisa „muncă 
patriotică“ e trecută azi în contul mentalităţii şi „practicilor“ 
comuniste. De aici lipsa de preocupare pentru recomandarea şi 
procurarea cărţilor auxiliare, iniţiativă care cere efortul de 
consultare a planurilor editoriale şi de deplasare în librării care, 
asociată cu renunţarea la verificarea lecturii extraşcolare, 
explică parţial scăderea „cererii“ pentru o astfel de carte şi, deci, 
eliminarea ei din planurile editoriale din cauza nerentabilităţii. 

f) Lipsa de coordonare şi colaborare a ministerelor care 
răspund global sau parţial de instrucţia, educaţia şi cultura 
tinerei generaţii (al Educaţiei Naţionale, al Culturii şi al 
Tineretului), care ar trebui să aibe în vedere în cadrul unei 
politici culturale concertate şi problema dirijării pedagogice şi 
subvenţionării programului naţional de tipărituri obligatorii 
pentru vârsta şcolară. 

Ce-i de făcut? lată întrebarea retorică în jurul căreia de 
6-7 ani se tot învârtesc fără folos vârfurile mereu schimbătoare 
a acestor oropsite ministere. 

Soluţii se găsesc, capetele luminate n-au dispărut; în mod 
conştient nu vor să se implice în freamătul acestei epoci 
contradictorii. Probabil că s-au săturat de lipsa de receptivitate, 
de sentimentul inutilităţii efortului de a-şi pune la dispoziţie, cu 
generozitate şi dezinteres, competenţa şi bunăvoința. 

Personal am tras sute de semnale de alarmă în mass- 
media, m-am implicat pe toate fronturile pe care le deschidea 
rezolvarea acestei probleme. Peste tot am dat de zâmbete, 
promisiuni şi totală ineficienţă. O bibliografie fundamentală 
pentru şcolarii români, la toate obiectele de studiu, elaborată 
după consultarea a numeroase modele, a zeci de instituţii legate 
de carte şi a sute de specialişti, zace din 1993 în mapele foştilor 

miniştri: Golu, Tomuş, Mironov — amabili dar paralizaţi de 
neputinţă decizională. Bibliografia a fost repusă pe rol în 
primăvara 1997 şi trimisă celor 41 de inspectorate şcolare 
judeţene pentru „completări“ şi apreciere. În aproape şase luni 
au răspuns doar două inspectorate care au depus enormul efort 
de a o completa cu 6—7 titluri care, la o lectură mai atentă, 
puteau fi identificate în lista cărţilor prevăzute. Dacă această 
acţiune birocratică va continua în acelaşi ritm şi în aceeaşi 
manieră cu care ne-a obişnuit pseudo-democratica practică 
marxistă, peste 3-4 ani vom avea un răspuns „teritorial“ 
complet şi probabil o nouă bibliografie perfect simetrică celei 
supuse sondajului. 

Aş îndrăzni să sugerez celor direct şi real interesaţi de 
această problemă majoră a educaţiei intelectuale a tinerei 
generaţii măcar două soluţii: 

a) Menţinerea şi subvenţionarea unui trust editorial de 
stat pentru carte şcolară, poate pe scheletul „Editurii Didactice 
şi Pedagogice“ cu experienţă de o jumătate de veac în această 
direcţie, dar care îşi va pierde în 2—3 ani monopolul tipăririi 
manualelor alternative pentru clasele II-XIII şi chiar a 
cursurilor de facultate prin generalizarea tipografiilor şi 
microediturilor la nivelul centrelor universitare. Această editură 
de stat va prelua pe cele două niveluri de vârstă, copii (6-14 ani) 
şi adolescenţi (15-19 ani) tipărirea şi reeditarea periodică a 
celor circa 600 de titluri de cărți auxiliare, recomandate de 
programe şi manuale pe baza bibliografiei. Redactorii de specia- 
litate vor fi selecționați din rândul celor mai avizaţi profesori 
care le vor asigura în condiţii optime ţinuta ştiinţifică şi grafică. 

Editurile particulare vor fi invitate să publice acele cărţi 
pentru copii şi tineret necuprinse în bibliografia de lectură 
obligatorie şi care pe măsură ce vor intra în clasicitate, îşi vor 
găsi locul în bibliografie. În felul acesta principiul privatizării nu 
va fi încălcat. De altfel în toate ţările capitaliste statul ia sub 
patronajul şi protecţia sa financiară literatura de „patrimoniu“ 
cultural. 

b) Bibliotecile şcolare, uzate fizic şi sărăcite de titluri din 
cauza puţinătăţii fondurilor alocate, se pot revigora printr-o 
măsură simplă a Ministerului Educaţiei Naţionale pe care nici 
un ministru în ultimii 7 ani, n-a avut voinţa sau curajul s-o 
materializeze. 

E vorba de înființarea la nivelul liceelor sau a şcolilor 
generale cu cel puţin 1000 de elevi ( deci cu o normă întreagă de 
bibliotecari) a unui stand permanent de carte şcolară comandată 
la editura de stat profilată, în urma consultării planului editorial 
anual ce va fi transmis la timp fiecărui inspectorat şi apoi 
multiplicat pentru şcoli. Acest oficiu îl va îndeplini bibliotecarul 
şcolii care în calitate de difuzor de carte, conform legilor în 
vigoare este cointeresat şi stimulat de edituri cu 15—30% din 
valoarea cărţilor vândute şi chiar cu premii pentru activitate 
deosebită. 

Examene, 1997 

Dreptul copilului la cultură 


Sesizată de numeroase încălcări ale dreptului copilului, 
din informări directe sau relatări mass-media, secţia română a 
Federaţiei Internaţionale a Comunităţilor Educative, federație- 
membru consultativ al Consiliului Europei şi UNESCO, a cărei 
activitate desfăşurată în ultimii şase ani este apreciată şi 
popularizată, a organizat o dezbatere privind situaţia celor peste 
200 000 de copii instituţionalizaţi sau făcând parte din familii 
dezinteresate sau incapabile să le creeze un climat formativ. 

Cu atât era mai acută şi imperativă dezbaterea acestei 
teme, cu cât primirea României în UE a fost recent condi- 
ționată de rezolvarea acestei grave rămâneri în urmă, care nu 
ţine neapărat de evoluţia economică, cât de respectarea dreptu- 
rilor elementare la educaţie şi cultură ale tinerei generaţii. 

La această dezbatere au luat parte oficialități din M.E.N., 
M.T.S., M.C., diverse ONG-uri cu convergenţe de preocupări 
în acest domeniu şi un mare număr de reprezentanţi ai mass- 
media (presă, radio, TV), precum şi o serie de personalităţi ale 
învăţământului şi culturii. Discuţiile, desfăşurate cu un deosebit 
simţ al răspunderii, au scos în evidenţă justeţea criticilor aduse 
de UE şi realitatea tragică a stării educaţionale şi culturale, nu 
numai a acestei pături dezavantajate, dar şi a unei bune părţi a 
minoritarilor din România. 

Principala vină, după opinia participanţilor, o poartă 
M.E.N., care, deşi se laudă cu titulatura de „Minister al 
Educaţiei Naţionale“, îşi circumscrie preocupările doar în 
domeniul instrucției, concentrându-şi unilateral efortul în 
direcţia unei reforme curriculare care vizează mai mult 

probleme de globalizare şi integrare europeană decât aspecte 
reale ale societăţii şi şcolii româneşti. 

Lipsa unor ample şi eficiente programe de educaţie, 
absenţa asistenţei pedagogice a şcolii şi familiei, lipsa de 
organizare şi control a timpului liber (liberalismul democratic 
nu acceptă ingerinţele), programe şi manuale din care s-au 
eliminat aproape total elementele emoţionale şi educative 
(istoria ţării şi literatura română), slaba educaţie igienică şi 
ecologică, aproape inexistenta educaţie artistică, firava activi- 
tate sportivă, invazia tot mai masivă a unor influenţe nocive 
(satanism, droguri, chiul, vagabondaj, infracţionalitate) sunt 
semnale de alarmă care explică acea stare precară, incriminată 
pe drept cuvânt în aprecierile UE. 

O vină egală o poartă Ministerul Culturii, care n-a mai 
făcut nimic pentru cultura artistică a tinerei generaţii. 
Preocupat, ca şi M.E.N. şi M.T.S., doar de făţuială, adică de 
cosmetizarea imaginii peste hotare (supradotaţi, olimpici, 
laureați la concursuri şi festivaluri artistice, performeri sportivi), 
aceste ministere au neglijat milioanele de copii şi adolescenţi 
„normali“ şi mai ales pe cei care trăiesc într-o „anormalitate“ a 
microclimatului moral şi intelectual „asigurat“ de famile şi 
instituţiile de protecţie. 

Televiziunea şi mai ales postul naţional 1 au recunoscut 
cu francheţe că doar 1% din timpul de emisie este consacrat 
programelor educaţionale pentru copii, urmărindu-se doar 
rentabilizarea TV, prin reclame, programe de divertisment, 
sport şi tentaţii băneşti (Robingo, Teleeurobingo etc.) care nu 
au nici o relevanţă educativă. 

Uniunea Scriitorilor, prin membrii din conducerea ei 
prezenţi în sală, a subliniat scăderea dezastruoasă a numărului 
şi calităţii cărţilor pentru copii, cele peste 2700 de edituri 
consacrând doar 0,4% din producţie lucrărilor originale de 
beletristică şi popularizarea ştiinţei, atât de necesare, care au 
fost înlocuite în ultimii ani cu un masiv lot de subliteratură 
porno, sexy, horror, mistică etc. cerută de o largă categorie de 
cititori submediocri, dar cu bani, de traduceri de proastă 
calitate, şi de mii de broşuri şi lucrări cu grile, bareme, 

rezumate, analize, probleme care vin în ajutorul examenelor 
şi concursurilor, lucrări cu valabilitate redusă în timp, cu 
valoare educativă nulă şi un tiraj imens, care consumă circa 
30% din hârtia editorială. 

Spectacolele de teatru, operă, operetă, concertele simfonice 
pentru copii şi tineret, beneficiind prin anii 1965—1980 de 
exclusivităţi, de bilete cu preţ redus şi chiar de programare a 
unor lecţii experimentale în şcoli de toate tipurile, au rămas o 
simplă amintire. 

Lipsite de baze sportive, de echipament, de spaţiu în 
programele şcolare condensate în cinci zile şi cu două zile pe 
săptămână de adevărat „relache“ educaţional, activităţile sportive 
se rarefiază pe zi ce trece, ceea ce explică procentul tot mai ridicat 
al deformaţiilor fizice şi morbidităţii în rândul copiilor şi 
tineretului, cu impact nefast asupra slăbirii rezistenţei individuale 
şi a degenerării fondului genetic naţional. 

Presa matură, cu toate riscurile de a fi sancţionată 
infracţional pentru curajul dezvăluirilor, îşi asumă, într-o 
oarecare măsură, datoria de a trage semnale de alarmă zilnic în 
rubricile de specialitate care, din când în când străbat şi pereţii 
groşi ai clădirii Guvernului şi Parlamentului. Din lipsă de 
informare, ea nu poate acoperi multitudinea de aspecte privind 
încălcarea dreptului copilului, iar din cauza spaţiului restrâns, să 
prezinte o cazuistică mai bogată. 

Chiar dacă în şcoli s-a reluat tradiţia bicentenară a tipăririi 
revistelor şcolare (iniţiativă strict locală şi nesubvenţionată de stat), 
la ora actuală nu există o revistă publică pentru copii (între anii 
1880- 1980 au existat la nivel naţional cel puţin câte 4-5), iar cele 
două publicaţii particulare pentru liceeni („Liceenii“ şi 
„Semnal“), concesive modelelor şi mentalităților din occident şi 
adesea antieducative, s-au autolichidat, şi bine au făcut. 

Faţă de această situaţie critică, secţia română a F.I.C.E., 
în urma discuţiilor şi propunerilor făcute, avansează forurilor 
interesate de această problemă câteva sugestii de ameliorare, 
utile unei mai rapide îndepliniri a cerinţelor formulate de UE. 

e O adâncire şi diversificare a laturii educative a procesului de 
învăţământ prin reconsiderarea organigramei acestui sector al 

M.E.N., redus astăzi la 4 funcţionari cu sarcini mai degrabă 
financiar-administrative. Iniţierea unor programe educative atrac- 
tive şi ample, privind, „umanizarea“ prin educaţie a planurilor de 
învăţământ şi manualelor şcolare din tronsonul umanist, organi- 
zarea unui regim strâns „educaţional“ în cadrul taberelor de „loisir“ 
din timpul vacanţelor, un contact mai strâns al şcolii cu familia prin 
reinstituirea lectoratelor pedagogice şi orelor de consultaţie, o 
supraveghere mai atentă a copiilor pentru a nu intra sub acţiunea 
influențelor nocive, o diversificare şi atractivizare a modalităţilor de 
folosire a timpului liber şi, mai ales, a numeroaselor vacanțe. 

ə Ministerul Tineretului şi Sportului ar putea, de acord cu 
M.E.N., să ia măsuri pentru îmbunătăţirea bazelor sportive, 
pentru revigorarea atât a gimnasticii, cât şi a unor ramuri 
sportive, pentru cuprinderea în preocupări sportive mai ales a 
copiilor cu probleme. 

e Opera, opereta, teatrele, instituţiile de muzică simfo- 
nică (muzica uşoară nu-i cazul să se alarmeze, deoarece ea 
reprezintă unica preocupare care monopolizează gusturile marii 
mase de copii) ar trebui, printr-o suplimentare de alocaţii, să 
ofere o bază mult mai largă de educaţie, accesibilă pecuniar. 

ə Conducerea Uniunii Scriitorilor ar trebui să facă ceva 
măcar pentru încurajarea drepturilor copiilor de a avea cărţi 
româneşti cât mai valoroase, mai frumos tipărite şi mai ieftine, (o 
carte străină tradusă costă sute de mii de lei). Ea va trebui să se 
implice mai activ în aplicarea bibliografiei naţionale pentru copii, 
(elaborată, dar blocată pe parcurs), şi în participarea la elaborarea 
manualelor alternative de română care, în multe cazuri, au 
extirpat aproape în întregime aspectul educaţional-patriotic şi au 
eliminat marea majoritate a clasicilor în favoarea unor iluştri 
necunoscuţi, neomologaţi estetic. 

Scăderea îngrijorătoare a interesului pentru învăţare, pentru 
lectură, pentru spectacole artistice de calitate sunt efecte destul de 
simptomatice ale încălcării dreptului copilului şi tânărului la o 
educaţie de „conţinut“ şi la o cultură elevată, care să-i asigure în 
timp „dimensiunile“ morale şi intelectuale ale unui viitor cetăţean 
al unei Europe mai surâzătoare, mai tolerante şi mai spiritualizate. 

Tribuna învăţământului, 1999 

EFORTURI PENTRU NORMALIZAREA 
UNOR TRAIECTORII ABERANTE 


Scrisoare deschisă adresate doamnei 
profesor universitar Ecaterina Andronescu, 
ministrul educaţiei şi cercetării 


Nu v-aş fi împărtăşit aceste gânduri dacă nu m-ar fi 
impulsionat conştiinţa de profesor situat în afara ambițiilor 
politice şi veleităţilor de parvenire, care a slujit fără întrerupere 
55 de ani şcoala, dăruind ţării peste 500 de personalităţi ale 
culturii, peste 100 de cărţi, unele traduse, cărţi care se găsesc 
în bibliotecile a milioane de elevi de la noi şi de pe alte 
meleaguri. Trăiesc adânca dezamăgire şi spaimă a decadenței 
continue şi pernicioase a învăţământului românesc, la 
propăşirea căruia am pus dezinteresat umărul încă din vremea 
reformei lui Ilie Murgulescu, învăţământ temeinic şi cu largi 
deschideri, dar nepregătit pentru impactul cu „miracolele“ 
Occidentului, derutat de rapidele schimbări istorice, intoxicat 
de importul masiv, haotic şi intempestiv de concepţii, 
metalităţi şi moravuri străine poporului nostru, în multe cazuri 
incomplet şi deformat asimilate. 

Nu-mi pot imputa faptul că nu mi-am exercitat dreptul de 
a judeca sever şi — sper — drept, segmentul terminal al actualei 
curricule. Dar acel dicton biblic „vox clamans in deserto“ mi-a 
fost aplicat de „Direcţia de imagine şi relaţii cu publicul“ a 
M.E.N. care s-a încăpățânat, din teamă şi servilism, ca toate 
articolele mele trimise în ultimii 2—3 ani cu număr de înregistrare 
să nu ajungă la ministrul Marga pentru a nu-i tăia pofta de 
mâncare şi a nu-i răni orgoliul. 

Sunt convins că pe umerii dumneavoastră apasă atât 
avatarurile unei oportuniste şi aventuroase politici pedagogice 

duse în ultimii 3—4 ani, cât şi geaua sarcină a redresării şi relansării 
de pe noi poziţii principiale a reformei învăţământului. 

A racorda la Europa sistemul nostru de învăţământ nu 
înseamnă a pastişa servil pe cel nemţesc sau american. Nu trebuie 
extirpate tradiţiile şi esenţele şcolii naţionale, ci adoptate cu 
prudenţă şi inteligenţă unele „limbaje“ pedagogice, unele „cadre“ 
şi tipuri de relaţii instituţionale care le fac comunicante şi 
interactive faţă de comunitatea de state cu care vom coopera 
pentru realizarea marei familii spirituale euroatlantice. 

Nu putem fi decât de acord cu unele linii direcţionale pe 
care le-aţi enunțat în interviul acordat revistei „Examene“ la 
începutul lunii noiembrie. Subscriem la ideea susţinută încă din 
1996 şi de noi că avem de-a face cu o reformă „de imagine“ 
„insuficient pregătită“ şi că „învățământul este locul în care se 
proiectează viitorul identităţii noastre naţionale în perspectivă 
europeană şi mondială, dar şi cel în care se acumulează valo- 
roasele tradiţii ale neamului“. Răspunde perfect consensului 
naţional şi concluzia interviului dumneavoastră: „Pentru 
România, ca şi pentru oricare ţară responsabilă de sistemul ei de 
învăţământ, nu sunt acceptabile modelele importate în 
integritatea lor. Cred că trebuie preluat ceea ce este valoros în 
oricare sistem de învățământ pentru a creşte performanţa şi 
eficienţa propriului nostru sistem. Schimbarea de dragul schim- 
bării nu poate fi decât păguboasă şi din păcate pe termen lung“. 

Dacă principiul general al sensului reformei este foarte 
limpede şi uşor de respectat (recent chiar şi „mondialiştii“ cei 
mai înfocaţi ai marilor state au lăsat-o mai „moale“ cu 
subordonarea economică şi „estomparea specificului naţional al 
ţărilor mici, cvasicoloniale“), zonele reformei unde trebuie să se 
opereze „corecţiunile“ vor ridica, indiscutabil, multe dispute. 

Desigur, nu putem lua reforma de la capăt. Vom sugera 
doar priorităţile priorităţilor, acele aspecte nevralgice pe care 
trebuie să le izolăm din vălmăşagul mărunţişurilor birocratice de 
care miniştrii sunt de obicei sufocaţi, aceştia neglijându-şi 
obiectivele majore. 

1. Un mare pedagog american, Skinner, spunea că 
succesul unui sistem de învăţământ „nu constă atât în 
personalitatea excepţională şi carismatică a ministrului, cât în 
arta acestuia de a-şi alege colaboratori de o înală competenţă, 
făcând abstracţie de gusturile proprii şi ingerinţele din afară“. În 
felul acesta s-ar putea evita în viitor penibilele situaţii create la 
noi de disputa manualelor alternative şi de întocmirea tainică a 
listelor cu distincţii şi decoraţii. 

2. Lupta parlamentară pentru un buget rezonabil care să 
permită desfăşurarea învăţământului în condiţii satisfăcătoare 
(baza materială, dotare tehnică) şi să asigure cadrelor didactice 
o salarizare şi o existenţă cotidiană la nivelul demnităţii 
profesionale. 

3. O creştere a cantităţii prestaţiei didactice prin 
ameliorarea practicii pedagogice a studenţilor, prin selecţia 
riguroasă a cadrelor angajate pe bază de concursuri şi dosare de 
palmares, ţinând seama de nivelul actual scăzut al randa- 
mentului didactic. Renovarea sistemului periodic, obligatoriu şi 
stimulativ de informare şi perfecţionare a „formatorilor“. 

4. Aşa cum preconizează şi doamna profesoară Ecaterina 
Andronescu, este necesară „reorientarea programelor şcolare 
spre necesităţile şcolare“, ceea ce impune o restructurare a 
actualei curricule, destul de îndepărtată de realităţile şi 
necesităţile şcolii şi societăţii româneşti, pentru elaborarea 
căreia nu s-au consultat nici specialişti cu adevărat competenţi 
(înlocuiţi fiind cu diverşi promovați peste noapte în funcţii de 
directori sau conducători de programe), nici opinia cadrelor 
didactice cu adevărat valoroase şi cu multă experienţă. Aşa- 
numitele „comisii naţionale“ pentru programe şi manuale, cum 
a fost de pildă cea de istorie sau literatură română, ne-au oferit 
surprize neplăcute care au declanşat adevărate scandaluri publice. 

5. Să se pună capăt deşănţării, compilației didactice şi 
risipei financiare declanşate de invazia manualelor altemative, 
vaci de muls pentru autori, sursă de haos şi derută pentru cei care 
le folosesc. Ţinând cont de experienţa seculară a manualelor 

alternative în ţara noastră, se recomandă — aşa cum 
preconizează şi doamna Andronescu — trei manuale alternative 
la fiecare clasă şi obiect, care să respecte integral programa şi 
care să se diferenţieze fie prin modalitatea de prezentare a 
materialului, fie prin adaptarea la nivelul valoric al colectivităţii 
de elevi cărora se adresează (nivel scăzut, mediu, ridicat, pentru 
supradotaţi). Ar fi necesar să existe manuale singulare de istoria 
şi geografia patriei, deoarece România are o singură istorie şi un 
teritoriu unic şi că există un sentiment comun constituţional 
care leagă pe toţi locuitorii săi. 

Să se acorde mai multă atenţie învăţământului tehnic- 
profesional şi mai ales celui agricol, care se găsesc în evident 
regres şi dificultate, ceea ce accentuiază numărul tot mai mic de 
meşteri industriali şi tehnicieni agricoli de care dispunem, 
scăderea îngrijorătoare a volumului şi calităţii prestaţiilor de 
servicii, dezastrul industriei naţionale şi al agriculturii. 

7. Revizuirea artificialului sistem de evaluare cu grile şi 
bareme — socotite un rău necesar — aplicat la concursurile de 
capacitate, bacalaureat şi admiterea în facultate. Actualul sistem 
e incapabil să deceleze valorile, limitându-se să verifice 
„eficienţa“ învăţământului paralel şi fidelitatea memoriei, să 
pună la adăpost pe examinatori de bănuiala de fraudă şi să-i 
scutească de efortul unei analize critice. În afara olimpicilor 
internaţionali şi naţionali şi a unor performanţe artistice şi sportive 
internaţionale, nu se ţine seama de palmaresul excepțional al 
elevilor şi la alte activităţi şi concursuri, ceea ce ar fi sporit 
şansele unei selecţii cu adevărat naturale a valorilor. 

8. Reorganizarea radicală a activităţii educative, aflată în 
prezent aproape de nivelul 0 (doi funcţionari suprasolicitaţi), 
ceea ce explică starea morală precară şi tendinţele compor- 
tamentale negative ale tineretului şcolar. Analfabetismul, 
sexualitatea precoce, violenţa, infracţionalitatea, absenteismul 
şcolar, consumul de nicotină, de alcool şi de droguri au devenit 
alarmante, iar cultura generală tinde să fie înlocuită de 
surogatele de „internet“, limitată la muzica uşoară şi la 

interminabilele jocuri de bingo şi pe computer. Se impune 
reintrarea orelor de dirigenţie în dreptul lor, precum şi 
ameliorarea consultanţei pedagogice şi medicale, de asemenea 
organizarea mai grijulie a timpului liber, a multiplelor vacanțe şi 
văcănţele, a sâmbetelor „neşcolare“, timp irosit de elevi şi nu 
rareori generator de diverse „fantezii“ şi „experimente“ nonfor- 
mative. Ultraliberalismul practicat de echipa Marga începe să-şi 
arate roadele şi trebuie, dacă nu stăvilit, măcar direcționat, chiar 
dacă unii adepţi ai ultrademocraţiei protestează împotriva 
încălcării dreptului neîngrădit al tinerilor, neglijând însă faptul 
că omul nu are numai drepturi, ci şi datorii şi obligaţii. 

Ne-am mărginit,din cauza modestiei spaţiului grafic, să 
invocăm doar aceste urgenţe „reparatorii“, aceste priorităţi 
ale redresării învăţământului românesc şi nutrim speranţa că 
doamna ministru Ecaterina Andronescu, înconjurată de valori 
reale şi dezinteresate ale învăţământului românesc (margina- 
lizate ca „incomode“ sau neimplicate din cauza „lehamitei“ 
faţă de prezent), să aducă la normalitate un învăţământ 
care făcea cinste Europei încă din primele două decenii ale 
veacului trecut. 


Examene, 2001 

Simularea, un progres pedagogic? 


De când s-au introdus şi la noi astfel de sondaje exploratorii 
de stabilire a gradului de pregătire a elevilor pentru examenele 
naţionale (capacitate, bacalaureat) şi de familiarizare a acestora, 
prin simulare, cu tehnica şi exigenţele de concurs, corul criticilor 
n-a încetat să se manifeste sonor şi nu rareori cu vehemenţă mai 
ales atunci când rezultatele ne-au pus în situaţia să ne alarmăm de 
nivelul scăzut şi chiar foarte scăzut al viitorilor absolvenţi. 

Pentru remedierea situaţiei s-a recurs la scăderea sensibilă a 
exigenţelor, subiectele de examen fiind mai clare, mai simple şi 
accesibile, permiţând o creştere cu cel puţin 20% a procentului de 
reuşită la concurs, după tradiționalul obicei al dresului busuiocului. 

S-a convenit în cele din urmă că rezultatele nesatisfăcătoare 
ale acestor simulări au un evantai larg de cauze: nu sunt luate în 
serios de elevi, au fost programate după o perioadă de stress cauzat 
de asaltul evaluărilor, nu ţin seama de diferenţierile importante de 
valoare (sunt puşi în aceeaşi oală elevi slabi, mediocri, foarte buni) 
exprimă gradul ridicat de echivocitate a unor itemi şi de 
subiectivitate a unor evaluări, într-un cuvânt ele exprimă lipsa de 
profesionalitate pedagogică a celor ce le formulează şi o îngri- 
jorătoare necunoaştere a realtăţilor prezente ale şcolii româneşti, 
agravate În mediul rural. 

Personal, aş fi dispus să înţeleg şi să dezvinovăţesc parţial pe 
cei „chinuiţi“ să organizeze astfel de experimente. Fiind examene 
„naţionale“, exigenţele sunt egale şi unice în toate colţurile ţării şi 
pentru toate categoriile valorice de elevi. În această situaţie, a cărei 
soluţionare filosoful Marga, precum toţi filosofii de cabinet, a 
lăsat-o în coadă de peşte — există următoarea alternativă: 

a) adoptarea unei căi de mijloc a exigenţelor, formulată cu 
două milenii în urmă de Horaţiu: „est modus in rebus“, căreia 
să-i facă faţă şi elevii slabi şi cei buni, selecţia pentru etapa 
superioară fiind determinată nu de cantitatea de cunoştinţe 
minimale ci de calitatea acestora, care denotă gradul de cultură 
şi aptitudinile absolventului, semnificative pentru promovarea 
lui în etapa superioară de învăţământ. În acest caz „mărunţirea“ 
întrebărilor care abia încap pe 2-3 pagini dactilografiate, unde 
răspunsurile elevilor devin monoverbe şi chiar monosilabice ori 
se limitează la alegerea şi sublinierea unui cuvânt dintr-o 
grupare de 7-8, nu mai are sens. Ar trebui să se formuleze astfel 
subiectele încât răspunsurile să se desfăşoare pe un plan mai larg 
pentru a uşura evaluatorului o apreciere mai complexă a 
capacităţii de analiză, de construcţie mentală şi de exprimare 
(arie lexicală, calităţi de stil). Astfel se măreşte considerabil 
obiectivitatea notării unei lucrări şi e preferabilă adiţiunii 
mecanice a zecilor de note parţiale generate de grile şi vârâte în 
rubrici care puse cap la cap însumează o jumătate de metru 
lungime sau înălţime. Excesiva matematizare şi jocurile statis- 
tice de pe ecranul computerului atotdecident au transformat 
evaluările în expresii cifrice care nu întotdeauna sunt relevante 
pentru valoarea intrinsecă a candidatului, considerat un depozit 
de informaţii. Pedagogii de „şcoală nouă“ uită un adevăr 
elementar: cultura obligatorie, evaluabilă la concursuri, înseamnă 
informaţie asimilată, nu memorată, activă şi nu vitrinieră; 

b) adoptarea unui examen naţional cu subiect unic, dar 
cu două trepte diferenţiale de dificultate: 

— cu exigenţe minimale raportate la cunoştinţe strict 
obligatorii cu care un tânăr trebuie să rămână pentru toată viaţa. 
Absolventul va deveni posesor de diplomă „funcţională“ de 
capacitate sau bacalaureat care asigură ocuparea anumitor 
servicii ori înscrierea la şcoli cu caracter profesional (şcoli 
profesionale, colegii postliceale, diverse şcoli de calificare de la 
3 luni la 2 ani); 

— cu exigenţe superioare care să permită în ordinea 
mediilor înscrise în actele de absolvire accesul la colegii, licee 

sau facultăţi cu profil echivalent tipului de liceu. În acest caz se 
va cere opţiunea scrisă a elevilor pentru aceste două variante de 
concurs, precum şi avizul dirigintelui şi psihologului şcolar de a 
căror opinie nu s-a ţinut cont până în prezent. 

Judecând în lumina acestor consideraţii, ultima simulare 
a examenului de capacitate iniţiată de M.E.C., soldată pe 
capitală cu rezultate dezastruoase (dar normale), prezintă 
aspecte diametral opuse. 

Mai întâi un aspect pozitiv pentru impunerea căruia m-am 
luptat în presă şi prin birourile ministerului fără succes ani în şir. 
În acest an, în sfârşit, s-a renunţat la temele din manual, 
pritocite şi răspritocite în sute şi mii de lucrări auxiliare cu 
rezumate, bareme, grile, exerciţii, subiecte prezumtive etc. care 
au îmbogăţit multe edituri şi pe mulţi autori, au uniformizat şi 
tembelizat minţile elevilor şi au diminuat considerabil iniţiativa 
şi capacitatea profesorilor, lenevindu-i. Până în acest an s-a 
perpetuat o cutumă didactică sanctificată în comunism: „analiza 
literară“ sau „comentariul“ unui text din manual. Se puneau 
chiar pariuri ce subiect se va da. O mică statistică a consemnat 
că recordul l-a bătut textul „La vulturi!“ — subiect repetat de 14 
ori în 20 de ani. Consider deci un act de curaj şi de risc 
antirutinier faptul că la simulare s-a dat un text necunoscut de 
elevi, „de prima vistu“: poezia „Creion“ a lui Arghezi, o 
bijuterie de limbă română, expresivă şi autentică, spre deosebire 
de „bug-mafiile“ lingvistice semnate de Simona Popescu, 
Mircea Cărtărescu, Mircea Dinescu, introduse de autori „post 
modernişti“ în unele manuale alternative de gimnaziu ca texte 
„model“ (cine va institui un tribunal pentru judecarea crimelor 
împotriva limbii române în numele „europenizării“ limbajului?). 

M-au întristat „văicărelile“ a zeci de profesori care în 
diverse ziare pedagogice sau nepedagogice s-au ridicat împotriva 
„dificultăţilor“ acestei poezii pe care nici dascălii mai puţin 
calificaţi nu le-ar fi depăşit. Pe undeva au dreptate, deoarece de 
peste 25 de ani nici elevii, nici profesorii n-au mai fost puşi în 
situaţia să-şi pună la lucru cunoştinţele şi judecata proprie, atâta 

timp cât li s-au pus sub nas comentarii gata făcute, iar evaluările 
au ţinut seama doar de fidelitatea memorizării acestora. Cum să 
se obţină rezultate bune în judecarea unui text necunoscut, când 
niciodată nu s-au făcut exerciţii în acest sens, iar cultura literară 
a celor mai mulţi elevi e mai mult decât precară? Teoretizarea 
excesivă şi pedantă a metodologiilor „moderne“ şi impactul 
practic aproape nul al acestora la nivelul şcolilor impun o 
radicală schimbare a strategiei pedagogice, care trebuie condusă 
nu de „reformatori de operetă“ ci de cunoscători trainici ai 
specificului învăţământului românesc. 

Faptul că s-a dat un potop de note slabe la această simulare 
Şi că s-ar putea face o antologie umoristică, adunând „perlele“ 
pescuite din sute de lucrări e un fapt pozitiv, deoarece trage un 
semnal de alarmă asupra gravelor lacune privind studiul litera- 
turii, cunoaşterii şi folosirii corecte a limbii materne. 

Pentru partea neagră a simulării, pe care o reprezintă 
perpetuarea procedeului de a mărunți cerinţele precum şi 
caracterul „discutabil“ al unor întrebări unde şi „grammatici 
certant“ iar elevii devin victime ale certurilor celor mari, 
propunem specialiştilor realmente competenţi în materie de 
gramatică pură şi gramatică stilistică să le lămurească şi să indice 
acele întrebări care nu admit răspunsuri în nu ştiu câţi peri. 

Oricum, unul din cele mai vulnerabile aspecte ale 
„currriculei“ moştenite de la ministeriatul Marga este lipsa de 
criterii inteligente de evaluare, arbitrariul unei docimologii 
incapabile să detecteze parametrii valorii, butaforia unei impre- 
sionante, dar ineficiente aparaturi tehnice, capabilă mai degrabă 
să detecteze şi să evalueze latura „robotică“ a unui candidat. 

Când vom putea vorbi de adevărata pedagogie a 
viitorului? 

Examene, 2000 

CÂTEVA RETUŞURI BINEVENITE 


În sfârşit ne preocupăm 
şi de elevii excepţionali! 


După o lungă perioadă când elevii cu aptitudini excep- 
tionale au fost consideraţi „fericite accidente genetice“, tratate cu 
o bătaie de încurajare pe umeri, cu o convenţională diplomă de 
olimpici naţionali sau internaţionali, câştigători pe ici pe colo şi 
din când în când ai dreptului de a fi scutiţi de examenul de 
admitere la facultate, M.E.C. s-a trezit la realitate în clipa când 
mai bine de trei sferturi din aceştia, exasperaţi de „înalta“ consi- 
deraţie de care se bucură, au luat calea salvatoare a migraţiei, încă 
din timpul studenţiei, pentru a evita ratarea şi şomajul intelectual. 

În sfârşit, la data de 8 mai 2001, M.E.C. a emis ordinul 3771 
în care se recunoaşte că tinerii capabili de performanţe trebuie 
priviţi ca o „avuţie naţională“, că trebuie să se bucure de „apre- 
cierea şi respectul societăţii“ şi că se simte nevoia acută a 
funcţionării unui „organism“ care să acorde acestor tineri o 
asistenţă calificată, mai bine focalizată pe atitudinile şi nevoile lor 
de instruire şi care să promoveze măsuri şi metodologii specifice 
pentru depistarea valorilor. 

S-a luat măsura înfiinţării unui Centru de Excelenţă pentru 
Tinerii Capabili de Performanţe (C.E.T.C.P.) cu sediul în 
Bucureşti, precum şi centre regionale subordonate acestuia în 
oraşe universitare precum: Bucureşti, Cluj-Napoca, Craiova, laşi, 
Timişoara, Sibiu, Constanţa, Galaţi, Ploieşti. 

Recenta iniţiativă a M.E.C., excelentă ca idee, suferă însă 
ca şi „curricula“ ex-ministrului Andrei Marga de generalizata şi 
aproape cronicizata hibă a „formei fără fond“. În tot textul 
ordinului şi anexelor se vorbeşte la „general“ de elevi capabili de 
performanţă, fără a se preciza ce aptitudini şi ce fel de performanţe 

pot fi luate în consideraţie în depistarea, luarea în evidenţă şi 
cultivarea elevilor excepţionali din România. 

Să nu uităm că pentru talentele excepţionale din domeniul 
artelor plastice, muzicii vocale şi instrumentale, coregrafiei, 
sportului avem şcoli speciale, aceste categorii de aptitudini bene- 
ficiind de regim, bugete şi sponsorizări speciale, ca şi de o bună şi 
solidă tradiţie şi experienţă. Ele ar putea fi exceptate din acest 
ordin, soluţionându-se doar problema perfecţionării lor univer- 
sitare şi postuniversitare şi apoi asigurarea unor locuri de muncă 
onorabile şi convenabil remunerate pentru a se evita şomajul şi 
migraţia lor peste hotare. 

Există, la ora actuală, trei categorii de elevi excepţionali, 
marginalizaţi şi nedreptăţiţi: cei cu talent deosebit în domeniul 
creaţiei literare, cei cu pasiune şi propensiuni remarcabile în varii 
domenii de cercetare ştiinţifică şi cei care dau certe dovezi de 
ingeniozitate şi originalitate în direcţia inventicii. Asupra lor ar 
trebui să se concentreze atenţia Centrului de Excelenţă. 

Ar fi recomandabil ca acele persoane care răspund de 
selecţionarea şi formarea supradotaților să facă parte din rândul 
profesorilor cu experienţă, palmares şi autoritate profesională. De 
asemenea, se impune ca regulamentul acestui Centru de 
Excelenţă să fie supus unei discuţii publice în consfătuiri, presă şi 
emisiuni Radio-TV pentru a se definitiva şi concretiza obiectivele, 
criteriile de selecţie, programul de activitate, formele de stimulare, 
liniile de perspectivă, gradul de eficienţă şi formele de valorificare 
şi integrare a valorilor excepţionale în circuitul social. Experienţa 
nu tocmai fericită a elaborării în taină a actualelor programe şi 
manuale ne obligă să atragem atenţia asupra necesităţii consultării 
tuturor factorilor cointeresaţi (elevi, profesori, părinţi, foruri 
didactice). 


Examene, 2001 

Pentru ce şi pentru cine vom cultiva 
copiii supradotaţi? 


La ora actuală ne interesează pedagogic categoriile extreme 
de copii: ori cei foarte dotați, numiţi de pedagogia occidentală de 
după 1960 gift children, ori cei cu grave probleme de integrare 
socială: handicapaţii, taraţii, bolnavii de SIDA, copii străzii etc. 

Primii — teoretic — ar putea constitui un rezervor al 
viitoarelor valori naţionale, iar secunzii, lăsaţi de izbelişte, devin 
nu numai o povară pentru stat, dar şi un pericol social care ar putea 
influenţa şi altera imaginea ţării în lume. 

Până în prezent eforturile financiare ale statului şi ale 
nenumăratelor ONG-uri care au răsărit ca ciupercile s-au 
îndreptat aproape exclusiv către a doua categorie, moştenire 
comunistă, diversificată şi mult sporită azi de incultură, lipsa de 
educaţie, masivul import de mentalități, concepţii şi vicii din 
Occident, proliferate de lipsa de control a statului şi de 
liberalismul excesiv, considerate în mod eronat ca nişte câştiguri 
ale democraţiei, ca o victorie împotriva centralismului statal şi 
dirijismului educaţional, tipice dictaturii comuniste. 

Masiva polarizare a interesului pentru această categorie, 
reprezentând maximum 10-15 % din populaţia şcolară, a avut ca 
efect nu numai neglijarea vârfurilor, dar şi submediocrizarea marei 
mase de elevi. Aceasta se găseşte sub nivelul cultural şi educaţional 
al perioadei 1960—1980, dovada cea mai convingătoare consti- 
tuind-o căderea alarmantă a şcolii româneşti în statisticile 
UNESCO sub raportul calităţii şi performanţelor, fapt recunoscut 
public şi la noi. 

Dezinteresul acut față de copiii supradotaţi în diferite 
direcţii (artă, literatură, ştiinţă, tehnică, sport) se manifestă 

paralel cu dezinteresul total faţă de viitorul lor statut profesional şi 
faţă de baza materială a valorificării aptitudinilor lor de excepție. 

Liceele de artă, vechi şi putrede, stau să se prăbuşească, 
şcolile sportive n-au materiale şi baze sportive moderne, tinerii 
talentaţi la literatură sunt total marginalizaţi de editurile care fac o 
cultură comercială, teatrele, operele, sălile de concerte simfonice 
aproape goale, scriitorii se proletarizează, iar artiştii au nişte salarii 
de mizerie ca şi cercetătorii care nu numai că n-au adăpost 
profesional, dar pierd obiectul însuşi al muncii lor. 

Faptul că ne bucurăm cu câteva distincţii olimpice la 
matematică, fizică, informatică şi câteva premii internaţionale la 
muzică instrumentală, poezie şi pictură obţinute de elevii noştri, 
nu e merit al M.E.C,, ci al unor familii conştiente, al câtorva 
profesori pasionaţi şi dăruiţi, a unor lupte infernale cu o armată de 
capete pătrate din conducere pentru obţinerea aprobării şi fondu- 
rilor necesare participării. Faţă de anii 1970—1980, numărul dis- 
tincţiilor internaţionale obţinute între 1990—2000 a scăzut cu 60% 
ceeea ce nu a împiedicat pe câţiva miniştri „elocvenţi“ să-şi facă 
un nemeritat punct de glorie din încurajarea „oficială“ a valorilor. 

În comunism valorile erau cultivate în scop propagandistic; 
sunau „bine“ performanţele cifrice şi ridicau prestigiul naţional. 
Statul, însă, nu le-a încurajat din motive ideologice (combaterea 
cultului personalităţii). Dacă unele valori s-au afirmat, faptul se 
datoreşte unor împrejurări favorabile şi mai ales unor mari eforturi 
de afirmare (însoţite adesea de concesii). Pe nici unul din copiii 
supradotaţi pe care i-am cunoscut şi cultivat între 1965-1980 nu 
l-am văzut în protipendadă, în posturi de conducere (unde conta 
referatul de cadre) sau la Academie (unde uneori primau meritele 
de partid). Doar câteva din valorile nerecunoscute şi marginalizate 
în comunism şi-au găsit recunoaşterea după 30—40 de ani de 
anonimat în ţară sau refugiu în diasporă, dacă au avut inima şi 
curajul să se întoarcă. 

De aceea, ştirea aflată personal de la consilierii ministeriali 
Romulus Pop şi Constantin Corega că în curând va lua naştere un 
„Centru naţional pentru copiii supradotaţi“, cu filiale în toate 
oraşele universitare şi că se lucrează intens la statuarea şi organi- 
zarea lor, m-a bucurat nespus. 

Iniţiative româneşti au existat sporadic. De pildă între 
1960-1970, iniţiativa mea privind copiii supradotaţi literar (am 
creat în 1950 primul cenaclu al copiilor la Palatul Cotroceni, iar în 
1967 primul cenaclu reprezentativ al liceenilor, „Săgetătorul“), 
materializată şi în cercetări şi studii privind creativitatea literară, a 
constituit o premieră românească, preluată fiind şi de prestigioşi 
pedagogi occidentali ca M. Brassart, G. Delaissement, L. Sève, 
Dews Elisabeth Monroe, M. Harrie Selznik, Trent Burows etc., 
care au aplicat-o în Franţa, Anglia, SUA. Mărturie stau zecile de 
articole şi antologii cu creaţie, unde pot fi întâlniți mulţi scriitori şi 
distinse personalităţi ale culturii de azi care îşi amintesc cu plăcere 
de pasionantele forme de activitate. 

Această iniţiativă singulară pe care am menţinut-o cu o 
imensă risipă de de energie, cu sacrifcii şi chiar riscuri politice, 
a avut un puternic suport în perioada de deschidere a 
comunismului în persoana actualului preşedinte al ţării, lon 
Iliescu, pe atunci ministrul tineretului, căruia multe 
personalităţi ar trebui să-i fie recunoscătoare pentru naşterea în 
1967 a mişcării culturale pioniereşti, a concursului „Tinere 
condeie“ (prelungire a „Tinerimii române“), a oficializării 
taberelor naţionale a laureaţilor creativi, a revistelor şcolare 
tipărite (700 de titluri) şi a antologiilor literare (peste 2000) unde 
sute de scriitori şi oameni de cultură şi-au făcut debutul. 

Şi după 1990, interesul cel puţin pentru creativitatea literară 
s-a menţinut, cu toată opoziţia unei funcţionărimi didactice preo- 
cupate mai mult de propria-i promovare şi supravieţuire. 

Nu putem spune că am abandonat în ultimii 5-6 ani 
problema descoperirii, încurajării şi valorificării „supradotaților“. 
Insă ea a devenit o chestiune „particulară“. Există o misterioasă şi 
total netransparentă „Universitate Pro TV“, instituţie privată unde 
nu ştim cine şi ce se predă şi unde mulţi români intrigaţi au 
senzaţia că nu se cultivă elite ci „elitişti“ cărora nu prea le plac 
mirosurile „mioritice“ şi au prins gust de transhumanţe ireversibile 
într-un Occident care primeşte cu braţele deschise doar pe cosmo- 
poliţi, snobi şi globalişti. S-ar impune o „deconspirare“ în sens 
pozitiv a misterioaselor lor activităţi care ar putea constitui o 
experienţă interesantă şi pentru M.E.C. care nu se bagă şi nu se 

amestecă pentru a nu face atingere „drepturilor omului“ deşi 
răspunde totuşi constituţional de instrucţia şi educaţia naţională. 

Este foarte important de văzut dacă toate instituțiile străine 
care acordă burse supradotaților români o fac în spirit umanitar, 
pentru a ridica nivelul de cultură al poporului român şi a-i uşura 
intrarea în Comunitatea Europeană sau pentru a depopula şi 
prădălui o ţară plină de talente, dar care e mai utilă ca piaţă ieftină 
şi exportatoare de valori gata formate. Pun această problemă, 
deoarece din sutele de articole pe care le citesc şi zecile de emisiuni 
pe care le ascult, unde sunt implicate marile valori de mâine ale 
ţării, 50% din bursierii cu acces în străinătate vor să rămână 
definitiv acolo, iar 30% ce puţin 10-15 ani, iar 4 din 5 „supra- 
dotați“ recită pe coridoarele liceului sau facultăţii durerosul şi 
disperatul îndemn al lui Goga: „Să ne mutăm în altă ţară“. 

E o datorie naţională şi chiar internaţională descoperirea, 
formarea, susţinerea materială a copiilor supradotaţi, de care 
ţara respectivă are nevoie pentru propăşirea şi supraviețuirea ei. 

Pentru ce? Pentru că valorile autentice împing societatea 
înainte şi o feresc de erorile mediocrităţii iresponsabile şi ariviste 
ce se înfige la conducere. Lor trebuie să li se acorde material şi 
moral un intens şi generos sprijin guvernamental. Nu ajunge o 
cununiţă de merişor, o diplomă şi o mângâiere protocolară pe 
creştet. Ei au nevoie de încurajare, recunoaştere, sprijin şi 
condiţii concrete de afirmare. 

Pentru cine? Întâi pentru ţara de care aparţin genetic şi 
spiritual, istoric şi geografic şi faţă de care au datoria — oricât de 
mulţi ticăloşi s-ar mai găsi în ea — s-o iubească, s-o respecte, s-o 
servească, să-i ridice prestigiul, să-i fie fideli până în ultima clipă. 
Apoi pentru întreaga umanitate, nu pentru câteva firme cu bani, 
foruri interesate ori state puternice care absorb şi exploatează 
valorile statelor mici în propriile lor interese de hegemonie, ci 
pentru toţi cei care înţeleg cu adevărat spiritul perfect egalitar şi 
sincer comunitar al societăţii de mâine. 


Examene, 2000 

Triada manualelor alternative 


Fostul ministru Andrei Marga crezuse că deţine secretul 
lui Polichinelle, incluzând printre marile sale „victorii“ 
pedagogice împărţirea anului în semestre (practicată de câteva 
ori, fără succes, încă din perioada interbelică) şi generalizarea 
manualelor alternative, măsură pe care noi o practicam ca 
Monsieur Jourdain de mai bine de o sută de ani, chiar înaintea 
reformei lui Spiru Haret. 

În anii 1998 şi 1999 s-a declanşat nebunia manualelor 
alternative, acea uriaşă şi inutilă risipă de celuloză şi de miliarde de 
ecu oferite de bănci străine, care au îmbogăţit pe mulţi, devenind 
„afacerea nr. 1“ a şcolii româneşti. Ca toate marile matrapazlâcuri 
din ultimii ani şi acesta a fost închis cu „tact“ şi „eleganţă“, 
singurul Stan Păţitul fiind un secretar de stat care îşi pusese 
semnătura pe 6-7 din astfel de manuale care, din cauza 
stipendiilor străine şi tirajelor masive, aduceau venituri şi ciubucuri 
framuşele, Bussiness-ul manualelor şcoalare făcea să crape de 
invidie dascălii secundari şi universitari care percepeau doar 
300.000 lei pe o şedinţă de meditaţie. Ar fi deprimant şi 
dezgustător în acelaşi timp să redeschidem acest capitol scandalos. 

S-a ajuns cu isteria „alternanţei“ până acolo încât să se 
tipărească 10—20 de manuale de acelaşi obiect al aceleiaşi clase 
şi ca hemoragia de manuale să salveze mari edituri de iminenţa 
falimentului. 

Cât priveşte utilitatea acestor manuale alternative şi mai 
ales incomensurabilele greutăţi pe care le genera „variațiile“ lor 
de conţinut şi optică în pregătirea şi susţinerea examenelor 

„naţionale“, n-am vrea să ne pronunţăm pentru a nu adăuga o 
nouă cauză la explicarea regresului galopant al învăţământului 
românesc consemnat de ultimile statistici mondiale, provocat în 
primul rând de incompetenţa pedagogică a „reformatorilor*“ 
improvizaţi sau şcoliţi superficial prin scurte burse în străinătate. 
Aceştia nu au venit din Apus cu o sticluță de pomadă, cu 
beţişoare de promenadă sau cu un vals de Bal-Mabil cum 
spunea Eminescu, ci cu geamantane de programe, proiecte, 
manuale care trebuiau copiate cu fidelitate, chiar dacă se 
potriveau ca nuca în perete cu realităţile şcolii şi societăţii 
româneşti. Din nefericire pentru impostori, am intrat şi eu în 
posesia materialelor străine care au inspirat şi alimentat 
„curricula“ şi am asistat la modul cum uneori s-au „croit“ noile 
manuale cu grafică luxuriantă şi preţuri exorbitante, copiindu- 
li-se celor străine textele şi furându-li-se ilustrațiile (ce fericire 
că la noi nu se aplică legea dreptului de autor pentru carte!). 

Nu pot decât să salut şi să împărtăşesc o propunere a 
noului ministru al educaţiei naţionale care, printre marile sale 
calităţi, numără pe aceea de a fi lipsit de vanitatea, infatuarea, 
suficiența şi „parti pris“-ul predecesorului d-sale. 

E vorba de a fixa ca un punct programatic al noii politici 
de învăţământ reducerea la 3 a numărului de manuale 
alternative pentru fiecare obiect şi clasă. Avantajele pentru 
economia naţională, pentru congruenţa şi unificarea cerinţelor 
la concursurile „naţionale“, pentru stoparea „afacerismului“ 
didactic sunt normale şi prea evidente pentru a fi explicitate. 

Problema delicată — ţinând de competenţa viitorilor 
consilieri care sperăm să nu mai fie la fel de improvizaţi şi 
imberbi ca cei de până acum — se referă la criteriile care vor 
justifica alegerea acestora de către cadrele didactice. 

Practica pedagogică la nivel mondial se referă la două 
tipuri de criterii. Întâi la unele generale: sintalitate, esenţialitate, 
interdisciplinaritate, accesibilitate (adaptare la vârstă), valoare 
strictă de instrument auxiliar şi nu de unică sursă de informare 
şi substituent al actului predării, preţ redus, la îndemâna tuturor 

familiilor. Cele particulare, care însă nu trebuie să încalce 
reglementările programei privind delimitarea strictă a ariei şi 
volumului de cunoştinţe sunt două, ambele acceptate de ţările 
evoluate; a) modalităţile personale de prezentare a materiei 
obligatorii, care ţin de temperamentul, talentul şi viziunea 
pedagogică a autorului; b) etalonarea gradului de aprofundare 
a cunoştinţelor obligatorii din programă în raport cu posi- 
bilităţile intelectuale ale elevilor grupaţi prin testare în trei 
categorii şi deci în trei tipuri de .clase: cu nivel minim 
obligatoriu, mediu şi crescut, ori foarte crescut (cu elevi dotați 
şi supra-dotaţi). Ţinând seama de aceste criterii psiho- 
pedagogice, operaţionale într-un învăţământ modern, 
profesorul poate alege manualul care corespunde cel mai bine 
nivelului real al clasei unde predă, nivel apărut spontan sau 
deliberat constituit fără însă a-i lipsi pe elevi — indiferent de 
nivelul lor — de cunoştinţele omologate ca general obligatorii. 
Folosirea unui astfel de manual, raportat la nivelul de 
posibilităţi al elevilor, ar justifica perfect o idee — tot 
europeană — timid enunțată de vechea echipă şi anume 
diferenţierea examenelor „naţionale“ de capacitate şi baca- 
laureat, Cele cu exigenţe sporite să fie permisive, deci să dea 
undă verde pentru înscrierea în treapta superioară (liceu, 
universitate), iar cele cu pretenţii mai scăzute să dea dreptul 
la o diplomă de absolvent de gimnaziu sau liceu, funcţională 
şi suficientă pentru anumite locuri de muncă. 

S-a pledat cu patos — şi pe drept cuvânt — pentru 
manuale unice de istorie, literatură, geografia patriei, deoarece 
România are o istorie o geografie, o literatură unice, care nu pot 
fi falsificate sau controversate şi că aşa cum era concepută liber- 
tatea autorilor în interiorul programei, ei puteau manifesta 
„preferinţe“ care creau nu numai grave confuzii generate de 
permisive atitudini antinaţionale, dar şi mari dificultăţi în 
fixarea subiectelor unice de concurs şi evaluarea acestora*din 
cauza marei diversităţi şi uneori antinomii de conţinut şi 
interpretări. 

Socotim că atât cât vom respecta aria, volumul şi 
veracitatea ştiinţifică a cunoştinţelor şi aici se pot accepta cele 
trei variante de manual fiind legate de modul temperamental de 
prezentare (mai sec, mai colorat, mai sintetic, ori analitic, mai 
ale elevilor, grupaţi pe colective diferenţiate. 

Sperăm ca în cel mai scurt timp o comisie formată nu din 
neguţători de cărţi, ci din pedagogi cu grijă pentru soarta tinerei 
generaţii şi milă pentru banii publici să opereze selecţia masei 
proliferante de manuale actuale, urmând ca peste 4 ani, când se 
va încheia ciclul de valabilitate al actualelor texte alternative, să 
se aplice judiciosul principiu al triadei de manuale al căror 
concurs să fie anunţat în primăvara anului 2001, astfel ca 
manualele să nu fie încropite în câteva luni, cum s-a întîmplat 
în 1998. 


Tribuna învățământului, 2001 

Revenirea la activitatea educativă, 
o utilă măsură reparatorie 


Salutăm reapariţia în organigrama M.E.C. a „Direcţiei 
generale a activităţilor extraşcolare“, menită să reunească toate 
formele şi modalităţile clasice şi moderne de a focaliza, prin 
activităţi bine coordonate, educaţia naţională, pulverizată până 
la dispariţie de o „curriculă“ a cărei viziune integrist-europeană 
centrifuga efortul formării unui tineret legat de tradiţiile, 
experienţa şi valorile româneşti. 

De mai bine de 7 ani, sectorul educativ din M.I. şi apoi 
M.E.N. s-a subţiat continuu de la o direcţie generală, la o 
simplă direcţie de... facilităţi, transformată într-un serviciu 
de... prestații şi apoi la doi funcţionari care nici nu mai ştiu de 
cine aparţin. 

De trei ani m-am tot străduit prin zeci şi zeci de articole 
dar şi vitregit aspect al reformei iniţiate care generează, prin 
subevaluare şi marginalizare, analfabetism, semidoctism, 
deprinderi nocive, comportament antisocial, infracţionalitate. 
Educaţia e un proces complex, cu structuri autonome şi 
sistemice pe care nu le poţi agăța de o informatizare care 
contribuie doar la dezvoltarea gândirii şi a unor deprinderi legate 
de mânuirea unei tehnologii auxiliare învăţării (computer, 
internet, jocuri pe calculator etc.), care, prin folosire abuzivă, 
conduc la unilateralizare şi dependenţă. 

Liberalizarea totală a activităţilor formative, neamestecul 
şi nonintervenţia factorilor educativi în modul cum elevii îşi 
folosesc bugetul de timp liber (sporit substanţial de sâmbetele 

libere şi numeroasele microvacanțe), privatizarea şi comercia- 
lizarea (fără implicaţii şi obligații educative) a acelor agenţii care 
preiau unele din cele mai importante forme de organizare a 
activităţilor extraşcolare (tabere, turism etc.) au slăbit consi- 
derabil rolul şi eficienţa educativă a şcolii. Dacă adăugăm şi 
implicarea tot mai intens financiară şi tot mai slab educativă a 
familiei în problemele învăţământului, avem un tablou sumbru 
al viitorului generaţiilor de mâine. Forma fără fond care a 
bântuit în ultimii ani reforma învăţământului trebuie să ia sfârşit 
până nu e prea târziu. 

Reînfiinţarea direcţiei generale a activităţilor extraşcolare 
vine să repare una din cele mai grave erori ale politicii de 
învăţământ din ultimii ani, să unifice, direcţioneze şi eficien- 
tizeze toate liniile pedagogice care conduc la formarea unui 
cetăţean modern, adânc legat de ţara sa, dar cu o privire largă 
spre viitorul umanităţii. 

Direcţionarea fermă a educaţiei naţionale nu va trebui să 
frâneze şi să sufoce iniţiativa, imaginaţia şi creativitatea 
pedagogică, nu va neglija cultivarea individualităţii şi valori- 
ficarea optimă a posibilităţilor şi aptitudinilor. 

Reiterez o idee pe care de mulţi ani am exprimat-o în 
presă şi la diverse congrese şi de care rog noua conducere a 
M.E.C. să ţină seama: „Un tineret instruit şi fără educaţie, un 
tineret pompat cu informaţii, dar cu vid afectiv şi total amoral, 
adică cinic, dur, exclusiv pragmatic, fără simţul răspunderii, fără 
un sistem de valori morale este mai periculos decât o populaţie 
tribală, călăuzită totuşi de un cod strămoşesc nescris, dar 
respectat cu sfinţenie de întreaga colectivitate şi de toate 
generaţiile“. 

După o experienţă didactică de peste 50 de ani, sunt 
convins de utilitatea acestei direcţii de activitate extraşcolară şi, 
pentru a nu redeveni serviciu de prestații, ar trebui să fie 
intitulată „Direcţia educativă“, deoarece activităţile extra- 
şcolare reprezintă doar mijloace, dar nu exprimă scopul 
principal şi neglijat deocamdată al şcolii, educaţia, care se 

realizează nu numai prin intermediul acţiunilor perişcolare, ci 
prin alte căi tratate empiric până în prezent, cum ar fi 
reactivarea valenţelor educative ale lecţiei (masiv neglijată în 
ultimul timp), modernizarea orelor de dirigenţie, intensificarea 
şi diversificarea colaborării cu familia, cabinetele pedagogice şi 
medicale, şi, nu în ultimul rând, o competentă orientare 
profesională pusă în serviciul unei cât mai armonice împliniri 
spirituale şi unei cât mai depline integrări sociale a fiecărui elev. 


Examene, 2000 


www.dacoromanica.ro 


III 


ASPECTE ÎNCĂ DEFICITARE 
SAU COMPLET NEGLIJATE 


Lipsa cărţii ştiinţifice, o carenţă gravă 
a actualului învăţământ românesc 


Literatura de popularizare ştiinţifică, numită după 1970 
„literatură de informare ştiinţifică“, iar în prezent, prin înfiinţarea 
unor puternice asociaţii internaţionale, „literatură non fiction“ 
(pentru a fi deosebită de „literatura S.F.“ care operează strict în 
domeniul anticipării imaginative) cunoaşte după 1990 o gravă 
criză răsfrântă în nivelul tot mai scăzut al învăţământului 
românesc. 

Actuala producţie de literatură „non fiction“ pentru copii şi 
tineret o reprezintă prioritar cărţile străine, în mare majoritate 
enciclopedii luxoase, scumpe şi prost traduse (până la deformarea 
unor noţiuni ştiinţifice). Traducerile trăiesc prin hârtia extraor- 
dinară, imaginile foto sufocante pentru textele seci şi total 
neinteresante care le însoțesc şi care reflectă tendinţele nocive ale 
culturii predominant imagistice şi tendenţios comerciale. 

Ani în şir, după 1990, am tras în presă şi emisiuni TV 
nenumărate semnale de alarmă privind proasta gestionare a 
elaborării, editării şi testării, precum şi asupra difuzării anacronice 
şi catastrofale a acestui tip de carte, care după statisticile 
UNESCO se găseşte pe primele locuri în preferințele dar şi în 
necesităţile pedagogice ale tinerei generaţii. 

Nerespectarea cerinţelor UNESCO privind „necesitatea 
pedagogică a acestei literaturi“ se manifestă din plin la noi nu 
numai prin absenţa de pe piaţă a unor consacrate cărţi de „non 
fiction“ (deja intrate în clasicitate şi prevăzute în bibliografia 
naţională) care de 10-15 ani n-au mai fost reeditate, dar şi prin 
faptul că nici unul din actualele manuale de discipline ştiinţifice nu 

cuprinde (cum e normal) şi o listă a bibliografiei recomandate 
pentru nivelul respectivei clase. Poate singura „scuză“ a M.E.C. şi 
a editurilor ar fi lipsa bibliografiei naţionale, aprobată în 1998, dar 
nici până în prezent difuzată şi onorată. În presă s-a semnalat 
această gravă carenţă a ministeriatelor anterioare, privind finan- 
tarea şi difuzare cărţii pentru copii şi tineret, precum şi necesitatea 
reluării acţiunii de dotare a bibliotecilor şcolare tot mai sărăcite şi 
nefuncţionale. Sperăm că, în sfârşit, după „lupte seculare care au 
durat un deceniu“ să punem capăt acestei „ruşini“ naţionale pe 
care n-o trăiesc nici ţările africane. 

Lipsa bunelor cărţi ştiinţifice de popularizare din librării, 
din biblioteci şi din preocupările de lectură ale elevilor generează 
grave carenţe educative. Orizontul ştiinţific (ca şi cel literar, de 
altfel, al elevilor din România) — cu unele excepţii — este foarte 
scăzut. Excursiile în natură (zise... ştiinţifice) se consumă în 
discoteci, la baruri şi în bufete. Atât profesorii, cât şi elevii nu sunt 
în stare să identifice roci, plante spontane, animale — în afara celor 
pe care civilizaţia şi snobismul le-au adus în preajma sau în 
interiorul caselor. Nu-i de mirare că dezinteresul pentru natură, 
lipsa atitudinilor şi a comportamentului ecologic, într-o epocă de 
nebunie tehnică şi de nevroza socială generalizată, vor pregăti 
terenul pentru o rapidă degradare a mediului şi compromiterea 
biologică a multor specii şi chiar a omului, prin menţinerea unui 
exces de interes pentru anumite discipline care propulsează 
civilizaţia şi de ignorare şi marginalizare a altor discipline care 
sensibilizează interesul pentru natură şi pentru protecţia cadrului 
în care existenţa modemă se dezvoltă rapid însă anarhic şi nu 
rareori profund distructiv. 

Lipsa unor astfel de cărţi auxiliare de preţ în instrucţia şi 
educaţia ecologică oglindeşte, pentru cine judecă cu deplină cinste 
şi obiectivitate starea actuală a şcolii noastre, o dovadă a 
iresponsabilităţii de care au dat dovadă — în deplină frăţie şi 
armonie — diriguitorii culturii şi educaţiei naţionale din perioada 
tranziţiei. 

Examene, 2000 

Reconsiderarea 
disciplinelor ştiinţifice 


Analizând „curricula“ lui Marga, un distins profesor de 
biologie a exclamat: „Se vede că e concepută de un filosof şi un 
adept al ştiinţelor comunicării. Şi-a tras spuza pe turtă“. În anii 
comunismului am mai avut astfel de de pilde de „partizanat“ 
disciplinar: pe vremea lui Miron Constantinescu istoria şi-a luat 
partea leului, iar sub domnia Suzănicăi Gâdea, prin cataloagele 
liceului teoretic se lăfăiau 14 obiecte de tehnologie care de care 
mai inutile. 

Cert este că actualele programe defavorizează disciplinele 
ştiinţifice nu neapărat ca o revanşă a anilor când învăţământul 
socialist le acorda o indiscutabilă prioritate (mai ales matematicii, 
fizicii şi tehnologiilor de tot felul), ci ca o consecinţă a câştigurilor 
tot mai importante ale învăţământului umanist, nondirectiv. 
Reformatorii contemporani impută supraîncărcarea până la refuz 
a programelor cu seturi informaţionale redundante sau nere- 
levante, propunând energica descongestionare a programelor şi 
reducerea severă a numărului de ore. Deja învăţământul nostru, 
considerat statistic prin 1999 drept cel mai „lejer“ din Europa 
(anul şcolar avea doar 34 de săptămâni, deci 170 de zile de şcoală), 
începe să fie pus în faţa nevoii imperative de a fi rezidit de la 
temelii atât în direcţia finalităţii, cât şi structurii sale. 

Timp de aproape 50 de ani, aşa-numitul învăţământ 
preuniversitar, prin însăşi titulatura lui impusă de miniştrii 
exclusiv universitari, era o trambulină spre treapta superioară. 
Bacalaureatul a reprezentat în acelaşi timp un titlu formal, luat 
în considerare doar la înscrierea în facultăţi. 

Departe de a avea ca scop autonomia unei etape 
obligatorii a culturii generale, învăţământul preuniversitar, pentru 
„uşurarea“ celui universitar, prelua adesea necritic şi nepe- 
dagogic (mai ales la matematici, fizică, chimie, genetică, 
anatomie), materie care odinioară se preda la universităţi. Acest 
fenomen stă la baza supraîncărcării pe care o acuzăm şi pe care 
o combatem stupid şi arbitrar prin „decupări“ de calupuri de 
capitole sau subdiscipline din programa analitică. Una din 
aceste „monstruozităţi“ pedagogice o reprezintă modul cu totul 
neinteligent în care s-a făcut reducerea materiei în programele 
de bacalaureat din ultimii 2-3 ani. 

Noile arii curiculare prevăd o drastică reducere a orelor 
consacrate disciplinelor ştinţifice clasice, dar indică extrem de 
vag modul cum acestea vor fi structurate sistemic. 

N-au fost publicate propuneri nici ale cadrelor didactice, 
nici ale ilustrului şi sterilului Institut de Ştiinţe ale Educaţiei. 

Perspectiva interdisciplinară nu e sugerată în actualele 
planuri curriculare. Se pare că este greu, dacă nu imposibil, de 
unificat concepte, metodologii şi teorii distante fără riscul 
pierderii specificităţii disciplinare sau al confuziei ideatice. Se ia 
ca un caz tipic şi grav de „erezie“ pedagogică apropierea fizicii 
de biologie care, vezi Doamne, ar obliga pe fiecare specialist să 
iasă din „bârlogul“ lui călduţ. Este regretabil că autorul acestor 
„idei“, conferenţiar universitar de fizică la Iaşi, n-a luat în 
considerare că de un număr bunişor de ani există printre 
interdisciplinele autonome şi consacrate şi biofizica. 

Terenul viziunii interdisciplinare îl pregăteşte învăţă- 
mântul claselor I-IV, unde studiul naturii respectă principiul 
globalităţii, cadrul cosmic oferind nenumărate cazuri şi situaţii 
de interferenţă şi interacţiune a fenomenelor de ordin fizic, 
chimic şi biologic. 

Autonomizarea predării disciplinelor „clasice“ are loc în 
învățământul gimnazal obligatoriu (clasele V— IX), care trebuie 
să asigure un minim de noţiuni operaţionale şi de deprinderi 
practice necesare pentru viaţă (când tânărul îşi încheie aici 

cultura) şi pentru etapa superioară — neobligatorie —, cea a 
liceului (clasele X-—XII/XIII), indiferent de tip, pe care o vor 
parcurge cei dotați pentru învţătură. 

Pentru liceu, care trebuie să asigure o mare diversificare 
atât prin tipologie, cât şi prin clase speciale şi multitudinea 
disciplinelor opţionale, reluarea ciclică a disciplinelor studiate 
în gimnaziu devine inoportună şi anacronică. 

Există două soluţii moderne de prezentare a disciplinelor 
ştiinţifice la nivelul liceului: globalizarea intradisciplinară şi 
sinteza interdisciplinară. 

Globalizarea intradisciplinară conservă predarea ciclică a 
disciplinelor „clasice“ (se repetă la nivel liceal botanica 
zoologia, mecanica, electricitatea, chimia organică etc.), dar nu 
sub forma unor acumulări şi detalieri de informaţie, ci a prezen- 
tării problemelor fundamentale ale obiectului, în legăturile şi 
implicările practice de mare actualitate, aplicându-se un sistem 
colocvial referenţial şi experimental de predare. 

Sinteza interdisciplinară vizează nu predarea unor ştiinţe 
autonome, ci a unor largi probleme ale societăţii moderne, cu 
multe implicaţii interdisciplinare, ceea ce permite noi asocieri şi 
sinteze la care se coroborează numeroase informaţii din cele mai 
diverse domenii corelative, realizându-se un orizont modern al 
cunoaşterii. Asociat cu lucrări frontale de laborator, cu excursii, 
cu mici cercetări personale, cu sesiuni de referate şi prezentări 
la concursuri naţionale şi internaţionale de profil şi cu o lectură 
auxiliară asigurată printr-o producţie editorială inteligentă şi 
racordată cu programele analitice, el ar putea face atractiv şi 
reabilita studiul disciplinelor ştiinţifice aflate într-o acută criză 
de statuare pedagogică. 


Tribuna învățământului, 2001 

Drama cărţii pentru elevi 


Nu ne putem plânge azi de pletora de edituri (au depăşit 
de mult numărul de 3000) şi chiar de producţia generală de 
carte, care se apropie de cifrele consemnate înainte de 1989. 

Numai că, aruncând ochii pe tarabe, în librării, în stan- 
durile ultimelor târguri de carte, constatăm un lucru îngrijo- 
rător: numărul traducerilor (bune, rele, utile, inutile) depăşeşte 
cu mult numărul cărţilor originale, iar cărțile originale închinate 
copiilor şi tinerilor nu depăşesc 2—3% din producţia globală de 
carte, deşi cititorii prezumtivi ai ei, deci cei cuprinşi în arcul de 
vârstă de 8—18 ani, reprezintă circa o pătrime din populaţia 
ţării. Prin 1971-1972, statisticile româneşti consemnau în pro- 
ducţia anuală de carte un procent de 17—18% cărţi cu directă 
adresă şcolară, care acoperea mulţumitor nevoile şcolii. Cartea 
din trecut nu era atât de somptuoasă şi spectaculoasă ca pre- 
zentare grafică, dar era mai atent redactată şi infinit mai 
accesibilă ca preţ, fiind de 20—100 ori mai ieftină, şi, mai ales, 
cuprinsă în colecţii de tradiţie şi larg tiraj care permiteau şi celor 
mai sărace familii să-şi înjghebe o bibliotecă pentru copii, capul 
familiei plătind în rate, la fiecare chenzină, cărţile comandate 
de sindicatul întreprinderii dau instituţiei unde lucra. Piaţa 
liberă de carte a avut în ultimii zece ani efecte nefaste: s-a redus 
de 4-5 ori numărul titlurilor tipărite, incluse în bibliografia 
naţională; tirajele au scăzut de la 30.000—40.000 la 700-1200 
exemplare, în schimb preţurile au crescut enorm, atingând pentru 
un manual şcolar 30.000- 180.000 lei, iar pentru un exemplar de 
atlas sau enciclopedie străină 500.000—600.000 lei adică o 
jumătate dintr-un salariu mediu lunar. Lipsa unei producţii ritmice 

şi de calitate şi a unei pieţe stabile ferme şi bine orientate pedagogic 
a Cărţii şcolare (care nu înseamnă doar culegeri, rezumate, 
exerciţii, grile vândute pe la toate tarabele), a contribuit din plin la 
ridicarea coeficientului de inculturaţie şcolară, care ne împinge — 
conform statisticilor UNESCO, de pe locul 15 în 1971, pe locul 
76 în direcţia producţiei de carte şcolară originală, recomandată în 
programele şcolare, în anul 2000.. 

O gravă suferinţă se manifestă în direcţia cărţii de 
informare ştiinţifică pentru elevi, legată de programă şi imperios 
necesară pentru completarea şi ilustrarea acesteia, deoarece este 
copleşită de traduceri cu grave erori de transpunere ştiinţifică, şi 
nu rareori deficitare sub raport gramatical şi stilistic din cauza 
amatorismului cultural al marei majorităţi a traducătorilor care 
şi-au însuşit o engleză argotică ori o franceză bulevardieră. 
Personal, aş recomanda astfel de cărţi, dubioase sub raportul 
calităţii informaţiei şi supracostisitoare, doar pentru frumoasa 
iconografie şi luxurianta prezentare grafică. 

Aş adăuga şi faptul că la ora actuală, producţia de carte 
este realizată cu totul anarhic şi neştiinţific. Fiecare editură — în 
lipsa unei bibliografii naţionale elaborată conform cerinţelor 
programei — tipăreşte ce-i trece prin cap şi ofertează la 
întâmplare, în numele liberalismului absolut, fără a fi consultat 
în prealabil sutele de cataloage ale altor edituri şi pe consilierii 
obligatorii, recomandaţi de Uniunea Scriitorilor, care ar trebui 
să le vizeze tipăriturile. Se produc îmbulziri şi goluri fireşt în aria 
producţiei: cartea unui autor clasic sau recomandat, decedat de 
mult şi fără urmaşi dispuşi să solicite drepturi de autor, devine 
„economică“, este tipărită simultan de 60-80 de edituri anual, 
iar cele aparţinând unor autori încă în viaţă (sau clasici care mai 
au rude) sunt ocolite sistematic pentru a nu se plăti drepturi de 
autor. Entropia producţiei editoriale perturbă grav procesul de 
învăţământ, elevii fiind nevoiţi să procure multe titluri de la 
anticari, unde preţurile sunt de 3—4 ori mai ridicate. 

Azi, cartea şcolară verificată şi atestată se mai găseşte doar 
în bibliotecile instituţiilor didactice, şi în bibliotecile orăşeneşti 
sau judeţene pentru copii şi tineret. Numai că fondurile pentru 

achiziţiile de carte au scăzut galopant după 1990, blocându-se 
după 1998. Învăţătorii şi profesorii au datoria să respecte o 
„curriculă“ foarte pretențioasă, europenistă, bazată pe un studiu 
individual aprofundat care solicită intens nu numai parcurgerea 
manualelor, dar şi a lecturii literare şi ştiinţifico-tehnice 
auxiliare. Să facem un mic calcul: la şcolile mai mari, un an de 
studiu are 7- 10 clase paralele, fiecare în serie cu 35-40 de elevi, 
ceea ce înseamnă că dintr-odată cel puţin 200 de elevi, ai căror 
părinţi nu pot să le cumpere cărţile recomandate, asaltează 
bibliotecile şcolare care nu dispun decât de 5-6 exemplare din 
titlul recomandat, şi acelea hărtănite de atâta folosinţă sau chiar 
ediţii depăşite ideologic. Mulţi se reped la bibliotecile de copii şi 
tineret, orăşeneşti şi judeţene care deservesc zeci de şcoli şi care 
se găsesc într-o situaţie similară. 

lată de ce milioane de elevi aflaţi în suferinţă şi impas 
cultural au imperios nevoie de o editură, cu comenzi de stat şi 
fonduri centralizate, capabilă să-şi asigure apariţia la timp şi în 
tirajul necesar a bibliografiei naţionale recomandate pentru 
toate obiectele a cărei conformitate cu programa şi corecti- 
tudine ştiinţifică a textelor impun controlul unor redactori cu 
înaltă calificare, aşa cum se întâmplă în toate statele civilizate 
ale lumii care finanţează şi protejează temelia instrucției şi 
construcţiei naţionale. 

M.E.C. a beneficiat încă din vremea ministeriatului lui 

şi după 1950, „Editura Didactică şi Pedagogică“, care a asigurat 
timp de 100 de ani în mod exemplar atât producţia de manuale 
cât şi bibliografia şcolară auxiliară. După 1992, E.D.P. s-a 
încadrat în legislaţia concurenţei capitaliste, intrând în 
competiţie cu edituri mai bogate, şi supraviețuind doar prin 
unele comenzi oferite de minister. În prezent, producţia ei de 
carte legată de manuale şi de bibliografia naţională şcolară a 
scăzut dramatic odată cu numărul redactorilor, fiecare editură 
particulară din cele aproape 3000 având dreptul să o concureze 
în ce priveşte manualele şi să tipărească literatura şcolară 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 321 


auxiliară pe care altădată E.D.P. o împărțea armonic doar cu 
unităţi specializate, cu un înalt grad de profesionalitate („Ilon 
Creangă“, „Albatros“, „Tehnică“, „Enciclopedică“). 

Ar fi util ca o importantă editură privată, cu aparataj 
modern, cum ar fi „Aramis“ să se ofere să preia în totalitate 
tipărirea titlurilor din bibliografia naţională, organizate pe 
colecţii cu tiraj mare şi preţ cât mai accesibil, iar M.E.C. să-i 
asigure subvenţiile ca şi asistenţa ştiinţifică şi pedagogică absolut 
necesare realizării unor ediţii „ad usum delphini“ — impuse de 
o şcoală modernă, ferită de principala maladie de care suferă 
cultura şi învăţământul de azi: „formă fără fond“. 


Tribuna învățământului, 2001 

„Tinere condeie“ în colimator 


Am simţit o mare satisfacţie că unul din miile de profesori 
de română care ar trebui să se ocupe şi de copiii creatori de 
literatură — mai ales că M.E.C. va pune în practică înfiinţarea 
centrelor de excelenţă menite să depisteze şi să sprijine elevii 
supradotaţi în domeniul ştiinţific, inventic, literar şi să le creeze 
privilegii măcar egale cu ale „olimpicilor“ naţionali şi interna- 
ționali — s-a încumetat să le consacre un articol. 

Domnul Teodor Pracsiu are se pare nu numai o practică 
îndelungă în calitate de membru în juriul judeţului Vaslui al 
concursului naţional „Tinere condeie“, dar şi un excelent ochi 
critic. În calitatea mea de iniţiator, în 1967, al acestui concurs şi 
de preşedinte sau membru în juriul său naţional timp de 34 de ani 
alături de colegi de breaslă scriitoricească şi de catedră (Z. Stancu, 
Şt. Aug. Doinaş, Fănuş Neagu, Ana Blandiana, Constanţa Buzea, 
Aug. Z. N. Pop, D. Micu, Mircea Sântimbreanu, George Şovu, 
Gh. Izbăşescu etc.) nu pot decât să-l felicit pentru realismul şi 
curajul opiniilor din articolul „Tinere condeie — virtuţi şi servituţi“ 
(T. Î. 594 din 11-17 iunie a.c.). 

Iniţial, însă, ţin să-l asigur că în cei 34 de ani de existenţă 
acest concurs şi-a dovedit utilitatea, chiar dacă figuri ministeriale 
de tristă amintire din anii comunismului şi doi inspectori de 
română de după Revoluţia din 1989 au încercat zadarnic să-l 
desființeze şi să anuleze tabăra tradiţională a tinerelor condeie prin 
comasare cu olimpiada de română şi tabăra acesteia, ceea ce ar fi 
reprezentat o enormă gafă pedagogică. Noroc că s-au găsit în 
conducerea ministerului şi minţi luminate care au stăvilit un 
anumit elan destructiv, iniţiat perfid de o mişcare de dizidență 

scriitoricească şi de contestare a clasicilor şi de o formă de 
„postmodernism“ cosmopolit, la care anumite persoane din 
M.E.N. au aderat cu râvnă, dorind să distrugă una din frumoasele 
tradiţii şcolare prea strânse de ideea de identitate naţională. 

E notoriu faptul că din 50—80 de laureați anuali ai fazei 
naţionale a concursului şi participanţi la taberele naţionale, peste 
30% s-au realizat ca scriitori, critici universitari, eseişti, ziarişti, 
editori de primă mână care se bucură de o unanimă apreciere şi 
recunoaştere. Presa timpului, emisiunile de Radio-TV, zecile de 
antologii tipărite non-stop din 1967 până în prezent sunt înţesate 
de nume care se bucură azi de o largă circulaţie, oferind oricărui 
sceptic dovezi convingătoare şi chiar o întreagă lucrare consacrată 
debutului şcolar al scriitorilor români. 

Ceea ce relatează colegul Teodor Pracsiu se referă la nivelul 
judeţean al concursului. Etapa naţională a constituit o barieră greu 
de trecut, un filtru atent şi exigent, profesionalitatea unui juriu 
competent, fiind total imună „complezenţei'“ colegiale şi 
„generozităţii“ uneori interesate a juriilor judeţene. Are perfectă 
dreptate Teodor Pracsiu să se întrebe în articol: „oare cum s-o fi 
descurcând în zilele acestea juriul naţional în faţa acestor aluviuni 
de cuvinte, acestor buimăcitoare avalanşe verbale?“. 

Pentru că domnia sa nu are o viziune de ansamblu asupra 
felului cum se răspunde pe plan naţional cerinţelor concursului, 
vom preciza că multe inspectorate judeţene manifestă atitudini 
extreme: ori e o totală indiferenţă faţă de talentele literare, 
manifestată printr-un absenteism sfidător în privinţa parti- 
cipării, sau un formalism cras (într-o mapă judeţeană a ediţiei 
din 1998 a concursului am întâlnit creaţii ale elevilor pe care îi 
premiasem cu zece ani în urmă, adunate probabil în pripă de pe 
fundul sertarelor pentru îndeplinirea unei sarcini de serviciu), 
ori un exces de zel (8—9 judeţe au trimis în cea mai sublimă 
devălmăşie sute de manuscrise a zeci de „finalişti“ judeţeni cu 
metehnele semnalate din belşug de Teodor Pracsiu — „texte 
postmoderniste agramate“, „încropiri verbale bizare“, „aberaţii 
stilistice şi sintactice“). 

Sunt de perfect acord cu Teodor Pracsiu că trebuie 
combătute unele excese paternaliste de tipul: „mari promisiuni“ la 
clasele II şi III, „consacraţi“ la clasele gimnaziale şi liceale, grija 
unor părinţi cu bani ori subvenţionaţi de miliardari de carton de a 
tipări odraslelor cărţulii inepte, lansate cu un nemaipomenit tam- 
tam în ambianța inflamată de un patriotism local. 

Din nefericire există „genii precoce“ i prea iubea şi încuraja 
pe adolescenţii talentaţi, fiindu-i frică de prea marea „puiere“ de 
scriitori tineri care ar putea pereclita liniştea mafiilor literare deja 
constituite care îşi dispută premiile şi gloriola de moment, locurile 
de la Academie sau din viitoarele istorii literare. 

Problema nu este de a temporiza sau stăvili talentele 
precoce. Vârsta afirmării valorii scade vertiginos; televiziunea, 
internetul, computerul fabricant de literatură programată trezesc şi 
coc prematur unele aptitudini, accelerează integrarea în circuitul 
social, dincolo de clasicele etape biologice şi psihologice pe care 
ne-am obişnuit din comoditate să le invocăm. Abia în zilele 
noastre se confirmă ceea ce Corneille — contrazis de „oficialul“ 
Boileau — susţinea curajos acum trei-patru sute de ani: „la valeur 
n'attend pas le nombre des années“. 

Pot să-l asigur pe colegul Teodor Pracsiu, cu toată 
autoritatea unei experienţe de o jumătate de veac, că multe din 
creaţiile de azi ale unor elevi de 15-18 ani, sunt superioare prin 
conţinut şi expresie artistică multora din creaţiile în versuri şi proză 
ale unor scriitoraşi contemporani vârâţi prin efracţie în manualele 
alternative ale ciclului gimnazial. Îl previn, de asemenea, că la ora 
actuală există pe puţin o duzină de elevi români care tipăresc la 
edituri onorabile („Eminescu“, Cartea Românească“, „Dacia“, 
„Cronica“) volume bilingve sau trilingve, primesc prestigioase 

premii internaţionale („Mallarme“, „Novalis“, „Pavese“) şi 
distincţii UNESCO şi „Princeton“pentru poezie. 

O corectă, inteligentă şi competentă diagnosticare a valorii 
reale cade în răspunderea mentorului (scriitor, descoperitor 
întâmplător sau conducător avizat de cenaclu), deci a acelora care 
depistează, evaluează şi îndrumă talentele capabile de performanţe 
estetice care să ne aşeze în rând şi poate dincolo de rândul ţărilor 
care astăzi se „oferă“ să ne dea lecţii. 

N-avem nevoie de primenirea concursului (vânturile „noi“ 
sunt adesea poluante şi toxice), ci de primenirea celor care la ora 
actuală întocmesc regulamente proaste de concurs, organizează în 
silă şi-n dorul lelii competiţia, promovează la faza naţională 
cantitatea şi nu calitatea, ezită să dea undă verde adevăratelor 

„valori care se pierd prea adesea şi în prea mare număr în anonimat. 


Tribuna învățământului, 2001 

„Avem destui copii şi adolescenţi 
excepţional înzestrați“ 


Cu ce sentiment întâmpinați, domnule profesor, intrarea 
Dumneavoastră în al 75-lea an de viaţă, în al 55-lea an de dăruire 
neostenită şcolii şi în al 60-lea an de mânuire a condeiului literar? 


Dacă nu mi-aţi fi adus aceste precizări „punctuale“ — ca să 
folosesc un termen intrat în ticurile verbale ale politicienilor de azi 
— m-aş fi simţit ca un omnic care din neglijenţa stăpânului n-a mai 
fost întors cam de multişor şi a rămas înţepenit la o cifră de ani 
care îmi dă sentimentul că aş mai putea fi de folos ţării şi semenilor. 


De altfel, aproape neverosimila Dumneavoastră tinereţe 
mintală şi sufletească vă ajută să fiţi mereu în mijlocul 
„ucenicilor“, să ne daţi cărţi interesante şi proaspete ca acelea care 
în anii 2000 şi 2001 v-au sporit enorm popularitatea. Parcurgem cu 
încântare enciclopediile pe care le-aţi tipărit recent, volumul 
memorial „Oameni şi întâmplări“ unde avem prilejul să ne 
întâlnim cu personaje celebre precum Călinescu, Arghezi, Bacovia, 
Muşatescu,  Păstorel, excepţional portretizaţi şi mai ales 
5 Învăţământul românesc, încotro?“ singura lucrare pedagogică din 
ultimii zece ani unde cu o înaltă competență, cu mult curaj civic, 
cinste profesională şi îndurerat patriotism aţi radiografiat recenta şi 
chinuita reformă care, pornind de la bune intenţii de integrare 
europeană, a coborât prin superficialitate, incompetență oarbă şi 
ignorare a tradiţiilor şi experienţei naţionale, şcoala românească de 
pe locul 7 în lume în 1972 pe locul 34 în 1998, aşa cum recunoştea 
invocând statisticile UNESCO, ex-ministrul Andrei Marga. 
Cartea, care ar trebui să fie un „vade mecum “ pentru cei ce se 


Li 


autodeclară „reformatori“, şi-a epuizat aproape instantaneu 

modestul tiraj. Sperăm însă ca cei de „sus“ care au apucat s-o 
citească cu jenă vor fi avut destulă conştiinţă profesională ca să 
recepteze adevărurile privind degradarea şi decadența tot mai vizibilă 
a învățământului românesc. Care ar fi după Dumneavoastră 
principalele cauze ale acestei situaţii critice? 


Cauzele sunt multe şi variate. Unele ţin de situaţia 
economică dezastruoasă, altele sunt generate de politica globalisto- 
integristă prin care ni se cere discret atenuarea până la ştergere a 
identităţii naţionale şi copierea modelelor transnaţionale. Unele 
vizează slăbirea rolului familiei şi a cooperării ei cu şcoala, altele 
acuză incompetenţa sau inexperienţa aşa-zişilor „reformatori“ şi 
„formatori“. Ar putea de asemenea să fie invocată pregătirea şi 
calitatea vocaţională tot mai precară a cadrelor didactice, pe 
deasupra, prost plătite şi marginalizate şi care îşi pierd treptat 
autoritatea în faţa elevilor şi prestigiul în faţa societăţii, invitând 
indirect pe cei tineri să evite această profesiune cenuşăreasă. Cred 
că problemele bugetare, programele eronat gândite pedagogic, 
manualele prea numeroase, prost scrise, îmbâcsite şi confuze, 
neglijarea condamnabilă a laturii educative a învăţământului în 
favoarea concentrării obsesive şi iraționale asupra mijloacelor 
electronice, vor agrava şi accelera hibele învăţământului de azi şi 
vor întreţine hemoragia de valori tinere către alte ţări. 


Cam trist tabloul ce ni-l prezentaţi. Nu întrevedeţi şi o geană de 
speranţă în această viziune aproape apocaliptică ? 


Omul simplu înţelege greşit „apocalipsa“, care nu 
înseamnă sfârşitul umanităţii, ci sfârşitul unui ciclu de civilizaţie 
ajunsă la un stadiu de decrepitudine. Un eveniment „cosmic“ va 
pregăti pentru încă 6000 de ani, aşa cum prevăd unele „cărţi 
blestemate“, dar şi cercetări moderne, o nouă etapă în evoluţia 
omenirii. Nu putem stopa un proces inexorabil, dar vom reuşi 
cu eforturi conjugate, prin înţelegere, toleranţă şi înţelepciune 
să atenuăm degradarea morală şi să temporizăm pentru o 
perioadă alunecarea spre exitus a unei ere planetare de care, din 
nefericire, noi aparţinem. Aşadar cred că prin anii 2015—2020 

se va produce redresarea actualei stări, când tânăra generaţie va 
atinge un anumit grad de maturitate şi autonomie şi va orienta în 
acest sens mersul unei societăţi în derivă. 


Aveţi încredere în noua generaţie în mijlocul căreia trăiţi şi care 
nutreşte pentru Dumneavoastră o mare stimă şi dragoste ? 


Avem destui copii şi adolescenţi excepţional înzestrați 
şi educați dar şi destui băieţi declasaţi, scăpaţi din vizorul 
familiei, şcolii, societăţii şi regimente de fete frumoase, 
preocupate doar de cochetărie şi aventuri facile şi productive, 
cu mintea şi sufletul gol. Pericolul cel mare pentru naţiune 
este că „intelighenţia“ ne părăseşte masiv, iar marea masă 
imatură, semidoctă, intoxicată de năravurile şi viciile pseudo- 
civilizaţiei occidentale va ajunge la conducere şi ne va declasa 
ca naţiune. 


Şcoala anilor ce vor urma, credeți că va putea juca un rol în 
redresarea morală şi intelectuală a naţiunii? 


Cred că da. Cu condiţia ca învăţământul să devină pentru 
guvernanţi o reală prioritate naţională, ca familia să consacre 
ceva mai mult timp educaţiei copiilor, ca în locul miilor de 
educatori improvizaţi să angajăm dascăli calificaţi, ca la 
conducerea învăţământului şi a diverselor institute aferente să 
fie angajaţi, printr-un concurs sever şi obiectiv, inspectori şi 
cercetători competenţi care să nu-şi îngroape birocratic 8 ore de 
muncă între munţi de hârtie inutilă şi cafeluţe fumegânde, ca să 
punem minţi luminate să elaboreze programele şi manualele, ca 
să dăm tineretului nu numai diplome cu care mor de foame, dar 
şi idealuri, orizonturi, şanse concrete de perfecţionare şi 
împlinire, bucuria şi mândria de a servi o ţară care-şi pune toate 
speranţele redresării în ataşamentul lor patriotic. 


V-am sărbătorit cu aceeaşi dragoste la împlinirea vârstei de 
60, 65, 70, 75 de ani. Ce ne veți aduce în generosul Dumneavoastră 
sac când peste 5 ani vă vom sărbători pentru cei 80 de ani la fel 
de tineri? 

Rog pe Cel de sus să-mi mai dea putere să duc la capăt 
câteva proiecte. Ca scriitor, aş vrea să-mi închei memoriile 
(perioada 1990-2005), să definitivez „Enciclopedia liliput“ a 
naturii pentru cei mici din care au apărut în 2001 trei volume 
din cele 20 proiectate până în 2005, să-mi public opera completă 
de poezie (1940-2000) cu ajutorul Uniunii Scriitorilor. Pe plan 
pedagogic aş vrea să urnesc la Editura „Aramis“ pentru ridicarea 
învăţământului de literatură română cele 70 de antologii ale celor 
mai frumoase creaţii lirice, epice, dramatice, eseistice româneşti 
dintre 1800—2000, precum şi colecţia „Ethos“ care să ofere 
diriginţilor — care fac matematică, fizică, colecte de bani sau 
statistici de absenţe nemotivate în ora de dirigenţie — texte 
celebre pe teme etice de la cinste la patriotism, virtuţi etern 
umane despre care nu mai vorbim elevilor de mai bine de un 
deceniu. 


Vă mulțumesc domnule profesor pentru interviul acordat şi 
vă urăm o inepuizabilă forță de muncă spre binele învățământului 
românesc. 

A consemnat, 


Prof. Dumitru TATARU 
Ateneu, 2001 

Pe marginea unor critici adresate M.E.C. 


Două atacuri frontale s-au năpustit asupra actualei 
conduceri a M.E.C.: cele 8 pagini ale „Barometrului“ — supliment 
al ziarului „Ziua“ de luni, 15 actombrie a.c. şi scrisoarea critică a 
ex-ministrului Andrei Marga privind sugrumarea reformei 
învăţământului după plecarea sa, apărută în „Adevărul“ de 
miercuri, 21 noiembrie a.c. 

În evaluarea primului an de guvernare Năstase, făcută de 
cotidianul „Ziua“, notele cele mai mari le-a luat presa (pentru 
neîngrădita libertate) şi Mugur Isărescu (pentru arta sa 
machiavelică de a demola băncile şi a ne goli buzunarele), iar cele 
mai mici le-au luat Vadim şi PRM. Dintre ministere, M.E.C. a 
fost notat extrem de sever. | s-a reproşat lipsa de combativitate şi 
de interes pentru propriul buget (cel mai scăzut din Europa), 
salarizarea de mizerie a cadrelor didactice şi auxiliare, „şpăgile“ şi 
comisioanele încasate de pe urma impresionantului număr de 
manuale alternative din tipărirea cărora s-au înfruptat alături de 
edituri şi autori o armată de funcţionari care au manipulat 
aprobarea şi difuzarea lor. Apoi s-au invocat desele schimbări 
produse în sistem, nenumăratele experimente stenle şi costi- 
sitoare, lipsa unei strategii coerente, a unor măsuri de natură să 
stimuleze procesul de învăţământ care pierde din punct de vedere 
calitativ prin programe proaste, schimbate de la an la an, 
mediocritatea generalizată care nu e salvată de cele câteva 
„vârfuri“ olimpice care sunt mereu scoase în faţă, ca şi 
mediocritatea personalului didactic, cu mii şi mii de cadre 
necalificate sau improvizate, din care „crema“ a migrat spre 
învățământul superior sau către profesiuni cu mult mai bănoase. 

Actuala formație ministerială a fost apreciată ca cea mai 
antireformistă din cadrul Executivului, iar ministrul Ecaterina 
Andronescu o „marionetă“ politică, propunându-se o remaniere 
radicală şi urgentă. 

După atacul frontal din „Ziua“ a urmat colac peste pupăză, 
scrisoarea ex-ministrului Andrei Marga, supărat că nu i s-a 
prelungit şansa să demoleze până la capăt vechea şcoală 
românească. A imputat actualei conduceri distrugerea Noului 
Curriculum Naţional din 1998, sau abrogarea măsurilor de 
reformă adoptate în orice ţară europeană prin măsuri cum ar fi 
„decizia de îngrădire şi de interzicere a manualelor alternative“, 
„readucând pe scenă socialismul oriental“. 

Respect democratic opiniile evaluatorilor care evidenţiază o 
realitate cunoscută de toată lumea şi chiar asprele imputări aduse 
de profesorul Andrei Marga, văzându-şi în primejdie „monu- 
mentul“ didactic mai durabil ca arama — după cum credea. 

Dar m-a mâhnit lipsa de onestitate şi de obiectivitate a 
criticilor, care n-au ţinut seama nici de acumularea incompe- 
tenţelor, gafelor şi erorilor de-a lungul primului deceniu al 
tranziţiei, nici de cauzele care au adus învăţămânul românesc pe 
pragul colapsului, punându-le în cârcă unei singure echipe 
ministeriale care le preluase rale quale doar cu un an în urmă. 

Într-o recentă cartea a mea, „Învăţământul românesc, 
încotro?“ (Ed. Semne, 2000), am încercat să analizez multi- 
direcţional primii zece ani de reformă şi, trebuie să recunosc, multe 
din obervaţiile mai sus menţionate semănau ca două picături de apă 
cu cele formulate şi de mine încă din 1996 şi făcute publice într-un 
mare număr de articole apărute în diverse publicaţii, pe care le-am 
expediat şi la cabinetul ex-miniştrilor Petrescu şi Marga, unde n-au 
ajuns niciodată din motive lesne de înţeles. 

Reforma din anii 1998—2000, când şcoala a fost supusă 
unei acceleraţii demenţiale, a bulversat învăţământul, a zăpăcit 
programele şi manualele care, supuse presiunii şi fizio- 
cratismului didactic au început să apară ca ciupercile (unele 
chiar otrăvitoare). Ceea ce a însemnat „curricula“ Marga, 
gândită în 1990 şi aplicată masiv în 1998, a fost un pas înapoi 
faţă de stadiul real al pedagogiei euro-atlantice. Pe creasta 

noului mileniu marii pedagogi occidentali s-au cam speriat şi 
dezis de „inovațiile“ care după 1990 începeau să genereze 
incultură sau subcultură, şi constituiau teren favorabil mani- 
festărilor antisociale violente. 

Grupul social de la „Ziua“ a sesizat corect principalele 
hibe: subfinanţarea învăţământului, baza materială precară a 
multor şcoli, situaţia catastrofală a învăţământului rural, 
salarizarea umilitoare, incompetenţa unor aşa-zişi specialişti 
plimbăreţi prin străinătate, slaba calitate a programelor şi 
manualelor, simple calcuri ale pedagogiei occidentale, biro- 
cratismul incurabil al actelor administrative, corupţia ce se 
întinde ca o pecingine de la examene, testări şi numiri, până la 
selecţia manualelor. Slaba pregătire a unei părţi a personalului 
didactic, mediocrizarea rezultatelor de ansamblu, alături de 
exodul valorilor în străinătate constituie fenomene nocive care 
sporesc performanţele ţărilor dezvoltate în detrimentul acelora 
defavorizate, de unde provin, dar care au investit în ei şi care 
devin din ce în ce mai dependente de liderii mondiali... Realităţi 
triste care trebuie să stea clipă de clipă în faţa actualei conduceri 
a ministerului, asaltată de critici. Este foarte adevărat că actuala 
conducere nu dovedeşte nici curajul decizional de a face cură- 
tenie în ograda încă plină de oportunişti şi clientelă politică din 
motive, se pare, diplomatice, de conciliere şi nici preocuparea 
de a invita la implicare şi colaborare valori reale ale învăţămân- 
tului, care stau în umbră, scârbite de năravurile politicianiste. 

Andrei Marga nu are dreptate când acuză că noua 
conducere calcă în picioare „măreaţa“ sa reformă. Dimpotrivă, 
conducerea actuală respectă şi duce mai departe firul trainic al 
reformei, dar nu poate să nu ia măsuri de corectare a greşelilor 
anterioare. Tradițiile şcolii noastre şi realităţile socio-economice 
româneşti nu se pot plia cât ai bate din palme condiţiilor 
intransigente impuse de organismele internaţionale de globalizare 
şi integrare. În condiţiile unor bugete de 2-3 ori mai mici decât 
nevoile minimale nu ne putem permite, cum propusese Marga, 
extravaganţa de a înlocui modestul, dar temeinicul liceu pedagogic 
cu pretenţioase colegii nepragmatice, care vor obliga pe finanţişti 
să plătească diferenţele salariale dintre învăţător şi profesor, 

încărcând astfel substanţial planul financiar-bugetar. De asemenea 
nu ne putem permite risipa uriaşă de hârtie pe care o implică 
liberalizarea totală a producţiei de manuale alternative. Luxul de a 
tipări ca ţară săracă şi secătuită economic 20 de manuale la un 
singur obiect, de la o singură clasă sau, ceva şi mai grav, dispariţia 
oricărei restricţionări privind numărul de variante, urmând ca doar 
selecţia beneficiarului să fie hotărâtoare, ţine de nesăbuinţă. Are 
oare timp şi bani un biet profesor obligat să cumpere şi să consulte 
zeci de manuale pentru a-l alege pe cel convenabil în timpul scurt 
dintre apariţia manualelor în librării şi începerea anului şcolar? 
Să-mi arate mie profesorul Andrei Marga în care ţară ultra- 
civilizată nu se ţine în frâu un astfel de fenomen editorial din 
motive economice, ecologice şi pedagogice, raţionalizare legitimă 
de care noi nu am vrea să ţinem seama pentru a nu fi, vezi 
Doamne, sancţionaţi de Comunitatea Europeană pentru 
încălcarea legilor pieţii libere. De la Spiru Haret până la reforma 
comunistă din 1948, când au fost introduse manualele unice, 
valabile până în 1993, au existat la un anumit tip de liceu, la un 
anumit obiect de la o anumită clasă, circa 3—4 variante, aprobate 
de minister dintre zecile de manuscrise prezentate. Cine pledează 
pentru un număr nerestricţionat de variante care seamănă între ele 
precum copiile de xerox nu e un adept al spiritului european, ci mai 
degrabă ar putea fi un avocat al afacerismului subteran, iar a socoti 
drept un gest anti-european interzicerea oficială a unui manual de 
istorie care batjocoreşte adevărul şi demnitatea naţională şi a-l 
apăra cu dinţii, este o dovadă de dispreţ faţă de constituţia ţării. 
Reforma merge greu şi ţinând seama de disproporţiile 
soluţie de a o umi este mobilizarea activă şi creativă a tuturor 
factorilor şi persoanelor implicate în formarea tinerei generaţii şi 
supravieţuirii noastre ca naţiune. Sunt convins că prin consens şi 
solidaritate naţională, prin respect şi încredere în valorile care ne 
motivează prezenţa şi rămânerea în universalitate, vom reuşi într-un 
timp istoric, care depinde de puterea noastră de sacrificiu, de gradul 
nostru de conştienţă şi conştiinţă să plasăm România în locul pe 

care îl merită în lume. 
Tribuna învățământului, 2002 

Obligativitatea clasei a IX-a — 
o mutare simplă numai pentru maeştri 
improvizaţiilor didactice 


Această clasă a IX-a nu se adaugă pur şi simplu duratei 
generale a învăţământului preuniversitar, ci se deplasează de la 
un ciclu la altul, fiind luată din zestrea liceului şi trecută în cea 
a şcolii obligatorii. Pentru cei neiniţiaţi sau pentru maeştrii 
improvizaţiilor didactice de care am avut din belşug parte în 
ultimii zece ani, ar părea o chestie pur administrativă: transferul 
mecanic al acestor module didactice de la liceu la şcoala 
generală. În realitate, va fi nu numai o repoziţionare a clasei a 
IX-a, ci şi o reconsiderare a programei acestei clase, în vederea 
integrării ei în sistemul de cultură obligatorie. Va urma şi o 
restructurare radicală a învăţământului liceal care, redus la trei 
ani, deci ieşit din simetria tradiţională a învăţământului 
preuniversitar (patru ani învăţământ primar, patru ani 
învăţământ gimnazial şi patru ani de liceu), va trebui să-şi 
construiască o cu totul altă structură. Clasa a IX-a, clasă finală 
a învăţământului obligatoriu, va trebui să constituie o sinteză cu 
deschidere spre viaţă şi integrare socială. Conţinutul 
programelor şi manualelor acestei clase va trebui orientat spre 
această finalitate, deoarece mulţi absolvenţi de nouă clase vor 
merge să se încadreze în muncă. Este total contraindicată 
introducerea în programele claselor I-IX de discipline 
opţionale, deoarece învăţământul obligatoriu se adresează 
întregii populaţii de 6-16 ani, căreia trebuie să i se acorde un 
regim informaţional egal. Opțiunile speciale ale copiilor de 
aceste vârste pot fi cultivate în cercuri, cenacluri etc. 

Cu şanse mari de scandal public se ridică o problemă 
controversată: trecerea de la şcoala de nouă ani la liceu urmează 

să se facă prin valoarea mediei rezultatelor obținute în clasele 
anterioare. Ținând seama de subiectivitatea notării şi de 
tendințele spre coruptibilitate a docimologiei (cea mai înapoiată 
ramură pedagogică), isteria meditaţiilor pentru examene va fi 
înlocuită cu interminabilul şir de sarsanale cu cadouri ce vor lua 
drumul şcolii pentru „înduioşarea“ cataloagelor şi „înflorirea“ lor 
cu note mari. Şi mai e ceva. Din experiența mea didactică, am 
constatat cu uimire că nici 5% din premianţii cotaţi cu 9 şi 10 sau 
şefi de promoţie nu s-au afirmat ca personalităţi, pierzându-se 
în masa de anonimi şi mediocrităţi sociale. Reformatorii învăţă- 
mântului nostru vor trebui să fie atenţi ca nu cumva posteritatea 
să-i arate cu degetul pentru consecinţele nefaste ale aplicării unor 
principii matematizate care nu ţin de natura umană şi de valoarea 
intrinsecă a individului, ci de o formă de performanţă pe care 
foarte rar viaţa o validează. Palmaresul vocaţional şi calităţile 
intelectual-morale care îl motivează şi-l susţin mi se par mai 
relevante decât performanţele de elev bun la toate în şcoală, dar 
incapabil să se afirme prin ceva în societate. 


Curierul Naţional, 2002 

Reorientări judicioase şi pericole 
iminente ce pândesc M.E.C. 


Am salutat cu un sentiment de uşurare înlocuirea 
ministrului Marga şi a vârfurilor echipei lui care ar fi putut 
adânci fisurarea temeliei şcolii româneşti în 2-3 ani de 
prelungire a mandatului, şi mi-am exprimat speranţa că noul 
ministru va corecta aberaţiile unor ţinte şi traiectorii ale 
reformei. 

Începutul de drum a fost promiţător. Un succes l-a 
constituit reînfiinţarea Direcţiei generale a educaţiei, dispărută 
subit după Revoluţie, măsură cu atât mai păguboasă şi stupidă 
cu cât Parlamentul, în unanimitate, redase încă din 1997 
ministerului titulatura de „Minister al Educaţiei Naţionale“. A 
trebuit să mai treacă aproape 5 ani pentru ca diriguitorii să-şi 
dea seama că educaţia nu e o responsabilitate civică amatoristică 
a întregii societăţi (de aici dispariţia oficială a preocupărilor 
educaţionale în M.E.N.), ci o sarcină naţională pe care trebuie 
s-o preia o competenţă pedagogică instituţionalizată şi s-o 
dirijeze ştiinţific, pentru a se evita fenomenele sociale negative, 
din ce în ce mai virulente şi nocive în ultima vreme (abandon 
şcolar, toxicomanie precoce, violenţă, declasare morală, 
infracţionalitate sporită a minorilor). Dar şi aici s-a operat cu 
jumătăţi de măsură. Direcţia generală a fost intitulată „de 
activităţi extraşcolare“, când mai bine de un veac astfel de 
preocupări au fost încredințate unui serviciu specializat indus în 
direcţia educativă. Noul titlu acordat acestei direcţii generale îi 
reduce drastic obiectul şi îi limitează sever aria de acţionare şi 
forţa de implicare în procesul general-educativ. Chiar şi aşa, cu 

un personal redus la maximum (7—8 faţă de 30-35 în trecut) şi 
competenţa ciuntită, această direcţie generală a reorganizat şi 
reactivat clasele elevilor şi palatele copiilor, a recuperat două 
concursuri naţionale prestigioase şi de tradiţie (al tinerelor 
condeie şi al presei şcolare) sufocate zece ani de incompetenţa 
unei alte direcţii căreia îi fuseseră atribuite şi care le-a 
monitorizat şi gestionat sub orice critică, a precizat şi reorientat 
activitatea inspectorilor cu probleme educative, a iniţiat şi 
sprijinit programe educative promițătoare, a extins şi 
modernizat sistemul taberelor, înregistrând succese demne de 
menţionat. 

Socotim de asemenea justificată şi oportună intervenţia 
energică a ministrului învăţământului în problema manualelor 
alternative care sub oblăduirea ministeriatului Marga tindea să 
devină un florid cancer editorial, o afacere bănoasă pentru 
editori şi autori neaveniţi, dar păguboasă pentru învăţământ, 
părinţi şi elevi. Proliferarea smintită a numărului de variante, la 
adăpostul legilor imanente ale pieţii capitaliste, şi demagogiei 
liberalizării producţiei (15-18 variante pentru un obiect la 
aceeaşi clasă) producea un imens şi inutil consum de celuloză 
(în detrimentul bibliografiei naţionale a elevilor, aproape total 
neglijată), o concurenţă neloială, atât cât persoana care 
răspundea de problemă era soţia unui editor important, genera 
puncte divergente şi chiar diametral opuse la unele obiecte unde 
nu se puteau negocia realităţile naţionale (ex. istoria şi geografia 
patriei, istoria literaturii române). De asemenea, creea mari 
dificultăţi în evaluarea şi aşa dogmatică şi hipermatematizată a 
răspunsurilor la concursuri şi examene elevilor care studiau 
după 5-10 manuale care se băteau cap în cap în estimări, 
datorită unor programe analitice care precizau fema şi subiectul, 
lăsând autorilor libertatea interpretării, nu rareori tendenţioasă 
Şi generatoare de scandaluri publice. 

Cu toate gafele ministerului (editorii ar fi trebuit să fie 
preveniţi de aceasă măsură limitativă înainte ca ei să facă 
importante investiţii), cu toate concesiile făcute sub presiunea 

explozivă a editorilor, fermitatea cu care d-na Andronescu a 
apărat un principiu al ministerului, pe care îl socotim just şi în 
spiritul marilor tradiţii ale şcolii româneşti: manuale alternative 
mai puţine, dar de calitate şi la un preţ accesibil, merită să fie 
apreciată. 

Binevenită a fost şi meţinerea liceelor pedagogice, intrate 
în tradiţie şi încă oportune azi, când învăţământul rural e în grea 
suferinţă, ba mai grea decât pe vremea lui Spiru Haret, iar 
transformarea lor în colegii pedagogice cu pretenţii profesorale, 
dar cu salarizare tot de învăţător, ar fi pustiit şi mai rău şcolile 
de la sate. 

La fel de benefic a fost şi proiectul de înfiinţare a unui 
Centru de Excelenţă pentru Tinerii Capabili de Performanţe 
(C.E.T.P.C.) cu sediul în Bucureşti, precum şi cu centre 
regionale. 

Am salutat în presă cu tot entuziasmul această iniţiativă a 
profesorului clujan Constantin Corega, răsplătit de partidul de 
guvernământ cu funcţia de consilier al ministrului, apoi de 
inspector general şcolar al judeţului Cluj şi recent, de secretar 
general pentru învăţământul preuniversitar şi aşteptăm să auzim 
cum se materializează aceasă iniţiativă care n-a fost supusă 
discuţiei publice şi despre care avem până în prezent foarte 
puţine şi neconcludente ştiri. 

La fel, nu putem decât să felicităm şi să ne solidarizăm cu 
doamna prof. univ. Ecaterina Andronescu, ministrul Educaţiei 
şi Cercetării, pentru fermitatea cu care a refuzat amestecul 
politicului în învăţământ şi a pus, mai presus de „aranja- 
mentele“ propriului ei partid, respectarea constituţiei şi 
prevederilor internaţionale în problema segregaţiei etnice 
şcolare la Tg. Mureş, cerută şi chiar începută de UDMR. 

Dintre primejdiile care continuă să stea în calea reformei 
aş aminti: 

— decalajul, tot mai resimţit, dintre o elită şcolară cu 
evidente propensiuni intelectuale şi creative, care se va înstrăina 

de noi dacă nu vom lua măsuri s-o încurajăm, s-o cultivăm şi 
s-o implantăm în grădina noastră şi o masă amorfă de mediocri 
şi semidocţi, în plină creştere, cu care va trebui să ne integrăm 
în comunitate europeană; 

— creşterea îngrijorătoare a tendinţelor vicioase şi a 
comportamentelor antisociale (abandon şcolar, vagabondaj, 
fumat, drogare, alcoolism, violenţă, infracţionalitate infantilă şi 
juvenilă), ca urmare a vidării procesului educativ de substanţă şi 
ţinte etice, a proastei gestionări a timpului liber al elevilor, mai 
ales în week-end, a lipsei de control şi de dublare a instrucției cu 
aspecte educative, care să modeleze comportamentul elevilor în 
şcoală şi în afară de şcoală; 

— superficialitatea muncii diriginţilor, redusă adesea la 
ora săptămânală, consacrată, prin rutină, activităţilor financiar- 
administrative sau „suplimentării“ pregătirii de specialitate; 

— deficienţele legăturii şcolii cu familia, prea adesea 
redusă la un parteneriat pecuniaro-administrativ, din care 
îndrumarea şi conlucrarea pedagogică (consultare, conferinţe, 
lectorate) au început să dispară; 

— fetişizarea informatizării şi haotizarea atracției aproape 
obsesivă a navigării pe Internet, consumând ore întregi din ziua 
unui elev şi fiind considerate un scop în sine şi nu un mijloc 
auxiliar de accelerare şi eficientizare a muncii didactice, ar 
putea avea repercursiuni psihice şi biologice (prin reducerea 
masivă a ariei de activităţi fundamentale ca lectura, sportul, 
excursiile etc.), consecinţe încă nestudiate şi estimate de 
psihologi şi medici şi care ar putea constitui începutul 
dezumanizării de tip tehnocratic a procesului instructiv- 
educativ; 

— elaborarea pripită şi festivistă a unor proiecte 
importante de reformă curriculară, cum ar fi trecerea la 
învăţământul general-obligatoriu de 9 ani, ceea ce implică 
modificări structurale pe care iniţiatorii măsurii încă nu le-au 
luat în considerare şi pus în discuţia publică; 

— menţinerea în continuare a actualelor programe 
supraîncărcate, confuze, neexplicite, insuficient corelate 
interdisciplinar şi a actualelor manuale, deficitare sub raport 
metodic şi stilistic şi neatractive, însă luxuriante grafic şi 
scumpe, datorită incompetenţei celor ce întocmesc programele, 
amatorismului unor autori, caracterului comercial imprimat de 
edituri, criteriilor artificioase şi sofisticate de evaluare impuse 
comisiilor de selecţie; 

— degenerarea pedagogică tot mai accentuată, prin 
proastă conceptualizare şi sisteme birocrato-matematizate de 
evaluare, a unor concursuri tradiţionale de prestigiu, cum a fost 
recentul scandal iscat de finala olimpiadei de română, ţinută la 
laşi, unde aproape o jumătate din concurenţi au contestat 
conţinutul, obiectivitatea aprecierii, ca şi incorectele 
„avantaje“; 

— scăderea îngrijorătoare a calităţii muncii didactice prin 
obnubilarea salarială, diminuarea constantă a autorităţii şi 
prestigiului, provocată de subcotarea profesiei de cadru 
didactic, lipsa stimulentelor morale şi materiale, fragilitatea 
reţelei de perfecţionare şi slaba încurajare a autoperfecţionării 
profesionale. 

Pentru fiecare din aceste „pericole“ prea evidente pentru 
a nu fi recunoscute şi admise există un masiv pachet de 
exemplificări concrete şi de soluţii de prevenire şi combatere pe 
care spaţiului restrâns al articolului nu ne îngăduie să le 
expunem în detaliu, dar care ar trebui să stea în atenţia cadrelor 
de conducere şi membrilor atâtor anexe, „comitete şi comiţii“, 
care gravitează în jurul acestui minister dator să-şi demonstreze 
mai activ şi convingător competenţa şi promptitudinea. 


Tribuna învățământului, 2002 

Obsedantele dileme ale viitoarei clase a IX-a 


Trecerea la învăţământul general-obligatoriu de 9 ani ar 
trebui să pună în alertă maximă M.E.C. care, deocamdată, în 
faţa comisiilor parlamentare de profil, a prezentat şi a pledat 
pentru formula cea mai comodă, economicoasă şi non- 
perturbatoare, aceea a transformării anului final al grădiniţei 
(pregătitor) în an incipient al cursului primar. 

La prima vedere formula pare ispititoare. Nu se vor face 
reduceri de posturi şi nici suplimentări importante de învăţători, 
deoarece educatoarele ultimului an de grădiniţă pot deveni 
învăţătoare în urma unor recalificări rapide (nu există deosebiri 
radicale în programe şi pregătire profesională care impun o 
perioadă prea lungă pentru obţinerea echivalării). 

Eforturile financiare vor fi minime. Este vorba de uşoara 
creştere a posturilor de învăţători la clasa I, deoarece ultimul an 
de grădiniţă, facultativ, devine an primarial obligatoriu. 
Asigurarea spaţiului de şcolarizare nu naşte nici ea o problemă 
insurmontabilă. Se poate găsi o sală de clasă în plus (dat fiind 
scăderea progresivă a populaţiei şcolare) şi, acolo unde 
aglomerarea e prea mare, se va recurge la spaţiul şcolar al 
grădiniţelor unde vor putea funcţiona noile clase, ceva mai 
îmbogăţite, prin obligativitatea şcolarizării de la vârsta de circa 
6 ani, clase care vor fi însă dependente administrativ-financiar 
de şcolile generale la care vor fi ataşate (există numeroase 
precedente în trecut, când clasele liceale funcționau în localul 
şcolilor generale şi invers.). 

Soluţia propusă Parlamentului este una de maximă 
eficienţă economică, dar de minimă rezistenţă pedagogică. Ca să 

nu se strice vechea structură a şcolii de 8 ani cu noi programe şi 
manuale ar fi necesar — în viziunea unor reformatori — să 
„umblăm“ doar la actuala clasă I, programele claselor II—VII 
rămânând invariabile, avansând doar cu o unitate cifra lor 
denominativă (clasa a VIII-a devenind clasa a IX-a. Dat fiind 
vârstele mici ale acelor clase inaugurale ale cursului primar 
(6—8 ani), materia actualei clase I ar putea fi divizată în doi ani, 
acordându-se astfel un mai larg interval de timp însuşirii 
aplicative a unor operaţii de bază (scris — citit — socotit), 
domeniu deficitar, unde consecinţele se resimt cu efect 
întârziat la examenul de capacitate. În rest ar fi O.K., spre 
marea bucurie a reformatorilor scutiţi de alte eforturi. 

Soluţia — repet — pare bună, dar este un joc „de-a furatul 
căciulii“, Dacă nimic nu se schimbă pe aici, pe acolo, măcar în 
punctele esenţiale, ca să-l parafrazăm pe Caragiale, ar trebui 
să-i retragem calitatea de „reformă“, coborând-o la nivelul de 
„retuş curricular“, procedeu suveran în croitorie, când e vorba 
de o haină un pic prea strâmtă sau o leacă prea largă. 

Aparent bine aşezate şi copiate din belşug după modele 
occidentale, criticate însă tot mai vehement după 1998 chiar şi 
în ţările de provenienţă, unde rezultatele scontate la începutul 
mileniului nu par deloc strălucite, generând superficialitate, 
liberalism periculos şi deculturaţie, actualele structuri 
curriculare româneşti sunt un fel de anteriu al lui Arvinte cu 
multe cârpeli, improvizații şi soluţii pedagogice discutabile şi 
chiar nefericite, cum ar fi, de pildă, predare globală, adică în 
„devălmăşie“, fără gradaţii şi legături dialectice, a tuturor 
ştiinţelor la clasele mici, sistem numit în derâdere de pedagogii 
francezi „tohu-bohu“. Cu un astfel de bagaj haotic şi 
împovărător, elevii ajung în clasele mari cu lacune grave în 
privinţa indentificării inventarului lumii vii şi nevii, cu o viziune 
ceţoasă a factorilor de mediu şi cu o aproape nulă cunoaştere a 
ecologiei, disciplină fundamentală pentru supraviețuirea speciei 
umane, ameninţată din ce în ce mai insistent cu extincţia 
biologică şi chiar spirituală de excesele necontrolate ale actualei 
supercivilizaţiii tehnologice, exaltată de tânăra generaţie. 

Poate că ar fi necesar ca noua reformă, fără să împovăreze 
prea tare bugetul, să aibă în vedere şi probleme de conţinut 
privind o mai raţională diviziune a materiei, o prezentare mai 
clară, mai explicită şi sintetică a informaţiei esenţiale, 
completată nu prin navigare haotică pe internet, ci prin lecturi 
suplimentare ştiinţifice utile şi atrăgătoare, care, pentru vârstele 
de 6-14 ani, lipsesc aproape cu desăvârşire din bibliografia 
şcolară şi recomandările manualului. Apar deficitare şi acele 
aspecte educaţionale care colaborează în textul lecturilor şi 
recomandărilor la formarea comportamentului civilizat şi a 
conştiinţei morale şi patriotice a viitorului cetăţean. 

A doua soluţie a unui an în plus va elimina din start ideea 
că acest „supliment“ cultural trebuie să fie o „lipitură“ menită 
să incomodeze cât mai puţin bugetul şi să schimbe cât mai puţin 
din actuala configuraţie a programei. El va fi un an cu identitate 
şi funcţie precisă, aceea de a urmări pe de o parte desconges- 
tionarea materiei prin selecţie şi redristribuire şi, pe de altă 
parte, o mai bună fluidizare a introducerii, unui spor de 
informaţii de ultimă oră, În acest caz, reformatorii se vor 
confrunta cu probleme mult mai grave şi, probabil, va trebui să 
asude mai abundent decât au făcut-o până acum, 

Fiind vorba de un învăţământ general unic şi unitar, 
obligatoriu pentru toţi copiii ţării, se impune o cuantificare 
exactă a cunoştinţelor esenţiale şi operaţionale care stau la baza 
zestrei de cultură cu care vor intra în liceu sau în viaţă, la vârsta 
de 15-16 ani. 

Selecţionarea lor atentă şi inteligentă, adecvată particu- 
larităţilor de vârstă, includerea noţiunilor „forţă“ într-un 
coerent sistem intra şi interdisciplinar, prezentarea lor clară şi 
logică, exigenţa alegerii lecturilor literare, problemelor, 
exerciţiilor, aplicărilor, forma stilistică elegantă şi atrăgătoare în 
care vor fi redactate textele, alegerea cu grijă şi parcimonie a 
materialului ilustrativ, care în prezent sufocă manualele şi 
sustrage atenţia elevilor din clasele mici, precum şi folosirea 
pedagogică a computerului şi internetului care, mânuite obsesiv 
sau în exclusivitate dezumanizează procesul de învăţare. 

Trecerea la noul sistem obligatoriu de 9 clase impune nu 
numai schimbarea programelor, dar şi a manualelor, a 
metodologiilor şi strategiilor de predare şi folosirea manualelor 
şi audiovizualului de ultimă oră. 

Ea nu se poate realiza fără o consultare a opiniei cadrelor 
didactice, pe care exministrul Andrei Marga a respins-o total, 
fără o mobilizare a unor pedagogi cu mare experienţă şi 
autoritate, cu o atenţie specială acordată în privinţa manualelor, 
nu numărului de variante (nelimitate după părerea şi dorinţa 
unor editori), ci calităţii textului, şi asigurarea unităţii ideatico- 
ştiinţifice care să nu lase loc erorilor, confuziilor şi chiar 
gravelor şi intenţionatelor deformări politice care derutează pe 
elevi şi compromit caracterul naţional al examenelor şi 
concursurilor. 

După o matură şi responsabilă dezbatere, va trebui să 
alegem calea cea mai adecvată specificului şi tradiţiei şcolii 
româneşti şi cea mai flexibilă în ceea ce priveşte capacitatea de 
integrare în spiritul comunitar, creativ şi cooperant ce 
caracterizează acest început de mileniu. 

Să facem astfel ca măgarul lui Buridan să nu moară de 
foame chinuit de dilema alegerii, iar copilul reformei — după o 
veche zicală românească — să nu rămână cu buricul netăiat din 
cauza preamultelor, nepriceputelor, dar orgolioaselor moaşe 
didactice... 


Tribuna învățământului, 2002 

Reţetă ă la M.E.C. — una caldă alta rece 


Deşi permanent hăituită şi tocată de presă şi public, 
actuala conducere a M.E.C. a reuşit totuşi să cârpească pe ici, 
pe colo anteriul lui Arvinte, lăsat găurit timp de 12 ani. 

Nu-i prea mare cinste să te fuduleşti cu regimente de 
computere când acoperişul multor şcoli stă să cadă, iar W.C.-urile 
funcţionează în curte. Nu-i cazul să te lauzi cu câteva rezultate 
de excepţie la olimpiadele internaţionale, când găşti de rakeţi 
din afară bat copiii şi aruncă grenade în curţile unor şcoli şi când 
consumul de droguri, deculturaţia şi agramatismul se întind ca 
pecinginea printre şcolari, iar gradul de profesionalism al 
cadrelor didactice a scăzut dramatic în ultimii ani. Aş avea în 
faţă imaginea grotească a celebrului caricaturist francez 
Daumier, care înfăţişa un cavaler în zdrenţe care însă purta în 
picioarele goale pintenii orgoliului de stirpă. 

Am răsturnat cu fundul în sus învăţământul prin 
experimente exasperante, lăsate în grija unor institute şi 
specialişti şcoliţi câteva luni în străinătate, care croiesc 
instrucţia şi educaţia ţării din birou, compilând fără har şi fără 
competenţă tot ce li se pare mai spectacular şi modern în 
anumite forme de învăţământ occidental, departe de pulsul viu 
al şcolii româneşti, considerată în perioada interbelică şi între 
anii 1962—1976 ca având una din cele mai echilibrate forme de 
învăţământ naţional din lume. În 1974 figuram pe plan mondial 
la locul 7 în statisticile UNESCO şi în multe congrese 
internaţionale eram elogiaţi. 

Decadenţa a început în 1977, în timpul ministeriatului 
Suzanei Gâdea, şi s-a accentuat progresiv după 1990, atingând 

punctul culminant în anii ministeriatului lui Andrei Marga care, 
„accelerând“ nesăbuit reforma, fără să-i asigure o bază 
materială şi o orientare de substanţă, l-a bulversat şi mai mult 
după 1997. 

Noua echipă ministerială s-a străduit să combată 
hemoragia de bani şi demagogia manualelor zise „alternative“ 
(sursă grasă de venituri pentru edituri, în numele liberalizării 
absolute), să oprească cât de cât masacrarea unor programe 
analitice (mai ales la disciplinele care opuneau o mai mare 
rezistenţă la impunerea globalismului cultural şi se pretau la 
deformarea contribuţiei istorice şi literare a poporului român), 
să securizeze liniştea şi integrarea şcolarilor agresaţi, după 
modelul filmelor americane şi site-urilor agresive de pe internet, 
să reglementeze în parte şi să monitorizeze problema 
abandonului şcolar şi a copiilor săraci provenind din atâtea 
familii dezorganizate. 

Rămâneau în aer două probleme majore: rata obligatorie 
de şcolarizare şi metodologia examenelor şi concursurilor, care 
în 12 ani a suferit zeci de modificări, adesea de 2-3 ori în 
interiorul unui singur an şcolar. 

Două năpaste ne-au căzut pe cap. Prima a fost aceea a 
revoluționarismului radical, practicat în anul şcolar 1990—1991, 
când am distrus toate vechile structuri şi am recurs la 
improvizații, prelungite peste 7 ani, în timp ce în fostele ţări 
socialiste, pentru a nu se produce haos, se operau schimbări mici 
în vechile arii curriculare (de pildă înlocuirea marxismului cu 
religia), lăsând reformei o perioadă de 4—5 ani ca să se coacă şi 
definitiveze pentru a putea fi aplicată ferm şi definitiv. A doua 
năpastă a fost autonomia universitară care, în loc să se exercite 
la nivel de independenţă financiară şi de stil propriu de 
organizare internă a programelor de pregătire în raport cu 
profilul respectivei facultăţi, a pulverizat caracterul naţional al 
examenului de admitere prin individualizare extremă, dusă până 
la capricii, a criteriilor de admitere în numele liberului arbitru al 
decanatelor şi rectoratelor. O consecinţă gravă a acestui „stat 

a 


în stat“ în sistemul naţional de învăţământ a produs o falie tot 
mai adâncă între învăţământul preuniversitar şi cel universitar, 
prea puţin interesate să colaboreze. 

Revenirea în 1990 la învățământul general de 8 ani ne-a 
situat din start în coada Europei, unde învăţământul obligatoriu 
de 9 sau 10 ani era de mult legiferat. 

Se vorbeşte de întoarcerea la învăţământul de 10 ani ca de 
ceva nou şi revoluţionar, aşa cum Andrei Marga pretindea că o 
dată cu ministeriatul lui s-au introdus manualele zise 
„alternative“ care aveau la noi onorabila vechime de 130 de ani. 
În realitate, a existat din 1974 până la Revoluţie un învăţământ 
obligatoriu de 10 ani care ne-a situat printre ţările avansate din 
acest punct de vedere. 

Nu putem decât să salutăm această măsură, deşi am fi 
scăpat de multe necazuri dacă nu ne grăbeam — presaţi 
ideologic de distructivul elan revoluţionar — să abandonăm un 
învăţământ de 10 ani încheiat cu un examen pentru treapta a 
doua, care permitea pătrunderea în ultimile două clase propriu- 
zise de liceu. Puţini ştiu că România era la un pas să treacă la 
învățământul obligatoriu de 12 ani (liceu complet), dacă în 1980 
n-ar fi început să se contureze criza economică mondială care a 
avut efecte dezastruoase nu numai asupra calităţii învăţă- 
mântului, dar şi asupra prestigiului profesiunii didactice din ce în 
ce mai prost remunerate şi cotate. 

Există însă experienţă în acest domeniu, o bună 
documentaţie, statistici privind eficienţa, aprecieri critice, aşa că 
institutelor de profil ale M.E.C. nu le rămâne decât să racordeze 
inteligent şi competent vechea structură a învăţământului obli- 
gatoriu de 10 ani la realităţile de azi ale şcolii noastre şi la cerinţele 
aşa-zisei „integrări europene“, fără a mai da ani în şir din colţ în 
colţ. Cu 10 clase obligatorii, cu un examen de absolvire în luna 
iunie şi cu un sever concurs de admitere în treapta a l-a în 
septembrie, cu o şcoală începută la 6 ani (noua generaţie e mai 
precoce) şi sfârşită la 16 ani (vârstă aptă pentru muncă), vom avea 
o acceptabilă formulă europeană. 

Partea „rece“ a iniţiativelor ministerului o reprezintă o 
măsură pe care o socotim pe cât de stupidă, pe atât de 
neproductivă, şi anume, generalizarea aplicării grilelor la 
examenul de bacalaureat, sub pretextul creşterii gradului de 
obiectivitate a evaluării. 

Ce e drept, grilele se pot aplica la unele discipline riguros 
ştiinţifice, unde sunt adecvate: matematica, informatica, fizica, 
chimia, parţial biologia şi geografia — unde domină elementul 
informaţional exact şi neinterpretabil (nimeni nu poate contesta 
că 1+1 fac doi şi că apa are formula H,O). Însă la discipline 
umaniste (filosofie, limbi, istorie), unde trebuie să se aprecieze 
cu prioritate gândirea creativă, apetenţa culturală, dimensiunile 
personalităţii, grilele devin un pericol, deoarece ele obligă la 
răspunsuri seci, stereotipe şi formulate, supuse fidelității, 
labilităţii sau chiar sincopelor emotive şi accidentale ale 
memoriei mecanice. Mi-aduc aminte de agitația provocată de 
introducerea în S.U.A. a robotului — profesor care punea 
întrebări şi dădea note conform unui barem convenţional. 
Nebunia n-a ţinut decât un an, după care, convinşi de 
artificialitatea unei astfel de evaluări care înlătură judecata 
nuanţată şi individualizată a profesorului-om, pedagogii s-au 
scuturat fără regrete de acest cyborg justiţiar. 

Ultimile simulări cu subiecte-grilă de bacalaureat, 
efectuate la colegiile „Sf. Sava“ şi „Spiru Haret“, au dovedit nu 
numai precaritatea mijloacelor tehnice (lipsa copiatoarelor), dar 
şi inaderenţa cvasitotală a elevilor la această „găselniţă“ 
pedagogică care reduce rolul activ al examinatorului la acela de 
pasiv operator mecanic (aplicarea grilei şi numărătoarea), iar al 
elevilor la maşinuţe de memorizare cât mai fidelă (orice mică 
scăpare depunctează sau, mai grav, anulează răspunsul). 
Singurul avantaj ar fi corectarea rapidă şi scurtarea perioadei 
emoţionale a aşteptării rezultatelor, ceea ce ţine mai degrabă de 
confort decât de miză. 

Experienţa pozitivă pe plan mondial a demonstrat că în 
examenul de bacalaureat trebuie incluse şi probe scrise şi 
probe orale. 

Probele scrise trebuie să cuprindă şi subiecte grilă (pentru 
controlul însuşirii noţiunilor fundamentale şi obligatorii) şi 
libere (pentru aprecierea gândirii, creativităţii, personalităţii), 
iar probele orale la fiecare obiect trebuie susţinute individual în 
faţa întregii comisii de bacalaureat (şi nu în faţa a 1-2 
examinatori) şi trebuie să aibă un caracter colocvial, profesorii 
din comisie putând să pună întrebări şi să converseze cu 
candidatul. E singura posibilitate de a face o imagine completă, 
de ansamblu, a gradului de pregătire, iar evaluarea va înlătura 
gravele erori ale unei aprecieri cantitative bazate pe grile, care 
pot aprecia însuşirea standardului mecanic, dar nu valoarea 
intrinsecă şi calitatea pregătirii unui candidat. 

Sper că M.E.C,, ieşind din secretomania şi autismul cu 
care ne exasperează de un deceniu, va renunţa la pedagogii de 
cabinet, folosiţi până acum, făcând apel la pedagogi cu prestigiu 
şi cu experienţă, pe deasupra oricărei suspiciuni de corupti- 
bilitate, subiectivism sau cosmopolitism conjunctural. 


Tribuna învățământului, 2002 

Criza cărţii şi lecturii şcolare 


Nu ne putem plânge că librăriile, tonetele, buticurile nu gem 
de cărți. Am putea vorbi chiar de o enormă şi nesăbuită risipă de 
celuloză. Cele peste 3.000 de edituri aruncă pe bandă rulantă sute 
de cărți bune, proaste, utile, inutile, într-o ameţitoare dezordine 
caracteristică pieţei libere, călăuzită de un singur scop: renta- 
bilitatea economică. După o statistică a ultimelor târguri de carte, 
circa 70% din producţie o reprezintă traducerile, iar 30% cărți 
originale. Cu adresă directă pentru copii şi tineret, deci cu valoare 
culturală şi cât de cât legată de cerinţele şcolare de informare 
ştiinţifică şi educare literar-artistică, se înregistrează doar 5% din 
această stufoasă şi eterogenă producţie, nu luăm în calcul miile de 
culegeri şi broşurele pentru concursuri şi examene — marea 
majoritate caduce din cauza instabilității programelor analitice din 
ultimii 5—6 ani — care fac să supravieţuiască chiar şi edituri de 
prestigiu. Recurgând la statisticile UNESCO, constatăm cu durere 
că de pe locul 16 în 1975 am căzut pe locul 63 pe lume în 1997 
în ce priveşte titlurile originale de beletristică şi informare 
ştiinţifică pentru elevi, aşa cum am căzut pe plan mondial de pe 
locul 7 în 1972 pe locul 34 în 1998 în ce priveşte calitatea şi 
performanţele învăţământului. 


CAUZA ADÂNCIRII INCULTURII 
ÎN RÂNDUL ELEVILOR 


Scăderea performanţelor învăţământului românesc se 
datorează, dacă nu în exclusivitate, cert în mare măsură crizei 
lecturii şcolare. Reputaţi pedagogi occidentali şi redutabile 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 351 


instituţii de învăţământ din Europa şi de peste Ocean subliniază 
tot mai des şi tot mai alarmant pericolele exclusivizării culturii 
„vizuale“ — cultura de televizor şi internet — care imobilizează 
adesea 10—12 ore pe zi în faţa micului ecran sau computerului 
mulţi tineri din ţările hipertehnicizate. În acest caz formarea 
intelectuală a tinerilor se face unilateral, anarhic, rapid, 
superficial, cu o slabă putere de fixaţie în memorie, cu o 
participare afectivă şi mai ales intelectuală foarte redusă, împinsă 
uneori până la pasivitate şi automatism. Aşa cum se aud tot mai 
multe voci care critică actualele manuale de tip „global“ — un 
mişmaş obositor de noţiuni, imagini abundente şi hipercolorate, 
anecdotică, interferenţe disciplinare sumare şi aleatorii, îşi face loc 
tot mai insistent un curent pedagogic (mai ales în Anglia, S.U.A., 
Israel, Franţa) care cere întoarcerea la carte — principal mijloc de 
cultură, cu stocare lentă, profundă, durabilă şi posibilitate comodă 
de reîmprospătare a informaţiei. Tot mai multe voci cer ca 
televizorul şi internetului — implicate substanţial şi apăsător, în 
detrimentul altor sectoare, în firavele bugete naţionale ale 
învăţământului — să li se rezerve un rol de instrumente didactice 
auxiliare, şi nu de mijloace unice şi infailibile de culturalizare, 
Foarte interesante şi edificatoare în acest sens sunt cercetările 
recente şi concluziile profesorului Josh Angrist de la 
Massachussets Institute of Technology. 


O FALSĂ ABUNDENȚĂ EDITORIALĂ 


Abundenţa de titluri de pe piaţă (peste 60% din ele 
„plătite“ de autori chiar şi unor mari edituri care adesea preferă 
— dacă n-au subvenţii de la stat — să facă doar oficiul de 
prestatoare de serviciu) ne bucură, dar nu trebuie să ne înşele. 
Abundenţa de titluri pestriţe şi nesemnificative nu poate 
ascunde lipsurile politicii culturale şi actualele disfuncţii ale 
pedagogiei culturii: 

— Lipsa de consideraţie şi grijă pentru cultură şi 
învăţământ ridicată la rang de politică de stat, mai ales după 

1997, şi reflectată concret în configuraţia bugetului naţional şi 
nesubvenţionarea de către stat (cu excepţia manualelor de 
clasele I-VIII) a bibliografiei şcolare şi pedagogice. 

— Haosul producţiei editoriale. Se repetă la sute de edituri 
acelaşi titlu sau autor, în timp ce alte titluri şi alţi autori 
importanţi şi recomandaţi sunt omişi în lipsa voinţei unei 
coordonări a planurilor editoriale din motive „concurenţiale“ 
de piaţă. Liberalizarea pieţei şi lipsa de orientare ştiinţifică a 
producţiei (au dispărut aproape total consilierii editoriali) 
declanşează distorsiuni grave, denivelări de tiraj şi multe goluri 
în planurile editoriale. 

— Un sistem anacronic şi dezastruos de testare a tirajelor 
şi de difuzare a cărţii, bazat pe criterii comerciale şi nu culturale. 

— Desființarea sau semiprivatizarea editurilor de stat cu 
profil şcolar („Didactică şi Pedagogică“, „lon Creangă“, 
„Albatros“ etc.) care funcționau excelent înainte de 1990, 
compensată în mod nociv cu acordarea dreptului de a se tipări fără 
restricţii, îndrumare şi control tot ce trece prin mintea echipelor 
editoriale, multe din ele conduse de patroni total străini de 
problemele pedagogice şi în unele cazuri chiar şi culturale. 

— Limitarea, deci substituirea în proporţie de 75% a 
cărţilor şcolare ştiinţifice şi literare, cu o literatură oportunistă, 
leneşă, de „mură-n gură“, vizând exclusiv şi comercial reuşita 
„certă“ la diverse tipuri de examene şi concursuri, ceea ce 
favorizează cu bună ştiinţă şi chiar pragmatic proliferarea lor 
monstruoasă şi spectaculoasa scădere a interesului lecturii „in 
situ“ a cărților, înlocuită cu cea pe internet. 

— Lipsa de interes pentru informarea culturală a unei 
bune părţi a cadrelor didactice care, pe deasupra, obsedate de 
proasta salarizare şi preocupate de a obţine un venit suplimentar 
prin meditații, deci prin practicarea unui învăţământ paralel, se 
scutură de activităţile extraşcolare care nu sunt prinse în normă 
şi prin urmare neremunerate, deoarece voluntarismul, aşa-zisa 
„muncă patriotică“, e trecută azi în contul mentalităților şi 
„practicilor“ comuniste. De aici lipsa de preocupare pentru 
recomandarea şi procurarea cărţilor auxiliare, iniţiativă care 

cere efortul de consultare a planurilor editoriale şi de deplasare 
în librării care, asociată cu renunţarea la verificarea lecturii 
extraşcolare, explică parţial scăderea „cererii“ pentru o astfel de 
carte şi deci eliminarea ei din planurile editoriale din cauza... 
nerentabilităţii. 

— Bugete şcolare de criză care se răsfrâng în extrem de 
slaba aprovizionare a bibliotecilor din şcolile generale şi licee în 
ultimii ani cu cărţi şcolare, tot mai solicitate de copiii familiilor 
sărace. Conflictul de ambiţii între doi ex-miniştri de tristă 
amintire, Remeş şi Marga, a avut drept consecinţă în 1999 
transferarea punitivă a celor 10 miliarde aprobate pentru 
proiectul „biblioteca pentru toţi elevii“ din bugetul M.EN. în 
bugetul altui minister. 

— Lipsa de coordonare şi colaborare a ministerelor care 
răspund global sau parţial de instrucţia, educaţia şi cultura 
tinerei generaţii (M.E.N., apoi M.E.C., Ministerul Culturii şi 
Tineretului). Spre stupoarea generală, în anul 2002, ministrul 
academician al culturii, Răzvan Theodorescu, şi preşedintele 
comisiei de sponsorizare, un prozator şi dramarturg clasic în 
viaţă, D. R. Popescu, au tăiat toate sponsorizările pentru cărţile 
cu „iz“ didactic, trăgându-şi sume importante pentru propriile 
lor lucrări (vorba ceea: „cine-mparte, parte-şi face“), act lipsit 
de spirit deontologic, flagelat unanim de presă şi penalizat de 
instanţele financiare. Cât priveşte Ministerul Tineretului şi 
Sportului, doza ridicol de mică de interes arătată culturii 
tineretului în raport cu interesul aproape exclusiv acordat 
sportului şi interminabilelor lui scandaluri impune în viitor 
schimbarea titulaturii ministerului, devenită în ultima vreme 
improprie. 


SOLUŢII POSIBILE 
Sperăm ca în viitorii 2—3 ani să se reglementeze această 
situaţie intolerabilă. Propunem trei soluţii majore, pe care le 


socotim operative şi aplicabile: 

a) Oficializarea şi difuzarea în şcoli şi în edituri (prin 
intermediul Ministerului Culturii) a bibliografiei naţionale, 
definitivată în 2000, care urmează a fi îmbogăţită anual cu noile 
titluri antologice, care pot fi recomandate pentru difuzare şi 
introduse progresiv în programa analitică. În felul acesta, 
editurile vor avea în faţă titlurile care ar trebui să intre cu 
prioritate în planurile editoriale şi au şi şansa rentabilităţii 
întrucât sunt unanim şi obligatoriu recomandate spre lectură 
elevilor, punându-se astfel capăt haosului producţiei editoriale 
în această direcţie. 

b) Înfiinţarea unui trust editorial particular specializat în 
cartea didactică, trust care să reunească editurile profilate pe 
cartea adresată elevilor şi profesorilor. 

O astfel de soluţie nu-i lipsită de şansă, deoarece câteva 
importante edituri („All“, „Niculescu“, „RAO“, „Sigma“, 
„Garamond“, „Aramis“), rezervă o parte substanţială a 
producţiei lor editoriale cărţii şcolare (de la manuale şi 
dicţionare până la clasici şi informare ştiinţifică). Un astfel de 
trust ar putea ţine o strânsă legătură cu M.E.C. şi cu Uniunea 
Scriitorilor de la care ar beneficia de control ştiinţific şi asistenţă 
literară din partea unor consilieri de specialitate, utili în 
selecţionarea, orientarea, verificarea, reglementarea şi regu- 
larizarea producţiei de carte legată de bibliografia naţională 
şcolară. Aplicarea soluţiei ridică unele probleme. Prima: care 
editură mare de azi va accepta reprofilarea în acest sens? 
Secundo: în numele liberalizării pieţei de carte, indiferent de 
calitatea conţinutului sau prezentării grafice pe care o pot 
asigura, foarte multe edituri cu profil caleidoscopic aspiră să 
tipărească anual măcar şi 5—6 titluri de carte şcolară rentabilă şi 
n-ar renunţa aşa de uşor la ele. Aşadar, adoptarea unei astfel de 
soluţii ar necesita acceptarea unei reorganizări pe ansamblu a 
producţiei editoriale şi o restructurare radicală a planului 
editorial. Este destul de dificil ca în actuala campanie 
concurenţială pentru supravieţuire să se accepte un „monopol“ 
integral al cărţii şcolare din partea unui trust, mai ales că ea 
aduce veniturile cele mai grase şi sigure. 

c) La ora actuală există o destul de puternică „Asociaţie a 
editurilor cu profil pedagogic“ (A.E.P.) care editează şi o 
publicaţie proprie „Universul şcolar“. Ea ar fi competentă să 
împartă şi să încredinţeze spre tipărire „sectoare“ ale cărţii 
— dicţionare, enciclopedii, îndrumătoare pentru tehnologii de 
vârf, ghiduri profesionale, clasici români şi străini, literatură de 
informare ştiinţifică, istorii ale artei, literaturii, filosofiei, 
ştiinţei, lucrări pedagogice (teorie, metodologie), beletristică 
bogat colorată pentru cei mai mici, recomandate de bibliografia 
naţională. În acest fel s-ar respecta veleităţile caleidoscopice ale 
producţiei, rezervându-se, în funcţie de preferinţele respectivei 
edituri, doar 10—30% din producţie unei anumite categorii de 
lucrări de largă cerinţă didactică, domeniu în care editura în 
cauză va putea avea — prin consens general de breaslă — asigurat 
monopolul. Şi aici se vor ridica o serie de probleme, dar dacă 
spiritul de cooperare intereditorială va învinge încrâncenarea şi 
egoismul concurenţei capitaliste, învăţământul, şi deci cultura 
în suferinţă azi a tinerei generaţii, nu va avea decât de câştigat. 


Tribuna învățământului, 2003 

De ce este ocolită azi 
profesiunea de cadru didactic? 


— interviu — 


Domnule profesor doctor Tudor Opriş, cei 55 de ani petrecuţi 
la catedră şi aproximativ acelaşi număr de ani petrecuţi la minister în 
calitate de consilier onorific vă conferă o experienţă extrem de bogată 
şi o privire autorizată asupra realităţilor învăţământului, concretizată 
în participarea neîntreruptă din 1957 la toate reformele şcolii, în sute 
de studii, articole şi emisiuni Radio-T.V. Unde sunt dascălii de 
altădată şi de ce azi sunt pe cale de dispariţie enruziaştii „apostoli 
ai neamului “? 


Dacă vom răscoli puţin istoria învăţământului românesc, 
vom constata că cea mai benefică perioadă pentru învăţământ a 
fost epoca interbelică, pregătită de remarcabila reformă a lui Spiru 
Haret. Exceptând unele „curbe de sacrificiu“ aplicate salariilor, ca 
şi implicarea unor cadre didactice în lupta politică (în timpul 
dictaturii carliste şi legionare), niciodată această profesiune nu s-a 
bucurat de un statut material şi moral mai ridicat, de o asemenea 
preţuire şi recunoaştere. Învățătorul, la ţară, profesorul, la oraş, 
deveniseră personaje emblematice. 

Ca şi reforma lui Spiru Haret, şi reforma lui Ilie Murgulescu 
din 1957-1958 a scos din marasm învăţământul socialist, 
permițându-i o spectaculoasă redresare mai ales în perioada de 
„liberalizare“ (1960-1970) când, prin salarizare, conţinut, 
rezultate, generalizare a învăţământului de 10 ani, eram situaţi în 
statisticile UNESCO pe locurile 6-10 în lume şi lăudaţi în multe 
congrese internaţionale unde se recunoşteau unanim unele merite 
ale învăţământului românesc. 

Decăderea învăţământului s-a produs progresiv după 
1977, începând cu ministeriatul Suzanei Gâdea, a cunoscut un 

şoc puternic în 1990, o dată cu pulverizarea vechiului sistem de 
învăţământ obligatoriu de zece ani şi adoptarea necritică a 
măsurilor de occidentalizare, culminând cu ministeriatul lui 
Andrei Marga, cel care a „accelerat“ nu numai „reforma 
curriculară“, dar şi decadenţa profesiunii didactice din toate 
punctele de vedere. 


Care ar fi, după părerea dumneavoastră, cauzele acestei 
situații critice? 


În clipa de faţă, toată grupa profesiilor intelectuale 
nerentabile financiar, în care se încadrează şi personalul didactic, 
se află la limita salariului mediu pe economie, studiile şi specificul 
muncii în spiritul economiei de piaţă fiind exonerate (un profesor 
cu doctorat are un salariu de 2—3 ori mai mic decât un operator 
economico-financiar cu bacalaureat). Am putea spune că un prim 
motiv al aceste situaţii îl reprezintă nivelul scăzut al salarizării, ca 
urmare a bugetelor meschine acordate ministerelor „nepro- 
ductive“ (sănătate, învăţământ, cultură). 


În aceste condiţii de salarizare cine mai e interesat să intre 
şi să funcţioneze în învățământ ? 


Profesorii de azi pot fi împărţiţi în patru categorii: 

a) profesori mai vârstnici, bine pregătiţi, cunoscuţi şi 
apreciaţi, cu un excelent „box-office“, care întreţin învăţă- 
mântul paralel prin meditații intense şi prelungite care le aduc 
un venit suplimentar (neimpozabil) cât 3—4 salarii şi, dacă mai 
au timp şi bună dispoziţie, asigură şi obligaţiilor didactice un 
nivel corespunzător; 

b) profesori cumularzi care nu dau meditații, dar îşi 
sporesc bugetul cu diverse activităţi lucrative şi care împreună 
cu cei din prima categorie formează 20—25% din profesorii din 
mediul urban, mulţumiţi cât de cât de condiţia lor materială. 

c) profesori nemulţumiţi sub raport material (circa 
60-70%) care, datorită disciplinelor nesolicitate la concursuri 
pe care le predau, ca şi datorită modestei lor pregătiri şi prestații 

profesionale, nu se bucură de meditații şi cumul, trăind exclusiv 
din salariu; 

d) profesori foarte tineri, o categorie minusculă, formată 
sau din idealişti care nu s-au izbit încă de birocraţia şi mafia din 
învăţământ şi încă nu s-au blazat şi resemnat, sau din absolvenţi 
submediocri şi chiar slabi ai facultăţilor, pentru care învăţă- 
mântul e o nişă de supravieţuire şi care cad în proporţie de 
70-80% la examenele de titularizare. 


Totuşi şcoala oferă o anumită stabilitate. Odată intrat în 
sistem, ai măcar siguranţa locului de muncă. Şcoala nu dă faliment. 


Nu este tocmai aşa. Stabilitatea a scăzut chiar până la 70%. 
E adevărat, şcoala nu dă faliment, ea va fi totdeauna necesară, dar 
nu putem să omitem marile oscilaţii ale populaţiei. În 12 ani au 
emigrat aproape 2.000.000 de români, natalitatea a scăzut 
vertiginos, mişcările browniene între un sat (tot mai privatizat, dar 
tot mai sărăcit) şi un oraş (tot mai aglomerat, dar tot mai supus 
marilor contraste sociale şi penuriei de locuri de muncă) produc 
reduceri de clase, desfiinţări de şcoli, disponibilizări fatale în acest 
domeniu, chiar dacă de un şomaj masiv nu poate fi încă vorba. 


Oare numai motivele salariale şi lipsa de protecţie să explice 
fuga de profesorat a tinerilor? 


Am precizat iniţial că acest argument este cel mai 
frecvent, mai concret şi credibil. Însă există raţiuni care nu ţin 
neapărat de criterii economice. 

Printre acestea aş menţiona în primul rând compromiterea 
totală a idealismului muncii didactice, atâta vreme cât munca 
patriotică făcută din pasiune şi dezinteres, sau patosul aposto- 
latului care sfarmă barierele cerinţelor regulamentare sunt 
considerate excese de zel care ar putea deranja prin contaminare, 
sau pur şi simplu „remanenţe“ ale concepţiei comuniste, şi în 
măsura în care în capitalism orice minut, orice supliment de 
energie cheltuită pentru colectivitate şi în afara strictei obligaţii 
profesionale sunt supuse legilor de aramă ale banului şi a 
remunerării obligatorii şi obligate din partea instituţiilor didactice. 

Atât timp cât şcolile nu pot plăti ataşamentul, zelul, sacrificiul 
didactic, este inutil şi chiar ridicol să fie exercitate dintr-un 
anacronic spirit gidian al „gratuităţii“, al frumuseţii în sine a gestului 
de dăruire pe care nimeni nu-l apreciază şi răsplăteşte într-o 
societate pragmatică, subordonată banului. 

Aşa se explică faptul că cel mai mic număr de decoraţii a 
fost acordat în 2000 de ex-preşedintele Emil Constantinescu şi, 
în 2002, de actualul preşedinte Ion Iliescu cadrelor didactice 
fără funcţii politice dar cu incontestabile merite profesionale şi 
culturale (nu vorbim aici de clientela politică, bine cocoţată în 
posturile de conducere ale învăţământului). Au dispărut: „Ziua 
învățătorului“, titlurile didactice, primele, distincţiile speciale 
(Ordinul „Spiru Haret“) şi toate celelalte forme de stimulare şi 
recunoaştere, ceea ce descurajează şi îndepărtează pe mulţi de 
această profesiune cenuşăreasă. 

Aş adăuga faptul că tot mai puţinii studenţi care îşi exprimă 
dorinţa de a se consacra învăţământului au parte de o foarte slabă 
şi neconcludentă practică didactică, cunoştinţele pedagogice fiind 
din ce în ce mai puţine şi neconvingătoare, ca şi cele profesionale, 
cum recent a recunoscut public cu tristeţe şi îngrijorare însuşi 
rectorul Universităţii din Bucureşti, prof. I. Mihăilescu, iar 
aplicaţiile concrete la clasă devin din ce în ce mai formale. 

În sfârşit, concursurile de post şi titularizările, slab 
monitorizate de factorii de conducere, dau câştig de cauză — ca şi 
concursurile de admitere în facultate — nu totdeauna celor mai 
pregătiţi şi mai ales vocaţi pentru această importantă şi delicată 
profesiune. De aceea intră în învăţământ mulţi mediocri bine 
dopaţi şi pilotaţi cu o foarte puţin testată şi manifestată aplicaţie 
pentru cerinţele specifice ale profesiunii didactice. 


Şi după această radiografiere critică şi severă, cum vedeți 
ieşirea din criză? Există soluţii viabile ? Care ar fi acestea? 


Întotdeauna există soluţii. Însă degeaba le propunem şi 
milităm pentru ele, dacă nu există şi voinţa politică. 

Cadrele didactice ar trebui să fie mai uman şi mai demn 
salariate, să li se asigure încă din studenţie în paralel şi 

concomitent o foarte bună pregătire de specialitate şi pedagogică 
pe care la ora actuală (cu excepţia a 5-10% vârfuri care evită 
învăţământul) nu o au şi nici posibilitate să şi-o amelioreze pe 
parcurs (modalităţile de perfecţionare sunt formale şi neeficiente). 

Pentru aceasta este nevoie să se schimbe sistemul de 
practică pedagogică, mărirea numărului de ore petrecute în 
şcoli, reducându-se cursurile teoretice, ideologizante şi inutile, 
create şi susţinute pentru a întreţine un puhoi de profesori 
universitari care n-au predat o zi în învăţământul preuniversitar. 

Trebuie net îmbunătăţite sistemele de evaluare şi criteriile 
de angajare a cadrelor didactice. De ce s-a renunţat la practica 
interbelică de angajare, care asigura o excepţională încadrare a 
liceelor? Atunci directorii de şcoli aveau şi ei dreptul să testeze 
pe cei câştigători de neconcludente concursuri teoretice de post 
şi repartizaţi la respectivele şcoli printr-un interviu şi asistare la 
2-3 ore de predare. Acest contract direct cu proaspătul încadrat 
i-ar confirma măsura în care examenul de post sau titularizare 
„extra muros“ poate fi luat în consideraţie ca o certitudine a 
valorii şi vocației. 

În sfârşit, nu se poate face reformă şi nu putem avea un 
personal didactic de înaltă calitate fără o reconsiderare a 
importanţei învăţământului, fără respectarea hotărârii consti- 
tuţionale: „învăţământul — prioritate naţională“. 

Prioritatea nu vizează numai nivelul de salarizare, ci şi 
prestigiul pe care statul trebuie să i-l legifereze şi să i-l acorde în 
mod concret. Dacă învăţământul nu se bucură de prestigiu, şi va fi 
ca şi acum desconsiderat, nu se va putea realiza nici un progres. 
Trebuie reabilitat şi restaurat prestigiul cadrului didactic, cultivată 
ideea frumuseţii şi utilității acestei profesiuni, încurajată creati- 
vitatea, pasiunea şi chiar acel demodat „apostolat“ fără de care, 
cu toate progresele tehnicei şi facticei prosperităţi materiale, 
calităţile morale ale unei naţiuni se ofilesc prin dezumanizare. 


A consemnat, 
Sorin IVAN 
Tribuna învăţământului, 2003 

CORECTII NECESARE 
SAU RETRACTĂRI? 


Bilanţul a doi ani de reformare 
a Reformei învăţământului 


Tot mai intens se vorbeşte în presă de „reformarea 
reformei învăţământului“, după opinia noastră perfect 
justificată. 

În anul 2000 când în fruntea M.E.C. a venit o nouă 
echipă ministerială, reforma se găsea în coadă de peşte, oferind 
imaginea unui organism bolnav, distrofic, dezvoltându-şi 
exagerat unele aspecte „moderne“, atrofiind până la dispariţie 
alte aspecte care ţin mai ales de cadrul material (acoperiş, 
căldură, instalaţii sanitare) şi atitudinea faţă de materialul uman 
cu care operează reforma (profesori, elevi). 

Hipertrofia s-a manifestat în câteva direcţii: excesul de 
importuri occidentale (programe, metodologii, tehnologii, 
limbaj pedagogic) legate de politica de globalizare, dar adesea 
alergice la structura şi tradiţiile pozitive ale şcolii naţionale; 
supraîncărcarea nepedagogică şi neigienică (mai ales la vârstele 
mici) a programelor analitice, ducând inevitabil la surmenarea 
Şi stresarea elevilor conştiincioşi şi la sporirea „rezistenţei“ 
intelectuale a celor mai puţin dotați, manifestată negativ prin 
dezinteres, lene şi chiul. Se adaugă risipa şi invazia pernicioasă 
de manuale, fals şi agramat numite alternative (uneori 10—15 
variante) care fac o imensă risipă de celuloză, derutează pe elevi 
şi compromit caracterul naţional al examenelor şi concursurilor. 
Se adaugă: sistemul artificial de evaluare (prin grile şi bareme) 
care duce la false ierarhizări valorice, infirmate în multe cazuri 
pe treapta superioară de învăţământ şi în viaţă. Un fenomen 
alarmant îl reprezintă „liberalizarea“ iraţională a comporta- 

mentului şcolar în numele „drepturilor omului“, ceea ce a 
favorizat revolta împotriva uniformelor, exacerbarea indis- 
ciplinei, violenţei, extinderea rapidă a fumatului şi consumului 
de droguri în lumea şcolară, scăderea vârstei infracţionalităţii şi 
a debutului vieţii sexuale. 

Hipotrofia s-a manifestat mai întâi în politica salarială, în 
scăderea vertiginoasă a prestigiului profesiunii didactice, o dată cu 
decăderea învăţământului din statutul de „prioritate naţională“, 
apoi în importanţa exagerată a concursurilor în sine, cauzatoare de 
panică în familiile viitorilor candidaţi şi sursă sigură de câştiguri 
suplimentare, care a defavorizat calitatea învăţământului 
„oficial“, favorizând în schimb practica meditaţiilor, deci a 
învăţământului paralel, şi tentaţia corupţiei. 

Aş adăuga cel mai grav aspect al hipotrofiei pedagogice a 
perioadei 1997—2000 a reformei: minimalizarea educaţiei, 
considerată ca o implementare a instrucției după spusele fostului 
ministru Andrei Marga, pentru care a vorbi englezeşte, a mânui 
computerul şi a naviga ore în şir pe internet însemna educaţie 
integrativ europeană. Restul privea familia şi societatea, ambele 
foarte puţin dispuse să preia sarcinile specifice şcolii. 

Educaţia a rămas redusă în şcoală la o oră de dirigenţie, 
la „dispoziţia“ specialităţii dirigintelui şi propagandei medicale 
antidrog şi antisida iar în minister a fost pasată unui serviciu 
administrativ de „prestații“ format dintr-un „şef“ şi trei-patru 
inspectori interesaţi mai degrabă de ceea ce făceau altădată 
activele „birouri de turism“ ale elevilor care organizau tabere, 
excursii interne şi externe etc. 


Noua echipă ministerială instalată în anul 2000 — cu tot 
demarajul greoi şi timid, cu toate hărțuielile şi ingerinţele 
politice cunoscute de toată lumea, cu toate gafele şi pripelile 
care au agitat mass-media şi au produs violente contrareacţii în 
opinia publică, cu toată secretomania cu care lucrează 
colectivele de cercetători a viitoarelor modificări, care n-au 
prea fost văzuţi în şcoli consultându-se cu profesori de elită, cu 
reală şi valoroasă experienţă didactică, practică periculoasă 

care ne-ar putea pune în faţa unor hotărâri născute în birou, 
elaborate din documentări străine, adesea adiacente doar cu 
realităţile şi necesităţile palpabile ale societăţii româneşti — a 
reuşit totuşi să stopeze într-o măsură degradarea reformei şi să 
reformeze unele principii şi aspecte iniţial decretate ca 
reformatoare. 

Reînvierea unei „direcţii generale a activităţilor extra- 
şcolare“ (şi de ce nu a educaţiei care le cuprinde ca o parte, 
activităţile extraşcolare reprezentând 30-40% din sarcinile 
educaţionale complexe ale şcolii) a înviorat simţitor cel mai 
stagnant domeniu de până acum al ministerului, deşi numărul 
de salariaţi a acestei direcţii generale este de şase ori mai mic 
decât cel al direcţiei de educaţie ce funcţiona acum 30 de ani, 
iar complexitatea problemelor educaţionale ale unui învăţământ 
democratic a sporit de cel puţin 3-4 ori faţă de trecut, mai ales 
când e vorba de a ne integra într-un larg sistem comunitar. 

Salutăm şi pedagogic şi gospodăresc măsura de a se pune 
stavilă isteriei producţiei de manuale (în mare parte îmbâcsite, 
obositoare, scrise fără har). E vorba că şi limitarea (principial 
la trei) a numărului de manuale la obiectul unei clase nu e 
suficientă. În unele cazuri cele trei variante acceptate 
principial se bat cap în cap în unele privinţe şi seamănă ca 
două picături de apă, în altele. Poate că ar fi mai bine ca aceste 
manuale să nu fie doar alternative opţionale or de puncte de 
vedere şi metodologie de predare (vezi manualele de română şi 
istorie), ci să reprezinte alternative corespunzătoare nivelului 
de posibilităţi ale elevului: mai accesibile şi mai simple pentru 
elevi submediocri, la nivelul normal pentru cei care răspund 
mijlociu standardelor intelectuale ale vârstei şi mai bogate în 
informaţii şi pretenţioase ca stil pentru dotați şi supradotaţi, 
care în mod cert aspiră către universităţi şi dincolo de ele. 
Pentru aceasta ar trebui să se iniţieze organizarea colectivelor 
de elevi ale claselor pe aceste trei nivele, ceea ce ar da puţin de 
lucru psihologilor şcolari — sublimi ce-i drept, dar care lipsesc 
cu totul din foarte multe şcoli — dar ar ameliora considerabil 
rezultatele. 

Nu putem fi decât de acord — în vederea combaterii 
haosului educaţional — cu măsuri de apărare a perimetrelor 
şcolare amenințate de diverse agresiuni, cu elaborarea unor 
regulamente mai ferme, mai drastice şi mai puţin concesive faţă 
de liberalismul anarhic invocat la fiecare pas şi cu care 
educatorii sunt câteodată terorizaţi de copii şi părinţi. 

Salutăm, de asemenea, revenirea la învăţământul obli- 
gatoriu de 10 ani (după „bâlba“ formulei cu 9 ani), măsură cu 
atât mai necesară, cu cât până în 1990 România avea un astfel 
de învăţământ general — obligatoriu care o situa în statisticile 
UNESCO din deceniul 1970—1980 printre fruntaşele învăţă- 
mântului mondial. 

Mă întreb şi azi cum şi-a putut închipui ex-ministrul 
Andrei Marga că se poate vâri în turbinca strâmtă a celor opt ani 
la care ne întorsesem după Revoluţie, explozia informaţională 
acumulată şi tot ce mintea lui febrilă de filosof născocise pentru 
„europenizarea“ învăţământului românesc? 

Din amintirea celor 4-5 reforme în care am fost implicat 
din 1957 până în prezent ca metodist şi consilier şi din analiza 
modului cum s-a desfăşurat timp de un deceniu actuala reformă 
atât de fragmentată şi incoerentă, atrag atenţia că fără un 
colectiv competent şi experimentat de conducere, care să nu se 
închidă într-un turn de fildeş înţesat cu zeci de tratate şi 
programe ccidentale gata de a fi copiate şi naturalizate, fără un 
contact viu cu realităţile şcolii româneşti, fără un dialog 
permanent cu vârfurile didactice practicante din toată ţara, 
reforma are toate şansele să-şi temporizeze ca şi până acum 
aplicarea şi să eşueze. 

Întru totul de acord că vârsta de şase ani este potrivită cu 
începerea instrucției sistematice şi asistate, dat fiind curba 
dezvoltării psihosomatice a generaţiei de azi, fără a se neglija 
însă accidentele genetice, cazurile individuale de rămânere în 
urmă care vor fi analizate şi atestate de comisii medicale şi 
psihologice speciale. 

Desigur, mai sunt încă multe lucruri de pus la punct 
printre care amintim doar câteva: o atenţie sporită acordată 

învăţământului din mediul rural (în mare suferinţă), perfecţi- 
onarea programelor analitice, departe încă de a fi armonios şi 
pedagogic gândite şi a manualelor cu numeroase imperfecţiuni 
la capitolele de structură şi comunicare informaţională, o mai 
bună coordonare şi conlucrare între învăţământul preuniversitar 
şi cel universitar (primul fiind doar un antreu şi o miză pentru 
cel de-al doilea), ceea ce explică greutatea de asimilare pe care 
o generează programele şi manualele cu dificultăţi univeristare, 
o reală şi eficientă evaluare a rezultatelor şcolare, o mai judicioasă 
selecţionare a cadrelor didactice şi o mai generoasă stimulare a 
acestora, un interes sporit arătat de minister, guvern şi 
parlament ridicării prestigiului acestei nobile profesiuni, lăsată 
în ultima vreme de izbelişte. 


Tribuna învăţământului, 2003 

Le roi est mort. Vive le roi! 


Această formulă sacramentală a Evului mediu se poate 
aplica foarte bine şi azi, ca o consemnare a fatalităţii ideii de 
continuitate în conducere. A plecat un ministru, vine altul. Sau, 
cu o formulă mai sintetică, intrată în aforistica populară: „unul 
pleacă, altul vine“. 

Ca martor neîntrerupt, vigilent şi implicat direct mai bine 
de o jumătate de veac în destinul învăţământului românesc ca 
profesor şi consilier metodic, am voie, am dreptul şi chiar 
datoria să fac omagiul celor ce pleacă şi să salut pe cei ce vin. 

Cei doi ani de ministeriat ai doamnei Ecaterina 
Andronescu au fost deosebit de dificili. Reforma accelerată de 
un ministru cult, ambițios, dar versatil politic şi fără o viziune şi 
un suflet românesc al şcolii, atinsese în 2000 un punct critic şi se 
afla pe pragul haosului şi chiar colapsului, aşa cum l-am descris 
fără cruţare şi, sper, obiectiv, de pe poziţia unui intelectual 
europenist, dar cu respect faţă de valoroasele tradiţii ale şcolii 
româneşti, în lucrarea mea „Învăţământul românesc, încotro?“. 

Ecaterina Andronescu a avut curajul să reformeze o 
reformă imperfectă, pe ici, pe colo. Dacă nu în punctele 
esenţiale, cum cerea un erou caragialian, măcar în anumite 
puncte vulnerabile, cum ar fi explozia prostească şi strict 
comercială a aşa-ziselor manuale alternative (se ajunsese la 
5-20 variante la acelaşi obiect de la acelaşi an de 
învăţământ), declanşarea haosului educaţional prin totalul 
dezinteres faţă de problemele educaţiei individuale, sociale şi 
naţionale (reducerea fostei direcţii generale a educaţiei cu 38 
de salariaţi, la un fantomatic serviciu de „prestații“ pentru 

activităţi extraşcolare, cu 3—4 funcţionari), nepăsarea pentru 
existenţa, perfecţionarea, cointeresarea cadrelor didactice, 
ceea ce a dus la umilirea salarială a slujitorilor şcolii şi 
scăderea prestigiului învăţământului, neglijarea cvasitotală a 
învăţământului rural, aşa-zisa „globalizare“ a programelor şi 
conţinutului unor manuale care a favorizat decalcurile şi 
implanturile pedagogice alogene, îndepărtând şcoala de 
specificul societăţii româneşti, de tradiţiile şi necesităţile reale 
ale stadiului economic în care ne aflăm. 

Ecaterina Andronescu, cu tot riscul de a nemulţumi pe 
unii „baroni“ ideologici („heraldica“ politică nu se poate 
dispensa de ei, aşa cum nu se poate dispensa de cei cu „feude“), 
a reuşit să stopeze nebunia editării pe bandă rulantă a 
manualelor alternative, limitându-le la câte trei variante, a 
recreat direcţia generală educativă (chiar dacă i-a dat 
denumirea limitativă de „activităţi extraşcolare“), a pus puţină 
ordine în şcoli prin securizarea acestora împotriva violenţelor şi 
agresiunilor din afară, a creat mari înlesniri de transport în 
mediul rural pentru copiii domiciliaţi departe de şcoală, a 
coborât la 6 ani, vârsta europeană obligatorie a încadrării 
şcolare şi a preconizat revenirea la învăţământul general de 10 
ani, abandonat la noi după 1990, ceea ce ne-a coborât în 1998, 
după statisticile UNESCO, de pe locul 7 pe 34 în ierarhia 
valorică mondială a sistemelor de învăţământ. Sunt realizări 
meritorii care vor fi consemnate într-o viitoare istorie a 
învăţământului românesc. 

Ecaterina Andronescu a fost ministrul care a călătorit cel 
mai mult în ţară pe propria cheltuială, cu maşină proprie 
(modestie supărătoare pentru „vârfurile“ politice ultrame- 
canizate), a cunoscut „live“ (ca să folosim un barbarism la 
modă) realităţile şcolii româneşti, spre deosebire de Andrei 
Marga, ministrul cu cele mai multe şi prelungite călătorii, dar în 
străinătate, la congrese internaţionale, mai mult sau mai puţin 
interesante şi utile şcolii româneşti, dar asezonate din belşug cu 
icre negre şi discursuri. 

Ministeriatul doamnei Andronescu are şi destule neîmpli- 
niri, legate uneori de temperamentul şi stilul de muncă. Prea 
mult autism şi prea încrâncenată încăpățânare strică uneori. 
Spiru Haret scria că un bun ministru nu este cel mai savant, ci 
acela care ştie în primul rând să-şi aleagă colaboratorii, să-i 
strunească şi să le controleze activitatea. Ecaterina Andronescu, 
deşi excelent pregătită şi o minte clară şi organizată, n-a aplicat 
acest criteriu de bun simţ. Multe din neîmplinirile M.E.C. se 
datoresc faptului că, puţin încrezătoare în colaboratori (ce e 
drept, unii neaveniţi), orgolios-ireceptivă la pedagogii cu valoare 
şi experienţă care au sărit s-o ajute, dar cărora le-a refuzat cu 
răceală propunerile şi ofertele, a încercat să rezolve singură 
problemele  (sacrificându-şi orele de noapte), deşi se ştie că 
meseria de inginer este cea mai specializată şi inaptă pentru atât 
de multilateralul şi complexul sector al educaţiei. De aceea, 
avem multe manuale proaste, programe supraîncărcate şi 
neconcordante, lipsa unor solide aşezări pe verticală şi a unei 
viziuni integratoare a învăţământului preuniversitar rupt tot mai 
mult de cel universitar prin autonomizarea tot mai accentuată şi 
orgolioasă a celui din urmă. 

Mai grav poate fi faptul că doamna Andronescu nu a făcut 
mai nimic pentru creşterea prestigiului cadrelor didactice, pentru 
Stimularea lor (ce se întâmplă cu distincţia naţională „Spiru 
Haret“, propusă şi neonorată, cu dispariţia „Zilei învățătorului“, 
a titlurilor, cu indemnizaţiile de merit votate prin legea 118 
din martie 2002, la care numai învăţământul din cele 7 ramuri 
solicitate a refuzat să facă până acum propuneri, din motive 
obscure). 

Dar cum odinioară totul se încheia elegant prin acel: 
„À tout seigneur, toute honneur“, să recunoaştem munca devotată 
şi chiar eroică a doamnei Andronescu, să-i uităm puseurile de 
individualism şi încăpățânare, micile malversaţii şi părtinirea 
exagerată a olimpicilor internaţionali (oare numai ei sunt singurii 
demni de recompense materiale şi privilegii maxime la 
concursuri, dintre elevii străluciți ai ţării?) şi să-i păstrăm o 

frumoasă amintire pentru curajoasele lucruri pe care le-a 
înfăptuit. 

Sperăm ca domnul Alexandru Athanasiu, viitorul 
ministru, pe care îl cunosc, în calitate de dascăl al Colegiului 
„Gheorghe Lazăr“, ca pe un strălucit, cald şi exemplar elev, 
model de colegialitate, de bună creştere şi care mi-a făgăduit la 
încheierea şcolii să onoreze prestigiul ilustrei instituţii unde a 
învăţat, să ne confirme aşteptările şi speranţele. M-a bucurat 
nespus faptul că primul obiectiv pe care şi l-a propus şi l-a 
declarat public, chiar înainte de confirmarea ca ministru, a fost 
grija de a redresa învățământul preuniversitar şi de a da o 
maximă atenţie învăţământului de la sate, aflat în mare 
suferinţă. 

Alătur unui cald rămas bun pentru doamna Andronescu, 
pe care am simţit-o chiar de departe şi de la nevedere alături 
de mine în unele acţiuni pe care le-am iniţiat şi condus, un 
augural salut de bun sosit domnului Alexandru Athanasiu, a 
cărui prezenţă şi dăruire pentru şcoala românească aş fi mândru 
s-o notez — precum sărbătoresc făceau romanii — printr-o 
„lapilla alba“. 


Tribuna învățământului, iunie 2003 

PROBLEME NOI ŞI DIFICILE 
DUPĂ O NOUĂ ÎNSCĂUNARE 


Nedumeriri dureroase 


Dacă printr-un joc al analogiilor m-aş transpune în rolul 
lui Zola, iar afacerea Dreyffus ar fi afacerea ultimelor isprăvi ale 
„reformei învăţământului“, acel „J? accuse“ l-aş îndrepta nu 
către ministru, ci spre cel care a gândit şi cel care a coordonat 
actualul bacalaureat care n-avea ce căuta (exceptând motivațiile 
politice care ne duc cu gândul la un celebru vers al lui Coşbuc: 
„Nu cerceta aceste legi, căci eşti nebun de le-nţelegi“) printre 
vârfurile unei instituţii şi aşa minată de inerție şi spirit rutinier. 

Hiba ultimilor miniştri ai învăţământului, educaţiei şi 
cercetării (de altfel profesionişti de valoare în strictul lor 
domeniu de activitate) este slaba cunoaştere şi legătură cu 
realităţile şcolii româneşti şi, colac peste pupăză, ghinionul de a 
nu fi asistați de colaboratori imediaţi de o înaltă capacitate 
profesională şi cu o bogată experienţă pedagogică. 

Dacă reforma o vom continua mai mult pe plan formal şi 
mai puţin în conţinut, cum s-a întâmplat cu organizarea 
capacităţii şi bacalaureatului şi cu sistemul de evaluare, ale căror 
efecte devastatoare le-am trăit în ultima vreme, am putea avea 
surpriza să asistăm la un iminent colaps. 

Actul reformării moderne a învăţământului românesc nu 
este monopolul unui institut cu ferestre închise sau a 2-3 capete 
pedagogice şcolite în grabă prin străinătate, ci un act de 
participare vie şi responsabilă şi a celor care se confruntă cu 
problemele concrete ale şcolii şi dau viaţă reformei la nivelul 
miilor de instituţii de învăţământ. Şi, slavă Domnului, mai avem 
încă dascăli capabili să analizeze lucid şi sever, să sugereze cu 

inteligenţă şi înţelepciune liniile orientative ale reformei 
dinlăuntrul intereselor fundamentale ale şcolii. 

Nu-l fericesc pe distinsul şi preţuitul meu fost elev 
Alexandru Athanasiu pentru momentul greu şi inoportun în care 
a fost numit ministru al educaţiei, dar pentru că a avut curajul 
civic să intre în bătălie direct, fără o perioadă de acomodare şi 
fără armură, apărând cavalereşte gafele, erorile şi imaturitatea 
pedagogică a colaboratorilor apropiaţi, voi îndrăzni să-i atrag 
atenţia să nu uite egalitatea matematică enunțată de Mircea 
Malița acum 30 de ani şi perfect valabilă şi pentru învăţământul 
de azi: „organizare + reorganizare = dezorganizare“. Minis- 
terul nu are nevoie de reorganizări dezorganizatoare, legiferând 
noi organisme fără garanţia de a fi bine inspirate şi realmente 
utile. Chiar dacă orientările de stat, mai mult sau mai puţin sub 
dictatul politic al apropiatelor alegeri, preconizează 
restructurări masive, iar MECT va trebui să le opereze şi el, să 
nu uite că cele mai importante pârghii sunt cele chemate să 
repare cele mai grave aspecte negative de până acum ale 
reformei, semnalate constant şi unanim, legate de sectoare cum 
ar fi: educaţia (la pământ), planurile (neconcordante), 
programele (supraîncărcate), manualele (multe şi în majoritate 
slabe), examenele (prost concepute), evaluarea (artificială şi 
excesiv de computerizată), resursele umane (cu grave lacune în 
selecţionarea, pregătirea, perfecţionarea cadrelor didactice şi 
orientarea profesională pe criterii aptitudinale a elevilor). Toate 
cele semnalate sunt priorităţi de care trebuie să se ţină seama în 
definitivarea organigramei şi a bugetului. 

Călăuzindu-mă după înţeleapta zicală: „Dacă n-aveţi un 
bătrân, să-l cumpăraţi“, consider că intervenţia mea, pornită 
din cele mai bune intenţii şi bazată pe o vastă experienţă 
creatoare, îşi are sensul şi utilitatea publică. 


Tribuna învățământului, 2003 

Nefericita fărâmiţare a profilului 


şi competenţelor ministerului produsă 
în anul şcolar 2003—2004 


O primă ispravă cu care a debutat noua echipă 
ministerială a fost cea de a treia schimbare a titulaturii 
ministerului în ultimii şapte ani. Noul minister se numeşte din 
septembrie 2003 al educaţiei, cercetării şi tineretului, titulatură 
total inadecvată, care îi sporeşte alogenitatea obiectivelor, îi 
dispersează competențele, îi compromite specificul şi îi scade 
simţitor eficienţa. Această îngrămădeală de sarcini guver- 
namentale, potrivindu-se ca nuca în perete, dar alăturându-se 
din raţiuni financiare şi politice, nu e de bun augur. 

Cercetarea are un anumit specific pe care adevărații 
pedagogi îl respectă şi îl delimitează cu grijă. Pentru 
învăţământ (deci anii de şcolaritate) ea înseamnă o încurajare 
a iniţiativei de cunoaştere şi invenţie a elevilor, o familiarizare 
a acestora cu abece-ul aplicaţiilor practice, iar după absolvirea 
liceului, a adâncirii adecvate fiecărui domeniu universitar 
(filologic, biologic, juridic, matematic etc.). În perimetrul 
ministerului învăţământului ea se circumscrie însă în conți- 
nutul şi tehnologiile obligatorii de învăţare. După absolvirea 
facultăţii, ea devine o îndatorire modernă şi o sarcină de prim 
ordin a fiecărui minister, obligat să-şi aibă propria cercetare 
fundamentală şi pe specialităţile derivate din aceasta. Există 
astfel o cercetare în domeniul agriculturii, o cercetare 
medicală legată de sănătate, o cercetare economică sau indus- 
trială legată de specificul şi nevoile fiecărui minister, 
încredinţată unei direcţii delimitate şi incluse în organigramă. 
La cel mai înalt nivel ştiinţific ea poate fi preluată de 
instituţiile superspecializate ale Academiei Române. 

A îngrămădi cercetarea — ca obiectiv abstract, încredinţat 
unui departament încorporat Ministerului Educaţiei, minister 
cu specificul său bine definit, este o evidentă aberaţie. Cel mult, 
în domeniul strict al învăţământului, cercetarea pedagogică 
trebuie să fie inclusă, ca la orice minister, într-un serviciu sau 
direcţie de perfecţionare a muncii didactice şi de perspectivare a 
educaţiei permanente. 

Pe lângă faptul că cercetarea, ca departament autonom, cu 
tendinţe globaliste, are o minimă relevanţă şi utilitate în interiorul 
mecanismului şcolar, educaţia ca prim obiectiv al competenţei 
acestui minister continuă să fie sublimă, dar absentă cu desăvârşire 
cum ar spune un erou de-al lui nea” Iancu. 

Între 1990-2002 marginalizarea progresivă a scopului 
fundamental al şcolii, educația, încredinţată în perioada 
1965-1990 unei direcţii generale cu 4 servicii de profil şi 36 de 
angajaţi, s-a comprimat prin 1991 la o direcţie nebuloasă de 
prestații de serviciu, formată din 4 persoane şi o directoare, apoi 
la un anonim serviciu de facilităţi redus la 2-3 funcţionari, 
corelat cu agenţia privatizată a taberelor şi turismului. Politica 
dezastruoasă în această direcţie a filozofului universitar şi 
ministerial Andrei Marga, care confunda educaţia cu instrucţia 
şi o polariza exclusiv în politica de generalizare a informatizării 
procesului de învăţământ, a favorizat creşterea exponențială a 
anarhismului şi libertinismului în şcoli, care alături de sărăcirea 
galopantă, dezorganizarea şi dezinteresul familiei implicată doar 
pecuniar în problemele şcolii, au dus la creşterea abandonului 
şcolar, a vagabondajului, a actelor de violenţă şi terorism, a 
pătrunderii masive în şcoli a tutunului, alcoolului şi drogurilor 
agresive şi extinderea sexualismului precoce, la o degradare tot 
mai accentuată a comportamentului civilizat şi a calităţii 
relaţiilor interumane. 

Elogierea, mediatizarea şi fetişizarea hiperbolică a ciber- 
netizării şi informatizării ca cerinţe imperative şi obligatorii ale 
integrării europene, conduce irezistibil către dezumanizare şi 
dereglări psihice, fenomene tot mai frecvent constatate şi 
dezbătute critic în ţările de la care le importăm fără discernământ 

pedagogic şi fără protecţie higienică împotriva unei periculoase 
dependențe. Se uită prea adesea că internetul, computerul (ca şi 
magnetofonul acum 30-35 de ani) sunt mijloace auxiliare de 
informare, comunicare, operare rapidă şi nu scopuri în sine ale 
instrucției. Trăim din plin tragedia bufonă a „mondenului“ lui 
Voltaire care lua în derâdere marile scopuri şi sempiternele valori 
morale ale instrucției şi educaţiei, punând forma goală şi 
zorzoanele moderne mai presus de conţinut. 

Din septembrie 2002 sub ministeriatul Ecaterinei 
Andronescu, după mai bine de zece ani de luptă la baionetă cu 
numerose capete pătrate a luat naştere o direcţie generală nu a 
educaţiei, cum am preconizat-o în zeci de articole, interviuri şi 
emisiuni radio — T.V., ci doar de „activităţi extraşcolare“. Deşi 
educaţia ca obiectiv fundamental al ministerului, înscris în fruntea 
titulaturii oficiale, era doar parţial recunoscută şi reabilitată, acest 
lucru a însemnat cât de cât un progres. loan Naroşi, spirit mana- 
gerial şi pragmatic, cu care de altfel am colaborat excelent, a reuşit 
să dinamizeze şi să eficientizeze anumite laturi ale procesului 
educativ, deşi prin titulatura direcţiei sale generale era limitat doar 
la activităţile perişcolare: sport şcolar, turism, concursuri, tabere. 

Numai după doi ani, când crezusem într-un reviriment al 
educaţiei naţionale, a picat, la începutul anului şcolar 2002-2003 
o organigramă dezastruoasă a activităţilor extraşcolare, care a 
redus direcţia generală a activităţilor extraşcolare la un serviciu, 
înglobând-o într-o nouă direcţie generală cu titulatură kilometrică 
şi care, ca balaurul din poveste, a înghiţit numeroase alte direcţii şi 
servicii asociate într-un talmeş-balmeş pedagogic, cum ar fi 
strategiile, programele, activităţile extraşcolare etc. 

De altminteri proasta funcţionare a ministerului, lipsa de 
articulaţie dintre departamente şi sectoare, aplicarea lentă a 
măsurilor, se datoresc în bună măsură şi acestei organigrame 
făcută în birou şi copiată după modele străine uşor identificabile. 

În sfârşit recenta anexare a unui departament din fostul 
minister al Sportului şi Tineretului este o găselniţă pe cât de 
nefericită pe atât de împovărătoare şi inutilă. Acest departament 

al tineretului, fără obiect guvernamental concret şi lăsat pradă 
lăcomiei frăţiorului de simbioză, sportul, ar fi trebuit să 
protejeze şi să dirijeze o vârstă pe care psihologii o situează între 
adolescenţă şi maturitate, deci între 20 şi 30 de ani. El se 
adresează însă unui mic procent de tineri care ţin direct de 
învăţământ (studenţi incipienţi), şi, în procent de peste 90%, 
vizează un lot de tineri, cu sau fără calificare medie ori 
superioară, în câmpul muncii sau în afara lui. 

Cred că un departament al tineretului legat ombilical de 
învăţământ sau, eventual, un minister autonom al tineretului nu 
îşi au rostul. 

Deoarece tinerii din interiorul vârstei amintite, prin 
încadrarea şi calificarea lor ţin de întreprinderi şi instituţii de 
precise competenţe guvernamentale, ar fi mult mai nimerit să 
beneficieze la fiecare minister de care depind de un „serviciu de 
tineret“ existent în organigrama oricărui minister, serviciu care ar 
trebui să se ocupe de recrutarea, intabularea, plasarea şi 
perfecţionarea lor profesională ca şi asigurarea permanentă a 
rezervelor forței de muncă. N-ar fi rău, de asemenea, ca la un 
viitor puternic minister al muncii să existe compartimente 
ministeriale speciale pentru tineri. 

Orice soluţie ar fi mult mai bună decât aceea de a anexa 
90% din tinerii care nu mai au legătură cu învăţământul de un 
minister care nu i-ar ajuta decât cu prezenţa tonică a unei tinere, 
drăgălaşe şi inocente secretare de stat, fiică a ministrului 
agriculturii, teolog prin formaţie şi organizator de vânători regale 
prin pasiune şi ordin. De altfel, dacă am ţine seama de lăcrimaţiile 
tinerei demnitare, nici Alexandru Athanasiu, doctor în dreptul 
muncii, nu pare prea încântat de această adopţie nefirească şi n-o 
prea ia în serios. 


Ultima oră, 2003 

Instabila politică a obiectelor de studiu 
şi a manualelor 


Aşa cum într-o clasă există elevi normali şi elevi cu 
probleme, tot aşa şi în planurile de învăţământ există obiecte 
care îşi găsesc firesc locul şi consideraţia întocmitorilor şi 
obiecte marginalizate ori puse sub semnul unor poziţii şi 
interpretări divergente, atât în programe cât şi în manuale. 

Această situaţie s-a agravat după trecerea masivă şi 
necritică din 1998 la generalizarea manualelor alternative, care 
şi-au permis pe structurile fixe sau semimobile ale programelor 
să construiască la unele discipline, viziuni puternic subiective şi 
interpretări antinomice ale conţinuturilor, ca de pildă în 
manualele de română şi istorie naţională şi chiar să-şi 
individualizeze exemplificările, fără să ţină seama de caracterul 
naţional al examenelor şi concursurilor. 

Există obiecte răsfăţate, datorită conjuncturilor istorice 
ori modei pedagogice. Astfel, prin 1950, obiectul „limba rusă“ 
beneficia la noi în planurile de învățământ de un număr dublu 
de ore faţă de limba română. În 1978, 40% din evantaiul de 
materii la clasele liceelor teoretice îl reprezentau diverse 
tehnologii, aproape în totalitate inutile, iar prioritatea în 
restul orelor era acordată matematicii şi fizicii, în raport 
direct cu interesele şi sarcinile construirii socialismului. După 
1998 s-a acordat un interes sporit limbilor străine şi în special 
limbii engleze, ambasador lingvistic al globalizării, ca şi 
palierului umanist (ştiinţe ale comunicării), palierul realist şi 
aplicativ fiind copleşit de matematică şi informatică ca 
urmare a introducerii obligatorii a computerului şi inter- 
netului în procesul învăţării. 

Desigur, această distribuire inegală de spaţiu şi impor- 
tanţă a unor obiecte reprezintă o concesie adusă politicii 
economice a momentului şi, evident, efectul unor grave erori 
pedagogice, deoarece un învățământ obligatoriu de cultură 
generală trebuie să cuprindă în mod inteligent şi echitabil tot 
spectrul cunoştinţelor care stau la temelia culturii generale 
necesare oricărui tânăr, indiferent de meridianul geografic pe 
care trăieşte. 

Aceste erori pedagogice perpetuate mai bine de 50 de 
ani nu numai în Europa dar şi dincolo de ocean, s-au 
manifestat cu mai mare intensitate parcă la noi, datorită 
ardorii şi grabei cu care doream să ne „integrăm“ în Europa şi 
să recuperăm rămânerile în urmă. 

Obiectul care a avut cel mai mult de suferit din lipsa unor 
cadre de prestigiu care să-i statueze locul real în programele de 
învăţământ şi să dea o turnură mai bine gândită şi mai atractivă 
manualelor de specialitate, a fost biologia. Insist asupra biologiei 
pentru că în întreaga lume pedagogii s-au sesizat că acest obiect 
răspunde celor mai grave probleme ale existenţei planetare, 
celor mai acute cerinţe ale supravieţuirii speciei. 

Minimalizarea ei are un efect negativ asupra orizontului 
de cunoaştere şi chiar a atitudinii civice a elevilor. O lipsă de 
căldură şi culoare în prezentarea naturii, o politică de estompare 
Şi chiar de eludare de pe poziţiile apărării hipercivilizaţiei a 
efectelor dezastruoase ale poluării, dezvăluirea prea timidă a 
ruperii iminente a echilibrului biologic prin exploatarea sălba- 
tică a resurselor vegetale şi animale, tipică imperialismelor 
economice, formalismul prezentării educaţiei ecologice şi 
insuficienta inculcare a principiilor de bioetică, scad interesul 
pentru problemele naturii şi în general ale vieţii planetare, 
agravând conflictul om-natură şi grăbind procesul de 
deşertificare planetară. 

În privinţa limbii române, de altfel suficient de prezentă ca 
număr de ore, problemele litigioase le reprezintă: modul cum sunt 
aleşi şi reprezentaţi autorii şi textele, prezentarea literaturii după 
principiul istoric sau estetic, proporţia dintre creaţia unor autori 

tineri şi cea a clasicilor (deci modelul modern neomologat 
versus modelul clasic consacrat). Disputele sunt în toi. Unii 
lideri de opinie (N. Manolescu şi ciracii săi) bat cu pumnul în 
masă şi impun criterii şi metodologii neconvenţionale, nume 
şi opere încă neconfirmate. Alţii, mai temperaţi (Eugen 
Simion şi adepţii săi) preferă structuri tradiţionale, autori 
cerţi şi texte verificate şi clar receptibile. Diferenţele de 
concepţie, nominalizare şi evaluare crează însă mari difi- 
cultăţi celor care trebuie să formuleze baremele şi grilele 
unitare pentru examenul de bacalaureat şi admitere în 
facultăţile de profil, absolvenţii studiind în şcoală după 
manuale care se bat cap în cap. 

La obiectul „Istoria României“ există manuale care 
exaltă marile personalităţi, accentuează latura civico-patriotică 
a evenimentelor, apără şi demonstrează necesitatea sublinierii 
identităţii naţionale; altele dimpotrivă, iau în derizoriu eroii 
fixaţi în conştiinţa neamului şi pledează în numele globalizării 
pentru estomparea laturii educativ-patriotice şi a eclipsării 
argumentelor identităţii naţionale în favoarea unei integrări prin 
sincronizare a istoriei noastre cu istoria europeană, ceea ce 
iarăşi produce dileme examinatorilor în evaluarea candidaţilor. 

Manualele cxistente, cu unele excepţii, sunt încă departe 
de a răspunde cerinţelor optime atât prin conţinut cât şi prin 
preţ. În ultimii ani s-au înregistrat progrese fie pe linia atenuării 
discrepanţelor de optică, cât şi a numărului de variante (s-a 
stabilit o normă de trei manuale paralele la un obiect al aceleaşi 
clase, conform vechei tradiţii a şcolii româneşti, pentru a se 
pune capăt hemoragiei de hârtie. 

Aş propune următoarele „norme“ pentru eliminarea nume- 
roaselor carenţe semnalate din toate colţurile ţării: 

a) Pentru româna din licee, istoria şi geografia să se 
realizeze prin concurs (cu avizul final al Academiei Române) 
manuale unice, deoarece ţara noastră are un singur teritoriu, o 
singură istorie, o limbă şi o singură literatură, toate trei necontes- 
tabile şi neinterpretabile. 

b) Elaborarea restului manualelor să fie încredinţată unor 
autori competenţi, cu mare experienţă didactică şi cu talent 
scriitoricesc, asistați de graficieni calificaţi. 

Concursul de manuale să fie corect, onest şi nu prezidat 
de coordonatori de manuale interesaţi şi cupizi şi de inspectori 
cointeresaţi în afacere, accentul trebuind să fie pus pe exactitate 
informaţională, bună organizare internă a materiei, accesibi- 
litate, corectitudine lingvistică, atractivitate, capacitate de 
asimilare integrală. Preţul va conta mai puţin, deoarece numărul 
mai mic de titluri va duce la sporirea tirajului, şi deci la scăderea 
preţului. Importante sunt calitatea, atractivitatea şi eficienţa 
manualului. 

Manualele să fie valabile pentru un ciclu de patru ani, 
după care vor fi reeditate şi reactualizate, ori vor fi abandonate 
— dacă nu au un randament didactic sau reting financiar, insti- 
tuindu-se atunci un nou concurs pentru completarea numărului 
de variante. 

Ministerul prin inspectorii de specialitate şi serviciile de 
profil au datoria să vegheze nu numai asupra respectării 
rigorilor deontologice ale concursului dar şi pentru asigurarea 
unor manuale antologice în care să se împletească armonic 
experienţa şi nevoile reale ale şcolii noastre cu orientările de 
ultimă oră ale pedagogiei mondiale. 


Ultima oră, 2003 

Latina gintă... nu-i regină 


Felibrii lui Mistral — marii promotori şi apărători ai ideii 
de latinitate, au acordat pe drept cuvânt marelui nostru poet 
Vasile Alecsandri laurii gloriei pentru „Odă gintei latine“ în care 
versul: „Latina gintă e regină peste-ale lumii ginte mari“ venea 
să afirme şi să glorifice în faţa întregii lumi excelența popoarelor 
de sânge roman şi de grai latin. 

Începând cu cronicarii şi Şcoala Ardeleană şi încheind cu 
ultimii ani dinaintea instituirii în 1948 a dictaturii comuniste, 
limba latină s-a bucurat în ţara noastră de o mare şi necontenită 
cinste. 

În 1948, sub năstruşnicile idei marriste cărora le făceau 
sluj de frică toţi marii filologi români ai timpului, idei care 
contestau structura latină a limbii române, s-a propus 
eliminarea ei din programele şcolare şi sporirea în compensație 
a numărului orelor de rusă, ţinând seama că elementul slav 
reprezenta peste 3/5 din lexicul nostru şi că suntem înconjurați 
(cu excepţia Ungariei) doar de... prieteni slavi. Am trăit din plin 
această dramă şi chiar am scăpat ca prin minune de ani buni de 
gulag datorită „genialei“ teze „Marxismul şi problemele 
lingvisticei“ unde Stalin încrimina necruţător lui Marr tocmai 
tezele antiştiinţifice pentru a căror combatere (exact cu 
argumentele marelui salvator al popoarelor) fusesem dat pe 
mâna securităţii pentru a mi se deschide proces public. (În 
memoriile mele am relatat această dramatică dar şi norocoasă 
aventură). Cu foarte mare greutate, în perioada de liberalizare 
şi de comunism-naţional a conducerii lui Ceauşescu, latina a 
reintrat în şcoală, în universitate (la Facultatea de Limbi 

Clasice) şi chiar în activităţile extraşcolare prin olimpiade şi 
înscrierea olimpicilor români la marile concursuri inter- 
naţionale de limba latină organizate în Italia, unde în fiecare an 
am câştigat prestigioase premii. 

Din nefericire noile planuri-cadru elaborate în perioada 
ministeriatului Andronescu şi în curs de aplicare în ministeriatul 
Athanasiu, scot aproape total latina din programa claselor a IX-a 
şi a X-a (1 oră săptămânal) în favoarea unor discipline a căror 
pondere nejustificată afectează şi prespecializări umaniste. 

Explicaţia e simplă. Doamna Andronescu, inginer chimist 
politehnician, sfătuită de secretarul de stat Radu Damian, 
universitar specializat în instalaţii, a continuat ca Şi în anii 
comunişti politica miniştrilor şi adjuncţilor în mare majoritate 
ingineri, de subminare a disciplinelor umaniste şi de umflare a 
celor ştiinţifice, pretextând în anii comunismului sarcinile 
primordiale ale construcţiei industriale şi în anii noştri sarcinile 
informatizării şi cibernetizării totale a învăţământului. 

Să nu uităm că faimoasa Comisie Naţională de 
Curriculum, vinovată de atâtea gafe şi temporizări ale reformei, 
e formată în majoritate din matematicieni şi fizicieni şi că 
marginalizarea unor discipline „periferice“ (precum latina, 
biologia, geografia etc.) era ca şi inevitabilă. 

Se vântură de asemenea teoriile unor pedagogi îndrăgostiţi 
de învăţământul american, după care orientarea eminamente 
pragmatică a şcolii de peste ocean ar corespunde tendinţelor 
moderne şi intereselor imediate economico-financiare ale 
umanităţii contemporane şi că prezenţa unor discipline desuete, 
neproductive, neimplicate în realizarea rapidă a unui înalt nivel de 
bună stare materială ar fi nu numai nejustificată dar şi parazitară. 
Se aud uneori la cel mai înalt nivel voci care proclamă inutilitatea 
latinei şi scoaterea ei din şcoală şi întâlnim chiar „vârfuri“ 
didactice care motivează măsurile restrictive privind latina prin 
formula — sperietoare: „Aşa ne cere Uniunea Europeană“, fără a 
indica însă şi documentul care validează această măsură. 

Micile victime ale mentalităţii comuniste în care s-au 
format, ajunse azi mari personalităţi ale politicii, culturii şi 

învăţământului, uită că latina este realmente indispensabilă 
formării unei culturi umaniste şi interesează numeroase 
discipline ştiinţifice cum ar fi biologia, farmacia, horticultura, 
zootehnia, medicina etc. unde nomenclaturile şi terminologiile 
sunt prioritar latine şi cunoaşterea etimologiei lor contribuie la 
mai buna înţelegere şi aplicare a noţiunilor. 

Este evident pentru orice intelectual profesionist că este 
de neconceput azi un învăţământ filologic, istoric, filosofic, 
teologic şi juridic serios fără cunoaşterea limbii latine. 
Eliminarea acesteia din programa liceală ar fi o gravă eroare 
pedagogică. Elevii vor fi privaţi de instrumentul esenţial de 
acces la înţelegerea adecvată a Antichității şi a Evului mediu 
european, precum şi a legăturilor acestora cu Europa modernă, 
în care suntem invitaţi să ne integrăm. 

Pe mine personal, soliditatea studiului latinii pe care l-am 
făcut în liceul de odinioară, m-a ajutat enorm nu numai la 
parcurgerea mai uşoară a filologiei neoromantice comparate şi 
la completarea gamei de limbi neoromanice printr-o muncă de 
autodidact (latina fiind un „passe-partout“), în timpul facultăţii 
dar mai târziu şi în unele congrese ştiinţifice, unde nu engleza 
(limbă prin excelenţă comercială şi diplomatică) asigura 
unitatea comunicării, ci latina. 

De pildă, la Budapesta, unde s-a ţinut congresul 
internaţional pentru definitivarea importantei lucrări „Flora 
Europaea“, discuţiile savante ca şi diagnosticul speciilor 
critice sau noi s-a făcut exclusiv în limba latină, singura limbă 
care asigura claritatea şi exactitatea descrierii, datorită 
structurilor sintactice bine osificate şi sensului fără echivoc al 
cuvintelor. 

Este aproape superfluu să reamintesc pedagogilor de 
şcoală nouă raţiunile pentru care latina nu poate lipsi din 
programa analitică. 

Latina este un obiect structurativ, un modul exemplar 
pentru studiul celorlalte limbi şi în special celor neoromanice, 
gramatica sa oferind elevilor, asemenea materiilor exacte, o 
matrice de gândire, un schelet în jurul căruia elevul îşi poate 

concentra bagajul informaţional. Paralel cu acesta, latina e un 
obiect multifuncțional, îmbinând în substanţa lecţiilor grama- 
tică, istorie, istorie a artelor, literatură şi filozofie, importantă 
sursă de informaţie culturală referitoare nu numai la civilizaţia 
romană ci la întreaga civilizaţie europeană. Pentru că tot mereu 
invocăm integrarea europeană, limba latină este unul din stâlpii 
de rezistenţă ai construcţiei Europei, pe ideea de unitate spriji- 
nindu-se conceptele de integrare, constituţie, uniune euro- 
peană, cuprinse în spiritul civic şi juridic roman care nu poate fi 
înţeles în lipsa unei cunoaşteri „decente“ a limbii lui Cicero, 
Horaţiu, Virgiliu, Ovidiu. 

În cultura generală a unui elev latina este un element 
nodal, piramida cunoştinţelor fiind puternic afectată de lipsa 
acesteia. 

Profesorii şi elevii multor şcoli şi licee din capitală şi ţară, 
studenţi la facultăţile de limbi clasice, Societatea de Studii 
Clasice ca şi Academia Română care îi sprijină, cer unanim 
revenirea latinii în locul firesc în care se afla în învăţământul 
românesc şi se găseşte în prezent în învăţământul european, 
chiar şi în ţările care nu aparţin sorgintei romanice. 


„Ecart“, 2004 

Un nou experiment inutil 


În 19.05.2003, prin O.M. nr. 3980. M.E.C. a lansat o 
nouă metodologie de evaluare bazată pe criterii de notare, care 
urma să se experimenteze în perioada 2-15 decembrie pe un 
eşantion de 2000 de elevi din Bucureşti şi 13 judeţe, iar în 
perioada februarie-martie 2004 să se generalizeze la nivel 
naţional şi să intre în funcţiune în anul şcolar 2004/2005. 

Despre această iniţiativă, ministrul Alexandru Athanasiu se 
exprima public că ar fi o noutate „mondială“ şi „revoluţionară“. 

Ţinem să precizăm din capul locului că entuziasmul 
unui ministru, distins jurist, dar care n-a avut atingere cu 
învăţământul preuniversitar decât prin amintirea perioadei 
idilice de şcolaritate, este exagerat şi probabil transmis prin 
hipnoză de consilierul d-sale personal, şef al Serviciului de 
evaluare şi concursuri, care ne-a obişnuit în ultima vreme cu 
gafele pedagogice şi lipsa de profesionalitate şi ne-a uimit prin 
extraordinara lui capacitate de a câştiga indulgenţa şi iertarea 
miniştrilor pe care i-a servit şi l-au menţinut în post pe criterii 
imposibil de „evaluat“. 

Criteriile publicate în „Tribuna învățământului“ nr. 724 
din 8— 14 decembrie 2003 nu sunt nici noi pe plan „mondial“ şi 
nici „revoluţionare“. 

Mai păstrez încă în arhiva mea didactică criteriile care 
cuantificau „ştiinţa“ şi valoarea elevilor pe vremea când 
sovieticii ne impuseseră sistemul lor de notare de la 1 la 5, 
menţinut un deceniu, precum şi fişierul meu pedagogic, unde 
am notat pentru temeinica mea informare, criteriile sistemelor 
de notare aplicate în numeroase ţări de pe mapamond. 

Lipsa de profesionalitate şi inutilitatea acestui experiment 
(al câtelea oare în ultima vreme!) cu care un serviciu didactic cu 
prerogative de institut îşi justifică existenţa, periclitată de 
ineficacitatea rezultatelor, este uşor de demonstrat. 

În primul rând acest sistem de evaluare se referă doar la 
disciplinele unei singure clase (a VIII-a), cu o funcţionalitate 
unică (un examen de capacitate recent transformat la protestele 
pedagogilor şi părinţilor într-un test naţional). Este stupid să 
aplici criterii „revoluţionare“ doar la o clasă cu toate 
disciplinele ei şi doar pentru un test naţional, lăsând în rest să 
troneze vechile criterii „nerevoluţionare“ şi „nemondiale“. 

În al doilea rând au fost elaborate criterii doar pentru 
patru niveluri de performanţă, corespunzător notelor 5, 7, 9, 10. 
Nota 6 se acordă, fără precizări, când elevul îndeplineşte 
criteriile pentru nota 5 dar nu atinge criteriile notei 7. La fel se 
acordă şi nota 8. Cum putem vorbi oare de un sistem 
„revoluţionar“ şi „mondial“ care se referă doar la notele de 
trecere şi nu formulează criteriile de notare ale nivelului 
necorespunzător, sub care se cade la examene. Când n-ai nici 
un criteriu pentru nota 4, cum poţi face subtila delimitare între 
4 şi 5, de care uneori atârnă soarta reuşitei candidatului? 

Excesul de sofisticare şi arbitrar în formularea criteriilor 
de notare la matematică când e vorba de rezolvarea 
problemelor elementare de logică şi de teoria mulțimilor, 
extrase spre exemplificare de „Tribuna învățământului“ din 
documentul ministerului, ar putea deruta şi pe un detectiv 
dară-mi-te pe majoritatea cadrelor didactice cu pregătire ceva 
mai modestă. 

Este vorba astfel de un sistem de evaluare, limitat la un 
unic concurs şi cu caracter preventiv, urmărind prin stabilirea 
unor criterii savante şi aparent obiective să evite contestaţiile, 
eventual scandalurile şi asalturile ministerului care au premers 
ori succedat an de an concursurile şi examenele, culminând 
cu impresionanta grevă-cruciadă din octombrie 1997 a zecilor 
de mii de liceeni care au mărşăluit timp de o săptămână în 
semn de protest împotriva criteriilor de bacalaureat. 


www.dacoromanica.ro 


386 TUDOR OPRIŞ 


Astfel de criterii aşa-zise „obiective“ de evaluare, pe baza 
cărora se ocupă locuri în licee mai bune sau mai proaste, se intră 
sau nu în facultăţi, se obţin sau nu burse interne şi în străinătate, 
se acordă sau nu premiile la olimpiadele naţionale, etc., nu 
vizează o cinstită şi reală ierarhizare a valorilor, ci servesc 
acoperirii legale şi liniştii sufleteşti a examinatorilor şi 
preşedinţilor de comisii, absolviţi de răspunderea unei aprecieri 
personale, evitându-se astfel impactul cu anchetele şi justiţia, 
într-un cuvânt exemplifică străvechiul şi înțeleptul proverb 
românesc: „nici usturoi n-a mâncat, nici gura nu i-a puţit“. 

Probabil de aceea, ministerul care-şi cunoaşte hibele s-a 
ferit să-l numească experiment didactic, ci numai experiment de 
politică educaţională, eschivându-se de răspunderea conse- 
cinţelor negative. 

Chiar şi aşa, această spălare „pilatiană“ a mâinilor, prin 
afişarea aşa-zisei obiectivităţi egală pentru toţi (care, practic, e 
o subiectivitate legalizată) şi sprijinită pe infailibilul computer, 
poate genera mai multe erori şi nedreptăţi de esenţă decât 
criteriile zise subiective. 

Cred că astfel de concursuri şi examene n-au nevoie de 
standarde artificiale, ci de flerul şi înalta capacitate de 
diagnosticare şi evaluare pe carc n-o deţine decât adevăratul 
specialist, născut şi nu confecţionat din norme pentru o anumită 
profesiune. Aşa am dat eu între 1934-1945 toate examenele şi 
concursurile şi n-am avut ce regreta şi ce reproşa. 

Patul lui Procust — oricât de modernizat şi rafinat ar fi azi 
— rămâne la fel de valabil şi pentru recent proiectatul sistem de 
evaluare. Pentru renunţarea la el avem nevoie de cadre 
didactice vii, autentice şi responsabile, nu de operatori-roboţi, 
aplicând mecanic criteriile venite din afară şi formulate în 
intimitatea orgolioasă a cabinetelor rupte de pulsul realităţii. În 
fond, omul sfinţeşte locul! 

Nu conformitatea la un criteriu artificial şi convenţional 
stabileşte în final poziţia individului de pe scara valorică, ci viaţa 
însăşi, care operează cu altfel de criterii. 

În lunga mea carieră didactică şi neobosita muncă de 
cercetare ca enciclopedist şi istoric al culturii, am întâlnit 
numeroase situaţii infirmante, când elevi notaţi cu 9 şi 10 
după criteriile şcolii, au luat doar 5 sau 6 în existenţa lor 
publică şi alţi colegi ai lor, obiectiv încadraţi după note în 
categoria mediocrităţilor şcolare notorii au devenit miniştri, 
savanţi şi chiar academicieni. O veste bună: primele rezultate 
ale experimentului revoluţionar sosite şi centralizate la 
minister sunt aproape identice cu rezultatele obţinute pe căile 
tradiționale. „Quod erat demonstrandum“, în privinţa inuti- 
lităţii experimentului. 

Ultima oră, 2004 

O falie periculoasă în unitatea 
sistemului de învăţământ 


De mai bine de o sută de ani dăinuie o incurabilă ruptură 
între învăţământul liceal şi cel universitar. Prin tradiţie, formal 
reunite sub pulpana aceluiaşi minister, au cunoscut şi scurte 
perioade de divorţ, când învăţământul superior s-a constituit 
într-un minister statu quo, soluţie găsită salvatoare de unii 
pedagogi, dar pe care viaţa a infirmat-o, deoarece spărgea 
unitatea pe verticală a sistemului de învăţământ, şi cu întregul 
cortegiu de consecinţe nefaste pe care le-ar fi antrenat, ar fi 
adâncit şi mai mult această prăpastie. 

La slaba coeziune şi la firavul interschimb dintre 
departamentul învăţământului preuniversitar şi cel universitar a 
contribuit din plin faptul că timp de 50 de ani, miniştrii „plini“ 
ai învăţământului cu putere politică şi executorie au fost 
recrutaţi aproape în exclusivitate dintre cadre universitare (din 
partide la guvernare), cam 25% dintre ei cu formaţie politică, 
filosofică, istorică şi 75% aparţinând sectorului economic şi mai 
ales al specialităţilor politehnice (economişti, ingineri). Această 
preeminenţă a deplasat firesc ponderea interesului către zonele 
superioare ale învăţământului, deşi ponderul numeric 
(80— 85%) îl reprezenta învăţământul general şi liceal. 

Mi se pare semnificativ faptul că învăţământul primarial, 
gimnazial, liceal, a primit denumirea generică de învățământ 
preuniversitar. Această denumire minimalizează importanţa 
învăţământului obligatoriu şi mediu în raport cu cel universitar, 
şi subliniază dependenţa acestuia de treapta superioară faţă de 
care are un simplu rol de „pepinieră“ şi „pompă“ de alimentare 
a viitoarei clientele, deşi această treaptă inferioară şi medie 

asigură prin absolvire, standardul minim şi obligatoriu de 
cultură, abilităţi practice şi comportament civic cerut oricărui 
viitor cetăţean. 

Existau şi câteva zone de contact, ce e drept formale, 
diversificate în deceniul opt al secolului trecut, prezente şi azi, 
dar cu o eficienţă mult mai redusă. Învăţământul preuniversitar 
punea la dispoziţie, informativ, programele analitice pe baza 
cărora se formulau subiectele concursului de admitere la diverse 
facultăţi. Învăţământul superior recomanda pe şefii colectivelor 
pentru elaborarea manualelor şi pe preşedinţii comisiilor de 
bacalaureat. Profesorii din învăţământul liceal erau uneori 
solicitaţi ca supraveghetori la concursurile de admitere şi incluşi 
în colectivul de corectori la facultăţile unde se înscriau 8-30 
concurenţi pe un loc, muncă rutinieră şi nesemnificativă, atât 
cât se opera cu bareme şi grile prestabilite care trebuiau doar să 
fie aplicate mecanic şi cât mai exact. Creativităţii, inventivităţii, 
aplicaţiilor speciale, calităţilor de stil dovedite de candidaţi la 
examene nu li se acordau la capacitate şi la bacalaureat decât un 
singur punct la notarea lucrărilor, iar la admiterea în învă- 
ţământul superior nici un fel de bonificaţie. 

În puţine perioade faste cooperării şi colaborării, facul- 
tăţile difuzau în toate liceele broşuri de popularizare şi 
programele recente ale examenului, şi-şi trimiteau emisari în 
rândul elevilor pentru a face propagandă respectivelor facultăţi 
în cadrul unor întâlniri directe sau programe la staţiile radio 
ale şcolilor. 

Propunerile mele, în calitate de consilier onorific al 
ministerului, făcute în 1972 şi 1978, de a pune în corelaţie profilul 
liceului cu cel al facultăţii în privinţa orientării profesionale 
pentru a se cultiva cu infinit mai mare profit, prin continuitate pe 
verticală, talentele şi capacităţile, mai ales că între timp se 
creaseră numeroase licee de profil sau cu clase speciale (mate- 
matică, fizică, chimie, istorie, limbi străine, filologie etc.) au găsit 
un larg ecou favorabil, dar nu şi soluţii concrete. 

După 1990 şi mai ales în timpul ministeriatului lui Andrei 
Marga, prăpastia s-a adâncit şi mai mult, prin hipertrofierea 

politică şi extinderea exagerată a autonomiei universitare care a 
cuprins nu numai latura material-financiară dar şi pe cea 
didactic-decizionară, rectorii şi decanii dispunând discreţionar 
(şi uneori abuziv) nu numai de formularea criteriilor de 
admitere în facultate, puternic individualizate, dar manifestând 
imperativ preferința pentru un anumit manual zis alternativ, 
deşi ştiau foarte bine că absolvenţii învățau după 5-6 variante 
care de multe ori se băteau cap în cap nu numai la interpretări 
dar şi la formularea esenței informaţiei, ceea ce ar fi viciat 
rezultatele şi-ar fi dat naştere la nesfârşite contestaţii şi 
scandaluri. 

Acest lucru a slăbit şi mai mult firava legătură între cele 
două departamente, compromiţând caracterul naţional al 
bacalaureatului, integral luat în consideraţie de unele 
facultăţi, total ignorat de altele, bulversând dispoziţiile 
ministerului privind facilităţile ce se pot face elevilor de 
excepţie, cu remarcabile rezutate la olimpiade şi concursuri 
naţionale şi internaţionale, absolvenţi care au avut parte în 
anul universitar 2002/2003 de un tratament oscilant 
extremist, de la o facultate la alta. 

S-au semnalat, într-adevăr în acel an universitar de 
pomină cazuri paradoxale, provocate de această formă de 
liberalism fără graniţe care vizează aproape anarhia. La 
facultatea de filologie din Bucureşti, de pildă, examenul a fost 
egal pentru toţi, neacceptându-se nici o bonificaţie a minis- 
terului şi nici o recomandare privind modul de întocmire a 
mediilor. La numeroase facultăţi din ţară (laşi, Cluj, Sibiu, 
Constanţa etc.), procentele de considerare a ponderei mediei 
la bacalaureat sau a mediilor anuale liceale în media generală 
au fost respectate chiar dacă a existat o ameţitoare varietate 
(de la 10% la 80%), iar bonificaţia pentru elitele liceale a fost 
bine venită, elevii excepţionali fiind primiţi cu braţe deschise. 
Au fost cazuri când examenul de intrare nu s-a mai ţinut, 
considerându-se doar rezultatele din liceu, premiile la 
olimpiade şi concursuri (deci dosarul de performanţe) şi chiar 
plafonul constant maxim de note din timpul liceului la 

obiectul de bază al concursului, cum s-a întâmplat la facultăţi 
de geografie. 

Nu e de mirare că această babilonie modernă a tulburat 
profund zona de interferenţă dintre învăţământul preuniversitar 
şi cel universitar. Mii de absolvenţi de liceu, după ştiinţa mea, 
au renunţat să mai dea examen în oraşele de origine sau mai 
apropiate, unde opera arbitrariul decanatelor, migrând către 
acele colţuri din ţară în căutarea unor facultăţi mai indulgente 
sau scutite de examene mecanizate, făcând astfel ca repartiţia 
valorilor să se facă haotic pe suprafaţa ţării. E o iluzie — spuneau 
ei — ca o facultate zisă „exigentă“, care aplică rigid bareme şi 
grile cu nemotivată pretenţie de a evidenția obiectiv valoarea 
intrinsecă a candidaţilor, îi va recruta pe cei mai buni. Se ştie că 
spre aceste facultăţi nu se îndreaptă cei mai talentaţi, deoarece 
aceştia nu-şi pot pune în evidenţă aptitudinile din cauza unor 
examene care le anulează capacitatea de a-şi demonstra 
creativitatea. Ele sunt asaltate de obicei de elevi mediocri, 
îndelung dopaţi prin meditații chiar de cadre didactice 
universitare, în spiritul şi legea examenului. Doar ei se 
acomodează cu astfel de concursuri medievale, unde doar 
aparatura sofisticată de evaluare este modernă. 

Nenorocirea face ca acest tip de examen să stabilească 
uneori o falsă ierarhizare a valorilor, cei intraţi cu medii foarte 
mari clacând după 1-2 ani, aşa cum constata cu îngrijorare, în 
interviurile sale, şi distinsul rector al Universităţii din Bucureşti, 
prof. loan Mihăilescu. 

Evident că există soluţii pentru a face să dispară această 
falie artificială. Deşi se află la acelaşi etaj al ministerului, cele 
două departamente ne par două entităţi aproape străine una 
alteia. Dacă la departamentul învăţământului superior ar lua 
naştere un serviciu de relaţionare permanentă cu cel pre- 
universitar şi ar exista o replică identică la cel preuniversitar, 
multe probleme s-ar rezolva, iar protecţia şi circularea valorilor 
ar asigura un randament social superior şi ar garanta buna 
noastră conexiune la cerinţele europene. 

Consider că este profund uman şi pedagogic să se ţină 
seama de rezultatele valoroase şi constante de-a lungul întregii 
şcolarităţi, de performanţele de excepţie pe care mulţi maturi 
le-ar jindui, premii naţionale şi internaţionale, nu numai la 
obsesivele şi mult lăudatele olimpiade internaţionale (singurele 
luate până în prezent cât de cât în consideraţie), şi ca facultăţile 
să-şi facă un punct de onoare în a-i primi fără a-i stresa în plus. 

Din raţiuni etice pledăm pentru un obligatoriu şi general 
examen de admitere în facultate. Pedagogic însă, trebuie să-i 
diferenţiem pe elevi (pentru că însăşi natura îi diferenţiază), 
înlocuind pentru cei excepţionali examenul mecanic de rutină 
cu o scurtă discuţie colocvială (interviu), după răsfoirea dosa- 
rului de performanţe, aşa cum se practică în toată lumea 
civilizată. Mai întâi, ei trebuie primiţi pentru a asigura plafonul 
valoric al facultăţii şi, cum ei nu sunt prea mulţi, vor rămâne 
suficiente locuri pentru cei buni şi cei mediocri cernuţi de 
examenul clasic şi faţă de care cadrele universitare vor avea 
datoria de a-i apropia de vârfuri. 


„Ecart“ , 2004 

Războiul fără glorie 
al manualelor de română 


De ce prioritar manualele de literatură română stârnesc 
de acum vreo cinci ani spiritele şi pasiunile acelei pompoase şi 
inutile comisii naţionale, constituită cum, când, de ce, de cine 
şi din cine? Foarte simplu: pentru că aceste manuale 
reprezintă cel mai exploziv teren de dispute şi polemici 
ideologice între tabere literare aflate faţă în faţă, un loc ideal 
unde drăcuşorul politicii îşi vâră coada şi unde conflictele de 
interese răsună mai sonor. 

În această încleştare în care chiar şi delicatul ministru 
Athanasiu este fără voia lui implicat în sprijinirea unei poziţii, 
nimic ne se uită în afară de interesul şi soarta sutelor de mii de 
beneficiari, adică elevii derutaţi de lipsa unui punct de vedere 
unitar într-o disciplină fundamentală pentru cultura lor 
generală şi educaţia lor civică, în măsura în care literatura este 
purtătoarea unor mesaje formative. 

Manualul care ridică cele mai acute probleme este cel de 
clasa a IX-a. E un lucru arhibanal că între programă şi manual 
există o corespondenţă organică şi obligatorie. Dar lucrurile se 
schimbă când programa, care ar trebui să reprezinte o unitate 
pedagogică de concepţie şi prezentare, devine un „program“ 
doar al unui grup de lucru aparţinând fracțiunii elitiste care 
cultivă cu frenezie postmodernismul globalist, propunându-şi să 
facă prozeliţi în rândul tinerei generaţii. 

Pentru cei neiniţiaţi gâlceava porneşte în esenţă de la 
divergenţele cronice de opinie ale celor două grupe din 
interiorul comisiei, care reeditează într-o oarecare măsură o 
celebră ceartă de acum trei veacuri în Franţa între adepţii 

modernităţii şi tradiţiei. „Modernii“ de azi, conduşi de 
profesorul Nicolae Manolescu, un reputat autor de manuale 
comuniste, radical convertit (ca şi fostul ministru Andrei 
Marga) la noile orizonturi de idei, s-au cam săturat de „clasici “ 
şi sunt porniţi să le diminueze sau să le distrugă mitul, 
înlocuindu-i treptat şi insidios cu noile progenituri născute din 
coasta unor curente literare moderne, transnaţionale, de 
sorginte americană (postmodernism, textualism, fracturism 
etc.). În acest fel se înlătură prezenţa scriitorilor clasici, deci 
consacraţi prin scurgerea timpului şi demni de a fi studiaţi ca 
„modele“ în clasă. Totodată, pornind de la tezele globalisto- 
mondialiste care îşi propun să estompeze specificul naţional şi să 
anuleze cu timpul identitatea naţională în numele unui 
mondialism la fel de utopic ca şi comunismul, ei tind să 
înlocuiască prezentarea cronologică, adică în viziune istorică, 
a literaturii române, prin conţinuturi de teme ubicue şi etern 
valabile. 

Grupul opus, condus tot de un universitar, acad. Eugen 
Simion, pledează pentru solida tradiţie a manualelor româneşti, 
care urmăresc literatura paralel cu istoria ţării şi preferă autorii 
şi textele clasice, fără a omite să adauge la capitolele finale 
ultimile curente şi pe cei mai populari reprezentanţi ai lor, chiar 
dacă n-au intrat încă în „clasicitate“. 

Disputa este agravată şi de faptul că ministerul acordă mai 
mult credit primului grup — cel al profesorului N. Manolescu şi 
implicit editurilor ce-i publică manualele („Humanitas“, 
„Sigma“). 

Soluția încheierii cu succes a acestei dispute pe care o 
preconizam şi în lucrarea mea „Învăţământul românesc, 
încotro?“ mi se pare simplă dacă s-ar renunţa la orgolii, 
veleităţi, interese pecuniare şi chiar la poziţii de partid, 
„postmodernii“ reprezentând opoziţia liberal-ţărănistă, de 
obicei iconolastă iar „conservatorii“, poziţia partidelor de 
centru-stânga (PSD) şi centru-dreapta (PRM) care apără teza 
conservării identităţii istorice şi valorilor naţionale, fără a 
exclude însă o deschidere către europenismul globalist. 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 395 


Părerea mea de profesor, trecut din 1948 prin toate 
metamorfozele şcolii româneşti, este că aceste poziţii pot fi lesne 
conciliate. În orice colţ din lume istoria literaturii naţionale e 
tratată cronologic şi pe microunităţi tematice, diferenţiate prin 
programe estetice, iar la clasele mici, unde se face studiul limbii 
gramaticale şi se dau elemente de teorie literară, prezentarea pe 
conţinuturi literare este cea mai adecvată vârstei şi pregăteşte 
prin acumularea de noţiuni fundamentale o înţelegere mai 
complexă şi o parcurgere mai uşoară a istoriei literare (curente, 
autori) în clasele mari. 

Să-mi fie iertat dacă am recurs la o explicaţie simpli- 
ficatoare şi la o limpezire tranşantă a problemei, dar lumea 
învăţătorilor şi profesorilor este atât de ameţită de sensurile 
ascunse şi strategiile camuflate ale acestei dispute prezentate 
cu „perdea“, la care iau parte şi editurile care servesc cele 
două grupări, fiind direct interesate să obţină comanda 
ministerului, încât consider ca o datorie civică s-o prezint 
cinstit şi obiectiv opiniei publice, contrariată de brambureala, 
confuzionismul şi lipsa de răspundere ce domneşte în acest 
sector al învăţământului. 

Universul şcolii, 2004 

Inflaţia în sectorul învăţământului 
preuniversitar şi cel universitar, 
cauzele şi combaterea ei 


În statisticile ţărilor civilizate, numărul studenţilor este cu 
20-40% mai redus decât al elevilor. Numai în România 
învăţământul universitar, după situaţiile statistice ale anului 
universitar 2003/2004 cuprindea pe ansamblu mai mulţi 
cursanţi decât învăţământul liceal. 

De unde provine această inflaţie studenţească, fenomen 
care ar trebui să ne bucure şi nu să ne îngrijoreze? În primul 
rând e vorba de o masivă supradimensionare a învăţământului 
superior, nu atât în sectorul etatizat unde creşterea faţă de 1980 
este doar de 20-30% cât în sectorul particular, nou creat după 
Revoluţie, care a făcut ca numărul studenţilor să se dubleze şi 
chiar să se tripleze. 

În schimb la licee, din cauza creşterii nesemnificative a 
unităţilor particulare ca şi a înăspririi examenelor de 
bacalaureat, numărul absolvenţilor a fost mai redus, el 
reprezentând doar 75-80%, din numărul de locuri oferite de 
diverse facultăţi. 

Cu excepţia câtorva centre sau universităţi mai exigente (în 
special la Bucureşti) celelalte centre şi facultăţi au coborât mult 
ştacheta exigenţelor la admitere, primind candidaţi în condiţii 
favorizante. S-a ţinut astfel cont de olimpiade, palmarese de profil, 
media la bacalaureat în diverse proporţii sau pondere, chiar numai 
de notele din liceu la disciplina de bază a facultăţii, cum s-a 
întâmplat la facultăţi de geografie. La destule alte facultăţi, mai 
ales din provincie, s-a primit fără concurs de admitere. 

Dacă vom lua în considerare acestă inflaţie universitară, 
vom avea o dovadă clară a relativităţii caracterului valoric al 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 397 


selecţiilor efectuate. Liviu loani remarca pe drept cuvânt în 
„Tribuna învăţământului“: „Până nu de mult asemenea 
examene de admitere în universităţi şi menţinerea ştachetei 
academice reprezentau trierile cele mai severe, iar promovarea 
lor încununa una din primele performanţe ale adolescenţei. Azi 
însă unele filiere, precum învăţământul teologic s-au aventurat 
într-o asemenea generoasă cuprindere încât lăsând din calcul 
cifrele, ar trebui ca la fiecare trei ani numărul parohiilor şi 
lăcaşurilor de cult să se dubleze pentru ca noul preot să obţină 
un loc. La admiterile din vara şi toamna anului 2003 s-au pus la 
dispoziţie mai multe locuri în facultăţi decât numărul 
bacalaureaţilor.“ 

Inflaţia liceală ca şi cea universitară, departe de a 
contribui la creşterea stării culturale a naţiunii ştiut fiind că 
numărul sporit de diplome de bacalaureat şi de licenţă nu 
constituie un semnal de progres dacă nu acoperă şi nu 
garantează şi competențele obligatorii ale posesorilor, generează 
numeroase aspecte negative: dificultăţi de încadrare şi adaptare, 
conflicte profesionale, randament scăzut, sursă permanentă de 
desfacere a contractului de muncă şi efectul cel mai devastator, 
acela al creşterii exponenţiale a numărului de şomeri cu 
„diplome“, care îşi caută ani în şir, cu disperare un loc de 
muncă sau îşi aruncă la coş patalamalele liceale sau universitare 
obţinute, recalificându-se uneori în domenii diametral opuse 
vocației şi calificării anterioare. 

Soluţia aproape generalizată, ca un student să urmeze 
2-3 facultăţi concomitent nu ajută totdeauna nici sănătăţii şi 
nici calităţii pregătirii. Se cunosc şi suficiente cazuri când 
studenţii care au obţinut 2-3 licenţe au rămas muritori de 
foame, domeniile respective fiind blocate tot din cauza inflaţiei 
de postulanţi. 

Numărul mare de absolvenţi ai învăţământului superior 
de stat nu poate fi absorbit decât în proporţie de 30-40%. 
Instituţiile sunt într-o fază încă incipientă, iar statul capitalist 
nu garantează asigurarea locului de muncă absolventului 
facultăţii, şi nici protecţia lui socială, el fiind obligat să alerge 

luni şi uneori ani după un plasament, fără nici un alt sprijin 
decât al familiei. 

Cu toate că învăţământului nu-i lipsesc în organigramă 
sectoare de evaluare, prognoze, strategii, programe şi nici 
încăpăţânarea de a umple rafturi întregi cu planuri şi proiecte, 
dezvoltarea haotică şi mobilitatea extremă a sistemului capitalist 
supus fluctuaţiei permanente a legilor pieţii, îi crează greutăţi 
uneori insurmontabile. În această situaţie, ministerul ar trebui să 
reflecteze mai lucid asupra unei strategii care să reglementeze 
acele aspecte negative semnalate, bine cunoscute şi încă 
nesoluţionate. 

Învăţământul preşcolar şi general nu ridică probleme 
decât în sectorul restrâns al copiilor străzii, neşcolarizaţilor, 
retardaţilor, handicapaţilor, copiilor mediului rural — unde 
lucrurile au început să fie puse cât de cât la punct. Toţi copiii 
ţării sunt obligaţi să parcurgă ciclul primarial şi cel gimnazial, 
proiectat din 2005 pentru 10 ani. 

Prima dificultate majoră o reprezintă orientarea şi 
intrarea în învăţământul mediu, cu vechea şi clasica trifurcare: 
profesional (şcoli de arte şi meserii şi şcoli de ucenici pe lângă 
marile întreprinderi), general (licee teoretice) şi vocaţional 
(licee de muzică, arte plastice, coregrafie, sport). 

Învăţământul profesional ar trebui să racoleze cu 
prioritate elevi cu evidente înclinări practice, manifestate încă 
din copilărie sau prin tradiţie de familie. Şcolile de ucenici ar 
trebui să fie recomandate elevilor fără abilităţi practice şi 
propensiuni intelectuale, cu note la limită. Liceele teoretice, 
vor fi deschise elevilor cu medii de la 7,50, buni la toate, şi 
încadrabili în categoria dihotomică cea mai generală 
(umanişti, realişti), iar cele vocaţionale, absolvenţilor care din 
copilărie făceau dovada unor înclinări speciale pentru 
muzică, balet, pictură, sport. 

Selecţia în a doua treaptă, prin lipsa de fantezie şi decizie 
a cercetătorilor, intoxicaţi de experimente străine, s-a făcut prin 
intermediul examenului de absolvire a şcolii generale şi a 
concursului de admitere în liceu, cu criterii nesigure şi 

schimbate aproape anual, cu aplicarea nefericită a unor variante 
de absolvire a şcolii generale şi a concursului de admitere în 
liceu, cu soluţii alternative de eliminare când a examenului de 
admitere, când a concursului de absolvire, recent transformat 
într-un fel de test. Acest joc prelungit mai bine de un deceniu a 
haotizat şcoala şi stresat atât pe elevi cât şi pe părinţi. 

Mă surprinde că timp de 15 ani s-au fetişizat şi 
concursurile (despre a căror necesitate şi îndesire vorbea şi 
Ceauşescu prin 1972) dar s-a neglijat cvasitotal recomandarea 
dirigintelui şi psihologului şcolar în orientarea profesională a 
absolvenţilor de şcoli generale şi nimeni din conducerea 
ministerului n-a ţinut seama în ultima vreme de valoarea şi 
utilitatea punctului lor de vedere. S-a preferat sau criteriul 
unilateral al notelor obţinute în timpul şcolii sau la examene, 
deşi ministerul, convins de relativitatea şi subiectivitatea lor, 
le-a încarcerat în grile şi bareme şi le-a încredinţat infailibilelor 
calculatoare pentru a da iluzia unei obiectivităţi absolute, pe 
care nimeni n-a reuşit s-o realizeze până în prezent. 

Singurul tip de şcoală medie care impune şi justifică un 
examen eliminatoriu de vocaţie şi nu de cultură este liceul 
vocaţional. Absolvenţii de şcoli generale care nu sunt admişi vor 
fi asimilați de liceele teoretice, în funcţie de medie şi apropiere 
de domiciliu. 

Liceele teoretice au statutul cel mai dificil. Problema 
care se pune aici este reputaţia liceului şi prestigiul corpului 
didactic (uneori fetişizate exagerat), care fac ca unele licee să 
fie suprasolicitate iar altele ocolite de candidaţi, ceea ce, în 
cazul menţinerii concursului explică de ce la un liceu se intră 
cu medii de peste 9,50, iar la altele, mai puţin celebre, plafonul 
mediei de admitere să coboare până la limita admisibilităţii, 
semnalându-se şi cazuri de suplimentare a examenului în toamnă 
pentru completarea locurilor neocupate. 

Pentru a se evita discriminările dintre licee, polarizările 
valorice, disputele mediatice pe tema elitismului, inter- 
minabilele contestaţii şi reclamaţii, falsele ierarhizări şi 
pentru a creea condiţii egale şi democratice tuturor liceelor 

teoretice, să se stabilească la nivelul inspectoratelor şcolare o 
circumscripție şcolară, justificată şi de marile dificultăţi ale 
transportului urban provocate elevilor domiciliaţi la antipodul 
geografic al şcolii, când sunt dornici să frecventeze aşa-zisele 
licee „bune“, unde au avut norocul pe baza mediei să fie 
repartizaţi. În cazul dispariţiei concursului de admitere în 
liceu, absolvenţii care îndeplinesc condiţiile de medie pentru 
un liceu teoretic vor fi înscrişi numai dacă aparţin domiciliar 
zonei arondate respectivei unităţi. În cazul că unele 
circumscripţii vor fi mai populate, cei care prisosesc se vor 
putea adresa liceelor cele mai apropiate teritorial de liceul 
indicat, unde apare un deficit de înscrişi. 

Privitor la şcolile de arte şi meserii (creaţii interbelice şi 
apoi fostele licee tehnice din anii comunismului) — se pare tot 
mai solicitate în ultima vreme — înscrierea absolvenţilor trebuie 
făcută nu pe bază de medii, ci de opţiuni declarate de copii şi 
familie şi de avizul diriginţilor şi psihologilor şcolari care le 
cunosc bine talentul, organizându-se poate şi un test practic de 
aptitudini. 

Pentru a nu rămâne până la 16 ani — limita de vârstă 
pentru angajare — în afara şcolii şi a îngroşa rândul vaga- 
bonzilor, elevii care nu fac faţă unui liceu vocaţional sau 
teoretic, în funcţie de opţiunea lor şi de avizul diriginţilor, vor 
fi dirijaţi către şcolile de ucenici cele mai apropiate de 
preferinţele lor. 

Al doilea moment critic îl reprezintă trecerea de la liceu 
la treapta universitară unde se manifestă cea mai deplină 
brambureală, datorită autonomiei universitare în exces şi pe 
care am dezvăluit-o într-un articol apărut anterior la „Tribuna 
Învăţământului“. 

Părerea mea, în consens cu docimologia profesională şi 
legitatea democratică este că examenul de admitere în 
învăţământul superior trebuie să fie menţinut obligatoriu la 
toate facultăţile şi institutele. Dar pentru asigurarea cuprinderii 
tuturor valorilor naţionale foarte adesea alergice la tipul de 
examene de admitere practicat azi care nu le dă posibilitatea să 

le evidenţieze excelența şi îi expune nu rareori la eşec, el ar 
trebui să fie diferențiat şi nuanţat. Noutatea ar constitui-o faza 
de preexamen în care elevii supradotaţi, cu performanţe recu- 
noscute pe plan naţional şi internaţional în domeniul universitar 
ales, vor avea dreptul cu 15 zile înainte de examen să depună la 
decanate un dosar cuprinzând un C.V. şi dovezile „isprăvilor“ 
şcolare. Cei admişi de o comisie care va studia dosarele se vor 
prezenta doar la un scurt interviu. Procentul celor admişi în 
aceste condiţii nu va depăşi 15% din locurile planificate, 
procent care poate varia în plus sau în minus în raport cu 
numărul de elevi excepţionali, demni de a fi reţinuţi, pentru 
creşterea prestigiului respectivei facultăţi. 

Chiar şi la facultăţile aptitudinale (Conservatorul de 
muzică, Institutul de arte plastice, Teatru şi cinematografie etc.) 
se va ţine seama de candidaţii de excepţie care în timpul liceului 
au obţinut performanţe remarcabile în ţară şi peste hotare. 

Mi se pare neechitabil ca doar performanţele olimpice să 
fie luate în consideraţie oficial, deşi autonomia fără frontiere a 
facultăţilor îndeamnă pe unii decani să le nesocotească în pofida 
ordinelor ministeriale şi decretelor parlamentare. 

Însăilând aceste gânduri şi propuneri am în vedere 
glorioasa istorie a învăţământului românesc ca şi modesta 
mea experienţă câştigată pe toate treptele învăţământului, din 
1948 până în prezent. 

„Ecarf“, 2004 

O bună iniţiativă, abandonată 


Am salutat cu tot entuziasmul Ordinul nr. 3771 din 8 mai 
2001 semnat de Ecaterina Andronescu, ministrul Educaţiei şi 
Cercetării pentru înfiinţarea unui „Centru de Excelenţă pentru 
Tinerii Capabili de Performanţe“ (C.E.T.C.P), iniţiativă deja 
aplicată la Cluj de profesorul C. Corega, devenit, pentru acest 
motiv, consilier ministerial. Urma ca sediul acestui centru să fie 
la Bucureşti, cu filiale şi centre regionale subordonate în centre 
universitare precum: Bucureşti, Cluj-Napoca, Craiova, laşi, Sibiu, 
Timişoara, Constanţa, Galaţi, Ploieşti. Subliniam în articolele 
mele importanţa acestor centre pentru depistarea talentelor de 
pe tot cuprinsul ţării şi utilitatea lor pentru pregătirea tinerilor 
care, prin performanţele lor, vor fi apți să ne reprezinte onorabil 
la olimpiadele internaţionale. Îmi exprimam totodată şi regretul 
că aceste centre se limitează doar la performerii din domeniul 
fizicii, chimiei, matematicii, informaticii, ignorând pe cei din 
domeniul creaţiei literare, cercetării ştiinţifice şi inventicii, şi 
am propus o lărgire a ariei de cuprindere şi competenţă a 
centrelor de excelenţă. Abia după doi ani, la 16 ianuarie 2003, 
Guvernul României emite Hotărârea nr. 34 prin care se oficiali- 
zează înfiinţarea Centrului Naţional ca instituţie publică în 
subordonarea M.E.C. şi sub coordonarea directă a ministerului. 
Centrul ar fi trebuit să aibă sediu, director, personal didactic 
salariat, buget, programe de activitate, forme de stimulare şi 
mediatizare, un pachet de măsuri pentru valorificarea şi 
integrarea socială a valorilor. După aproape doi ani nu s-a 
mişcat nici un deget, comoditatea, indolenţa, incompetenţa şi 
iresponsabilitatea celor de la conducerea ministerului fiind pusă 

ca de obicei, cu argumentul invariabil al fatalităţii ineluctabile, 
în spinarea subfinanţării bugetare, deşi se ştie prea bine cum se 
irosesc iresponsabil sau suspect zeci şi sute de miliarde din 
bugetul ţării şi cât de prost sunt gestionate fondurile ministerului 
de o direcţie generală financiară fricoasă şi nepricepută, care 
preferă să returneze sume bugetare şi fonduri internaţionale 
pentru a nu se complica şi osteni prea tare, fără ca organele de 
control să se sesizeze şi să tragă la răspundere pe vinovaţi. 

Pregătirea olimpicilor s-a efectuat totuşi, doar în câteva 
centre şcolare orăşeneşti prin muncă voluntară iar la Cluj- 
Napoca, de unde a pornit în 2001 iniţiativa, şi prin fonduri care 
nu aparţin bugetului M.E.C. Astfel de centre au luat fiinţă şi au 
funcţionat în 2001, 2002, 2003, 2004 în câteva judeţe la 
iniţiativa unor inspectori şcolari şi profesori inimoşi. La fel se 
întâmplă cu perfecţionarea „tinerelor condeie“ în 3—4 oraşe cu 
tradiţie culturală care câştigă anual, în competiţie cu scriitori cu 
mult mai vârstnici şi experimentați, prestigioase premii literare 
interne şi internaţionale, fără ca ministerul să se sinchisească să 
le ia în evidenţă şi să le stimuleze performanţele echivalente 
valoric cu ale olimpicilor. 

Situaţia de azi reprezintă o serioasă rămânere în urmă faţă 
de modul (de altfel modest) cum erau consideraţi elevii cu 
performanţe de prin anii 1970-1985 când totuşi se câştigau de 
două-trei ori mai mule medalii olimpice şi funcționau cercuri 
artistice, cenacluri şi reviste şcolare de 3—4 ori mai numeroase 
ca în prezent. E o dovadă peremptorie a dezinteresului din ce în 
ce mai accentuat al „pseudoreformatorilor“ arătat valorificării 
uriaşului potenţial creator al copiilor ţării, care după absolvirea 
şcolii iau drumul străinătăţii sărăcindu-ne realizările şi dimi- 
nuând pe an ce trece prestigiul unei ţări care îşi abandonează 
valorile pentru a evita o concurare şi eventuală înlocuire a 
mediocrităţilor ce ne conduc şi ne sufocă trăgându-ne fără 
încetare înapoi sub raport cultural. 


Curierul naţional, 2004 

Persistenţa idolatriei olimpice! 


Unul din marile mele modele adolescente a fost Cato cel 
Bătrân. Mă impresionase fermitatea şi severitatea cu care îşi 
exprima public certitudinile, şi-l admiram pentru perseverenţa 
obstinată cu care cerea senatului roman dărâmarea Cartaginei. 

După Revoluţie, când a fost vorba de a demola o 
prejudecată pedagogică prefăcută în privilegiu oficial transmis 
de la ministru la ministru (schimbaţi în medie din doi în doi 
ani), am simţit din nou în mine vigoarea de luptă a bătrânului şi 
intransigentului cenzor roman. Cartagina pentru mine o 
reprezenta, printre altele şi modul unilateral şi nedrept de 
considerare, încurajare şi răsplătire a absolvenţilor supradotaţi 
în toate domeniile, şi mai ales în cele cu profil umanist. 

Se ştie că singurii absolvenţi de excepţic, privilegiați şi 
scutiţi de examenul de admitere în facultate, erau doar cei care 
intrau în posesia unui titlu olimpic naţional sau internaţional (la 
disciplinele ştiinţifice sau filologic — moarte, ca limba latină), 
unde se putea aplica un limbaj convenţional universal 
(matematică, fizică, latină) ori probe practice de laborator 
precis testabile (chimie, biologie, informatică). Nimeni nu 
scotea o vorbă despre probele de creativitate literară sau artistică 
expuse, după pedagogii ministeriali, evaluărilor subiective. O 
astfel de concepţie îngustă, perpetuată din 1965 când acest 
concurs lansat de sovietici a început să se internaţionalizeze 
angajând şi lumea capitalistă, a declanşat o adevărată psihoză. 
Olimpicii au ajuns o elită răsfăţată, scoasă în afara programului 
şcolar pentru a se consacra exclusiv şi intensiv respectivei 
discipline, cu pregătitori speciali din afara şcolii. În vederea 

obţinerii unor performanţe maxime, li s-au creat sesiuni speciale 
de bacalaureat şi mari facilităţi la celelalte obiecte neolimpice. 
Ca profesor şi director m-am izbit nu o dată de fervoarea 
pregătirilor olimpice, foarte asemănătoare prin agitaţie şi stres 
campaniilor electorale, care perturbau şi chiar dereglau uneori 
procesul de învăţământ. 

Ar fi absurd să contestăm valoarea olimpiadelor la unele 
obiecte şcolare strict ştiinţifice care, cu toată improprietatea 
titulaturii, se pretează admirabil (matematica, fizica, infor- 
matica, apoi chimia, biologia). Sunt concursuri cu largă 
extensie şi reală utilitate planetară, care pregătesc naşterea şi 
afirmarea viitoarelor vârfuri naţionale şi mondiale în specia- 
litate, întăresc spiritul de cooperare şi într-ajutorare ştiinţifică 
internaţională. Dar ne deranjează extinderea noţiunii de 
olimpiadă la disciplinele fără limbaj convenţional şi relevanţă 
internaţională, cum ar fi olimpiadă de română, filosofie, 
geografie, istorie, ale căror subiecte şi criterii de evaluare au 
stârnit şi continuă să stârnească discuţii, nemulțumiri şi 
zgomotoase campanii de contestare a rezultatelor şi al căror 
caracter internaţional nu poate fi asigurat decât dacă se face 
apel la o limbă internaţională de circulaţie mondială 
(engleza). S-a încercat să se organizeze, în spirit patriotic, o 
olimpiadă internaţională de română, care ar fi trebuit mai 
corect şi util să facă invitaţie copiilor români din diasporă 
(SUA, Franţa, Germania, Canada, Australia etc.) care încep 
să vorbească din ce în ce mai prost limba maternă, ca şi 
elevilor basarabeni care sunt supraintoxicaţi în ultima vreme 
de politica rusofonă şi de aberaţiile lingvistice ale apologeţilor 
aşa-zisei limbi moldoveneşti. 

Chiar şi aceste olimpiade, care nu pot avea decât un 
caracter strict naţional, îşi au justificarea şi utilitatea peda- 
gogică, deoarece stârnesc interesul pentru unele obiecte 
marginalizate, scot în evidenţă pe cei cu aptitudini 
excepţionale în domeniu (puternice înclinări pentru studiul 
gramaticii sau teoriei literare, istoriei sau geografiei) dar şi aici 
e nevoie de a se dărâma o Cartagină. O latură putredă a 

Cartaginei olimpice o reprezintă tematica şi sistemele 
artificioase de evaluare. O alta, ar fi discriminările minis- 
teriale, deci oficiale, pe care le generează olimpiadele în 
raport cu alte concursuri la fel sau chiar mai importante. De 
acord ca elevii care câştigă faza naţională a olimpiadelor să fie 
primiţi fără examen la facultate pe baza dosarului de 
performanţe şi a unui interviu, deoarece ei vor forma „faţa“ 
acesteia, avangarda care va spori calitatea rezultatelor şi 
prestigiul respectivei facultăţi. 

Unde mi se pare că s-a născut o gravă inechitate încă 
înainte de Revoluţie, perpetuată şi după ea, este totala 
marginalizare a concursurilor de creaţie literară alături de 
discriminările grave la care au fost supuse acestea de unii 
inspectori de română care au circulat meteoric prin minister, 
băgând groază în programe, manuale şi concursurile ce n-au 
intrat în parohia lor. 

Este cazul concursului naţional „Tinere condeie“, 
lansat în 1967, care a funcţionat paralel cu olimpiada de 
română, ca o reluare a tradiţionalului concurs „Tinerimea 
Română“ (1883-1943). Concursul, deşi marginalizat, obsta- 
culat în permanenţă, ameninţat înainte de Revoluţie să fie 
desfiinţat şi după Revoluţie să fie „topit“ în olimpiadă, a 
reuşit să supravieţuiască şi să cearnă zeci de mii de elevi 
talentaţi de pe tot cuprinsul ţării, să dea în 38 de ani de 
chinuită existenţă peste 80 de antologii, 600 de mari 
personalităţi ţării şi diasporei şi peste 130 de noi membri 
Uniunii Scriitorilor din România. 

În cei 38 de ani de glorioasă existenţă, laureaţii 
concursului „Tinere condeie“ n-au cunoscut niciodată privi- 
legiile olimpicilor, chiar dacă palmaresul multora din creatori 
este, în prezent, cu mult mai bogat în distincţii internaţionale şi 
premii importante pe care le-ar invidia oricare scriitor român 
consacrat. 

Mult s-au mai minunat sute de profesori şi mii de părinţi 
de aceste discriminări care ţin sau de o incompetenţă îndârjită şi 
prelungită a unor pedagogi de operetă, sau nasc din plăcerea 

gratuită de a cultiva „stupidul“ ca pe o formă a originalității 
ministeriale şi autonomismului universitar. 

În ianuarie 2004, la insistențele mele, conştientizând 
gravele inechităţi ce nasc din această discriminare antipeda- 
gogică, ministrul a emis un ordin către decanate care sunt 
invitate să înmatriculeze direct, fără concurs, ori să studieze pe 
loc finanţat la două specializări nu numai olimpicii naţionali şi 
internaţionali ca până acum, ci şi câştigătorii locurilor 1, II, II 
ai concursurilor tradiţionale de literatură şi arte precum şi 
premiaţii unor concursuri naţionale şi internaţionale de 
literatură şi arte precum şi premiaţii unor concursuri naţionale 
şi internaţionale cu caracter sportiv, cu condiţia să posede 
diploma de bacalaureat. Viitorii absolvenţi au salutat cu 
entuziasm această chiar tardivă dar logică reparaţie, alături de 
numeroase publicaţii. De pildă „Adevărul“, din 25 februarie 
2004, sub semnătura reputatei şefe a secţiei de învăţământ, 
Melania Vergu, a avut cuvinte de laudă şi aderenţa deplină la 
această măsură de bun simţ. 

Singura opoziţie s-a manifestat la Universitatea Bucureşti, 
şi mai ales la Facultatea de literatură română, unde decanatul 
s-a opus categoric să aplice acest ordin care le-a sosit — motivează 
decanul — după data când s-a publicat în presă comunicatul, 
consiliul facultăţii hotărând din acest motiv să nu ia în 
considerare ordinul M.E.C. Nu-i de mirare că la această 
facultatea s-a constatat o răsturnare spectaculoasă a rezultatelor 
universitare prin anul II], IH a celor admişi cu primele medii, iar 
examenele de definitivare şi titularizare a tinerilor profesori de 
română care au absolvit această facultate au reliefat — ca o cauză 
probabilă a rezultatelor dezastruoase — şi selecţia la admitere, 
care n-a încurajat pe elevii cu adevărat înzestrați dar nemediaţi 
de dascălii acestei facultăţi şi care au preferat să migreze spre 
alte centre universitare şi adesea către alte profile apropiate. Cui 
foloseşte această încăpăţânată şi stupidă „principialitate“? 
Poate că tânărul decan Liviu Papadima ne va dezlega misterul. 


„Ecart“, 2004 

Stratificări nedemocratice 
ale educaţiei şi instrucției publice 


Secţia română a Federaţiei Internaţionale a Comunităţilor 
Educative afiliată UNESCO, născută în 1990, de altfel primul 
ONG românesc angajat în sprijinirea copiilor institu- 
ţionalizaţi, proveniţi din familii dezorganizate şi cu dificultăţi 
materiale majore, condusă de prof. Toma Mareş, al cărei 
membru fondator sunt, a desfăşurat în 14 ani, prin cei 7.000 
de membrii ai săi activităţi extinse, eficiente şi cu larg ecou în 
presă, generalizate ca experienţă pedagogică şi consemnate în 
publicaţii şi în lucrări proprii cu largă rezonanţă interna- 
ţională. Alături de alte ONG-uri preocupate mai ales de copiii 
străzii, fugiţi de acasă, scăpaţi din şcolarizare, trăind în 
parcuri, canale şi hrube, expuşi bolilor, viciilor, agresiunilor 
de tot soiul, copiii luaţi în evidenţa organizaţiei FICE 
exponenţiază imaginea tragică a unei pătrimi din populaţia 
ţării intrată după ultimile statistici (circa 5 milioane de 
oameni) în categoria social-economică a săracilor. Mulţi din 
copii acestui segment din populaţia ţării, cu imensele eforturi 
şi ale statului, ale fondurilor internaţionale şi ale organi- 
zaţiilor neguvernamentale, se bucură de o instrucţie şi 
educaţie la nivel minim, am spune de avarie, pentru a-i feri de 
a deveni delicvenţi şi a-i ajuta să fie integrați măcar pe o 
treaptă socială modestă. 

Pe un alt nivel, într-o altă stratificare a educaţiei 
naţionale din zilele noastre se găsesc copii oamenilor care-şi 
duc existenţa între calificativele de modest şi binişor şi care 
alcătuiesc grosul populaţiei, deci cam 12 milioane de oameni 
care pot oferi copiilor un minim de confort, o şcolarizare 

certă, măcar 5-6 cărţi de lectură pe semestru şi câteva 
spectacole anual, un computer ori un internet (10-15%), o 
vacanţă la mare sau munte prin tabere ori sindicate. Copiii 
acestui strat alcătuiesc aşa numitul fond naţional al copiilor 
români care sunt legaţi de ţară, doresc s-o servească şi, doar 
în mică măsură, aspiră s-o părăsească, să parvină politic, 
economic şi profesional, valorificându-şi măcar parţial 
ambițiile, veleităţile, visurile. 

Neavând încă o clasă mijlocie bine consolidată, nu avem 
o pătură de copii cu o viaţă bună, lipsită de griji, care să se 
bucure din plin de ce le oferă binefacerile unei societăţi 
prospere. 

În sfârşit, sărim direct la acel milion de locuitori ai ţării 
considerat de statisticieni ca formaţi din oameni foarte bogaţi, 
bine situaţi, prin cele mai diferite mijloace legale şi ilegale, 
cumularzi ai puterii, care îşi îngăduie să-şi ţină copii în luxură, 
să le angajeze bone şi meditatori, să le asigure vacanțe 
mirobolante în străinătate, să-i îmbrace după ultimile jurnale la 
modă, să le umple camera de jucării şi aparatură tehnică 
modernă, să-i înscrie în ţară la cele mai bune şcoli generale şi 
licee şi, în număr mai mic (de ordinul câtorva mii) să-i trimeată 
la studii în străinătate şi chiar la colegii unde taxele de 
şcolarizare oscilează între 15.000—40.000 dolari anual. 

Dacă în primul strat social putem vorbi de o educaţie şi 
instrucţie elementară, iar în al doilea strat de o instrucţie şi de o 
educaţie la nivel mediu — obligatoriu, în vârful izolat al scării 
sociale se lăfăieşte instrucţia şi educaţia elitistă care dă acces — 
prin studii înalte, relaţii, privilegii — la cele mai râvnite şi bine 
plătite funcţii în stat şi celor mai strălucite situaţii materiale în 
sectorul particular. Aceleaşi privilegii se transmit şi copiilor şi 
chiar rudelor lor. 

În cazul acestei puternice discriminări prin situaţie 
materială şi nivel de instrucţie şi educaţie, lozincile demo- 
cratice, egalitariste (valabile într-o perioadă idilică a capitalis- 
mului, în care vânzătorii de ziare şi băieţii de prăvălie puteau să 
ajungă prin muncă şi noroc miliardari) nu-şi au rostul. Azi, 

criteriul apartenenţei sociale îşi spune cuvântul hotărâtor, cum 
se întâmpla în comunism, cu fiii vârfurilor clasei muncitoare, 
dictatoriale. 

Pentru a transcede aceste praguri artificiale şi a evada din 
fatalitatea stratificărilor izolatoare este necesar ca elitismului 
situaţiei sociale şi avantajelor spirituale decurse din acesta să 
opunem o formă de elitism născut în afara condiţiei de castă. E 
vorba de a cultiva pe cei deosebiți de înzestrați, indiferent de 
pătura socială căreia aparţin (o atenţie sporită fiind acordată 
însă celor marginalizaţi material care n-au avut posibilităţi de 
afirmare), de a-i promova pentru a contracara şi contrabalansa 
monopolul unui elitism ereditar, neconsolidat pe valori reale. 

Este una din condiţiile esenţiale ale democratismului real 
de care tot vorbim fără să-l punem în practică şi-l proclamăm în 
parlament ca pe un imperativ categoric kantian, fără a-l legifera. 


Ultima oră, 2004 

O structură discutabilă şi neinspirată 
a învățământului superior 


La o recentă consfătuire de la laşi cu reprezentanţii 
învăţământului superior, ministrul Alexandru Athanasiu a 
schiţat viitoarea structură a învăţământului universitar românesc: 
trei ani pentru licenţă, doi pentru masterat şi încă trei ani pentru 
doctorat, lăsând doar pentru medicină şi arhitectură vechiul 
ciclu de şase ani. Poate că a uitat să amintească „docenţa“, titlu 
nemţesc care mucezeşte prin dosarele multor „doctori“ români 
de toate specialităţile din a doua jumătate a secolului trecut şi cu 
care aceştia nu-şi mai pot ornamenta după Revoluţie lucrările şi 
cărţile de vizită. 

Ministrul Athanasiu pretinde că acest act adaugă şi el la 
europenizarea românească, o structură didactică a părţii 
civilizate a vechiului continent, o dovadă certă de aderare la 
ultimile răcnete ale modei ce străbate alma mater. 

Numai că distinsul jurist universitar care n-a prea avut 
de-a face cu umila ştiinţă care dă motivaţie ministerului ce-l 
conduce, uită că ceea ce susţine, sprijină globalismul unificator 
la adăpostul standartizării.. 

În linii mari, structura nu este fundamental eronată şi 
poate fi cu bunăvoință adoptată în ţara noastră. Păcatul ei cel 
mare este că se înscrie în primejdia care pândeşte cam de 
multişor civilizaţia actuală, şi anume a „formei fără fond“ sau, 
cum spune o tradiţională zicală țigănească, cunoscută de tot 
românul: „teoria ca teoria, practica ne omoară“. 

Partea teoretică poate fi discutată. Însă ministrul n-a scos 
nici un cuvinţel privitor la finalitatea şi funcţionalitatea formulei 
şi, ca un modern „manager“ ce se declară, să indice exact şi 

concret avantajele profesionale şi pecuniare ale fiecărui titlu 
universitar şi să motiveze efortul pentru parcurgerea integrală a 
lor care impune — pentru a se obţine „summitul“ universitar, 20 
de ani de studiu, iar în cazul medicinei şi arhitecturii 23 de ani 
Şi atingerea vârstei de 30 în cazul în care totul merge pe bandă 
rulantă, ceea ce capitalizează, la un simplu calcul, aproape o 
treime din existenţa biologică a speciei. 

Să încercăm să limpezim şi să concretizăm ceea ce a trasat 
evaziv ministrul, privind treptele învăţământului superior. Licenţa 
e titlul minim şi obligatoriu pentru un profesionist, conferindu-i 
dreptul să profeseze în domeniul de calificare, la stat, sau în 
sectorul particular. Masteratul îi conferă în plus profesionistului şi 
dreptul de specialist (fie cercetător, consultant, expert tehnic, 
cadru didactic universitar până la titlul de conferenţiar). În unele 
ţări din lume masteratul e sinonim cu licenţa, termenii de licenţă 
sau licenţiat fiind folosiţi cu alte conotaţii. Doctoratul, titlu 
universitar suprem, indică savantul, în sensul renascentist de 
doctus („tobă de carte“, cum spune omul din popor). Titlul va 
trebui să aibă însă două ramuri, reprezentând două direcţii legate 
de aptitudinile personale ale viitorului posesor, În caz că va opta 
pentru munca de cercetător, titlul se va numi doctor în ştiinţe 
(literare, filologice, filosofice, juridice, artistice, matematice, 
biologice, chimice, fizice, tehnice etc). Pentru munca în învăţă- 
mânt e mai potrivit titlul de doctor docent — deci de doctor care 
prin competenţa şi talentul său pedagogic va asigura cea mai înaltă 
calitate muncii de învăţare (doceo în latină însemnând a învăţa pe 
alţii), putând accede la funcţiile de conferenţiar şi profesor 
universitar, 

Spre deosebire însă de doctorul în ştiinţe, doctorul — 
docent trebuie să treacă obligatoriu prin praxisul didactic, deci 
prin practica pedagogică şi prin 4-5 ani de predare ca profesor 
secundar în perioada doctorandurii aşa cum se petrecea în 
perioada haretiană şi cea postharetiană care au dat ţării 
profesori atât secundari cât şi universitari de mare valoare, 
care stăpâneau în profunzime toate tainele meseriei, Ce 
contrast umilitor cu ultimii 10—15 ani, când cohorte de cadre 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 413 


didactice secundare (nu întotdeauna dintre cele mai repre- 
zentative), au invadat învăţământul superior de stat şi mai ales 
particular după o angajare şi selecţie cam superficială, 
contribuind în destule cazuri la mediocrizarea acestuia, aşa 
cum se plângea şi rectorul Universităţii din Bucureşti, profe- 
sorul dr. loan Mihăilescu. 

O altă problemă grea. Vom limita numărul viitorilor 
masteri (adică... meşteri) şi doctori? Fără îndoială că numărul 
lor trebuie să fie pus în relaţie cu necesităţile producţiei şi 
învăţământului, pentru a nu se ivi inflaţii nedorite şi periculoase. 
Se impune ca selecţia celor propuşi pentru masterat şi doctorat 
să nu fie simple acte de complezenţă sau favoritism, iar 
pregătirea lor să fie încredinţată unor personalităţi de seamă ale 
domeniului, de o reală competenţă şi de o impecabilă 
corectitudine morală. 

O altă problemă, dar de data aceasta foarte controversabilă, 
nu este perioada şi durata pregătirii masteratului şi doctoratului, 
cât anii obligatorii pentru obţinerea licenţei care, cu excepţia 
arhitecturii şi medicinei, scad de la 4 la 3. Reducerea de la 4 sau 5 
ani la 3 ani a şcolarizării universitare, la unele specialităţi cum ar fi 
litere, filosofie, istorie, arte plastice, biologie etc. poate produce 
efecte negative în pregătirea studenţilor, cu efecte rapid vizibile 
privind supraîncărcarea şi stresarea sau, în cazul unor iminente 
„masacrări“ ale programelor pentru a încăpea în 3 şi nu în patru 
ani, cu consecinţe deloc neglijabile asupra cantităţii şi calităţii 
cunoştinţelor şi prestigiului intelectual al absolventului. 

E drept că cei doi ani de masterat par a veni să 
compenseze insuficienta pregătire a licenţiaţilor. Dar visătorul 
ministru uită că dacă toţi licenţiaţii se vor repezi să se înscrie la 
masterat, cum se vor acoperi necesităţile mereu actualizate de 
cadre tinere ale învăţământului preuniversitar şi aşa, deficitar la 
multe discipline? Să nu uităm, de asemenea, că destui masteri 
vor aspira la doctorat ca să acceadă mai repede la o funcţie mai 
bună şi un salariu mai uman şi, negăsind un post convenabil, ca 
să nu devină şomeri, vor accepta ca doctori în specialitate să 

predea cu un salariu de servitoare pe post de învăţător sau 
profesor începător la o amărâtă de şcoală rurală? 

Ministrul Athanasiu cere, în plină explozie informaţională, 
reducerea şcolarităţii universitare cu un an, fără să ne dezvăluie 
motivaţia măsurii şi să ne ofere soluţii practice pentru a face faţă în 
aceste condiţii uriaşei acumulări de noţiuni şi probleme. De altfel 
el nu face decât să aplice o hotărâre „europeană“ stupidă şi pripită, 
luată în recentul congres internaţional de la Bologna. 

Din îndelungata mea hegiră de profesor şi consilier 
metodic al ministerului ştiu cu câtă luptă, opoziţie politică şi 
apoi, după victorie, de respiraţie uşurată, am efectuat trecerea 
de la şcoala de 10 ani copiată după sovietici, la cea de 11 ani 
şi apoi la cea de 12 ani care ne-a permis, după 1967, să intrăm 
într-un regim european. Ştiu, de asemenea, cât s-au agitat 
cadrele didactice secundare să adauge clasa a XIII-a, absolut 
necesară, şi cele universitare să adauge un an la facultăţi 
sensibile la absorbţia informaţiei de ultimă oră (istorie, 
filologie, biologie etc.). Şi noi, culmea, după aproape 40 de 
ani de impetuoasă revoluţie tehnico-ştiinţifică mondială, 
după acumularea vertiginoasă a evenimentelor istorice, după 
o activă geneză de noi teorii şi şcoli literare, estetice, 
filosofice, după paşii gigantici în domeniul astronomiei, 
ecologiei, geneticii etc. să ciuntim anii de studii la facultăţi 
cardinale pentru un om modern? 

N-avem nevoie de reforme operetistice impuse din afară 
de noua ordine mondială, ci de reforme temeinice, de reforme 
ale structurii învăţământului superior, bazate pe o adâncă 
cunoaştere a realităţilor româneşti şi necesităţilor naţionale, 
coroborate cu o largă deschidere spre spiritul comunitar şi bazate 
pe o evaluare temeinică a importanţei şi actualităţii fiecărei 
facultăţi şi fiecărui institut, a gradului de asigurare a şanselor de 
plasament social şi afirmare profesională. 


„Ecart“ , 2004 

Şcoala între balamuc şi puşcărie 


În lumea hipercivilizată, dar şi în ţările care aspiră să facă 
un pas înainte către libertate, emancipare şi prosperitate, după 
bune decenii de sărăcie şi austeritate comunistă, şcoala se 
balansează între două extreme, metaforizate plastic de ziariştii 
de peste ocean: aceea de balamuc şi de puşcărie. 

Şcoala-balamuc corespunde conceptului unui învăţă- 
mânt deschis, promovat de doctrinele liberale şi ultraliberale. 
Şcoala-puşcărie corespunde unui învăţământ închis, promovat 
de doctrinele conservatoare, moralist-religioase, puritaniste, ori 
de aşa-numitele instituţii ori centre de corecție sau de reeducare 
unde încep să fie strânşi un număr tot mai mare de copii şi 
adolescenţi delincvenţi sau cu comportamente antisociale care 
pun în primejdie colectivitatea. 

În S.U.A., Anglia, Spania, Franţa, Germania, ca să nu 
cităm decât ţările unde presa în general şi cea pedagogică în 
special semnalează mai frecvent existenţa unei astfel de 
antinomii şi de unde ne vin mai frecvent filme şi seriale ce-şi 
propun să prezinte — adesea cu naturalism, — „live“ cum e 
obiceiul să se spună — colectivităţi şi comportamente şcolare, 
ca şi o anumită linie educativă imprimată de personalul 
didactic, se întâlnesc în mod egal cele două mari tipuri de 
şcoală cărora o cunoscută revistă californiană le-a dat 
epitetele amintite. 

Şcoala-balamuc, şcoala liberă (free School sau frei 
Schule), unde nu există restricţii, constrângeri, regulamente 
de ordine interioară, uniforme, distanţă între vârste, 
disciplină rigidă, unde între elevi şi profesori se instalează 

relaţii egalitaristice şi prieteneşti şi unde porţile sunt larg 
deschise către societate şi pulsaţia străzii, are avantaje 
evidente dar şi riscuri care afectează adesea negativ formarea 
viitorului cetăţean. Se învaţă mai haotic şi superficial, fără 
teama notelor proaste, fără apăsarea sentimentului de 
responsabilitate faţă de viitor şi societate. După cursuri, care 
se desfăşoară într-o atmosferă colocvială, de cafenea, 
profesorii şi elevii se duc braţ la braţ în localuri, se distrează în 
comun, fac sport, excursii în grup şi chiar partide erotice, 
adesea fără perdea. 

Însă o astfel de şcoală, pornind de la principii 
pedagogice generoase, de la creditul absolut acordat folosirii 
inteligente a libertăţii, îşi pierde uneori total autoritatea şi 
capacitatea de a tempera pornirile „vinovate“ ale vârstei tinere 
care, departe de a fi condamnate şi reprimate, sunt tacit 
tolerate şi involuntar încurajate din teama încălcării unor 
drepturi scumpe tinerilor. În felul acesta în şcoală se infiltrează 
alcoolul, tutunul, drogurile, se practică limbajul de cartier şi 
pornografia, proliferează sexualitatea precoce, ia naştere 
spiritul de gaşcă şi insubordonarea, creşte violenţa şi incidenţa 
violurilor, tendinţa spre vagabondaj şi infracţionalitatea. 
Influenţa negativă din afară pătrunde larg în incinta şcolii şi, 
în pofida unui meritoriu efort de a se păstra pe căi nondirective 
normalitatea comportamentului individual şi colectiv, şcoala 
începe să destrame şi să degradeze personalitatea viitorului 
cetăţean, slăbindu-i conştiinţa, frânele morale şi norma- 
tivitatea comportamentului civic. 

Dacă într-o parte ne izbim de un libertinaj absolut, 
plastic zugrăvit în cărţile şi peliculele cinematografice actuale, 
la extremitatea opusă vom întâlni manifestări claustrale, de 
închidere a actului educaţional între pereţi groşi şi izolanţi. 

Pedagogia recuperativă practicată în aşa-zisele şcoli de 
reeducare — adevărate puşcării pentru cei mici, care înlocuiesc 
penitenciarele celor mari — îşi are şi ea calităţile şi dezavantajele 
ei. Constrângerea, sancţionarea aspră, programul cronometrat, 
disciplina „manu militaris“ împrumutată de la armată care e o 

„instituţie totală“, adică o instituţie care cuprinde întreaga viaţă 
a unei persoane pe o perioadă dată, înfrânează şi atenuează 
pornirile negative. Insă proasta calitate umană a unor tineri 
instituţionalizaţi, refractari şi chiar imuni la orice presiune 
educativă, însă dotați cu aptitudini de lider şi carismă negativă, 
exercită o puternică influenţă asupra caracterelor slabe şi 
supuse, iar şcoala în loc să fie un loc de reeducare şi ameliorare 
a caracterului celor înclinați spre devianţă, devine un loc de 
învăţare şi chiar de perfecţionare a meseriei de infractor. 

Tot un caracter închis au şi şcolile elitiste, de tip colegian, 
cu profesori selecționați şi taxe prohibitive, colegii create fie de 
stat, pentru tineri excepţional dotați, ori instituţii particulare 
destinate odraslelor unor milionari şi miliardari. Instrucţia 
aprofundată, educaţia aleasă, uniforma individualizată, ritua- 
lizarea tradiţiei, împing nu rareori spre aroganță, infatuare, 
spirit aristocratic de coterie, izolare şi distanţare de restul lumii. 

O altă specie de şcoală închisă o reprezintă liceele 
teologice, şcolile confesionale, şcolile mânăstireşti, cu o tradiţie 
la fel de veche ca şi învăţământul laic, însă cu o mult mai mare 
stabilitate şi cu un mult mai puternic caracter conservator. Viaţa 
ascetică ordonată, supusă canoanelor (deci canonită), izolarea 
voluntară de realitate şi societate, cultivarea unor virtuţi 
religioase, (fervoare mistică, resemnare, milă, samaritism, 
puritate, smerenie, nonviolenţă, pacifism, evlavie, pocăință, 
umilinţă, iertare etc.), realizează mai mult un „zoon ethikon“ 
decât un „zoon politikon“. 

Unor astfel de instituţii li s-ar putea aduce o obiecţie 
fundamentală: cum vor efectua acel schimb de experienţă şi 
acea colaborare între şcoală şi societate, între şcoală şi 
economie, atât de imperativă astăzi. Cum se va ajunge — în 
cazul şcolilor elitiste sau de „gift children“ — la punerea de 
acord a valorii individuale cu nevoile şi cerinţele concrete ale 
societăţii, la transferul în practică al rezultatelor cercetării 
ştiinţifice, fără de care astăzi progresul civilizaţiei este 
de neimaginat, dacă şcoala se va transforma într-o redută 
închisă. 

Societatea şi pedagogia modernă se găsesc într-o grea 
dilemă când e vorba de a alege între o şcoală închisă şi una 
deschisă. Şcoala nu poate fi o instituţie ruptă de realitatea 
socială din jur, deoarece ar crea oameni greu adaptabili datelor 
concrete ale realităţii şi oarecum străini idealului social al 
comunităţii umane la un moment dat al istoriei, sau ar genera o 
superclasă dificil integrabilă democratismului şi, pentru zilele 
noastre, greu digerabilă pentru opinia publică (high-life-ul e 
râvnit, dar detestat). Dimpotrivă, o şcoală prea deschisă, cu 
libertăţi şi permisivităţi neîngrădite, permeabilă la toate 
influenţele negative ale societăţii, extrem de tolerantă şi 
concesivă, are consecinţe imprevizibile şi grave, cum se 
întâmplă cu multe şcoli americane, unde violenţa, anarhia, 
molestarea profesorilor, violarea fetelor, consumul drogurilor, 
rafalele de pistol şi automate împroşcând moarte prin curte şi 
chiar în clase, pun ţării tuturor posibilităţilor grave probleme 
educaţionale şi chiar de securitate a copiilor, atât de des citate şi 
dezbătute în presă. 

O poziţie oarecum rezonabilă o apără pedagogul Karl 
Popper care consideră că la societatea excesiv de deschisă, 
informatizată şi comunicantă precum cea de azi, şcoala ar trebui 
să fie închisă, tocmai pentru ca „inamicii“ acelei societăţi 
deschise, duhurile sale rele, să nu poată perverti actul de 
educaţie. 

El cere uniformă, siglă, program strict, activitate 
extraşcolară şi week-end dirijat şi controlat, plasarea şcolii în 
medii ecomorale (fără cârciumi, debite de tutun, discoteci, case 
de prostituție prin apropiere). Poziţia lui este susţinută de Paul 
Legrange care visează un nou „Boulmich“ plin de şepci cu 
simbolul cromatic al şcolilor, cu o alură tinerească a 
uniformelor, perechi tandre şi spirituale proferând un limbaj 
academic şi plin de graţie. 

Sunt însă şi pedagogi, mai ales englezi, care pledează 
pentru oficializarea liberalizării integrale a învăţământului cu 
aceeaşi frenezie cu care alţi „filozofi“ şi reformatori apără şi 

propagă homosexualitatea, lesbianismul, concubinajul, poli- 
gamia, căsătoria intrasexuală. 

Învăţământul românesc semideschis în perioada interbelică 
(sever, serios, disciplinat, dar receptiv la „ieşiri“ sociale supra- 
vegheate), a cunoscut între 1990-— 1994 o liberalizare şi anarhizare 
masivă în numele democraţiei, culminând cu gonirea directorilor 
comunişti, cu desfiinţarea uniformei, organizaţiilor de tineret şi a 
majorităţii activităţilor extraşcolare din timpul săptămânii, week- 
end-ului şi vacanţelor, ceea ce a produs în multe părţi o creştere 
îngrijorătoare a abandonului şcolar, a actelor antisociale, 
pătrunderilor în şcoală a frivolităţii, drogului, exhibiţionismului 
sexual, modelelor negative ale cinematografiei şi televiziunii (mai 
ales în domeniul sportului şi spectacolului de divertisment cu fete 
semigoale şi cu bărbaţi vulgari, mitocani şi analfabeți). Nu-i mai 
puţin adevărat că atotputernicia autonomiei universitare (cu 
părţile ei bune şi rele) s-a prelungit şi asupra învăţământului preu- 
niversitar. Unii directori de instituţii, mai puţin entuziasmați de 
frivolităţile formale ale reformei „occidentale“ a învăţământului şi 
mai legaţi de marile tradiţii ale şcolii româneşti care a ştiut să 
atenueze regimul de puşcărie şi să evite regimul de balamuc, 
copiat, ca şi alte rele, de peste ocean, au găsit însă o cale de mijloc, 
un „modus in rebus“ care a izolat, prin măsuri disciplinare şi 
ambianţă adecvată, şcoala de asaltul „underground“-ului 
contemporan, desferecându-i concomitent ferestrele pentru 
pătrunderea noutăţilor occidentale realmente valoroase şi potrivite 
marilor tradiţii româneşti. 

Se simte nevoia unei şcoli ceva mai „închise“ dar nu 
apăsătoare, cu semnele ei distinctive de instituție de cultură şi 
formare a personalităţii, dar şi cu toate atributele unei moder- 
nităţi de care nu putem face abstracţie. 


„Ecart“ , 2004 

Paragina bibliotecilor şcolare 


Ar fi inutil să reamintesc utilitatea şi valoarea 
educaţională a bibliotecilor şcolare (unele din ele adevărate 
obiecte de patrimoniu naţional). Chiar şi în ultimii 10-15 ani 
când concurenţa neloială şi nocivă a televiziunii şi internetului 
le-a estompat atotputernicia culturală, oferind elevilor şi 
profesorilor surogate ori substitute de cultură, comode, gata 
digerate, atractive, care-i scutesc atât de efortul fizic al 
deplasărilor cât şi de efortul intelectual al adâncirii într-o 
lectură pasionată. 

Ministeriatul Athanasiu care a impus o organigramă strict 
„economică“ şi profund antipedagogică în iulie 2003, a dat o 
lovitură de graţie bibliotecilor preuniversitare, universitare şi a 
institutelor de cercetare aferente ministerului, desfiinţând 
Subdirecţia generală a bibliotecilor, în fruntea căreia ani de zile 
a oficiat o personalitate cu pricepere şi carismă, George Corbu, 
care reuşise să smulgă în 1998, prin ordinul 3267 ministrului 
Andrei Marga 10 miliarde de lei anual (la valoarea anului 
1998)pentru programul naţional „Biblioteca pentru toţi elevii“ 
(B.P.T.E.). Suma a fost însă rapid şi brutal decuplată de 
ministrul de finanţe Remeş care în urma unui conflict ca „între 
ardeleni“ cu şeful învăţământului, a îndreptat-o către alt 
minister, văduvind învăţământul de posibilitatea revigorării 
bibliotecilor şcolare. 

Trecute financiar la Ministerul Administraţiei Publice 
Locale, jumătate din bibliotecile şcolare n-au mai primit fonduri 
de la autorităţile locale în subordinea cărora se află acum 
administraţia şcolilor. 

Sub acest raport situaţia bibliotecilor şcolare este de-a 
dreptul tragică. Peste 4000 de şcoli şi licee din ţară, mai ales din 
mediul rural nu aveau bibliotecă la sfârşitul anului 2003. În 
această situaţie judeţele cele mai defavorizate erau Bacău (245), 
Gorj şi Argeş (234), Vaslui (233), laşi (232). În ultimii doi ani, 
jumătate din bibliotecile şcolare n-au avut alocate fonduri din 
bugetele locale. Lipsa conlucrării dintre M.E.C. şi MAP.L., a 
determinat primăriile să nu socotească dotarea cu cărți a 
bibliotecilor şcolare ca o prioritate. Nu e încă pusă la punct 
legislaţia donațiilor de carte ca şi a achiziţiei de cărţi din 
bibliotecile particulare din care se înfruptă doar anticariatele 
particulare. 

Dacă bibliotecile şcolare ar fi fost o remanenţă a erei 
comuniste, iar cărţile nişte piese arheologice în ansamblul 
industriei actuale a mijloacelor de informare, am fi înţeles 
persistentul dispreţ al ministerului pentru această formă 
„trogloditică“ de culturalizare şcolară. 

Dar atâta timp cât liderele mondiale ale culturii, ţările 
cele mai avansate din lume arată un respect religios bibliotecilor 
şi acordă cărţii respectul cuvenit, nu trebuie să ne temem că nu 
vom fi primiţi în Europa dacă vom avea prea multe şi prea bine 
dotate biblioteci şcolare. 

Pe vremuri bibliotecile şcolii proaspăt înfiinţate erau nu 
numai înzestrate din belşug în perioada interbelică de „Casa 
Şcoalelor“ iar în anii comunismului de resorturile de profil, dar 
primeau şi substanţiale donaţii. De pildă, întreaga bibliotecă a 
lui Odobescu şi o parte a celei a lui Spiru Haret au fost donate 
Şcolii Normale Superioare şi, după 1926, Liceului „M. Emi- 
nescu“ din Bucureşti. Peste 400 de biblioteci şcolare din ţară 
cuprind astfel de donaţii. 

Părinţii şcolarilor nu au posibilităţi materiale să le 
cumpere zecile de cărţi recomandate de profesori. Un simplu 
calcul arată că un minim de cărţi recomandate de profesorii cu 
diferite specialităţi echivalează într-un an şcolar cu aproape un 
salariu lunar mediu pe economie. Aşa se explică şi afluxul spre 

biblioteci şcolare şi publice, circulaţia intensă a puţinelor cărţi , 
consultaţiile în sala de lectură ori la domiciliu. 

Deşi M.E.C. consideră bibliotecile şcolare o problemă 
minoră (dovadă slabul interes pentru producţia cărţii şcolare 
Şi a dotării bibliotecilor cu titlurile obligatorii culturii gene- 
rale, ca şi măsura păstrării simbolice în „organigramă“ doar a 
unui singur funcţionar care să reprezinte 9.000 de biblioteci 
şcolare şi universitare cu circa 42.000 de bibliotecari. 
Neglijarea şi marginalizarea bibliotecilor se va răzbuna când 
ne vom găsi în faţa unei tinere generaţii semidocte care şi-a 
pierdut pofta de carte şi cultură. 

Cu drept cuvânt scrie Valentin Stănilă în cotidianul 
„Ziua“ din 6 august 2004 referitor la drama actuală a 
bibliotecilor şcolare: «Se spune că dacă ai carte, ai parte“, 
formulă oarecum exagerată în conotaţiile în care atâţia 
semianalfabeţi au reuşit în viaţă, inclusiv în politică. În schimb 
ar fi bine dacă persoanele cu „parte“ ar avea puţină grijă şi de 
carte. De cartea atât de necesară pentru un destin dezirabil al 
celor pe care, mai mult sau mai puţin demagogic, îi numim 
„viitorul nostru“». 


„Ecart“, 2004 

Semne de boală 
la mansarda învăţământului 


Izolat cu orgoliu şi dispreţ aristocratic de restul „proletar“ 
al învăţământului, răsfăţat în ultimii ani de trei miniştri din 
aceeaşi tagmă: un filosof, o politehniciană, un jurist, care s-au 
ocupat aproape în exclusivitate de el şi i-au acordat o autonomie 
nemaiîntilnită în lume, învăţământul universitar românesc, 
dilatat peste măsură şi tot mai eterogen valoric, începe să dea 
semne de îmbolnăvire. 

„Baronii“ lui (replici ale atotputernicilor din feudele 
politice) şi anume profesorii promovați nu rareori politic ca şi 
altădată în vârful ierarhiei profesionale, alături de decani şi 
rectori, mai marii scaunelor administrative universitare, au dat 
primul semnal. 

Pentru a nu rămâne mai prejos de colegii de partid care 
dictează în sectorul economic, ei au pornit o acţiune de 
autosupraevaluare şi de asigurare a unei poziţii cât mai 
avantajoase în sectorul cărturăresc. 

Cu binecuvântarea inginerului universitar Radu Damian, 
secretarul de stat cu învăţământul superior — o adevărată 
eminenţă cenuşie, lucrând cu discreţie şi cu mănuşi — ei au 
pornit să făurească o pătură elitară (dacă s-ar putea, chiar 
ereditară) care, în acest an de învăţământ, a început să scoată 
precum melcii din folclorul copilăresc coarne boureşti. 

Însărcinat de ministru să conducă subcomisia de 
învăţământ în vederea propunerilor de acordare a pensiilor de 
merit, secretarul de stat a favorizat cercetătorii şi universitarii 
cu predilecție din sectorul tehnic. Nici un cadru didactic în 
afara custodiei secretariatului învăţământului superior n-a 

fost admis şi inclus în lista propunerilor, deşi învăţământul 
general şi liceal care reprezintă 80% din salariaţii ministerului 
educaţiei — minister cuprins integral în legea 118 din 2002 — 
a avut destule personalităţi didactice cel puţin egale valoric 
universitarilor şi cercetătorilor pensionari, atât prin perfor- 
manţe profesionale cât şi prin opera lor creativă. A fost primul 
act de discriminare, pornind de la o interpretare personală şi 
o aplicare tendenţioasă a unei legi care nici ea n-a excelat prin 
claritate. 

Tot domnul Radu Damian, cu asentimentul ministrului, 
a dat curs unei alte discriminări grave, însă în interiorul tagmei 
universitare, menită să genereze puternice nemulțumiri şi 
proteste printre cadrele universitare şi aspre accente critice din 
partea presei. E vorba de favorizarea profesorilor universitari 
care vor primi un salariu dublu (40 milioane lunar), în timp ce 
conferenţiarilor, lectorilor, şefilor de lucrări, asistenţilor li s-a 
aplicat un procent modest de creştere, ceea ce va mări 
considerabil decalajul salarial, leafa unui profesor universitar 
fără vechime devenind de zece ori mai mare decât a unui 
asistent proaspăt angajat. 

Haosul şi inechităţile, mai ales la concursurile de 
admitere în facultăţi, declanşate de autonomia universitară fără 
graniţă, a stârnit derută, nemulțumiri şi a generat discriminări 
flagrante la nivelul candidaţilor la admitere, unii din ei fiind 
avantajaţi de înlesnirile unor facultăţi (câteva nici n-au mai 
programat concurs de admitere), alţii din ei, dimpotrivă, 
dezavantajaţi de intransigenţa altor facultăţi prin nesocotirea 
totală a dreptului candidaţilor supradotaţi, cu performanţe 
excepţionale, de a beneficia de bonificaţiile acordate de 
minister, ceea ce i-a determinat să le ocolească şi să se îndrepte 
către cele de provincie, mai receptive cu valorile confirmate. 
Experienţa ultimelor concursuri a confirmat că şansa certă de 
intrare o au doar candidaţii mediocri, care sunt pregătiţi special 
de cadre universitare ca să rezolve mai exact grilele şi baremele 
stabilite, decât candidaţii supradotaţi, dar fără meditatori, 
obligaţi de rigiditatea şi mecanismul examenelor să nu-şi poată 

pune în valoare aptitudinile şi creativitatea care ar fi trebuit să 
constituie criteriile reale de selecţie. 

În sfârşit, alegerile de decani Şi rectori, ca-n romanele cu 
stareţe ale lui Damian Stănoiu, ascund cu greu racilele morale şi 
politicianismul care minează pe dinăuntru învăţământul 
superior. Foştii miniştri, plecaţi fără glorie de la conducerea 
învăţământului, au devenit la proxima alegere rectori: mai întâi 
Andrei Marga la Universitatea Babeş-Bolyai din Cluj-Napoca şi 
mai apoi Ecaterina Andronescu la Institutul Politehnic din 
Bucureşti. Consolare? Compensaţie? Răsplată? Greu de 
răspuns. Comoditatea şi lipsa de răspundere a decanilor din 
Bucureşti, l-au lăsat fără competitor pe rectorul Jon Mihăilescu, 
de altfel un ireproşabil profesor, condamnându-l la o nouă 
legislaţie, de data aceasta nestatutară şi deloc propice sănătăţii 
sale fragile. 

Scandalul prelungit de la facultatea de Medicină din 
Bucureşti manevrele electorale de la Universitatea de Vest din 
Timişoara fac obiectul unor vehemente proteste şi unei anchete 
ministeriale ca şi scoaterea din nou de la naftalină a vechiului 
decan al Facultăţii de Medicină Veterinară din laşi, scăpat ca 
prin urechile acului de tevatura cu diplomele de licenţă acordate 
unor absolvenţi italieni — incorectitudini amplu mediatizate — 
sunt o dovadă că e ceva putred în Danemarca lumii universitare 
şi că secretarul de stat Radu Damian, ca să ne menţinem tot în 
atmosfera dramelor shakespeariene, şi-a asumat riscurile unui 
„honest lago“. 


„Ecart“, 2004 

Incă un eşec al simulării 


Despre simulare, neinspirata „găselniţă“ pedagogică 
introdusă şi la noi şi aplicată obsesiv de ex-ministrul Andrei 
Marga, găselniţă pe care am analizat-o şi combătut-o de mai 
multe ori, va trebui să scriu din nou. 

Un cunoscut proverb ne previne că: „errare humanum 
est, perseverare diabolicum“. Sute de voci autorizate au 
demonstrat în ultimii ani că mania simulării pedagogice chiar 
dacă se înscrie în tactica „preventivă“ a educaţiei şi e 
asemănătoare cu simularea de incendii, furt, viol, cutremure, 
terorism etc., prin efectele ei adverse contribuie mai degrabă la 
sporirea stresului şcolar, la „lehamitea“ generală pe care o 
explica şi denunța Cioran. O astfel de simulare plasată cu 
perseverare diabolică cu 2-3 luni înaintea unor probe şcolare 
decisive, dar puse sub semnul instabilității zăpăcitoare, 
manifestată constant de conducerea ministerului de la an la an, 
rupe ritmul regulat şi calm de pregătire, inducând o stare 
tensională pe care instinctul de conservare al elevilor o 
soluţionează prin cele două reacţii de tip şcolar: „chiulul“ sau 
„rasoleala“. 

Paradoxal e că aceste simulări aduc invariabil rezultate 
înspăimântătoare, incriminante, panicarde: 50% şi mai mult de 
50% din elevii implicaţi în simulare obţin medii sub 5 şi, culmea 
culmilor, la ultima simulare de la sfârşitul lunii martie a.c. însuşi 
fiul ministrului, declarat moştenitorul geniului patern, abia a smuls 
3,65 la română (fapt relatat şi de presă). Zâmbetul fermecător al 
directorului curriculei şi mâna dreaptă a ministrului în calitate de 
unic consilier personal, linişteşte de fiecare dată părinţii şi opinia 

publică la sticla televizorului: „elevii vor avea suficient timp să-şi 
accelereze şi amelioreze pregătirea şi să se obţină rezultate 
optime“, Şi ca un făcut, zâmbetul lui ştrengăresc ne dovedeşte 
intuiţia fără greş a consilierului. La concursuri şi examene, deci la 
circa două luni după rezultatele acestui sondaj, procentul de 
promovabilitate sporeşte miraculos de la 50-60% la 80-90% 
datorită... eforturilor „eroice“ stimulate de catrastoficele semnale 
de alarmă ale simulării. 

Să nu ne mai furăm căciula! 

Cred că ar fi mai de folos să ne ocupăm de definitivarea 
„curriculei“ care scârţâie din încheieturi, de înlăturarea 
supraîncărcării şi efectelor perverse ale manualelor stufoase şi 
confuze, a evaluărilor computerizate şi dezumanizante, care stabi- 
lesc false ierarhizări, decât să-i hărţuim pe elevi cu spăimântoase şi 
epuizante simulări care nu servesc nimănui, dar care ne 
demonstrează adeziunea la modernitate prin adoptarea unei 
anumite „mode“ europene şi transoceanice care îşi pierde însă 
treptat din popularitate şi eficienţă, aşa cum s-a întâmplat cu 
„libertinajul“ tolerat de şcoala americană prin anii 1990—2000 
căruia, azi, i s-a pus serioase frâne, prin noile orientări şi regle- 
mentări pedagogice, din nefericire prea puţin cunoscute la noi, 

Să-i lăsăm pe viitorii absolvenţi să se pregătească în 
linişte, fără şocuri inutile, numai pentru a dovedi oportunitatea 
acestui procedeu modern de testare a gradului de pregătire a 
candidaţilor înaintea unor examene şi concursuri. 

Dacă elevii se vor pregăti ritmic şi temeinic, iar profesorii 
nu se vor angaja prea mult în învăţământul paralel care le scade 
simţitor entuziasmul şi interesul muncii de la catedră (recentele 
statistici arată că 80% din elevi consideră, în aceste condiţii, 
necesitatea imperioasă a „meditaţiilor“ particulare), nu vom 
mai avea nevoie de simulări şi de strigătul disperat dar „ipocrit“ 
de ajutor scos de ciobanul „păcălici“ din prea cunoscuta poveste 
populară „lon şi lupul“. 


„Ecart“, 2004 

Holocaustul evreilor, obiect de studiu în 
şcoala românească. 
(Opinia elevilor) 


Un obiect nou, introdus în programa de învăţământ şi 
destinat să trateze o formă de crimă colectivă îndreptată împotriva 
unei anumite naţii care până la 14 mai 1948 nu avea o ţară oficială, 
pare o cerinţă stranie şi chiar extravagantă. 

Se cunosc însă recomandările politice şi temeiurile juridice 
formulate la nivel internaţional şi motivările forurilor politice 
româneşti, popularizate intens în întreaga mass-media şi reflectate 
în opiniile cadrelor didactice transmise de diverse gazete 
pedagogice, Dar n-am respectat un elementar şi etern principiu de 
drept roman: „audiatur et altera pars“, punctul de vedere al 
beneficiarilor direcţi ai acestui nou obiect şi ai acelui original 
manual unde se predă un amestec de istorie naţională evreiască, 
filosofie tolerantă şi apologetică sionistă. 

Generaţia de azi — aflată departe de anii holocaustului 
declanşat de fascişti — şi mai ales vârfurile sale bine informate prin 
internet şi audierea emisiunilor politice de la televiziune, este 
capabilă, în preajma maturității, să realizeze sensul şi efectele 
acestui fel de crimă, să analizeze lucid o asemenea măsură pe care 
trebuie, ca şcolari, să şi-o asume, s-o conştientizeze şi s-o prefacă 
în convingeri şi atitudini de viaţă. 

Nimeni nu pune la îndoială realitatea istorică şi proporţiile 
holocaustului. Documentele şi urmele o dovedesc cu prisosinţă şi 
o confirmă, Ceea ce nu e încă suficient de clarificat este geneza lui 
modernă, amploarea acestuia (universalizarea antisemitismului), 
adâncimea implicării unor state şi gradul lor real de respon- 
sabilitate morală faţă de practicarea acestei crime împotriva 
umanităţii. 

Elevii din clasele mari care au studiat cu pasiune istoria 
mi-au amintit că au existat şi alte holocausturi cu urmări tragice: 
holocaustul creştinilor din ultimile patru secole ale imperiului 
roman; holocaustul nemilos al populațiilor indienepracticat de 
către conchistadorii Lumii Noi, holocaustul pe rug, pătimit de 
zeci de mii de vrăjitoare şi necredincioşi şi dezlănţuit de către 
Inchiziția feudală; holocaustul armenilor provocat de otomani; 
holocausturile războinice înfăptuite de armata sovietică la 
Varşovia şi Katyn şi de cea americană în Japonia (bomba 
atomică), Vietnam (pârjolirea oamenilor şi naturii cu napalm) şi 
Serbia (distrugerea oraşelor şi bombardarea civililor), 
holocaustul social şi cultural din România, iniţiat de 
conducerea comunistă formată în obsedantul deceniu aproape 
exclusiv din evrei internaţionalişti prosovietici, numiţi şi dirijaţi 
de la Kremlin, împotriva claselor şi păturii sociale avute 
(boierimea, burghezia, chiaburimea) şi culturii tradiţionale, 
învinovăţită de naționalism anticomunist. Aşadar, au existat 
numeroase şi variate holocausturi. Am fost plăcut impresionat 
că, fiind întrebaţi de ce a fost ales tocmai acest holocaust al 
evreilor ca temelie a unui manual special, elevii au dat 
răspunsuri surprinzător de mature. Ei au subliniat că 
holocaustul evreilor a provocat cel mai mare număr de victime, 
absolut inocente (6.000.000), că este cea mai repudiantă 
expresie a absurdităţii şi cruzimii umane într-o societate 
civilizată şi că a-l evoca şi condamna este o formă de 
avertisment, o măsură de prevenţie pentru viitor, pentru ca 
istoria să nu mai fie maculată şi îndoliată de asemenea 
monstruozităţi, indiferent de statul care le-ar iniţia. 

O întrebare delicată, formulată colateral de elevii cu care 
am conversat (de altfel bine puşi la punct cu ajutorul internetului 
şi emisiunilor politice ale televiziunii), se referea la cine a impus 
necesitatea introducerii holocaustului ca obiect de studiu pe plan 
european şi mai ales în ţările excomuniste, unde acesta s-a produs 
cu mai multă violenţă şi cu mai mari pierderi umane. Elevii cunosc 
eforturile marelui propagator al acestei idei, Wiessel, chemat şi în 
ţara noastră. Ei însă se îndoiesc că statul Israel, cu consimţă- 

mântul unor organisme internaţionale a luat o astfel de iniţiativă 
şi a cerut legalizarea ei. Ei sunt mai degrabă tentaţi s-o pună pe 
seama adepților lui Wiessel cu funcţii foarte înalte şi de 
conducere în marile state care prezidează şi monitorizează 
globalizarea şi noua ordine mondială, cu scopul de a apăra pe 
evrei şi Israelul de eventualele agresiuni ale lumii arabe şi de 
remisiunile antisemite în ţările unde partidele naţionaliste ar 
putea reînvia aversiunea contra elitelor evreieşti favorabile 
procesului de mondializare atât de profitabil pentru marile lor 
interese de hegemonie economică şi politică. 

Poate cea mai obsedantă dilemă a elevilor, pe care nici 
motivaţia prezenței în programă a holocaustului ca obiect 
autonom de studiu şi nici manualul ad hoc nu o clarifică, o 
constituie cauza cea mai plauzibilă care a determinat declan- 
şarea şi amplificare paroxistică a antisemitismului, care nu s-a 
limitat la ironizare, marginalizare, şi persecuție, ci a luat 
proporţiile unei încercări de extincţie a unei întregi naţiuni. Ce 
anume a stârnit aversiunea şi fanatismul a sute de milioane de 
oameni împotriva unei naţii rătăcitoare şi diseminate până în 
1948 care, totuşi, a dat atâtea mari personalităţi umanităţii. Să 
fie ideologia rasistă a J. A. Gobineau, preluată de antisemitismul 
hitlerist care considera evreimea ca pe o rasă inferioară, demnă 
de a fi exterminată, atribuirea populaţiei evreieşti a unor 
trăsături negative de caracter, antipatice şi generatoare de 
folclor ridiculizant, mentalități şi ideologii dizolvante ale 
sentimentului naţional, nonconformismul afişat, progresismul şi 
avangardismul specifice spiritului evereiesc care zgândără şi 
fisurează autoritatea, disciplina statală şi tradiţionalismul 
cultural? Cum s-a ajuns ca antisemitismul să devină o doctrină 
şi o politică de stat? Autorii manualului s-au ferit să abordeze 
acele chestiuni pentru a nu le conferi statut justificator. 

Cert este că elevii, fără a o considera o formă de propa- 
gandă filosemită, sunt de acord cu această iniţiativă de a pune la 
temelia unei etici universale, necesară educaţiei în şcoli, cazul 
particular al unei naţiuni care a trăit o cumplită tragedie şi să-şi 

încarce cu un plus de compasiune, umanizare, toleranță şi 
respect conştiinţa lor civică — premisă a unui democratism 
interior, elevat şi de substanţă. 

Dar ei mai doresc să nu se uite de către profesorii care 
predau acest obiect că mai există şi alte forme de holocaust pe 
care le-a trăit şi poporul român şi care merită să fie cunoscute şi 
studiate de tânăra generaţie şi că predarea acestei noi discipline să 
nu fie chinuită de minister prin teste naţionale, examene şi, 
eventual, umilitoare corigenţe. 


Economistul, 2004 

Din nou manualele alternative 


Ne-am rostit de atâtea ori în presă, la radio, în interviuri ori 
prin intervenţii la diverse congrese ori şedinţe asupra manualelor 
alternative pe care un ministru dornic să şteargă pozitivele tradiţii 
ale învăţământului şi le atribuia cu orgoliu, în 1998, ca un patent 
personal, deşi ele apăruseră la noi cu peste un secol în urmă. 

Nimeni nu se mai îndoieşte astăzi de necesitatea şi 
utilitatea manualelor alternative. După câţiva ani de lupte aprige 
cu adepţii liberalizării totale a numărului de variante, dispute 
care au răzbătut uneori şi în parlament, s-a căzut la un acord 
între minister, edituri, opinia publică, formulându-se însă şi 
câteva rezerve deocamdată aflate încă în stadiu de soluţionare: 

1. Singura excepţie de la regulă o vor face manualele de 
istoria, geografia şi literatura naţională, unde s-au cerut manuale 
unice, deoarece România are o singură istorie, un singur cadru 
geografic şi acelaşi inventar de scriitori clasici şi opere repre- 
zentative. Alte alternative sau variante, cu răstălmăciri, statistici 
anapoda şi evaluări subiective, semnalate şi combătute în presă ar 
pune în primejdie caracterul naţional al învăţământului şi ar crea 
confuzii şi derută la examene şi concursuri. Elaborarea manualelor 
unice ar trebui să fie girată de Academia Română şi nu de şefi de 
comisii, conduse de universitari cu păreri divergente şi polemice 
despre istoria şi literatura română. 

După stabilirea textului se va organiza licitarea tipăririi 
acestora pe criteriile preţului. La celelalte discipline se pot 
admite, ca şi în trecutul şcolii româneşti, 3—4 variante la fiecare 
obiect al clasei respective, cu condiţia respectării programei 
analitice, pentru a nu se ivi situaţii de neconformări şi ciocniri 
de opinii oximoronice. Încă nu s-au precizat criteriile pe baza 

cărora funcţionează alternativitatea: a) nivelul ştiinţific al 
informaţiei; b) modalitatea organizării materiei; c) libertatea 
alegerii exemplificărilor; d) stilul de prezentare (sintetic, 
analitic, sobru, colorat, precis, atracţios). 

2. Dincolo de punctajul convenţional, strict formal şi 
statistic fixat de minister, două criterii rămân esenţiale în 
operaţia de selecţionare a celor 3—4 manuale ce vor fi difuzate 
pe piaţă: calitatea (cât mai bună) şi preţul (cât mai scăzut). 

Din nefericire, după aproape şapte ani de dispute, deşi 
există un consens „largo senso“ asupra manualelor alternative, 
lucrurile încă nu au fost puse la punct, licitaţia manualelor 
pentru clasa a IX-a şi a X-a, clase care se vor încorpora în 
curând în învăţământul general obligatoriu ridicând litigii şi 
nemulțumiri ce nu se pot sau nu se vor soluționate. 

Desigur, la naşterea manualelor alternative iau parte în 
mod egal ministerul şi editurile, fiecare asumându-şi o sarcină 
precisă: ministerul să vizeze doar manuale de înaltă calitate şi 
bine selecţionate de o comisie din care să nu facă parte autorii şi 
inspectorii de specialitate, ei înşişi în multe cazuri autori, iar 
editurile, după tipărire, să respecte termenele de livrare (la 1 
septembrie cel mai târziu să fie pe piaţă) şi să ofere manuale la 
preţuri cât mai accesibile şi în tiraje îndestulătoare. 

Într-un interviu acordat în numărul 738 din martie a.c. al 
„Tribunei Învăţământului“, ministrul Alexandru Athanasiu 
afirma ritos: „Suspiciunea că s-ar sprijini nişte interese sau că s- 
ar face partizanat cu anumite edituri este o prostie“. Şi totuşi, să 
nu uităm că editurile preferate „ideologic“ în anii trecuţi au fost 
„Humanitas“ şi „Sigma“, datorită prestigiului lor şi faptului că 
soţia unui director de editură avea o funcţie executivă în acest 
domeniu la minister, iar sub raport „economic“ a fost favorizată 
editura „Aramis“ care, având tipografie proprie, şi-a permis un 
„dumping“ neloial la preţuri, câştigând licitaţii prin oferte care 
avantajau (dar nu întotdeauna calitativ), ministerul. 

Mai multă fermitate şi principialitate n-ar strica celor 
răspunzători de o reformă esenţială a ministerului, care se 


urneşte tot mai greu. F TR 
„Ecart“, 

Sugestii privitoare la structurarea 
învățământului general obligatoriu de 10 ani 


Pali 


O „curriculă“ pritocită şi cârpită aproape un deceniu şi 
aproape an după an, care trebuia să îndrepte învăţământul 
românesc, cu o durată a obligativităţii similară deceniilor VII-VIII 
ale secolului trecut, spre integrarea europeană, va trebui să 
cunoască, într-un timp record, o mutație profundă. 

Dacă n-am fi făcut imprudenţa să ne întoarcem în 1990 la 
învăţământul general obligatoriu de 8 ani pe care îl părăsiserăm cu 
15 ani înainte de Revoluţie am fi avut parte de un teren ceva mai 
pregătit şi un efort de restructurare care n-ar fi necesitat grăbirea 
măsurilor radicale impuse de termenele stabilite de Uniunea 
Europeană, în vederea integrării noastre în sistemul comunitar, 

Noroc că avem în faţă, deja experimentat, un model 
românesc de învăţământ gencral obligatoriu de 10 ani şi un liceu 
redus la doi ani. E vorba de modelul comunist de la sfârşitul 
secolului trecut, când învăţământul preuniversitar se derula în 
două trepte: treapta I (clasele I-X) obligatorie şi treapta a II-a (XI 
şi XII) facultativă, dar cu tendinţe marcate de generalizare. 

Problema cea mai grea de acum nu este cu ce vom „umple“ 
cele zece clase obligatorii. Oricum, cei doi ani în plus vor fi 
benefici pentru înlăturarea supraîncărcării şi repartizarea mai 
judicioasă şi relaxată a materiei pentru asimilarea culturii generale. 

Va fi greu însă să stabilim ce vom face cu „ciotul“ de liceu, 
cu vechea treaptă a II-a facultativă, care ridică probleme extrem 
de delicate reformatorului. Cum o vom statua curricular, în ce 
sens o vom orienta: către producţie sau învăţământul superior? 

Dacă vom scăpa de obsedantul concurs (sau simulare cu 
valoare concurenţială) de la sfârşitul clasei a VIII-a, vom da în 

schimb pragul dintre clasa a X-a şi primul an de liceu, unde va 
trebui să găsim o formulă criterială cât mai pedagogică de orientare 
şi selecţie. 

Cert este că pentru clasele I-X, deci pentru clasele 
obligatorii, sarcina va fi determinarea cu precizie a cuantumului 
minim de informaţie şi deprinderi intelectuale obligatorii pentru 
cultura generală a omului modern, indiferent de varietatea 
înclinărilor, aptitudinilor, vocației fiecărui individ în parte, 
problemă care va trebui să fie soluţionată în afara programelor 
manualelor, prin activităţi extraşcolare. Acestea le vor creea un 
teren favorabil de manifestare, aprofundare şi cristalizare a 
profesiunilor care vor stabili absolvenţilor drumul după 
încheierea învăţământului obligatoriu. Fără îndoială că cele trei 
trepte şi module de apropriere graduală a culturii generale 
obligatorii (preşcolar, primarial, gimnazial) vor trebui astfel 
gândite încât să asigure o continuitate perfectă în procesul de 
formare psiho-fizică şi intelectuală şi un neîntrerupt curs 
ascendent de la simplu la complex, de la general la special, de la 
facil la dificultos, pe măsura însuşirii conţinutului şi tehnicii 
învăţării. Opţiunea pentru sistemul de învăţământ linear sau 
ciclic va trebui clarificată şi precizată pentru a nu se asista din 
nou la amalgamarea şi falsa ierarhizare a importanţei şi 
dificultății obiectelor de studiu, care a dat învăţământului 
românesc obligatoriu din ultimul deceniu atâta bătaie de cap şi 
absolvenţilor un orizont de cultură incoerent şi deficitar. 

În acest tip obligatoriu de învăţământ fiecare obiect de 
studiu trebuie să se bucure de un regim egal, pe care „curricula lui 
Marga“ cu toate cârpelile ei anuale n-a reuşit să-l realizeze, ea 
pedalând pe o modernizare îndoielnică şi strict formală, în care 
latura educativă a fost aproape total neglijată în favoarea 
mecanizării excesive a laturei informaţionale. În noua formulă 
(sperăm realmente „europeană“ şi în esenţă, nu numai în formă), 
absolut toţi elevii se vor bucura de acelaşi regim „curricular“ 
cultivarea laturilor individuale fiind preluată de o activitate 
extraşcolară mult mai diversificată şi variată, ajutată de o 
valorificare mai inteligentă, mai intensivă, mai plăcută şi utilă a 

timpului liber din weekendurile şi vacanţele îmbelşugate ale 
elevilor, lăsate la latitudinea lor şi în majoritatea cazurilor irosite şi 
adesea nociv consumate. 

La această schemă se vor admite, cu caracter de excepţie, 
şcoli generale de 10 ani cu profil aptitudinal (vocaţional), pe 
scheletul vechilor licee, de specialitate cu clasele I-XII: 

a) de sport 

b) de coregrafie 

c) de muzică 

d) de arte plastice 

La astfel de şcoli de 10 ani, cultura generală va ocupa 50% 
din curricula obligatorie iar cultura specială de profil restul de 
50%, timpul liber fiind valorificat pentru activităţile cu profil 
aptitudinal. Această măsură va fi aplicată doar din clasa a V-a 
(primul an al modulului gimnazial) unde elevii înscrişi fără 
examen în clasa I-a, pe baza opțiunii părinţilor, vor fi obligaţi să 
susțină, alături de elevii altor şcoli, absolvenţi ai clasei a IV-a, un 
test de aptitudine pe baza căruia vor fi admişi în regimul de şcoală 
specială cu profil aptitudinal. Un nou examen de selecţie va avea 
loc după absolvirea clasei a X-a pentru a putea urma cursul de 
specializare a ciclului superior (clasele XI şi XII). 

Rămâne în suspensie o problemă delicată. Ce vom face însă 
cu „ciotul“ de două clase care ar trebui să reprezinte liceul? E 
drept că reformatorii n-au de ce să se grăbească cu statuarea lui 
pedagogică, deoarece au încă zece ani în faţă, până când prima 
promoţie a şcolii obligatorii de 10 ani va ajunge la potou. Dar dacă 
ne ocupăm de o reformă fundamentală, nu-i cazul să o facem 
bucățele, ci măcar s-o „gândim“ în ansamblul ei. 

Se găsesc destule voci care pledează pentru formula 
învăţământului obligatoriu de 12 ani, ceea ce ne-ar scuti de 
stadiul intermediar al învăţământului general de 10 ani şi de 
dificultăţile pe care le ridică cei doi ani aflaţi în bătaia 
vântului. În stadiul de evoluţie economică în care ne găsim, 
cu marile carenţe ale învăţământului rural şi profesional, 
împlinirea dezideratului de a trece direct la obligativitatea 
liceului complet de azi trebuie amânată pentru un timp, 

modernizarea industrială şi agricolă impusă de cerinţele 
integrării având nevoie de numeroase braţe de muncă sub 19 
ani, măcar până în anul 2020, când se preconizează prima 
etapă a apropierii ţării noastre de nivelul atins de marile state 
europene. 

Aşa că se impune să gândim şi soarta celor doi ani aflaţi în 
suspensie. Există câteva soluţii privind titulatura acestui ciclu şi 
structura lui. Unii propun să fie eliminat termenul clasic de liceu 
conceput cu 8 clase şi să se adopte pentru aceşti doi ani titulatura 
de „ciclu postgeneral“, „ciclu superior aplicativ“, „treaptă 
orientativă“, „curs completiv“. 

Unii reformatori sugerează ca după absolvirea şcolii 
generale de 10 ani elevii să se împartă în patru categorii bazate pe 
opţiuni şi performanţe: 

a) cei care renunţă la şcoala de zi şi intră direct în 
producţie cu dreptul completării ciclului de 12 ani la 
învățământul fără frecvenţă ori de la distanţă şi cu obligaţia unei 
ucenicii de 3—6 luni după angajare. 

b) cei care vor urma un curs completiv de arte şi meserii, 
deci un ciclu aplicativ la fostele licee industriale, în urma absolvirii 
căruia vor primi grad de profesionişti calificaţi în diverse domenii, 
ministerul urmând să stabilească respectivele ramuri (arte 
manuale, agricultură, construcţii, industrie uşoară, industrie grea, 
chimie industrială etc.) în funcţie de cerinţele imperative ale 
economiei naţionale. După un stagiu de cel puţin doi ani în 
producţie şi după şase luni de cursuri de specializare la locul de 
muncă, vor putea obţine titlul de maeştri. 

c) cei care doresc să urmeze facultăţile vor avea la dispoziţie 
un ciclu teoretic cu şase specializări distincte: 

— ştiinţe umanisto-filologice (istorie, literatură, lingvistică, 
filosofie); 

— ştiinţe pozitiv-tehnice (cibernetică, informatică, mate- 
matică, fizică); 

— ştiinţe ale naturii (biologie, ecologie, geografie, chimie); 

— arte (legate de profilul şcolilor speciale aptitudinale care 
vor avea obligatoriu şi ciclul claselor XI şi XII; 


www.dacoromanica.ro 


438 TUDOR OPRIş 


— sport (idem ca la arte); 

— coregrafie (idem ca la arte). 

Absolvenţii acestui ciclu superior vor fi orientaţi obligatoriu 
către facultăţile corespunzătoare ca profil specializării din clasele a 
XI-a şi a XII-a. 

Bacalaureatul care va încununa încheierea acestui ciclu, 
racordat la cerinţele şi drepturile europene, va indica şi caracterul 
ciclului superior urmat: bacalaureat în ştiinţe umaniste, 
bacalaureat în ştiinţe tehnice, bacalaureat în ştiinţe naturiste, 
bacalaureat în discipline sportive, bacalaureat în ramuri artistice. 
Acest atestat va atrage după sine înscrierea obligatorie la facultăţile 
de stat sau particulare cu profil corespunzător, de pildă 
bacalaureatul în ştiinţe umaniste la facultăţile de filologie, 
comunicare, ziaristică, istorie, filosofie, politologie. În felul acesta 
se vor evita erorile de orientare şi eventualele eşecuri profesionale. 
Absolvenţii cu rezultate excepţionale şi cu un bogat dosar de 
performanţe în domeniul respectiv vor intra fără concurs de 
admitere în facultăţile echivalente, urmând ca restul locurilor să se 
obţină prin concurs. 

Cât priveşte intrarea în ciclul claselor XI şi XII, ea se va face 
opţional şi fără concurs la unul din tipurile indicate doar pe baza 
mediilor obiectelor de profil al ciclului ales (peste 8,50 în ultimii 
doi ani de şcoală generală) şi a dosarului de performanţă 
(olimpiade, concursuri, publicistică etc.), urmând ca absolvenţii 
care nu îndeplinesc aceste condiţii să dea un test la două din 
disciplinele profilului ales. 

Cât priveşte cadrul material (localul) unde se va desfăşura 
învăţământul general de 10 ani, el va fi acelaşi cu acel al Şcolilor 
actuale de 8 ani şi îşi va păstra în continuare nomenclatura. 
Localul liceelor şi colegiilor — pentru a se conserva neschimbat 
patrimoniul locativ existent — vor primi, în vederea descon- 
gestionării fostelor şcoli generale de 8 ani şi pentru a-şi păstra 
efectivele dinainte de noua reformă, clasele a IX-a şi a X-a 
formate însă obligatoriu doar din elevii din circumscripţia 
şcolară a liceului (stabilită de inspectoratul şcolar), clase care 
vor avea regim de şcoală generală. Pentru a se păstra tradiţia şi a 

nu se produce perturbări, liceele şi colegiile îşi vor păstra 
titulatura şi numele patronului chiar dacă vor fi compuse din doi 
ani de învăţământ obligatorii şi din doi ani de învăţământ 
facultativ. Fac excepţie doar actualele licee aptitudinale care 
îşi vor păstra vechea structură având 4 clase primariale 
generale, deci fără specializare, 8 clase de specialitate şi două 
examene de selecţie (în clasa a V-a şi apoi în clasa a XI-a). 

În formularea acestor sugestii am ţinut în primul rând cont 
de tradiţiile pozitive ale învăţământului românesc, evitând să aplic 
formule de import care nu răspund realităţilor româneşti urmând 
ca elementele moderne de curriculă dovedite utile să-i imprime 
reformei coloratura europeană. 


„Ecart“ , 2004 

Argument pentru un proiect 
privind ameliorarea culturii şcolare 


La dezinteresul cronic faţă de problemele educative arătat 
de reformatorii de operetă, pe care le-am semnalat frecvent în 
volumele I şi II ale lucrării mele „Învăţământul românesc, 
încotro?“ s-a adăugat o dezastruoasă politică a cărţii şcolare, 
provocată atât de haosul editorial generat de desfiinţarea 
editurilor de stat profilate pentru copii („Ion Creangă") şi 
adolescenţi („Albatros") cât şi de privatizarea rapidă şi 
necontrolată a editurilor, în urma căreia au apărut ca ciupercile 
după ploaie peste 3000 de edituri conduse în multe cazuri de 
negustori semianalfabeţi sau semidocţi, dornici de o îmbogăţire 
rapidă prin aruncarea pe piaţa liberă a unei literaturi comerciale 
de cea mai proastă calitate şi a unor cărţi străine de succes 
(beletristică şi ştiinţifică) în traduceri sub orice critică şi la 
preţuri în multe cazuri inaccesibile părinţilor şi chiar şi cadrelor 
didactice (oscilând între 60.000 şi 600.000 lei). O egală vină are 
şi Ministerul Educaţiei şi Cercetării, care a temporizat ani în şir 
elaborarea unei bibliografii fundamentale conţinând titlurile 
recomandate şcolarilor din cauza numeroaselor interese 
divergente ce se ciocneau: ale editorilor, Copy-Ro-ului, grupu- 
rilor de opinie critică, inspectorilor de specialitate din minister 
care ar fi trebuit să indice literatura auxiliară pentru fiecare 
obiect şi grupă de vârstă şi care din cauza precarei lor preocupări 
informaţionale şi a frecventei lor schimbări n-au reuşit să 
întocmească listele bibliografice solicitate, socotind că nu e de 
competenţa lor. 

Întrucât nu mai există ca odinioară edituri profilate pe 
literatura vârstei şcolare şi fiecare editură publică după cum o 

taie capul, aruncând doar fugitiv un ochi asupra programelor şi 
manualelor, care şi ele se schimbă aproape anual, se ivesc 
situaţii paradoxale: acelaşi autor este publicat simultan într-un 
an de 50—60 de edituri şi alţi zeci de autori, din varii motive, 
sunt ocoliţi sau publicaţi din an în Paşte, procesul de 
învăţământ având realmente de suferit, mai ales că profesorii 
recomandă cu insistenţă elevilor tocmai pe aceşti autori omişi 
din planurile editoriale. Să nu mai vorbim că din cauza tirajelor 
meschine şi a T.V.A.-ului de 9%, preţul cărţilor şcolare este 
extrem de ridicat. Din această cauză ele nu se mai cumpără, 
ceea ce explică reținerea editurilor de a le mai tipări, fapt care 
contribuie la progresiva stare de inculturaţie a tinerilor. 

În această situaţie, în calitate de coordonator al secţiei de 
literatură pentru copii şi tineret a Uniunii Scriitorilor şi 
reprezentant al ei în conducerea Uniunii, am fost solicitat în 
1993 de ministrul Mihai Golu să elaborez un proiect de 
bibliografie a cărţii şcolare obligatorii pentru cultura generală a 
şcolarilor români, folosind experienţa naţională şi normele 
moderne aplicate în ţările cu îndelungă tradiţie în această 
direcţie. Alături de mine — delegat al Uniunii Scriitorilor — s-a 
găsit tot timpul profesorul George Corbu, directorul biblio- 
tecilor şcolare şi universitare din minister, care a întocmit un 
colectiv adhoc condus de secretarul de stat J. Kötö, format din 
directori ai marilor biblioteci, profesori universitari, specialişti 
în pedagogie şi psihologie, inspectori şcolari, reprezentanţi ai 
unor reputate edituri. După frământări şi dispute aprinse, 
marcate adesea de conflicte de interese, s-a putut abia în 1998 
să se realizeze un consens deplin, consemnat în ordinul 3267 al 
M.E.C. şi abia în 2003 s-a publicat o broşură oficială care a 
început să fie difuzată în bibliotecile şcolare, în toate editurile 
dornice de a tipări literatură şcolară şi în toate librăriile din ţară, 
pentru elevi, profesori şi părinţi. 


„Ecart“, 2004 

PREFAŢĂ EXPLICATIVĂ LA „BIBLIOGRAFIA 
FUNDAMENTALĂ A CĂRŢILOR 
RECOMANDATE ŞCOLILOR ÎN FUNCŢIE DE 
CICLURILE DE VÂRSTĂ“ 


Un act de cultură necesar 


De o vreme îndelungată, zeci de mii de profesori, elevi, 
părinţi grijulii faţă de cultura odraslelor, alături de editori şi 
bibliotecari au simţit nevoia şi au cerut cu insistenţă forurilor de 
cultură şi de învăţământ elaborarea unei bibliografii care să 
cuprindă lista celor mai valoroase şi utile cărţi româneşti şi străine, 
recomandabile ca lectură auxiliară în cele trei mari etape ale 
şcolarităţii: copilăria (6-10 ani), preadolescenţa (11-15 ani); 
adolescenţa (16-19 ani). 

În primii 10-15 ani ai dictaturii comuniste acest lucru nu a 
fost cu putinţă, forurile de conducere tipărind şi recomandând cu 
predilecție opere comuniste, legate de estetica realist-socialistă şi 
supunând interdicţiei numeroşi scriitori şi capodopere naţionale şi 
mondiale opuse idealurilor societăţii totalitare. 

În anul 1969, odată cu uşoara liberalizare, după apariţia 
editurilor specializate pentru literatura copilăriei („lon Creangă“) 
şi adolescenţei („Albatros“) şi în urma unei mai bune colaborări 
între Ministerul Culturii şi Învăţământului, cel din urmă a pus 
la dispoziţia celor două edituri, alături de programele analitice 
şi recomandările bibliografice la toate disciplinele, ceea ce a 
permis o mare diversificare a literaturii şcolare, procentul 
acesteia în ansamblul producţiei generale de carte atingând, 
după statistici, una din cele mai înalte valori din lume 
(19-20%), lucru firesc ţinând seama că populaţia şcolară 
românească reprezintă o pătrime din cele 20 de milioane de 
locuitori ai ţării. Bibliografia destul de amplă, tirajele bogate 
(16.000- 100.000 exemplare), preţurile scăzute ne-au menţinut 
sub acest raport printre ţările fruntaşe ale lumii. 

După 1990 au intervenit două fenomene tipice deco- 
munizării: pe plan cultural, privatizarea editurilor, iar în privinţa 
învăţământului reforma curiculară care a modificat frecvent şi 
uneori brutal programele, a introdus şi eliminat mulţi autori şi 
opere, creând o instabilitate care în primii ani n-a permis 
elaborarea unei bibliografii fundamentale. 

Abia în 1993, după relativa liniştire a apelor, la sugestia 
ministrului Mihai Golu se aprobă şi înfiripă un colectiv redus de 
specialişti în domeniu, condus de George Corbu, director în 
Ministerul Învăţământului, având menirea să elaboreze un proiect 
de bibliografie care va fi supus discuţiei unei comisii naţionale de 
înaltă competenţă, care îl va definitiva şi aproba. 

Timp de patru ani s-a lucrat intens, făcându-se apel la 
experienţa ţărilor cu o veche tradiţie de bibliografie şi biblio- 
teconomie, consultându-se specialişti în domeniu, făcându-se 
apel la instituţii precum Academia Română, Uniunea Scrii- 
torilor, Catedra de română a Facultăţilor de filologie, istorici 
literari, biblioteci naţionale (Biblioteca Pedagogică şi a 
Academiei Române), pentru realizarea acestei liste care 
cuprindea circa 500 de autori români şi străini şi aproximativ 
1.200 de lucrări, acoperind literatura clasică, modernă şi 
contemporană de pe mapamond şi din ţara noastră, precum şi 
latura cultural-popularizatoare a câtorva discipline ştiinţifice 
(matematică, biologie, geografie, fizică, chimie ecologie etc.) 
care au dăruit bibliografiei mondiale şi naţionale lucrări anto- 
logice. De altfel introducerea în bibliografia fundamentală a unor 
valoroase şi utile cărţi de „non fiction“ româneşti şi străine, bine 
traduse, ca şi a unor lucrări contemporane de beletristică încă 
neclasicizate din cauză că autorii lor mai sunt în viaţă, dar care au 
pătruns deja în programele şi manualele şcolare recente, 
constituia elementul nou, european, al acestui proiect. 

S-a luat în considerare lucrările „Congresului interna- 
tional al cărţii şcolare“, ţinut la Paris, în 1965, care şi la noi a 
avut un efect benefic: acordarea producţiei integrale de carte 
şcolară unor edituri profilate pe literatura adresată vârstei 
şcolare. Pentru copii (grădiniţe, şcoli generale) separat de 

adolescenţi (liceu) au luat naştere în acelaşi an, 1969, editura 
„lon Creangă“, respectiv „Albatros“, scindate din vechea 
„Editură a tineretului“. 

Cărţile fundamentale au fost cuprinse în cinci mari 
categorii taxonomice, raportate pedagogic la cele trei principale 
nivele de vârstă (6-10; 11-15; 16-19): 

— cărţi literare din patrimonial universal (clasici 
universali); 

— cărţi literare din patrimoniul ţării respective (clascii 
naționali); 

— cărți din fondul internaţional de aur al literaturii „non 
fiction“ (informare şi popularizare ştiinţifică, enciclopedii 
diverse pentru copii şi tineret cu valoare mondială recunoscută); 

— cărţi din fondul naţional de aur al acestor categorii de 
cărţi care se bucură de prestigiu şi mare popularitate în ţara 
respectivă; 

— cărţi adecvate vârstei şi consacrate pe plan interna- 
tional şi naţional privind formarea abilităţilor practice în cele 
mai noi tehnonogii (traduceri sau originale) şi deprinderilor de 
comportament civilizat şi ecologic, problemelor de etică şi 
legislaţie pentru copii şi tineret. 

Pentru toate naţionalităţile conlocuitoare de pe teritoriul 
ţării s-au realizat nu numai manuale în limba maternă dar şi o 
bibliografie specială de lucrări auxiliare recomandate, biblio- 
grafia fundamentală neincluzând decât marile opere clasice, cu 
circulaţie universală, traduse în limba română, din limba acestor 
naţionalităţi (maghiară, rusă, ucrainiană, sârbă, germană, 
slovacă etc.). 

În pofida unor divergențe şi interese „colaterale“ ale unor 
„oficiali“, s-a ajuns la stabilizarea finală a acestei liste, deschisă 
completărilor ulterioare, datorită aplicării stricte a criteriilor 
europene de elaborare a unei astfel de bibliografii. Ele prevăd, pe 
de o parte, un fond unitar de cultură pentru toţi şcolarii europeni, 
cuprinzând marii clasici intraţi în patrimoniul universal şi pe care 
trebuie să-i prevadă orice învăţământ naţional, şi, pe de altă parte, 
pe toţi autorii naţionali cunoscuţi şi îndrăgiţi de şcolarii din 

țara respectivă, autori care pot veni cu aportul lucrărilor lor 
antologice la zestrea culturală comunitară. Scriitorii clasici 
universali, prevăzuţi în toate programele şcolare din lume, se 
găsesc şi în bibliografia română, iar scriitorii autohtoni au fost 
selecționați fie datorită „clasicităţii“ operei lor, intrată de zeci 
de ani în conştiinţa generaţiilor, fie datorită atributelor de 
durată, actualitate, popularitate, valoare, dacă erau autori 
reprezentativi, încă în viaţă, ai unor domenii diverse, 
obligatorii închegării unei culturi şcolare. 

„Clasicizarea“ unor scriitori români încă în viaţă care au 
intrat în bibliografie s-a făcut după metodologiile unor ţări cu 
mare tradiţie în această direcţie, bazate pe criterii unanim 
acceptate: „selecţionabilii“ au o operă bogată, bine constituită, din 
care măcar câteva titluri au cunoscut ediţii, prelucrări, 
popularitate, premii, consacrare prin sondaje şi opţiuni ale 
cititorilor („trofeul micului cititor“), au fost traduse şi nu şi-au 
pierdut actualitatea, dând dovadă că nu sunt cărţi la modă, 
stârnind o vogă rapid stinsă; interesează prin universalitate 
tematică şi informaţională oricare generaţie; rezistă timpului prin 
valoarea literară intrinsecă. 

În vara anului 1998, în 6 şedinţe programate în lunile iunie 
şi iulie, proiectul ministerului a fost supus discuţiei şi aprobării 
Comisiei naţionale pentru definitivarea bibliografiei şcolare 
fundamentale, formată din reprezentanţi ai Ministerului Culturii 
(Ana Andreescu — director al editurilor), Uniunii Scriitorilor 
(Eugen Uricaru — vice-preşedinte, prof. dr. Tudor Opriş — 
reprezentant al secţiei de literatură pentru copii şi tineret în biroul 
Uniunii), ai Asociaţiei Scriitorilor Profesioniști (prof. dr. Bogdan 
Lefter — vice-preşedinte), ai Universităţii din Bucureşti (prof. dr. 
Eugen Negrici şi prof. dr. Mircea Martin), ai Bibliotecilor 
Naţionale (dr. Fănuş Băileşteanu şi dr. George Anca), ai 
Ministerului Educaţiei (prof. dr. Josef Kötö — secretar de stat, 
preşedintele comisiei) şi George Corbu director al Direcţiei 
biblioteci şcolare şi universitare, secretar al comisiei. 

Bibliografia împreună cu metodologia urma să fie trimisă 
bibliotecilor şcolare din toate colţurile ţării, fiind inclusă în 

programul „Biblioteca pentru toţi elevii“ (B.P.T.E.) conform 
Ordinului Ministerului Educaţiei Naţionale cu nr. 3267/1998 şi 
cu recomandarea ca aceste liste să se completeze când şi unde e 
nevoie, cu nume noi şi opere de ultimă oră consacrate şi cu 
garanţia clasicizării. 

Accelerarea reformei în timpul ministeriatului Andrei 
Marga (1998—2000 inclusiv), desele schimbări de inspectori de 
specialitate, instabilitatea programelor analitice, modificate 
înainte de fiecare concurs şi examen, variațiile de optică şi 
exemplificări a sutelor de manuale alternative care s-au născut 
ca ciupercile după 1998, masivele reduceri de materie, 
încercările unor preşedinţi de comisii naţionale ale manualelor 
de orientări politice opuse să impună autori abia intraţi pe scenă 
şi să elimine pe unii autori clasici socotiți desueţi sau 
neconformi „opticii europeniste“, au ţinut în suspensie încă 
patru ani impunerea fermă şi obligatorie în şcoli a bibliografiei şi 
tipărirea ei pentru edituri, părinţi şi autodidacţi. 

Aceste oscilaţii şi rectificări neîntrerupte au avut un rol 
nefast în activitatea editurilor care, neintrând în posesia acestor 
liste, au declanşat haosul producţional cu repercusiuni negativ 
financiare pentru ele şi importante greutăţi aduse bunului mers 
al procesului de învăţământ: acoperirea doar în proporţie de 
20-30% a necesităţilor bibliografice şcolare, deoarece multe 
cărţi recomandate cu insistenţă de profesori elevilor dispăruseră 
de ani buni de pe piaţă. Necunoscând autorii şi operele reco- 
mandate, singurele „repere“ ale editurilor rămăseseră progra- 
mele şi manualele în veşnică schimbare. Pe deasupra, necola- 
borând între ele când întocmeau planurile anuale din motive de 
concurenţă, editurile au supralicitat unii autori şi unele opere 
neomologate pedagogic, riscând să-şi sporească stocurile supra- 
normative, dar lăsînd descoperite foarte largi sectoare biblio- 
grafice aparţinând în special beletristicii clasice universale şi 
literaturii de informare şi popularizare („non fiction“) din 
domeniul ştiinţelor fundamentale, unde România are o valoroasă 
tradiţie şi lucrări clasice ignorate de editori, care preferă din 

motive comerciale traduceri proaste, din lucrări străine, 
luxuriante, foarte scumpe şi prea puţin utile prin conţinut. 

Unii editori ne-au întrebat de unde pot procura textul 
cărţilor româneşti şi străine de mare valoare, traduse la noi, 
care n-au mai fost reeditate după 1989 datorită dispariţiei 
editurilor de stat care le-au tipărit şi le aveau copyrightul 
(„lon Creangă“, „Albatros“ etc.). Răspunsul e simplu. 
Bibliografia naţională consemnează autorul şi titlul cărţii, pe 
care orice bibliotecă mai mare sau mai mică care a funcţionat 
şi înainte de 1989 o are în inventarul ei şi continuă s-o circule 
când e recomandată, chiar dacă noile edituri particulare n-au 
luat-o în evidenţă şi exploatare tipografică din cauza absenței 
unor indicaţii bibliografice venite de la M.E.C. Autorii încă în 
viaţă pot fi contactaţi direct de editori, iar pentru cei decedați 
după 1945, editorii interesaţi vor intra în legătură cu 
moştenitorii prin serviciul „Copy-Ro,“ succesorul legal 
privatizat al Fondului literar ce funcţiona pe lângă Uniunea 
Scriitorilor. 

Sperăm ca publicarea acestei liste să disciplineze 
producția de carte şcolară, orientând-o către acoperirea 
necesităților reale şi imediate ale învățământului, să-i asigure 
periodicitatea (toate cărțile recomandate vor fi reeditabile), să 
realizeze accesibilitatea prețurilor (prin tiraje populare) şi să 
sporească automat rentabilizarea producției prin fireasca şi 
obligatoria creştere a ofertei în raport cu cererea fermă a unei 
bibliografii cu valoare şi extensie națională, solicitată nu numai 
de elevi dar şi de miile de biblioteci şcolare, foarte sărăcite la ora 
actuală de multe din titlurile recomandate. 

Facem precizarea că această listă de cărţi reprezintă o 
prioritate doar a vârstei şcolare (6-19 ani) şi nu afectează cu 
nimic producţia editorială de piaţă, liberă să publice orice titlu 
de carte pe care îl consideră interesant şi vandabil şi care ar 
putea fi de folos şi anumitor categorii de elevi cu interese 
intelectuale speciale, netributare obligaţiilor strict şcolare (aşa- 
zisa literatură şcolară facultativă). 

CICLUL 6-10 ANI 
AUTORI STRĂINI 


AMICIS, EDMONDO DE - Cuore 

ANDERSEN, H. Chr. — Basme 

BAUM, FRANK - Vrăjitorul din Oz 

CARÊME, MAURICE - Cheița de aur 

CARROLL, LEWIS -Alice în Țara minunilor 

COLLODI, CARLO - Aventurile lui Pinocchio 

DAUDET, ALPHONSE - Piciul, Minunatele isprăvi ale lui Tartarin 
din Tarascon; Jack 

GRIMM, (FRAȚII) — Poveşti 

HAUFF, W. — Muck cel mic 

HUGO, VICTOR - Gavroche, Cosette 

KIPLING, RUDYARD - Cărţile junglei 

LAGERLÖF, SELMA - Minunata călătorie a lui Nils Holgersson în 
Suedia 

MALOT, HECTOR - Singur pe lume 

PERRAULT, CHARLES - Poveşti 

PUȘKIN, ALEKSANDR SERGHEEVICI — Basme 

RENARD, JULES — Morcoveaţă 

ROWLLING, I. K. — Harry Potter 

RUSTAVELI, ŞOTA - Viteazul în piele de tigru 

SEKORA, ONDREJ - Furnicelul Ferda 

SEWEL, ANA -— Negruţ 

WILDE, OSCAR - Prințul fericit 

1001 DE NOPȚI (Șeherezada) 


AUTORI ROMÂNI 
ARGHEZI, TUDOR - Prisaca, Cartea cu jucării 
ALECSANDRI, VASILE - Povestea unui galbân și a unei parale; 
Vasile Porojan 
BLANDIANA, ANA - Versuri alese pentru copii 
BRĂTESCU-VOINEȘTI, IOAN ALEXANDRU - Povestiri 
BUZEA, CONSTANȚA -— Versuri alese pentru copii 
CARAGIALE, ION LUCA - Schițe și povestiri 
CAZIMIR, OTILIA — Versuri alese pentru copii 
CÂMPAN, FLORICA - Istoria numerelor 

CHIMET, IORDAN - Lamento pentru peștișorul Bagdasar; Închide 
ochii și vei cuceri orașul 

COLIN, VLADIMIR - Basme 

COSMIN, MARTA - Leoaica de sticlă 

CREANGĂ, ION - Harap alb; Povestiri 

DELAVRANCEA, BARBU - Palatul de cristal; Domnul Vucea și alte 
povestiri 

DULFU, PETRE - Pățaniile lui Păcală 

EFTIMIU, VICTOR - Basme 

EMINESCU, MIHAI - Făt-Frumos din lacrimă; Călin Nebunul 

FARAGO, ELENA -— Cățelușul șchiop 

FODOR, SANDOR - Cipi acest pitic uriaș 

GAFIȚA, VINICIU - Alfabetul vesel 

GÂRLEANU, EMIL - Din lumea celor care nu cuvântă 

GHELMEZ, PETRU - Mânzul de vânt 

GRUIA, CĂLIN -— Povești alese 

KERIM, SILVIA -— Poarta de cristal 

ISPIRESCU, PETRE - Legendele și basmele românilor 

LABIȘ, NICOLAE - Păcălici și Tândălici 

LORINȚIU, CLEOPATRA - Versuri alese 

NAUM, GELLU -— Cărţile cu Apolodor 

ODOBESCU, ALEXANDRU - Povești alese 

OLTEANU, LUCIA - Versuri alese 

OPRIȘ, TUDOR — 100 de animale ciudate; 100 de plante vestite; 
Enciclopedia „Liliput“ 

PANCU-IAȘI, OCTAV - Marea bătălie de la Iazul Mic; Schițe cu 
pantaloni scurți 

POP, ION — Pași în lumea păsărilor 

POPA, VICTOR ION - Sfârlează cu Fofează 

POPESCU, PETRU DEMETRU -— Poveşti istorice (culegere) 

RAȚIU, IULIU — Împărăţia de zahăr 

SADOVEANU, MIHAIL — Dumbrava minunată 

SÂNTIMBREANU, MIRCEA - Melcul mincinos; Mama mamuților 
mahmuri 

SLAVICI, IOAN -— Povestiri alese 

TEODOREANU, IONEL — Ulița copilăriei; La bunici 

TOPÎRCEANU, GEORGE - Versuri alese 

URECHEA, NESTOR — Zânele din Valea Cerbului 

UTAN, TIBERIU - Ciopârţilă 

VLAHUȚĂ, ALEXANDRU — Mogâldea 

CICLUL 11-15 ani 


AUTORI STRĂINI 


AITMATOV, CINCHIZ - Zjamilia 

AKIMUSKIN, IGOR - Și crocodilul are prieteni; Biologia distractivă 

ALAIN-FOURNIER, H. — Cărarea pierdută 

BEECHER, STOWE HARRIET - Coliba Unchiului Tom 

CERVANTES, SAAVEDRA MIGUEL DE - Iscusitul hidalgo Don 
Quijote de la Mancha 

COOPER, JAMES FENIMORE - Ultimul mohican 

COSTER, CHARLES DE - Till Ulenspiegel 

DEFOE, DANIEL — Robinson Crusoe 

DICKENS, CHARLES — David Copperfield; Aventurile lui Oliver Twist 

DOYLE, SIR ARTHUR CONNAN - Aventurile lui Sherlock Holmes 

DUMAS, ALEXANDRE - Cei trei mușchetari; Contele de Monte 
Cristo; După douăzeci de ani; Vicontele de Bragelonne 

FABRE, JEAN HENRI CASIMIR -Viața insectelor (selecții din operă) 

FRANCE, ANATOLE - Cartea prietenului meu 

GAUTIER, THÉOPHILE - Căpitanul Fracasse 

GOGOL, NIKOLAI VASLIEVICI. — Mantaua; Taras Bulba 

HOMER - Iliada; Odiseea 

KASTNER, ERICH - Emil și detetctivii 

KOVAL, KOVAL - Cele 5 simțiri și lumea 

LONDON, JACK - Colț Alb; Mihail câine de circ 

MAETERLINCK, MAURICE - Viaţa albinelor; Inteligența florilor; 
Pasărea albastră 

MAY, KARL - Winnetou 

MELVILLE, HERMAN - Moby Dick 

MORICZ, ZSIGMOND - Fii bun până la moarte 

NUŠIĆ, BRANISLAV — Anii de şcoală 

OSIPOV, N. — Din lumea vrăjită a plantelor 

RABELAIS, FRANCOIS — Viaţa nemaipomenită a marelui Gargantua 
(povestită pentru copii de Romulus Vulpescu) 

SABATINI, RAFAEL — Căpitanul Blood 

SAINT EXUPERY, ANTOINE DE - Micul Prinţ 

SLADKOV, N. — Copiii curcubeului 

STEVENSON, L. R. — Comoara din insulă 

SWIFT, JONATHAN - Călătoriile lui Guliver 

TOLSTOI, LEV — Nuvele şi povestiri 

TWAIN, MARK -Prinț și cerșetor; Aventurile lui Tom Sawyer; Aven- 
turile lui Huckleberry Finn 

VERNE, JULES - Cinci săptămâni în balon; Douăzeci de leghe sub 
mări; Insula misterioasă; Insula cu elice; Un căpitan la 
cincisprezece ani; Copiii căpitanului Grant; Arhipeleagul în 
flăcări; Castelul din Carpaţi 

WELLS, HERBERT GEORGE — Omul invizibil 


AUTORI ROMÂNI 


AGÂRBICEANU, ION - Pagini alese 

ALECSANDRI, VASILE - Poezii 

ALEXANDRESCU, GRIGORE - Fabule; Poeme istorice 

ARGHEZI, TUDOR - Versuri alese 

BLAGA, LUCIAN — Versuri alese 

BOLINTINEANU, DIMITRIE — Legende istorice 

APOSTOL, DAN — Monștrii adâncurilor 

BOTNARIUC, NICOLAE - Viaţa în Deltă 

CARAGIALE, ION LUCA — Teatru, Proză 

CÂMPAN, FLORICA -De la papirusul Rhind la calculatorul electronic; 
Istoria numărului 7; Vechi și nou în matematică 

CHIRIŢĂ, CONSTANTIN - Cireșarii 

CHIȘ, GHEORGHE - Uzina Cosmos 

COCIU, MIHAI — Povești cu și despre animale 

COLIN, VLADIMIR -— Povestea scrisului 

COSTACHE, ANTON - Seri albastre 

COȘBUC, GEORGE -— Versuri alese 

CREANGĂ, ION - Amintiri din copilărie 

EMINESCU, MIHAI — Versuri și proză 

GALACTION, GALA - La Vulturi și alte povestiri 

HOBANA, ION - Proză S.F. 

HOGAȘ, CALISTRAT -— Pe drumuri de munte 

IOSIF, ȘT. O. — Versuri alese 

ISANOS, MAGDA -— Versuri alese 

JIANU, EUGEN - Scrieri alese 

LECCA, AUREL — Uzina Terra 

LUSCALOV, PETRE - Pagini alese 

MITRU, ALEXANDRU - Legendele Olimpului; Din marile legende 
ale lumii 

MARINESCU, AL. — Exploratori ai adâncurilor 

MANOLELLI, DAN - Viața în Marea Neagră 

MATEI, HORIA - Enigmele Terrei. 

MUȘATESCU, VLAD - Pagini umoristice 

NEGRUZZI, COSTACHE - Schițe și nuvele istorice 

NICOLAU, EDMOND - Om, mașină cibernetică 

ODOBESCU, ALEXANDRU - Pseudokyneghetikos; Nuvele istorice 

OPRIȘ, TUDOR - Botanica distractivă; Zoologia distractivă; Uzina 
Flora; Meşterii naturii; Bionica, ingineria naturii; Plante unice 
în peisajul românesc; Din tainele lumii vii 

PANN, ANTON - Năzdrăvăniile lui Nastratin Hogea; Povestea vorbii 

PETRESCU, CEZAR - Neghiniţă, Fram ursul polar 

PILLAT, ION - Versuri alese 

PORA, EUGEN - Omul și natura; Am întâlnit animale cu obiceiuri 
ciudate; O călătorie în corpul omenesc 

RACOVIŢĂ, EMIL - O expediţie la Polul Sud 

RAȚIU, IULIU -— Planetă de adolescent; La revedere Făt-Frumos! 

RUSSO, ALECU -— Cântarea României 

SADOVEANU, MIHAIL -— Baltagul; Șoimii; Neamul Şoimăreştilor; 
Nada Florilor; Frații Jderi 

SĂHLEANU, V. - Chimia, fizica și matematica vieții 

SÂNTIMBREANU, MIRCEA - Recreaţia mare 

SIMIONESCU, ION - Flora României; Fauna României; Din ale 
naturii 

SLAVICI, IOAN -— Nuvele 

SORESCU, MARIN -— Unde fugim de acasă?; La Lilieci 

ŞOVU, GEORGE - Jarul din palmă; Dragul meu Alex 

TEODOREANU, IONEL — La Medeleni 

SOUCEK, LUDVIK - Bănuiala unei umbre 

TITEL, SORIN -— Femeie, iată Fiul tău! 

TUDORAN, RADU -— Toate pânzele sus! 

VIERU, GRIGORE - Versuri alese 

VLAHUȚĂ, ALEXANDRU - România pitorească 

VOICULESCU, VASILE -— Versuri alese 

CICLUL 15-19 ani 


AUTORI STRĂINI 


ADY, ENDRE - Poezii 

AMADO, JORGE ~- Versuri alese 

ANOUILH, JEAN — Teatru 

APOLLINAIRE, GUILLAUME - Poezii 

APULEIUS — Măgarul de aur 

ARISTOFAN — Comedii 

AUSTEN, JANE - Mândrie și prejudecată 

BALZAC, HONORE DE - Iluzii pierdute; Moș Goriot; Eugenie 
Grandet; Pielea de sagri 

BAUDELAIRE, CHARLES - Florile răului 

BECKETT, SAMUEL -— Teatru 

BOCCACCIO, GIOVANNI ~ Decameronul 

BONNEFOUS, ED. - Omul sau natura 

BRECHT, BERTOLT - Teatru 

BROMFIELD, LOUIS - Vin ploile 

BRONTE, CHARLOTTE - Jane Eyre 

BRONTE, EMILY — La răscruce de vânturi 

BUCK, PEARL - Mama; Mândrie 

BULGAKOV, MIHAIL -— Maestrul și Margareta; Garda Albă 

BUZZATI, DINO - Deșertul tătariior 

BYRON, GEORGE GORDON - Poezii 

CALDERON DE LA BARCA - Teatru (selecție) 

CALDWELL, ERSKINE - Pământ american; Drumul tutunului 

CAMOES, LUIS DE - Luisiadele 

CAMUS, ALBERT - Ciuma; Străinul; Eseuri 

CANETTI, ELIAS — Orbirea; Limba salvată 

CĂPEK, KAREL ~ Războiul cu Salamandrele 

CAPOTE, TRUMAN -Cu sânge rece 

CARREL, ALEXIS — Omul, ființă necunoscută 

CEHOV, ANTON PAVLOVICI — Nuvele; Teatru 

CHAUCER, GEOFFREY — Povestiri din Canterbury 

CLAUDEL, PAUL - Poezii; Teatru 

COCTEAU, JEAN — Părinţii teribili; Copiii teribili; Maşina de scris 

CORNEILLE, PIERRE - Teatru 

CRONIN, ARCHIBALD JOSEPH - Citadela 

DANTE, ALIGHIERI -— Divina comedie 

D'ANUNZZIO, GABRIELE -— Focul; Fecioarele stâncilor 

DICKENS, CHARLES - Marile speranțe; Documentele postume ale 
clubului Pickwick 

DICKINSON, EMILY - Poezii 

DIDEROT, DENIS - Călugărița; Nepotul lui Rameau 

DORST, J. — Înainte ca natura să moară 

DOSTOIEVSKI, FIODOR MIHAILOVICI — Crimă și pedeapsă; Idiotul; 
Fraţii Karamazov 

ELIOT, THOMAS STEARNS - Poezii; Eseuri 

ELUARD, PAUL - Poezii 

ELYTIS, ODYSSEAS - Poezii 

ESCHIL - Teatru 

ESENIN, SERGHEI ALEKSANDROVICI - Poezii 

FAULKNER, WILLIAM. - Zgomotul și furia; Lumina de August 

FIELDING, HENRY — Tom Jones 

FITZGERALD, FRANCIS SCOTT — Marele Gatsby 

FLAUBERT, GUSTAVE — Doamna Bovary; Educaţia sentimentală; 
Salammbâ 

FOWLES, JOHN — Magicianul; 

FRANCE, ANATOLE - Crima lui Sylvestre Bonnard 

GIDE, ANDRÉ - Pivnițtele Vaticanului; Falsiflcatorii de bani 

GIRAUDOUX, JEAN -— Războiul Troiei nu va avea loc 

GLASWORTHY, JOHN - Forsyte Saga 

GOETHE, JOHANN WOLFGANG -— Poezii, Faust; Suferințele 
tânărului Werther 

GOGOL, NICOLAI VASILIEVICI. — Revizorul, Suflete moarte 

GOLDONI, CARLO -Teatru 

GONGORA, LUIS DE - Poezii 

GORKI, MAXIM - Proză, Teatru 

GUILLÉN, NICOLAS — Poeme 

HAMSUN, KNUT - Foamea 

HARDY, THOMAS - Tess D'Urberville 

HAŠEK, JAROSLAV - Peripețiile bravului soldat Šveyk 

HEINE, HEINRICH - Poezii 

HEMINGWAY, ERNEST - Bătrânul şi marea; Adio arme; Pentru 
cine bat clopotele 

HESSE, HERMANN - Lup de stepă; Jocul cu mărgelele de sticlă 

HOLDERLIN, JOHANN CHRISTIAN FRIEDRICH. — Versuri 

HORAȚIU - Satire; Arta poetică 

HUGO, VICTOR - Mizerabilii, Ruy Blas; Legenda secolelor 

HUXLEY, ALDOUS LEONARD - Punct. Contrapunct; Minunata 
lume nouă 

IBANEZ, BLASCO - Casa blestemată; Cei patru cavaleri ai 
apocalipsului 

IBSEN, HENRIK - Teatru 

JOYCE, JAMES -— Dedalus; Portret al artistului în tinereţe; Ulise 

KAFKA, FRANZ - Procesul; Castelul; 

KAVAFIS, KONSTANTINOS - Poezii 

KAWABATA, YASUNARI - Stol de păsări albe; Țara zăpezilor 

KAZANTZAKIS, NIKOS - Alexis Zorbas; Raport către El Greco 

KEATS, JOHN - Poezii 

KHAYYAM, 'UMAR - Poezii 

KRUIF, PAUL DE - Lumea microbilor 

LAWRENCE, DAVID HERBERT - Șarpele cu pene; Fii și îndrăgostiți 

LEOPARDI, GIACOMO - Poezii 

LERMONTOV, MIHAIL IURIEVICI — Poezii; Demonul; Un erou al 
timpului nostru 

LESSING, GOTHOLD EPHRAIM -— Nathan înțeleptul 

LI-TAI-PE - Poezii 

LLOSA, MARIO VARGAS - Războiul sfârșitului lumii 

LONDON, JACK - Martin Eden; Povestiri din mările Sudului 

LORCA, FEDERICO GARCIA - Poezii; Teatru 

MACHADO, ANTONIO - Poezii 

MADACH, IMRE - Tragedia omului 

MALRAUX, ANDRE - Condiţia umană; Calea regală 

MANN, HEINRICH - Profesorul Unrat; Supusul 

MANN, THOMAS - Casa Buddenbrook; Muntele vrăjit; Lotte la 
Weimar; Doctor Faustus 

MANZONI, ALESSANDRO - Logodnicii 

MÁRQUEZ, GABRIEL GARCIA - Un veac de singurătate 

MARTIN DU GARD, ROGER - Familia Thibault 

MAUPASSANT, GUY DE -O viață; Bel-Ami; Nuvele 

MAURIAC, FRANCOIS - Ther&s& Desqueyroux; Cuibul de vipere 

MAUROIS, ANDRE - Climate 

MICKIEWICZ, ADAM -— Poezii; Pan Tadeusz 

MILTON, JOHN — Paradisul pierdut 

MISHIMA, YUKIO -— Proză (selecţie) 

MITCHELL, MARGARET - Pe aripile vântului 

MOLIERE - Teatru 

MORAVIA, ALBERTO - Povestiri din Roma; Ciociara 

MORICZ, ZSIGMOND -— Un om fericit; Aur brut 

MUNTHE, AXEL — Cartea de la San Michele 

MUSIL, ROBERT - Omul fară calități; Agapa absolvenților 

MUSSET, ALFRED DE -— Poezii; Confesiunea unui copil al secolului 

NOVALIS — Poezii 

NUŠIĆ, BRANISLAV -— Teatru 

O'NEILL, EUGENE GLADSTONE - Teatru 

ORWELL, GEORGE - 1984; Ferma animalelor 

OSBORNE, JOHN - Drumul spre înalta societate 

OVIDIU -— Metamorfoze; Tristele; Ponticele 

PAPINI, GIOVANNI — Un om sfârșit 

PASTERNAK, BORIS LEONIDOVICI - Poezii; Doctor Jivago 

PAVESE, CESARE - Luna și focuriie, Femei singure; Meseria de a trăi 

PERSE, SAINT-JOHN - Poezii 

PETOFI, SANDOR - Poezii 

PETRARCA, FRANCESCO - Poezii 

PIRANDELLO, LUIGI — Teatru 

PLUTARCH - Vieţile oameniior iluștri 

POE, EDGAR ALLAN - Poezii; Proză 

POUND, EZRA LOOMIS ~- Poezii 

PROUST, MARCEL - În căutarea timpului pierdut 

PUȘKIN, ALEKSANDR SERGHEEVICI — Poezii; Proză 

RACINE JEAN - Teatru 

REMARQUE, ERICH MARIA -— Pe frontul de vest nimic nou 

RILKE, RAINER MARIA - Poezii 

RIMBAUD, ARTHUR -— Versuri alese 

ROLLAND, ROMAIN -— Jean Christophe 

SABATO, ERNESTO -— Tunelul; Despre eroi și morminte; Abaddon 
exterminatorul 

SAINT-EXUPÉRY, ANTOINE DE — Zbor de noapte 

SALINGER, J. D. — De veghe în lanul de secară 

SANDBURG, CARL - Poezii 

SARTRE, JEAN-PAUL -— Greaţa; Cuvintele 

SCHÄFER, PAUL KANUT -— Expediţie pe vasul „Beagle“ 

SCHILLER, FRIEDRICH VON — Don Carlos; Hoţii, Wilhelm Tell 

SCOTT, SIR WALTER -— Ivanhoe; Kenilworth; Quentin Durward; 
Rob Roy 

SEVCENKO, TARAS -— Poezii; Povestiri 

SHAKESPEARE, WILLIAM -— Sonete; Teatru 

SHAW, GEORGE BERNARD - Teatru 

SHELLEY, PERCY BYSSHE - Poezii 

SIENKIEWICZ, HENRYK - Prin foc și sabie; Potopul; Quo Vadis? 

SOFOCLE - Teatru 

SOLJENIȚÂN, A. L. — Arhipeleagul Gulag 

STEINBECK, JOHN - Oameni și șoareci; Fructele mâniei 

STERNE, LAURENCE - Viaţa și opiniile lui Tristan Shandy, gentleman 

STENDHAL - Roșu și negru; Mânăstirea din Parma 

SVEVO, ITALO - Conştiinţa lui Zeno 

ŞALOM, ALEHEM — Romanul unui om de afaceri 

TACIT — Anale; Istorii 

TAGORE, RABINDRANATH - Poezii 

THACKERAY, WILLIAM MAKEPEACE - Bâlciul deșertăciunilor 

TOFFLER, ALVIN -— Șocul viitorului; Al patrulea val 

TOLSTOI, ALEKSEI NIKOLAEVICI- Calvarul; Petru I 

TOLSTOI, LEV NIKOLAEVICI - Război și pace; Anna Karenina; 
Învierea 

TOMASI DI LAMPEDUSA, GIUSEPPE — Ghepardul 

TRAKL, GEORG - Poezii 

TURGHENIEV, IVAN SERGHEEVICI - Povestirile unui vânător; 
Un cuib de nobili; Apele primăverii 

TWAIN, MARK — Un yankeu la curtea regelui Arthur 

VALERY, PAUL -— Poezii; Eseuri 

VEGA CARPIO, LOPE FELIX DE - Teatru 

VERGILIU — Eneida; Bucolicele; Georgicele 

VILLON, FRANCOIS — Balade 

VOLTAIRE -— Nuvele filosofice 

WILDE, OSCAR - Teatru; Portretul lui Dorian Gray 

WHITMAN, W. — Poezii 

WOOLF, VIRGINIA -— Spre far; Valurile 

YOURCENAR, MARGUERITTE - Memoriile lui Hadrian 

ZOLA, EMILE - Germinal; Nana; Bestia umană 

AUTORI ROMÂNI 


ADAMEŞTEANU, GABRIELA - Dimineața pierdută 

ALECSANDRI, VASILE -— Teatru (comedii, drame istorice) 

ALEXANDRU, IOAN -— Versuri alese 

ANGHEL, DIMITRIE -— Versuri 

ARGHEZI, TUDOR - Versuri alese 

BACOVIA, GEORGE - Versuri 

BALTAG, CEZAR -— Versuri alese 

BARBU, EUGEN - Groapa; Incognito; Principele 

BARBU, ION - Poezii 

BĂIEŞU, ION - Preşul 

BĂJENARU, GRIGORE - Cişmigiu et Co 

BĂLĂIȚĂ, GEORGE - Lumea în două ziie 

BĂNULESCU, ȘTEFAN - Iarna bărbaților 

BLAGA, LUCIAN - Versuri; Teatru; Opere filosofice 

BLANDIANA, ANA — Versuri alese 

BLEHER, M. — Întâmplări în irealitatea imediată 

BOGZA, GEO - Ţara de piatră 

BOTTA, EMIL -— Versuri alese 

BREBAN, NICOLAE - Francisca; Animale bolnave 

BUDAI, -DELEANU IOAN - Țiganiada; Trei viteji 

BUZEA, CONSTANȚA - Versuri alese 

BUZURA, AUGUSTIN - Orgolii; Drumul cenușii; Feţele tăcerii 

CANTEMIR, DIMITRIE - Istoria ieroglifică, Descriptio Moldoviae 

CARAGIALE, ION LUCA - Teatru 

CARAGIALE, MATEIU - Craii de Curte Veche; Pajere 

CARAION, ION — Versuri alese 

CĂLINESGU, GEODSE - Cartea nunţii; Enigma Otiliei; Bietul 
Ioanide; Scrinul negru; Viaţa lui Eminescu; Istoria literaturii 
române de la origini până în prezent 

CĂRTĂRESCU, MIRCEA -— Levantul (versuri); Orbirea (proză) 

CIORAN, EMIL - Pagini filosofice (antologie) 

CONSTANTINESCU, POMPILIU -— Scrieri critice 

CORNEA, PAUL -— Originile romantismului românesc; Oamenii 
începutului de drum 

CROHMĂLNICEANU, OVID -— Literatura românească și expre- 
sionismul; Literatura română între cele două războaie (3 vol.) 

DANILOV, NICHITA -— Versuri alese 

DELAVRANCEA, BARBU - Teatru istoric 

DINESCU, MIRCEA — Versuri alese 

DOINAȘ, ŞTEFAN AUGUSTIN -~ Versuri alese; Poezie și modă poetică 

DRIMBA, OVIDIU - Istoria culturii și civilizaţiei (5 vol.) 

DUMITRESCU, GEO — Versuri alese 

DUMITRIU, PETRU - Cronica de familie 

ELIADE, MIRCEA - Maitreyi; La ţigănci; Noaptea de Sânziene; 
Tratat de istoria religiilor 

EMINESCU, MIHAI - Pagini alese (poezie, proză, publicistică) 

EVERAC, PAUL — Un fluture pe lampă 

FILIMON, NICOLAE - Ciocoii vechi și noi 

GALACTION, GALA — Nuvele 

GAVRILĂ, LUCIAN - Viaţa, un experiment nesfârșit 

GHICA, ION - Scrisori către Vasile Alecsandri 

GOGA, OCTAVIAN - Versuri alese” 

GYR, RADU — Versuri alese 

HASDEU, BOGDAN-PERICEICU -— Răzvan și Vidra; Scrieri alese 
(versuri şi proză) 

HELIADE, RĂDULESCU ION - Scrieri alese 

HORASANGIAN, BEDROS - Sala de așteptare 

IBRĂILEANU, GARABET - Pagini de critică; A dela 

ILICA CAROLINA -— Versuri alese 

IONESCU, EUGEN - Teatru (selecţie) 

IORGA, NICOLAE - Istoria literaturii; Scrieri (selecție) 

ISTRATI, PANAIT -— Ciulinii Bărăganuiui, Chira Chiralina; Moș Anghel 

IVASIUC, ALEXANDRU -— Vestibul; Interval 

JEBELEANU, EUGEN - Surâsul Hiroşimei; Hanibal 

KIRIŢESCU, ALEXANDRU - Michelangelo; Gaiţele 

LABIŞ, NICOLAE - Versuri alese 

LOVINESCU, EUGEN - Istoria civilizației române moderne; Istoria 
literaturii române contemporane; Studii critice 

LOVINESCU, HORIA — Moartea unui artist; Hanul de la răscruce 

MACEDONSKI, ALEXANDRU - Versuri alese 

MAIORESCU, TITU - Studii critice 

MALIȚA, MIRCEA - Zidul și iedera; Aurul cenușiu 

MANOLESCU, NICOLAE - Istoria critică a literaturii române; 
Scrieri critice alese 

MARCUS, SOLOMON - Invenţie şi descoperire 

MARINO, ADRIAN -Alexandru Macedonski; Introducerea în critica 
literară; Modern, modernism, modernitate; 

MAZILU, TEODOR -Proștii sub clar de lună 

MAXIMILIAN, C. — Un genetician priveşte lumea; Aventura geneticii 

MĂLĂNCIOIU, ILEANA - Versuri alese 

MICU, DUMITRU -Istoria literaturii române; Tudor Arghezi; Limbaje 
moderne în poezia română de azi; Gândirea și gândirismul 

MIHĂESCU, GIB - Donna Alba; Rusoaica 

MINULESCU, ION - Versuri alese 

MIRONOV, ALEXANDRU - Enigmatic Pământul 

MUȘATESCU TUDOR - Titanic Vals; Escu; Proză satirică 

NAGHIU, IOSIF ~ Teatru ales 

NAUM, GELLU - Versuri alese 

NEAGU, FĂNUŞ ~ Îngernl a strigat; Frumoşii nebuni ai marilor orașe 

NEDELCIU, MIRCEA ~ Smeura de câmpie 

NEGOIȚESCU, ION - Istoria literaturii române 

NEGRICI EUGEN - Sistematica poeziei 

NOICA, CONSTANTIN - Pagini filosofice 

OPRIȘ, TUDOR - Viaţa: Enciclopedie pentru tineret; Enciclopedia 
curiozităților naturii; Istoria debutului școlar al scriitorilor 
români (1820-2000) 

ORNEA, ZIGU ~ „Junimismul“; „Poporanismul“; „Semănăto- 
rismul“, Dobrogeanu Gherea 

PALER, OCTAVIAN ~ Mitologii subiective; Un om norocos; Arhimede 

PAPADAT, -BENGESCU HORTENSIA -— Fecioarele despletite; 
Concert de muzică de Bach; Drumul ascuns; Rădăcini; Balaurul 

PAPADIMA, OVIDIU - O viziune românească a lumii; Satul în opera 
lui Goga; Cezar Boliac 

PĂUNESCU, ADRIAN ~ Versuri alese 

PETRESCU, CAMIL ~ Proză (Ultima noapte de dragoste, întâia 
noapte de război; Patul lui Procust); Teatru (Jocul ielelor; 
Suflete tari; Danton; Bălcescu) 

PETRESCU, CEZAR - Întunecare, Calea Victoriei 

PETRESCU, RADU ~ Matei Iliescu; Ocheanul întors; Părul Berenicei 

PHILIPPIDE, ALEXANDRU ~ Versuri alese 

PIRU, ALEXANDRU ~ Istoria literaturii române de la origini până 
astăzi; Poezia română contemporană (1950-1975) 

PITUŢ, GHEORGHE ~ Versuri alese 

POPA, VICTOR ION - Teatru (Tache, lanke și Cadâr) 

POP, AUGUSTIN Z. N. — Studii eminesciene 

POP, ION ~ Avangarda în literatura romănă 

PREDA, MARIN ~ Moromeţii; Delirul; Cel mai iubit dintre 
pământeni; Viaţa ca o pradă 

POPESCU, D. R. — Teatru (Acești îngeri trişti); Proză (Duios 
Anastasia trecea; Vânătoarea regală; Podul de gheață; Îngerul 
şchiop) 

REBREANU, ION — Răscoala, Ion, Pădurea spânzuraților; Adam și 
Eva; Ciuleandra 

SADOVEANU, ION MARIN ~- Sfârşit de veac în București 

SADOVEANU, MIHAIL — Zodia Cancerului sau vremea Ducăi Vodă; 
Creanga de aur 

SCARLAT, MIRCEA ~ Istoria poeziei românești 

SEBASTIAN, MIHAIL — Teatru ales 

SIMION, EUGEN -— Istoria literaturii române contemporane; 
Scriitori români de azi 

SLAVICI, IOAN — Mara; Moara cu noroc 

SORESCU, MARIN - Versuri alese; Teatru 

STANCU, ZAHARIA -— Versuri alese; Ce mult te-am iubit (proză) 

STĂNESCU, NICHITA — Versuri alese 

STREINU, VLADIMIR -— Versficaţia modernă; Studii critice (selecție) 

STEINHARDT, N. — Jurnalul fericirii 

ŞOVU, GEORGE - Liliac alb în ianuarie; Dans în foişor; Declaraţie 
de dragoste; Liceenii 

TONEGARU, CONSTANT -— Versuri alese 

TURCEA, DANIEL -— Versuri alese 

ŢÂRLEA, CĂTĂLIN — Anotimpuri de trecere 

ȚOIU, CONSTANTIN - Galeria cu viță sălbatică; Obligado 

URICARU, DOINA - Versuri alese 

URICARU, EUGEN - Rug și flacără; Vreme de schimbare; Vlahia 

URMUZ — Pagini bizare 

ULICI, LAURENŢIU - Ditert română contemporană; Nobel 
contra Nobel 

VIANU, TUDOR - Scrieri critice și estetice alese 

VINEA, ION — Versuri alese 

VIȘNIEC, MATEI — Teatru (selecție) 

VULCĂNESCU, ROMULUS - Mitologia; Coloana infinitului; Măştile 
la români; Fenomenul horal 

VULPESCU, ROMULUS — Jarry: (Ubu Roi); Villon: Balade (traduceri) 

VULPESCU, ILEANA -Arta conversație 

ZAMFIRESCU, DUILIU -— Viaţa la țară; Tănase Scatiu; În război 

ZAMFIRESCU, GEORGE MIHAIL -— Teatru (Domnișoara Nastasia) 

O prioritate naţională: 
Revizuirea literaturii pentru copii şi tineret 


— interviu — 


R.: Domnule profesor, am aflat că aveţi un proiect pentru 
revigorarea cărţii destinate tineretului. Sunt sigur că are la bază o 
bună cunoaştere de către dumneavoastră a domeniului, dar şi o 
necesitate pe care o resimțim cu toții: se publică prea puţină carte 
pentru copii. De ce? 

T.O.: După 1990, prin acţiunea masivă de privatizare a 
producţiei de carte, proliferarea editurilor particulare (peste 
3000) şi dispariţia tradiţionalelor edituri de profil, etatizate, care 
— chiar dacă nu şi-au schimbat numele — şi-au reorientat 
comercial profilul, s-a produs o puternică haotizare a producţiei 
de carte şcolară. Mobilitatea extremă a programelor şcolare, 
colaborarea slabă cu Ministerul Educaţiei, bazată exclusiv pe 
manualele şcolare, lipsa unei coordonări între cele peste 2000 de 
edituri care scot izolat şi sporadic şi titluri sau colecţii de carte 
şcolară au declanşat dereglarea generală a producţiei şi a 
difuzării de cărţi şcolare. Piaţa liberă, total necontrolată, a 
Cărţii, îşi are avantajele, dar şi riscurile ei, care se răsfrâng 
negativ asupra culturii generale a tinerei generaţii, din ce în ce 
mai precară, în ultimul timp. 

Consecințele s-au agravat progresiv... Exceptându-i pe 
clasicii români vechi (singurii pentru care nu se percep 
importante taxe la CopyRo), literatura cu directă adresă şcolară 
şi mai ales cea originală a scăzut de 5—6 ori faţă de perioada 
1970-1980, acoperind în foarte mică măsură (15-20%) 
necesităţile şcolare şi fiind în mod repetat substituită de 
interesul pentru televiziune şi Internet. 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 463 


Literatura utilitar-oportunistă în exces (teste, grile, 
bareme, exerciţii, rezumate, subiecte prezumtive pentru 
examene) are un rol minor în cultură şi în educaţie, îşi pierde 
foarte rapid actualitatea şi consumă cantităţi enorme de 
celuloză şi de energie editorială. 

De asemenea, micile tiraje în care apar cărţile fundamen- 
tale (500—3000) exemplare), de 10-20 ori mai mici decât 
necesarul, fac să crească exponențial preţurile de vânzare şi duc 
la o scădere dramatică a numărului de cumpărători, ceea ce 
descurajează publicarea lor. Fenomenul de subcultură sau chiar 
de deculturaţie se face tot mai puternic resimţit, de la alterarea 
continuă a limbii literare, până la trivializarea şi comercializarea 
conţinutului în vederea sporirii vandabilităţii, contribuind 
simultan la răspândirea în rândul tinerilor cititori a întregii game 
de vicii şi de comportamente nocive ale societăţii actuale de 
consum (de la droguri şi violenţă , până la crimă şi anarhie). 

R.: Din câte cunoaştem, ca reprezentant al secţiei de 
literatură pentru copii şi tineret în conducerea Uniunii Scriitorilor, 
aţi întreprins demersuri serioase pentru realizarea unor instrumente 
importante de orientare a lecturii tinerelor generaţii. Care este cel 
mai recent? 

T.O.: După mai bine de 12 ani de frământări şi negocieri 
s-a ajuns, anul trecut , la un consens între Ministerul Educaţiei 
şi Uniunea Scriitorilor, definitivându-se „Bibliografia 
fundamentală a cărţilor recomandabile şcolarilor în funcţie de 
ciclurile de vârstă“, care a fost tipărită în Editura „Pro 
Transilvania“ şi e în curs de difuzare în librării, la toate editurile 
şi bibliotecile şcolare, pentru a putea intra în aplicare în anul 
şcolar 2004/2005. Am colaborat foarte bine la redactarea ei cu 
profesorul George Corbu, directorul general al bibliotecilor din 
M.E.C., un specialist în domeniul cărţii şcolare. 

R.: Având deja acest important instrument de lucru, ce 
credeţi că trebuie făcut în continuare? 

T.O.: Pentru ca „Bibliografia fundamentală“, ca şi 
recomandările programelor şcolare, să fie operative şi eficiente, 
se impun o serie de condiţii, măsuri şi acţiuni strict necesare: 

— Subvenţionarea cu prioritate de către Ministerul 
Culturii a cărţilor prevăzute în Bibliografia oficializată care, în 
prezent, din cauza procentului extrem de redus al subvenţionării 
(circa 20%) nu se materializează nici pe sfert, ieşind din sfera de 
interes a celor mai multe edituri. 

— Să se asigure o reeditare a titlurilor din 4 în 4 ani, iar 
dacă tirajele nu sunt încă total epuizate, să se mai scoată un 
supliment de tiraj, pentru asigurarea cererilor. 

— Tirajul să fie de minimum 20.000 de exemplare pentru 
fiecare titlu, pentru a se obţine un preţ de cost cât mai scăzut şi 
deci cât mai accesibil pentru elevii săraci, mai ales pentru cei din 
mediul sătesc. 

— Pentru realizarea integrală a editării cărţilor şcolare 
prevăzute în Bibliografie, cărţile pe grupe de vârstă vor fi 
repartizate pe bază de ofertă sau licitaţie, integral sau pe colecţii 
sau tipuri (beletristică, informare, SF, istorică etc.) editurilor 
interesate să le publice pe baza listelor bibliografice anexate, 
pentru cele trei etape şcolare clasice: preşcolari şi şcolari mici 
(6-10 ani), şcolari mari (10-16 ani), liceeni (16—20 ani). 
Editurile care vor câştiga licitaţia segmentelor concurente sau se 
vor oferi să tipărească integral unele colecţii neconcurente vor 
avea drept de monopol asupra domeniului preferenţial, pentru a 
se evita suprapunerile şi risipa, asumându-şi obligaţia acoperirii 
tuturor titlurilor prevăzute. 

— Asociaţia Editurilor cu Profil Pedagogic şi Cultural se 
va ocupa de asigurarea circulaţiei producţiei prin centrele de 
difuzare din Bucureşti şi din ţară, astfel încât toate librăriile 
Capitalei şi cele judeţene să fie aprovizionate ritmic şi un număr 
cât mai mare de elevi să beneficieze de cărţi. 

— Acţiuni ale Ministerului Educaţiei, pentru ca biblio- 
grafia să fie cunoscută de profesori bibliotecile şcolare să rezerve 
fonduri pentru achiziţionarea a minimum 5 exemplare din 
fiecare titlu recomandat şi apărut pe piaţă. 

— Apariţia titlurilor va fi mediatizată prin grija Asociaţiei 
în presă, la radio, la toate posturile de televiziune, pe Internet. 

R.: V-aţi gândit şi la stimularea literaturii autohtone 
pentru copii? 

T.O.: Pentru stimularea în rândul scriitorilor a colaborării 
cu noi titluri de carte adresată şcolarilor şi pentru răsplătirea celor 
mai buni scriitori români din diversele domenii ale literaturii 
pentru copii şi adolescenţi, propun instituirea unui concurs anual. 
Premiile vor fi decernate cu prilejul Târgului de carte „Gau- 
deamus“. Ele vor fi propuse de un juriu de specialitate format din 
reprezentanţi ai M.E.C., Uniunii Scriitorilor şi Asociaţiei 
Editorilor cu Profil Pedagogic şi Cultural, pe care o văd direct 
implicată în această acţiune. Pentru o îndelungată şi o valoroasă 
activitate, de cel puţin 30—40 ani în domeniul cărţii pentru copii, 
sugerez acordarea unui premiu anual pentru „opera omnia“. 

Se va stabili un calendar precis pentru cuprinderea şi 
realizarea la termen a prevederilor acestui proiect, începând cu 
anul şcolar 2004/2005, la care vor participa Asociaţia 
Scriitorilor din Bucureşti, care deţine secţia naţională a 
autorilor de literatură pentru copii şi tineret, Ministerul 
Educaţiei şi Cercetării (secretarul de stat pentru învăţământul 
preuniversitar), asociaţia editurilor cu profil didactic şi 
consilierii cu probleme de carte şcolară din Ministerul Culturii. 

R.: Ce rol gândiţi că ar putea avea Asociaţia Editurilor cu 
Profil Pedagogic şi Cultural, în tot acest proces? 

T.O.: Asociaţia Editurilor cu Profil Pedagogic şi Cultural se 
va ocupa de asigurarea circulaţiei producţiei prin centrele de 
difuzare din Bucureşti şi din ţară, astfel încât toate librăriile 
Capitalei şi cele judeţene să fie aprovizionate ritmic şi un număr 
cât mai mare de elevi să beneficieze de cărţi. Apariţia titlurilor va 
fi mediatizată prin grija Asociaţiei, în presă, la radio, la toate 
posturile de televiziune, pe Internet. 

R.: Domnule profesor Tudor Oprig, vă mulţumim pentru 
amabilitatea formulării acestor idei, care să sperăm că vor avea un 
ecou pe măsură, la nivelul forurilor responsabile de revigorarea 
literaturii pentru copii şi tineret din România. 

A consemnat, 
Claudiu ISTRATE 
Universul şcolii — Ora adevărului, 2004 

Cu Tudor Opriş 
despre Reforma învăţământului 


R.: Ştim că sunteți unul din campionii de frunte dar şi din 
cenzorii severi ai reformei învăţământului căreia i-aţi închinat zeci 
şi zeci de articole şi emisiuni şi chiar două volume intitulate 
„Învăţământul românesc, încotro ?", cronică vie şi neostenită a 
acesteia. Cum apreciaţi ultima fază a ei? 

T.O.: Important este că reforma a fost scoasă din inerție 
şi, de bine, de rău, ezitantă, buimăcită de atâtea moaşe 
nepricepute, îşi continuă drumul. Numai că de curând a avut 
surpriza să-şi vadă traseul aproape încheiat, brusc tulburat de o 
„sarcină" europeană imperativă care o bulversează din temelie, 
dând cumplite insomnii reformatorilor. 

R.: Invocaţi trecerea iminentă la învățământul general 
obligatoriu de 10 ani, după ce puseserăm cât de cât la punct o 
curriculă modernă pe opt ani ? 

T.O. Exact. Numai cine n-a lucrat la o reformă a 
învăţământului nu-şi poate închipui câte eforturi şi cheltuieli 
implică un asemenea „stânga împrejur” pedagogic. Sunt convins 
însă că dacă ministrul Athanasiu va strânge în jurul lui specialişti 
cu adevărat de valoare şi dacă se va exploata în mod inteligent 
experienţa învăţământului românesc care a cunoscut, câţiva ani 
buni înaintea Revoluţiei, avantajele şi dezavantajele obliga- 
tivităţii de zece ani a şcolii, vom depăşi cu succes acest moment 
de cumpănă. Mă îngrijorează însă alte aspecte vulnerabile care 
ţin de reformă şi care o pot frâna. Mă refer în primul rând la 
prea des schimbătoarea titulatură şi organigramă a ministerului. 
De pildă „lipiturile“ ce s-au făcut ministerului învăţământului a 
cărui locomotivă financiară abia îşi trage sufletul cu un P.I.B. de 

2,8— 39%. El nu putea căra după sine cu acelaşi buget un întreg 
departament, cel al tineretului, care nu prea a avut un trai bun în 
simbioza cu sportul şi a preferat cumetria cu un alt minister. 

R.: Şi nu găsiți logică asocierea învăţământului cu tineretul? 

T.O.: Desigur, dar aşa cum spun psihologii şi chiar 
„tinerii“ protestatari, tinereţea începe nu după 7 ani cum 
pretind unii, ci după 20—22 de ani şi merge până către 30 de ani, 
deci acoperă vârsta care exclude pe şcolari (copii şi adolescenţi) 
şi include tineri şi tinere în majoritatea calificaţi şi în câmpul 
muncii, care nu prea consonează problematic şi preocupaţional 
cu profilul ministerului învăţământului. 

R.: Se pare că divorțul a avut loc totuşi, întrucât din fireşti 
motive de nepotrivire de caracter, ca să vorbim avocățeşte, şi acest 
departament şi-a câştigat uşor autonomia... 

T.O.: Dar conducerea lui a fost incorectă. Profitând de 
nepriceperea sectorului financiar al M.E.C. el s-a desprins 
însuşindu-şi ilegal taberele şcolare şi fondurile aferente lor, 
care nu-i aparţineau şi care vor fi comercializate de o 
„agenţie“ lucrativă de tabere, căreia, dintr-o gravă eroare 
pedagogică, ex-ministrul Marga i-a acordat o autonomie total 
păguboasă pentru învăţământ, transformând-o într-o simplă 
afacere ca multe altele, sub semnul privatizării. 

R.: S-ar subînţelege că în această vară M.E.C. nu va mai 
avea fonduri pentru taberele subvenţionate de el, care răsplăteau pe 
câştigătorii olimpiadelor şi importantelor concursuri şcolare, 
precum „Tinere condeie “, „Reviste şcolare “ etc. etc. 

T.O.: Ar fi, în această eventualitate, pentru prima oară, 
după 38 de ani, când Ministerul Educaţiei nu-şi va onora 
obligaţiile, sancţionându-i indirect pe cei mai buni şcolari ai 
tării, dacă nu se vor lua măsuri rapide şi rezolute de reintrare în 
posesia fondurilor cedate din neglijenţă. Am aflat însă că în 
urma unui scandal, dându-și seama de păcăleală, M.E.C. şi-a 
recuperat ceva din sume. 

R.: Se pare că asemenea acte de neglijenţă şi indolență 
trădează şi un alt aspect pe care l-ați sancţionat frecvent în cărțile 
dumneavoastră: deficitul preocupărilor pentru educaţie, de la cea 

individuală la aceea civico-patriotică, reflectată şi în faptul că în 
noua organigramă a fost desființată după 150 de ani de existenţă, 
direcţia educaţiei (care dă titulatura învățământului). În schimb 
au sporit la 3 direcţiile generale de evaluare, deşi ştiu că atât 
evaluarea elevilor şi a cadrelor didactice cât şi cea instituţională n- 
au adus un aport semnificativ la sporirea calității muncii didactice. 
Statisticile îngrijorătoare ne-o demonstrează din plin. 

T.O.: Aveţi perfectă dreptate. De educaţie nu se mai 
vorbeşte decât sporadic şi nici nu se mai preocupă nimeni în mod 
serios, mai ales din acest an şcolar, când în organigrama nouă 
este prevăzut doar un ultramodest serviciu de activităţi 
extraşcolare care odată cu privatizarea şi comercializarea tabe- 
relor — punctul forte care odinioară mobiliza în vacanțe 
educative milioane de elevi — şi-a pierdut principalul obiect. Sper 
ca ministrul Athanasiu, prins în vârtejul campaniei politice de 
alegeri, nu va uita că a fost un eminent elev şi ca un remarcabil 
şi sensibil profesor este dator să-şi înflorească instituţia şi să-i 
apere patrimoniul. 

R.: Sperăm ca şi acestui aspect deficitar să i se găsească o 
soluție administrativo-pedagogică ca şi unei alte probleme 
generatoare de scandaluri şi malversaţii, aceea a aşa-ziselor 
„manuale alternative”, din nou deschisă în acest an şcolar. 

Spaţiul grafic ne obligă să ne oprim aici şi să vă invităm la 
dezbaterea acestei probleme într-un alt interviu. 

T.O.: Voi răspunde cu plăcere la invitaţia dumneavoastră, 
socotind că într-adevăr manualele „alternative” aşa cum sunt 
gândite şi scrise şi tipărite la ora actuală ridică multe probleme 
grave şi ar putea constitui o pasionantă temă de discuţii. 


A consemnat, 
G. Rădulescu 
Curierul Naţional, 2004 

Un gând amical pentru un ministru 
al învăţământului şi educaţiei la încheierea 
primului său an de activitate 


Pe Alexandru Athanasiu îl cunosc din liceu şi i-am 
reţinut încă de pe atunci delicateţea, politeţea, curiozitatea 
ştiinţifică, dorinţa de a colocvia cu persoane în vârstă pentru 
a-şi limpezi apele gândirii, firea lui reflexivă înclinată mai 
degrabă spre speculație decât spre praxis. A fost unul din elevii 
mei dragi şi preţuiţi. 

Am avut prostul obicei să nu pierd legătura cu adoles- 
cenţii apropiaţi mie, în care am intuit viitoare valori şi m-a 
pasionat să le urmăresc itinerarul profesional şi evoluţia lor 
spirituală în timp, aşa cum am făcut cu [on Caramitru, Ana 
Blandiana, Corneliu Vadim Tudor, Adrian Năstase, Mircea 
Dinescu, Bogdan Theodorescu, Liviu Papadima, Doina 
Uricariu, Adrian Pintea, Valeriu Stoica, Bogdan Ulmu, 
Cleopatra Lorinţiu, Gabriela Melinescu, Carolina Ilica şi 
foarte mulţi alţii. l-am urmărit şi traiectoria destul de lină, 
egală şi fermă şi mereu ascendentă a lui Alexandru Athanasiu 
şi m-a bucurat accederea lui în funcţia de ministru al 
învăţământului, deşi timp de peste o jumătate de veac, cât am 
fost sfătuitor de miniştri, mi-a fost teamă — confirmată de 
dificila mea colaborare cu mulţi universitari total rupţi de 
problemele învăţământului de cultură generală, mai ales din 
rândul inginerilor politehnicieni care au umplut cu hărnicie 
tabloul adjuncţilor de miniştri şi secretarilor de stat, numiţi 
din raţiuni politice mai ales în era construcţiei socialiste 
şi care urmăreau să dea o anumită turnură învăţământului 
românesc, nu totdeauna fastă — că nu vom găsi un limbaj 
comun. 

Debutul ministerial al lui Alexandru Athanasiu, numit ca 
din senin în fruntea ministerului, după o stranie şi nemotivată 
înlocuire (care lasă loc atâtor presupuneri) a Ecaterinei 
Andronescu, ministru harnic, rezolut şi destul de fidel politicii 
partidului, tocmai în punctul de vârf al unui foarte dificil an 
şcolar, n-a fost prea fericit. O nouă organigramă, fantezistă şi 
greu operantă; greve ale cadrelor didactice, vehemente şi 
prelungite; gafe penibile legate de concursuri, gafe care nu ţin 
atât de ministru cât de o comisie de curriculă care şi-a dovedit 
în ultimii ani dacă nu totala incompetenţă, măcar inexperienţa, 
lipsa de personalitate pedagogică şi de curaj, eterna dispută în 
jurul unor manuale care departe de a costitui o problemă a 
creşterii calităţii învăţământului a generat un conflict de interese 
materiale editoriale şi chiar o orgolioasă încleştare de ideologii 
care se bat cap în cap şi care în nici un caz nu servesc 
învăţământului naţional. 

După o îndelungată perioadă de tatonări şi eschivări, în 
care şi-a cristalizat cât de cât programul ministerial, Alexandru 
Athanasiu, deşi împovărat cu atâtea sarcini politice amplificate 
de un an electoral, a reuşit să iasă din mutismul şi izolaţionismul 
aparent şi să-şi expună un program mai coerent într-un amplu 
interviu acordat „Tribunei Învăţământului“. 

Multe din punctele pragmatice sunt utopice şi ne par 
declaraţii de bune intenţii, cum ar fi ridicarea P.1.B.-ului pentru 
învăţământ de la 2,5-2,8 la 6 în 2007 în condiţiile enormelor 
presiuni financiare pe care le vom suporta pentru integrarea 
europeană şi îndeplinirea obligaţiilor NATO (se ştie că P.I.B.- 
ul a oscilat practic 14 ani, cu toate declaraţiile belicoase de 
sporire, între 2,6—3,1). Aş adăuga statutul mai bun şi salarizare 
sensibil ameliorată pentru cadrele didactice (s-a realizat doar 
pentru profesorii universitari în multe cazuri promovați politic, 
care au într-adevăr salarii parlamentare). 

Desigur sunt şi realizări începute bine, dar perfectibile: 
autonomia universitară (cu toate excesele ei uneori nocive) şi 
chiar liceală, consorţiile universitare, importul masiv (deşi 
necritic şi neaşezat încă pe coordonate psiho-pedagogice) de 

informatizare şi mecanizare a învăţământului, care poate 
contribui la creşterea actului instructiv, temperarea haosului 
editorial prin limitarea numărului de variante (dorite la scara 
infinitului de edituri) şi introducerea licitaţiilor (pentru 
evitarea afacerismului şi ilegalităţii), dorinţa de modernizare a 
sistemului de predare şi a creşterii competenţei profesionale, 
rolului şi prestigiului cadrelor didactice, situate din cauza 
proastei salarizări la nivel de mediocritate (cei mai valoroşi au 
fugit către sectoare cu mult mai bine retribuite, ori în 
străinătate). 

Rămâne încă un teren virgin pe care încălţările delicate 
ale celor 7 miniştri din cei 14 ani de reforme (reformate, 
refăcute şi reluate de fiecare în parte) nu prea l-au călcat: 
dialogul direct dintre minister şi profesori (înlocuit prin acela 
între ministru şi micul lui staff de consilieri docili, de preferaţi 
sau amici, de multe ori anonimi pentru întreaga ţară), îngrijo- 
rătorul dezinteres pentru latura educativă a învăţământului (în 
catastrofala organigramă actuală avem trei mari direcţii de 
evaluare şi un insignifiant serviciu de educaţie, numit în derâdere 
de „activităţi extraşcolare“, decăzut începând cu acest an din 
rangul de direcţie generală), lipsa de coordonare şi cooperare 
între învăţământul preuniversitar şi cel universitar (de aici 
haosul criterial şi evaluator al concursului de admitere în 
facultate), curricula  nearticulată, programele didactice 
încărcate şi epuizante pentru elevi, calitatea manualelor care la 
multe discipline nu ating cerinţele dorite, gravele probleme ale 
învăţământului sătesc, aventura nefericită şi păguboasă cu 
departamentul tineretului. 

Am încredere însă că maşinăria greoaie şi complicată a 
învăţământului se va urni, dacă se va ţine o legătură mai vie 
cu realităţile şcolii româneşti şi se va face apel la colaboratori 
competenţi, valoroşi, oneşti, vocaţi şi puternic ataşaţi de 
şcoală şi — de ce să n-o spunem pe şleau — mai puţin 
preocupaţi de propria lor imagine şi de propriile lor interese. 

Postfaţa editorului 


Înainte de a fi opera câtorva generaţii de oameni politici, 
România modernă a fost creaţia acelora care i-au ajutat pe aceştia 
să devină ceea ce istoria ne spune despre ei. Intraţi la începutul 
secolului al XVIII-lea sub administraţia a două regimuri 
imperiale, habsburgic în Transilvania şi turco-fanariot în Moldova 
şi Muntenia. cărora li se va adăuga imperialismul pravoslavnic 
de la Răsărit, românii şi-au datorat renașterea și ieşirea de sub 
întreitul jug, şcolii şi slujitorilor ei. Aceștia au fost eroii, 
cunoscuţi şi necunoscuţi, ai unei veritabile epopei didactice, 
care a început cu exact un sfert de mileniu în urmă, la Blaj. 
Acolo, pentru prima oară, învățământul a devenit pârghia 
ascensiunii naţionale şi factorul decisiv în procesul de 
transformare a unui popor de iobagi într-o națiune capabilă să-şi 
„croiască o altă soartă“. 

Rostul dat de ardeleni școlii şi învățământului s-a extins 
peste munți, la Iaşi cu dascălii aduşi de mitropolitul Veniamin 
Costachi în seminarul său, iar la București prin Gheorghe Lazăr. 
Elevii şi continuatorii acestuia, Ion Heliade Rădulescu şi Petrache 
Poenaru, au stat la originea avântului concomitent al culturii și 
şcolii în care s-a format generația fondatorilor munteni ai 
României de la 1859 şi 1877, devenită regatul român în 1881. 
La Iaşi, călugărul maramureşan Gherman Vida, primul editor al 
Hronicii lui G. Şincai, a fost şi întâiul dascăl al copilului Mihail 
Kogălniceanu. 

Viitorul „cânt“ al epopeii didactice va avea în centru pe 
Spiru Haret. El a fost „marele clasic“ al învățământului românesc, 
din generaţia „marilor clasici“ ai literaturii, cugetării. ştiinţei şi 
artei, care au fost Alexandru Odobescu, B. P. Hasaeu, Titu 

Maiorescu, Mihail Eminescu, Ion Creangă, Ion Slavici, 
I. L. Caragiale, Al. Macedonski, A. D. Xenopol şi Vasile Conta, 
iar pentru artă Nicolae Grigorescu şi Ion Andreescu (numai 
timpuria lui dispariţie l-a împiedecat pe Ciprian Porumbescu să 
devină la rându-i un Glinka, un Dvorjak sau un Grieg al românilor). 

Învățământul şi şcoala lui Spiru Haret au pregătit şi educat 
pe cei ce vor înfăptui România Mare şi au coincis fericit cu 
ascensiunea unei strălucite generaţii de profesori universitari 
specializați în Occident, care a ridicat în mai puţin de două 
decenii ştiinţa românească de la chimie, matematică și medicină 
la istorie, geografie, filologie şi filozofie, la nivelul cel mai înalt 
atins acolo, sporind prin contribuţii originale patrimoniul uni- 
versal. 

Învăţământul, cultura, știința şi arta românească ce au 
precedat şi au pregătit înfăptuirea visului secular (mulţi dintre 
cei ce au condus luptele pe front şi au căzut eroic erau învățătorii 
şi profesorii ieşiţi din şcolile lui Spiru Haret!) s-au aflat şi la 
originea apogeului reprezentat de cele două decenii cuprinse 
între 1 decembrie 1918 şi tragica vară a anului 1940. Oriunde 
se caută secretul acestui apogeu, se găsește la origine un om al 
şcolii, de la străluciţii dascăli de liceu (printre care s-au numărat 
atâtea glorii şi valori ale „epocii interbelice“) la marii universitari, 
cărora li s-au adăugat noile promoţii ce au debutat în atmosfera 
de entuziasm şi încredere nemărginită în viitorul nației şi culturii 
româneşti, provocată de adunarea românilor între hotarele 
aceluiași stat. 

„Marii interbelici“ erau deja formaţi atunci când noile 
orizonturi li s-au deschis. lar unul dintre ei, Tudor Vianu, a dat 
cea mai sugestivă şi cuprinzătoare caracterizare generaţiei sale: 
„Generaţia noastră — aş aminti ca reprezentanți ai ei pe Mihai 
Ralea, Camil Petrescu, Lucian Blaga — adică generația care a 
început să se manifeste în jurul anului 1920, s-a confruntat cu 
o problemă importantă şi, pe atunci, nouă. Aveam cu toţii 
sentimentul, după revenirea păcii şi după ce se realizase unirea 
cu Ardealul, că e necesară o orientare mai multilaterală, spre 
zonele majore ale culturii noastre. Fără să ignorăm marile valori 
create anterior, aveam impresia că stilul culturii române dinainte 
de primul război mondial era un «stil provincial», insuficient 

afirmat în aria culturii universale. Problema generaţiei noastre 
a fost aceea a găsirii stilului major al culturii române; vream 
să ne spunem cuvântul referitor la toate marile probleme ale 
lumii, să dăm răspunsul nostru ca reprezentanți ai poporului 
român, tuturor întrebărilor care frământau lumea“. (Am 
citat din interviul acordat lui Matei Călinescu şi apărut în nr. 52 
din 27 decembrie 1962 al „Gazetei literare“). 

Acestei generații (din care Tudor Vianu a ţinut să-l ignore 
pe G. Călinescu şi n-avea cum să-l citeze pe Nae Ionescu) i-a 
aparținut şi profesorul universitar Alexandru Rosetti, cel ce a 
ştiut să mânuiască abil orgoliul cultural al bancherului — mecenat 
Aristide Blank la editura „Cultura națională“ şi apoi l-a îndemnat 
pe regele Carol al II-lea să creeze „Fundaţia regală pentru 
literatură şi artă“ din fruntea căreia a imprimat „profil de epocă“ 
scurtului interval de existență al „României Mari“.| 

Acesta a luat sfârşit în anul fatidic 1940, sub loviturile 
totalitarismelor coalizate la 23 august 1939. Dar până atunci, 
Universitățile şi Institutele de cercetare create pe lângă ele la 
Cluj, laşi, Cernăuţi şi în capitală, toate editând prestigioase 
periodice de nivel european, precum şi Academia Română cu 
publicaţiile sale, au reuşit să făurească împreună cu literaţii, 
gânditorii şi artiştii din toate domeniile, fața luminoasă şi 
nemuritoare a României Mari celei jefuite şi năruite tot în aceeași 
vreme de către o clasă politică degenerată, coruptă, debusolată 
şi mai prejos de vremuri, care se va scufunda de altfel curând 
în neant, ca urmare a tragediilor ce vor culmina cu instaurarea 
deplină a dictaturii comuniste la 30 decembrie 1947. 

Instituţiile de învățământ şi ştiinţă, cu toți cei ce le serveau, 
deşi unele au fost alungate (ca cele din Cluj refugiate la Sibiu), 
iar altele desființate (ca acelea din Cernăuţi, ai căror profesori 
s-au refugiat în țara încă liberă), au reuşit, totuși, împreună cu 
cei din celelalte domenii de creaţie, să mai prelungească miracolul 
aproape un deceniu după vara anului 1940, datorită şi 
ministeriatului deosebit de rodnic al profesorului academician 
Ion Petrovici. După care ghilotina a căzut necruţător, imediat 
după lichidarea ultimului vestigiu al României moderne: 
monarhia. 

tt id i al da td E RE RR IE i 

Din ianuarie 1948 până spre sfârșitul lunii decembrie 1989 
românii, intrați în sfera de influență a Uniunii Sovietice în urma 
aranjamentelor dintre Stalin, Churchill şi Roosevelt cu privire la 
un întreg grup de ţări şi popoare din Europa răsăriteană, centrală 
şi sud-estică, au fost nevoiți să străbată din nou un lung tunel al 
istoriei, de 42 de ani. Desigur, el n-a fost atât de lung precum 
cel străbătut aproape un mileniu de românimea transilvană 
cucerită de regatul medieval ungar și apoi de Imperiul Austriac, 
sau de tunelul de la est și sud de Carpaţi, reprezentat de timpul 
fanarioţilor şi al ocupaţiilor pravoslavnice. Dar gradul de 
primejdie pe care l-a comportat această nouă traversare, precum 
şi prețul plătit, au fost cu mult mai mari. 

Istoria acestor 42 de ani şi-a pus amprenta adânc şi asupra 
şcolii şi învățământului cărora toată România modernă le fusese 
atât de îndatorată. Anul 1948 a dat, prin aşa-zisa „reformă a 
învățământului“, prima lovitură — scontată a fi mortală — tradiției 
haretiste care pusese în centru, alături de instrucție, educaţia 
națională. De acum înainte, şcoala, învățământul, trebuiau să 
fabrice un „homo sovieticus“ spălat pe creier de identitate 
națională şi nutrind mai presus de orice „dragostea față de marea 
Uniune Sovietică“ în care ceea ce mai rămăsese din România 
urma Să se integreze într-un viitor nu prea îndepărtat. Dar tocmai 
modul în care lumea şcolii se va comporta și va răspunde acestei 
noi provocări a istoriei avea să îi pună în lumină, în imediat şi 
de-a lungul anilor, adâncimea şi trăinicia rădăcinilor, precum și 
excelența oamenilor din care era alcătuită. 

Ceea ce trebuia să fie sfârşitul a tot ce fusese până atunci 
a devenit astfel, datorită oamenilor şcolii, un nou cânt al „epopeii 
pedagogice“. El nu trebuie nici uitat, nici ocultat şi cu atât mai 
puţin minimalizat. 

Este indiscutabil că programul de exterminare nu numai 
morală ci şi fizică a „intelighenției“ româneşti o dată cu clasa 
politică şi clasele posedante, program cu care fuseseră investiţi 
oamenii trimişi de Stalin să conducă România ocupată de trupele 
sovietice, și care a fost aplicat cu strictețe pe teritoriile româneşti 
reanexate în 1944, s-a lovit de rezistența unor membri ai vechii 
clase politice, trecuți în barca noilor realități dar acționând — 
desigur atât cât le permitea conjunctura momentului — în altă 

direcție decât cea dorită de ocupant și de instrumentele lui. Dintre 
aceştia, pe primul loc a fost doctorul (în drept) Petru Groza, 
care ne-a lăsat şi mărturia cea mai cutremurătoare despre modul 
cum intenționau să acționeze oamenii lui Stalin?. Mărturia lui 
Petru Groza, consemnată de Constantin Costișel, este confirmată 
de modul cum decursese întâlnirea dintre cei amintiţi în această 
mărturie, proaspăt coborâți din avionul care-i aducea de la 
Moscova, şi Gheorghe Gheorghiu-Dej, electricianul devenit şeful 
Partidului comunist şi în care nici ei şi nici Stalin nu bănuiau că 
se ascunde un Vlaicu Vodă al noii istorii impuse de afară 
poporului român. 

Noul regim dictat de Stalin tuturor celor ocupați de armata 
roşie avea în comun închisoarea, teroarea, lagărele de exterminare 
şi sovietizarea prin şcoală şi cultură. Dar ceea ce a reușit să 
configureze şi să caracterizeze istoria noastră, din momentul intrării 
trupelor sovietice şi până la prăbuşirea regimului instaurat de ele, 
n-a fost modul cum toate acestea au fost puse în aplicare și la noi, 
cu mai multă rigoare decât în alte țări, din cauza unor condiții 
speciale, ci au fost mijloacele prin care românii au reuşit să 
reziste, să supravieţuiască şi în cele din urmă să iasă biruitori 
din cea mai grea încercare la care-i supusese istoria până atunci. 

Din această perspectivă ni se relevă şi rolul excepțional 
pe care l-a jucat şcoala şi oamenii ei. În momentul în care 
România modernă s-a scufundat, asemenea Atlantidei, sub apele 
revărsate ale Imperiului sovietic, rămânând în locul ei un stat 
satelit, ce-i drept cu alt statut decât al republicilor sovietice 
propriu-zise (statut impus Basarabiei şi Bucovinei de Nord), au 
continuat să existe, după dispariția clasei politice (închisă şi 
exterminată în mare parte) şi claselor posedante (lichidate prin 
expropriere şi naționalizare), doar moştenirea culturală şi 
ştiinţifică, Biserica Ortodoxă Română (cea Greco-Catolică a 
fost desființată din ordinul lui Stalin în octombrie 1948) şi 
instituțiile ținând de cultură, ştiinţă şi învățământ. 

Asupra celei dintâi avea să se exercite până la ultima 
clipă un control şi o selecţie dictate de interesele noului regim, 
care însă luând cu timpul înfățişări diferite, o mare parte din 
ceea ce fusese exclus la început cu desăvârşire avea să fie 
recuperat pe parcurs. 

Biserica a avut norocul unui conducător excepţional în 
persoana patriarhului Justinian, care pe când era numai preot de 
țară (dar cu o reputație și o activitate deja consolidate) îl găzduise 
pe viitorul dictator după ce evadase din lagărul de la Târgu Jiu 
şi se afla în drum spre Bucureşti. A beneficiat astfel de relații 
speciale cu noua putere, ceea ce i-a permis să urce repede treptele 
ierarhiei până la cea mai înaltă, dar şi să organizeze viaţa 
bisericească sub noul regim, oficial ateu, ca pe o veritabilă oază, 
un fel de „alt tărâm“ faţă de ceea ce se petrecea în restul țării?. 
Au fost adăpostiți numeroşi membrii ai vechilor clase lichidate, 
cărora li s-a dat o pâine; au fost găzduiţi în imobilele proprietate 
a Bisericii foşti puşcăriaşi dar mari învățați, precum Constantin 
C. Giurescu la Bucureşti sau Silviu Dragomir la Cluj; a fost 
păstrat, cu numai câteva excepții (cel puțin până la arestările din 
1958, a părintelui Dumitru Stăniloae şi a profesorului Teodor 
M. Popescu) un corp profesoral de elită, într-o vreme când toate 
celelalte instituții de învățământ superior erau „epurate“ drastic. 
În 1956 la Institutul teologic din Bucureşti s-a creat o catedră de 
bizantinologie, încredințată savantului Alexandru Elian, înlăturat 
ca „mistic“ din Universitate. La data aceea toate catedrele similare 
de la universităţile din Bucureşti, Cluj şi laşi fuseseră desființate. 

Revistele de pe tot cuprinsul Patriarhiei Române şi editurile 
centrale şi diecezane au reuşit să asigure continuitatea culturii 
bisericeşti, dar sub pretextul că s-au aflat în strânsă legătură cu 
Biserica, au fost cultivate şi vechea noastră cultură scrisă şi 
vechea artă românească, marginalizate până la interdicție în știința 
oficială. Multe nume altădată celebre şi prestigioase, dar acum 
fără acces la publicaţii de stat, au semnat în revistele patriarhale 
sau mitropolitane, studii despre această cultură şi artă, iar în 
anul 1962 s-a petrecut un fapt deosebit de grăitor. Eminentul 
„vechist“ Gabriel Ştrempel, autor al unui studiu foarte prețuit 
despre ajutorul dat de Rusia tiparnițelor româneşti și care se 
bucura de aprecierea Puterii ca funcționar important al Academiei 
R. P. R. (era şeful sectorului de manuscrise) a reuşit să publice 
la Editura Academiei prima ediţie critică a Predicilor lui Antim 
Ivireanul, georgian de origine ca şi Stalin, şi mai ales victimă a 

turco-fanarioţilor. Dar cu tot acest „dosar“ bun, mitropolitul 
` rămânea tot popă, iar cartea sa, în ciuda asprelor critici la adresa 

boierimii, tot o carte cu conţinut religios. Aşa ceva nu se mai 
întâmplase să apară la editurile Statului, iar ediţia „Cazaniei“ lui 
Varlaam de la „Fundaţia regală“ fusese consemnată în depozitele 
Academiei având paradoxala soartă de a fi oprită sub Antonescu 
fiindcă editorul era evreu, şi sub comunişti fiindcă autorul fusese 
mitropolit! În concluzie, apariția Predicilor a produs mare scan- 
dal şi s-a dat ordin ca întregul tiraj să fie topit imediat, fără a 
fi pus în vânzare un singur exemplar. A intervenit însă Patriarhia 
Română, alertată de îngrijitorul ediţiei, susținut de Virgil Cândea 
şi Alexandru Duţu, „cripto-licențiați“ ai Institutului Teologic şi 
familiari ai cercurilor patriarhale. Întregul tiraj a fost asumat de 
Biserică, fiind astfel salvat de la topire și difuzat prin magazinele 
eclesiastice! 

Se poate spune fără a forța realitatea că timp de trei 
decenii, până la moartea sa în 1977, patriarhul Justinian s-a aflat 
în fruntea unei „Românii a spiritului“ (spre a folosi o expresie 
creată de savantul rus D. S. Lihaciov)S reprezentată de clerul şi 
credincioşii Bisericii sale. O Românie paralelă cu cea în care 
dogma marxist-leninistă era religia oficială. Controlul asupra 
acestei „Românii paralele“ nu putea fi același ca în cazul dictaturii 
ideologice şi controlului exercitate asupra celorlalte instituții, 
date fiind raporturile cu Statul stabilite şi menținute de o ierarhie 
bisericească dispusă să dea cezarului chiar mai mult decât cerea, 
dar nu din partea cuvenită lui Dumnezeu. Așa se explică de ce 
Biserica Ortodoxă Română a reuşit să traverseze lunga perioadă 
a regimului comunist păstrând cel mai numeros cler, cel mai 
numeros monahism şi ținând în funcție cele mai multe lăcașuri 
de cult, comparativ cu ceea ce s-a petrecut în alte părți. Chiar 
numărul de lăcaşuri demolate în ultima perioadă, după moartea 
patriarhului Justinian, a fost cu mult mai mic decât a fost în 
„Patria socialismului biruitor“ sau în R. D. Germană, unde 
Honecker a dărâmat — după o informaţie dată de Europa liberă 
— nu mai puțin de 300 de biserici! 

Nici închisorile în care au fost aruncați numeroși clerici 
şi nici celelalte mijloace de demolare a ceea ce fusese veacuri 
în şir unul din stâlpii identității naționale nu au reuşit să anihileze 
rezistenţa prin tăria sufletească dată de credinţă şi întreținută de 
slujbaşii ei. Confruntarea dintre regimul comunist şi cea mai 


www.dacoromanica.ro 


DRAMA ÎNVĂȚĂMÂNTULUI ROMÂNESC DE AZI 479 


veche instituție românească rămasă în fiinţă a fost câştigată 
categoric de aceasta. 

Alături de armata în sutană reprezentată de slujitorii 
Bisericii, lumea şcolii a constituit cea de a doua masivă realitate 
prin care se continua, sub ocupaţia străină, marea tradiţie 
împotriva căreia se dădeau loviturile dirijate de Moscova. 

Dacă celelalte instituţii culturale şi ştiinţifice, în frunte cu 
Academia Română, au putut fi controlate strict, epurate de 
indezirabili şi puse sub conducerea dictatorială a unor instrumente 
gata să execute cu zel ucazurile Kremlinului, şi dacă lumea 
scriitoricească sau artistică putea fi stăpânită punând-o să aleagă 
între avantaje fără precedent şi represiuni ce nu cruţau pe nimeni, 
fie ei chiar un Tudor Arghezi sau Mihail Andricu, în schimb 
lumea școlii, reprezentată din nou de un corp numeros și provenit 
dintr-o Românie ajunsă pe piscurile existenței sale spirituale, 
nu a putut fi anihilată. Cei ce o alcătuiau n-au putut fi opriți 
să-şi exercite misiunea de educatori ai noilor generaţii după 
chipul şi asemănarea lor, a celor prin care România continua să 
existe în virtutea perenităţii spiritului. 

Oricât de mulți membri ai corpului profesoral de toate 
gradele au îngroşat rândurile deținuților politici, fie din cauza 
unor demnități politice din trecut (închisoarea de la Sighet fiind 
ticsită de foşti profesori universitari, ca şi cea de la Aiud) fie 
din cauza unor manifestări făţişe contra novlui regim, corpul 
didactic reprezenta o armată întreagă, la fel ca cel ecleziastic, 
şi fiecare în parte şi toţi împreună, dascăli de pe toate treptele, 
au desfăşurat cea mai eficace rezistenţă la programul stalinist. 
O rezistenţă nu atât de spectaculos-eroică precum cea din munți, 
dar cu mult mai rodnică și în orce caz scutită de deziluziile 
celor ce au pierit numărând zilele până când vor „veni anglo- 
americanii“. 

Datorită acestei lumi a şcolii s-a reuşit să se transmită 
noilor generații, în toate domeniile, ștafeta primită de dascăli de 
la marii lor învăţători. Din nou, pentru a avea explicația apariției 
unor noi generaţii de creatori autentici şi de oameni de ştiinţă în 
stare să-şi asume continuarea a ceea ce fusese știința şi cultura 
noastră în trecut, trebuie să-i identificăm pe cei care le-au fost 
profesori. Aceştia le-au fost nu o dată şi ocrotitori dispuşi să-şi 

rişte situația de care se bucurau, pentru a înlătura opreliştile 
puse de regim în calea unor tineri excepțional înzestrați, dar 
indezirabili politic ori social. O veritabilă „carte de aur“ s-ar 
putea alcătui cu toate aceste acte prin care iluştri savanți şi 
profesori, influenţi academicieni, au reuşit să hotărască destinul, 
adesea strălucit, al tinerilor din noile generaţii. 

Unul dintre aceşti mari dascăli a fost Ilie Murgulescu. El 
purta în peisajul întunecat al regimului instaurat de Stalin spre 
a elimina o dată pentru totdeauna buturuga mică din fața 
ambițiilor imperiale de la răsărit, universul lăuntric al fostului 
absolvent şi doctor în chimie (din 1930), al Facultăţii de Științe 
din Cluj. Devenit ministru al învățământului în două rânduri 
(1953 — 1955 şi 1960 — 1963), el a fost promotorul principal al 
unui nou curs ascendent al şcolii româneşti, la capătul căruia 
învățământul nostru a ajuns a fi cotat de UNESCO pe locul 7 în 
ierarhia mondială. A fost neîndoielnic una din performanţele 
demne de cel mai curat titlul de glorie pentru poporul român, 
considerat azi cu atâta uşurătate cel mai obedient față de 
Moscova, de către cei cărora obedienţe cu mult mai reale le 
întunecă şi vederea şi mintea. 


* 
* * 


Din nenorocire, acest curs ascendent care dusese la un 
învățământ românesc performant la scară mondială a fost supus, 
în ultimii doisprezece ani ai regimului comunist, ca şi întreaga 
societate românească de altfel, precum şi restul vieţii culturale, 
bunului plac al unei dictaturi devenită bicefală, dar în ale cărei 
două capete rațiunea ceda rapid locul altor vectori ce le dictau 
şi le dirijau comportamentul. 

Înlăturând în 1976 pe ultimul ministru al învățământului 
care şi-a legat numele de această etapă luminoasă — e vorba de 
Paul Niculescu-Mizil — cuplul dictatorial va impune de acum 
înainte, până la sfârşit, executanţi docili ai unor măsuri care au 
lovit sistematic în tot ceea ce însemnase — chiar și sub dictatura 
comunistă — demnitatea, prestigiul şi locul oamenilor şcolii 
de toate gradele în societatea românească. 

Învăţătorii, profesorii de liceu şi chiar cadre universitare 
au participat împreună cu elevii şi studenţii la muncile agricole, 

sub comanda brigadierilor gospodăriilor colective sau ai 
G.A.S.-urilor! Principiul „legării învățământului de practică“ a 
născut măsuri aberante, iar concepția comunistă potrivit căreia 
învăţământul este „neproductiv“ şi-a atins virulența maximă, 
salariile corpului didactic reflectând disprețul făţiş ce i se arăta 
din partea celor ajunşi la vârful piramidei puterii. Acest dispreţ 
se va transforma într-o încercare de intimidare a întregii pături 
intelectuale, din ce în ce mai ostilă şi refractară față de evoluţia 
tandemului dictatorial, prin faimosul caz al „meditaţiei 
transcendentale“ prin care s-a căutat să se demonstreze, într-un 
alt moment istoric, faptul că nimeni nu poate fi pus la adăpost 
de loviturile Puterii, oricare i-ar fi prestigiul sau locul deţinut în 
ierarhia valorilor ştiinţei şi culturii. 

În mod semnificativ, demolarea învăţământului s-a 
declanşat concomitent cu ofensiva împotriva Bisericii. Aceasta 
din urmă a debutat prin demolarea fără nici o rațiune edilitară, 
ci numai din aversiunea față de cruce (simbolul creştinătăţii 
ajunsese a fi şters din toate fotografiile oficiale, în vreme ce 
Biserica Kreţulescu trebuia să fie evitată sistematic de camerele 
ce transmiteau manifestaţiile ce aveau loc în fața clădirii 
Comitetului Central!), a „Bisericii Enei“, la care cântase Nicolae 
Filimon. Ea avea hramul „Sfântul Nicolae“, adică al ocrotitorului 
din botez al celui ce ordonase demolarea după ce fusese avariată 
intenționat, deşi scăpase întreagă de la cutremurul din 4 martie 
1977. Au urmat cele vreo 30 de alte lăcaşuri, dintre care ctitoria 
Mavrocordaţilor de la Văcăreşti reprezenta o valoare arhitectonică 
şi picturală excepțională. Biserica numită „Mihai Vodă“ a fost 
salvată de buldozere in extremis6 şi strămutată spre a face loc 
„Casei poporului“, ceea ce nu s-a mai putut realiza cu biserica 
„Sfânta Vineri“, dărâmată cu deținuți în zeghe (atât muncitorii 
cât şi ostașii refuzând să se supună ordinelor) chiar într-o zi de 
vineri. Dar tot într-o zi de vineri, 22 decembrie 1989, avea să fie 
„demolat“ şi tandemul demolator! „Numărătoarea inversă“ 
începuse însă din vara aceluiaşi an 1977, prin greva minerilor 
din Valea Jiului. 

Ceea ce s-a reuşit în cazul celor 30 de biserici nu s-a mai 
putut realiza în cazul învățământului şi şcolii! În ciuda avalanşei 
de aberaţii cărora a trebuit să le facă față, oamenii şcolii n-au 

putut fi împiedecaţi să-şi exercite mai departe meseria. Seriile 
de tineri bine pregătiți şi educați au continuat ca şi până atunci. 
Mulţi dintre ei şi-au luat lumea-n cap, evadând dintr-o Românie 
în care abia se mai respira de nebunia stimulată şi manipulată a 
celor doi dictatori. Dar cei mai mulţi dintre aceşti „transfugi“ 
au demonstrat, pe oriunde au ajuns, că şi confruntarea şcolii și 
a oamenilor ei cu regimul comunist s-a terminat tot cu 
victoria acestora. 


* 
* * 


Ceea ce se petrece de aproape 15 ani în România „post- 
decembristă““ amenință să schimbe situația. 

Pentru prima oară Şcoala şi slujitorii ei se află în faţa 
unei posibile tragedii ireversibile, ca şi națiunea întreagă, ajunsă 
după aproape două milenii să „dea înapoi ca racul“ şi să i se 
prevadă aproape înjumătățirea până la mijlocul secolului abia 
început. Pentru prima oară ne găsim în situația de a deveni 
amintire, aşa cum au devenit dacii cu 1900 de ani în urmă. Dar 
dacă aceştia au dispărut la 106 din istorie pentru a deveni 
daco-roman: şi apoi români, acum românii sunt pândiți de 
primejdia de a fi pur şi simplu lichidați de pe pământul pe care 
s-ar putea ca foarte curând să nu mai fie decât toleraţi, proprietari 
devenind alții ! Primejdia din care am reuşit să scăpăm, cu 
ajutorul lui Dumnezeu, tinde să pălească în comparaţie cu aceea 
în care ne aflăm acum. Românii s-au comportat aproape o 
jumătate de secol, în încleştarea cu imperialismul sovietic, precum 
broasca din gura şarpelui: forțându-se din răsputeri să nu fie 
înghițiii. Şi au reuşit să supraviețuiască până în ziua când, 
printr-un miracol ce nu se întâmplă în natură, şarpele a plesnit 
şi le-a dat drumul! În momentul de față suntem însă pe cale să 
ne aruncăm, cu ochii închişi şi cu entuziasm, în gura unui balaur! 

Efectele raporturilor României post-decembriste şi 
poporului român cu lumea pentru care legea constitutivă este a 
„peştelui cel mare care-l înghite pe cel mic“ se văd deja, şi nu 
doar la noi. Iar „drama învățământului românesc“ analizată 
aici de unul dintre cei mai reprezentativi şi cunoscuţi 
exponenți ai epopeii pedagogice a ultimei jumătăţi de secol 
face sistem cu multe alte „drame“ în urma cărora neamul 

românesc a ajuns să fie aşezat pur şi simplu pe toboganul 
dispariției. 

Sărăcia şi mai ales disperarea, care tinde să devină starea 
de spirit chiar şi a celor ce trăiesc la mii de kilometri de ţară” 
sunt menite să dezarmeze orice rezistenţă, cel puțin în intenția 
celor ce ni le regizează cu infinită profesionalitate. Rămâne de 
văzut dacă de data asta vom cădea sub loviturile unei arme mai 
performante decât iataganul otoman şi tancurile lui Stalin. 

Napoleon îi spunea lui Fontanes că „Nu există pe lume 
decât două puteri: sabia şi spiritul. Cu timpul sabia este 
totdeauna bătută de spirit“8. Spiritul ce a însuflețit neamul 
românesc şi pe vremea sultanilor şi pe a împăraţilor de la Viena 
ori Petersburg, şi chiar pe vremea lui Stalin şi urmaşilor săi, a 
biruit „à la longue“, iar şcoala a jucat un rol decisiv în această 
victorie. Napoleon uita însă a treia armă, care l-a învins şi pe el: 
banul. 

Cu armele, cu puşcăria, cu teroarea, cu Canalul, şi chiar 
cu deportările în masă din Basarabia și Bucovina, Stalin şi 
succesorii săi nu ne-au putut învinge. Iar extorcarea economică 
prin „sovromuri” şi plăți reparatorii de câteva ori peste cele 
prevăzute la Conferinţa de pace de la Paris nu i-au impiedecat 
pe români ca atunci când au fost puşi la zid să plătească datoria 
externă” să fie singurii din lume care au făcut-o, ridicând în 
acelaşi timp singura clădire civilă care se vede din satelit, întrucât 
atât zidul chinezesc cât şi Pentagonul sunt edificii militare! 

Un asemenea popor nu se poate îngenunchea şi frânge 
peste noapte. Dar el poate fi adus în starea balenelor care se 
aruncă singure pe plajă spre a muri. Iar ceea ce se întâmplă cu 
noi, care am ucis în pântecele mamelor douăsprezece milioane 
de prunci în primii 12 ani de tranziţie (până unde avem 
statisticile), adică mai mult decât morţii din douăsprezece 
războaie mondiale, este fără precedent în trecut şi amenință să 
suprime din calculele ce ne privesc însuși viitorul!0. 

Ceea ce s-a petrecut şi continuă a se petrece cu 
învățământul românesc şi este analizat în această carte cu 
profesionalismul şi experiența profesorului Tudor Opriş face 
parte, evident, din această „legitate“ a lumii cu care ne 
confruntăm de aproape două decenii şi pentru care suntem 


www.dacoromanica.ro 


484 TUDOR OPRIŞ 


„peştele cel mic“ menit să fie sorbit de „chiţii cei mari“ potrivit 
expresiei biblice. lar omul care s-a oferit să-şi împingă neamul 
în gura lor, distrugând cel mai redutabil factor de concurență — 
concurența intelectuală — are un nume, şi istoria i-l va aşeza 
fără îndoială alături de al servanților lui Stalin de acum o jumătate 
de veac. Profesorul Tudor Opriş îl înfige deocamdată în insectarul 
figurilor odioase ale „tranziţiei“, ceea ce din păcate nu anulează 
avariile grave aduse unei instituţii care izbutise să supraviețuiască 
până şi nebuniei ceauşiste. 

Dar această carte nu este a unei bocitoare. Demontând 
mecanismul cu care s-a încercat ştergerea din memoria unei 
națiuni a trecutului ei istoric şi cultural, ea ne deschide ochii, 
ceea ce înseamnă că ne oferă arma cea mai necesară în acest 
moment naţiunii întregi, întrucât, aşa cum scria Paul Valery, 
„nimic nu-l face pe om mai redutabil, mai implacabil, decât 
facultatea de a vedea lucrurile aşa cum sunt“ll. 

A vedea lucrurile aşa cum sunt înseamnă a le putea face 
față. Şi dacă am ținut să adaug la sfârşitul cărții profesorului 
Tudor Opriş aceste pagini despre „epopeea pedagogică“ din 
trecut, am făcut-o întrucât subscriu din toată inima la cele spuse 
de eminentul scriitor şi om politic Dorel Dorian într-o emisiune 
televizată moderată de Adrian Păunescu, la care am luat eu 
însumi parte: „Cel de al şaselea simț al evreilor, prin care 
rezistă, este memoria“. 

Misiunea supremă a şcolii româneşti de azi este de a 
reda memoria unui popor român supus sistematic anulării 
sau distorsionării ei, şi de a-l face să „vadă lucrurile aşa 
cum sunt“. 

Ziua de mâine a românilor se decide din nou în şcoală şi 
depinde de prestaţia slujitorilor ei. Cei ce vor să nu mai avem 
această zi, ca să le lăsăm lor pământul (ce canalie, autohtonă 
sau de import, va fi lansat zicala de ultimă oră „Frumoasă țară 
România. Păcat că este locuită“ !) o ştiu mai bine decât noi. 
Dovadă stă regimul impus finanțării tuturor domeniilor de care 
depinde supraviețuirea noastră fizică şi spirituală: sănătatea, 
învățământul, cercetarea şi cultura în general. Într-o lume în 
care se vorbeşte, pe toate drumurile, că nu vor supraviețui legilor 
junglei ce o guvernează decât cei ce vor investi la maximum în 

toate aceste sectoare, în România, urmându-se aceleaşi directive 
ca şi cele primite de autorii „curriculei lui Marga“ se procedează 
exact invers. Şi rezultatele se văd, sau se numără ! 

Aceste rezultate nu pot fi schimbate în viitor, iar sensul 
istoriei noastre nu mai poate fi deturnat din direcția extincției 
implacabile decât în urma unei mobilizări generale Astăzi, ea 
nu mai poate fi realizată decât de singurele instituţii călite într-o 
luptă similară, în secolul trecut: Biserica şi Şcoala. Regăsirea 
de către oamenii şcolii a marilor lor tradiţii precum şi reactivarea 
conştiinţei militante cu care s-au afirmat, de veacuri, în centrul 
vieţii româneşti, de unde nici chiar Ceauşeştii nu i-au putut 
marginaliza, a devenit o chestiune „de viaţă şi de moarte“ pentru 
noi toţi. Spre a-i convinge de aceasta şi a-i ajuta să o realizeze, 
apare şi cartea de față. Ea nu se limitează la radiografierea 
„dramei învăţământului românesc de azi“ ci propune, de fiecare 
dată, soluţii pentru depăşirea ei. Cu unele poți să nu fi de acord 
(ideea manualelor unice pentru istoria, geografia şi literatura 
României este contrazisă de reuşitele manuale „alternative“ 
semnate de N. Iorga, C. C. Giurescu, P. P. Panaitescu şi Remus 
Ilie, demonstraţii ale felului cum se poate înfățișa aceeaşi istorie 
naţională din punctul de vedere a patru istorici autentici dar care 
n-o răstălmăcesc și falsifică cum se întâmplă în prezent). Ceea 
ce te cucereşte însă în permanenţă este suflul care străbate aceste 
articole. Adunate între copertele unei singure cărți, ele dobândesc 
forța unei „sinteze în atac“ (Titu Maiorescu) şi demonstrează că 
în lumea şcolii de azi există încă oameni ce întruchipează 
capacitatea românilor de a birui chiar şi această armă cu care se 
încearcă aşezarea planetei la picioarele unei specii noi, aceea a 
anti-omului. 

În definitiv, în ţara care a putut siida odătă banul în 
modul în care au făcut-o — cu oricâte sacrificii — cei de acum 
două decenii, se poate concepe visul temerar al victoriei à la 
longue a valorilor ce ţin de spirit şi de tot ce îndreptățește ființa 
umană să se creadă creată de însuşi Dumnezeu, asupra cavalerilor 
apocalipsului planetar. Dacă ziua de mâine a neamului românesc 
va fi nu aceea pe care ne-a ursit-o dictatura banului!?, ci această 
victorie a omului asupra anti-oamenilor, sunt sigur că la originea 
acestei victorii vom căuta din nou pe oamenii şcolii 

NOTE 


1. Alexandru Rosetti a evocat o singură dată, după mulți ani, 
acest capitol din biografia sa, căruia cultura română îi este atât de 
îndatorată, în interviul dat Ilenei Mihăilă şi apărut în volumul 
„Al. Rosetti în evocări” Ediţie de Andriana Fianu, Bucureşti, Editura 
Minerva, 1995, p. 160 165. 

2. Ea ni s-a păstrat în depoziţia scrisă a lui Constantin Costişel, 
fost colaborator apropiat şi însoțitorul lui Petru Groza (azi i s-ar zice 
„bodyguard““) în perioada când a fost prim-ministru, depoziţie datată 
26 februarie 1971 şi descoperită de M. Ștefan care a publicat-o integral 
în „Magazin istoric“, Serie nouă, XXV, 1991, nr. 8, august, p. 55. 
Chiar dacă aşternerea pe hârtie a avut loc după 23 de ani, şi în modul 
cum au fost reproduse cele relatate de Petru Groza s-a putut amesteca 
şi subiectivitatea celui care scria după atâta vreme, veridicitatea şi 
autenticitatea celor cuprinse într-însa nu pot fi puse la îndoială, aşa 
încât o reproducem în continuare în întregime după „Magazin istoric“: 

„În 1948, pe când dr. Petru Groza era prim-ministru, mă lua cu 
el dimineața când mergea să facă tenis, pe care îl practica adesea. 
Ducându-mă ca de obicei să-l iau de acasă, l-am găsit foarte tulburat, 
galben la față şi mi-a mărturisit că nu dormise toată noaptea. Am plecat 
cu el pe drum. Contrar obiceiului său de om voios și povestitor, de astă 
dată era tăcut, îngândurat şi frământat de gânduri care îi chinuiau chiar 
fizionomia. 

i Îngrijorat, am căutat să-l ispitesc cu diferite întrebări la care el 
nu răspundea şi părea că nu mă aude. Ne-am plimbat astfel o oră 
tăcând. La un moment dat mi-a spus: 

— Costişel, pot să am încredere în dumneata? 

— Domnule preşedinte... doar mă cunoaşteţi, de zeci de ani de 
zile... 

După multe ezitări, a început să mi se mărturisească 

Astă noapte pe la orele 12, o voce la telefon mă imploră 
să mă duc imediat la sediul Comitetului Central al partidului, căci se 
pun la cale fapte foarte grave de care voi răspunde şi eu. 

Când am întrebat cine este, mi s-a închis telefonul. Tulburat 
şi nedumerit, m-am îmbrăcat în grabă şi am pornit spre Comitetul 
Central. Acolo, spre surprinderea mea şi a celor prezenți, am găsit pe 
Ana Pauker, pe Vasile Luca, pe Iosif Chişinevschi şi pe Teohari 
Georgesacu. Se găseau în plină discuţie aprinsă, iar intrarea mea i-a 
surprins şi încurcat. 

—————————— 


l-am întrebat despre ce este vorba, căci în calitatea mea de prim 
ministru aş dori să fiu şi eu informat, ca să nu fiu surprins de evenimente. 
Erau cu toţii congestionați la față în urma discuţiilor avute şi nu prea 
voiau să-mi comunice subiectul discuţiilor. După multe insistențe, i-am 
asigurat de devotamentul meu pentru partidul comunist şi de încrederea 
pe care trebuie să o aibă în mine. Vasile Luca mi-a spus că ei au discutat 
suprimarea celor 6 500 de oameni arestaţi, majoritatea intelectuali, 
conservatori reacţionari şi dușmani ai poporului, care, dacă vor fi lăsaţi 
în viaţă, ar putea deveni foarte periculoși... Că în urma discuţiilor avute, 
ei erau cu toţii de acord că singura soluţie era să scape de ei, să se facă 
o noapte a Sfântului Bartolomeu ca în Franța şi să fie cu toții suprimaţi, 
așa precum au suprimat legionarii pe mimştrii arestaţi la Jilava, într-o 
noapte, «Decât să ne suprime ei pe noi, mai bine îi suprimăm noi pe ei, 
cât timp îi avem în mână. Așa au făcut şi bulgarii». 

Îngrozit şi desfigurat, am început să urlu și să le spun că printre 
arestați se mai găsesc şi rude de ale mele şi prieteni, care m-au ajutat 
în vremuri grele, când şi eu eram arestat și mi-au salvat viața. Că 
suprimarea lor fără judecată va avea un ecou internaţional foarte 
nefavorabil pentru țară şi pentru regimul nostru şi chiar pentru Partidul 
Comunist Român. Că nici Stalin nu va putea aproba acest masacru în 
masă și chiar lui îi vor face greutăți în confruntarea lui cu [foştii] aliați 
din război, care nu vor aproba acest masacru şi vor crede că Stalin l-a 
ordonat... Nimeni nu va crede că este o iniţiativă particulară a unora 
dinte conducătorii Partidului Comunist Român. 

Două ore am discutat apoi cu Vasile Luca cel mai înverșunat şi 
mai cu autoritate dintre ei. Desfăşurându-i toate argumentele care mi-au 
venit în minte, încet-încet, am observat că se face lumină în capul lui 
Vasile Luca şi că i se înmoaie inima, spunându-i că printre arestați se 
găsesc şi mulţi secui reacționari şi mulți germani. Că răspunderea este 
enormă şi istorică iar eu nu pot să-mi iau partea mea de răspundere la 
acest masacru al intelectualilor români, 'ar dacă se întâmplă acest fapt, 
eu îmi prezint demisia, orice consecințe ar fi să îndur după aceasta... Că 
demisia ar fi o dezavuare a celor ce au hotărât masacrul, fapt care va fi 
comentat de adversarii noştri şi de presa din Occident. 

Faţă de opunerea mea categorică, dar mai ales de argumentul 
Stalin şi Occident, Vasile Luca i-a convins şi pe ceilalți ca să amâne 
hotărârea şi să găsească o altă soluție fără zgomot, pentru realizarea 
aceluiaşi scop... Astfel, în zori m-am înapoiat acasă zdrobit şi desfigurat. 
A fost cea mai cumplită noapte din viața mea, frate Costişel, şi te rog 
să închizi în sufletul dumitale ce ţi-am povestit, căci pe lângă panica 

ce ar trezi astfel de destăinuiri, şi eu şi dumneata vom putea fi Ssuprimaţi. 
Când va veni vremea, şi va veni odată, dacă vom mai trăi vom putea 
vorbi deschis şi despre aceasta. Până atunci mormântul tăcerii“. 

În acea zi, nici dr. Petru Groza nu a mai făcut tenis ca de obicei, 
iar eu l-am condus acasă şi apoi la Preşedenţia Consiliului de Miniştri“. 
(„Magazin istoric“, Serie nouă, XXV, 1991, nr. 8, august, p. 55). 

3, Recent, scriitorul Corneliu Leu, într-o emisiune despre 23 au- 
gust 1944 difuzată de televiziunea „România de Mâine“ a prezentat în 
xerocopie o bancnotă pe care o deţine de la Constantin Prisnea, fost 
prefect al unuia dintre cele trei județe din Moldova deja ocupate de 
armata roșie şi unde ea a fost pusă în circulaţie. Pe bancnotă stă scris: 
„Comandamentul armatei roşii, zece lei. Primire (sic) în toate plăţile este 
obligatoare (sic). Dedesubt data: 1944, şi mai jos „Falsificarea acestei 
bancnote etc.“. „Dreptul de a bate monedă — a comentat Corneliu Leu 
— este un drept constituțional. Statul e cel ce bate monedă. Deci, destinul 
nostru era categoric hotărât prin baterea acestei monede: venea armata 
roşie, îşi băga monelta ei, ardea tot ce era, şi ne ocupa. Ce-mi povestea 
George Macovescu, el, tânăr participant important la editarea numărului 
din „România liberă“ care anunța în 24 august evenimentul din 23 
august. Macovescu, după ce a editat acest prim număr şi primul ziar 
care a apărut comunicând evenimentul, a ajuns un fel de — cum s-ar 
spune astăzi — purtător de cuvânt al guvernului. Exista Ministerul 
Informaţiilor, şi el era director general în Ministerul Informaţiilor, girând 
întregul minister. Pe ziua de 15 septembrie 1944 s-a dus însoțindu-l la 
aeroport pe Gheorghiu-Dej şi pe ceilalți conducători care aşteptau avionul 
cu care se întorceau de la Moscova „eroii“ — aşa-zisul Comitet Central 
din afara țării: Ana Pauker, Vasile Luca, Teohari Georgescu. Și în 
momentul în care s-a dat jos din avion — George Macovescu mi-a povestit 
— Ana s-a dus la Gheorghiu-Dej şi i-a spus: «Cine v-a pus să faceţi 
porcăria asta cu 23 august, să întoarceţi toate lucrurile cum nu 
trebuie?» Și Gheorghiu-Dej a răspuns « Păi cum, da uite, gata, vă primim 
în libertate!». «Ce libertate domnule! Totul era stabilit, armata roşie 
intra, ocupa, rădeam chiaburii, în două zile omoram toată burghezia 
şi astăzi am fi avut instaurat statul proletar». Deci asta se urmărea, 
ăsta era destinul nostru“, a comentat realizatorul emisiunii, subliniind 
că actul de la 23 august „le-a stricat programul“. Mărturia lui Petru 
Groza dovedeşte însă că „programul“ rămăsese în vigoare, încercându-se 
adaptarea lui la noile împrejurări! 

4. Aceste relaţii i-au permis patriarhului Justinian să salveze şi 
fresca lui Costin Petrescu din marea sală de concerte a Ateneului Român. 

Condamnată de către oamenii lui Stalin să fie dată jos cu târnăcoapele, 
la alarma îngrozită a pictorului, pe care-l cunoştea şi care l-a implorat 
să-l ajute, patriarhul Justinian s-a adresat imediat lui Gh. Gheorghiu-Dej, 
împreună cu care s-a deplasat la fața locului oprindu-i pe cei ce se 
pregăteau să îndeplinească ordinele primite. Cerându-i-se părerea care 
ar fi procedeul optim, Patriarhul Justinian i-a dat lui Dej ideea acoperirii 
frescei cu celebra pânză roşie. Aceasta avea să rămână în funcție până 
când scoaterea ei şi curățirea ipsosului pus peste portretele voievodale 
şi regale de afară aveau să se înscrie între acțiunile menite să notifice 
românilor că se păşise în altă etapă a raporturilor cu Moscova. 

5. Regretatul academician Dmitri Sergheevici Lihaciov, a cărui 
carte despre Prerenaşterea rusă am prefaţat-o în versiune românească 
la Editura Meridiane în 1975, adăugându-i şi bibliografia exhaustivă 
până la data respectivă, a prezentat la Primul Congres internațional de 
bulgaristică de la Sofia (24 mai — 2 iunie 1981) comunicarea intitulată 
Iepedoeaa nunus o6oponbi Bonzapckozo 20cyOapcmea Oyxa (publicată 
în revista „Paleobulgarica“, V, 1981, nr. 4, p. 21 — 27) titlu care se 
traduce cu „Linia întâi de apărare a statului bulgar al spiritului“. Ideea 
centrală lansată în această comunicare a fost că dispariția statului 
medieval bulgar sub loviturile otomane nu a însemnat şi dispariția 
Bulgariei, care a rămas să ființeze ca un „stat al spiritului“, cultura sa 
devenind „linia întâi de apărare“. 

Păstrarea de către această „Bulgarie a spiritului“ a culturii 
sale a avut mare importanță şi pentru români, care de altfel au salvat 
la Mânăstirea Neamţu, pe vremea lui Alexandru cel Bun, principalul 
monument realizat de „Şcoala de la Târnovo“ a patriarhului Eftimie: 
Marile minee de lectură, vastă culegere de literatură bizantină şi bulgară 
de vreo 7 000 de pagini. Despre ea vezi comunicarea subsemnatului la 
cel de al IV-lea Simpozion internaţional „Școala cărturărească de la 
Târnovo“ (16 — 18 octombrie 1985) cu titlul Les grands menologes de 
lecture du Patriarche Euthyme de Târnovo, tipărită abia în 2002, în 
volumul cu lucrările celui de al VII-lea Simpozion de la Tâmovo (8 — 
10 octombrie 1999), cu unele completări şi informaţii noi. 

6. Vezi pentru aceasta articolul Cum şi de către cine a fost 
salvată biserica Mihai Vodă, în volumul subsemnatului Războiul 
împotriva poporului român, Bucureşti, Editura Roza Vânturilor, 1994, 
p. 324-331. 

7. Transcriu aici o poezie adusă recent din Canada de prietenul 
meu de o viață, colonelul (r) loan Strujan: 

Tristeţe 
În cercuri largi de amărăciune 
Se zbate neamul meu orfan, 
La poarta Orientului infam 
Ca-ntr-un cartier uitat de lume. 


Pe ulița memoriei ce-n întunerec piere 
Vânturile istoriei aduc pustiu şi rece 
Iar el priveşte viața cum încet îi trece 
Lăsându-i disperarea mângâiere. 


Nu i-a fost scrisă pacea, ci ilăul 

L-a pisat mărunt, în lung şi-n lat. 

Pe când era paşnic l-a pus pe tun călăul 
Şi-n loc de-a învia s-a îngropat. 


Spre-un viitor ce-apune fără noimă 
Copiii săi vor învăța să meargă 

Şi-n drumul lor vor murmura o doină, 
Ca ultimul lor plâns să nu se şteargă. 


Maria Dogaru 
Studentă în anul II la 
Facultatea de matematică şi economie 
din centrul universitar Waterloo, Canada. 


8. „Il n'y a que deux puissances dans le monde, le sabre et 
Vesprit... À la longue, le sabre est toujours battu par l'esprit“, Citat 
după Paul Guth, Histoire de la littérature française, II, Paris, Librairie 
Arth&me Fayard, 1967, p. 34. 

9. Vezi Dan Zamfirescu, O întrebare care nu şi-a primit încă 
răspunsul: când Ceauşescu a plătit datoria externă a României a fost 
nebun sau a fost constrâns?, în „România Mare“ din 14 februarie 
1997. Transcriu din acest articol următoarele: „Doamna Gabanyi [...] 
a atras atenţia că documentele ieşite la iveală din arhivele fostei R. D. 
Germană confirmă categoric efortul României de a se opune „integrării“ 
— cum era botezată eufemistic înghiţirea treptată a țărilor socialiste în 
Imperiul Sovietic. Politica de independenţă a României n-a fost o mască 
pentru o obedienţă, în realitate totală, față de Moscova, aşa cum s-a 
repetat adesea spre a-i anula valoarea şi prestigiul (s-a mers până la 
monstruozitatea ca, în cadrul unui așa-zis „Congres internaţional de 

studii românești“, să se afirme că de fapt România nu a luat parte la 
invazia din 1968 în Cehoslovacia deoarece... n-a fost solicitată de 
Moscova!), «1 o dramatică realitate, chiar dacă ea n-a putut depăşi 
efortul broaştei de a amâna clipa în care şarpele o va absorbi în 
măruntaiele sale. A vrut însă Dumnezeu ca mai înainte de acest sfârşit, 
şarpele să crape! 

Doamna Gabanyi, care invoca şi un document „frăţesc“ pe care 
Ceauşescu a reiuzat să-şi pună semnătura, spre deosebire de toţi ceilalți 
(şi c adnotare marginală îi atrăgea atenţia lui Honecker asupra acestui 
fapt), consta', că România a fost penalizată sever de restul „lagărului“ 
yi în special de fosta Uniune Sovietică şi aceasta s-a manifestat în plan 
economic prin împingerea ei sistematică spre acel impas ce a silit-o 
„să-şi declare bancruta politicii sale financiare“ şi să fie somată de 
finanța mondială să-şi achite datoria externă. Cercetătoarea germană 
menționeaza un studiu al unui coleg, din care reiese tratamentul deosebit 
aplicat de aceasta României şi Ungariei. Ungaria, la o datorie egală, 
dar în realitate dublă, dacă o raportăm pe cap de locuitor, a fost menajată, 
în timp ce România a fost constrânsă să purceadă la lichidarea datorici 
externe. Numai „ritmul nebunesc şi o anumită incompetenţă în 
eșalonaiea datoriilor“ i-au aparţinut lui Ceauşescu, consideră doamna 
Gabanyi. Hotărârea de a plăti I-A FOST IMPUSĂ. Aşadar, România a 
fost făcută minge între Estul sovietic şi Vestul capitalist, fiind împinsă 
la groapă din ambele părţi“. 

10. În faţa acestei adevărate tragedii naționale, singura mare 
personalitate a României post-decembriste care a luat o atitudine 
categorică, trăgând semnalul de alarmă, a fost Prea Fericitul Patriarh 
Teoctist. În cuvântarea ținută membrilor Adunării eparhiale a Mitropoliei 
Ortodoxe Române din Germania, Europa Centrală şi de Nord în Catedrala 
ortodoxă română din Nürnberg, sâmbătă, 10 mai 2003, Prea Fericitul 
Patriarh Teoctist a spus: „Ne aflăm astăzi, noi românii, într-o perioadă 
deosebit de complexă, care ne pune în situatia de a alege, printr-un efort 
de voință lucidă, între un mare viitor, favorizat de conjunctura universală 
şi de experiența noastră ancestrală unită cu însuşirile noastre sufleteşti 
şi intelectuale, pe de o parte, şi dispariția pur şi simplu ca popor din 
istorie şi de pe fata pământului, pe de altă parte. Vă este cunoscută 
tragedia demografică din tară, estimată de specialişti la milioane de 
români care nu S-au mai născut, căzând pradă înfricoşatului păcat al 
avortului. Nici unul din cele două războaie mondiale nu s-a soldat cu 
câte un milion de victime, dar noi astăzi am ajuns să aflăm de uciderea 
anuală a mai mult decât într-un război mondial. 

Biserica se confruntă astfel cu o adevărată avalanşă de 
desfigurare morală a societăţii noastre. A-i face faţă, a-i riposta, a 
reda neamului nostru voinţa şi puterea de a trăi şi de a învinge răul 
este o misiune care intră acum în însăşi definirea chemării noastre, 
ca slujitori ai Bisericii străbune, nădejdea dăinuirii noastre ca popor. 
Dacă ne vom dovedi neputincioşi în fața acestei primejdii pe scară 
națională, Dumnezeu ne va osândi la judecata de pe urmă a neamurilor 
pe noi mai întâi, păstorii sufleteşti, dovediţi nevolnici şi nevrednici de 
rolul nostru în fruntea turmei celei cuvântătoare de Dumnezeu. A-i 
reda unui popor dorința şi puterea de viață, înseamnă a-i reda 
încrederea în el însuşi, în rostul lui pe lume, în ziua lui de mâine. 
Timp de un secol întreg, atunci când de o parte şi de alta a Munţilor 
Carpaţi românimea întreagă a fost lipsită de conducătorii proprii, în 
Transilvania stăpânind Imperiul Habsburgic, iar în Ţara Românească şi 
Moldova opresiunea otomană sub diferite forme, Biserica a devenit 
înaintemergătoare a neamului. Fiii şi slujitorii ei — ierarhi, preoți şi 
laici — s-au arătat a fi cele mai mari personalități vizionare. (...) Biserica 
a arătat că poate să împletească lucrarea ei pentru împărăţia lui 
Dumnezeu cu lucrarea ei în lumea de sub cer. Şi noi, cei de astăzi, se 
cuvine să le urmăm pilda de a ne apăra neamul de primejdiile sufleteşti 
îndreptate asupra lui. 

Toată românimea din afară trebuie să devină conştientă că 
neagra prognoză după care vom fi mai puțini cu milioane de români 
până în 2050 se va dovedi exactă dacă nu ne angajăm hotărât 
într-o lucrare care să mântuiască neamul nostru de pieire. Niciodată 
Biserica Ortodoxă Română și toate celelalte comunități creștine de 
români n-au fost chemate mai urgent la o operă de salvare națională, 
de renaştere sufletească, de fortificare a credincioşilor pentru a 
face față unei provocări ce ne poate fi fatală. 

Biserica noastră ortodoxă a purtat aproape două milenii flacăra 
dăinuirii româneşti. Ea nu trebuie, nu poate să o lase să-i cadă din 
mână. Noi nu ţinem în mână sabia, puterea politică şi nu suntem putere 
economică. Dar putem şi trebuie să redevenim o puternică forță morală. 
Sf. Apostol Pavel a demonstrat că „Sabia Duhului“ poate fi mai puternică 
decât sabia Imperiului Roman. Jar una dintre cele mai mari puteri 
regeneratoare pentru neamul românesc va fi — de o vom realiza — 
puterea solidarităţii celor aproape 13 milioane de români din afara 
României cu destinul celor de acasă. Nimeni nu poate lucra mai 
temeinic şi mai rapid la închegarea ei, ca oamenii Bisericii. 

Biserica Ortodoxă Română este şi azi privită ca principalul 
lor adversar de către cei ce s-au săturat de existența unui neam 
românesc pe lume, un neam ce există cel puțin de un mileniu pe 
scena istoriei europene. Orice încercare de a-şi păstra şi afirma 
demnitatea, vechimea şi rolul ce l-a detinut şi îl poate deține Biserica 
Ortodoxă Română în viața poporului nostru, este denunțată ca „fun- 
damentalism“, exclusivism, naționalism“, Teoctist, Patriarhul Bisericii 
Ortodoxe Române, Pe treptele slujirii creştine, vol. XIII, Bucureşti, 
Editura Institutului biblic şi de misiune al Bisencii Ortodoxe Române, 
2003, p. 185-188. Toate sublinierile îm aparțin. 

11. Apud Gabriela Negreanu, Paul Valery şi modelul Leonardo, 
Bucureşti, Editura Albatros, 1978, p. 15. 

12. O informaţie de ultimă oră, venită de la cea mai autorizată 
şi mai autoritară sursă, ne revelează sensul ascuns şi de mulţi neînțeles 
a tot ceea ce s-a întâmplat cu noi în ultimii ani dinainte de decembrie 
1985 şi ceea ce trăim, fără a înțelege totdeauna, de atunci încoace. Este 
vorba de interviul de extraordinară importanță acordat de istoricul de 
profesie şi omul politic de o anvergură pe care a ştiut să şi-o facă până 
acum cât mai puţin vizibilă, loan Talpeş, multă vreme directorul 
Serviciului de informaţii externe, Consilier de stat al Preşedintelui Ion 
lliescu şi acum membru al guvernului. 

În dialog cu domnul Radu Moraru de la postul de televiziune 
Bl, care a ţinut să-şi avertizeze telespectatorii că este vorba de o 
emisiune înregistrată, aşadar scutită de orice afirmaţie ce n-ar fi putut 
fi controlată, cântărită şi autorizată spre difuzare de autorul ei (emisiunile 
„în direct” putând fi uneori prilejuri de afirmaţii în care, cum se spune, 
gura o poate lua pe dinainte) istoricul loan Talpeş a declarat joi 21 
octombrie 2004 (data difuzării interviului): „Să nu ne imaginăm că 
oamenii profesionişti din ţara asta care erau implicați cât de cât în 
problematica internațională a României şi care erau însărcinați să 
apere România, nu se gândeau că ceva se mişcă împotriva României. 
Vă spun ceva ce n-am spus, şi o spun acum: În 1985 eu am fost la 
un congres mondial de istorie. Era la Stuttgart. Şi acolo am avut 
o discuţie cu un personaj. Vă rog, credeți-mă, nu aveam nici o altă 
capacitate, nici o altă capabilitate, că s-ar fi scris și ar fi scris toți 
despre chestiile astea dacă ar fi găsit cea mai mică relație despre 
mine”. (Vorbitorul se referea la faptul că în afară de condiția de istoric 
nu îndeplinea vreo misiune ce ar fi implicat o colaborare cu serviciile 
noastre informative). „Şi la acel congres deci, am discutat cu acel 
personaj foarte influent în lumea occidentală, cu nişte relații 

deosebite, şi el a văzut că înțelegeam ceva din ceea ce se mişcă în 
lume: perestroică, cum e, ce se va întâmpla. Şi m-a invitat la un 
restaurant, la Mercedes, un restaurant deosebit, unde el avea pe 
cineva din Banat. Mi-a făcut chiar o surpriză, că am mâncat o 
supă de linte cum se făcea la 1900 în zona unde sunt şi eu născut, 
şi am început să discutăm despre una, despre alta, şi am ajuns la 
noi. Şi mi-a spus drept: «România va fi distrusă în următoarea 
perioadă». 

„În ce sens va fi distrusă?” a întrebat di. Radu Moraru, răspunsul 
fiind scurt: »În sensul va fi distrusă!” după care di. Talpeş a.continuut: 
„Şi am rămas mască. M-am uitat la el şi i-am spus: Adica cum va 
fi distrusă? Şi a spus: «Da, veți suporta o situație pe care n-a veţi 
putea evita pentru că sunteți singuri şi veţi fi tot mai singuri. Mi-e greu 
să spun cum se va ajunge, la ce se va ajunge, dar categoric nu va mai 
fi România aceasta, inclusiv teritorial”. Deci, acest personaj îmi 
spunea asta în 1985”. „N-a avut dreptate în totalitate, că teritorial am 
1amas!” a replicat di. Moraru. „Aşa e, dar vă spun eu, care cunosc 
o pârte din confruntarea pe care am avut-o ca să rămânem teritorial, 
şi :ât de dur a fost ca să rămânem teritorial. Acuma a venit primul 
ministru Raffarin în România, declarațiile sunt deosebite, bune 
cum s-ar spune. Se vede o relație extraordinară între Franţa şi 
România. Dar dacă dumneavoastră ați încerca să căutați primele 
două declaraţii ale lui Mitterand față de România atunci ați ajunge 
la cu totul altă imagine, despre în ce situație s-a aflat România. Nu 
vreau să vă spun că eu am rămas atât de uluit de ce-mi comunica 
acel om în 1985, cu bună credinţă, vrând să-mi spună o situație pe 
care el o ştia, că România va fi confruntată poate cu cea mai mare 
+. „S-a vrut şi o împărțire a României?” a intervenit di. Moraru, 
lipsindu-ne de un calificativ pentru respectiva situație. „Eu cred, sunt 
convins că au existat forțe care au vrut acest lucru”. 

Revenind după o scurtă pauză publicitară, realizatorul emisiunii 
a reluat firul cu cuvintele: „Aflăm, iată, bucăţi importante din ceea ce 
a fost această istorie a României; aflăm cât de greu a fost ca România 
să rămână aici. Într-un fel aicea — ştiţi — cam v-am simțit că-i atribuiţi 
merite lui Ion Iliescu pentru ce s-a întâmplat şi pentru faptul că România 
a rămas aşa şi nu ... „Categoric, Ion Iliescu a avut un merit uriaş!”. 

„Care au fost prietenii noştri atunci în această situație?” a întrebat 
din nou di. Moraru. „Cu părere de rău vreau să vă spun că România 
în 1989 n-a mai avut prieteni. Imaginea despre România era atât 
de dezastruoasă încât orice formulă care ar fi fost promovată...” 

„Aici este greu de crezut totuşi că nu ne-a susținut nimeni și noi, aşa, 
singuri, gata, am reuşit să rămânem fete mari; nu ne-au împărțit băietii 
nu ne-au tăiat în bucăţi” -- a intervenit dl. Moraru, din nou mai înainte 
ca interlocutorul să-și ducă fraza până !a capăt. „Era foarte dificil să 
împarți, Asta e cu totul altceva, adică a împărți e una...” Fără a mai 
putea termina fraza, în continuare s-a început a se discuta cazul de la 
Târgu Mureş, dar imediat realizatorul a in /ocat mineriadele şi greşelile” 
Preşedintelui Ion Iliescu. Reţin — şi cu asta închei citatele concluzia 
avizată a istoricului, după ce a demonstrat că Preşedintele n-a comis 
nici o greşeală de stiategi>: „Nu există om care să nu greşească. Se 
pune problema dacă ai făcut greşeala cea mai mare sau greşeala 
mai mică. Și eu vreau să vă spun că până în anul 2000 sau până 
prin 95-96 România n-a avut de ales între bine şi rău ci a avut 
dintre rău şi mai rău”. 

La aceste declaraţii transcrise cu absolută fidelitate după 
imprimarea proprie a istoricului interviu (nu şovăi a-l numi aşa), pentru 
care toată suflarea românească trebuie să-i fie recunoscătoare postului 
de televiziune B1 şi domnului Radu Moraru, cer îngăduința să adaog 
o trimitere la eseul meu Dumnezeu a râs la Bucureşti, apărut prima 
oara în 1993 în volumul Războiul împotriva poporului român şi 
reprodus recent în primul volum din Istorie și cultură, În acest eseu 
cred că am reuşit să demonstrez că în 1989 nu am fost singuri. Cu noi 
a fost Dumnezeu! Aşa se explică de ce am putut dejuca proiectele 
despre care domnul loan Talpeş luase cunoştinţă încă din 1985. 

Mai semnalez, în acelaşi volum din 1993, articolul Cui foloseşte? 
apărut în numărul unic din ziarul „Alianţa” în aprilie 1990, un le pe 
marginea evenimentelor de la Târgu Mureş atrăgeam atenţia că semnalul 
destrămării României a fost dat de preşedintele de atunci al Franţei, 
François Mitterand. Când, într-un alt articol, apărut în ziarul „Azi? din 
12 septembrie 1990 şi reprodus în același volum am scris despre 
„Complotul internațional împotriva României și neamului românesc, 
pus la punct cu ani în urmă în Occident” mă bazam doar pe ceea 
ce ştiam şi întelesesem urmărind emisiunile „Europei libere”. După 14 
ani şi o lună iată că sunt confirmat de cele spuse la Stuttgart în 1985 
istoricului Ioan Talpeş de către cel al cărui rume va trebui cândva ştint 
şi de noi. De prisos a mai spune ce mare servici ar aduce poporului 
român domnul loan Talpeş scriindu-şi memoriile şi ajutându-ne la 
rându-i „să vedem lucrurile aşa cum sunt”. 

Câteva aprecieri asupra primei ediţii a lucrării 
(2001—2004) 


O gândire pedagogică militantă 


Autorul acestei lucrări este un reputat, prețuit şi îndrăgit 
profesor în sensul cel mai elevat al cuvântului care, de peste 50 de 
ani se dăruie cu generozitate apostolatului didactic, total străin de 
goana după „imagine“, imun la „promovări“ politice şi profesionale. 

Bine cunoscut prin zecile de cărţi adresate iubitorilor naturii, 
o parte dintre ele premiate şi traduse, înscris între marii 
popularizatori ai biologiei chiar şi dincolo de graniţele ţării [...], ce 
rămâne în conştiinţa tinerei generaţii în ultimele 3—4 decenii şi ca 
mentor literar fără egal, prin mâna lui trecând sute de personalităţi 
ale literaturii, culturii şi învăţământului contemporan. 

Paralel cu această uriaşă utilă activitate de creator şi formator, 
Tudor Opriş s-a impus ca una din personalităţile marcante ale 
pedagogiei, participând la reformele benefice şi de esenţă ale 
învăţământului românesc [...], dovedind alături de o incontestabilă 
experienţă pedagogică, o cunoaştere profundă, pe verticală, a 
învăţământului românesc, o viziune modernă interdisciplinară şi 
umanistă care pune în acord frumoasele şi trainicele tradiţii ale 
şcolii româneşti cu cerinţele pedagogiei de ultimă oră... 

Lucrarea de faţă este plămădită dintr-o selecţie a numeroaselor 
articole tipărite şi interviuri ce i s-au luat în presă sau la radio T.V., 
dedicate celor mai discutabile şi vulnerabile aspecte ale programelor 
de modernizare lansate de M.E.N. şi sistematizate cronologic. 
Tudor Opriş a supus avalanşa de măsuri contradictorii, insuficient 
de motivate şi de oportune din ultimii ani, unui competent, lucid, 
responsabil examen critic, pe care, de atfel l-a făcut ani în şir şi 
învăţământului comunist. Articolele sale aşteptate cu intens interes 
de mii de cadre didactice, au iritat pe unii miniştri ce s-au perindat 
în acest răstimp, aflaţi prin însăşi poziţia lor de universitari promovați 


www.dacoromanica.ro 


DRAMA ÎNVĂŢĂMÂNTULUI ROMÂNESC DE AZI 497 


politic, departe de pulsul realităţii învăţământului de pe treptele 
inferioare, prea puţin pricepuţi în a-şi alege colaboratorii şi 
consilierii potriviţi şi prea puţin fermi în a-i respinge pe cei impuşi 
din afară, din motive care n-au de-a face cu criteriile de pregătire 
şi competenţă. 

Cred că nici un profesor din România, în spaţiul acestor lungi 
ani de tranziţie n-a urmărit cu atâta atenţie şi nu a monitorizat cu 
atâta acribie critică tribulaţiile aşa-zisei reforme, urmărind nu atât 
să flageleze caragialesc naivităţile, bâlbele, gafele „reformatorilor“, 
cât să ajute înnoirea modernă a şcolii româneşti prin soluţii 
constructive şi de bun simţ, nu o dată acceptate cu scrâşniri de dinţi 
de cei vizaţi, care erau nevoiţi să le accepte şi să le aplice. Este 
semnul unei înalte conştiinţe profesionale, un caz de excepţie într-o 
ambianţă didactică minată de rutină, apatie, scepticism, conser- 
vatorism rigid sau preocupată obsesiv de obţinerea unor venituri 
suplimentare sau împlinirea unor revendicări sindicale. 

Socotesc că tipărirea acestei incitante culegeri de articole şi 
interviuri este în primul rând un act de încurajare a gândirii 
pedagogice originale româneşti. Şi nu fac o afirmare gratuită. Tot ce 
s-a făcut în ultimii zece ani în această direcţie s-a situat pe sensul 
unic de europenizare sau atlantizare prin decalc pedagogic, prin 
transpunere adesea fidelă şi servilă a unor principii şi experienţe nu 
totdeauna adaptabile şi benefice spiritului şi realităţilor naţionale. 
În al doilea rând, este un preţios document pedagogic al climatului 
de mari căutări, frământări, experimente, succese şi eşecuri care au 
marcat această lungă şi apăsătoare perioadă de tranziţie, consti- 
tuind nu numai un „memento“ dar şi un fel de busolă pentru cei ce 
vor propulsa şi statornici la începutul noului mileniu modernitatea 
învăţământului românesc. 

Acad, prof. ROMULUS VULCĂNESCU 


(Prefaţă la „Învăţământul românesc, încotro?“, 
Editura Semne, 2001) 


„„..Este o carte excepţională, o expresie a unei înalte 
conştiinţe profesionale în acţiune, poate cea mai sinceră, onestă şi 
realistă cronică analitică românească a unei reforme din învăţământ. 

Departe de a fi demolatoare prin incisivitate, vine prin 
numeroasele sugestii şi soluţii în ajutorul reformatorilor. Aceştia nu 

au decât de câştigat din excepţionala cultură şi experienţă de 
catedră pe care autorul le-o pune la dispoziţie în pagini gândite de 
un autentic pedagog şi scrise de un reputat scriitor.“ 
Prof. univ. dr. GHEORGHE ANCA 
Directorul Bibliotecii Naţionale Pedagogice 


(Cu ocazia lansării în octombrie 2001 a cărţii 
la Biblioteca Naţională) 


„Această reformă a şcolii româneşti, cea mai complexă, 
prelungită şi controversată din istoria acesteia, este un prilej de 
reflecţie şi învăţăminte pedagogice ca moment de referinţă al 
efortului de a plasa şcoala românească, cu specificul ei bine 
conturat, pe orbita ultimelor cerinţe internaţionale. Agitatul şi 
întortocheatul ei parcurs istoric prilejuieşte o adevărată lecţie de 
pedagogie în acţiune şi de comparatism pedagogic, pe care eruditul, 
talentatul şi longevivul profesor Tudor Opriş nu s-a sfiit s-o dea 
celor care gestionează reforma.“ 

Prof. univ. dr. GEORGE VĂIDEANU 
(Cu ocazia lansării lucrării la „Târgul naţional al cărţii“ 
din 2001 de la Teatrul Naţional) 


„Zilele acestea Editura „Semne“ a publicat o carte extrem 
de valoroasă şi intresantă, dedicată învăţământului românesc. Este 
vorba de „Învăţământul românesc, încotro?“, carte semnată de o 
remarcabilă personalitate în domeniu, profesorul Tudor Opriş. Este 
incintantă analiza pe care o face profesorul Opriş reformei 
învăţământului din ultimul deceniu al secolului XX [...].“ 

MARIANA CRIŞ 


(„ABC“, supliment cultural al ziarului 
„Azi“, 2001) 


»[...] Fin observator şi fin analist, profesorul Tudor Opriş a 
avut totdeauna atributele intelectuale şi morale ale celui care emite 
judecăţi de valoare pe „rază“ lungă de acţiune şi pentru un timp 
îndelungat... 

[...] De altfel Profesorul este o legendă vie, un factotum fără 
sorginte mitologizantă. Ci numai prin propria osârdie, pricepere şi 
elan... [...] Cu puţin timp în urmă, i-a mai apărut o carte „Învăţământul 

românesc, încotro?“. Culegere de articole, interviuri şi intervenţii 
publice, cartea este o polemică incintantă atât pentru reformatori 
cât şi pentru falşii reformatori. [...]“ 
P. PAVEL 
(„Tribuna învăţământului“, 2001) 


„Fără urmă de invidie, cei care îl cunosc pe profesorul 
Tudor Opriş — şi nu sunt puţini la număr — pot confirma faptul că 
şi-a închinat viaţa învăţământului românesc şi formării noilor 
generaţii. [...] Lucrările sale care pot umple o bibliotecă se bucură 
atât în ţară cât şi în străinătate de o largă apreciere şi aplicare. Între 
acestea se înscrie recent şi „Învăţământul românesc, încotro?“ care 
oferă o imagine de ansamblu a hegirei învăţământului românesc în 
ultimii ani (...] şi reprezintă un punct de reper pentru aceia care vor 
să reformeze învăţământul românesc, trasându-le cîteva linii 
directoare, esenţiale pentru reuşita acestui demers“. 

GEORGE RĂDULESCU 
(„Curierul Naţional“, iunie 2001) 


„Învăţământul românesc, încotro?“ este singura lucrare 
pedagogică din ultimii zece ani unde cu înaltă competenţă, cu mult 
curaj civic, cinste profesională şi îndurerat patriotism, un vestit 
profesor, dr. Tudor Opriş a radiografiat recenta şi chinuita reformă 
care pornind de la bune intenţii de integrare europeană, a coborât 
prin superficialitate, incompetenţă oarbă şi ignorare a tradiţiilor şi 
experienţei naţionale unde şcoala românească a ajuns de pe locul 7 
în lume în 1971 pe locul 34 în 1998, aşa cum recunoştea, invocând 
statisticile UNESCO, ex-ministrul Andrei Marga. Cartea, care ar 
trebui să fie un „vade mecum“ pentru cei ce se autodeclară „refor- 
matori“, şi-a epuizat aproape instantaneu modestul tiraj. Sperăm 
însă că cei de „sus“ care au apucat s-o citească, vor fi avut destulă 
conştiinţă profesională ca să recepteze adevărurile privind degra- 
darea şi decadenţa tot mai vizibilă a învăţământului românesc [...].“ 

DUMITRU TĂTARU 
(„Ateneu'“, noiembrie 2001) 


„Analizând echidistant, cu exemplară obiectivitate şi cu simţ 
critic evoluţia amplei reforme democratice a învăţământului în ultimii 
14 ani sub patru guvernări politice şi opt ministeriate succesive, 
această cronică apărută secvențial în mass-media a întrunit 

adeziunea unanimă a cadrelor didactice şi a avut efecte benefice, 
obligând pe reformatorii neavizaţi şi prea grăbiţi să reflecteze mai 
profund, să renunţe la decalcuri pedagogice comode şi inadecvate 
realităţilor româneşti, să-şi frâneze elanurile imprudente să 
abandoneze experimentele aventuroase, să-şi revizuiască unele 
măsuri pripite şi păgubitoare. Şi toate aceste efecte pozitive pot fi 
deduse uşor confruntând criticile, sugestiile şi propunerile autorului 
cu retuşurile şi corecţiunile unor traiectorii aberante, intervenite în 
ultima vreme ca urmare a luării lor în consideraţie. 

Cronicile şi comentariile elogioase de până acum au 
subliniat competenţa, curajul, spiritul critic şi constructiv, 
receptivitate faţă de gândirea pedagogică europeană, dar şi 
respectul pentru marile şi recunoscutele tradiţii ale şcolii româneşti 
care transpar din paginile acestei lucrări unice în climatul literaturii 
pedagogice postdecembriste, al cărui autor este profesorul doctor 
Tudor Opriş, o autoritate de necontestat în materie, prin cultură, 
experienţă şi ataşament total faţă de copii şi de lumea şcolii. 


TOMA MAREŞ preşedinte 
FICE-UNESCO, Secţia română 


„[...] În al treilea volum de critică şi deopotrivă cronică a 
reformei, volum consacrat primei părţi a ministeriatului lui Alexandru 
Athanasiu, Tudor Opriş „consilier onorific“ (şi incomod) de peste 40 
de ani al miniştrilor ce s-au succedat la conducerea şcolii româneşti, 
analizează starea actuală a reformei şi-şi spune deschis, direct, 
intransigent punctele de vedere asupra învăţământului obligatoriu de 
10 ani, simulărilor şi evaluării examenelor , instabilității materiilor şi 
programelor, asupra manualelor alternative, inflaţiei de studenţi, 
autonomiei universitare, lipsei de obiective educative, concursurilor şi 
olimpiadelor. 

Cartea se dovedeşte inclusiv un document de lucru 
indispensabil învăţătorilor, profesorilor, părinţilor şi editorilor, 
deoarece cuprinde şi „Bibliografia fundamentală a cărţilor recoman- 
dabile şcolarilor în funcţie de ciclurile de vârstă“ atât de necesară 
culturii tinerilor şi de atâta timp aşteptată, la a cărei elaborare şi 
oficializare el a contribuit esenţial. [...]“ 


FLORIN ANTONESCU 
(„Curierul românesc", mai 2004) 

„[...] Profesorul Tudor Opriş continuă „biciuirea“ sistemului 
nostru educaţional, aflat într-o jenant de prelungită tranziţie. Ultima 
sa apariţie editorială încheie un triptic, „Învăţământul românesc, 
încotro?“ (Ed. Semene, 2004) şi se înscrie într-o largă arie de 
preocupări ale autorului care nu o dată a produs frisoane persoanelor 
suspuse, responsabile cu învăţământul şi educaţia în România. [...] 

(...] Varietatea tematicii, analizele critice aprofundate, acribia 
în documentare destăinuie experienţa îndelungată a autorului în 
abordarea chestiunilor de pedagogie şi la catedră (peste 50 de ani) ca 
şi îndrumarea tinerelor talente literare, prin producţii editoriale şi 
tabere de creaţie. De fiecare dată scrisul profesorului a fost 
provocator, în sensul bun al cuvântului, cu distilarea unor soluţii 
pertinente, adecvate pentru îmbunătăţirea învăţământului. Uneori 
accentele critice devin un adevărat semnal de alarmă [...].“ 


PAVEL PERFIL 
„Şcoala românească la ceasul adevărului“ 
(„Ecart“, nr. 286, iulie 2004) 

CUPRINS 


Nota autorului — prof. dr. Tudor Opriş.....mmce nene 5 
1. PERIOADA TRANZIȚIEI ŞI A DEBUTULUI REFORMEI 
(septembrie 1990 — octombrie 1997) 


I. Starea critică a învăţământului după revoluţie 
e „...Azi, când învăţământul se zbate într-o gravă criză...“ 


(interviu) E EE enenaeaa nenea nenea enae ene 9 
e Învăţământul românesc, în pierdere de autoritate şi 

DIESUIZIU. seca sa sezut da ta ctg ata a tut a scada 12 
+ Cum putem spori prestigiul şcolii româneşti ................. 15 
* „Asistăm la o depreciere a apostolatului didactic“ (interviu) 18 
+ Computere avem, ne lipseşte viziunea didactică ........... 22 
e Decalogul ignorat al reformei .......mmce eee eeneeeeee 24 
e Împovărătoarea moştenire „pe butuci“ eseese 26 
ə Minusuri persistente ale învăţământului românesc ........ 28 


II. Conceptualizarea reformei reflectată în primele proiecte 
de dezvoltare şi integrare europeană 


e Utopie cu pretenţii „coca enma ana eeenaa 32 
e „Renaşterea României prin educaţie“ — între realism şi 
diletanitisna sees sees oaie aa ae de da dan aaa se dea 34 
* Un program pe termen scurt de educaţie naţională........ 38 
ə Cine iniţiaiză şi finanţează o reprobabilă publicaţie pentru 
sa (0 | AR S A RE PNR CR a E N IC RR ID RR PRR 41 
ə De ce ați atacat revista „Liceenii“ domnule profesor 
Tudor Opriş? (interviu) „mec nenea eee nana ee ersen 43 
III. Grave carenţe de organizare şi conţinut 
ə Ecologia mediului educaţional în suferinţă .................... 46 
ə Timpul liber. Un NU hotărât organizării şi planificării! .... 48 
e Sâmbăta cea neşcolară .........cee eee 51 
ə Ora de dirigenţie — nimic nou sub soare .......sssessseneres 56 

ey DIE Al nasc eat odata e aaa dt aaa 
e O cerinţă din ce în ce mai uitată: realizarea valenţelor 

educative ale lecţiei ...........ee eee eee oana eee ana aee 
e Cartea şcolară în derivă ........mmeueeeeee eee cecene cecene 
e Sarcini „mature“ ale „tânărului“ Minister al Educaţiei 

Naţionale: scie 2 pct cs ate a data ta cd 
e Noile colegii o caricatură a trecutului? .......0.0010000000000000. 


IV. Un punct vulnerabil şi exploziv al reformei: concursurile 
şi examenele 

e Este posibilă organizarea unor concursuri moderne de 

admitere? sea a re seaca date a E Daca unea duci 

e Premianţi cu picioare de nisip? eee eee nene 

e Necesitatea unui nou tip de concurs de admitere în 

învăţământul superior ........emeeee nenea nenea nana ne eeaene 

e „Olimpicii“ n-au şansă la facultate? ...............muunneneeneeee 

e Modernizarea concursului de admitere în învăţământul 

superior prin considerarea palmaresului vocaţional ........... 

e O nouă epopee eroi-comică: „Didaktikimahia“ sau 

lupta ministrului Virgil Petrescu cu şcolarii ......... cecene ceeace 

e „Bacalaureada“, prima grevă generală şi spontană a 

elevilor din România (octombrie 1997)... eee 

e „Bac“-ul sare „Fac“-ul ......mceenee nenea eee en eneeeneeee 

e Examenul de capacitate între tradiţie şi inovaţie ............... 

e O experienţă umilitoare .......eeeenne nene nneneeneenenne nene eee 

e O măsură ce-ar putea fi reformatoare: renunţarea la 

examenele de admitere în liceu şi în facultate ............... 

e Un teren MiŞcător ...cceeee enma nene neo neeneen en enaene 


72 
75 


88 


115 


2. PERIOADA ACCELERĂRII REFORMEI CURRICULARE ŞI A 
EFORTULUI DE INTEGRARE EUROPEANĂ SUB MINISTERIATUL 


LUI ANDREI MARGA (noiembrie 1998 — decembrie 2000) 
I. Cel de-al treilea proiect de reforme: ambiţii, limite, erori 


e Utopie prospectivă şi realism financiar ...........cme cecene. 
e Reformarea bazei materiale şi umane ..............neceeceeeeeee. 
e Hotelurile de „lux“ şi şcolile „top“ şi „etalon“ ............. 

II. 


ə O provocare aruncată viitorului şcolii româneşti ........... 132 
ə Câteva probleme acute şi... indiscrete (interviu) ............ 137 
e Cheia reformei învăţământului: profesorul .................... 143 
Programe analitice şi disciplinele de studiu 
ə Curăţirea şi simplificarea programelor şcolare ............... 146 
+ Un pesimism didactic nejustificat .....meeee nene eee 149 
* „Opţiuni“ pe o listă confuză şi controversabilă ............. 153 
ə Absența unei viziuni globale şi masca „integrării“ ......... 158 
+ Regulamentul materiilor opţionale — certitudini şi 
iMPprovizaţii — „ccm ema ennenennnnnaae ee 163 
ə Umanizare prin religie ........ cent eeenee ana 166 
+ Regimul ştiinţelor exacte în noul sistem de învăţământ .... 170 
+ Un bilanţ provizoriu al reformei curriculare .................. 173 


III. Manualele alternative şi bibliografia naţională şcolară 


ə Manualul, o condiţie esenţială a modernizării învă- 


ământului seste sasea căi are aiurea obiect săi 176 
+ Despre joaca de-a manualele alternative ............meeeeeee. 178 
e Câteva consideraţii asupra manualelor „alternative“ 

de limba şi literatura română pentru clasa a IX-a ........... 181 
e O carte care explică orientările mondialiste din actualele 

manuale alternative de română şi istorie „n.se 187 
ə Cui i-e frică de manualele alternative? (replică profesorului 

Nicolae Manolescu) ........<ceee nenea 190 
e Centralizare sau descentralizare a producţiei de carte 

Scolară? sist ocoale re po aaa nasa ea codasa d seca 196 


IV. Tentaţiile mondialiste ale unor reformatori 


e Contestarea clasicilor în proiectarea unor manuale de 
TOMANĂ sis ses datata e ada dana eesti aali 201 
ə Poziţia faţă de clasici în proiectele manualelor de română 
Atac la identitatea naţională în programele de bacalaureat 


reduse de Ministerul Educaţiei Naţionale ...............meeeee. 205 
e Literatura română în şcoală — croşete şi idiosincrazii .... 207 
e De ce s-a scos de la bacalaureat „Scrisoarea III“ de Mihai 

EMINESCU? =: sote et dania etate ăia cad ua altă 213 

e Inspectorul general Adrian Costache versus Eminescu .. 218 


+ Un fenomen îngrijorător: scăderea alarmantă a interesului 
elevilor pentru literatură şi în special pentru clasicii români 221 

e „Este de neiertat să ne autodecretăm europeni, dispre- 
ţuind tradiţiile şi batjocorind istoria țării“ (scrisoare 
deschisă ministrului Andrei Marga) „ao. 225 


V. Programe pripite şi manuale discutabile 


e Reforma învăţământului între intenţii şi realizări ............. 230 
+ Ce-i de câştigat, ce-i de pierdut în reforma curriculară?.... 248 
e Perspectivele reformei după alegerile din noiembrie 2000 . 252 
e La cumpăna mileniilor — pericolul decadenței şi dezagre- 

gării națiunii noastre esa ie ont td aia tele 256 


VI. Două hibe grave ale înnoirilor pedagogice 


3, 

DE ACELAŞI AUTOR 


I. VOLUME DE VERSURI ORIGINALE 

— Omul cu iubirile, cu prefaţă de Vladimir Streinu, Ed. „Albatros“, 
Bucureşti, 1985. 

— Versuri alese, cu prefaţă de Ovidiu Papadima, Casa de editură 
„Cristina“, Bucureşti, 1993. 

— Versuri pentru sufletul naturii, Ed. „Univers enciclopedic“, 
Bucureşti, 1996. 

— De dragoste (1949/1997), cu prefaţă de Ovidiu Papadima, Ed. 
„Eolia“, Bucureşti, 1997. 

— Zborul cărăbuşului, (1944/1997), cu prefaţă de acad. Romulus 
Vulcănescu, Ed. „Eolia“, Bucureşti, 1997. 

— Cântecul Săgetătorului (1947/1997), cu prefaţă de Ovidiu Papadima, 
Ed. „Eolia“, Bucureşti, 1997. 

— Inedite I, cu prefaţă de acad. Romulus Vulcănescu, Ed. „Eolia“, 
Bucureşti, 1998. 

— Inedite II, cu prefaţă de acad. Romulus Vulcănescu, Ed. „Eolia“, 
Bucureşti, 1999. 

— Cântece ameline, Ed. „Pro Transilvania“, Bucureşti, 2001. 

— Sonetele iubirii vol. I, Ed. „Pro Transilvania“, Bucureşti, 2002. 

— Sonetele iubirii vol. II, Ed. „Pro Transilvania“, Bucureşti, 2003. 

— Versuri alese Ed. „Pro Transilvania“, Bucureşti, 2004. 


II. ANTOLOGII 

a) Cele mai frumoase pagini din literatura română 

— Poezia de dragoste, 1, II, Ed. „Aramis“, Bucureşti, 2002. 

— Neostenita mare. Lirica marină, Ed. „Aramis“, Bucureşti, 2003. 


b) Ale copiilor şi adolescenților din România 

— Copii poeţi, Ed. „Ion Creangă“, Bucureşti, 1968. 

— Condeie pionereşti, Ed. „Ion Creangă“, Bucureşti, 1969. 
— Crisalide, Ed. „Ion Creangă“, Bucureşti, 1970. 


— Zâmbetul muntelui, Ed. „lon Creangă“, Bucureşti, 1973. 

— În inima mea e tara, Ed. „Ion Creangă“, Bucureşti. 

— Copiii cântă România, Ed. „Didactică şi Pedagogică“, București, 
1979. 

— Sunt primăvară de april, Ed. „Ion Creangă“, Bucureşti, 1983. 

— Pace pentru planeta albastră, Ed. „lon Creangă“, Bucureşti, 
1986. 

— Suntem primăvara țării, Ed. „Ion Creangă“, Bucureşti, 1988. 

— Mlădiţe, 4 volume, (I, 1985; II, 1986; III, 1987; IV, 1988), Ed. 
„lon Creangă“, Bucureşti. 

— Săgetătorul — antologia cenaclului naţional al elevilor 
„Săgetătorul“, 38 de ediţii (1967—2004), Ed. „Albatros“; Ed. 
„Pro Transilvania“ Bucureşti. 

— Excelsior — antologia taberei „Tinere condeie“ 21 de ediţii 
(1967-1988), Ed. „Albatros“, Bucureşti. 

— Cântecele arcaşului — antologia taberei „Tinere condeie“, 10 
ediţii (1991-2001), Ed. „Albatros“; Ed. Scripta“; „Punct“; 
„Alfa“; Ed. „Pro Transilvania“. 

— Tineri poeţi, cu prefața lui Eugen Simion, Ed. „Tineretului“, 
Bucureşti, 1969. 

— Ritmuri solare, Ed. „Albatros“, Bucureşti, 1972. 

— Şapte stele în căutarea unui cer, Ed. „Litera“, Bucureşti, 1988. 


III. EDIŢII ÎNGRIJITE DE POEZIE 

În colecţia „Clasicii români“ Ed. RAI 

— G. Bacovia, Versuri, ed. I, 1996; ed. II, 1998. 

— Şt. O. losif, Versuri, 1996. 

— D. Anghel, Versuri, 1996. 

— G. Topîrceanu, Versuri şi proză, 2001. 

— Ion Minulescu, Versuri, 2004. 

Ediţiile sunt însoţite de studii introductive, tabeluri cronologice şi 
referinţe critice. 

— loan Budai-Deleanu, Ţiganiada, Ed. Garamond, 1999, (cu 
prefaţă şi referinţe critice). 

IV. MEMORIALISTICĂ 

— Pietre la templul adevărului, Ed. „Fiat Lux“, Bucureşti, 1995. 

— Întâmplări şi oameni, Ed. „Aramis“, Bucureşti, 2001. 


V. CRITICĂ şi ISTORIE LITERARĂ 
— Omagiu Tudor Opriş. 50 de ani de activitate didactică şi scriito- 
ricească. Regăsiri. Volumul este prefaţat de Ovidiu Papadima şi 

conţine texte inedite sau rămase în periodice, precum şi interviuri 
ale celui astfe] omagiat de Federaţia Internaţională a Comunităţilor 
Educative (creată în 1948 sub auspiciile UNESCO), Secţiunea 
România, care a ţinut să-şi aniverseze 10 ani de activitate cu acest 
volum închinat unuia dintre membrii săi fondatori. S-a tipărit la 
„Semne 94“, Bucureşti, 1999. 

— Istoria debutului literar al scriitorilor români în timpul şcolii 
(1820-1974), Ed. „Aramis“, Bucureşti, 2002. 

— Chipuri în bronz. Evocări, |, Ed. „Semne“, Bucureşti, 2004. 


VI. ISTORIA ÎNVĂŢĂMÂNTULUI ROMÂNESC 

— Reviste literare ale elevilor, (Istoria presei şcolare româneşti, 
1834-1974), cu prefaţă de Ovidiu Papadima, Ed. „Didactică şi 
Pedagogică“, Bucureşti, 1977. 

— O vatră de lumină, (120 de ani de existenţă a Liceului „Gheorghe 
Lazăr), Ed. „Filaret“, Bucureşti, 1981 (monografie). 

— Liceul „Gheorghe Lazăr“, Ed. „Coresi“, Bucureşti, 1995, 
(monografie). 

— Sub semnul lui Lazăr, (trecut, prezent şi viitor), 140 de ani 
(1860-2000) de existenţă a Colegiului naţional „Gheorghe 
Lazăr“ din Bucureşti (în colaborare), Ed. „All“, Bucureşti, 
2000, (monografie). 

— Monografia liceului „M. Eminescu“ (1926—1999), Ed. „All“, 
Bucureşti, 1999. 

— Învățământul românesc încotro? vol. I, (1990—2000), Ed. 
„Semne“, Bucureşti, 2001; vol. II, (2000—2003), Ed. „Semne“, 
Bucureşti, 2003; vol. III, Ed. „Semne“, Bucureşti, 2004. 


VII. ÎNDRUMĂRI ALE CREAȚIEI TINERILOR 

— Cenaclul literar pionieresc, Ed. „Didactică şi Pedagogică“, 
Bucureşti, 1971. 

— Cenaclul literar al liceenilor, Ed. „Didactică şi Pedagogică“, 
Bucureşti, 1971. 

— 500 de debuturi literare, Ed. „Porto Franco“, Galaţi, 1991. 

— Monografia cenaclului „Săgetătorului“ (1967—2002), Ed. „Pro 
Transilvania“, Bucureşti, 2004. 

VIII. ŞTIINŢĂ POPULARIZATĂ PENTRU COPII ŞI TINERET 

— Popas printre frunze şi flori, Ed. „Tineretului“, Bucureşti, 1962. 

— Minuni ce nu mai sunt minuni, Ed. „Tineretului“, Bucureşti, 1962. 

— Meşterii naturii, Ed. „Tineretului“, Bucureşti, 1962. 

— Botanica distractivă, Ed. „Tineretului“, Bucureşti, 1965; ed. a II-a 

cu prefaţă de acad. I. Tarnavschi, Ed. Albatros, Bucureşti 1974; ed. 
a III-a, revăzută şi adăugită, Ed. „Ion Creangă“, Bucureşti, 1992. 

— Animale dispărute, Ed. „Tineretului“, Bucureşti, 1966. 

— Viaţa în pustiuri, Ed. „Tineretului“, Bucureşti, 1966. 

— Pionier cunoaşte-ţi ţara!, Ed. „Politică“, Bucureşti, 1968. 

— Printre pitici şi uriaşi, Ed. „Ion Creangă“, Bucureşti, 1971. 

— Aceste uimitoare plante, Ed. „Albatros“, Bucureşti, 1973. 

— Pietrele ne vorbesc, Ed. „Ion Creangă“, Bucureşti, 1973. 

— Monştrii de odinioară, Ed. „Ion Creangă“, Bucureşti, 1973. 

— Animalele se apără, Ed. „Albatros“, Bucureşti, 1974. 

— Tehnica foloseşte brevetele naturii, Ed. „Ion Creangă“, Bucu- 
reşti, 1974. 

— Cu rucsacul în lumea florilor, Ed. „Turism“, Bucureşti, 1975. 

— Artizanii naturii, cu prefaţă de acad. N. Botnariuc, Ed. „Albatros“, 
Bucureşti, 1976. 

— Cu rucsacul în lumea animalelor, Ed. „Stadion“, Bucureşti, 1978. 

— Plantele şi animalele călătoresc, Ed. „Turism“, Bucureşti, 1975. 

— Animalele vorbesc? cu prefaţă de acad. Mihai Beniuc, Ed. 
„Albatros“, Bucureşti, 1979. 

— Uzina Flora, cu prefaţă de acad. I. Tarnavschi, Ed. „Ion Creangă“, 
Bucureşti, 1980. 

— Bionica distractivă, Ed. „Albatros“, Bucureşti, 1981. 

— Marile prietenii din natură, Ed. „Albatros“, Bucureşti, 1981. 

— Uzina invizibilă, în colaborare cu dr. Valeriu Rugină, Ed. „Ion 
Creangă“, Bucureşti, 1976. 

— BIOS (enciclopedie), vol. I, Ed. „Albatros“, 1986, vol. II, Ed. 
„Albatros“, 1987; vol. III, Ed. „Albatros“, 1986, vol. IV, Ed. 
„Albatros“, Bucureşti, 1991;. 

— Aceste uimitoare plante şi animale, Ed. „Ion Creangă“, Bucu- 

reşti, 1988. 

Uimitorii producători ai naturii, Ed. „Ion Creangă“, Bucureşti, 

1989. 

Cartea cu vieţuitoare, Ed. „Ion Creangă“, Bucureşti, 1989. 

Plante unice în peisajul românesc, Ed. „Turism“, Bucureşti, 

1990. 

— Din tainele lumii vii, vol. I (plante), vol. II (animale), Ed. 
„Didactică şi Pedagogică“, Bucureşti, 1992. 

— Uimitoarea lume a pietrelor, (petrologie distractivă), cu prefaţă de 
acad. Mircea Păucă, Ed. „Edimpex-Speranţa“, Bucureşti, 1992. 

— Mica enciclopedie pentru tineret, în 10 volume, cu prefaţă de 
acad. 1. T. Tarnavschi, vol. I, Naşterea, evoluţia şi expansiunea 
cosmică a vieţii; Ed. „Forum“, 1994; vol. II, Varietatea lumii vii, 
Ed. „Forum“, 1995; vol. III, Forţele misterioase ale cosmosului 
şi omului, Ed. „Forum“, 1995; vol. IV, Limitele extreme ale 
vieţii, Ed. „Forum“, 1995; vol. V, Constructori şi producători ai 
naturii, Ed. „Forum“, 1996; vol. VI, Forme de apărare în lumea 
vie, Ed. „Forum“, 1996; vol. VII, Deplasarea în lumea vie, Ed. 
„Forum“, 1998; vol. VIII, Comunicarea în lumea vie, Ed. 
„Forum“, 1998; vol. IX, Tipuri de relaţie în natură, Ed. Forum, 
1998; vol. X, Omul imită, transformă şi protejează natura, Ed. 
„Forum“, Bucureşti, 1998. 

— Enciclopedia copiilor (100 de...), vol. I, 100 de animale ciudate, 
Ed. „Ion Creangă“, Bucureşti, 1996; vol. II, Plante vestite, Ed. 
„lon Creangă“, Bucureşti, 1999. 

Bionica — ingineria naturii (Enciclopedia bionicii), Ed. „Miracol“, 
Bucureşti, 1999. 

— Enciclopedia curiozităţilor naturii, Ed. „Garamond“, Bucureşti, 
2000. 

— Enciclopedia „Liliput“ a naturii, volumele I, II, III, Ed. „Eveni- 
ment“, Bucureşti, 2001. 

— Planeta insectelor, Ed. „Editura de buzunar“, Bucureşti, 2004. 

— Fosile vii, vol. I, Ed. „Editura de buzunar“, Bucureşti, 2004. 

— Cum vorbesc plantele şi animalele, Ed. „Editura de buzunar“, 
Bucureşti, 2004. 


IX. TRADUCERI 

— O. Sekora: Furnicelul Ferda, Ed. „Tineretului“, Bucureşti, 1967. 

— Maurice Carême: Cheiţa de aur, (în colaborare cu Aurel Tita), Ed. 
„lon Creangă“, Bucureşti, 1980. 

— Maurice Carâme: Poetul şi copilul, Ed. „Pro Transilvania“, 
Bucureşti, 2004. 


X. BIBLIOGRAFII 

— Bibliografia fundamentală a cărţilor recomandabile şcolarilor în 
funcţie de ciclurile de vârstă, în colaborare cu George Corbu, 
Ed. „Pro Transilvania“, Bucureşti, 2003. 

Cred că nici un profesor din România, în spațiul 
acestor lungi ani de tranziție n-a urmărit cu atâta 
atenție şi nu a monitorizat cu atâta acrivie critică 
tribulaţiile recentei reforme didactice, determinând nu 
atât să flageleze caragialesc pastișele şi împrumuturile 
nefericite, naivitățile, bălbele, gafele „„reformatorilor “, 
cât să ajute prin soluţii constructive și de bun simt 
„reala“ integrare europeană a școlii românești cu atât 
de valoroase tradiții şi realizări. [...] E un prețios 
document al climatului de mari căutări, frământări, 
experimente, succese şi eşecuri care marchează această 
lungă si apăsătoare perioadă de trecere, constituind 
nu numai un „memento “ dar şi un fel de busolă pentru 
cei ce vor propulsa și statornici la începutul noului 
mileniu o etapă într-adevăr superioară în evoluția 
învățământului românesc. 

Acad. Romulus Vulcănescu 


* 


Este o carte exceptională, o expresie a unei înalte 
conștiințe profesionale în acțiune, poate cea mai 
sinceră, onestă și realistă cronică a unei reforme 
românești din învățământ. 

Departe de a fi demolatoare prin incisivitatea 
criticii, vine prin numeroasele sugestii şi soluţii -în 
ajutorul reformatorilor. Aceștia nu au decât de câștigat 
din exceptionala cultură și experiență de catedră pe 
care autorul le-o pune la dispoziție în pagini gândite de 
un autentic pedagog și scrise de un reputat scriitor. 


Prof. univ. dr. George Anca, 
directorul Bibliotecii Naţionale Pedagogice 

